
Garbingasis Prelate, 


Kai daugiau negu prieš metus kreipėtės į mane, 
klausdamas, ar neparašyčiau knygos, skirtos šventajam 
Jūsų Globėjui PRANCIšKUI ASYŽIEČIUI, Jūs atspėjo- 
te gilų mano paties norą, seniai jau rusenantį manyje, 
bet vis nerandantį tinkamos progos apsireikšti. Tačiau 
Jūsų 60 metų amžiaus sukaktis ir popiežiaus Jums su- 
teiktas Bažnyčios žygininko titulas — prae- 
latus juk ir yra tasai, kuris žygiuoja Apreiškimo minimų 
"giminių, kalbų, žmonių ir tautų" (5, 9) priekyje — pa- 
skatino mane sutelkti krūvon ilgamečius savo svarstymus 
ir sujungti juos vieningos studijos rėmais. Todėl džiaugs- 
mingai priemiau Jūsų pasiūlymą ir ėjau prie darbo. Da- 
bar štai įteikiu Jums jį kaip kuklią dovanėlę anai, jau 
praėjusiai, Jūsų sukakčiai pažymėti. Tebūnie šie lapai 
bent mažutis įnašas į ištisą eilę Jūsų rūpesčiu išdygusių 
kultūrinių žygių lietuviškosios ir krikščioniškosios dva- 
sios gyvybei palaikyti. Teišvysta jie Jūsų triūsu dienos 

šviesą ir tepatarnauja krikščioniškajam gyvenimui, pa- 
mirštam ir apleistam, suprasti. 

Savo knygą pavadinau SAULĖS GIESME. Tai var- 
das eilėraščio, kuriame Asyžiaus šventasis garbina Vieš- 
patį seserimi saule, broliu mėnuliu, broliu vėju, broliu 
vandeniu, seserimi ugnim, seserimi žeme ir seserimi mir- 
tim. Vis dėlto “Saulės Giesmė“ nėra tiktai žodinis poe- 
zijos veikalas! Ne, pats šv. Pranciškus yra 
saulės giesmė. “Kas gi esame mes, mažesnieji bro- 
liai, jeigu ne Dievo giesmininkai ir Jo pokštininkai“ — 
pasakė jis pats vienos Sekminių sueigos metu ir tuo iš- 
reiškė giliausią savos būties pobūdį. šv. Pranciškus yra 
Dievo vaidila, einąs per žemę ir skelbias Jo garbę. Die- 
vas jam yra “netoli nuo kiekvieno mūsų" (Ap D 17, 27). 
Tai Jis grodina žiogo smuikelį ir nešdina skruzdėlės naš- 
tą. Tai jis šviesdina saulę ir nokina vaisių. Tai Jame visi 
mes “gyvename, judame ir esame“ (ApD 17, 29). Jo gar- 
bei gieda ir brolis fazanas savo Tykavimu, saulei tekanti, 
tr brolis vyturiukas savo čirenimų viršum bąlančių laukų. 
Visa kūrinija yra pilna Viešpaties garbės. Reikia tik ją 
paliesti, ir ji suskambės. Reikia tik jai mostelti, ir ji pra- 
bils, kaip prabyla orkestras dirigento ženklui. Žmogus 
ir yra tasai, kuris būtį prabildo Vieš- 
paties garbei. Jo kviečiama ji kniumba ant veido, 
kaip anie Apreiškimo gyvūnai, ir taria: “Pagarba, galybė 
ir stiprybė mūsų Dievui per amžių amžius“ (7, 12). 


šv. Pranciškus jautė šį aukštą žmogaus pašaukimą, 
todėl kiekviena proga kvietė pasaulio daiktus giedoti Ga- 
lybių Dievui. “Tebūnie pagarbintas mūsų Kūrėjas, broli 
Jazane“, — kalbėjo jis šiam gražiam paukščiui. — “Gie- 
dok Dievo garbę, broli žioge" — kreipėsi jis Porciunku- 
lėje į žolėje čirškiančius vabalus. Kiekvienas daiktas bu- 
vo šv. Pranciškui nebylus garbinimo žodis. Visa gamta 
jūm buvo didžiulė gaidų knyga, iš kurios jis sėmėsi me- 
liodijų savoms giesmėms. Ir jis giedojo — išsivilkęs šilko 
drabužius ir juos grąžinęs savo tėvui, taikindamas Asy- 

žiūus vyskupą su pasauline miesto vyresnybe, eidamas 
per Gubbio girią ir užpultas plėšikų, gulėdamas ligos pa- 
tale ir galop mirdamas. Paskutinis šio didžio šventojo že- 
miškasis atodūsis taip pat buvo giesmė: “Voce magna ad 
Dominum clamo“ (Ps. 142). 


Tačiau šv. Pranciškus buvo ne tik giesmė apskritai. 
bet saulės giesmė; vadinasi, giesmė skaidros ir 
džiaugsmo. Nietzschės beprotis, paskelbęs rinkos miniai, 
esą Dievas yra miręs, taip pat giedojo, tačiau nebe 
Cžiaugsmo ar pergalės himną, o “reguiem" — liūdesio. 
gėlos ir šiurpo giesmę, nes buvimasbeDievoyTu 
tik liūdesys, šiurpas ir gėla. Tai metas, ka- 
da reikia degti žiburius jau prieš piet. Tai atkabintos že- 
mės busena. Ji taip pat yra giesmė, bet jau pakasynų 
"audos prasme. Šiuo atžvilgiu šv. Pranciškus yra Nietz- 
schės priešginybė. Jo giesmėje “r eguiem" aidų 
nėra. Dievas jam yra gyvas, visur jaučiamas, visur su- 
twnkamas, todėl visur ir visados garbinamas. Net mirtis 
įsijungia į šią visuotinę "Gloria". Kai gydytojas pasku- 
tinės šventojo ligos metu jam pareiškė, jog jis gyvensiąs 
tik gal kokį mėnesį, ne daugiau, šventasis patylėjo va- 
landėlę. o paskui sušuko: “Tad ateik, sesute mirtie“' ir 
čia pat savo jau seniau parašytai “Saulės Giesmei“ pri- 
dūrė naują posmą: “Pagarbintas būk, Viešpatie, mūs kū- 
no mirtimi, iš kurios nė vienas ištrūkti negali“. Kas yra 
giesmė Visagaliui savo buvimu, tas pasilieka giesme ir 
savo mirtimi. Buvęs giesmė visą savo gyvenimą, šv. Pran- 
ciškus ir mirė psalmės garsais lūpose. Jis buvo giesmė 
ligi galo: saulės giesmė giliausia šių žodžių pras- 
me. 

Knygos turinį, brangusis Prelate, sudaro ne is- 
torinis šv. Pranciškaus gyvenimo aprašymas, bet filosofi- 
nė bei teologinė šio gyvenimo sklaida, kaip kad ir Jūs pa- 
tys buvote pageidavę. Asyžiečio biografijų turime pakan- 
kamai, pradedant “Dies irae“ autoriaus Tomo Celano ai- 
siminimais ir baigiant moderniais P. Sabatier (1894), G. 

Schniūrer (1902), H. Thode (1904), J. Joergensen (1908), 
V. Facchinetti (1936), P. Cuthbert-J. Wildlėcher (1927) 
tyrinėjimais. Bet mums stinga šv. Pranciškaus elgesių pa- 
gilinto nagrinėjimo. Asyžiaus Neturtėlis yra buvęs didžiai 
nuostabus žmogus. Tiek jo amžininkams, tiek ir mums 
patiems atrodo, kad jo idealas esąs nepasiekiamas. Juk 
pagrindinis priekaištas, kurį kardinolų kolegija darė pir- 
majai šv. Pranciškaus regulai, ir buvo tasai, kad jos rei- 
kalavimai esą prašokstą žmogaus jėgas. Ir jeigu ne kard. 
Jonas Colonna, šv. Pranciškus būtų 1209 m. popiežiaus 
pripažinimo savam ordinui negavęs. Tačiau kard. J. Co- 
lonna suvokė šventojo mintį ir priekaištaujantiems kar- 
dinolams atsakė: “Šis žmogus nori tiktai vieno: gauti mū- 
sų leidimą gyventi pagal Evangeliją. O mes sakome, tai 
peržengią žmogaus jėgas. Šitaip tvirtindami, mes pareiš- 
kiame, kad Evangelija yra neįvykdoma. Ar tai nėra pasi- 
tyčiojimas iš paties Kristaus, Evangelijos autoriaus?" 


Šiuos žodžius reikia pakartoti ir mūsų laikams, nes 
1 mūsų amžius nesykį stebisi šv. Pranciškumi, tačiau ne 
todėl, kad jame Tregėčtų pilnutinį krikščionį, 
įvykdžius; Evangeliją Vigi galo, o todėl, kad Asyžiaus 
šventasis jam atrodo buvęs “originalus žmogus“, gyvenęs 
kitaip, negu visi. Jis buvęs ne krikščioniškosios egzisten- 
cijos taisyklė, bet greičiau jos išimtis, kurių kartas nuo 
karto pasitaiką Bažnyčios istorijoje. Todėl savo knygoje 
ir noriu pasklaidyti šio “originalaus? šventojo būtį ir pa- 
žiurėti, ar nėra jos “originalumui"? gilesnio pagrindo; ar 
krikščioniškoji egzistencija, kaip Evangelijos atvaizdas, 
nėra “originali? pačia savo esme ir ar tai, ką mes šiandien 
laikome gyvenimo “taisykle*', nėra kartais tik šio gyve- 
nimo šešėlis, ne — jo išjuoka, iškreipimas ir pasityčioji- 
jimas iš Kalno pamokslo ir iš viso išganomojo Kristaus 
žygio? Po savo mirties šv. Pranciškus buvo jo amžininkų 
pavadintas “antruoju Kristumi“. Šį pavadinimą pripaži- 
no ir pop. Pijus XI enciklikoje “Rite Expiatis“" (1926 m. 
bal. 30 d nr. 5). Tačiau argi tuo Bažnyčia nenorėjo pasa- 

kyti, kad šv. Pranciškaus būtis yra buvęs tobulas Evan- 
gelijos įvykdymas? Be abejo, vykdymo būdai bei priemo- 
nės gali ir turi kisti. Panieka pinigui, sakysime, nebūti- 
nai turi reikštis, jį išmetant ant mėšlų krūvos arba lūpo- 
mis padedant ant asilo išmatų. Bet panieka kaiptokia 
turi pasilikti, nes ji yra sudedamasis krikščioniškosios 
egzistencijos pradas. Kitaip tariant, šv. Pranciškaus būtis 
vyra amžinųjų Krikščionybės vertybių įkūnijimas, apvilk- 
tas asmeniniu ir istoriniu drabužiu. Amžių eiga keičia šį 
drabužį, bet ji negali išjudinti Evangelijos vertybių, glū- 
dinčių pačiame Kristuje, kuris yra visados dabartinis: va- 
kar, šiandien ir per amžius. Mano tad uždavinys ir buvo: 
nuvilkti šį istorinį bei asmeninį drabužį, neteikti jam 
veikšmės, bet užtat pasklaidyti pastovias vertybes Asy- 
žiečio gyvenime bei veikime, mėginant surasti gilesnį jų 
pagrindą pačioje Krikščionybėje. šv. Pranciškus buvo ne- 
paprastai nuoseklus krikščionis. Paėmęs arklą į ranką, jis 
nebesidairė atgal. Mus nustebina šis jo nuoseklumas, bet 
kartu ir sugėdina, nes parodo, jog kiekviena mūsų pa- 
stanga laikyti Evangeliją neįvykdoma sudūžta į “antrojo 
Kristaus" pavyzdį. 

Visą šios knygos medžiagą sutelkiau aplinkui 
keturis didžiuosius mūsų gyvenimo stulpus: aplinkui 
gamtą, turtą, žmogų ir Dievą. Aplinkui juos 
sukamės mes visi, aplinkui juos sukosi ir šv. Pranciškus. 
Todėl jo turėtas bei reikštas gamtos pergyvenimas bei 
valdymas, jo santykiai su turtu bei visiška jo elgetystė, 
jo buvojimas tarp žmonių ir kultūros vertybių, galop jo 
skendėjimas Dievuje ir jo nuostabi pagarba Bažnyčiai su- 
caro pagrindinius šios knygos skyrius, kuriuose iškyla vi- 
sa eilė dar smulkesnių klausimų. Ar į šiuos klausimus yra 
tinkamai mano atsakyta ir ar Asyžiaus šventojo elgesiai 
iš tikro yra kiek giliau nušviesti, pasakysite Jūs, Prelate, 
šią knygą perskaitę. 


Biografinės medžiagos saviems svarstymams 
čmiau: 1. iš pačių pirmųjų šv. Pranciškaus biografijų - at- 

siminimų savo metu parašytų J. Ceprano, T. Celano, šv. 
Bonaventūros, išleistų O. Karrer (Manesse Verlag, Zi- 
rich); 2. iš Fioretti legendų, išleistų to paties O. Karrei 
(italų ir vokiečių kalbomis, ten pat); 3. iš J. Joergensen 
biografijos (Miinchen 1935), kuri yra išversta ir mūsų 
kalbon. Jokių šv. Pranciškaus gyvenimo aiškinimų sąmo- 
ningai nenaudojau, nes man norėjosi pačiam susidurti 
su šio gyvenimo įvykiais jų tikrovėje, kol jie dar nėra 
pridengti žmogaus mintimi. Man buvo svarbi tiktai isto- 
rinė medžiaga. 

Mielasis Prelate, leiskite man dabar Jums šią knygą 
teikti ir šia proga viešai Jums padėkoti už tą nuolatinį 
„upestį, kuriuo Jūs mane supote darbo metu. 


Giliai Jus gerbiąs 


A. Maceina 

PIRMAS SKYRIUS 


šVENTASIS PRANCIšKUS 
GAMTOJE 


I. GAMTOS PERGYVENIMAS 


1. Popiežius Pijus XI savo enciklikoje apie šv. Pran- 
ciškų pastebi, kad šiandienis pasaulis garbina Asyžietį ne 
tik kaip poetą ar visuomeninio gyvenimo keitėją, bet ir 
kaip “gamtos mylėtoją, kuris žavėjosi negyvosios kūrini- 
jos didingumu, žvaigždžių spindėjimu, maloniais Umbrijos 
kalnais bei slėniais, gyvūnijos grožiu ir, tarsi Adomas ne- 
kaltoje rojaus būsenoje, suprato gyvulius, mezgė su jais 
draugiškus ryšius, kalbėjosi su jais ir lenkė juos savo įsa- 
kymams"!. Iš tikro, pakanka tik žvilgterčti į šio didžio 
šventojo kelią, kad pastebėtume, kokio gilaus vidinio sąly- 
čio būta jame su gamtiniu pasauliu. Pradedant nakties 
pergyvenimu Asyžiaus gatvėse 1205 m. vasarą, kada šv. 
Pranciškus pirmą kartą aiškiai pajuto prabylantį Dievą, 
ir baigiant atsisveikinimu su Alvernos kalnu 1224 m. rude- 
nį, kada šventasis grįžo į Porciunkulę nešinas Kristaus 
žaizdomis savo kūne, gamta visą laiką buvo įsijungusi į jo 
buvimą, visą laiką ji buvo arti jo; ne, ji buvo jame 
pačiame, ji sudarė jo būties dalį, jo rūpesčių objektą; 
ji buvo jo globotinė ir mokinė. “Javų laukai ir vynuogy- 
nai, žemės akmens ir miškai, plačios pievos, čiurleną upokš- 
niai, vešlūs sodai, žemė, ugnis, oras, vėjas — visa žadino 
kūdikiškai nekaltą jo sielą Dievo meilei ir džiaugsmingam 
klusnumui" (Celano 106). O gėlės, “kokio džiaugsmo jis 


! Rite expiatis 1926 m. bal. 30 d. nr. 39. 

jautė, žiūrėdamas į jų lytis ir traukdamas į save jų kva- 
pa!" (Celano 105). Prie savo gyvenamos triobelės jis liepė 
kuo daugiausia jų sodinti, kad broliai turėtų kuo džiaug- 
tis. Džiaugsmas Viešpaties pasauliu buvo pirmasis šv. 
Pranciškaus gamtos pergyvenimas. 

Juo tačiau šis pergyvenimas nesibaigė. Meninis susi- 
žavėjimas, taip giliai užgavęs poetinę Asyžiečio sielą, buvo 
tiktai įvadas. Šv. Pranciškus matė, kad gamta yra nelai- 
minga ir kenčianti, kad ji tyliai šaukiasi žmogaus pagalbos 
ir laukia savo išvadavimo. Ir šventasis ją vadavo: jis mai- 
tindavo žiemą žvirblius ir bites, atpirkdavo vežamus par- 
duoti čriukus, pakeldavo nuo tako kirminą, neleisdavo 
pjauti žolės ir gesinti ugnies. Radęs sykį kilposna įkliuvusį 
kiškį, išvadavo jį sakydamas: “Broli kiškeli, kodėl leidais 
apgaunamas" (Celano 103). O atėjęs prie upės ir pamatęs 
žveją su tinklu, pilnu žuvų, ėmė jas į rankas, glostė, kalbė- 
josi su jomis ir tyliai jas leido atgal į vandenį. Gamtos glo- 
bojimas, nuolatinis jai paramos teikimas padarė šv. Pran- 
ciškų tikru “būties sargu", kokiu žmogų nori matyti M. 
Heideggeris?. Tai yra sena Šventraščio mintis, išreikšta 
jau pačiuose pirmuosiuose jo puslapiuose: Dievas, sukūręs 
žmogų, apgyvendino jį Edeno sode, kad jis “šį įdirbtų ir 
sergėtų" (Gen 2,15). Būti sargu yra pirmykš- 
tis žmogaus paskyrimas. šv. Pranciškus giliai 
jautė šį pagrindinį žmogiškosios būties bruožą, todėl pergy- 
veno gamtą kaip paties Kūrėjo jam patikėtą, kurią jis tu- 
rįs puoselėti ir už ją atsakyti. Gamtos globojimas yra 
antrasis bruožas šv. Pranciškaus santykiuose su pasauliu. 


Gilus žmogaus sargiškumo pajautimas padarė, kad ir 
artimas kurį Kristus liepė mums mylėti, šv. Pranciš- 
kui buvo ne tik kiekvienas žmogus, bet ir kiekvienas kitas 
Viešpaties padarėlis. Savo broliais bei seserimis šventasis 
vadino saulę ir žemę, mėnulį ir žvaigždes, vėją ir debesis, 
fazaną, vyturiuką ir žiogą. “Ligi pat kirmėlaičių siekė jo 


* Plg. Ueber den Humanismus 29, Frankfurt/M, 1949. 

meilė" (Celano 105). Todėl rengdamasis po didžiojo susi 
kaupimo dienų, atliktų Alvernos kalne, grįžti atgal, jis at 
sisveikino ne tik su ten pasiliekančiais broliais, bet ir su 
visa gamta, kurioje jis kelias dešimtis dienų buvo gyvenęs 
ir kuri buvo tapusi jo ekstazių liudytoja: “Sudiev, šventa- 
sis kalne! Sudiev, Alverna! Sudiev, tu angelų kalne! Sų 
diev, broli sakale, kuris mane rytais pažadindavai savo ry- 
kavimu. Dėkui tau už rūpestį manimi! Sudiev ir tu, di- 
džioji uola, ant kurios aš meldžiausi. Jau nebegrįšiu jūsų 
aplankyti" (Fioretti). Meilė kiekvienam padarui yra tre- 
čiasis bruožas, kuriuo reiškėsi gamtos pergyvenimas šv. 
Pranciškaus sieloje, 

Šis tad įvairialypis pergyvenimas kaip tik ir randa 
atgarsio dabartinio žmogaus sieloje. Daugelis šv. Pranciš- 
kaus gyvenimo bruožų išsprudo mūsų laikams iš akių: 
nuostabiai skaistus jo santykis su moterimi, jo panieka pi- 
nigui, pastovios buveinės vengimas, elgetavimo prasmė, pa- 
garba dvasiškiams, rūpestis Dievo Namais. Tačiau jo mei- 
lė gamtai nebuvo ir nėra pamiršta. Ji ir šiandien tebežavi 
pasaulį, kaip jį yra žavėjusi prieš septynis šimtus metų. 
šv. Pranciškus yra laikomas poetu, išreiškusiu savo kūri- 
niuose renesansinį gamtos jausmą ir Provence kalnelių 
grožį. Jis yra laikomas pirmuoju, kuris nusikratęs vidur- 
amžių niurumu ir išvydęs gamtą tokią, kokia ji yra savo 
puošnybėje, didesnėje, negu “Saliamonas visoje savo gar- 
bėje" (Mat 6,29). Mūsų dienų akimis žiūrint, šv. Pranciš- 
kus “nebuvo vienas iš visados pavargusiųjų, kurie vis 1a- 
biau ir labiau pasilieka be džiaugmo". Ne, “jis ėjo pievos 
pakraščiu ir kalbėjosi su mažomis gėlelėmis, kaip su ma- 
žesniaisiais broliais... Jis atėjo, šis rudasis lakštingalų 
brolis, ir gyveno kaip pavasaris, žeme stebėdamasis, gėrė- 
damasis ir džiaugdamasis" (R. M. Rilke). 

Todėl yra visai suprantama, kodėl dabarties žmogus 
žavisi šiuo gamtos mylėtoju. šv. Pranciškus atsistoja prieš 
jo sielą kaip pasaulio puoselėtojas ir jo globėjas. Sutech- 
nintiems mūsų laikams jis nušvinta tarsi tolima rojinė lie- 

kana, primenanti mums šiltą žmogaus artimumą gamtai. 
Nors savo gamtamoksliu žmogus ir apvaldė “jūros žuvis 
ir dangaus paukščius ir kiekvieną gyvą padarą, kuris juda 
žemėje" (Gen 1,28), tačiau savo dvasios gelmėse jis vis dėl- 
to jaučiasi neįvykdęs ano jam Viešpaties patikėto uždavi- 
nio, išreikšto žodžiais: “Pripildykite žemę ir ją apvaldyki- 
te" (t. p.). Jis jaučia, kad istoriniame savo kelyje yra 
su šiuo pirmykščių paskyrimu prasilenkęs, jį iškreipęs ir, 
užuot gamtą savo apvaldymu laisvinęs ir vadavęs, jis savo 
technika ją tik dar labiau yra sukaustęs ir pažeminęs. To- 
dėl jis ilgisi kitokio gamtos pergyvenimo bei valdymo ir sa- 
vaime kreipia savo akis į kiekvieną, kuris jam šį naują ke- 
lią rodo. “Kur yra tasai, — klausia Rilkė, —kurį visi daik- 
tai pažino?" 

O vis dėlto pop. Pijus XI įspėja mus nepervertinti šio 
žavėjimosi, nes jis atskleidžiąs ne tiek tikrąjį šv. Pranciš- 
kaus gamtos pergyvenimą, kiek paties šiandieninio žmo- 
gaus gamtos ilgesį. Šv. Pranciškus, pasak Pijaus XI, “bu- 
vo didžiojo Karaliaus šauklys. Jo pastanga buvo vesti 
žmones į Evangelijos šventumą bei į Kryžiaus meilę. Jam 
buvo visiškai svetimas dalykas padaryti juos mylėtojais 
bei bičiuliais gėlių ir paukščių, žuvų ir kiškelių"*. Kitaip 
sakant, ne gamta pati savyje buvo šv. 
Pranciškaus gyvenimo bei veikimo cen- 
ras, bet Kristaus Evangelija ir Jo Kry- 
žius. Gamta tarnavo jam tik laiptais, kuriais jis žengė į 
Dievo Karalystę. Palikti tad Asyžiaus Neturtėlį ant šių 
laiptų, o nematyti jo, gyvenančio Dievu ir Dievuje, reiškia 
iškreipti jo vaizdą. Tokias pastangas pop. Pijus XI vadina 
“laicizmo maru, įpratusiu mūsų šventuosius išvilkti iš tik- 
ro jų šventumo šviesos bei garbės", ir stebisi, “kokios nau- 
dos visiems moderniesiems šv. Pranciškaus gerbėjams gali 
duoti žavėjimasis tokiu suskaldytu ir todėl klaidingu Pran- 
ciškumi" (nr. 30) šv. Pranciškaus gamtos 


* Encikl. Rite expiatis nr. 40. 

pergyvenimas gali būti suprastas ir tin- 
kamai įvertintas tiktai Krikščionybės 
šviesoje. Tiktai ana esminė Asyžiečio žymė, kad jis 
yra 'antrasis Kristus', teikia mums raktą prieiti ir prie jo 
santykių su gamta. Šv. Pranciškus nebuvo nei renesansi- 
nio praregėjimo pirmatakas, nei drąsus nusigrįžėlis nuo 
viduramžių, nei galop smaguriautojas mus apsupančiais 
gražiais daiktais. Jis anaiptol nebuvo Rousseau žmogus, 
pavargęs kultūroje, todėl jieškąs gamtos prieglobsčio, 
kad pasilsėtų ir pasislėptų nuo visuomenės akių. Ne, Asy- 
žiaus šventasis buvo tikras krikščionis, tikras 
Kristaus sekėjas ligi galo. Ir šiame jo krikščioniškume, 
šiame sekime Kristumi kaip tik glūdi pats tikrasis jo mei- 
lės gamtai šaltinis. Kiek tad yra suprantamas šv. Pranciš- 
kaus kaip gamtos mylėtojo garbinimas moderniojo žmo- 
gaus lūpomis, tiek yra nekartą klaidingas šio garbinimo 
pagrindas. Nėra abejonės, kad Asyžiaus Neturtėlis yra 
naujojo pasaulio vadovas į gamtą, tačiau ne tuo, kuo daž- 
nai jis yra laikomas. 

2. Gamta krikščioniui yra visų pirma jo buvimo er- 
dvė, jo veikimo laukas ir jo kūrybos medžiaga. Jau pa- 
čiame Viešpaties plane kurti žmogų buvo jimtas gamtos 
palenkimas: “Sukurkime žmogų pagal mūsų paveikslą bei 
panašumą, kad jis būtų valdovas jūros žuvų, ir dan- 
gaus paukščių, ir visų gyvulių, ir visos žemės, ir visų kir- 
minų, kurie šliaužioja žemėje" (Gen 1,26). Pagal savo pir- 
mavaizdį žmogus turėjo būti ne vienas iš gamtinių padarų 
daugybės, bet kažkas visiškai nauja. Jis turėjo būti ne da- 
lis nuostabiai įvairioje visumoje, bet gamtą pralenkiąs ir 
ją sau palenkiąs valdovas. Viešpaties palaiminimas, žmogų 
sukūrus, kaip tik ir atskleidė šitą jau įvykdytą žmogaus 
išskyrimą iš gamtos ir jo pastatymą viršum josios: “Veis- 
kitės ir dauginkitės, pripildykite žemę, ją palenkite 
ir apvaldykite" (Gen 1,28). Viešpatauti gamtoje, 
iškilti aukščiau už ją ir ją sau pajungti yra pats pirmykš- 
tis žmogaus paskyrimas, įaustas į jo prigimtį ir Dievo ats- 

kleistas Apreiškime. Todėl psalmininkas ir stebisi, kad 
žmogus buvęs sukurtas “maža ką menkesnis už angelus" 
ir kad Viešpats jam davęs galios į savo rankų padarus (Ps 
8,4-8). Šia prasme gamta krikščioniui yra 
žmogaus viešpatavimo sritis: jo galios ob- 
jektas ir jo valdžios laukas. Bet koks panteistinis susilie- 
jimas su gamta krikščioniškajai sąmonei yra neįmanomas. 
Krikščionis niekad nepamiršta valdoviškos savo vietos pa- 
saulyje, anos karališkosios savo pareigos, kuri jį išskiria 
iš visų gamtinių daiktų, apvainikuoja garbe bei šlove (Plg. 
Ps 8,5) ir tuo būdu pakelia į aukštesnį rangą. Žmogaus 
valdoviškumas yra pats pirmutinis krikščionies pergyveni- 
mas jo santykiuose su gamtiniu pasauliu. 

Tačiau šalia jo krikščionies dvasioje slypi ir kitas per- 
gyvenimas, kurį būtų galima pavadinti gamtos kūri- 
niškumu. Krikščionis, plėsdamas savo kaip valdovo 
karalystę žemėje, niekados nepamiršta, kad gyvoji ir negy- 
voji gamta nėra tik paprasta sąlyga jo gyvybei ir tik me- 
džiaga jo kūrybai, bet kad ji yra Dievo —Kūrėjo padaras, 
išėjęs iš Visagalio rankų, kaip ir jis pats. Jis niekad neiš- 
leidžia iš akių pačių pirmųjų Apreiškimo žodžių: “Pradžio- 
je Dievas sutvėrė dangų ir žemę" (Gen 1,1). Kaip žmo- 
gaus sukūrime išeina aikštėn valdoviška jo paskirtis, taip 
pasaulio sukūrime ryškiai matyti kūriniškasis gamtos po- 
būdis. Pirmieji Pradžios knygos puslapiai aiškiai teigia 
mintį, kad žmogui skirta apvaldyti ne ką kita, kaip Viešpa- 
ties kūrinį; kad mūsų buvimo erdvė, mūsų veikimo laukas 
ir mūsų kūrimo medžiaga yra visuotinė Visagalio kūrinija. 
Gamtos kūriniškumas yra Apreiškimo mums taip lygiai 
atskleistas, kaip ir žmogaus valdoviškumas. Mes esame 
gavę galios į Viešpaties rankų darbus (plg. Ps 8,7). 

Ką tad reiškia, jeigu mes stovime prieš gamtą kaip 
priešDievo kūrinį, jį apvaldome ir sau palenkiame? 
— Kūrinys yra nemąstomas be kūrėjo. Pakanka archeolo- 
gams iškasti pračjusių amžių statulą, ir daugybė klausimų 
tučtuojau susitelkia aplinkui jos autorių: kas jis buvo, kada 

gyveno, kaip kūrė, kokiai meno srovei priklausė, ką savo 
veikalu norėjo pasakyti. .. Ir tik atsakę į šiuos klausimus, 
tariamės suvokę pačios statulos pobūdį bei prasmę. Tiesa, 
meno kūrinys gali mums kartais nieko nepasakyti apie 
viršinį kūrėjo gyvenimą: jo gimimo vietą ir laiką, jo kilmę 
ir visuomeninę padėtį, jo tautą ir rasę. Tačiau visados jis 
mums pasako apie vidinį kūrėjo pasau!į. Visados jis mums 
atskleidžia kūrėjo dvasią. Jeigu mes šiandien galime kal- 
bėti apie seniai jau dingusių amžių pasaulėžiūrą, apie este- 
tinį jų nusiteikimą, apie dorinį bei religinį jų pergyvenimą, 
tai tik todėl, kad visa tai mums paliudije. išlikę anų amžių 
kūriniai. Kūrinys neša kūrėjo dvasią ir ją mums apreiškia. 

Taip yra ne tik su meno ar apskritai kultūros kūri- 
niais; taip yra ir su gamta. Jeigu yra tikra, kad gamta yra 
kūrinys — o tai yra viena iš pagvindinių Krikščionybės 
dogmų — tuomet ir gamta negali būti mąstoma be jos Kū- 
rėjo. Gamta ir Dievas yra taip lygiai susijungusios sąvo- 
kos, kaip statula ir skulptorins arba kaip paveikslas ir dai- 
lininkas. Iš gamtos prabyla Dievas ir per ją 
mums Jisai apsireiškia. Štai kodėl šv. Povilas 
laiko neišteisinamais stabmeldžius, kad jie “nemirtingojo 
Dievo garbę pakeitė mirtingo žmogaus, net paukščių, ke- 
turkojų ir šliužų paveikslo panašumu"; neišteisinamais to- 
dėl, kad “Dievas jiems apsireiškė" tuo būdu, jog “Jo amži- 
na galybė ir dievybė nuo pat pasaulio įkūrimo galima ma- 
tyti proto šviesa iš padarytųjų dalykų" (Rom 1,19-23). 
Kitaip sakant, gamta yra pirmykštis Dievo 
Apsireiškimas žmogui. Ji yra ne tik objektas jo 
darbams, bet ir liudytoja jo dvasiai. Kaip mūsų valdžios 
bei galios sritis gamta yra neveikli ir net nebyli. Tačiau 
kaip Viešpaties kūrinys ji yra kalbanti ir reiškianti. Nuo- 
sekliai tad ir žmogaus viešpatavimas gamtoje niekados ne- 
gali būti tiktai įsakinėjimas, bet kartu ir įsiklausymas į jos 
kalbą; įsiklausymas ne jausmine apšvietos laikų prasme, 
atkreipiant dėmesio į girios ošimą, į paukščių čiulbėjimą ar 
šaltinių čiurlenimą. Įsiklausymas į gamtos kal- 

bą yra jos Kūrėjo pajautimas. Jeigu gamta 
yra kūrinys, ji savaime mums nurodo ir atskleidžia 
Kūrėją. Jeigu gamta yra Dievo kūrinys, ji savaime 
mums nurodo ir atskleidžia Dievą. Suvokti šį nurodymą, 
pajausti šį atskleidimą,jį pergyventi, permąstyti ir juo pa- 
grįsti savo santykius su pasauliu — štai kas yra išgirsti 
pačią slapčiausią gamtos kalbą. 

Gamtos tad kalbumas kyla iš jos kūriniškumo. Gam- 
ta liudija Dievą todėl, kad ji yra Jo veikalas. Kadaise prel. 
Al. Dambrauskas—Jakštas rašė, kad antrasis šv. Trejybės 
Asmuo, dieviškasis Logos yra apsireiškęs žmonijai trejopu 
pavidalu: Jis yra įsikūnijęs žmogaus prigimtyje, įsiraidi- 
nęs Šventąjame Rašte ir įsimedžiaginęs gamtoje. Žmogiš- 
koji prigimtis Jį neša ir apreiškia Asmens pavidalu, šven- 
tasis Raštas Jį neša ir apreiškia Tiesos pavidalu, gamta Jį 
neša ir apreiškia Būties pavidalu. Kiekvienas šis apreiški- 
mas yra kitoks, tačiau kiekvienas atskleidžia mums vieną 
ir tą patį dieviškąjį Logos, ne tik gimusį iš Mergelės Mari- 
jos, bet ir jau nuo neatmenamų laikų gyvenantį šventraš- 
čio puslapiuose ir nuo pat pasaulio pradžios esantį kūrinių 
būtyje. 

Tai yra mintis, kuri mums atveria Viešpaties kūrinio 
gelmes: Kūrinys yra įsidaiktinęs Dievo žo- 
dis. Savo 'Išpažinimuose' nagrinėdamas pasaulio sukūri- 
mą, šv. Augustinas klausia Viešpatį, kaip Jis yra kūręs 
daiktus, ir atsako: “Tarei ir pasidarė; savo žodžiu juos su- 
kūrei" (11,5). Tai paties Apreiškimo mintis, nes Šventraš- 
tyje aiškiai yra pasakyta: “Tuomet Dievas tarė: "Teat- 
siranda šviesa', ir šviesa atsirado... Jis ta r 6: “"Teišželdo 
žemė žolę'... ir žemė išželdė žolę", ir taip toliau ligi pat 
žmogaus sukūrimo (plg. Gen 1,3-24). Tačiau šv. Augusti- 
nas čia nesustoja. Jis klausia toliau: Bet kaip tu tarei? 
Ar kaip iš debesies: “Šis yra mano mylimasis Sūnus'? Anas 
Tavo žodis atėjo ir praėjo, prasidėjo ir pasibaigė. Jo 
skiemens suskambėjo ir prabėgo: antrasis po pirmojo, tre- 
čiasis po antrojo ir taip iš eilės, kol atėjo paskutinysis, o po 

jo — tyla" (11,6). šituo klausimu šv. Augustinas nori at- 
kreipti mūsų dėmesį į skirtumą, esantį tarp Apreiškimo žo- 
džio ir Kūrimo žodžio. Apreiškimo žodis suskamba ir nuty- 
la. Tiesa, jis įsiraidina šventraštyje, nors ir tai nevisados. 
Bet šis įsiraidinimas įvyksta tiktai ženklų pavidalu. Pa- 
ties žodžio, kuris eitų tiesiog iš Viešpaties, nebėra. Jo skie- 
mens suaidi ir vienas po kito nutyla. Tuo tarpu Kūrimo žo- 
dis pasilieka visai kitaip. Jis suskamba ir nenutyla. šv. Au- 
gustinas gražiai šį nenutilimą vaizduoja, sakydamas: “Kū- 
rinio judesys jį išreiškia" (11,6). Kūrimo žodis su- 
skamba daiktu.Jis nėra garsinis žodis, kaip Apreiški- 
me, bet daiktinis. Jis pasilieka ne ženklo pavidalu, bet 
būties. Kaip Įsikūnijimo akimirką “Žodis tapo kūnu 
ir gyveno tarp mūsų" (Jon 1,14), taip Kūrimo akimirką 
dieviškasis žodis tampa daiktu ir taip pat gyvena tarp 
mūsų. Kūrinys yra atoliepis į Viešpaties 
prabilimą. Daiktai yra tik todėl, kad Dievas nepasilie- 
ka nebylus, kad jis kalba, kad Jis taria ir šaukia. Buvi- 
mas yra pa-šaukimas. “Esame tik todėl, kad esa- 
me sukurti", — sako šv. Augustinas (Conf. 11,4) ir tuo iš- 
reiškia pačią giliausią buvimo paslaptį. Esame todėl, kad 
esame Viešpaties ištarti arba pašaukti. Pasaulis yra ištar- 
tas ir nuolatos tariamas Kūrėjo žodis, nes Dievas kuria tik 
tardamas: “Nec aliter guam dicendo facis" (Conf. 11,7). 
8. Čia tad mums ir pradeda aiškėti šv. Pranciškaus 
santykis su gamta. Jeigu gamta yra įsidaiktinęs Dievo žo- 
dis, tai šį žodį ne tik galima, bet ir reikia išgirsti. Reikia 
gamtą ne tik apvaldyti, bet ir išklausyti, nes ji iš tikro kal- 
ba ne savo pačios, bet jos Kūrėjo lūpomis: per ją kal- 
ba pats Dievas. Todėl šv. Pranciškus gamtos ir klau- 
sėsi. Tiesa, jis neatsisakė nė savo valdoviškumo. Kviesda- 
mas gamtos padarus — saulę, žemę, debesis, vėją — gar- 
binti Viešpatį, sakydamas pamokslą paukščiams ir liepda- 
mas nutilti kregždėms, jis elgėsi kaip tasai, kuriam pasau- 
lis iš tikro priklauso ir kuris stovi aukščiau už jį. Tačiau 

šio valdoviško bruožo šv. Pranciškus nepabrėžė ir jo ligi 

vienašališkumo neišvystė, kaip tai padarė naujasis žmogus 
savo technikoje. Asyžiaus Neturtėlisvisųpir- 
ma stengėsi į gamtą įsiklausyti. Jis stengė- 
si išgirsti jos balsą, kuriuo ji skelbė ir liudijo aną didįjį Ka- 
ralių, pakvietusį šventąjį savo tarnybon. 

Pirmą kartą šį gamtos liudijimą šv. Pranciškus patyrė 
1205 metais vieną vasaros naktį, kada, atsiskyręs po puo- 
tos nuo savo draugų, ėjo vienas siauromis Asyžiaus gatvė- 
mis ir staiga iš jį apsupančio pasaulio išgirdo prabylantį 
Dievą. “Pranciškaus širdis, — aprašo Joergensenas šį per- 
gyvenimą, — pavargusi nuo pasaulio ir jo tuštybių, staiga 
patvino tokiu saldumu, jog jis nebejautė nieko kito: jis bu- 
vo be sąmonės ir — pasakojo vėliau jis pats — net jeigu 
jam kas sąnarį po sąnario būtų pjaustęs, jis būtų nepaste- 
bėjęs ir negalėjęs pajudėti ar sukliudyti" (32). Kaip ilgai 
šis pergyvenimas truko, šv. Pranciškus nežinojo. Jis atsi- 
budo tik tada, kai draugai, pamatę jo įsiklausymą, pradėjo 
jį erzinti: “Tai ką, Pranai, turbūt apie vestuves svajoji?" 
— "Taip, — atsakė šis, —aš noriu vesti, bet mano sužadė- 
tinė yra kilnesnė ir gražesnė už visas žinomas rnoteris" 
(Tres socii 39). Tai buvo nebe pasaulio paviršiaus būtis, 
bet daiktų gelmė, anoji dieviškoji Sophia, kuri dalyvavo 
visų daiktų sukūrime, žaisdama ant žemės rutulio Viešpa- 
ties akivaizdoje Adomo sūnų džiaugsmui (plg. Prov 8,20). 
Asyžiaus naktis kaip tik ir atskleidė šv. Pranciškui šį die- 
viškąjį gamtos pagrindą. Tą valandą jis suprato, kad vi r- 
šinė daiktų regimybė anaiptol dar nėra 
jų tikrovės pilnatvė; kad šia regimybe jie neiš- 
sisemia ir net tikros savo esmės bei prasmės neapreiškia. 
Kažkur anapus šios regimybės, kažkokioje šventoje buvi- 
mo tyloje slypi Viešpaties ištartas žodis, daikto nešamas, 
skelbiamas ir reiškiamas, nors dažnai negirdimas ir nesu- 
prantamas. Bet aną naktį jis Asyžiaus šventojo dvasiai 
prabilo. Aną naktį šv. Pranciškus suvokė pasaulio misteri- 
ją, glūdinčią daiktų simboliškume. Juk ne tai yra nuosta- 
bu, kad vanduo susideda iš deguonies ir vandenilio, bet kad 

Krikšto sakramente jis turi galios nuplauti nuo mūsų nuo- 
dėmes. Ne tai yra nuostabu, kad kviečiai ir vynuogės noks- 
ta saulėtuose kalneliuose, bet kad Mišių metu virsta Kris- 
taus kūnu ir krauju. Ne tai yra nuostabu, kad čriukas 
gimsta, auga ir duoda mums vilnų, bet kad Apreiškimas 
būties Karalių ir jos Pirmavaizdį vadina Avinėliu, kuris 
vienintelis yra vertas imti buvimo knygą ir atplėšti septy- 
nis antspaudus (plg. 5,9). Gamtos misterija lai- 
kosi ne gamtamoksliniame, bet religi- 
niame jos pažinime. šis tad pažinimas ir atsisklei- 
dė šv. Pranciškui aną palaimintą naktį, susiklostydamas 
jo dvasioje į vieną didžiulį gamtos simboliškumo pergyve- 
nimą. 

Buvodamas San Verecunde (Gubbio srityje), šv. Pran- 
ciškus išgirdo, kad vienas ką tik atsiradęs čriukas buvo 
šerno sudraskytas. Šventajam taip pagailo gyvulėlio, jog 
jis net apsiverkė: “Vargas tau, broli avinčli, tu nekaltas 
gyvuliuk, kuris mums primeni Kristų! Prakeiktas tebūna 
žvėris, kuris tave sudraskė." (Bonaventūra 315). Ėriukas 
buvo šv. Pranciškui Išganytojo simbolis. Jame šventasis 
regėjo Dievo Avinėlį, kuris savo ramumu, savo tyla kančio- 
je, savo atlaidumu priešams, savo nekaltų mirties iškenti- 
mu atpirko pasaulį. Kiekvieno tad 6riuko žudymas šv. 
Pranciškui buvo Kalvarijos dramos ženklas. Ėriuką pjau- 
nąs žmogus ar jį draskąs žvėris jam reiškė anuos Golgotos 
budelius, kurie Jėzų niekino, plakė ir galop prikalė prie 
kryžiaus. Todėl yra visiškai suprantama, kodėl šventasis, 
toks švelnus savo būdu, prakeikė laukinį žvėrį; kodėl jis 
negalėjo žiūrėti, kaip eriukai grubių ūkininkų yra rišami, 
metami į vežimus ir gabenami parduoti mėsininkams; ko- 
dėl jis Porciunkulėje jam padovanotam ir prie jo prijunku- 
siam 6riukui leido eiti net bažnyčion ir ten bliauti “prieš 
nekalčiausios Mergelės, dieviškojo Avinėlio Motinos, alto- 
rių, tarsi norėtų ją pasveikinti" (Bonaventūra 316). Kris- 
taus ženklui juk valia eiti visur — net į pačius Jo namus. 

Tačiau simbolis Asyžiaus šventajam buvo ne tik čriu- 

kas. Simbolis jam buvo kiekvienas daiktas, nes kiekvienas 
jam reiškė aukštesnę tikrovę. Vanduo jam reiškė atgailą 
ir krikštą nuodėmėms atleisti, todėl jis taip labai gerbė 
vandenį, jog rankoms mazgotis rinkdavosi tokią vietą, kur 
žemėn nutišką lašai nebūtų žmogaus kojų mindžiojami. 
Uolena jam reiškė aną “kertinį akmenį, kuris iš dviejų pa- 
daro vieną" ir išgelbsti žmogų, sukurtą iš žemės dumblo 
(plg. brev. rom.), todėl jis žengė per uolas labai pagarbiai, 
nes po savo kojomis jautė Atpirkėjo atvaizdą. Miške au- 
gąs medis jam reiškė kryžiaus medį, aną “vienintelį kilnų 
medį, kurio neišželdo jokia giria" (Crux fidelis), todėl jis 
prašė brolį kirtėją, kad šis medžių neiškirstų ligi pat šak- 
nų, bet paliktų dar kiek — tegu žaliuoja šventojo kryžiaus 
garbei. Lelija jam reiškė Mergelę Mariją, aną “leliją tarp 
erškėčių", skaisčiausią iš visų Jievos dukterų, todėl jis mel- 
dė brolį sodininką, kad šis lelijų veistų kuo daugiausia — 
Saarono Lelijos garbei. šv. Pranciškaus elgesys 
su gamta buvo aukštesnio jos simboliš- 
kumo išraiška. Ne per daikto ar gyvulio meilę žengė 
Asyžiaus Neturtėlis prie žmogaus ir Dievo meilės, kaip mė- 
gina aiškinti paklydusi moderninė dvasia, bet atvirkščiai: 
transcendentinės tikrovės meilė ir jai ištikimybė buvo jam 
pagrindas bei šaltinis šios tikrovės meilei. Todėl į klausi- 
mą, kas padarė šv. Pranciškų tikru būties sargu, pop. Pi- 
jus XI atsako: “Joks kitas akstinas neskatino jo visus 
šiuos daiktus mėgti, kaip tik Dievo meilė"*. 


Būdamas visa savo būtimi ypatingas Kristaus atvaiz- 
das, šv. Pranciškus jautė gilaus potraukio viskam, kas tik 
Kristų reiškė ar apie Jį kalbėjo. Mylėdamas Dievą už vis- 
ką labiau, jis kiekviename daiktelyje regėjo Jo atvaizdą, 
girdėjo Jo žodį, jautė Jo pėdsaką, todėl taip pat gerbė ir 
mylėjo šiuos daiktelius, kaip Visagalio liudytojus,kaip Jo 
garbės šauklius nuodėmės apkurtintoje mūsų žemėje. 
Gamta šv. Pranciškui buvo vienas didžiulis prasmuo, vie- 


* Encikl. Rite expiatis nr. 40. 

nas didžiulis Viešpaties įdaiktintas dieviškasis žodis. Sena 
Jobo knygos mintis, siunčianti žmogų į gamtą jieškoti Die- 
vo, atgijo šv. Pranciškaus pergyvenimuose visa savo galy- 
be. “Paklausk galvijų, ir jie tave pamokys; dangaus 
paukščių, ir jie tau pasakys; prisimink žemės žvėris, kad 
jie tau aiškina, ir jūros žuvys tau pasakoja: kad Viešpaties 
ranka tai sukūrė" (Job 12,7-9). Visa kūrinija yra 
vienasdidžiulis šauksmas Dievop, nes visa 
kūrinija liudija dieviškąją savo kilmę. Reikia tik ją pa- 
klausti, ir ji tuojau apreiškia savo gelmėse glūdintį dieviš- 
kąjį pagrindą. O kai šis pagrindas žmogui atsiskleidžia, kai 
žmogus suvokia, kad gamta yra Viešpaties prasmuo, jis 
negali su ja elgtis taip, tarsi ji neturėtų su Dievu nieko 
bendro, o būtų tik grynas mūsų valdžios ir mūsų įgeidžių 
objektas. Įsidaiktinęs Viešpaties žodis yra 
vertas gilios pagarbos ir meilės, nes jis 
neša savimi Jį patį ir Jį mums apreiškia. 
Todėl ir šv. Pranciškus gerbė gamtą ne baimės pilna seno- 
vės pagarba ir ją mylėjo ne sentimentalia apšvietos laikų 
meile, bet krikščioniškai, vadinasi, ne kaip dievybę 
ir ne kaip mūsų pojūčių kutentoją, bet kaip didįjį Dievo 


ženklą. 
4, Jau esame sakę, kad artimas šv. Pranciškui 
buvo ne tik kiekvienas žmogus — kiekvienas ligonis 


ir kiekvienas nusidėjėlis, bet ir kiekvienas daiktas. 
Asyžiaus Neturtėlis iš tikro gyveno “būties artumoje" ir 
buvo “būties kaimynas", jeigu šiam jo santykiui su pasau- 
liu apibūdinti vėl panaudosime prasmingus Heideggerio 
posakius. Dar daugiau, būtis šv. Pranciškui buvo ne tik 
jo kaimynė, bet ir tikroji jo giminė, besilaikanti tame 
pačiame pagrinde ir besidalinanti tuo pačiu likimu. Todėl 
jis garbino Viešpatį seserimi saule, broliu, mėnu- 
liu, broliu vėju, broliu vandeniu, seserimi ug- 
nimi, seserimi žeme, seserimi mirtim. Jis tvirti- 
no, kad brolis vyturiukas turįs tokį pat gaubtuvą, kaip 
ir pranciškonai. Jis sudraudė seseris kregždės, kad 

šios nutiltų čiauškėjusios ir leistų jam kalbėti. Jis apver- 
kč šerno sudraskytą brolį eriuką. Jis apsistojo Alver- 
nos kalne kaip tik todėl, kad šis buvo mėgiamas brolių 
paukščių. Jis švelniai žiūrėjo į sesers raudongurklės 
lizdą. Jis liepė broliui fazanui ir broliui žiogui 
garbinti Dievą savo rykavimu ir čirškėjimu. Visi gam- 
tos padarai — gyvi negyvi — buvo šv. 
Pranciškui broliai ir seserys. Ir juo labiau 
jis tobulėjo savo asmenybėje, juo giliau jis jautė šitą gam- 
tos giminystę. šventumas ne tik neatitraukė jo nuo Vieš- 
paties pasaulio, bet dar labiau įjungė jo sielą į bendrą visos 
kūrinijos buvimą. “Juo labiau šv. Pranciškus nuo žemės 
tolo, juo meiliau į ją žiūrėjo"?. Kitaip sakant, juo labiau jis 
jautėsi tampąs Kristaus broliu, juo didesni broliai ir sesers 
jam darėsi ir pasaulio daiktai. Ryšys su Dievu tamprino 
jo ryšį ir su žeme. 

Todėl šv. Pranciškaus posakiai “sesuo saulė", “brolis 
vėjas", “sesuo kregždė", “brolis žiogas" nėra tik poetiniai 
palyginimai. Juose slypi gilus gamtos pergyvenimas, kurį 
galima pavadinti buvimo bendrumu. Asyžiaus 
šventasis jautė, kad žmogus ir pasaulis yra to paties Dievo 
kūriniai, vadinasi, kad abu turi tą pačią plotmę, kuri juo- 
du suartina vieną su kitu, nepaisant judviejų esmių skir- 
tingumo. Žmogus pralenkia pasaulį savos būties sąranga 
ir todėl yra jo valdovas. Tačiau šį savo valdoviškumą jis 
turi ne iš savęs. Jis yra jį gavęs iš to paties Kūrėjo, kuris 
ir pasaulį pašaukė iš nebūties, dovanodamas jį žmogui, 
kaip jo valdžios sritį. Todėl Dievo - Kūrėjo aki- 
vaizdoje žmogus ir pasaulis stovi lygio- 
mis. Sesuo kregždė yra taip pat Viešpaties šūksnis, kaip 
ir brolis Leonas. Visi mes esame įsidaiktinęs Dievo žodis. 
Visi esame ištarti ir nuolatos tariami. Kūrinių gelmėse 
glūdintis dieviškasis žodis jungia mus visus į vieną neda- 
lomą šeimą, kurioje Dievas yra Tėvas ir kurios nariai yra 


* A. Gemelli, Das Franziskanertum 39, Leipzig 1936. 

broliai ir sesers. Kūriniškasis mūsų kilmės bendrumas pa- 
daro visas būtybes artimomis mūsų giminėmis. Mūsų ry- 
šys su Dievu virsta ryšiu ir su kiekvienu kad ir menkiau- 
siu padaru. 

Vis dėlto šis kilmės bendrumas gamtos giminys- 
tės su mumis dar neišsemia. Mes dalinamės su gamta ne 
tik buvimo, bet ir likimo bendrumu. Gamta yra 
tiek ankštai susijusi su žmogumi, kad ji dalyvauja jo puo- 
lime ir prisikėlime, jo pasmerkime ir išganyme, jo ištrėmi- 
me ir perkeitime. Žmogus, būdamas pasaulio valdovas, 
įtraukia į savo likimą ir visą kūriniją. 

Pasaulis buvo ištiktas blogio dar prieš žmogaus 
sukūrimą. Gamtamokslis, pirmoje eilėje paleontologija, 
nepaneigiamai mums tvirtina, kad baimė, kančia ir mirtis 
siautė gyvūnijos pasaulyje visą laiką, nors žmogus pasiro- 
dė palyginant gana vėlai. Kažkokia juoda ranka jau 
prieš žmogų buvo sujaukusi Viešpaties padarus, ku- 
rie, pasak Apreiškimo, pradžioje buvo iš tikro geri (plg. 
Gen 1,10-31). Demoniškų žymių mes pastebime jau pačioje 
gamtos sąrangoje. Anoji visuotinė sandora ir anasai visuo- 
tinis tikslingumas, kuriais mes taip žavimės ir kuriuose re- 
gime begalinę Išmintį ir Meilę, nevienoje gamtos srityje 
yra suardyti. Kažkoks tamsus planas išnyra aikštėn kai- 
kurių gamtos padarų veikime. Kažkokia patyčia suskam- 
ba kosmo sutartinėję. Gamtoje esama dalykų, 
kurie yra įvykdyti Kūrėjo pastangoms 
išjuokti. Protas nesuranda šitoms išjuokoms pagrin- 
do. Bet Apreiškimo šviesoje jų paslaptis darosi aiški. Šė- 
tonas, sukilęs anapusinėje tikrovėje prieš Dievą, “buvo nu- 
mestas žemėn" (Apr 12,9). Jis neišsižadėjo savo sukilimo 
nė po savo ištrėmimo. Priešingai, jis jį tik sustiprino ir tę- 
sė toliau, “su didele rūstybe" (Apr 12,12) puldamas visa, 
kas tik turėjo dieviškumo žymių. Gamta, kaip įsidaiktinęs 
Viešpaties žodis, kaip pradinis amžinojo Logos apsireiški- 
mas, virto pačiu pirmuoju velnio puolimų taikiniu. Ji buvo 
jo iškreipta, sužalota, išjuokta ir pavergta. Tiesa, Apreiš- 

kimas sunaikinimu graso tiems, “kurie pagadino žemę" 
(11,18), bet tuo pačiu kaip tik pripažįsta, kad žemė iš tikro 
yra pagadinta. Ji yra piktosios dvasios auka, pavergta 
“tuštybei ne savo valia" (Rom 8,20). 

Todėl žmogaus sukūrimas tarp eilės kitų siekinių turėjo 
taip pat uždavinį išvaduoti kūriniją iš velnio užmačių ir 
grąžinti ją vėl “į Dievo vaikų garbės laisvę" (Rom 8,21). 
Žmogus buvo sukurtas ne tik kaip pasau- 
lio valdovas, bet ir kaip jo gelbėtojas. 
Konkreti atrama šiam gelbstimajam jo darbui buvo paties 
Dievo įsteigtas rojus. Tai buvo žemės kampelis, kuria- 
me velnio pagadintos gamtos siautėjimas neturėjo dalios. 
Tai buvo “džiaugsmo sodas" (Gen 2,8), paties Dievo išva- 
duotas iš visuotinio žemės sugedimo. Rojus gamtos 
srityje buvo tas pat, kas Marija žmonių 
giminėje. Kaip Marija, išlaisvinta iš gimtosios nuodė- 
mės, tapo atrama išganomajam Logos veikimui, taip rojus, 
išgelbėtas iš šėtono rūstybės, turėjo virsti papėde, į kurią 
atsirėmęs žmogus galėjo eiti pasaulio laisvinti. Todėl šio pa- 
laiminto kampelio gyventojams ir buvo pasakyta, kad jie 
turį jį “įdirbti ir saugoti" (Gen 2,15); įdirbti, vadinasi, 
padaryti jį vaisingą, išplečiant jo šventumą visoje žemėje; 
saugoti, vadinasi, budėti, kad pagadintos žemės dėsnių 
velnias neįneštų ir į šią šventą erdvę. Išlaikyti rojų ir jį 
išplėsti buvo pirmykščiai paties Dievo žmogui pavesti už- 
daviniai. Kadangi rojinis žmogus turėjo daugintis ir pripil- 
dyti žemę (plg. Gen 1,28), tuo pačiu jis turėjo rojų nešti vi- 
sur, kur tik jis pats ėjo. Rojaus išplėtimas buvo susietas su 
žmonių giminės gausėjimu, nes gimimas turėjo perteikti vi- 
sas tas antgamtines malones, kuriomis pirmasis žmogus 
buvo Dievo išpuoštas ir dėl kurių jis kaip tik ir buvo ro- 
jaus žmogus. Žmonėms išplitus žemėje, ji turėjo virsti 
visuotiniu rojumi, nes šis išplitimas turėjo būti ne tik 
gamtinis, didėjant individų skaičiui, bet ir antgamtinis, 
sklindant šventumui laike bei erdvėje. Pasaulio ap- 
valdymas turėjo būti sykiu ir jo išgany- 

mas. Palenkti žemę rojaus žmogui reiškė palenkti ją 
šventumui ir tuo būdu grąžinti ją iš velnio valdžios į Dievo 
Karalystę. 

Užuot tačiau žygiavęs per žemę kaip gelbėto- 
jas, žmogus atsidūrė joje kaip nusikaltėlis. Dėl 
savo nuodėmės jis buvo ištremtas iš rojaus, o prie šiojo 
vartų atsistojo angelas su liepsnos kardu, “kad saugotų ke- 
lią į gyvybės medį" (Gen 3,23-24). Anasai išvaduotosios že- 
mės kampelis dingo, ir žmogus įsijungė į bendrą pagadin- 
tos gamtos likimą. Baimė, kančia ir mirtis virto nuolati- 
niais palydovais žemiškąjame jo kelyje. Kūrinija, pasiruo- 
šusi regėti jame tąjį, kuris ją išvaduos “iš sugedimo vergi- 
jos" (Rom 12,21), pamatė, kad jis ir pats dūsauja savyje, 
laukdamas “Dievo įsūnystės" (Rom 12,23). Prasidėjo ilgi 
tamsos amžiai, lūkesčių ir dejonių istorija, kol galop Vieš- 
pats vėl sukūrė naują rojų — nekaltą Moterį, šį 
sykį jau nebe gamtoje, bet paties žmogaus giminėje, ir į jos 
įsčių nusiuntė viengymį savo Sūnų, amžinąjį Žodį, kad Jis, 
prisiėmęs žmogiškąją prigimtį, atpirktų jau visą kūrini- 
ją. Savo mirtimi bei prisikėlimu Jis pergalėjo velnio val- 
džią būtyje ir šiąją sutaikė pačiuose jos pagrinduose su 
Dievu. Kūrinija buvo sustabdyta jos kelyje į nebūtį ir iš- 
gelbėta iš demoniško jos išjuokimo. Atpirkimo veiksmu 
Viešpaties padarai virto naujais sutvėrimais (plg.Gal 6,15). 

Tačiau šią naują būtį pasaulyje plėsti Viešpats ir 
toliau patikėjo žmogui. Dar daugiau, Kristus atstatė pir- 
mykštį žmogaus paskyrimą — šventumu palenkti žemę ir 
tuo būdu ją išvaduoti. Gelbstimoji pareiga iškilo krikščio- 
niui prieš akis visu savo svarumu. Jis buvo pasiųstas žy- 
giuoti per pasaulį ir skelbti Karalystės Evangeliją “visam 
sutvėrimui" (Mork 16,15). Kol žmogus buvo palenktas vi- 
suotiniam žemės pagadinimui, jis galėjo būti jos valdovas 
tik viršine prasme. Technika buvo jam vienintelė priemonė 
savo valdoviškumui reikšti, Tuo tarpu Kristaus atpirktas, 
jis turėjo vėl prisiimti aną pradinį uždavinį ir suprasti, kad 
jo žygiavimas per žemę turi būti jo“ laisvinimas iš velnio 

galybės. Tačiau technika velnio neišvaro. Jeigu techninių 
priemonių pakanka gamtai apvaldyti, tai jų anaiptol nepa- 
kanka jai išvaduoti. Gamtai laisvinti iš velnio 
valdžios reikia šventumo. Todėl šv. Povilas ir 
sako, kad “sutvėrimas su išsilgimu laukia Dievo vaikų 
garbės apreiškimo" (Rom 8,19). Jis laukia, kad žmoguje 
prasiveržtų atpirkimo vaisiai, kad žmogus taptų Dievo vai- 
ku, Dievo garbės ženklu, regimu Jo paveikslu ir tuo būdu 
įgytų galios į vidinį gamtos gyvenimą. Kūrinijos būsena, 
teisingai sako R. Guardini, aiškindamas minėtus šv. Povilo 
žodžius, “yra laukti, ir šio laukimo dėmesys krypsta ne tie- 
siog į Dievą, bet į žmogų, nes per jį eina daiktų kelias į 
Viešpatį. .. Ji laukia, kad žmoguje įvyktų išganymas ir kad 
per jį galėtų ir ji pati dalyvauti atpirkime. Iš visų pusių 
todėl ji kreipia į žmogų nebylius bei baimingus savo lūkes- 
čius"“, Technika gamtą pavergia ir nesykį tik pratęsia vel- 
nio pradėtą jos gadinimą. Tuo tarpu šventumas ją vaduo- 
ja ir jai grąžina pirmykštį jos nekaltumą. Todėl sutvė- 
rimas laukia ne technikų, bet šventųjų. 
Jis laukia žmonių, kurie giliai jaustų savo atsakingumą 
už pasaulio viltis ir jas savo darbais įvykdytų. Sutvėrimas 
laukia šv, Pranciškaus dvasios. 

Šie tad trys dalykai: pirmykštis žmogaus paskyrimas, 
jo puolimas ir jo atpirkimas kaip tik ir sudaro aną likimo 
bendrumą, kuriuo žmogus dalinasi su gamta ir tuo būdu 
susiartina su ja ligi gilios ir tikros giminystės. Gamtos pa- 
darai yra žmogaus broliai ir sesers todėl, kad jie visi gyve- 
na su juo tą patį gyvenimą: jie džiaugiasi jo dieviškuoju 
pašaukimu, dejuoja jo nuodėmėje ir laukia dieviškosios jo 
įsūnystės apsireiškimo. Žmogus niekad nėra pasauliui sve- 
timas. Jau pačia savos būties sąranga jis suima savin vi- 
sus pasaulio pradus, sujungia juos aukštesne dvasine galia 
ir tuo būdu virsta žemės prasme. Tai, ką Nietzschč teigė 
apie savo antžmogį, kad šis esąs žemės prasmė ir kad mū- 


* Drei Schriftenauslegungen 38 p. Wuerzburg 1949. 

sų valia turinti jį padaryti žemės prasme, tinka kiekvie- 
nam krikščioniškajam žmogui, kuriame tik apsireiškia at- 
pirkimo vaisiai arba anoji šv. Povilo minima Dievo vaikų 
garbė. Be žmogaus pasaulis būtų neprasmingas. Tačiau 
be pasaulio žmogus būtų neveiksmingas. Pasaulis randa 
žmoguje prasmę, o žmogus pasaulyje savo galios bei vei- 
klos sritį. Tuo būdu šiedu Viešpaties kūriniai vienas kitą 
papildo ir vienas kitą paremia. Juodu tampa broliais 
giliausia šio žodžio prasme. Todėl kai šv. Pranciškus vadi- 
no Dievo padarus broliais ir seserimis, jis kaip tik dėjo į 
šiuos vardus aną buvimo bei likimo bendrumą, kuris jį jun- 
gė su visa kūrinija. Asyžiaus Neturtėlis suprato, kad jis, 
apsisprendęs gyventi pagal Kristaus Evangeliją, turi ją 
skelbti ne tik kardinolams, vyskupams ir riteriams, ne tik 
Asyžiaus vyrams lr moterims, bet ir Gubbio vilkui, ir 
kregždėms, ir fazanui, ir vyturiukui. Pamokslas paukš- 
čiams, pasakytas pakeliui tarp Cannara ir Bavagna, yra 
gražiausia šitokio pergyvenimo išraiška. 

5. “Mano broliai paukščiai!" — kalbėjo šventasis s1- 
skridusiems Dievo giesmininkams, — “už daug, labai už 
daug ką jūs turite būti dėkingi Viešpačiui mūsų Dievui. 
Jūs turite Jį garbinti visur ir visados! Jūs esate laisvi ir 
galite skristi, kur tinkami; jūs turite po du ar tris drabu- 
žius; turite margą gražų abitą; turite maisto, nors ir be 
jūsų pačių pastangų; galite giedoti Viešpaties malone; esa- 
te didžiulis būrys, pasidauginęs Dievo palaima. Jau arko- 
je Jis išgelbėjo jūsų giminę. Oro erdvė yra jums pavesta. 
Jūs nesėjate ir nepjaunate, o Viešpats jus maitina. Jis da- 
vė jums upelį ir šaltinį atsigerti, kalnus ir kalnelius, uolas 
ir plyšius prisiglausti, aukštus medžius lizdams sukti, Jei 
jūs nemokate austi ir verpti, tai Jis vistiek aprengia jus ir 
jūsų vaikučius. Taigi mylėkite savo Kūrėją, labai mylškite, 
nes Jis tiek daug gero yra jums padaręs. Žiūrėkite, mano 
mieli broliai paukščiai, kad nepasirodytumčėte esą nedčkin- 
gi! Lenktyniuokite vienas su kitu, garbindami Viešpatį" 
(Fioretti c. 16). 

Šiuose žodžiuose pasirodo šv. Pranciškus kaip pir- 
mykščio žmogaus pašaukimo vykdytojas. Gamta yra su- 
kurta Dievo garbei, kaip ir žmogus. Tačiau būdama paga- 
dinta, ji yra nuo šio pradinio savo tikslo nukreipta. Nu- 
sviestas žemėn, šėtonas mėgino ir tebemėgina teikti gamtai 
savarankiškumo, padaryti ią sau - tikrove, atpalaiduoti ją 
nuo Viešpaties liudijimo ir išnaikinti joje bet kokius Jo ap- 
sireiškimo ženklus. šv. Pranciškus jautė visus šiuos demo- 
niškus kėslus, todėl savo pamoksle ir kėlė aikštėn iš vienos 
pusės gamtos kūriniškumą, vadinasi, jos visišką priklau- 
somybę nuo Dievo, iš kitos — reikalą gamtai grįžti į Vieš- 
paties garbės kelią. Dievo garbė yra pagrindi- 
nė kiekvieno kūrinio paskirtis, Dvasiai ši 
paskirtis apsireiškia josios sąmonėje. Gamtai ją apreiškia 
žmogus. Jis ištaria tai, kas yra įdiegta jos gelmėse, tačiau 
kas dvasios (angelų ir žmonių) puolimu yra aptemdinta ir 
iškreipta. Šv. Pranciškaus pamokslas paukščiams turi tos 
pačios prasmės, kaip ir 148 psalmė arba trijų jaunuolių — 
Sidracho, Misacho ir Abdenago — giesmė degančioje 
krosnyje. Kaip psalmininkas kviečia saulę ir mėnulį, žvaig- 
ždes ir dangaus vandenis, didžuves ir jūros gelmes, ugnį 
ir ledą, sniegą ir rūkus, kalnus ir kalnelius, vaismedžius ir 
kedrus, žvėris ir galvijus, ropuolius ir paukščius garbinti 
Viešpaties vardą ir Jo didybę (plg. Ps 148, 3-10); kaip ka- 
raliaus Nebuchodonozoro krosnin įmesti trys jaunuoliai lie- 
pia garbinti “dievų Dievą" lietui, rasai, vėjams, liepsnai, 
šalčiui, šerkšnui, šalnai, sniegui, nakčiai, žaibams, žemės 
augmenims, jūroms, upėms, dangaus paukščiams ir gyvū- 
nijai (plg. Dan 3,59-81), taip lygiai ir šv.Pranciškus įspėja 
savo brolius paukščius nepamiršti, kad jų buvimas turįs 
būti nuolatinė garbės giesmė Visagaliui. Visais šiais įspč- 
jimais, kvietimais, paraginimais žmogus kaip tik ir vykdo 
rojinį savo uždavinį: žygiuoti gamtos priekyje 
ir vesti ją paskui save Dievo linkui. Šv. 
Pranciškaus gyvenime šis žygiavimas yra ypatingai ryš- 
kus. Kaip didžiojo Karaliaus šauklys jis skelbė Jį ne tik 

žmonėms, bet ir pasauliui. Gamta jam buvo lau- 
kas išganymui skleisti. Jeigu tad Asyžiaus 
šventasis yra vadinamas "antruoju Kristumi', tai ne tik 
todėl, kad išryškino Išganytojo atvaizdą savo asmenybėje, 
gavęs net Jo žaizdų įspaudas savame kūne, bet ir dėl to, 
kad Kristaus atpirkamą jis nešė į kūriniją ir tuo būdu tę- 
sė išganymo darbą tarp vaitojančių, tačiau gilia viltimi gy- 
venančių sutvėrimų. Šv. Pranciškaus asmeny- 
je gamta išvydo tikrą savo gelbėtoją, ku- 
riam jos likimas iš tikro buvo jo brolių ir seserų likimas. 

Šiuo atžvilgiu šv. Pranciškus tęsė tai, ką Adomas buvo 
pradėjęs rojuje. Apreiškimas mums pasakoja, kaip Dievas, 
sukūręs pirmąjį žmogų, atvedė prie jo padarus, kad šis 
juos pavadintų. “Ir Adomas pavadino jų vardais vi- 
sus galvijus, dangaus paukščius ir žemės žvėris" (Gen 2,19 
-20). Skyrium paimtas, šis pasakojimas atrodo tamsus ir 
net kasdieniškas, nes jį dažnai suprantame tokia pat pras- 
me, kokia šiandien yra duodami vardai naujoms prekėms, 
greitiesiems traukiniams arba laikraščiams. Tačiau sugre- 
tintas su kitais to paties Apreiškimo pasakojimais, jis ats- 
kleidžia mums savo gelmes. 

Kai Dievas paskyrė Abramą išrinktosios tautos tėvu 
ir pažadėjo padaryti jo įpėdiniją tokią gausią, kaip dan- 
gaus žvaigždės (plg. Gen 15,5), Jis pakeitė ir jo vardą: 
“Tu nebesivadinsi Abramu, bet tavo vardas bus Abraomas, 
nes aš paskiriu tave tautų tėvu" (17,5). — Zakarijui buvo 
angelo pasakyta: “Tavo žmona Elzbieta pagimdys sūnų, 
ir tu praminsi jį vardu Jonas" (Luk 1,13). Ir nors tokio 
vardo nebuvo visoje Zakarijo ir Elzbietos giminėje, vis 
dėlto vaikelis apipjaustymo dieną buvo pavadintas Jonu 
(plg. Luk 1,61-62), nes jis turėjo, kaip pats angelas nurodė, 
eiti pirma Išganytojo ir “prirengti Viešpačiui tobulos tau- 
tos" (1,17). Jono pasiuntinybė buvo nurodyta iš aukšto, o 
su ja kartu ir jo vardas. — Tas pat buvo ir su Išganytojo 
vardu. Marijai apsireiškęs angelas pasakė: “Nebijok Ma- 
rija, nes radai malonės pas Dievą. Štai, pradėsi įščioje ir 

pagimdysi Sūnų, ir praminsi jį vardu JĖZUS" (Luk 1,31). 
Kristaus vardas buvo apreikštas žmonijai su Jo įsikūniji- 
mu. Tai buvo Dievažmogio vardas, prieš kurį klaupia 
“kiekvienas kelias danguje, žemėje ir po žeme" (Pil 2,10). 
Vardas Jėzus reiškia amžinojo Logos pasiuntinybę pa- 
saulyje. Ir šis vardas turėjo nešti galią, kuri atleidžia nuo- 
dėmes, gydo ligonius, išvaro velnius, prikelia mirusius, pa- 
šventina daiktus ir žmones. Kaip ši pasiuntinybė bei jos ga- 
lia buvo iš Dievo, taip iš Dievo buvo ir vardas. Ne žmogus 
nurodė Dievo Sūnui Jo uždavinį, todėl ir ne žmogus — Juo- 
zapas ar Marija — įsikūnijus;į Logos ir pavadino. — Viešą- 
jame savo veikime Kristus irgi taip elgėsi, pasikviesdamas 
Petrą į savo apaštalų eiles: “Įsižiūrėjęs į jį, Jėzus tarė: 
Tu Jonos sūnus Simonas. Tu vadinsies Kėfas, tai reiškia 
Petras (Uola)" (Jon 1,42). Kristus norėjo padaryti Si- 
moną žmonių žveju (plg. Mat 4,19; Mork 1,17; Luk 5,10) 
ir pastatyti ant jo savo Bažnyčią bei duoti Dangaus Kara- 
lystės raktus (plg. Mat 16, 18-19), todėl pakeitė jam ir 
vardą. 

Visi šie Šventraščio minimi įvykiai rodo, kad vardas 
yra susijęs su jį nešiojančio asmens pa- 
siuntinybe, Kai ši pasiuntinybė yra Dievo uždedama, 
tuomet ir vardas yra to paties Dievo duodamas arba pakei- 
čiamas. Jeigu tad Adomas davė vardus kūrinijai, tuo pa- 
čiu jis nurodė jos uždavinius žemėje. Savo būtį kūrinija 
yra gavusi, tiesa, iš Dievo, Adomas nebuvo paukščių ir gy- 
vulių kūrėjas. Tačiau ši būtis yra sutverta žmogui. Todėl 
žmogus ir turėjo ją pavadinti; kitaip sakant, jis turėjo ją 
įprasminti, nurodydamas pareigas, kurias kūriniai eis jo 
valdomame pasaulyje. Vardų davimas buvo pir- 
mas žemės apvaldymo aktas. Kūrinys, nešio- 
damas žmogaus jam duotą vardą, tuo pačiu nusilenkia var- 
do davėjui, nes prisiima jam skirtą uždavinį. Vardų davi- 
mu žmogus pirmą sykį pasirodė, kaip gamtos valdovas, ta- 
čiau ne viršine technikos, bet vidine žodžio galia. 

Pamoksle paukščiams kaip tik ir išeina aikštėn ši vidi- 

nė galia. Tiesa, šv. Pranciškus pavadino vardais ne atski- 
rus paukščius, nes jie savo vardus jau turėjo nuo amžių, 
bet jis davė vardą jų buvimui pasaulyje. 
Jis pavadino jų elgesį, jų nusiteikimą, jų darbus. Ir šis di- 
dysis paukščių būties vardas, šis vienintelis jų uždavinys ir 
svarbiausia jų pareiga buvo garbinti Viešpatį. 
Garbe ir padėka turėjo vadintis, pasak šv. Pranciškaus, 
paukštinis buvimas žemėje. Tai ir buvo anoji rojinė žmo- 
gaus pareiga, kurią pradėjo Adomas ir kuri Asyžiaus šven- 
tojo santykiuose su gamta taip nuostabiai atsinaujino. Kū- 
rinija jautė šv. Pranciškuje savą gelbėtoją kaip tik todėl, 
kad jis savo dvasioje nešiojo dieviškąją gamtos prasmę ir 
ją jai perteikė savo žodžiu. Ir šis žodis buvo ne profaninis 
gamtamokslio žodis, bet pamokslas, vadinasi, Die- 
vo žodžio skelbimas. Kaip žmogus, taip ir 
gamta gali būti išvaduota tik Evangeli- 
jos skelbimu, nes tik Evangelija neša naują būtį ir 
naujus jos ryšius su Kūrėju. Todėl šv. Pranciškus ėjo į 
gamtą nešinas ne žmogaus žodžiu, kaip naujieji jos tyrinė- 
tojai, bet Dievo žodžiu, kuris glūdi gamtos gelmėse, kuris 
tačiau yra apgadintas, užtrintas, subraukytas. Evangeli- 
ja atitiesė gamtos gelmes ir pavedė žmogui, kad jis paskai- 
tytų jose įdaiktintą dieviškąjį žodį, jį ištartų, pagarsintų ir 
tuo būdu gamtą išvaduotų iš demoniško jos užbūrimo. Sa- 
kydamas paukščiams pamokslą, Asyžiaus Neturtėlis kaip 
tik šį žodį ištarė: jis pagarsino jį Viešpaties giesmininkams, 
įprasmino jų buvimą ir tuo būdu juos išvadavo iš aklos ne- 
prasmės. Likimo bendrumas su kūrinija ir atsakingumo 
jausmas čia apsireiškė aukščiausiame laipsnyje. Sykiu ta- 
čiau čia apsireiškė ir žmogus - apaštalas kūrinijos atžvil- 
giu. 

Kūrinija kenčia skausmus ir vaitoja ne tik velnio, bet 
ir bedievio žmogaus valdžioje, nes šisai eina tuo pačiu ke- 
liu, kaip ir žemėn nutremtasis ščtonas. Bedievis žmogus 
nebėra būties sargas ir jos kaimynas. Jis nebebūna drau- 
ge su pasauliu, nebesirūpina juo, jo nebemyli ir nebeglobo- 

ja. Bedievis žmogus, kaip anasai Dostojevskio Raskolniko- 
vas, stebi būtį iš tūkstančio mylių atstumo. Džiaugsmas 
Viešpaties kūriniais čia pasikeičia į apmaudą, meilė į nea- 
pykantą, globa į gujimą šalin, giminystė į priešiškumą. Ta- 
čiau trumpomis susitelkimo valandėlėmis išgirsta šis gam- 
tos tironas jos dejones, pastebi “daiktų ašaras" (Vergilijus) 
ir susimąsto. Jis susimąsto ties prarastąja savo pareiga pa- 
sauliui ir ties išniekintąja žemės prasme. Tada jo akys sa- 
vaime krypsta į šv. Pranciškų, jieškodamos, o gal net ir 
melsdamos, kad šis jam atskleistų nuodėmės užželdintą ta- 
ką į būties sargo namelį. 

II. GAMTOS VALDYMAS 


1. Eiti būties sargo pareigas reiškia ne tik įsiklausy- 
ti, ką gamta kalba; ne tik teikti jai prasmę, ją pavadinant; 
bet sykiu ją ir valdyti, palenkiant ją žmogaus norams 
bei reikalams. Jau esame sakę, kad žmogaus valdovišku- 
mas priklauso prie pagrindinių krikščioniškojo gamtos 
pergyvenimo pradų. Taip pat minėjome, kad ir šv. Pran- 
ciškus šio valdoviškumo neišsižadėjo. Tiesa, jis jo nepa- 
brežė. Jis nenorėjo stebinti žmonių sava valdžia gamtai, 
kaip tai daro dažnas indų fakyras. Vis dėlto Asyžiaus 
šventasis žinojo, kad jis yra kūrinijos karalius, jos valdo- 
vas bei globėjas, todėl kartkarčiais šią savo valdžią kaip 
tik ir panaudodavo. Atvykęs kartą su broliu Masseo į Al- 
viano miestelį, jis sustojo rinkos aikštėje ir rengėsi sakyti 
pamokslą. Buvo pavakarė, ir dideli būriai kregždžių siūte 
siuvo po orą, be paliovos čiauškėdamos. šv. Pranciškus ir 
brolis Masseo, kaip įprasta, pagiedojo giesmę “Timete et 
honorate — bijokite ir garbinkite'; žmonės rinkosi aplin- 
kui juodu ir tylėdami laukė, kada šventasis pradės kalbėti. 
Bet kregždės čiauškėjo kaip čiauškėjusios. Vis žemiau jos 
raižė orą ir vis labiau laidė savo gerkles. Tada šv. Pran- 
ciškus kreipėsi į jas: “Sesutės kregžčės! Man atrodo, kad 
jau laikas, jog ir aš galop prabilčiau. Jūs jau pakankamai 
prisišnekėjot! Paklausykite dabar Dievo žodžio ir pabūki- 
te tylios tylutėlės, kol sakysiu pamokslą" (Fioretti c. 16). 

Ir staiga stojo gili tyla. Kregždės nutilo ir tylėjo visą lai- 
ką, kol šventasis kalbėjo. 

Alviano miestelio gyventojai laikė šį įvykį tokiu dide- 
liu stebuklu, jog visi kaip vienas pareiškė noro sekti Asy- 
žiaus Neturtėliu ir tapti jo mokiniais. Stebuklu laikome jį 
ir mes, nes jis iš tikro yra nepaprastas. Ir vis dėlto jis yra 
tik savaiminga išplauka iš viso šv. Pranciškaus elgesio su 
gamta. Kas moka paskaityti gamtoje įsidaiktinusį Viešpa- 
ties žodį ir kas jį gamtai paskelbia, tas ją ir valdo. G a m- 
tos pamokslininkas yra sykiu ir jos val- 
dovas. Giliau svarstant, Alviano rinkoje įvyko tai, apie 
ką Kristus buvo savo metu apaštalams kalbėjęs. Evangeli- 
ja pasakoja, kad sykį prie Kristaus priėjęs vienas žmogus, 
puolęs prieš jį ant kelių ir taręs: “Viešpatie, pasigailėk ma- 
no sūnaus! Jis serga mėnesienos liga ir labai kankinasi: 
dažnai įkrinta į ugnį ir neretai į vandenį. Aš atvedžiau jį 
pas Tavo mokinius, bet jie negalėjo jo pagydyti" (Mat 17, 
14-15). Tuomet Jėzus paprašė atvesti ligonį ir jį pagydė, 
išvarydamas iš jo velnią. “Mokiniai slapčia priėjo prie Jė- 
zaus ir tarė: Kodėl mes negalėjome jo išvaryti? Jėzus 
jiems atsakė: Dėl jūsų netikėjimo". Ir čia pat pridūrė: 
“Iš tikrųjų sakau Jums, jei turėsite tikėjimą kaip garsty- 
čios grūdą, jūs sakysite šitam kalnui: persikelk iš čia į te- 
nai, ir jis persikels; ir jums nebus nieko negalima" (Mat 
17, 18-19). Tačiau mokiniai neturėjo tokio tikėjimo, todėl 
piktoji dvasia jų neklausė. Nepaisant nuolatinio buvojimo 
su Kristumi, Jo mokinių tikėjimas nebuvo stiprus. Todėl 
Jėzus ir skundėsi išgirdęs, kad jie nepajėgė išgydyti ligo- 
nio: “O netikusi ir iškrypusi gimine! Iki kol aš būsiu su 
jumis, iki kol aš jus kęsiu!" (17,16). Kitaip sakant, tik ė- 
jimas yra šaltinis galios gamtai valdyti; 
tikėjimo silpnėjimas yra šios galios 
silpnėjimas; tikėjimo praradimas yra 
valdžios gamtai praradimas. 

Kad iš tikro šitaip yra, patvirtina ir kiti Evangelijos 
papasakoti atsitikimai. Sykį Jėzaus mokiniai yrėsi per eže- 

rą. Jėzus buvo pasilikęs su miniomis ant kranto. Bet štai 
staiga jie išvydo Jį, einantį viršum vandens ir į juos besiar- 
tinantį. Manydami matą šmėklą, jie nusigando ir net pra- 
dėjo šaukti. Bet Jėzus prabilo: “Nebijokite, tai aš" (Mat 14, 
27). Tačiau Petras, kaip ir visuomet, norėjo įsitikinti po- 
justiniu būdu, todėl tarė Kristui: “Viešpatie, jei tai Tu, 
liepk man ateiti pas Tave viršum vandens" (14,28). Kris- 
tus atsakė: “Ateik!“ (14,29). Petras išlipo iš laivelio ir 
“ėjo viršum vandens" pas Jėzų (14,29). Jo tikėjimas, žen- 
giant jam pirmą žingsnį, buvo toks tvirtas, kad vanduo jį 
laikė. Bet netrukus Petras susvyravo. Jo sąmonėje švys- 
telėjo abejonė, o gal vis dėlto jis einąs pas šmėklą. Ir tą 
akimirką jis nusigando vėjo ūžimo, nusigando bangų ir 
pradėjo skęsti. Jėzus ištiesė jam ranką, ištraukė jį ir pa- 
aiškino jo nepasisekimo priežastį: “Žmogau menko tikė- 
jimo, kam abejojai?" (14,31). — Arba vėl: Jėzus su moki- 
niais yrėsi per ežerą ir užsnūdo. Tuo tarpu kilo didžiulė 
audra. “Laivelis buvo bangų apipilamas" (Mat 6,24). Moki- 
niai nusigando ir pažadino Kristų sakydami: “Viešpatie, 
gelbėk mus, žūname!" (8,25), Elgesys labai keistas. Juk 
argi Viešpats negali gelbėti žmogaus ir užsnūdęs? Argi 
Išganytojo miegas reiškė Jo užmarštį ir visišką atitrūkimą 
nuo Jam pavestos žmonijos? Žadinti Kristų audros metu 
buvo ne būtinybė, bet tik silpno tikėjimo ženklas. Mokiniai 
savo širdies gelmėse vis dar abejojo, ar Kristus tikrai yra 
Dievas, todėl ir žadino Jį užsnūdusį, kad bent savo akimis 
regėtų Jį veikiantį ir jiems padedantį. Todėl Kristus ir pa- 
peikė šį jų elgesį: “Kodėl esate bailūs jūs, žmonės menko 
tikėjimo?“ (8,26). Jeigu mokiniai būtų buvę stipraus tikė- 
jimo, jie nebūtų Jėzaus žadinę ir vis dėlto nieko nebūtų 
jiems atsitikę. Jų tikėjimas būtų išvedęs juos pro visus pa- 
vojus, nes tikinčiajam iš tikro nėra “nieko negalima" (Mat 
17,19). 

Šių Šventraščio papasakotų įvykių šviesoje darosi 
aiškus ir šv. Pranciškaus kregždžių nutildymas. Pirmasis 
Asyžiaus šventojo biografas Tomas Celano prasmingai lei- 

džia šiam nutildymui įvykti tą pačią dieną, kurią buvo pa- 
sakytas pamokslas paukščiams pakelyje tarp Cannara ir 
Bevagna. Tuo jis lyg ir nori pasakyti, kad kregždžių 
nutildymas buvo pamokslo paukščiams 
tęsinys Ir iš tikro! Kas iš šiandieninių krikščionių — 
net vienuolių ir kunigų — drįstų visu rimtumu sa- 
kyti pamokslą paukščiams ar žuvims? Tuo tarpu mes juk 
negalime nė minties prileisti, kad šv. Pranciškaus ar šv. 
Antano pamokslai būtų buvę nerimti. Kalbėdami neprotin- 
giems Dievo padarams, šie šventieji norėjo ne pokštus 
krėsti, bet tikrai skelbti Viešpaties žodį kūrinijai. Jie 
buvo giliai įsitikinę, kad jie bus suprasti. Ir jie buvo 
suprasti. Jų tikėjimas padarė, kad neprotinga kūrini- 
ja išgirdo ne tik grynus jų lūpų garsus, bet suprato ir į 
šiuos garsus įdėtą mintį. Ji taip gerai juos suprato, kaip 
naminiai paukščiai ar gyvuliai supranta juos šaukiantį šei- 
mininką. 

2. Todėl po pamokslo paukščiams šv. Pranciškus ga- 
lėjo visai ramiai kreiptis į kregždes ir paprašyti jas nutil- 
ti. Jeigu jis tikėjo, kad paukščiai medžiuose suprato, kai 
jis liepė būti Viešpačiui dėkingais ir visur bei visados jį gar- 
binti, jis turėjo taip pat tikėti, kad ir kregždės jį supras ir 
jo paklausys.Tikras bei gilus gamtos įpras- 
minimo pajautimas pažadinair valdomą- 
ją žmogaus galią. Kai žmogus visa savo būtimi per- 
gyvena save kaip gamtos gelbėtoją per dieviškųjų jo gel- 
mių atskleidimą jis savaime įgyja galios į Viešpaties rankų 
darbus, nes virsta Jo bendradarbiu pasaulio atbaigime. 
Jeigu Dievas sukūrė žmogų maža kuo menkesnį už angelus 
ir po jo kojomis padėjo visą kūriniją; dar daugiau, jeigu 
Jis paskyrė jį žygiuoti per žemę ir skleisti joje malonės pil- 
ną rojinę būseną, tai tuo pačiu Jis įdiegė į jo prigimtį ir ga- 
lios gamtą palenkti ne tik kūniniu veiksmu per techniką, 
bet ir savo žodžiu, savo dvasia, tiesioginiu savo įsakymu. 
Žodis, kilęs iš tikėjimo, turėjo būti pir- 
mykštė ir pagrindinė gamtos valdymo 

priemonė. Juk argi Kristus nepasakė, kad tie, kurie 
įtikės į jį ir bus pakrikštyti, “ims žalčius ir, jei ką mirtin- 
ga gertų, jiems nekenks" (Mork 16,18)? Ir ar Melitos sa- 
los gyventojai nelaikė šv. Povilo dievu" kaip tik todėl, kad 
gyvatės kirtis į ranką jam nieko nekenkė (plg. ApD 28, 
3-6) ? Kaip pats Išganytojas savo žodžiu gydė ligonius, 
išvarinėjo velnius, tildė audras, daugino duoną, taip lygiai 
turėjo daryti ir tie, kurie buvo pašaukti tęsti išganomąjį 
Jo darbą pasaulyje. Jis aiškiai šias pareigas savo moki- 
niams nurodė ir net uždėjo: “Eidami skelbkite ir sakykite: 
Dangaus Karalystė priartėjo. Gydykite ligonius, prikelki- 
te mirusius, apkuopkite raupsuotuosius, išvarykite velnius" 
(Mat 10,7-8). Šias tačiau pareigas Kristaus mokiniai tu- 
rėjo atlikti ne medicinos ar higienos priemonėmis, ne psi- 
chologijos mokslo pagalba, bet tiesiogine savo žodžio 
kaip dalyvio dieviškąjame Kristaus žo- 
dyje galia. O jeigu jie ko nors kartais neįstengė, kaip 
tai atsitiko su minėtu jaunikaičiu, sergančiu mėnesienos 
liga; jeigu šiandien krikščionys iš viso neįstengia gamtos 
valdyti, tai ne todėl, kad Viešpats būtų sumažinęs ar atėč- 
męs minčtą galią į savo rankų padarus, bet todėl, kad Jo 
mokiniai pradėjo svyruoti, kaip Petras ant vandens; pradė- 
jo abejoti, netikčti, todėl ir negalėti. Argi mes šiandien ti- 
kime, kad neprotinga kūrinija mus suprastų, jeigu jai pra- 
biltume apie Dievo meilę ir Jo garbę? Tikėjimo silp- 
nume glūdi krikščionies negalia ap- 
reikšti savo valdoviškumą pasaulyje. 

Ir juo pasaulio istorija ilgėja, juo labiau tikėjimas 
silpsta. Kristus tai žinojo, ir Jo skunde mokinių negalios 
akivaizdoje kaip tik ir glūdi šitas žinojimas. Kristus anuo 
metu pasakė: “O netikinti ir iškrypusi gimine! Iki kolei 
aš su jumis būsiu" (Mat 17,16). Jis žinojo, kad Jo buvimo 
laikas žemėje yra trumpas. Todėl Jis ruošė savo mokinius, 
kad šie perimtų tolimesnį pasaulio vadavimą. Šiam reika- 
lui Jis davė jiems visokeriopų malonių ir visokeriopos ga- 
lios. Tačiau sykiu matė, kad jų tikėjimas yra svy-uojantis 

ir kad todėl Jo suteikta jiems galia nesykį pasilieka ne- 
veiksminga,nes Krikščionybė yra ne magija, bet perkeisto- 
sios būties gyvenimas. Kol Kristus buvo pats su savo mo- 
kiniais žemėje, tol šis nesėkmingumas, kilęs iš tikėjimo silp- 
numo, galėjo būti pataisytas tiesioginiu Jo įsikišimu, kaip 
ir ano jaunikaičio atveju. Tačiau iki kolei Jis pasiliks su 
šiais silpno tikėjimo žmonėmis! O paskui? Kas bus pas- 
kui, kai Jis atsisės Tėvo dešinėje ir paliks žmones jų lais- 
vei? Tiesa, Jis ir tada nesiliaus tvarkęs istorijos eigos per 
šv. Dvasią. Jis ir tada siųs didelio tikėjimo žmonių. Tačiau 
visi kiti Jo pašauktieji ir pašvęstieji? Kaip jie elgsis pa- 
saulyje? Ar jų gyvenimas nebus nuolatinis Jo žadinimas: 
“Viešpatie, gelbėk mus, žūname!"'? Ar jų žygiavimas že- 
mėje su Evangelija rankoje nebus nuolatinis skendimas, iš- 
sigandus vėjo ūžimo ir bangų siautimo? Todėl Kristus ir 
klausė: “O žmogaus Sūnus, kai ateis, ar ras tikėjimo žemė- 
je?" (Luk 18,8). Ar Jis ras anos pirmykštės tvirtos dva- 
sios, nešančios Jo suteiktą galią per visus amžius ir per 
visas tautas? Šis Jėzaus klausimas skamba giliu liūdesiu, 
rodančiu, kad iš tikro pasaulyje tikėjimo bus la- 
bai maža, o tuo pačiu labai maža ir tikrojo žmogaus valdo- 
viškumo. Žmogus pasijus ne tik negalįs gamtos valdyti, 
bet, priešingai, jis bus pats jos pavergtas, nuo jos priklau- 
somas, nebe jos valdovas, bet jos išsivystymo vaisius, ne- 
vykęs vaisius, nes apiplėštas savo prigimtyje, nuskriaustas, 
ligūstas ir nelaimingas. Ir jis nustebęs klaus, kaip ir anie 
mokiniai Viešpatį, kodėl ligų, nelaimių, negandų, pagundų 
metu negelbsti jo maldos, prašymai, jo komunijos, mišios, 
kelionės į šventąsias vietas. .? O atsakymas visados ir vi- 
siems bus tas pats: “Dėl jūsų netikėjimo" (Mat. 17,19). 
Todėl šv. Pranciškus ir stovi prieš šį svyruojantį ir 
abejojantį žmogų kaip gilaus tikėjimo vyras, tokio tikėji- 
mo, kuris perkelia kalnus ir tuo būdu įvykdo tai, ką Kris- 
tus buvo žadėjęs tikrai į Jį tikintiesiems. Argi šis Išga- 
nytojo pažadas neįvyko šv. Pranciškaus akių operacijos 
metu? Akių liga jis buvo jau susirgęs būdamas Egipte. Į 

gyvenimo pabaigą liga darėsi vis aršesnė. šventasis beveik 
apako. Tuomet gydytojai, matydami, kad jokios kitos prie- 
monės nepadeda, ryžosi įkaitinta geležimi išdeginti smilki- 
nius. Ano meto pažiūra ši priemonė turėjusi būti tikrai 
vaisinga. Kai gydytojas su baltai žėrinčia geležimi žnyp- 
lėse artinosi prie šv. Pranciškaus, šis peržegnojo ugnį ir 
jai tarė: “Sesute ugnie, tu esi kilnesnė ir naudingesnė už 
daugelį kitų sutvėrimų! Aš tau visados buvau geras ir 
toks pasiliksiu iš meilės Tam, kuris tave sukūrė. Būk ir tu 
man švelni ir nedegink manęs labiau, negu galėčiau pakęs- 
ti" (Spec. perf. 81). Broliai išbėgo laukan, išgirdę svylan- 
čio kūno čirškėjimą. Bet šventasis kreipėsi į gydytoją, sa- 
kydamas: “Jei dar negana, prašau deginti toliau", ir atsi- 
sukęs į brolius: “Jūs bailiai ir mažatikiai! Kodėl jūs pabė- 
gote? Aš sakau jums tiesą: nejaučiau jokio skausmo ir jo- 
kio karščio" (t. p.). Argi čia neįvyko minėtasis Kristaus pa- 
žadas, kad tikinčiajam krikščioniui niekas nekenks? Šv. 
Pranciškaus gyvenimo aprašinčtojai pasakoja, kad ugnį 
jis ypatingai mėgęs. Kai sykį, sėdint jam prie židinio, užsi- 
degęs jo drabužis, šventasis nenorėjęs jo gesinti. Nuste- 
bęs brolis nubėgęs pas viršininką, ir šis atskubėjęs 
ugnį užgesinęs, nors ir prieš šv. Pranciškaus valią. Jam, 
buvo skaudu užpūsti žvakę ar lempą. Taip jis buvo su ug- 
nimi suaugęs! Jis kalbėdavosi su ja apie Viešpatį ir nesy- 
kį tokių pokalbių metu patekdavo ekstazėn. Todėl nė kiek 
nenuostabu, kad operacijos metu jis nejautęs jokio karš- 
čio: ugnis jam buvusi švelni sesuo, kaip ir jis jai mylintis 
brolis. Ji atliko savo pareigą: po operacijos jam buvo išde- 
gusios visos gyslos nuo smilkinio ligi akies; tačiau atliko 
taip, kaip gailestingoji sesuo, nesukeldama skausmo. 

3. Vis dėlto šioje vietoje mums kyla pagrindinis klau- 
simas: kas gi yra savo gelmėse šis tikėjimas, kuris palen- 
kia gamtą žmogaus įsakymams? — Dažnai yra sakoma, 
kad tikėjimas esąs pripažinimas ko nors tiesa ne dėl vidi- 
nio aiškumo, bet dėl viršinio autoriteto. Visai teisingai. 
Tačiau šitaip suprastą tikėjimą turi kiekvienas žmogus — 

ir stabmeldys, nes ir jis juk kam nors tiki dėl autoriteto. 
Tai yra tik formalinė tikėjimo apibrėžtis, atskirianti 
jį nuo žinojimo, bet neatskleidžianti tikros jo esmės. Todėl 
ne šį tikėjimą turėjo galvoje Kristus, vadindamas savo 
mokinius menko tikėjimo žmonėmis, ir ne šis tikėjimas tu- 
ri galios perkelti kalnus. Kol tikėjimas yra tik proto prita- 
rimas autoritetui, tol jis pasilieka prigimtojoje srityje ir 
tol jis yra tik teorinis aktas, nesugebąs pralaužti žmogaus 
vidaus ir virsti tvarkomuoju pasaulio pradu. Prigim- 
tas tikėjimas visados yra menkesnės 
vertės, negu žinojimas. Užuot atskleidęs mums 
tiesą, jis nesykį padaro mus lengvatikiais ir įpainioja mus 
į prietarus. Todėl kai šventasis Raštas kalba apie tikėji- 
mą, jis supranta jį nebe prigimtąja, bet antgamtine pras- 
me. Tikėjimas kaip žmogaus galios šalti- 
nis gamtai valdyti yra Viešpaties malo- 
nė, vadinasi, atpirkimo vaisius, visiems 
laimėtas Jėzaus Kristaus kančia bei mir- 
timi ir kiekvienam perteikiamasKrikšto 
sakramentu. Tik šio tad tikėjimo sklaida gali mums 
atverti gamtos valdymo paslaptį. 

Krikštas yra pats nuostabiausias aktas visoje išgany- 
mo tvarkoje, nes jo metu esti žmogui įdiegiamos trys die- 
viškosios dorybės: tikėjimas, meilė ir viltis. Be šių dory- 
bių atpirkimo kelias yra neįmanomas: kas netiki,ne- 
myli ir nesivilia, tas pasilieka anapus 
Kristaus žygio. Išganymas įvyksta tiktai per Krikš- 
tą, t. y. per minėtų dieviškųjų dorybių įdiegimą. “Kas tikės 
ir bus pakrikštytas, tas bus išganytas" (Mork 16,16). Tikė- 
jimas yra pati pirmoji dorybė, kuri atidaro atpirkimo du- 
ris. “Kas netikės, bus pasmerktas" (t. p.). Vis dėlto šis iš 
Krikšto sakramento kyląs tikėjimas yra duodamas iš aukš- 
to. Jis yra dieviškoji malonė ir dorybė ta prasme, 
kad ir jo kilmė, ir jo objektas yra pats Viešpats. — Tačiau 
ką visa tai reiškia? Ką reiškia, kad Krikšto metu žmogus 
gauna tikėjimą? 

Krikštas yraKristaus atpirkimo įvyk- 
dymas individualinėje žmogaus prigim- 
tyje. Tiek gimtoji nuodėmė, tiek bet kuri kita atskiria 
žmogų nuo Dievo, pastato jį nebūties kelin ir, Šventojo 
Rašto žodžiais kalbant, pasodina jį mirties unksmėje. Nu- 
sidėjėlio kelias eina į visišką nuasmenėjimą, į visų būties 
galių suglebimą, į dvasinę ir net kūninę prostraciją. Žmo- 
gus, būdamas laikomas Aukščiausiojo Valia ir sykiu nuo 
šios Valios nusigrįžęs, negali nieko kito laukti, kaip tik vi- 
siško išsekimo. Jeigu tad psalmininkas, lygindamas teisų- 
jį su nusidėjėlių, sako, kad bedieviai yra “kaip pelai, sklai- 
domi vėjo" (Ps 1,4) arba kad “jie greitai kris kaip šienas 
ir suvys kaip žalia žolė" (Ps 36,2), tai jis čia kaip tik ir tu- 
ri galvoje šį esminį išsekimą, nors iš viršaus ir at- 
rodytų, kad piktiesiems nėra “jokių kentėjimų", kad “jie 
nedalyvauja žmonių varguose ir neplakami kaip kiti žmo- 
nės" (Ps 72,4-5). Nuodėmė yra nusigrįžimas 
nuo Dievo ir tuo pačiu atsigrįžimas į ne- 
būtį. “Aš mačiau, — sako psalmininkas, — bedievį, kuris 
kėlėsi puikybėn ir plėtėsi kaip šakotas kedras; praėjau, ir 
štai jo nebebuvo; jieškojau jo ir neberadau" (Ps 36, 35-36). 
Nuodėmės pažadintas putlumas yra netikras: jis nėra bū- 
tis, bet tiktai būties kaukė, todėl nykstanti kaip ir 
visos apgaulės, 

Prisiėmęs žmogiškąją prigimtį — jos kančią ir jos 
mirtį — Kristus vėl sujungė žmogų su Dievu ir tuo būdu 
grąžino jį atgal iš nebūties kelio. Jis išvedė jį iš mirties 
unksmės į gyvenimo šviesą. Jis atstatė jo būties galias ir 
savo malone jas įveiksmino. Kai psalmininkas, piešdamas 
Mesijo Karalystę, sako, kad išganytojas “gins tautos paže- 
mintuosius ir gelbės beturčių vaikus"; kad “Jo dienomis 
žydės teisybė ir taikos apstybė"; kad “žemėje bus gausu 
javų ir ant kalnų viršūnių jos vaisiai oš kaip Libanas"; kad 
“miestų gyventojai klestės kaip žemės žolė" (Ps 71,4-16), 
tai visais šiais konkrečiais vaizdais jis kaip tik nori išreikš- 
ti atpirktosios būties pilnatvę. Atpirkimas 

yra žmogaus atkūrimas, jo atnaujinimas ir atstatymas. 
“Jei kas yra Kristuje, tas yra naujas sutvėrimas: kas buvo 
sena, pračjo; štai visa pasidarė nauja" (2 Kor 5,17). Tai 
nera tik paviršutinis pakeitimas, įvykęs kurioje nors žmo- 
gaus būtybės galioje, sakysime: prote, prisiimant krikščio- 
niškąsias mintis; valioje, klusniai vykdant krikščioniškuo- 
sius įsakymus; jausmuose, giliai pergyvenant krikščioniš- 
kąjį kultą. Ne, tai yra pakeitimas pačios žmogiškosios bū- 
ties. Galių pakitimas yra tik šio gilesnio būtinio pakei- 
timo išraiška. Šv. Povilo minimas “naujas žmogus" (Efez 
2,15), kuriuo jis vadina krikščionį, iš tikro yra naujas 
visu savimi, naujas pačiu žmogiškuoju savo pradu. Būti 
krikščionimi reiškia naujai būti, 

Krikštas kaip tik ir įvykdo šį esminį naujumą indivi- 
dualinėje mūsų prigimtyje. Pakrikštytasis žmogus ir yra 
anas “naujas sutvėrimas", kuriame praėjo visa, kas buvo 
sena, ir visa pasidarė nauja: “corda, voces et opera — min- 
tys, žodžiai ir darbai", kaip sako senas Prisikelimo himnas. 
Krikštas yra individualinis žmogaus At- 
kūrimas. Jis yra mūsojo atitrūkusio asmens sujungi- 
mas su Dievu, jo įveiksminimas naujai būčiai, jo atnaujin- 
tas pašaukimas iš nebūties. Žmogus, kaip ir kiekvienas 
kitas kūrinys, yra įsidaiktinęs Dievo žodis. Dar daugiau, 
jis yra įsidaiktinęs Viešpaties vardas, nes Dievas sukū- 
rė žmogų pagal savo paties paveikslą bei panašumą, vadi- 
nasi, jį kurdamas ištarė pats save. Nuodėmė aptemdė 
šį paveikslą, ir žmogus pradėjo nebepažinti savyje Dievo. 
Kristus šią tamsą išsklaidė ir Dievo panašumą žmogiško- 
joje prigimtyje atstatė tuo būdu, kad Jis pats pasidarė “ne- 
regimojo Dievo paveikslas" ir apgyvendino savyje “Dievo 
pilnybę" (Kolos 1,15-19). Krikšto metu šisai atnaujinta- 
sis žmogiškasis pirmavaizdis kaip tik ir yra įdiegiamas in- 
dividualinėje prigimtyje. Viešpats vėl taria savo vardą, ir 
šis iš naujo įsidaiktina nuodėmės nubūtintame žmoguje. 
Savo gelmėmis Krikšto sakramentas yra panašus į pir- 
mykštį kuriamąjį Dievo veiksmą. Kaip iš pirmykščio chao- 

tiško vandens Dievo Dvasia šaukė kūrinius gamtiškai 
būti (plg. Gen 1,2), taip ta pati Dvasia iš Krikšto vandens 
šaukia žmogų iš naujo antgamtiškai būti, Ir kaip 
anuo metu dieviškasis šūksnis atsiliepė žmogiškąja būtimi, 
taip ir dabar tas pats šūksnis atsiliepia atnaujintąja būti- 
mi. Tai ir yra tasai sakramentinis Krikšto charakteris, ta- 
sai neišdildomas įspaudas, kuriuo esti pažymimas kiekvie- 
nas pakrikštytasis žmogus. Tai anasai pirmykštis dieviš- 
kasis paveikslas, iš naujo Kristaus atpirkimu atstatytas ir 
nušviestas. 

Giliausia tad prasme Krikštas yra 
atskirame žmoguje įsidaiktinęs atnau- 
jintasis Dievo pašaukimas antgamtinei 
būčiai. Kurdamas žmogų, Dievas jį kartu pašaukė ant- 
gamtiniam gyvenimui ir šį pašaukimą išreiškė įvairiomis 
malonėmis, kuriomis buvo papuoštas rojinis žmogus. Nu- 
sidėdamas jis šių malonių neteko ir pasidarė grynai gamti- 
nis žmogus, gamtažmogis tikrąja šio žodžio prasme. 
Krikštas jį šaukia antgamtinei būčiai antrą sykį. Jis vėl 
papuošia jį antgamtinėmis dovanomis, tiesa, šį sykį jau ki- 
tokiomis, nes ir visas tolimesnis pakrikštyto žmogaus ke- 
lias žemėje yra kitoks, negu jis turėjo būti rojiniam žmo- 
gui. Štai kodėl Krikštas ir yra Bažnyčios vadinamas “atgi- 
mimo sakramentu", kuriuo yra nuvalomas “kiekvienas se- 
nojo žmogaus susitepimas" (plg. vandens šventinimą didį- 
ji Šeštadienį). 

Žmogaus atkūrimas, įvykstąs Krikšto metu, kaip tik 
iv išsiskleidžia minėtomis trimis dorybėmis: tikėjimu, mei- 
le ir viltimi. šios dorybės yra atnaujintos žmogiškosios bū- 
ties ženklai. Jomis įsidaiktina ir apsireiškia dieviškasis 
žmogaus pašaukimas antgamtiniam gyvenimui. Jos yra 
pirmieji šio gyvenimo želmens. Trys dieviškosios 
dorybės yra individualinio žmogaus at- 
pirkimo išraiškos. Tai yra tie saitai, kuriais žmo- 
gus iš naujo yra surišamas su Dievu per Kristų ir Kristuje. 
Atstatytasis Dievo paveikslas Jėzuje išplinta šių dorybių 

pavidalu individualinėje mūsų prigimtyje ir padaro mus 
Logos dievažmogiškumo dalyviais. Per tikėjimą, meilę ir 
viltį žmogus išeina iš savo gamtiškumo ir tampa dieva- 
žmogiu: Kristaus padaru ir Dievo būstu Dvasioje, kaip 
jį nuostabiai prasmingai vadina šv. Povilas (plg. Efez 2, 
10-23). — Palikdami šį sykį nenagrinėję meilę ir viltį, nes 
tai mus nutolintų nuo mūsų temos, norime truputį stabte.e- 
ti prie tikėjimo, kurio samprata turi pagrindinės 
reikšmės žmogaus valdoviškumui pažinti. 

4. Būdamas dieviškoji dorybė, tikėjimas yra įdiegiamas 
mūsų būtin paties Dievo. Tai yra ano atnaujinto pašauki- 
mo įsidaiktinimas. Dievo atžvilgiu tikėjimas 
yra Sakramentinio charakterio įgijęs 
dieviškasis žodis, įmus tartas ir mumy- 
se pasilikęs. Tačiau kad jis galėtų būti veiksmingas, 
jis turi būti mūsų išgirstas, pripažintas ir priimtas. Šv. 
Augustinas savo metu yra teisingai nurodęs, kad Viešpats 
sukūrė žmogų be jo paties noro ir prisidėjimo, bet Jis neiš- 
ganys jo be jo paties valios. Kūrimo aktas yra vienasmeni- 
nis: jis kyla tik vienos dieviškosios valios sprendimu. Tuo 
tarpu išganymo aktas jau yra dviasmeninis: jis kyla iš 
dieviškosios ir žmogiškosios valios sutartinės. Dievas ats- 
tato mūsų būtį ir paverčia mus naujais sutvėrimais. Bet 
kad šis naujumas išplistų individualinėje prigim- 
tyje, kad jis virstų atskiro žmogaus būsena bei veik- 
sena, reikia, kad mūsoji asmeninė valia atsilieptų į Viešpa- 
ties pašaukimą, kaip atsiliepė Saulius, kelionėje į Damaską 
nutrenktas žemėn: “Viešpatie, ko nori, kad daryčiau?" 
(ApD 9,6). šituo klausimu Saulius kaip tik atvėrė savo bū- 
tybę išganomajam Dievo veikimui. Jis pasirodė esąs pasi- 
ruošęs vykdyti išgirstą Išganytojo žodį. Todėl šis žo- 
dis ir rado jame tokios našios dirvos (plg. 1 Kor 15,10). 
Žmogaustadatžvilgiutikėjimas yra tei- 
giamas jo atsakymas į mumyse Krikšto 
sakramentu tartą dieviškąjį žodį. Tai yra 
laisvas žmogaus atsiskleidimas šio žodžio galiai, tai dieviš- 

kojo pašaukimo pripažinimas savo valia. Kaip Marija, iš- 
girdusi angelo pranešimą, tarė savo "tebūnie" (Luk 1,38) 
ir tuo būdu šį pranešimą įveiksmino, taip lygiai ir kiekvie- 
nas žmogus turi tarti savą "tebūnie' Krikšto sakramentu 
įsidaiktinusiam dieviškajam žodžiui, kad šis galėtų virsti 
naująja mūsų būsena. Laisva būtybė gali būti 
išganyta, tik jai pačiai norint, Šis tad noras, 
šis žmogiškasis "tebūnie" kaip tik ir sudaro antrąjį esminį 
tikėjimo pradą. 

Tikėjimas tad yra Viešpaties pašaukimas ir žmogaus 
atsiliepimas. Ir tik tada, kai šie du pradai susijungia vie- 
nybėn, kai Dievo žodis krinta į žmogaus paruoštą našią jo 
prigimties dirvą, tik tada jis turi galios perkelti kalnus. 
Krikšto metu Dievas pašaukia žmogų antgamtinei būčiai, 
įdiegdamas jam Kristaus atstatytąjį dieviškąjį jo pirma- 
vaizdį. Tačiau šiame pirmavaizdyje, kaip jau buvo sakyta, 
glūdi ir žmogaus valdoviškumas: kūrinys, sutver- 
tas pagal paties Dievo paveikslą, pačia 
savo esme yra valdovas kaip ir jo Origi- 
nalas. Jeigu tad žmogus šį atnaujintą savo paties pirma- 
vaizdį sava valia pripažįsta, jam atsiveria visa savo būtybe 
ir jį padaro apsprendžiamuoju viso savo buvimo pradu, jis 
savaime virsta tokiu, kokio siekia šis jo pirmvaizdis, bū- 
tent, gamtos valdovu. Galia valdyti gamtą tikėjimu 
nėra prigimtoji galia: nei gamtos dėsnių pažinimas, nei 
psichologinė ar moralinė įtaiga, nei galop valios pa- 
jėgumas. Tai yra atstatytojo Dievo pa- 
veikslo galia. Tai grįžimas į anuos pirmykščius, pa- 
ties Dievo norėtus ir Jo paties pagrįstus santykius tarp 
žmogaus ir gamtos, kada gamta savaime nusilenkė žmogui, 
nes jame regėjo savo Kūrėjo atvaizdą. Gamtos nusi- 
lenkimas žmogui esmėje yra nusilenki- 
mas Dievui. Žmogus kaip kūrinys — apie tai jau bu- 
vo kalbėta — stovi su gamta toje pačioje plotmėje. Bet 
žmogus kaip Dievo paveikslo nešėjas ir jo vykdytojas ne- 
apsakomai gamtą pralenkia, virsdamas jos valdovu per sa- 

vo dalyvavimą dieviškojoje galioje. Galia valdyti gamtą iš 
tikro yra paties Dievo galia. Tačiau reikia, kad ši galia 
žmoguje būtų veiksminga; reikia, kad Dievas žmoguje būtų 
toks ryškus, jog kiekvienas susidūrimas su gamta leistų 
jai pajausti, kad tai yra susidūrimas ne su kūriniu, bet su 
pačiu Kūrėju, per kūrinį kalbančiu ir jame veikiančiu, Ti- 
kėjimas arba Krikšto metu įdiegto dieviškojo žodžio pripa- 
žinimas ir išplėtimas mūsų būtyje kaip tik mus ir padaro 
šitokiais Dievo nešėjais bei reiškėjais ir tuo pačiu valdo- 
višką Jo galią paverčia mūsų pačių galia. Tikėdami mes 
tampame tikrais Dievo atvaizdais, anais psalmės minimais 
dievais ir Aukščiausiojo sūnumis (plg Ps 81,6), todėl ir ga- 
lime išplėsti savo galią viršum gamtos, nes iš tikro tai yra 
dieviškosios galios išplėtimas, mums tarpininkaujant. Kaip 
per vandenį, duoną ir vyną, aliejų ir žodį Dievas plečia 
sakramentinį savo veikimą kūrinijoje, taip lygiai per žmo- 
gų Jis šią kūriniją veda Jo paties nurodytu keliu. Žmo- 
gus yra didysis sakramentas, vadinasi, 
Viešpaties ženklas, veikiąs Jo vardu ir Jo galy- 
be, todėl nerandąs nieko negalimo savo žygiavime per pa- 
saulį. Tikėjimas kaip tik įsakramentina žmogiškąją būtį, 
padaro ją Dievo ženklu bei įrankiu, todėl jis ir yra pats gi- 
liausias gamtos valdymo šaltinis. 

šv. Pranciškaus galioje valdyti gamtą kaip tik ir išėjo 
aikštėn dieviškasis jo būties bruožas: jo gilus tikėjimas ir 
jo klusnumas Viešpaties pašaukimui. Visi jo santykiai su 
daiktais — jo žodžiai ir veiksmai — buvo ne kas kita, kaip 
Dievo atvaizdo savyje ryškinimas bei vykdymas. Į kūri- 
nius jis žiūrėjo tik kaip į Dievo prasmenis, kurie apie Jį 
kalbėjo ir Jį liudijo. Su jais kalbėjosi jis tik apie Kūrėją. 
Juos mylėjo jis tik dėl Dievo. Juos vadavo kaip savo bro- 
lius ir seseris, vadinasi, kaip to paties Viešpaties vaikus. 
Didžiojo Karaliaus šauklys žygiavo per 
žemę, ruošdamas Jam kelią ne tik žmo- 
nėse, bet ir gamtoje. Todėl jį “visi daiktai pažino" 
(Rilkė) ir jam nusilenkė, nes iš jo bylojo pasaulio gelbčto- 

jas kaip dalyvis visuotiniame Kristaus atpirkime. Todėl 
tikėjime — arba aname nuostabiai giliame atsiskleidime 
dieviškajam žodžiui — kaip tik ir glūdi Asyžiaus Neturtė- 
lio paslaptis gamtai valdyti. Viešpaties suteiktą galią į že- 
mės padarus šv. Pranciškus tik todėl taip galingai apreiš- 
kė, kad jis apreiškė savyje Dievą; kad jis buvo 'antrasis 
Kristus', vadinasi, žmogus, regimai nešąs atstatytą jį Dievo 
paveikslą. Ir gamta atsakė į šį Dievo apreiškimą, sklindan- 
tį iš visos šventojo būtybės. 1224 m. keliavo šv. Pranciškus 
su broliais į seniau (1213) jiems grafo Orlando padovanotą 
Alvernos kalną, kad ten nuošalumoj atšvęstų Marijos į dan- 
gų ėmimo šventę, o paskui keturiasdešimt dienų pasninkuų 
pasiruoštų garbinti šv. Mykolą Arkangelą (29 d. rugs.), 
kuriam šventasis jautė ypatingo prisirišimo. “Kai jie at- 
sidūrė vienoje Alvernos aukštumoje po uolomis, šventasis 
norėjo pasilsėti po ąžuolu, stovinčiu pakelėje. Besilsint 
jiems medžio pavėsyje, šv. Pranciškus stebėjo prieš jų akis 
atsivėrusią apylinkę. Taip jam bežiūrint, staiga atūžė di- 
delis būrys paukščių, giedojo ir švilpiniavo, tūpė jam ant 
galvos, ant pečių, ant kelių ir ant rankų. Matydamas tokį 
nuostabų vaizdą šventasis tarė savo broliams: “Dabar ti- 
kiu, mano broliai, kad Viešpačiui Jėzui patinka, jei mes 
ruošiamės šiame kalne apsigyventi, nes mūsų broliai paukš- 
čiai taip labai džiaugiasi mūsų atvykimu" (Fioretti c. 55). 
Kūrinija džiaugiasi žmogaus pasirody- 
mu pasaulyje, bet tik tuo atveju, jeigu jis ateina 
vykdyti jam Viešpaties skirto pašaukimo. 

5. Vis dėlto tikėjimo nešamas žodis buvo tiktai vie- 
nas pavidalas, kuriuo reiškėsi šv. Pranciškaus galia į gam- 
tą. Jis mums atrodo nuostabus, nes šiuo būdu mes pa- 
saulio nebevaldome. Žodžio įtaka gamtai mūsų yra praras- 
ta dėl menko mūsų tikėjimo. Tačiau mes turime kitą būdą 
pasauliui palenkti; būdą, kurį naudojo taip pat ir Asyžiaus 
šventasis ir kuris mums ir jam yra bendras, būtent: da r- 
bą. Savo testamente šv. Pranciškus yra parašęs: “Aš dir- 
bau savo rankomis ir noriu dirbti; labai noriu, kad ir visi 

kiti broliai užsiimtų padoriu darbu. O kurie nemoka, te- 
gu išmoksta, tik ne todėl, kad už darbą būtų atlyginami, 
bet kad duotų gerą pavyzdį ir išvengtų tinginiavimo. Jei už 
darbą nebus atlyginta, eikime prie Viešpaties stalo, elge- 
taudami nuo durų prie durų".*) Darbo evangelijos am- 
žiuje, kurį gyvename, prasminga yra panagrinėti 
šį šv. Pranciškaus palikimą. Ką reiškia, jeigu jis ir pats 
dirbo ir broliams liepė dirbti? Kokios prasmės darbas tu- 
rėjo jo būtyje? 

Nesunku pastebėti, kad šv. Pranciškaus tes- 
tamente darbas yra atsietas nuo uždar- 
bio, vadinasi, nuo naudos, kuria jis yra grindžiamas mo- 
derniojo žmogaus sąmonėje. Mes dirbame todėl, kad šį tą 
pelnytume. Darbas, kuris nežada jokio uždarbio, mūsų ne- 
vilioja. Dar daugiau, mes laikome nesąmone dirbti, nieko 
už tai negaudami. Tuo tarpu šv. Pranciškus aiškiai įsako 
broliams dirbti “ne todėl, kad už darbą būtų atlyginami — 
non par la cupidigia di ricevere il prezzo della fatica". Ki- 
taip sakant, šventojo broliai turi dirbti kiekvienu atveju. 
Jeigu jie ką nors už tai gaus, tegu dėkoja Dievui. Jeigu 
„1eko negaus, tegu “eina prie Viešpaties stalo, elgetauda- 
mi nuo durų prie durų". Asyžiaus Neturtėlio brolių darbas 
neturėjo būti susietas su ekonomine nauda. Darbo 
tikslas šv. Pranciškaus pergyvenime nė- 
ra uždarbis. —Kas tad jis yra? Kodėl šv. Pranciškus 
ir jo broliai dirbo? Į tai šventasis atsako nurodydamas du 
pagrindiniu darbo akstinu: kad broliai “duotų gerą pavyz- 
dį" ir kad “vengtų tinginiavimo". Abu šie akstinai yra 
nuostabūs, todėl verti gilesnio susimąstymo. 

Kame glūdi pavyzdžio darbu esmė? Jeigu šv. 
Pranciškaus broliai dirba ne uždarbiui, tai kokiu būdu jie 
šitą pavyzdį duoda? Mums atrodo, kad pavyzdys būtų ta- 
da, jei broliai imtų už savo patarnavimus tegu ir kuklų at- 
lyginimą ir tuo būdu parodytų, kad štai jie pragyvena iš 


*) Regula, et Constitutiones Gen. Fratrum Minorum (Testamentum 
s. Francisci), Ad Claras Aguas, 1922. 

savo darbo, todėl nieko neprašo iš žmonių ir nėra visuome- 
nei našta. Bet taip nėra. Šventasis aiškiai savo testamen- 
te sako, kad broliai, nieko negavę už savo darbą, turi “eiti 
prie Viešpaties stalo",vadinasi, elgetauti. Brolių pragyve- 
nimo šv. Pranciškus nerišo su jų darbu. Kokiu tad būdu jie 
galėjo duoti žmonėms pavyzdį? Pačiu darbu kaip veikimu ? 
Gal būt! Tačiau kokios prasmės tada turi šis veikimas, jei- 
gu jis neneša naudos? Ką reiškia dirbti, neužsidirbant pra- 
gyvenimo? 

Į šiuos klausimus atsako mums pats Apreiškimas, nu- 
rodydamas aną šaltinį, iš kurio darbui ištekėjo naudos 
pobūdis. Pirmiesiems žmonėms nusidėjus, Dievas metė ei- 
lę prakeiksmų: žalčiui, Jievai, Adomui (plg. Gen 3,14-19). 
Šiam pastarajam Viešpats kalbėjo: “Tebūnie pakeikta že- 
mė dėl tavo darbo (t. y. dėl nuodėmės, Mc.). Tu valgysi iš 
jos, plušėdamas visą gyvenimą... Savo kaktos prakaite 
valgysi savo duoną" (3,17-19). Šie žodžiai kaip tik ir ats- 
kleidžia darbą kaip žmogaus pragyvenimo šaltinį. 
Nusidėjęs žmogus turėjo sunkiai žemėje plušėti ir tik to- 
kiu būdu pelnyti sau duonos. Šiandien mes visa tai laikome 
savaime suprantamu dalyku. Juk argi ne tas pat Apreiš- 
kimas šv. Povilo lūpomis yra pasakęs, kad kas nedirba, te- 
gu ir nevalgo? O jei žmogus turi būtinai valgyti, va- 
dinasi, jis turi būtinai ir dirbti, nes valgis kyla tik iš 
darbo. Todėl mes teisingai laikome netikusia tokią socia- 
linę santvarką, kurioje žmogus gali pramisti ir be darbo. 
Visi žemėje turi dirbti, nes visi turi valgyti. Darbas yra 
vienintelis teisingas pragyvenimo šaltinis, nurodytas paties 
Viešpaties Dievo. 

Ir vis dėlto pradžioje taip nebuvo. Pradžioje pragyve- 
nimas nebuvo susietas su darbu. Šventasis Raštas pasako- 
ja, kad Dievas, sukūręs žmones, jiems pasakęs: “Štai aš 
daviau jums visus žemės želmenis, brandinančius sėklų, ir 
visus medžius, turinčius savyje savo rūšies sėklų, kad jie 
būtų jums valgiui;. .. ir visus žemės gyvulius bei dangaus 
paukščius, ir visa, kas tik juda žemėje, kad turėtumėte kuo 

misti" (Gen 1,29-30). Kitaip sakant, pats žmogaus 
buvimas gamtoje turėjo būti jo pragy- 
venimo šaltinis. Gamta turėjo būti jam anas šv. 
Pranciškaus minimas “Viešpaties stalas", Jo paties pa- 
dengtas, prie kurio žmogui reikėjo tik sėsti ir sotintis. Pra- 
diniam žmogui nebuvo skirta pirma gamtą perkeisti, per- 
dirbti, liejant kaktos prakaitą, o tik paskui ja naudotis. 
Ne, pragyvenimas buvo savaiminga iš- 
plauka iš žmogaus buvimo pasulyje, Anie 
iš visos žemės į Edeno sodą sugabenti medžiai, “malonūs 
pažiūrėti ir skanūs valgyti", anas “gyvybės medis“, augęs 
pačiame rojaus viduryje (plg. Gen 2,9) buvo ne kas kita, 
kaip Dievo paruoštos sąlygos žmogui pasaulyje išsilaikyti 
be jo paties plušėjimo šiam reikalui, 

Tačiau ar tai reiškė, kad rojinis žmogus nebuvo skir- 
tas darbui? Anaiptol! Šventasis Raštas aiškiai teigia, kad 
pirmieji žmonės buvo apgyvendinti rojuje, kad “šį įdirbtų 
ir saugotų" (Gen 2,15). Rojus turėjo būti pradinė žmogaus 
veiklos sritis. Plėsdamas savo giminę žemėje, jis turėjo 
tuo pačiu, kaip sakyta, plėsti ir rojų, savo veikla apimda- 
mas visą pasaulį, visą jį sau palenkdamas ir jame viešpa- 
taudamas. Visa kūrinija turėjo virsti jo darbo ir jo sergė- 
jimo objektu. Visa kūrinija turėjo patirti palaimintos jo 
veiklos, iš kurios turėjo kilti naujas pasaulis, žmogaus 
pasaulis, jo paties susikurtas, todėl jam priklausąs ir 
jo klausąs. Darbas buvo pats pirmykštis, 
paties Dievo uždėtas žmogaus uždavi- 
nys. Bet jis nebuvo susietas su pragyvenimu. Rojinis 
žmogus ne todėl pragyveno, kad dirbo, bet todėl turėjo 
dirbti, kad pragyvenimas jam buvo suteiktas veltui. Pra- 
džioje ne valgis buvo darbo išplauka, bet darbas buvo pas- 
tatytas ant Viešpaties dovanoto valgio. Šias dvi vertybes 
sukeitė tiktai nuodėmė. Tik nuodėmė pavertė darbą pra- 
gyvenimo šaltiniu, nes rojus arba anas išvaduotosios žemės 
kampelis buvo prarastas, o visa žemė želdė tiktai erškė- 
čius ir usnis (plg. Gen 3,18) ; visa žemė buvo pagadinta, to- 

dėl nepajėgi žmogų išlaikyti be jo paties plušėjimo kak- 
tos prakaite. Nuodėmė nutraukė darbą į eko- 
nominę sritį, jį pažemino ir jo prasmę 
aptemdė. Naudos prisišliejimas prie darbo yra nuodė- 
mės pasėka. 

Atjungdamas darbą nuo uždarbio, šv. Pranciškus kaip 
tik ir mėgino atstatyti pirmykštį žmogiškosios veiklos po- 
būdį. Jis mėgino nuvalyti darbą nuo nuodėmės prakeiksmo 
ir atnaujinti rojinį jo paskyrimą. Žmogus turi būtį 
įdirbti ir ją sergėti, bet ne iš ios pelny- 
tis: būtis yra jo veiklos, bet ne jo nau- 
dos objektas. Nuodėmė žmogaus žvilgi į pasaulį pa- 
darė pirklišką. Žemėje jis pradėjo matyti tiktai savo pra- 
gyvenimo šaltinį, tiktai laikinių lobių sandėlį, tik priemonę 
savo įgeidžiams tenkinti. Žemės apvaldymas virto jos iš- 
naudojamu. Pirkliai tapo “žemės kunigaikščiais" (Apr 18, 
23). šv. Pranciškus kaip tik ir norėjo praskaidrinti šį žvil- 
gį. Jis norėjo jį sudvasinti, išvaduodamas jį iš godumo ir 
iš pelno troškulio. Asyžiaus Neturtėlio broliai turėjo dirb- 
ti kaip Adomas rojuje, nežiūrėdami, ar kas nors jiems už 
jų darbą mokės ar ne. Jų veikla turėjo turėti kilnesnę 
prasmę, negu tik pragyvenimas. Rojaus žmogui stalas bu- 
vo padengtas paties Dievo: tai buvo išvaduotosios gamtos 
vaisingumas. Šv. Pranciškui šis stalas irgi buvo Viešpa- 
ties: tai pakrikštytojo žmogaus gailestingumas. Rojaus 
žmogus tiesė ranką į gamtą ir iš jos sotinosi. Asyžiaus Ne- 
turtėlis tiesė ranką į žmones ir sotinosi jų širdies atvirumu. 
Tačiau nei rojinio žmogaus savaimingas pragyvenimas, nei 
šv. Pranciškaus elgetavimas nebuvo esmingai susietas su 
darbu. Anasai pavyzdys, kurį šventojo broliai 
turėjo duoti savo darbu, buvo ne pats  vei- 
kimas dėl veikimo, bet atnaujintasis 
veikimas rojaus pavyzdžiu. Ma- 
tydami brolius dirbant ir vis dėlto nejieškant atlygio už sa- 
vo darbą, žmonės turėjo prisiminti pamirštą darbo prasmę, 
aną kilnesnę jo pusę, jo rojinį pobūdį; jie turėjo prisimin- 

ti, kad iš darbo kylanti nauda yra tiktai nuodėmės pasėka, 
tik Dievo prakeiksmas, iš kurio reikia vaduotis, o ne jį stip- 
rinti. Kas dirba dėl atlygio, tas šį prakeiksmą sunkina, nes 
stiprina žemėje nuodėmės viešpatavimą. Kas dirba, atlygio 
nepaisydamas, tas vykdo pirmykštę dieviškąją darbo pras-, 
mę ir tuo būdu vaduoja darbą nuo jį ištikusio nuodėmės 
slogučio. šv. Pranciškaus skelbiamas dar- 
bo atjungimas nuo atlygio yra esmėje 
darbo atpirkimas. Asyžiaus Neturtėlis pasirodė, 
žemėje ne tik kaip daiktų, bet ir kaip veiksmų gelbėtojas. 
nuo “sugedimo vergijos". 

Ko tad siekė šv. Pranciškus dirbdamas? — Ne ko kito, 
ko siekė ir Viešpats, įsakydamas pirmiesiems žmonėms 
įdirbti rojų. Aprašinėdamas, koks pasaulis yra buvęs 
tuščias bei nykus prieš žmogaus sukūrimą, šventasis Raš- 
tas pastebi: “Ir nebuvo žmogaus, kuris įdirbtų žemę" (Gen 
2,5). Vadinasi, žemė laukė savo įdirbėjo. Ji laukė žmo- 
gaus, kad šis ją perkeistų, perkurtų, išvystytų ir atbaigtų. 
Ji buvo velnio pagadinta; jos padarai sukelti vieni prieš ki- 
tus; ji pati virtusi erškėčių ir usnių motina. Todėl ji laukė 
savo gelbėtojo. Ji ilgėjosi naujos, už ją aukštesnės būty- 
bės, kuri ją išvaduotų iš šios užkeiktos būsenos ir vėl joje 
išplėstų aną pirmykštį Viešpaties darbų gerumą, kuriuo ji 
buvo pradžioje pažymėta. Darbas kaip tik ir tu- 
rėjo būti konkretus gamtos vadavimo 
pavidalas. Rojinio, o vėliau tikinčiojo žmogaus žodis 
turėjo palenkti gamtą jo valiai. Tačiau pats vienas žodis 
gamtinių daiktų nekeitė. Jis tik atskleidė dieviškąją gam- 
tos prasmę. Tačiau šiai prasmei įvykdyti, vadinasi, daik- 
tams pagal ją sutvarkyti reikėjo veikimo. Šis tad 
tvarkomasis bei keičiantysis veikimas ir turėjo būti žmo- 
gaus darbas. Savo veikla žmogus turėjo gamtai grąžin- 
ti tai, ko ji buvo netekusi, ištikta iš dangaus ištremto šėto- 
no. Tai ir buvo anasai pirmykštis darbo paskyrimas, dėl 
kurio žemė laukė žmogaus ir dėl kurio Dievas įsakė Ado- 
mui įdirbti rojų. 

Šis tad paskyrimas kaip tik ir atgimė šv. Pranciškaus 
darbo sampratoje. Mielai dirbdamas tiek pats, tiek liepda- 
mas broliams dirbti, Asyžiaus Neturtėlis norėjo duoti ge- 
rą pavyzdį ne tuo, kad jis veikia, bet tuo, kad savo 
veikimu atperka nuodėmės paliestuo- 
sius daiktus. Savo metu Rilkė yra gražiai pasakęs, 
kad “kiekviename daikte slypi belaisvis"“". Tai yra ne kas 
kita, kaip anoji krikščioniškai suprasta gamtos vergija, 
apie kurią kalba šv. Povilas (plg. Rom 8,20). Tačiau Rilkė 
šiam belaisviui išvesti į “Dievo vaikų garbės laisvę" (Rom 
8,21) šaukiasi ne darbo, bet — muzikos: “Eik, muzika, į 
kiekvieną daiktą ir iš kiekvienų ilgai bei baimingai laukian- 
čių durų išvesk pavidalus". Kaip giesmė Rilkei yra buvi- 
mas, taip lygiai ir muzika, nes ji esanti “giesmės siela", To- 
dėl turinti galios praverti ųžkerėtas daikto duris ir dienos 
švieson išvesti tikrąjį, atburtąjį jo pavidalą. Muzika, 
“žengdama į daugelį daiktų", iš šios daugybės “padaro vie- 
ną statinį", vadinasi, išvaduoja pasaulį iš maišaties ir jį iš- 
gano. Sutikime, kad Rilkė klydo, priskirdamas meninei 
kūrybai išganomosios reikšmės. Tačiau pats jo nujauti- 
mas, kad žmogus turįs “įspėti nebylius garsus" kūrinijoje, 
kaip jis pats rašė 1899 m., buvo tikras. Ne tik poetas yra 
"gamtos mesijas" (Novalis), bet ir kiekvienas 
krikščionis. Poetas atperka daiktus taip pat ne kuo 
kitu, kaip dieviškosios jų prasmės atspėjimu ir jos išreiš- 
kimu savo veikaluose. Jo kelias čia esmingai yra rojinio 
žmogaus kelias. 


Šiuo keliu eiti yra šaukiamas kiekvienas pakrikštyta- 
sis žmogus. Kiekvienas į Kristų įtikėjęs ir jo paveikslą 
gavęs asmuo turi siųsti į daiktus savo pašvęstąją veiklą ir 
iš kiekvienų laukiančių durų išvesti aną pirmykštį belaisvį. 
Tai ir yra tikrasis bei giliausias darbo paskyrimas. Būda- 
mas poetinės nuotaikos, šv. Pranciškus suprato taip pat ir 
giesmės vaidmenį daiktų vadavime. Todėl jis giedojo ne- 


* Tagebuecher aus der Freizeit, 361 p. Leipzig 1942. 

sykį tiek pats, tiek ir savo broliams liepė giedoti, kad sutai- 
kintų, sakysime, susipykusius Asyžiaus vyskupą ir burmis- 
trą. Ir šventajam pasisekė: burmistras atleido vyskupui, 
o vyskupas prisipažino esąs staigaus būdo. Vis dėlto pa- 
grindinis daiktų vadavimo būdas šv. Pranciškui buvo dar- 
bas, nes tik darbu daiktai gali būti pakeičiami, išimant juos 
iš senosios gamtinės tvarkos ir perkeliant juos į Kristaus 
krauju atstatytą antgamtinę tvarką. šiam tad perkėlimui 
Asyžiaus Neturtėlis ir dirbo. Jam nesvarbus buvo atlygis, 
nes, krikščioniškai žiūrint, jis su darbu yra susijęs tik pa- 
viršiumi, tik nuodėmės paliestoje žemiškoje sąrangoje. 
Šv. Pranciškui svarbus buvo pats gamtos gelbėjimas iš jos 
pavergimo. Jam buvo gaila pagadintos žemės, jis jautė 
atsakingumą už Viešpaties rankų veikalus, todėl ir dirbo. 
Jo ir jo brolių darbas turėjo būti atperkamasis veiksmas. 
Savo užsiėmimais jie norėjo pratęsti Kristaus pradėtą iš- 
ganymą, išplėsti jį visoje kūrinijoje ir šiuo būdu duoti 
žmonėms pavyzdį Visuotinis gamtos išgany- 
mas yra pagrindinis pranciškoniškojo 
darbo tikslas. 

III. SANTYKIAI SU KŪNU 


1 Kūninė mūsų būsena yra valdoma nuostabios prieš- 
ginybės. Iš vienos pusės kūnas apreiškia mūsų dvasią ir 
suveda ją į santykius su pasauliu. Jis yra didžios reikšmės 
įrankis, kurio padedama dvasia atlieka savo uždavinius ir 
vykdo savo pašaukimą. Šia prasme kūnas iš tikro yra mū- 
sų brolis, kaip jį vadino šv. Pranciškus, nes jis dalyvau- 
ja visame mūsų likime: mūsų nusikaltime, mūsų atpirkime 
ir mūsų perkeitime. Išganymas ir atmetimas, dangus ir 
pragaras laukia ne tik mūsų sielos, bet ir mūsų kūno. Iš ki- 
tos tačiau pusės kūnas yra mūsų dvasios apsunkinimas. 
Jis pririša dvasią prie laiko ir erdvės, jis susiaurina jos vei- 
kimo plotą, o būdamas esmingai šios tikrovės padaras, jis 
gundo dvasią pasilikti šiapus ir čia pastoviai įsikurti. Kū- 
ninę žmogaus būseną dvasia pergyvena kaip savotišką ver- 
giją, kuria ji, deja, negali nusikratyti, nors kartais ir labai 
norėtų. Šia prasme kūnas yra mūsų priešas, kaip jį 
yra pergyvenę visų amžių asketai, rasdami šiam pergyve- 
nimui pagrindo paties Kristaus nurodytame kūno pavojin- 
gume arba anoje keistoje kūno galioję papiktinti 
dvasią, vadinasi, įtraukti ją į nuodėmę: “Jei dešinė akis 
tave piktina, išlupk ją ir mesk šalin nuo savęs, nes tau ge- 
riau, kad vienas tavo sąnarys žūtų, negu kad visas tavo kū- 
nas būtų įmestas į pragarą. Ir jei tavo dešinė ranka tave 
piktina, nukirsk ją ir mesk šalin nuo savęs, nes tau geriau, 

kad vienas 12vo sąnarys žūtų, negu visas tavo kūnas eitų į 
pragarą“ (Mat 9,29-30). 

Kiek kūnas yra mūsų brolis ir mūsų dvasios išraiška, 
tiek jis turi būti globojamas ir ugdomas. Bet kiek jis yra 
mūsų priešas ir gundymas, tiek jis turi būti tramdomas ir 
varžomas. Pirmuoju atveju kūnas yra šventovė mumyse 
esančios šv. Dvasios. Todėl šv. Po:Jas mums ir liepia: 
“Garbinkite ir nešiokite Dievą savo kūne" (1 Kor 6,20). 
Kiekvienas kūno išniekinimas, ypač pa- 
leistuvystė, yra kūne gyvenančio Dievo 
išniekinimas. “Kūnas yra ne paleistuvystei, o Vieš- 
pačiui" (6,13). Tačiau mūsasis gyvenimas žemėje yra sa- 
votiškos lenktynės, kurių laimikis yra amžinybė. Tuo tar- 
pu kiekvienas, kurs bėga lenktynių, “nuo visko susilaiko" 
(9,25), kad nepakenktų šiam vienam pagrindiniam užda- 
viniui. Kūnas šių didžiųjų lenktynių metu kaip tik ir yra 
savotiška kliūtis, nes jis yra nukreiptas ne į mūsojo bėgi- 
mo tikslą, bet visados į mūsų kelio pašalį. Todėl tas pat šv. 
Povilas, kuris kūną vadina šv. Dvasios šventove ir liepia 
jame garbinti bei nešioti Dievą, sako: “Aš baudžiu savo 
kūną ir stengiuos pavergti, kad kartais, kitiems skelbda- 
mas, pats nepasidaryčiau peiktinas" (9,27). Kitaip sakant, 
kūnas sudaro mums nuolatinį pavojų, to- 
dėl yra reikalingas drausmės ir tvarkos. 
Tai yra nuostabi priešginybė, kurios mes nei pergalėti, nei 
nuo jos pabėgti negalime. Mes galime ją tik iškęsti, lauk- 
dami “mūsų kūno atpirkimo" (Rom 8,23). 

Ši tad gili kūninės mūsų būsenos dialektika kaip tik ir 
išeina aikštėn šv. Pranciškaus santykiuose su savo kūnu. 
Iš vienos pusės jis buvo kūnui labai griežtas, kartais net 
žiaurus, iš kitos — jis gerai suprato jo reikšmę žmogaus 
buvime, todėl neleido savo broliams kūno kankinti arba jo 
niekinti, 

Nuo to laiko, kai 1207 m. balandžio mėnesį šv. Pran- 
ciškus išsivilko Asyžiaus vyskupo akivaizdoje nuogas ir 
atidavė tėvui visus savo drabužius, prisidengdamas tik se- 

nu vyskupo daržininko apsiaustu, — nuo to laiko jo kūnas 
nebematė šviesių dienų. Jo drabužiai buvo menki: sulopyti, 
pabrizgę, ploni, nes geresniuosius jis tuojau atiduodavo 
vargšams. Jo valgis buvo prastas: šventasis retai valgyda- 
vo valgį tokį, koks jis buvo paruoštas; paprastai prisibars- 
tydavo į jį pelenų arba prisipildavo šalto vandens. Jo guo- 
lis buvo kietas: šventasis miegodavo ant žemės, po galva 
pasidėjęs akmenį arba pagalį. Jo miegas buvo trumpas: 
dažnai pakakdavo jam snusterti sėdint. Norėdamas apval- 
dyti kūno įgeidžius, kartas nuo karto prasiveržiančius ir 
drumsčiančius dvasią, šv. Pranciškus šokdavo žiemą į šal- 
tą vandenį, plakdavosi ir pasninkaudavo. Kai 1211 m. jam 
esant Sarteane, užpuolė jį pagunda mesti nekaltą gyvenimą 
ir susikurti šeimą, jis išbėgo pusnuogis iš savo trobelės į 
pusnis ir pradėjo risti sniego diedukus.Suritęs jų ištisą sep- 
tynetą, tarė pats sau: “Štai, Pranciškau, tavo žmona —ta- 
sai didesnysis, o tie keturi mažiukai — tai tavo sūnūs ir 
dukros; gi anie du pastarieji — tai tavo bernas ir merga. 
Visi jie dreba ir miršta nuo šalčio. Skubčk juos aprengti! 
Ką? Neturi kuo? Tad džiaukis, kad tau nereikia niekam 
kitam tarnauti, kaip tik vienam Dievui" (Celano 119). Sy- 
kį ligos metu jis valgė truputį vištienos. Pagijęs liepė bro- 
liui parišti jį virve ant kaklo, vesti per miestą prie gėdos 
stulpo ir šaukti: “Štai rijūnas, vištienos prisiedęs" (Joer- 
gensen 200). Šitaip elgdamasis su kūnu ištisą dvidešimtį 
metų, šventasis, be abejo suardė savo sveikatą. Po ketu- 
riasdešimtųjų jo amžiaus metų prasidėjo vidurių kraujavi- 
mas, sutriko kepenys ir blužnis, sutino kojos, prasidėjo 
sunki akių liga. Todėl ne tik mūsų laikams, bet net jau ir 
jo amžininkams atrodė, kad šv. Pranciškaus santykiai su 
savo kūnu, objektyviai žiūrint, nebuvo tinkami. Jie 
€są pateisinami tik gera šventojo valia, tačiau esą nesekti- 
Ni ir nepatartini, 

Vis dėlto šv. Praciškus nebuvo kūno atžvilgiu užsispy- 
rėlis. Jis nelaikė jo blogiu, kaip manichejai 'arba jo amži- 
ninkai katarai. Kūnas jam buvo “brolis asilas"; tiesa, 

asilas, vadinasi, neprotingas padaras, reikalingas dvasi- 
nės globos bei vadovybės; tačiau brolis, vadinasi, arti- 
mas ir savas, daug artimesnis, negu visi kiti Viešpaties kū- 
riniai. “Brolis kūnas, — kalbėjo šventasis savo broliams, 
siųsdamas juos 1217 m. misijonieriauti, — yra sielos vienu- 
tė, o siela yra atsiskyrėlis, gyvenąs šioje vienutėje: mąsty- 
damas ir melsdamasis, jis turi kalbėtis su Dievu" (Spec. 
perf. 190). Juk jeigu jau gamtos padarai nurodė šv. Pran- 
ciškui į Dievą ir buvo Jo prasmens, tai tuo labiau žmogaus 
kūnas, kuriam yra skirta regimai reikšti dieviškąjį mūsų 
panašumą. Tai šv. Pranciškus patyrė ypač po didžiojo su- 
sikaupimo dienų Alvernos kalne, kur buvo pažymėtas Kris- 
taus kančios ženklais. Stigmos padarė, kad jo kūnas virto 
kenčiančiojo Išganytojo atvaizdu. Nuo dabar jis iš tikro 
nešiojo Dievą savo kūne visai apčiuopiamu būdu ir jautė 
kūno likimo bendrumą su savo siela, pilna dieviškosios mei- 
lės ir šviesos. Todėl kai gydytojai 1225 m., negalėdami sa- 
vo vaistais, kompresais ir mostimis palengvinti vis sunkė- 
jančios jo ligos, patarė jam keisti patį gyvenimo būdą, 
šventasis tuojau sutiko ir tarė savo kūnui: “Džiaukis, bro- 
li kūne, ir atleisk man! Nuo dabar esu pasiruošęs nusileis- 
ti tavo norams" (Joergensen 433). Asyžiaus Neturtėlis ži- 
nojo, kad nesykį jis buvo kūnui labai griežtas, kad neiš- 
klausė net ir teisėtų jo reikalavimų, todėl dabar gailėjosi 
ir prašė kūną atleisti jam šias griežtybes. Tačiau šventasis 
labai gerai žinojo, kad kol kūnas nėra visiškai persunktas 
Dievu, tol jis graso dvasiai ir todėl turi būti stipriai paža- 
bojamas, kad nenuvestų mūsų į šunkelius ir nepaklaidintų 
juose mūsų sielos. Bet dabar, gavęs Išganytojo įspaudas ir 
dėl jų sunkiai kentėdamas — šv. Pranciškus dėl stigmų vos 
galėjo judėti — „kūnas pasidarė klusnus dvasios norams 
ir todėl galėjo būti kiek atleistas nuo griežtos pirminės 
priežiūros. šv. Pranciškaus griežtumas savam kūnui iš tik- 
ro buvo griežtumas aniems iš kūno kylantiems pavojams ir 
gundymams, kuriuos, kaip sakėme, yra nurodęs pats Kris- 
tus. Mažėjant šiems pavojams, galėjo mažėti ir griežtumas. 

Tačiau griežtumo be aiškaus reikalo šv. Pranciškus 
nepateisino ir jo imtis savo broliams neleido. Kūno draus- 
minimas, pasak jo, turįs būti toks, kad nekliudytų dvasiai. 
Kai vienos Sekminių sueigos metu šv. Pranciškus patyrė, 
kad jo broliai nešioja ašutines, geležinius lankus ir kanki- 
na savo kūną, jis tuojau įsakė mesti šalin visas šias netik- 
ros askezės priemones ir pasakė šiuos reikšmingus žodžius: 
“Broliai turi saugotis, kad iš viršaus nesielgtų kaip farizie- 
jai, vaikščioją nusiminusiais veidais ir nuleistomis akimis; 
jie turi būti linksmi Viešpatyje, smagūs, malonūs ir drau- 
giški" (Joergensen 302). Askezė, kuri nuliūdina 
dvasią Asyžiaus Neturtėliui buvo at- 
mestina. Ji turinti būti džiaugsmo, ne nusiminimo šal- 
tinis. Jeigu drausminimas pasiekia tokio laipsnio, kad jis 
neleidžia dvasiai apsireikšti, jis paneigia kūno prasmę ir 
virsta nekrikščionišku. Kokia priemonė kūnui drausminti 
yra tinkama, apsprendžia ne bendra taisyklė, bet individua- 
li kiekvieno prigimtis. Buvojant sykį šv. Pranciškui Rivo- 
torto, vieną naktį, broliams miegant, vienas iš jų pradėjo 
šaukti: “Mirštu, mirštu!' Visi nubudo išsigandę. Šventa- 
sis tarė: “Kelkitės, broliai, ir uždekite šviesą". Kai visi su- 
kilo, šv. Pranciškus paklausė: “Kuris šaukė 'mirštu'?" — 
“Aš!" — atsiliepė vienas. — “Kas tau yra, broli, kad tu 
miršti?" — “Aš mirštu iš alkio!" — atsakė šisai. Tada šv. 
Pranciškus čia pat naktį liepė paruošti stalą, sėdosi prie 
jo su išalkusiu broliu, valgė pats ir visiems liepė valgyti, o 
paskui pasakė: “Mano broliai! Sakau jums: kiekvienas 
turi žiūrėti savo prigimties. Jeigu kuris nors iš jūsų išsi- 
verčia su mažiau maisto, negu kiti, tai tasai, kuriam jo 
daugiau reikia, tegu nesistengia būtinai pasekti anojo pa- 
vyzdžiu, bet tegu paiso savos prigimties ir tegu duoda kū- 
hui tiek, kiek jam reikalinga, kad jis būtų pajėgus tarnau- 
ti dvasiai" (Spec. perf. 160). Šis įvykis aiškiai rodo, kad 
šv. Pranciškus nebuvo askezės schemati- 
kas. Jam buvo svarbu ne taikyti visiems bendrą mastą, 
bet kūno drausmę taip individualizuoti, kad kiekvienas jo- 

je iš tikro rastų priemonių apsisaugoti nuo kūninės būse- 
nos pavojų bei gundymų. 

Šitoks tad priešgyniškas šventojo santykis su kūnu 
kaip tik ir veda mus į paties klausimo gelmes: kodėl šv. 
Pranciškus buvo kūnui kartais labai griežtas, o kartais vėl 
gana atlaidus? Ar tai yra tik žmogiškasis svyravimas, ar 
gal kaip tik gili įžvalga į minėtą kūninės mūsų būsenos 
dialektiką ? 

2. Kūnas yra gamta mumyse, Jau buvo sa- 
kyta, kad pačiame Dievo nutarime kurti žmogų glūdi jo 
valdoviškumas pasaulio atžvilgiu. Žmogus turėjo būti vieš- 
pats jūros žuvų, dangaus paukščių,visų žvėrių ir galop pa- 
čios žemės (plg. Gen 1,26). Jis turėjo būti jos įdirbėjas ir 
jos sargas (plg. Gen 2,5-7). Žemė buvo skirta tapti žmo- 
gaus buvimo erdve, tačiau ne ta prasme, kaip puolusiam 
angelui, kuris ją gadina ir niokoja savo rūstybėje, bet Žž e- 
mė turėjo būti žmogiškosios būties iš- 
siskleidimo ir jos veiklos apsireiškimo 
vieta. Žmogus buvo pastatytas pasaulyje ne pripuola- 
mai, bet esmingai, Todėl suprantama, kad jis turėjo būti 
su žeme surištas ypatingų būdu. Žemė turėjo būti 
jam ne tik iš viršaus kaip jo buveinė, bet ji turėjo gyventi 
jame pačiame, ji turėjo sudaryti jo prigimties dalį, nes tik 
šitaip ir žmogus galėjo būti žemei artimas, ir žemė galėjo 
būti žmogui sava. Pirmykščiame Viešpaties plane žemė nė- 
ra skirta būti mūsų ištrėmimo vieta ir ašarų kloniu, kaip 
mes ją dabar vadiname savo maldoje (Salve Regina). To- 
kia ji mums virto tiktai po nuodėmės. Pradžioje žemė buvo 
mūsų tėvynė, kurion buvome pašaukti ir kurioje turė- 
Jome atlikti pagrindinį mūsų buvimo uždavinį: skleisti 
šventumą būtyje, paverčiant ją rojumi. Todėl ir žemės 
dalyvavimas mūsų prigimties sąrangoje buvo mums ne pri- 
mestas, bet iš esmės atitiko mūsų pašaukimą. 

Šitą žemės įėmimą į žmogiškąją būtį Dievas išsprendė 
tikrai nuostabiu būdu. Jis “padarė žmogų iš žemės molio 
ir įkvėpė jam gyvybės kvapą" (Gen 2,7). Kitaip tariant, 

Dievas įdvasino gamtos dalį, ir ši įdvasinta 
gamta buvo pavadinta Adomu (plg. Gen 5,2), vadinasi, 
žemės žmogumi, laukų dirbėju, iš jų paimtu ir į juos grį- 
šiančiu (plg. Gen 3,19). Žmogus pasirodė pasaulyje ne at- 
baigtas iš anksto ten kažkur transcendentinėse srityse, ne 
pasaulin pasiųstas kaip jam svetimas, bet iš jo paties pa- 
imtas, jį nešąs savyje, todėl su juo suaugęs ir jam artimas 
bei savas. Žemė buvo skirta būti ne tik žmogaus buvimo 
bei veikimo erdve, bet sykiu ir nešėja ano dieviškojo 
“gyvybės kvapo", kuris žemės molį pavertė įsielinta būty- 
be (plg. Gen 2,7). Viešpaties vardas, nešąs Jo paveikslą, 
nusileido į gamtą, ją pašaukė, ir šio šūksnio atoliepis buvo 
— žmogus. Todėl žmogus nėra, kaip kiti Dievo padarai, 
vienalypis: tiktai gamta, kaip gyvuliai, arba tiktai dvasia, 
kaip angelai. Žmogus yra viskas kartu: jis yra įdvasinta 
gamta ir sugamtinta dvasia. Galbūt kaip tik todėl jis yra 
Viešpaties paveikslas bei panašumas, kad jo kilmėje Die- 
vas apsireiškė kaip visos būties — medžiaginės ir 
dvasinės — Autorius. 

Šitą tad įdvasintą gamtos dalį, šitą žemę mum y- 
se mes ir vadiname kūnu. Kūnas yra gamtinis padaras. 
Jis yra iš gamtos paimtas ir gamtoje laikosi, paklusdamas 
jos dėsniams. Tačiau jis yra įdvasintas. Jame gyve- 
na naujas pradas, kurio gamtoje nėra ir kuris jam yra 
duotas iš aukšto. Dvasia iš kūno nekyla: ji nėra jo funk- 
cija. Ji yra jam transcendenti, vadinasi, pačia esme jį pra- 
šokstanti. Vis dėlto ji gyvena ir veikia kūne ir per kūną. 
Būdamas gamta, kūnas suveda dvasią į santykius su pa- 
sauliu ir tuo būdu įgalina žmogų žemę palenkti bei apvaldyti. 
Be abejo, būtų nesusipratimas tvirtinti, esą dvasia pati viena 
neturinti galios į gamtą tiesioginiu būdu. Apreiškimas 
aiškiai mini angelų veiklą gamtoje: angelai apakina ištvir- 
kusius Sodomos vyrus, besilaužiančius naktį į Loto namus 
(plg. Gen 19,11) ir sunaikina patį miestą (19,24); angelas 
apsaugo Nebuchodonozoro pasmerktus tris jaunikaičius 
nuo krosnies liepsnų (plg. Dan 3,49; angelas vadovauja 

jaunajam Tobijui kelionėje (plg. Tob 5,27), duodamas jam 
naudingų patarimų (6,5; 6,18-22); angelas atidaro kalė- 
jimo vartus ir išleidžia suimtus apaštalus (plg. ApD 5,19); 
angelai galop vykdo Dievo bausmes pasauliui jo istorijos 
eigoje ir pabaigoje (plg. Apr 8,5; 9,1-21; 16,2-20). Net ir 
paties žmogaus gyvenime esama akimirkų, kada jo dvasia 
susisiekia su gamta ne per kūną, bet tiesiog: tai įvairūs 
metapsichiniai reiškiniai, kaip šviesregystė, telepatija ir tt. 
Vis dėlto šita tiesioginė dvasios galia į gamtą yra visai ki- 
tokio pobūdžio, negu jos veikimas kūne ir per kūną. Tie- 
sioginiu būdu dvasia gamtos nekeičia ir 
jos neapipavidalina. Niekur Apreiškime mes ne- 
randame, kad angelai būtų kūrę kultūros kūrinių. Taip pat 
ir žmogus savo metapsichiniais veiksmais nieko pastovaus 
nėra pasiekęs. Pasaulis yra apvaldomas ir 
palenkiamas, tiktai tarpininkaujant kū- 
nui, nes tik jo pagalba dvasia kuria 
pastovių pavidalų. Kūnas yra paties Dievo žmo- 
gui duotas įrankis jo valdoviškumui žemėje vykdyti bei 
plėsti. Jis yra dvasios tiltas į gamtą, vienintelis tiltas, ku- 
riuo eidama dvasia pasiekia pasiliekančių laimė- 
jimų. 

Tačiau kaip tik todėl, kad kūnas yra tarpininkas tarp 
dvasios ir gamtos, kad jis yra šių dviejų būties plotmių 
jungiklis žmoguje, jis turi visai kitos prasmės, negu gamta, 
iš kurios jis yra paimtas ir kurioje jis savo dėsniais tebe- 
silaiko. Būdamas įdvasintas, jis yra išskirtas iš 
gamtinio pasaulio pačia savo būsena, kuri aną naują pradą 
neša ir jį apreiškia. Būdamas tarpininkas, jis yra 
pašauktas gyventi nebe savą gyvenimą, bet dvasios, jį 
reikšdamas ir vykdydamas regimu būdu. Kitaip sakant, 
kūnas, palygintas su gamta, neturi sava- 
rankiško buvimo. Paviršium žiūrint, mūsų kūnas 
yra toks pat, kaip ir gyvulio: ląstelės turi tą pačią sąran- 
gą, audiniai tą pačią paskirti, organai tas pačias funkcijas. 
Ir vis dėlto tarp gyvulio kūno ir mūsojo esama didžiulio 

skirtumo. Gyvulys ne turi kūną, bet jis yra kūnas 
Jis yra tiktai gamta, todėl gyvena savarankiškai: gyvulio 
kūnas yra kūnas sau, būtis savyje, tikra substancija seną- 
ja prasme. Tuo tarpu žmogus nėra kūnas, bet jis turi 
kūną. Žmogaus kūnas yra palenktas mūsajam Aš ne tik 
moraline, bet ir ontologine prasme. Jis jau yra kito 'nuo- 
savybė'; jis jau turi 'šeimininką'. Žmogaus kūnas veikia 
ne iš savęs, bet iš dvasios, nes dvasia jį formuoja ir valdo 
ligi pat jo ląstelių. Todėl jis yra “nepilna substancija" (šv. 
Tomas Akvinietis). Pagrindinis kūno uždavinys yra ne bū- 
ti sau, bet tinkamai atsakyti į dvasios reikalavimus ir vyk- 
dyti jos norus. Todėl žmogaus kūno paskirtis yra ne pap- 
rastai būti, bet visų pirma reikšti per save žmogaus 
dvasią. Kūnas žmogiškoje būtyje visų pir- 
ma yra prasmuo. Būtis jis yra tik tiek, kad galėtų 
būti prasmeniu. Tačiau ne šitas jo būtiškumas padaro jį 
žmogiškuoju kūnu, bet anas gilus jo prasmenišku- 
mas, anas dvasios apreiškimas visu savimi. Ir tik tol gam- 
ta mumyse yra kūnas, kol ji mūsų dvasią neša ir reiškia, 
vadinasi, kol ji yra prasmuo. Virtusi gryna būtimi, ji tuo 
pačiu nustoja buvusi mūsų kūnu. Tai įvyksta mirties va- 
landą. Mirtis atitraukia dvasią iš gamtos, ir kūnas nusto- 
ja buvęs dvasios reiškėjas. Todėl jis ir virsta lavonu. 
Jis grįžta atgal į žemę, iš kurios buvo paimtas. Kūno atsi- 
palaidavimas nuo dvasios, jo pastanga virsti savarankiška 
būtimi reiškia jo paties žlugimą. 

3. Mirtyje šis atsipalaidavimas ir sykiu šis žlugimas 
yra pats ryškiausias, tačiau nevienintelis. Didesnio ar ma- 
žesnio atsipalaidavimo ženklų matyti visame žmogaus bu- 
vime. Visas žmogaus gyvenimas yra savotiška kova su kū- 
no pastangomis palikti prasmens sritį ir pereiti į grynos 
būties plotmes. Tai yra pastanga grįžti atgal į gamtą, į 
aną žemę, iš kurios jis buvo Viešpaties paimtas ir sujung- 
tas su dvasine siela. Čia kaip tik ir glūdi kūno pavojingu- 
mas žmogui. Be kūno žmogus negali virsti žmogumi, vadi- 
nasi, tokiu, kokį Viešpats jį yra numatęs amžinąjame savo 

plane, būtent: pasaulio valdovu ir jo gelbėtoju. Tačiau bū- 
damas kūne, jis yra nuolatos tykomas grėsmės teikti gam- 
tai mumyse tokios pat prasmės, kokios ji turi, būdama ša- 
iia mūsų. Kūno sąranga, jo funkcijos, jo aprūpinimas, glo- 
ba bei priežiūra — visa stengiasi atitrūkti nuo tarpininko 
vaidmens ir pradėti būti tiktai sau. Nuodėmė yra suar- 
džiusi dvasios ir kūno pirminę sandorą. Mūsų kūne “negy- 
vena gerumas" (Rom 7,18). Priešingai, mes randame “sa- 
vo sąnariuose kitą įstatymą", besipriešinantį mūsų dvasios 
įstatymui ir todėl nesykį padarantį mus belaisviais “nuodė- 
mės įstatymo" (Rom 7,23). Tai yra nepaprastai gili ir 
skaudi mūsų prigimties pradų sankirta, kurios akivaizdo- 
je šv. Povilas skundėsi, laukdamas, kas išvaduos jį “iš to 
mirtingo kūno" (Rom 7,24). Tai nėra skundas dėl mūsų 
kūninės būsenos apskritai. Šv. Povilas nelaiko kūno savy- 
je nevertingu ar nuodėmingu. Jis tik skundžiasi dėl klai- 
dingos kūno linkmės, dėl jo apgaulingų pastangų tolti nuo 
dvasios, jos nereikšti, jos valios nevykdyti, jos prasmeniu 
nebūti. Tautų apaštalas ilgisi ne paties kūno kaip tokio 
žlugimo, bet jo perkeitimo, jo išvadavimo iš šito klystkelio; 
jis ilgisi '“'mūsų kūno atpirkimo" (Rom 8,23), kada mirtin- 
gas kūnas “apsivilks nemirtingumu" (1 Kor 15,24). Tai 
įvyks kūno prikėlimu istorijos pabaigoje. Tuomet sugriau- 
toji sandora bus atstatyta, kūnas apsireikš garbėje ir ga- 
lybėje, tačiau ne savo paties, bet dvasios jėga. Jis bus 
“dvasinis kūnas" (1 Kor 15,44), nes virs tobula dvasios iš- 
raiška ir visišku jos ženklu, netekdamas bet kokio klaidin- 
go ir su jo paskirtimi nesuderinamo savarankiškumo. 
Tačiau kol visa tai įvyks, mes gyvename bei veikiame 
gyvuliniame kūne (plg.1 Kor 15,44), vadinasi, to- 
kiame, kuris nuolatos svyra į gamtą ir sykiu traukia mus 
neperkeistu savo svoriu. Jis lenkia mus pripažinti jam sa- 
varankiškumą ir dvasios priemonėmis jį net įvykdyti. Jis 
nori, kad būtų atleistas nuo uždavinio reikšti dvasią ir kad 
pati dvasia pradėtų tenkinti jo reikalavimus. Istorija 
yra pilna kūno kovos už savo nepriklau- 

somybę. Kas gi yra Kaino žmogžudystė (plg. Gen 4,8), 
jeigu ne kūno pergalė prieš dvasinį žmogaus buvimą drau- 
ge? Kas yra Lamecho dvipatystė (plg. Gen 4,19), jeigu ne 
kūno pergalė prieš dvasinius lyčių santykius? Kas yra 
anasai keršto dėsnis “akis už akį, dantis už dantį" (2 Moz 
21,24), jeigu ne lkūno pergalė prieš dvasinį atlaidumą, aukš- 
čiausio laipsnio pasiekusį Kristaus maldoje ant kryžiaus: 
“Tėve, atleisk jiems, nes jie nežino, ką dara" (Luk 23,34) 7 
Gamta mumyse yra nuodėmės sukelta prieš dvasią. Ji nuo- 
latos su ja kovoja ir nuolatos daugiau ar mažiau laimi, o iš 
šių laimėjimų kaip tik ir kuriasi istorijoje atpalaiduo- 
to kūno karalystė. Jos apraiškų randame visais 
laikais. Visais laikais kūno pageidimas (plg. 1 Jon 2,16) 
painioja žmogų į pasaulį, verčia jį vergu ir temdo, o kar- 
tais net visiškai paneigia jo valdoviškumą. 

Tas pat yra ir mūsų amžiuje. Nepaisant techninių da- 
barties stebalų, atrodo, kad mūsų amžius sąmoningai stato 
aną atpalaiduoto kūno karalystę. Kas stebi dabarties gy- 
venimo būdą, vargiai gali nusikratyti įspūdžių, kad kūno 
reikalai šiandien yra tyčiomis pabrėžiami. Gyvena- 
mieji dabarties namai vis labiau kelia aikštėn kūninius 
žmogaus patogumus; jie nebėra dvasios buveinė; jie dva- 
sios nebeišreiškia; priešingai, jie ją net žlugdo, neleisdami 
skleistis jos asmeniškumui (masinės kolonijos) ir šeimiš- 
kumui (ankšti butai). Užtat jie labai gerai patenkina kūną 
savo švara, šviesos gausumu, šilima, techniniais įrengi- 
mais. — Dabarties maitinimasis yra taip sutvarkytas, kad 
kuo labiausiai pataikauja gomurui, mažiau žiūri sveikatos, 
o visiškai nepaiso dvasinės valgio prasmės, turinčios mums 
nurodyti į mūsų buvimą gyvais “ne viena tik duona" (Mat 
4,4). Valgymas yra virtęs pirmine ir net centrine mūsų gy- 
venimo funkcija; mes net laiką matuojame tarpais nuo vie- 
no valgymo ligi kito: pusryčiai, priešpiečiai, pietūs, pava- 
kariai, vakarienė. Bažnytinis laiko padalinimas pagal mal- 
dos tarpsnius — matutinum, laudes, prima, tertia, sexta, 
nona, vesperes, completorium — yra visiškai pamirštas. 

Juo nebematuoja savo dienos net tie, kuriems šis padalini- 
mas yra nuolatos primenamas jų maldose. — Mūsų moterų 
drabužiai, užuot atspindėję savimi jų dėvėtojų asmenybę, 
skuba pabrėžti atskiras kūno dalis, kad vyriškoji akis ties 
jomis sustotų ir jų geistų. Dabartinės mados, kas keleri 
metai apkeliaujančios moteriškąjį kūną, yra skiriamos pa- 
tvirtinti bei įvykdyti tam, ką Kristus yra pasakęs: “Kiek- 
vienas, kuris žiūri į moterį jos geisti, jau su ja svetimote- 
riavo savo širdyje" (Mat 5,28). Mūsų amžiaus moterys 
šitokio svetimoteriško žvilgio ne tik nesibijo, bet jo net no- 
ri ir jieško, todėl siūdinasi atitinkamus drabužius. Šian- 
dieniniai madų salionai yra įstaigos moteriškajam kūnui 
puoselėti ir geisdinti. — Dabartiniai pasilinksminimai yra 
atremti ne į žaismą, išreiškiantį dvasios atsipalaidavimą 
nuo kasdieninių rūpesčių, bet į aistrą, jiešikančią pasitenki- 
nimo grubiais pavidalais. Poetinis pradas iš naujųjų pasi- 
linksminimų yra dingęs. Jie yra pasidarę tik pavargusio, 
suglebusio tačiau aistringo kūno skeryčiojimusi be grakš- 
tumo, be fantazijos, be gilesnio judėsių prasmingumo. — 
Ekonominis dabarties gyvenimas yra taip pat kūno tarny- 
bos persvaroje. Tiesa, tenkinti kūninius mūsų reikalavi- 
mus yra vienas iš pagrindinių uždavinių. Tačiau šalia jo 
ekonominė kūryba turi padėti medžiaginius pagrindus dva- 
sinei kultūrai: mokslui, menui, auklėjimui, visuomeniniam 
bendravimui. Ji taip pat turi tarnauti religijai, teikdama 
priemonių Dievo žodžiui skelbti ir jam tikrovėje įkūnyti. 
Tuo tarpu šį antrąjį savo uždavinį dabartinis ūkis vykdo 
nepalyginti silpniau, negu kūno aprūpinimą. Tik menka 
dalelė jo išradimų, patobulinimų, išteklių, organizacijos 
yra skiriama dvasios reikalams. Visas šiandieninio ūkio 
svoris yra nukreiptas į kūną, 

Nenuostabu todėl, kad Pijus XI, apibūdindamas mū- 
sų laiko blogybes bei pavojus, yra pasakęs, jog “negalima 
išgalvoti didesnio maro griauti ne tik šeimoms, bet ir pa- 
čioms valstybėms, kaip kūno pageidim:.s, kitaip tarus, ma- 

lonumų jieškojimas'“. Malonumas yra aukščiau- 
sia kūno karalystės vertybė. Jeigu ši verty- 
bė yra dedama į žmogiškojo gyvenimo pagrindą, visos ki- 
tos vertybės — tiesa, gėris, grožis, šventumas — yra sa- 
vaime nustumiamos žemyn ir padaromos antraeilėmis. Bet 
tuo pačiu esti palaroma antraeile ir pati dvasia, kuriai šios 
vertybės yra esminės. Tokiu atveju jos veikla, užuot buvu- 
si aukščiausia ir centrinė, virsta pagalbine, nes įkinkoma 
kūno tarnybon. Jos pasiekti laimėjimai mokslo, meno, vi- 
suomenės ir net religijos srityse, užuot buvę vertingi patys 
savyje, esti puoselėjami tik tiek, kiek jie įsijungia į kūno 
rūpesčius. Kūno persvaros amžius todėl visados reiškia 
artėjantį arba jau net ir esantį kultūros nuosmūkį. Dar 
daugiau, jis reiškia ir religijos nuosmūkį, nes “Dievo Ka- 
ralystė yra ne valgis ir gėrimas, bet teisybė, ramybė ir 
džiaugsmas Šventojoje Dvasioje" (Rom 14,17). Kas tad 
atsideda duonos medžioklei, tam išsprūsta Dievas, nes ne- 
galima kartu tarnauti dviem valdovam: ne tik “Dievui ir 
Mamonai" (Mat 6,25), bet nė Dievui ir kūnui. Pagrindinis 
krikščioniškosios egzistencijos dėsnis yva anasai šv. Povilo 
įspėjimas romėnams: “Negriauk dėl valgio Dievo darbo" 
(Rom 14,20). Kūno ter: 1nimas neturi kliųu- 
dyti Dievo Karalystei žemėje. Jeigu tad kū- 
nas, kaip yra šiandien, įg,ja į+rsvaros prieš dvasią, jo 
viešpatavimas griauna ne tik šeimas ir valstybes, bet sykiu 
ir Dievo darbus. Tlūdamas iš gamtos paimtas, kūnas trau- 
kia žmogų į gamtą, vadinasi, į gyvulinę būseną, į barbary- 
bę, į aną piktojo angelo pagadintą žemę. Mūsų laikai kaip 
tik nėra atsispyrę šitai demoniškai traukai. Todėl subar- 
barėjimo ženklų vis daugiau regime pačiuose aukščiausiuo- 
se technikos laimėjimuose, kurie, tenkindami kūną, vis 1a- 
biau uja dvasią. L. Klages šauksmas ištremti šią ne'emtą 
įsibrovėlę į metafizines aukštumas šiandien yra vykdomas 
visu plotu. 


* Encikl. Ubi arcano Dei nr. 10, liet. vert. 235 p. Lux 1949. 

4. šių pasvarstymų šviesoje kaip tik ir atsiskleidžia 
gilus šv. Pranciškaus santykių su kūnu prasmingumas. 
Jeigu kūnas mūsų gyvenime yra ne savarankiška būtis, bet 
dvasios prasmuo, tai mūsų uždavinys yra šį jo po- 
būdį išlaikyti, saugant jį nuo bet kokio nuslydimo į gryną- 
ji būtiškumą. Pirmykštis Viešpaties paskyrimas įdirbti 
žemę liečia ne tik gamtą šalia mūsų, bet ir gamtą mumyse 
arba mūsų kūną. Mūsų kūnas taip pat turi būti įdirb- 
tas, vadinasi, palenktas ir apvaldytas. Jam taip pat turi 
būti suteikta aukštesnė lytis, pro kurią dvasia geriau ga- 
lėtų būti regima, negu pro grynai gamtinį patiekalą, kurį 
mūsasis Aš gauna prasidėjimo akimirką. Gamtos api- 
pavidalinimas turi būti pritaikytas ir 
mūsų kūnui, Kaip žmogus ima gamtinį daiktą ir iš jo 
padaro kultūrinį kūrinį, taip lygiai jis turi imti gyvūninį 
kūną ir iš jo padaryti dvasinį. Kaip gamtinis daiktas virs- 
ta kultūriniu kūriniu tuo, kad jam esti įdiegiama dvasinė 
žmogaus idėja, virstanti šio daikto forma, taip lygiai žmo- 
gus turi elgtis ir su savo kūnu: jis turi kūninei savo būse- 
nai įdiegti aukštesnę idėją ir pagal ją tvarkyti visus savo 
kūno veiksmus. šiam reikalui jo žinioje yra visa eilė prie- 
monių, pradedant gražaus elgesio taisyklėmis ir baigiant 
krikščioniškąja askeze. Jų visų paskirtis yra padaryti, kad 
dvasia gyventų kūne ne tik jos buvimo, bet ir vispusiško 
reiškimosi prasme, Dvasios būsena turi virsti 
kūno būsena. Žmogus turi būti valdovas visoje 
gamtoje, vistiek ar ji būtų šalia jo ar jame pačiame. Dar 
daugiau, gamta mumyse arba mūsų kūnas turi būti apval- 
čomas pirmoje eilėje. Juk jeigu kūnas yra tarpininkas 
tarp dvasios ir viršinio pasaulio, tai šį vaidmenį jis turi ge- 
rai atlikti, nes kitaip dvasia negalės prieiti prie daiktų ir 
jų keisti. Kad anas mums svetimas didysis pasaulis pa- 
klustų dvasiai, reikia, kad jai visų pirma paklustų mažasis 
pasaulėlis, kuriame ji gyvena, kuris ją neša bei reiškia, 
Kūno apvaldymas yra pirmasis žmogaus valdoviškumo 
aktas. 

Šiuo atžvilgiu kūno įdirbimas jau šioje tikrovėje pra- 
deda aną visuotinį kūno sudvasinimą, kuris bus įvykdytas 
prikėlimu iš mirusiųjų, pergalint sunkų kūno medžiagišku- 
mą ir padarant jį tobulu dvasios paveikslu (claritas) bei 
klusniu jos laidininku (agilitas). Savo esme būdamas tar- 
pininkas tarp mūsojo Aš ir pasaulio, kūnas pirmykščiame 
Viešpaties plane nebuvo skirtas būti dvasios apsunkinimu 
ar jos kliūtimi. Priešingai, jis turėjo būti jos pagalba 
ir jos įrankis. Todėl rojinėje žmogaus būsenoje jis buvo 
išpuoštas nuostabiomis, gyvūniniam kūnui transcendenti- 
nėmis malonėmis: neskausmingumu, neaistringumu, ne- 
mirtingumu. Rojinis žmogus nekentėjo, nejautė atpalai- 
duotų aistrų šėlsmo ir nemirė. Jo kūnas, nors ir būdamas 
susijęs su erdve ir laiku, gyveno tobuloje dvasios valdžioje. 
Tačiau nuodėmė, atitraukusi dvasią nuo Dievo, tuo pačiu 
atitraukė kūną nuo dvasios. Kūnas pasidarė savaran- 
kiškas. Bet kaip tik todėl jis įsijungė į gamtos likimą: 
į jos kentėjimus, į jos aistras ir į jos mirtingumą. Todėl 
šiandien kūno įdirbimas reiškia ne tik erdvės ir laiko per- 
galėjimą, kaip rojiniam žmogui, bet kartu pergalėjimą kan- 
čios, aistros ir mirties. Kitaip sakant, kūno apvaldy- 
mas reiškia jo išganymą. Tai yra pastanga grą- 
žinti jį atgal į dvasios valdžią, kurioje jis buvo pradžioje ir 
kurioje jis bus po visuotinio išskaistinimo. Todėl krikš- 
čioniškasis santykis su kūnu renkasi savo išeities tašku ne 
dabartinį gyvūninį kūną, tamsų ir sunkų, ket būsimą dva- 
sinį kūną, perkeistą ir išskaistintą, ir pagal šį kūninį pir- 
mavaizdį tvarko savo kūninę tikrovę. Prisikėlęs kūnas yra 
visos kūninės mūsų būsenos idealas. 

Krikščioniškoji askezė kaip tik ir 
yra idealo vykdymas kūno tikrovėje, Tie- 
sa, ji neišsisemia žmogaus santykiu su jo kūnu. Askezė 
apima ir dvasią, nes ir ji nėra sutapusi su savo pirmavaiz- 
džiu, kuriuo yra pats Dievas. Vis dėlto darbas su kūnu su- 
daro patį plačiausią ir gal net sunkiausią askezės uždavinį. 
Nors žmogaus išganymas turi prasidėti dvasioje, tačiau jis 


TI 


negali išplisti, jeigu kūnas nėra dvasiai palenktas. Dva- 
sia visiškaiatsiskleidžiaDievuitik tada, 
kai kūnas atsiskleidžia dvasiai. Krikščio- 
niškąjame tobulėjimo kelyje, kaip ir apskritai visoje mūsų 
gyvenimo sąrangoje, kūninės vertybės sudaro medžiaginę 
atramą dvasinėms vertybėms, ir gyvenimo sutartinė nega- 
li būti pasiekta, jeigu žemesnės vertybės nėra palenktos 
aukštesnėsėms. Todėl apsisprendęs būti didžiojo Kara- 
liaus šaukliu, šv. Pranciškus nukreipė savo dėmesį visų 
pirma į kūno apvaldymą. Pats apsisprendimas buvo, be 
abejo, dieviškoji malonė, duota dvasiai. Asyžiaus šventojo 
nusigrįžimas nuo pasaulio — “exivi ex saeculo", kaip jis 
pats sakydavo, — nebuvo kūno drausminimo vaisius. Jis 
įvyko paties Dievo pakvietimu ir buvo todėl grynai dvasi- 
nis dalykas. Tačiau jis negalėjo būti įvykdytas, nepriver- 
tus kūno šį pakvietimą priimti ir pagal jį gyventi. Juk argi 
+nas didysis Karalius nebuvo kitų tarnas? Ar jis nepasi- 
lenkė prie ligonių ir jiems negelbėjo? Taip turėjo daryti ir 
Jo šauklys, jeigu jis norėjo iš tikro gyventi pagal Evange- 
liją. Tačiau kaip tai įvykdyti, jeigu jį krato šiurpas, išvy- 
dus raupsuotąjį? Kaip tai įvykdyti, jeigu jį ima neapsako- 
mas noras dėvėti švelniais šilkais, miegoti minkštuose pa- 
taluose, vesti žmoną, turėti vaikų, statytis ištaigingus na- 
mus, taupyti pinigus? Kaip tai įvykdyti, jeigu kūnas eina 
visiškai kitu keliu, negu jį rodo ant Porciunkulės altoriaus 
atverstoji Mišių knyga? Reikia tad kūną įstatyti į dvasios 
rodomas vėžes. Reikia jį pergalėti, sudrausminti, priversti. 
Kitokios išeities čia nėra ir negali būti. Kūno atsipalaida- 
vimas perskelia žmogaus būtybę, ir dvasios norai lieka tik 
svajonės, jeigu jie neranda atsakymo kūne, atsakymo pa- 
lankaus ir klusnaus. 

Todėl šv. Pranciškus ir lenkė savo kūną, kad šis į dva- 
sios apsisprendimą atsakytų teigiamai, kad nesipurtytų 
įsijungti į didžiojo Karaliaus šauklio pareigas. Sutikęs 
raupsuotąjį šventasis nebebėgo nuo jo, kaip seniau, bet nu- 
šoko nuo arklio, priėjo prie jo, pasilenkė ir pabučiavo žaiz- 

dotus jo pirštus. Tėvo reikalaujamas grąžinti pasiimtus 
Porciunkulės bažnytėlei atnaujinti pinigus, jis atidavė jam 
ne tik tai, kas dar buvo likę, bet ir drabužius, pasilikdamas 
pusplikis. O kad būtų tikras keleivis žemėje, jis nei pats 
negyveno, nei broliams neleido gyventi namuose: jo 
buveinė buvo molio ir žabų lūšnelė, kalnų ola, laiptai ar 
bažnyčios prieangis. Jo pragyvenimo šaltinis buvo elgeta- 
vimas tik šiai dienai: kas likdavo, jis išdalindavo vargšams, 
kad rytoj kūninį savo buvimą pradėtų visiškai iš naujo. 
Visi šitie Asyžiaus šventojo poelgiai mums atrodo ne- 
higieniški, nemediciniški, neekonomiški, neestetiški, nepsi- 
chologiški. Tačiau šitaip juos vertindami, mes pamiršta- 
me vieną dalyką: nėra nei higienos, nei medicinos, nei eko- 
nomijos, nei estetikos, nei psichologijos šventųjų. Bažny- 
čia nė vieno nekanonizavo todėl, kad jis žiūrėjo savo kūno 
švaros ir saugojosi užsikrėsti ligomis; kad laiku ėjo pas 
gydytoją ir neleido įsisen' <: savo negalioms; kad buvo ap- 
dairus savo apsirūpinime ir krovė gėrybes savo vaikams; 
kad dėvėjo be priekaištų pasiūtais drabužiais ir elegantiš- 
kai parištu kaklaraiščiu. Ne, nė vienas dėlto nebuvo kano- 
nizuotas ir nebus! Tai nereiškia, kad nereikalinga yra hi- 
giena, medicina, ekonomija, estetika ir psichologija. Anaip- 
tol! Visi šie dalykai yra žmogiškosios dvasios laimėjimai. 
Jie yra gamtos valdymo ženklai, todėl savyje geri ir vertin- 
gi. Tačiau ten, kur dvasia susiremia su kūnu ir kur visi šie 
dalykai atsistoja kūno pusėje, grėsdami dvasiai pralaimė- 
jimu, ten jie turi būti paneigti — ne iš esmės, bet egzisten- 
ciškai, kad dvasia įgytų persvaros prieš kūną. Akis ir ran- 
ka yra patys svarbiausi mūsų kūno organai ir patys lanks- 
čiausi įrankiai dvasiai reikštis. O tačiau Kristus nesibijo 
liepti mums atskirti juos nuo kūno visumos ir mesti šalin, 
jeigu jie mus piktina, vadinasi, jeigu jais naudojimasis 
įpainioja mus į kūno pinkles ir neleidžia dvasiai būti kūno 
valdove (plg. Mat 5,29-30). Kūno puoselėjimas 
yra prasmingas tik tada, jeigu jis yra 
dvasios persvaros ir jos laimėjimo iš- 


79 


raiška. Ugdyti kūną dėl jo paties reiškia naikinti pras- 
minį jo pobūdį, versti jį savarankiška būtimi ir tuo pačiu 
neigti pačią pagrindinę jo paskirtį. 

šv.Pranciškus jautė, kad naujasis jo kelias į pasaulį 
turi būti visų pirma kūno apvaldymo kelias; kad jis, ki- 
tiems skelbdamas Evangeliją, pats nepasidarytų peiktinas 
(plg. 1 Kor 9,27). Todėl jis nepaisė net ir teisėtų kūno rei- 
kalavimų, kad pabrėžtų dvasios pirmenybę ir laimėtų jai 
neabejotinos persvaros savame buvime. Asyžiaus 
šventojo griežtumas savam kūnui buvo 
vaisius jo visiškos ištikimybės Evange- 
lijai. Pridėjęs ranką prie arklo, jis nebesižvalgė atgal. 
Jis neprašė savo Karalių leisti jam eiti namo palaidoti mi- 
rusiems pasaulio geismams. Jis nenuliūdo išgirdęs Kris- 
taus žodžius: “Neturčkite nei aukso, nei sidabro, nei pinigų 
savo juostose, nei delmono kelyje, nei dviejų jupų, nei kur- 
pių, nei lazdos" (Mat 10,9-10). Atvirkščiai, jis apsidžiau- 
gė, patyręs tokią aiškią tolimesnio savo gyvenimo progra- 
mą. Ir pagal ją jis gyveno. Jis gyveno dvasia ir dvasiai, o 
kūnas gavo tik tiek, kad pajėgtų šią dvasią nešti, tačiau 
be jokio nukrypimo į savarankiškos būties sritis. Evange- 
lijos kelias turėjo apimti visą šventojo būtybę. Juo eiti tu- 
rėjo ne tik jo dvasia, bet ir jo kūnas. 

Štai kodėl šv. Pranciškaus elgesys su kūnu buvo kar- 
tais net ir labai griežtas. "Tai nebuvo fakyriškas fanatiz- 
mas arba manichejiškas kūno laikymas blogybe. Tai buvo 
tik pastangos atstatyti sandorą tarp dvasios ir gamtos; 
sandorą, kurią Kristus atstatė būties gelmėse ir kuri turi 
įvykti kiekvieno žmogaus prigimtyje. Tačiau kaip apskri- 
tai išganymo įvykimas yra negalimas be paties žmogaus 
prisidėjimo, taip lygiai be jo yra negalimas nė šios sando- 
ros atstatymas. Dvasios ir kūno sutartinė ky- 
la iš dieviškosios malonės ir iš žmogiš- 
kosios veiklos. Be abejo, ši veikla yra ir turi būti 
labai individuali, nes ne kiekvienas kūnas ta pačia prasme 
yra dvasios avsunkinimas. Visa kūninė būsena yra dvasiai 


80 


pavojinga, nes ji visa yra nuodėmės apardyta ir aptem- 
dyta. Todėl ji visa turi būti dvasiai palenkta ir jos per- 
sunkta. Tačiau atskiruose žmonėse gali ta ar kita kūninės 
būsenos sritis virsti ypatingu pavojumi. Vienam tokį 
ypatingą pavojų gali sudaryti valgymas bei gėrimas, kitam 
apsirengimas, trečiam poilsis, ketvirtam lytinis geismas, 
penktam buveinė ir t. t. Kiekvienas randa savame kūne 
kurį nors ypatingą priešą, su kuriuo turi susigrumti laba: 
aštriai, jeigu nori, kad šis dvasios neįveiktų ir jos pir- 
menybės nesunaikintų. 

Iš šalies žiūrint gali atrodyti, kad šios grumtynės ne- 
sykį yra per žiaurios, neprotingos ir nepateisinamos. Iš 
tikro tačiau jos tokios yra tik todėl, kad kūnas vienur ar 
kitur pasirodo ypatingai atsparus ir todėl reikalauja grieb- 
tis ypatingų priemonių. Be abejo, taisykle virsti šios prie- 
monės negali, nes kūno įdirbimo taip lygiai negalima pa- 
mėgdžioti, kaip ir gamtos apipavidalinimo. Pasaulio ap- 
valdymas — vistiek ar šis pasaulis būtų gamta šalia mūsų 
ar gamta mumyse — yra kūrybinis veiksmas, vadinasi, ne- 
pasekamas ir nepakartojamas. Kiekvieną sykį jis turi kil- 
ti iš asmens gelmių; kiekvieną sykį jis turi būti naujas bei 
originalus. Kas tad kūno drausminime yra vieno vartota, 
dar nereiškia, kad turi tikti ir visiems kitiems. Kas nori 
pergalėti savo skaistybei gresiančius pavojus, nebūtinai 
turi šokti į šaltą vandenį ar pusplikis ritinti sniego diedu- 
kus. Kas nori nugalėti gomurio gundymus, nebūtinai turi 
barstyti savo valgius pelenais. Kas nori nugalėti norą 
puoštis, nebūtinai turi dėvėti sulopytą švarką ar pabrizgu- 
sias kelnes. Atskiri kūno drausminimo veiksmai yra indi- 
vidualūs, todėl turi būti pritaikyti kiekvieno mūsų prigim- 
čiai, atsižvelgiant į jos sąrangą, į jos silpnąsias ir stiprią- 
sias puses. Tačiau viena yra krikščioniui aišku: kūno 
pergalėjimas ir visiškas jo palenkimas 
dvasiai turi būti įvykdytas. Tai yra pagrin- 
dinė krikščioniškosios egzistencijos taisyklė. Kokiu pavi- 
dalu ir kokiomis priemonėmis bus tai pasiekta, yra kiek- 

vieno reikalas skyrium. Šventųjų gyvenime naudoti būdai 
gali mums tikti, bet gali ir netikti. Todėl Bažnyčia, laiky- 
dama šventuosius kūno apvaldymo pavyzdžiais, niekad ne- 
liepia mums pakartoti konkrečių šio apvaldymo aktų. Kaip 
pats kūno santykis su dvasia yra nepakartojamas, taip ly- 
giai ir jo apvaldymas, nes šis juk ir yra ne kas kita, kaip 
anų santykių sustiprinimas. štai kodėl ir šv. Pranciškus, 
taip labai būdamas griežtas savam kūnui, neleido broliams 
jo elgesio pamėgdžioti, bet liepė, kad kiekvienas žiūrėtų 
savo prigimties, vadinasi, kad kiekvienas susikurtų savą 
elgseną su kūnu, savą taktiką kovai su jo puolimais ir su- 
sirastų savų priemonių šiems puolimams atremti. Skolini- 
masis čia taip lygiai gali būti pražūtingas, kaip ir dvasios 
gyvenime. 

5. Šv. Pranciškus stovi tad prieš mus kaip indivi- 
dualinės askezės skelbėjas ir sykiu kaip 
dvasios didvyris, laimėjęs anas šv. Povilo minimas lenkty- 
nes, kurioms ruošiantis tenka daug ko atsisakyti. Ir ne- 
veltui tautų apaštalas krikščioniškąjį gyvenimą lygina su 
pasiruošimu sportiniams uždaviniams. Iš tikro, tarp jų 
esama gilaus panašumo. Juk sportininkas taip pat yra sa- 
votiškas asketas: “Kiekvienas, kurs eina imtynių, nuo vis- 
ko susilaiko" (1 Kor 9,25). Jis neleidžia savo kūnui elgtis 
taip, kaip jis norėtų, bet lenkia jį pagal savo dvasią, ap- 
spręstą sportinio tikslo. Tai yra mūsų amžiui visai 
suprantama. Mes nieko gero nelaukiame iš tokio sporti- 
ninko, kuris leidžia savam kūnui visa, ko tik šis įsigeidžia, 
jo nedrausmina ir tam tikra kryptimi nelenkia. Todėl rei- 
kia tik nustebti, kad mūsų amžius tiek maža nusimano 
apie kūno drausminimą antgamtiniam tikslui. Juk 
jeigu kūnas nėra pačia savo prigimtimi tikęs sporto sieki- 
mams, tai kaip gi jis gali būti tikęs antgamtiniams uždavi- 
niams? Jeigu dvasia suteikia jam sportinę lytį, tai kodėl 
ji negalėtų suteikti jam krikščioniškosios lyties? Todėl 
moderninė krikščioniškosios askezės kritika yra pagrįsta 
nesusipratimu. Askezė nėra kūno žalojimas, bet kaip tik 

jo gelbėjimas. Palenkdama kūninę mūsų būseną dvasinei, 
ji tuo pačiu atstato esminę kūno paskirtį būti prasmeniu ir 
išvaduoja jį nuo žlugimo, nes kiekvenas kūno atsipalaidavi- 
mas nuo dvasios reiškia jo mirtį. 


Svarstant kūninę žmogaus būseną, reikia niekad neiš- 
leisti iš akių svarbaus biologinio fakto, kad žmogus 
neturi instinkto. Kitaip sakant, jo kūnas yra ne- 
tekęs ano biologinio tikrumo bei saugumo, kuriuo yra pa- 
žymėtas gyvulys. Vietoje instinkto žmogui yra duota dva- 
sia, kuri kūne veikia ir jį tvarko. Biologinis žmogaus kūno 
tikrumas bei saugumas yra nebe savaimingas, bet sąmonin- 
gas. Kiekviena kūno funkcija, palikta pati sau, veikia žmo- 
guje netvarkingai ir pražudo galop visą kūną. Tai yra 
ženklas, kad kūnas turi būti dvasios vadovaujamas ir tvar- 
komas. Askezė kaip tik ir yra šitoks vadovavimas. Ir visi 
šventieji, anie didieji krikščioniškojo gyvenimo lenktyni- 
ninkai, buvo askezės vykdytojai, nes jie žinojo, kad “visi, 
tiesa, bėga, bet tik vienas tegauna laimikį" (1 Kor 9,24), bū- 
tent, tasai, kuris labiausiai save paruošia anam nežūstan- 
čiam vainikui. Šventieji kaip tik ir buvo save paruošę, taip 
labai paruošę, kad jų kūnas jau šioje tikrovėje buvo virtęs 
tikru jų dvasios atvaizdu. Šv. Pranciškaus stigmos, gau- 
tos Alvernos kalne 1224 metų rudenį, yra geriausias tokio 
paruošimo ženklas. Be abejo, jos yra didelė Viešpaties ma- 
lonė. Tačiau ši malonė, kaip ir visos kitos, reikalauja pri- 
gimtojo pagrindo. Ji reikalauja kūno dalyvavimo dvasios 
būsenoje. Kenčiančiojo Išganytojo paveikslas gali būti kū- 
nui įspaustas tik tuo atveju, jei šis kūnas gyvena tą patį 
gyvenimą kaip ir dvasia; jeigu jis dvasios virpėjimus pri- 
ima nuostabiu tobulumu ir į juos atsako, juos savimi iš- 
reikšdamas. Kūnas, kurio kelias nesutampa su dvasios ke- 
liu, niekados nebus tikęs stigmoms nešti, ir Viešpaties ma- 
lonė jame bus veltui. 


Šios malonės vaisingumas Asyžiaus šventojo kūne 
kaip tik ir rodo, kokio didelio sudvasinimo jo kūnas buvo 

pasiekęs. Tai kas kad jis atrodė sunykęs, apleistas, uja: 
mas. Šitas viršinis vaizdas niekad neturi klaidinti krikš- 
čioniškojo žvilgio. Kūnas yra ne tam, kad jis 
klestėtų savarankiškai, bet tam, kad per 
jį klestėtų dvasia. Tik tokiu atveju jis atlieka 
Dievo jam skirtą uždavinį ir įvykdo savo buvimo prasmę. 
šv. Pranciškaus būtyje kūnas suklesdino jo dvasią kuo ryš- 
kiausiai ir tuo būdu savo paskirtį atliko kuo tobuliausiai. 
Jeigu mes visi turime nešioti “Dievą savo kūne" (1 Kor 6, 
20), tai šv. Pranciškus jį nešiojo kuo ryškiausiai, nes jis 
buvo "antrasis Kristus' ne tik savo dvasia, bet ir savo pa- 
vidalu, sužeistas, kaip ir jo didysis Karalius, kuriam jis 
ištikimai tarnavo, todėl vertas gauti net ir fizinius Jo 
ženklus. Stigmų gavimas buvo paskutinis ir sykiu aukš- 
čiausias kūno palenkimas dvasiai. 

Minėtoji tad kūninės mūsų būsenos priešginybė — kū- 
nas yra mūsų brolis ir sykiu mūsų priešas — buvo šv. 
Pranciškaus išspręsta nuostabiu būdu. Griežtas jo elge- 
sys buvo skirtas kūnui — priešui, vadinasi, anam nuodė- 
mės iškreiptam, savo paskirtyje aptemusiam ir savo veik- 
loje savarankiškam kūnui. šitokio kūno nugalėjimas buvo 
dvasios laimėjimas. Dar daugiau, tai buvo laimėjimas ir 
ano kūno, kuris yra išėjęs iš Viešpaties rankų kaip dvasios 
prasmuo ir todėl savaime ilgisi dvasios viešpatavimo. Šiam 
tad kūnui — broliui šv. Pranciškus buvo atlaidus, jį gerbė, 
mylėjo ir globojo. Jame jis mate išskaistintojo ir prikė- 
limu perkeistojo kūno pradininką, Kristaus Kūno sąnarį 
(plg. 1 Kor 6,15) ir dalyvį toje garbėje, kuri yra jam te- 
kusi Logos įsikūnijimo paslaptimi, įjungiančia kūną į Šv. 
Trejybės gyvenimą. Šitas kūnas buvo Asyžiečiui šventas 
ir tuo pačiu tikrasis kūnas. Visa, kas kūne yra prie- 
šinga dvasiai, kas jį veda tolyn nuo Kristaus, kas naikina 
jame pirmykštę Dievo paskirtį — visa tai buvo šventajam 
ne kas kita, kaip kūno iškrypimas, jo išsigimimas, jo nuo- 
dėmė ir klaida. Todėl visa tai jis negalėjo nei pakęsti, nei 
tuo labiau mylėti. “Kūnas yra Viešpačiui" (1 Kor 6,13) — 

štai šv. Pranciškaus kūninės būsenos dėsnis, tobulai įvyk- 
dytas jo gyvenime. . 

Šiuo atžvilgiu Asyžiaus Neturtėlis yra vadovas mūsų 
laikams ne tik savo santykiu su gamta, bet ir savo elgesiu 
su kūnu. Mūsasis amžius, kaip buvo sakyta, yra kūno pers- 
varos metas, tačiau ne kūno — brolio, bet kaip tik anojo 
kūno — priešo, paklydusio ir atsipalaidavusio, todėl trau- 
kiančio dvasią į subarbarėjimą bei suplokštėjimą. Skelbda- 
mas kovą kūnui — priešui, šv. Pranciškus kaip tik vaduoja 
iš vergijos kūną — brolį ir sykiu rodo mums tikrąjį kūni- 
nės mūsų būsenos kelią. Mūsų laikai yra paklydę daugeliu 
atžvilgių. Jie yra paklydę ir kūno kelyje. Jie teisingai su- 
vokia, kad reikia kūną mylėti. Bet jie klysta teigdami, kad 
reikia mylėti šį iš nuodėmės kilusį ir nuodėmę savyje ne- 
šantį bei reiškiantį kūną. Kūninės būsenos gili priešginybė 
dabartinio žmogaus yra nejaučiama ir nesuprantama. To- 
dėl jis ir yra susipainiojęs savo santykiuose su kūnu. Iš 
vienos pusės jis leidžia jam viešpatauti visose gyvenimo 
srityse, iš kitos — jis jo nejima į pilnutinę žmogaus sam- 
pratą, tarsi žmogui jis būtų tiktai atsitiktinis. 

Dabarties egzistencinė filosofija yra paniekinusi ne 
tik gamtą, bet ir kūną. Po romantinės 'gyvenimo filosofi- 
jos', kurioje gyvenimas buvo sutapdytas su gyvybinėmis 
funkcijomis, atėjęs egzistencializmas nusigrįžo nuo 'gyve- 
nimo" ir susitelkė siaurame “Aš', bekūniame, neturinčiame 
tilto į pasaulį, todėl pasaulio nevaldančiame ir jo sau nepa- 
lenkiančiame. Kūnas buvo išskirtas iš egzistencijos. Bet 
šiuo išskyrimu jis kaip tik ir buvo padarytas savarankiška 
būtimi, vadinasi, paneigtas kaip dvasios prasmuo. Argi tad 
nuostabu, kad ši savarankiška būtis buvo pradėta puose- 
lėti visokiais būdais ir visokiomis priemonėmis? Kūnas — 
priešas, paniekintas ir iš egzistencijos išguitas, atsistojo 
gyvenimo centre ir virto jo valdovu. B. Pascalis teisingai 
yra pasakęs: “Neniekinte savyje gyvulio, nes jis keršija". 
Ir niekur, turbūt, kūno kerštas nėra taip jaučiamas, kaip 
mūsajame amžiuje, Paniekintas dabarties metafizikoje, 


kūnas atsigavo dabarties praktikoje, atsigavo pražūtingų 
būdu, nes iškėlė ir pabrėžė ne broliškąją, bet priešiškąją 
savo pusę. Jis atsigavo kaip savarankiška, vadinasi, į su- 
irimą žengianti būtis. 

Jeigu tad mūsų laikai nori apsisaugoti nuo šio pražū- 
tingo kūninės būsenos keršto, gresiančio visuotiniu kultū- 
ros nuosmūkiu, jie turi atkreipti akis į tikrąją kūno dialek- 
tiką ir jieškoti tikrojo jos išsprendimo, gražiausiu pavidalu 
apsireiškusio Asyžiaus šventojo gyvenime bei veikime. 
Griežtumas kūnui — priešui ir meilė kūnui — broliui yra 
tai, ko mūsų laikai jieško ir ką jie kaip tik šv. Pranciš- 
kuje gali rasti. 

ANTRAS SKYRIUS 


ŠVENTASIS PRANCIšKUS 
IR TURTAS 


I. NUSISTATYMAS TURTO ATŽVILGIU 


1. Evangelija mums pasakoja, kad Jėzus gimęs tvar- 
telyje, nes “užeigoje nebuvo vietos", ir kad Marija, suvys- 
čiusi savo pirmgymį, “paguldė prakartėn" (Luk 2,7). šis 
prakartėje gulįs Kūdikis buvo angelo nurodytas kaip 
ženklas, kad “Dovydo mieste gimė Išganytojas, kurs 
yra Kristus, Viešpats" (2,11). Prakartė vietoje rūpe-tin- 
gais mezginėliais ir minkšto šilko antklodėlėmis išpuošto 
lopšio turėjo būti liudijimas, kad joje gulintysis yra 
Aukščiausiojo Sūnus, kuriam “Viešpats Dievas duos jo 
tėvo Dovydo sostą“ ir kuris “karaliaus Jokūbo namuose 
per amžius" (1,32). Liudijimas iš tikro nuostabus ir gilia- 
prasmis! Įsikūnijęs Dievas, mūsų pirmavaizdis ir atpirkė- 
jas, atėjo pasaulin tokioje aplinkoje, kurioje buvo tik tru- 
putis šiaudų pirmajam Jo guoliui. Visa kita čia nebuvo 
Jam skirta. Visi kiti daiktai čia nebuvo Jo reikalui. O ir 
tų pačių čia buvo labai nedaug: pastogė nuo lietaus, gal 
durys nuo vėjo, gal mažas langelis šviesai. Tvartas juk 
yra gyvulių būstinė, ne žmonių. Todėl žmogiškųjų reikalų 
jis neaprūpina. Jis yra skirtas gamtai globoti, o ne dva- 
siai skleisti bei reikšti. Jis neduoda žmogui nieko, kuo šis 
galėtų pasididžiuoti ar pasigirti. Jis priima jį tik gryna- 
jam buvimui, neapsunkintam jokiu medžiaginiu iš- 
tekliumi. Tvartas yra neturto prasmuo. Iš- 
„ganytojo tad gimimas Betliejaus tvartelyje ir Jo guolis pra- 

kartėje buvo ženklas ne tik pirmiesiems Jo garbintojams, 
bet jis taip pat yra ženklas, kad pašvęstasis žmogiš- 
kumas esmingai yra susijęs su gyvenimo 
paprastumu. Jėzus Kristus gimė tvartelyje ne tik 
todėl, kad Betliejaus užeigos namai buvo perpildyti, bet ir 
todėl, kad išvaduotų žmogiškąją prigimtį nuo sąjų su Že- 
miškosiomis gėrybėmis . Gimimas tvarte buvo išganoma- 
sis aktas: jis atpirko žmogų nuo pasivergimo daiktui. 

Ta pati mintis yra įausta ir į pasakojimą apie šv. 
Pranciškaus gimimą. Kai jo motinai madonai Picai atė- 
jęs laikas gimdyti, ji ilgai kentusi gimdymo skausmus, o 
kūdikis vis tarsi kažko lūkuriavęs ir nesiskubinęs. Taip 
jai besikankinant, į duris pasibeldęs nepažįstamas pakelei- 
vis ir pasakęs, esą ji pagimdysianti tik tada, jei būsianti 
nunešta į tvartą ir paguldyta ant šiaudų. Namiškiai pa- 
klausę šio keisto patarimo, ir Pietro di Bernardonės sūnus 
tuojau išvydęs pasaulį. Vėliau anas tvartas buvo pavers- 
tas koplyčia, kuri ir šiandien tebestovi su užrašu viršum 
durų: “Hoc oratorium fuit bovis et asini stabulum, in guo 
natus est Franciscus mundi speculum — ši koplyčia yra 
buvusi jaučio ir asilo tvartas, kuriame gimė Pranciškus, 
pasaulio veidrodis". Be abejo, tai yra legenda, atsiradusi 
penkioliktąjame šimtmetyje. Jos kūrėjas jau žinojo žemiš- 
kąjį šv. Pranciškaus kelią, todėl išreiškė jį ir savo kūri- 
nyje. Jis sąmoningai pravedė lygiagretę tarp Kristaus gi- 
mimo ir šv. Pranciškaus, norėdamas atkreipti mūsų dė- 
mesį į tai, kad Asyžiaus Neturtėlis buvęs panašus į savo 
didįjį Karalių ne tik savo gyvenimu, bet jau ir savo atėji- 
mu į šį pasaulį. Kaip Išganytojas, gimęs Betliejaus tvarte- 
lyje, praėjo pro mus, neturėdamas “kur galvos priglausti" 
Mat 8,20), taip lygiai ir Jo šauklys, gimęs Asyžiauš tvar- 
telyje, turėjo būti prastuolis tikrąja ir pilnutine šio žodžio 
prasme. Madonos Picos negalia pagimdyti jį ištaiginguose 
namuose buvo tarsi dieviškoji kūdikio apsauga, kad jis ne- 
susiliestų su Mamona ir nebūtų padalintas, bet kad jau 
nuo pat pirmosios savo buvimo akimirkos priklausytų vie- 

nam tik Dievui. Minėta legenda nori mums pasakyti, kad 
šv. Pranciškus buvo paties Kūrėjo pa- 
šauktas gyvenimo paprastumui ir kad to- 
dėl bet koks išteklius jam buvo kliūtis šiam pašaukimui 
vykdyti: net kliūtis ateiti pasaulin, 

Be abejo, ne iš sykio šv. Pranciškus pasirinko netur- 
tėlio būseną. Skirtas paveldėti tėvo užsiėmimui, jis jau 
nuo pat vaikystės stovėjo krautuvėje už stalo ir pagelbėjo 
prekiauti. Jo biografai (Celano) tvirtina, kad šventasis 
buvęs apsukrus pirklys, net apsukresnis, negu jo tėvas. 
Tačiau jie neslepia, kad jam stigę vienos dorybės, be kurios 
nė vienas negalįs būti geru pirkliu, būtent: taupumo. 
šv. Pranciškus buvęs labai išlaidus. “Linksmas ir didžia- 
dvasis savo siela, linkęs juokauti ir dainuoti, jis traukdavo 
dieną ir naktį su savo draugais per Asyžiaus miestą ir 
eikvojo pinigus tokiu mastu, kad lėbavimui išleisdavo 
viską, ką tik gaudavo arba uždirbdavo" (Tres soccii 34). 
Žinoma, tai buvo yda. Išlaidumas nusikalsta ne tik ekono- 
miniam, bet ir religiniam principui. Vis dėlto šioje ydoje 
slypi savotiškas žmogaus nusistatymas turto atžvilgiu. Iš- 
laidus žmogus pergyvena asmenį kaip aukštesnį už daiktą 
ir daiktą kaip palenktą dvasios norams. Jis eikvoja pini- 
gus ar kurias kitas medžiagines gėrybes kaip tik todėl, 
kad jų nevertina savyje, kad už jas jis perkasi tai, kas jam 
atrodo reikalinga, naudinga arba bent malonu. Be abejo, 
išlaidumas yra netvarkingas daikto pa- 
lenkimas asmeniui. Išlaidus žmogus neregi atitik- 
mens tarp savo norų ir medžiaginių gėrybių kiekio. Jis 
moka perbrangiai ir perka perdaug menkaverčių dalykų. 
Kiekvienu tačiau atveju jis stovi aukščiau už turtą ir jau- 
čiasi esąs jo valdovas. Jam “pinigas yra nešvarus", kaip 
sakydavo senieji krikščionys, ir jo “naudojimas glūdi jo 
išleidime" (šv. Tomas Akvinietis). Todėl išlaidumo yda 
lengvai gali būti paversta dosnumo dorybe. Rei- 
kia tik leidžiamus pinigus ar barstomas gėrybes nukreipti 
gerų tikslų linkui: sušelpti beturtį, aprengti nuskurdėlį, 

pavalgydinti alkaną. Išlaidaus žmogaus nereikia perauk- 
lėti jo pažiūrose į turtą, nes šios pažiūros esmėje yra tei- 
singos: turtas yra tam, kad būtų juo nau- 
dojamasi. Reikia tik šį naudojimąsi išvaduoti iš savi- 
meilės ir palenkti artimo meilės dėsniui. Dosnumas kaip 
tik tai ir įvykdo. Dosnumas yra išlaidumo 
atpirkimas. Pinigas turi būti išleistas, tačiau ne leba- 
vimui, ne geismams, ne prabangai, bet artimui. Išlai- 
dumas tuo ir skiriasi nuo duosnumo, kad pirmasis yra pa- 
grįstas savimeile, o antrasis — artimo meile, Tačiau pa- 
ties turto atžvilgiu juodu stovi toje pačioje plotmėje. 
Tiek išlaidus, tiek dosnus žmogus daiktą atiduoda, 
jo nepasilaikydamas ir netaupydamas. 

Jeigu tad šv. Pranciškus jau nuo pat jaunystės buvo 
išlaidus, tai reiškia, kad jame slypėjo teisingas turto pergy- 
venimas, tik netvarkingai reiškiamas konkrečiame gyve- 
nime. Ligi savo atsivertimo jis švaistė pinigus lėbavimui, 
vedžiodamasis draugų būrį ir su jais puotaudamas. Po 
atsivertimo jis visas savo turimas bei gaunamas gėrybes 
skyrė vargšams. Tačiau ir lėbavimo metais jis vargšų 
neatstumdavo. Jis duodavo jiems tiek gausiai, kad šie net 
stebėdavosi. O kai sykį, būdamas užimtas krautuvėje, 
leido pavargėliui išeiti nesušelptam, šventasis ilgai grau- 
žėsi ir pasižadėjo duoti kiekvienam, kuris tik jo prašys 
“per amor di Dio — dėl Dievo meilės". Ir šį savo pažadą 
jis tesėjo visą gyvenimą. Neturėdamas nieko kito, jis ati- 
duodavo savo apsiaustą. O jeigu ir šis buvo jam vieninte- 
lis, jis nupjaudavo jo skverną, kad tik prašantysis nebūtų 
atstumtas. Turtas savyje niekados šv. Pranciškaus ne- 
traukė: nei jo jaunystės metais, nei po atsivertimo. Jis 
jam buvo tik daiktas, esmingai palenktas žmogui, todėl 
šiam atiduotinas, jeigu tik galįs bent kiek jam pagelbėti. 

2. Todėl ir visiško neturto kelias šv. Pranciškui ne- 
buvo toks sunkus, kaip anam Evangelijos jaunikaičiui, ku- 
ris “nuo savo jaunystės" (Mat 19,20) laikė įsakymus, ta- 
čiau jautė, kad dar kažko jam trūksta, todėl atėjo pas 

Kristų paklausti, kas tai būtų. Kristus atsakė jam labai 
aiškiai: “Eik, parduok, ką turi, duok beturčiams, ir turėsi 
turtą danguje; paskui ateik ir sek mane" (19,22). Nu- 
liūdo tada jaunikaitis, “nes turėjo labai daug lobio" (t. p.). 
Jis buvo mėginęs tarnauti dviem valdovam: Dievui ir Ma- 
monai. Jo klausimas Kristui buvo iš tikro ne kas kita, kaip 
slaptas troškimas, kad Viešpats pateisintų šią jo dvilypę 
tarnybą. Tačiau kai Kristus pareikalavo aiškaus apsis- 
prendimo už Dievą, išsižadant Mamonos, jaunikaitis nusi- 
minė, nes tokio griežto posūkio nenorėjo. Tr tada Kristus 
pasakė savo mokiniams: “Iš tikrųjų sakau jums, turtingam 
nepigu įeiti dangaus Karalystėn" (19,23); nepigu todėl, 
kad ši Karalystė reikalauja viso žmogaus ir kad kiek- 
vienas svyravimas ar abejingumas jau yra šios Karalystės 
neigimas. Tuo tarpu turtingasis, įdėjęs savęs dalį į žemės 
gėrybes, yra padalytas tarp Dievo ir Mamonos, dažnai 
Dievui net abejingas, kad Mamoną išgelbėtų arba ją pa- 
didintų. Štai kodėl nuliūdo Evangelijos jaunikaitis ir štai 
kodėl nuliūsta visų amžių turtingieji, išgirdę minėtus Kris- 
taus žodžius. 

šv. Pranciškui toksai liūdesio jausmas nekilo, kai jo 
tėvas, pasipiktinęs atsiskyrėlišku sūnaus gyvenimu ir pi- 
nigų leidimu apirusioms koplytėlėms atstatyti, Asyžiaus 
vyskupo akivaizdoje pareikalavo grąžinti jam iš namų pa- 
siimtą sumą. Priešingai, šventasis net džiaugėsi, gavęs 
progos nusikratyti visu žemiškuoju svoriu. Jau senokai 
jis jieškojo priemonių, kurios jam leistų persikelti visiš- 
kon vargšo būsenon. Todėl pirmą sykį lankydamas Romą, 
jis nusimetė šilkinius savo drabužius, apsirengė elgetos 
skarmalais ir išėjo prie šv. Petro bažnyčios elgetauti. Be 
abejo, tuomet visa tai buvo dar tik savotiškas žaidimas. 
Gautoji išmalda šv. Pranciškui dar nebuvo reikalinga, nes 
jis pats turėjo pinigų iki valiai. Dėvimi skarmalai dar ne- 
buvo jo nuosavybė, nes jie buvo skolinti iš vieno Romos 
elgetos. Bet dabar jo tėvo reikalavimas grėsė jį paversti 
tikruoju elgeta. Pietro di Bernardonė nebenorėjo, kad 

jo sūnus Francesco, kuriam jis buvo numatęs šviesią ateitį, 
valkiotųsi po Asyžiaus apylinkes tarsi beprotis, sekiojamas 
ir pašiepiamas vaikų būrio. Jis norėjo arba jį susigrąžinti 
visiškai namo ir padaryti garbingu bei turtingu piliečiu, 
kokiu ir pats, arba viską iš jo atimti, jo išsižadėti ir nu- 
traukti su juo bet kokius santykius. Todėl jis apskundė 
ji vyskupui ir pareikalavo grąžinti viską, ką sūnus buvo 
pasiėmęs baigiančiai griūti San Damiano koplytėlei atnau- 
jinti. Prieš šv. Pranciškaus akis atsistojo reikalas taip ly- 
giai griežtai apsispręsti, kaip ir anam Evangelijos jauni- 
kaičiui. Ir jis apsisprendė. Vyskupo ir visų susirinkusiųjų 
akivaizdoje jis į tėvo reikalavimą atsakė: “Aš grąžinu 
mielai ne tik jam priklausančius pinigus, bet ir drabužius" 
(Tres socii 49). Ir, nubėgęs į vyskupo kambarį, išsirengė 
nuogas, atnešė ryšulėlį šilkų ir padėjo ties vyskupo kojo- 
mis, o paskui pridūrė: “Klausykite visi ir supraskite: ligi 
šiol aš vadinau Pietro di Bernardone savo tėvu. Bet dabar, 
pasiryžęs tarnauti Viešpačiui, grąžinu jam pinigus, dėl ku- 
rių jis taip jaudinasi, ir sykiu drabužius, kuriuos irgi iš jo 
turiu. Nuo dabar aš sakysiu ne “tėve Pietro Bernardone", 
bet "Tėve mūsų, kurs esi danguje" " (49,50). 

Tai ir buvo tasai žingsnis, kuriuo šv. Pranciškus žengė 
į visiško neturto kelią. Kaip gimdamas jis atėjo pasaulin 
nuogas, o tvartelyje, pasak legendos, rado tik šiaudų 
kuokštelę, taip dabar jau pats savo valia pasiliko plikas, 
kad pasitikėtų tiktai Dievu, kuris apvelka laukinę žolę, 
šiandien žydinčią, o rytoj metamą į krosnį (plg. Mat 6,30). 
Ir iš tikro! Asyžiaus vyskupas praskleidė savo apsiaustą 
ir pridengė žemiškąjį šventojo nuogumą. Tai buvo mostas 
pilnas gilios prasmės. Vyskupo apsiaustas yra 
dieviškosios Apvaizdos išraiška, Juk argi 
ne vyskupui dera pačiam pirmajam pridengti tą, kuris 
vykdo Kalno pamokslą? Asyžiaus vyskupo elgesys esmėje 
yra ne kas kita, kaip visos Bažnyčios ryžtis imti globon 
alkanus, nuogus, skurstančius, nuliūdusius ir juos paval- 
gydinti, aprengti, sušelpti, paguosti. Tiktai Kalno 

pamokslu Bažnyčia yra gyva per amžius. 
Tiktai tuo ji išsilaiko istorijos eigoje, kad visų pirma jieško 
Dievo Karalystės (plg. Mat 6,33). Žemiškoji Bažnyčios ga- 
lia toli gražu neprilygsta pasaulio karalystėms ir puikybei, 
todėl šia galia ji negali su jomis lenktyniuoti ir, ja pasiti- 
kėdama, grumtis už savo buvimą. Tik į žemę atsirėmusi, 
Bažnyčia jau būtų seniai sunaikinta ir nušluota. O jeigu ji 
vis dėlto išsilaiko, tai tik todėl, kad joje veikia antgamti- 
nis pradas, ją iškeliąs aukščiau už visas žemiškąsias val- 
džias bei galias ir tuo būdu jai laiduojąs nežlungamumą. 

Bet kaip tik dėlto Bažnyčia ir globia po savo apsiaustu 
visus, kurie ryžtasi gyventi anuo antgamtiniu pradu ir įsi- 
jungia į Kalno pamokslo skelbiamą būseną, nes šitie žmo- 
nės savo gyvenimu kaip tik išreiškia giliausią Bažnyčios 
paskirtį ir tuo būdu virsta geriausiais josios sūnumis. Tai 
kas, kad jiems tenka nesykį dėvėti skarmalais! Tai kas, 
kad šv. Pranciškus iš vyskupo gavo tik seną jo daržininko 
apsiaustą! Juk argi abitas padaro vienuolį? Tr ar drabu- 
žis yra krikščionio žymė? Drabužis yra tam, kad prideng- 
tų nuodėmės mums atskleistą mūsų nuogumą (plg. Gen 
3,7). Jo uždavinys yra nuolatos mums priminti, kad esame 
iš tikro apnuoginti, apiplėšti tiek savo dvasioje, tiek ir 
savo kūne. Todėl juo drabužis yra puikesnis, juo labiau 
jaučiamės esą pridengti, vadinasi, paslėpti nuo mūsų kal- 
tės. Puikus drabužis yra priemonė dildy- 
ti žmoguje gimtosios nuodėmės pajau- 
timą. Šilku ir aksomu, auksu ir brilijantais antikristas 
mėgina pakeisti žmogaus buvime Krikšto ir Atgailos sak- 
ramentus. Gražiai apsirėdęs žmogus jaučiasi švarus, todėl 
nereikalingas dieviškųjų valomųjų priemonių. Štai kodėl 
Bažnyčia drabužio niekados neugdė ir jo nepuoselėjo. Vi- 
sais laikais ji skyrė didžios reikšmės liturginiams drabu- 
žiams ir stengėsi įdėti į juos daug išlaidų, triūso ir meno, 
nes jie yra išskaistintosios tikrovės šaukliai. Jie nurodo į 
galutinį mūsų išvadavimą iš mūsų nuogumo. Liturginiais 
drabužiais apsirengęs žmogus yra viešpaties Atpirkėjo 

atstovas. Savo veiksmais jis vaduoja žemę iš nuodėmės 
prakeiksmo. Tuo tarpu kasdienos drabužis yra liudytojas, 
kad mes esame rojaus tremtiniai. Todėl šis liudytojas turi 
būti kuklus, paprastas, nusižeminęs, nes jis liudija ne 
mūsų garbę, bet mūsų gėdą. Jis nurodo į mūsų kaltę, dėl 
kurios tapome nuogi ir reikalingi priedangos. 

Todėl šv. Pranciškus lengva širdimi išsivilko iš tėvo 
šilkų, nes tuo būdu išsivilko iš tikrąją žmogaus būseną 
temdančio ir net iškreipiančio lukšto, ir džiaugsmingai pri- 
siėmė sudriskusį daržininko apsiaustą kaip žmogaus nuo- 
dėmės ir jo būties skurdo liudijimą. Jis išsipaišė kalkėmis 
ant nugaros kryžių kaip atpirkimo ženklą, nes ne dra- 
bužis gali išgelbėti mus iš mūsų nuogumo, bet tiktai kry- 
žius, tiktai Kristaus kančia ir mirtis. Ir šitaip pasipuošęs 
jis išėjo iš vyskupo rūmų į platų pasaulį. Pirmykštis jo iš- 
laidumas čia pasiekė pačią viršūnę: jis atidavė viską ligi 
paskutinio siūlo. Jis nieko nebeturėjo, ką būtų galėjęs pa- 
vadinti savu. Neturtas dabar tapo nebe žaismine, kaip 
Romoje, bet tikrovine šv. Pranciškaus būsena. 

3. Jos jisai laikėsi visą gyvenimą. Dar daugiau, ne- 
turto būseną jis įspaudė ir savo brolių 
bendruomenei. Savo testamente šv. Pranciškus ra- 
šė: “Tie, kurie atėjo dalytis su mumis mūsų gyvenimu ati- 
davė viską ką turėdami, vargšams ir pasitenkino sulo- 
pytu abitu, virve ir kelnėmis; daugiau jie nieko 
nenorėjo." O Jokūbas de Vitry šitaip aprašinėja pir- 
muosius pranciškonus: “Eidami kelionėn, jie neima nei 
kapšiukų ar krepšiukų, nei pinigų ar duonos, nei batų... 
Jie neturi nei vienuolynų, nei bažnyčių, nei laukų ar vy- 
nuogynų, nei gyvulių ar namų ar kurios kitos nuosavybės, 
kur galėtų galvą priglausti. Jie nenešioja kailių ar drobių, 
paltų ar švarkų ar kurių kitų drabužių, bet tiktai vilnonius 
apsiaustus su gaubtuvais. Jei kas nors pakviečia juos už- 
kąsti, jie valgo ar geria, kas jiems padedama. Gavę išmal- 
dos, jie nepasilieka nieko ateinančiai dienai" (Joergensen 
243). Vis dėlto net ir tokiame neturte šv. Pranciškui at- 

rodė, kad tiek jis pats, tiek jo broliai dar nėra pakankami 
vargšai, nes tekdavo kartas nuo karto sutikti elgetų, labiau 
apiplyšusių ir suvargusių, negu jie. O šventasis trokšte 
troško, kad neturto atžvilgiu jie būtų nepralenkiami, tikri 
vargo riteriai. Tokiu atveju šv. Pranciškus saky- 
davo savo broliams: “Mes turėtume gėdytis, nes norime 
vadintis vargšais ir visame pasaulyje esame garsūs savo 
neturtu. O štai čia regime tokį, kuris yra neturtingesnis 
už mus, ir vis dėlto niekas jo dėl to negiria" (Joer- 
gensen 376). 

Nenuostabu todėl, kad bažnytinė vadovybė kurį laiką 
mėgino prikalbėti šv. Pranciškų leisti broliams bent tiek 
turėti, kad šie galėtų iš savo nuosavybės pragyventi. Ta- 
čiau šventasis čia buvo nepalenkiamas. Asyžiaus vysku- 
pui, kuris jam perdavė šiuos Bažnyčios pageidavimus, jis 
atsakė: “Jeigu mes turėsime nuosavybės, mums reikės tu- 
rėti ir ginklų jai saugoti bei ginti, o iš to kils tik vaidų bei 
kovų ir nukentės Dievo bei artimo meilė. Todėl mes ir ne- 
norime nieko pasaulyje turėti" (Tres socii 63). Išlaikyti 
neturtą savo sukurtoje bendruomenėje buvo pats svar- 
biausias šv. Pranciškaus rūpestis. Jis gerai žinojo, kad 
duonos gundymas yra labai galingas ir kad jam pasiduoda 
ne tik atskiri asmens, bet ir bendruomenės ir ištisos šalys. 
Dievui atsidėję ir tik Juo gyveną žmonės yra gundytojo 
ypatingai puolami, kaip ir kitados Kristus dykumoje. Pa- 
kanka čia tik menko neapdairumo ar menkos nuolaidos, 
kad duonos vilionė įsibrautų pro prasivėrusį plyšelį ir ap- 
valdytų visą gyvenimą. Galimybė religinį veikimą paversti 
lobių šaltiniu yra tokia plati, jog iš tikro reikia stipriai bu- 
dėti, kad žmogus ja nepasinaudotų silpnumo ar reikalo va- 
landą. Vienas viduramžių vienuolis skundėsi: “Religija 
teikė mums turtų, o turtai žudė religiją". Šv. Pranciškus 
žinojo šį religijos teikiamų turtų pavojingumą, todėl norėjo 
nuo jo apsaugoti savo brolius. Kiekviena tad proga — ar 
tai atsikiruose pokalbiuose, ar Sekminių sueigų metu — 
jis primindavo jiems neturtą kaip Evangelijos vy k- 

dymo būdą ir jokiu atveju neleido nei savai bendruo- 
menei, nei klarisių vienuolijai, kurios steigėjas ir dvasinis 
tevas jis buvo, nukrypti nuo šių reikalavimų. Kai sykį jo 
padėjėjas Pietro dei Cattani pasiūlė, esą naujokai turėtų 
ne viską atiduoti vargšams, bet dalį savo turto perleisti 
vienuolynui, kad iš jos būtų maitinami, šv. Pranciškus at- 
sakė: “Jokiu būdu! Tai yra uždrausta mūsų regulos!" 
Tada nusiminęs brolis pridūrė: “Bet aš neturiu, kuo jų 
valgydinti!" — Į tai šv. Pranciškus atšovė: “Paimk alto- 
riaus papuošalus ir parduok! Geriau yra turėti pliką al- 
torių ir laikytis Evangelijos, negu turėti papuoštą altorių 
ir laužyti Evangeliją" (Joergensen 378). Evangelijos 
laikymasis reiškėsi šv. Pranciškui ne- 
turto pavidalu. Todėl čia jis nenusileido nė per 
plauką, nes jautė, kad neturto išdavimas greitai virs ir 
Evangelijos išdavimu. 


Vis dėlto žmonės aukojo šv. Pranciškaus broliams kar- 
tais net gana gausiai. Viduramžiai iš tikro buvo didžios iš- 
maldos laikas, kada žmonių širdyje buvo dar gyva šv. Jono 
Chrizostomo mintis, kad jokia dorybė negalinti susilyginti 
su išmalda: “Kilni yra mergystė ir kilnus pasninkas bei 
kitos dorybės, bet vis dėlto žemesnės už išmaldą“*. Jie 
taip pat ryškiai prisiminė ir pranašo Danieliaus žodžius 
karaliumi Nebuchodonozorui: “Paklausyk mano patarimo, 
karaliau, ir išmalda išsipirk iš savo nuodėmių" (Dan 4,24). 
Viduramžiai norėjo išsipirkti, nes nuodėmių apsčiai turėjo, 
kaip ir kiekvienas kitas žemiškosios istorijos metas. Todėl 
jie davė gausiai išmaldos. Visas socialinis klau- 
simas viduramžiais buvo sprendžiamas 
karitatyviniu būdu. Artimo meilė be išmaldos 
anuo metu buvo nesuprantama. Priimti vargšą į namus 
reiškė garbę. “Hospes sicut Christus accipiatur" — sve- 
čias tebūnie priimamas kaip Kristus. Šis posakis yra gra- 
žiausia viduramžių dvasios išraiška. Galėjo svečias būti 


* Homilia de elaemos. Migne P. G. 64. 

turtingas ar elgeta — jis buvo sodinamas prie bendro sta- 
lo ir valgydinamas. Mes žinome daug pavyzdžių, kai netur- 
tėliai valgydavo kartu su vyskupais, kunigaikščiais, didi- 
kais. Didžiojo Ketvirtadienio kojų plovimo apeigos, ku- 
riose dalyvauja dvylika elgetų, yra prasminga liturginė 
liekana iš anų gražių laikų. 

Todėl kai pasirodė pirmieji pranciškonai, pasivadinę 
elgetaujančiais broliais, žmonės jiems mielai davė išmal- 
dos, nes juose regėjo naują progą pasirinkti turto danguje. 
Kartais tad pranciškonų bendruomenėje susirinkdavo tam 
tikras kiekis žemiškųjų gėrybių. Tačiau šv. Pranciškus 
nieko neleido pasilaikyti: visa, kas atlikdavo nuo tos die- 
nos reikalų, turėjo būti, prieš saulei nusileidžiant, išdalyta 
vargšams. Rytojaus diena turėjo prasidėti iš naujo. Ji 
turėjo būti ne senosios tęsinys, bet nauja Viešpaties do- 
vana. Dieviškoji Apvaizda turėjo ją taip lygiai globoti, 
kaip ir praėčjusiąją. Pirmykštis šv. Pranciškaus išlaidu- 
mas, kada jis švaistė pinigus be aiškaus reikalo, virto da- 
bar visos bendruomenės dos numu, susitelkusiu ap- 
linkui artimą. Vargstančio žmogaus šelpimas buvo tasai 
didysis tikslas, kuriam šv. Pranciškus skyrė visa, ką tik 
jis pats ar jo broliai darbu kei elgetavimu gaudavo. Varg- 
šas juk yra ryškiausias Kristaus atvaizdas. Jį atstumti 
reiškia atstumti patį Kristų. Tcdėl šv. Pranciškus niekad 
neišleisdavo vargšo nesušelpto. Prašančiajam “dėl Dievo 
meilės' jis atiduodavo, kaip minėta, net paskutinius savo 
drabužius. Caritas pareiga šventajam buvo aukštesnė net 
už religinį kultą. Kai sykį į Porciunkulę atėjo moteris ir 
skundėsi, neturinti ko valgyti, šv. Pranciškus pačmė ir 
atidavė jai Naująjį Testamentą, brolių naudojamą pamal- 
doms, kad parsiduotų ir nusipirktų maisto, 

Čia pasikartojo tas pat, kas ir pirmaisiais Krikščio- 
nybės amžiais šv. Ambrozijaus asmenyje. Kartą patyręs, 
kad būrys žmonių yra paimtų nelaisvėn, kuriuos galima 
išpirkti, o neturėdamas nei pinigų, nei kitokio turto, šis 
šventasias, ilgai nesvyruodamas, pačmė bažnytinius indus, 


99 


juos sulaužė, pardavė ir už gautą sumą išpirko belaisvius. 
O kai arijonai jį už tai kaltino, jis atsakė: “Bažnyčia turi 
aukso ne tam, kad jį laikytų, bet kad padėtų ir gelbėtų, 
atsiradus reikalui. Argi nepasiklaus Viešpats: kodėl leidai, 
kad tiek daug mirtų badu? Juk turėjai aukso ir būtum ga- 
lėjęs duoti išmaldos. Kodėl tiek daug belaisvių buvo nu- 
vestų į rinką ir, niekam jų neišpirkus, buvo priešo už- 
mušti? Geriau būtų buvę, jei būtum saugojęs gyvus indus, 
o ne metalinius"!?, Tą patį pakartojo ir šv. Pranciškus, pa- 
tyręs brolių nuostabą, kad jie netekę vienintelio jų turimo 
Naujojo Testamento egzemplioriaus: “Aš manau, kad 
Viešpačiui geriau patinka, jei mes padėjome mūsų moti- 
nai'!, negu kad būtume pasilaikę knygą, o ją išleidę nesu- 
šelptą" (Joergensen 378). Aukso indai, papuošalai, kny- 
gos yra skirti Kristui, esančiam duonos pavidalu mūsų al- 
toriuose. Jie išreiškia mūsų meilę Įsikūnijusiam Dievui, 
mus atpirkusiam savo mirtimi bei prisikėlimu ir pasiliku- 
siam tarp mūsų neregimu, eucharistiniu būdu. Tačiau juk 
Kristus gyvena ir mažiausiame mūsų 
brolyje. Mylėti tad šį brolį ir jam gera daryti reiškia 
mylėti tą patį Kristų ir jį garbinti anais gerais 
darbais. Tai yra Jis pats nurodęs, kalbėdamas apie pas- 
kutiniojo teismo ištarmes: “Kiek kartų jūs tai padarėte 
(pavalgydinote, aprengėte, pagirdėte, aplankėte, Mc.) vie- 
nam iš šių mažiausiųjų brolių, man padarėte" (Mat 25,40). 
Ir priešingai: “Kiek kartų tai nepadarėte vienam iš šių ma- 
žiausiųjų, nė man nepadarėte" (25,45). Kristaus mei- 
lė yra vykdoma artimo meile. 


Tačiau painiame mūsų žemės gyvenime pasitaiko at- 
vejų, kad Kristus Eucharistijoje užleidžia pirmenybę 
Kristui mažiausiame mūsų brolyje; kada tai, ką mes iš 
medžiaginių gėrybių skiriame Jo garbei, turime atiduoti 
vargšui. šventiesiems —Ambrozijui, Laurencijui, Pranciš- 

“ De officiis ministrorum II, 141, Migne P. L. 16. 


* "Mūsų motina' šv. Pranciškus vadino šią moterį todėl, kad 
du jos sūnūs buvo įstoję į pranciškonų ordiną. 

kui — šis krikščioniškosios egzistencijos dėsnis buvo sa- 
vaime aiškus, ir jie nė kiek nedvejojo Kristaus garbei skir- 
tus daiktus parduoti ir gautais pinigais gelbėti artimą. Mū- 
sasis amžius yra pasidaręs mažiausiajam broliui nejautrus. 
Eucharistinis Kristus jam atrodo stovįs neapsakomai 
aukščiau už Kristų, gyvenantį šiame brolyje. Todėl da- 
bartiniai krikščionys, kaip ir Ambrozijaus laikų arijonai, 
„mano, esą paversti Kristaus garbei ar Jo atstovų naudai 
skirtas gėrybes artimo šalpa reikštų jas išniekinti. Vis 
dėlto šitas jų nusistatymas esmėje yra ne kas kita, kaip 
pakartojimas fariziejų priekaišto Kristui, kam Jo moki- 
niai skynęsi subatoje varpų (plg. Mat 12,2), arba kam 
Jis pats gydęs subatoje (plg. Mat 12,10), mat šie veiksmai 
laužę šventės įsakymą. Bet kaip ano meto fariziejai pa- 
miršo, kad “žmogaus Sūnus yra ir subatos Viešpats" (Mat 
12,8), taip lygiai mūsų amžius pamiršta, kad žmogaus Sū- 
nus yra Jam skirtų gėrybių savininkas, o mes esame tiktai 
jų užvaizdos. Tad argi Jis norėtų, kad mes laikytume pus- 
tuščius rūmus, statytume Jam dideles šventovės, puoštume 
auksu ir šilkais Jo altorius, tuo tarpu mažiausiuosius mūsų 
brolius, kuriuose yra Jis pats, apgyvendintume drėgnuose 
barakuose ir bunkeriuose, maitintume juos juoda duona 
ir nedažyta sriuba, leistume jų vaikams bėgioti apiplyšu- 
siems ir apšašusiems? Ne, Jis tikrai to nenorėtų! Eucha- 
ristinis Kristus, prisiėmęs paprastutį duonos pavidalą, pa- 
siliko toks pats Neturtėlis, koks ir buvo, gimdamas Betlie- 
jaus tvartelyje. Vargiai tad mūsų amžius įspėja Jo mintį, 
apsupdamas Jį ištekliais, o leisdmas artimui kęsti skurdą. 
Eucharistinis Kristus taip pat nori da- 
lintis istoriniu žmogaus likimų, kaip 
juo yra dalinęsis, veikdamas Palestinos 
žemėje. Todėl šv. Pranciškus, atiduodąs moteriai Nau- 
jąjį Testamentą arba liepiąs broliui Pietro dei Cattani par- 
duoti altoriaus papuošalus, stovi prie Jo žymiai arčiau, 
negu mūsasis amžius, pamiršęs išmaldą, o pasilaikęs vidur- 
amžių norą kildinti turtą iš religinio veikimo. Jeigu Asy- 

žiaus Neturtėlis gėdijosi, sutikęs vargingesnį už save, tai 
kaip turi gėdytis mūsų amžiaus krikščionys akivaizdoje 
dabar siaučiančio visuotinio skurdo! šv. Pranciškus stovi 
prieš dabarties žmogų kaip nuolatinis, tačiau skaudus pri- 
minimas, kad artimas reikia mylėti “ne liežuviu, bet darbu 
ir tiesa" (1 Jon 3,18). 

Ištikimybę neturtui šv. Pranciškus išlaikė ne tik savo 
gyvenime, bet ir mirtyje. Jausdamas besiartinančią pas- 
kutinę valandą, jis paprašė nurengiamas nuogas ir pagul- 
domas ant visiškai plikos žemės, Čia jis priėmė iš gvardi- 
jono rankų paskutinę išmaldą — abitą, kuriame turėjo 
mirti ir būti palaidotas. Tačiau ši išmalda buvo skirta jau 
nebe gyvenimui. Kaip kadaise, pasiryžęs sekti didžiuoju 
Karaliumi, šventasis atidavė savo tėvui viską ligi paskuti- 
nio siūlo, taip dabar, to paties Karaliaus šaukiamas pas 
save, jis grąžino pasauliui viską ir ruošėsi eiti pas Vieš- 
patį savo Dievą toks pat plikas, koks ir buvo išėjęs iš ku- 
riančiųjų Jo rankų. Neturtu žemiškąjį savo kelią pradėjęs, 
neturtu jis jį ir baigė. 

Vis dėlto šv. Pranciškus turto neniekino ir jo blogiu 
nelaikė, kaip senovės manichiejai ar viduramžių katarai. 
Savo broliams jis draudė blogai kalbėti apie tuos, kurie 
gražiai dėvėjo ir gerai gyveno. Net į regulą jis įrašė, kad 
nevalia teisti žmonių, nešiojančių minkštus ar spalvingus 
drabužius, valgančių rinktinius valgius ir geriančių bran- 
gius gėrimus. Visi šie dalykai esą geri, nes visi jie esą 
Viešpaties dovanos žmonijai, O kad žmonės nemoką dažnai 
jomis naudotis ir dėl to nusidedą, tai Dievo malonė esanti 
didžiai galinga: ji galinti ir šiuos žmones pašaukti į tiesos 
bei meilės kelią. “Ne turtas yra blogas, bet blogas yra 
šykštumas, blogas godumas" — šis šv. Jono Chrizostomo 
posakis kaip tik buvo šv. Pranciškaus giliai pajaustas ir jo 
bendruomenės reguloje išreikštas. Šv. Pranciškus 
turto neneigė, bet tiktai jo vengė. Čia 
pasikartojo tas pat, kas buvo ir jo santykiuose su kūnu. 
Vadindamas kūną broliu, jis vis dėlto laikė jį labai griežto- 

je priežiūroje. Laikydamas turtą geru, jis vis dėlto pasi 
ryžo verčiau nieko neturėti. Ši lygiagretė savaime paža- 
dina spėjimą, ar kartais turto būsenoje neslypi ta pati 
priešginybė, kurią radome kūno būsenoje; ar turto vaid- 
muo krikščioniškojoje egzistencijoje nėra kartais valdomas 
anos keistos dialektikos, kuri turtą, kaip ir kūną, padaro 
iš vienos pusės atrama mūsų dvasios veikimui, iš kitos — 
gundymu bei pavojumi tai pačiai dvasiai. 

šv.Pranciškaus nusistatymas turto atžvilgiu yra nuos- 
tabus dar ir dėlto, kad jis, taip nuoširdžiai mylėdamas 
gamtą, bėgo nuo tos pačios gamtos, virtusios žmogaus nuo- 
savybe. Turtas juk irgi yra gamta. Argi ne toks pat gy- 
vulys yra laukuose ir mūsų tvartuose? Ar ne tokia pat 
yra papūga Brazilijos miškuose ir paukščių pirklio narve- 
lyje? Ar ne toks pat yra javas ošiančiose varpose ir klė- 
ties aruoduose? Ar ne toks pat akmuo yra Alvernos kalne 
ir Asyžiaus namų pamatuose? Kas tad įvyksta, kai lauki- 
nės gamtos dalis — gyvulys, augmuo, mineralas — esti 
paimama žmogaus žinion ir paverčiama jo turtu? Argi 
laukinė gamta jau būtų šventa ir dieviška, o kultūrinama 
virstų šėtono pinklėmis? Argi čia pasitvirtintų Rousseau 
mintis, kad visa yra gera, kas išeina iš Kūrėjo rankų, ir 
visa genda žmogaus rankose? Argi žemėn nutremtasis 
piktasis angelas iš tikro būtų apsigyvenęs žmogaus dar- 
buose, paversdamas juos “išjuokomis ir baidyklėmis", kaip 
kultūrinius kūrinius vadino tas pats Rousseau? — Atsa- 
kyti į šiuos klausimus reiškia rasti turto vietą žmogišką- 
jame buvime ir tuo pačiu suprasti šv. Pranciškaus nusis- 
tatymą jo atžvilgiu; nusistatymą ne neigiamą, bet tiktai 
vengiamą, tiktai pilną budėjimo ir maldos. 

4, Mes nė kiek nesistebime, kad Kolumbas, išlipęs į 
vieną iš Karaibų jūros salų, įsmeigė jon Ispanijos vėliavą 
ir ją paskelbė šio krašto karaliaus nuosavybe. Sala juk 
nepriklausė niekam, todėl teko tam, kas pirmas ją užėmė. 
Sociologijoje šitoks nuosavybės įsigijimo pagrindas arba 
titulas yra vadinamas palikto arba niekam nepriklausan- 

čio daikto pasiėmimu: occupatio rei derelictae seu rei nul- 
lius. Tiesa, žmonių giminei žemėje plintant ir bendruome- 
niniams ryšiams stiprėjant, vis rečiau pasitaiko daiktų, 
kurie niekam nepriklausytų. Kultūringuose kraštuose pa- 
siėmimas yra beveik nebeįmanomas, nes čia niekam ne- 
priklausančių arba paliktų daiktų savininke yra pasiskel- 
busi valstybė. Tačiau pirmykščiais amžiais pasisa- 
vinimas buvo kasdieninis dalykas. Žmogus, atėjęs 
į negyvenamą šalį, tarė kad, ši šalis yra jo, ir ji buvo jo. 
Pasigavęs ar nusidobęs laukinį žvėrį, jis sakė, kad šis Žvė- 
ris yra jo, ir jis buvo jo. Prisirinkęs miške uogų ar grybų, 
jis manė, kad jie priklauso jam, ir jie iš tikro priklausė 
jam. Pasisavinimo titulas senaisiais žemės amžiais buvo 
pats pirmaeilis. Šiandien jis, kaip sakyta, daug kur yra 
išblėsęs, bet nepaneigtas. “Tikrai niekam nedaroma skriau- 
dos, — sako pop. Pijus XI,—nors kai kas ir kitaip mano, 
jei niekam nepriklausąs daiktas yra paimamas"'*. Juk 
jeigu daiktas niekam nepriklauso, kodėl jis negalėtų būti 
pasisavintas? Kodėl žmogus negalėtų pareikšti, kad nuo 
šiol jis bus jo nuosavybė? — Tačiau ką reiškia šitoks pasi- 
savinimas? Kokiu pagrindu niekam nepriklausąs daiktas 
virsta mano daiktu? Iš kur manoji valia semia galios 
gamtos dalį paversti savu turtų? 


Pasisavinimo titulas, sakoma, remiasi tuo, kad daik- 
tas niekam nepriklauso. Jis savininko arba iš viso ne- 
turi, kaip laukinė gamta, arba pirmykštis jo savininkas jį 
yra palikęs be noro kada nors jį pasiimti ir tuo būdu jį 
grąžinęs atgal į laukinę būseną, iš kurios jis kadaise buvo 
paimtas. Abiem atvejais daiktas nepriklauso niekam, 
todėl gali būti pasisavintas pirmojo, kuris pasakys, kad jis 
'yra mano'. Vis dėlto žodelis 'niekam' yra stipriai apgau- 
lingas. Čia jis turi tik grynai juridinės, bet ne mo- 
ralinės ar ontologinės prasmės. Čia jis tik reiškia, kad 
daiktas nepriklauso jokiam žmogui: nei asmeniui nei ben- 


* Encikl. Guadragesimo anno nr. 27, liet. vert. 273 p. Lux 1949. 

druomenei paskirstomojo teisingumo atžvilgiu. Kitaip sa- 
kant, nė vienas konkretus asmuo ir nė viena konkreti ben- 
druomenė nėra pareiškusi teisių į šį daiktą, todėl juri- 
diniu požiūriu jis yra laisvas ir laukia savininko. Bet tai 
dar anaiptol nereiškia, kad šitoks daiktas išviso jokio 
savininko neturėtų ir absoliučiai niekam nepriklau- 
sytų. Krikščionybės šviesoje pasaulis nėra niekeno daik- 
tas. Žemė yra Viešpaties: “Domini est terra et 
guae replent eam" (Ps 23,1). Dievas yra jos savininkas 
ir valdovas, nes “Jis ją įkūrė ant jūrių ir įtvirtino ant 
upių" (23,2). Pasaulis priklauso Viešpačiui todėl, kad Jis 
yra jo Kūrėjas. 

Tačiau tiesioginiu būdu Dievas žemės ne- 
tvarko. Kaip jau sakyta, Jis yra pavedęs ją žmogui, sukur- 
tam pagal savo paveikslą bei panašumą. Žmogus yra ga- 
vęs iš Dievo žemę kaip savo buvimo erdvę ir savo veiklos 
lauką bei objektą. Žmonių tad giminė yra tie- 
sioginė žemės savininkė, Jai yra patikėtas pa- 
saulis su visomis jo dalimis ir šalimis. Tačiau žmonija 
reiškiasi atskirais asmenimis, todėl ir šis bendras Viešpa- 
ties pavedimas esti kasdieniame gyvenime suskaldomas. 
Pats Dievas žemės nepaskirstė. Jis ją pavedė žmonijai 
jos visumoje: visa žemė priklauso visai žmo- 
nijai. Tai yra sena Krikščionybės mintis, labai aiškiai 
ir pabrėžiamai išreikšta Bažnyčios tėvų, kaip šv. Kirilo 
Aleksandriečio, šv. Bazilijaus Didžiojo, šv. Jono Chrizos- 
tomo, šv. Ambrozijaus, ir pakartota pastarųjų popiežių 
Leono XIII ir Pijaus XI. Pasiskirstyti pasaulį “Dievas yra 
palikęs patiems žmonėms bei tautų nuostatams''!š, 


Pasisavinimas kaip tik ir yra šio pasiskirstymo kon- 
kretus aktas. Tardamas, kad šis ar anas daiktas priklauso 
jam, žmogus įvykdo Viešpaties pavedimą apvaldyti žemę. 
Tačiau tai padaryti jis yra pajėgus ne todėl, kad žemė iš 


i B * Pop. Leonas XIII encikl. Rerum novarum nr. 4, liet. vert. 
9 p. 

esmės niekam nepriklausytų, bet kaip tik todėl, kad ji 
priklauso žmonijai ir kad jis kaip žmonijos na- 
rys yra sykiu dalyvis anoje paties Dievo suteiktoje jai 
nuosavybėje. Pasisavinimu jis tiktai atsiima savo dalį. 
Daiktą pasisavinti žmogus gali tik todėl, 
kad jis Kūrėjo iš tikro jam yra atiduo- 
tas. Sakydamas “tai yra mano', žmogus konkrečiai įvyk- 
do Viešpaties atidavimą ir tuo būdu plečia savo valdoviš- 
kumą pasaulyje. Daiktas, ligi tol buvęs tiktai Dievo nuo- 
savybė, dabar pereina konkrečion žmogaus žinion, įsijun- 
gia į jo tarnybą, virsta jo zėrybe ir apreiškia jo viršenybę 
gamtai. Nuosavybė, kilusi iš pasisavinimo, 
yra žmogaus — valdovo ženklas. 

Dar ankštesnių ryšių su žmogumi turi nuosavybė, ki- 
lusi iš darbo. Dievas pavedė žmogui pasaulį ne kaip 
jau uždirbtą palikimą, bet kaip Evangelijos talentą (pl. 
Mat 25,14-30), vadinasi, kaip uždavinį, kurį žmogus 
turi sava kūryba įvykdyti ir tuo būdu paversti žemę iš tik- 
ro sava, kaip ji yra sava ir Viešpačiui — taip pat per 
kūrybą. Jeigu žemė yra Dievo todėl, kad Jis ją sukūrė, 
tai daiktas yra žmogaus todėl, kad šis jį pagamino. 
Žmogiškoji nuosavybė yra, be abejo, tik dieviškosios at- 
švaita. Tačiau pagrindas joms abiem yra tas pat, būtent: 
daikto sukūrimas arba jo pagaminimas. Kiek žmogus yra 
daikto autorius, tiek šis daiktas yra jo. Ir tai yra abso- 
liuti nuosavybė, kurios niekas negali paneigti. Jeigu pa- 
sisavinimą galima aprėžti ir jeigu jis šiandien kultūrin- 
guose kraštuose yra tik retas dalykas, tai pagamin- 
tas daktas visur ir visados yra to, kuris 
ji pagamino. Galima atimti arba aprėžti teisę šiuo 
daiktu naudotis, bet negalima padaryti, kad jis n e- 
būtų padaras jo autoriaus. Taip yra dėlto, kad daikto 
pagaminimas yra gamtos dalies perkeitimas pagal žmo- 
gaus idėją. Gamta duoda mums medžiagos, o mes savo 
veikimu įvykdome šioje medžiagoje savo norus, išreiš- 
kiame savo jausmus, įdedame jon savo idėjas. Žmogiškąjį 

pradą neša ne tik mokslininko ar menininko kūriniai, bet 
ir amatininko, ir ūkininko, ir darbininko gaminiai. Kiek- 
vienas žmogiškasis veikimas, net ir pats paprasčiausias, 
jeigu tik jis neša vaisių, yra tam tikros idėjos įkūnijimas 
gamtinėje medžiagoje. Būdama žmogiškoji, ši idėja slepia 
savyje tam tikru būdu žmogaus asmenį ir jį daikte išreiš- 
kia. Iš kiekvieno žmogaus padaro prabyla jo kūrėjas, kaip 
iš gamtos prabyla Dievas. Be abejo, daiktas niekad ne- 
virsta ir negali virsti asmeniu. Tačiau jis virsta asmens 
ženklu. Jis įgyja jo bruožų, jo dvasios, jo būdo. Todėl 
daikto pagaminimas yra jo įasmenini- 
mas. Asmuo apsigyvena savo gaminyje idėjos pavidalu, 
įtraukia jį į žmogiškojo buvimo sritis ir tuo būdu jį padaro 
savu. Mūsų pagamintas daiktas yra mūsų, nes jis neša 
mus pačius. 


Šiuo atžvilgiu nuosavybė, kilusi iš darbo, 
yra žmogaus asmeniškumo išplėtimas 
pasaulyje. Kaip pasisavinimu žmogus paskirsto Že- 
mę ir apreiškia savo valdoviškumą, taip savo darbu jis 
įtraukia daiktą į savą buvimą ir per jį išplečia savo asme- 
niškumą. Daiktą pasisavindamas, žmogus žemę apvaldo; 
daiktą pagamindamas, jis ją sau palenkia. Abi pirmykštės, 
Viešpaties nurodytos žmogui pareigos — “palenkite žemę 
ir ją apvaldykite — subjicite terram et dominamini" (Gen 
1,28) — kaip tik įvyksta nuosavybėje. Štai kodėl Bažny- 
čia visais laikais gynė ir tebegina žmogaus teisę turėti šį 
tą sava, gindama tuo būdu ne kapitalizmą, kaip dažnas 
nesusipratėlis jai prikašioja, bet aną pirmykštį Viešpaties 
paskyrimą ir kartu žmogaus asmens kilnumą bei jo laisvę. 
“Žmogaus asmenybės kilnumas, — sako pop. Pijus XII, — 
reikalauja teisės asmeniškai naudotis žemės gėrybėmis 
kaip normaliu ir prigimtu gyvenimo pagrindu“*4, Pa- 
neigti nuosavybę reiškia paneigti žmo- 


* Kalba 1941 m. birželio 1 d., minint pop. Leono XIII encikl. 
Rerum novarum 50 metų sukaktį. 

gaus valdoviškumą pasaulyje ir jo as- 
meniškumą savyje. Tai reiškia nustumti žmogų 
į gryną kolektyvinę būseną, kokią turi skruzdės ar bitės, 
be asmeninio savarankiškumo ir be asmeninės valios. Be 
abejo, žmogus yra bendruomenės narys ir turi paisyti jos 
reikalų. Tačiau jis yra visų pirma asmuo, vadinasi, ne- 
lygstama vertybė, aukštesnė už bet kokią bendruomenę. 
Todėl nors gyvenimas bendruomenėje konkrečius asmens 
reikalus ir aprėžia, tačiau paneigti jų jis negali. Bendruo- 
menė negali atimti asmeniui teisių į daiktą, nes tai reikštų 
atimti jam teisę į pasaulį, kurį jam pats Viešpats yra pa- 
vedęs. Štai kodėl nuosavybės neigimas vyrauja kaip tik 
tose pasaulėžiūrose, kurios asmenį laiko arba tiktai gamtos 
dalimi (natūralizmas) arba tiktai bendruomenės nariu 
(kolektyvizmas). Tačiau kas pripažįsta, kad žmogus yra as- 
muo (personalizmas), nešąs savimi aukštesnį pradą, negu 
gamta ir bendruomenė, tas savaime turi prpažinti ir nuosa- 
vybės teisę, kaip šios viršenybės ženklą ir regimą jos ap- 
raišką. Todėl Bažnyčia, skelbdama žmogaus asmeniškumą 
savyje ir jo valdoviškumą pasaulyje, tuo pačiu skelbia ir 
nuosavybės teisę, kylančią iš pačios prigimties'?. Ji reika- 
lauja, kad asmuo daiktais galėtų ne tik naudotis, bet ir jų 
turėti. Nuosavybė Bažnyčiai visų pirma yra dvasi- 
nė žmogaus teisė, 

Šia prasme žmogaus turimi daiktai giliai įsirėžia į že- 
miškąjį jo buvimą ir jame vaidina didžiai prasmingą vaid- 
menį. Kaip kūno padedama, dvasia eina į gamtą, taip nuo- 
savybės padedama, ji gamtoje pasilieka. Juk kas gi yra 
visa mūsų technika ir visas mūsų ūkis, jeigu ne įdvasinta 
gamta? Tai gamta, iškelta iš laukinės savo būsenos ir 
jimta į kultūrinę, vadinasi, į žmogiškąją būseną. Tai nau- 
jas daiktų pasaulis, kuriame vyrauja nebe tiktai akli me- 

* Plg. pop. Leono XIII encikl. Rerum novarum nr. 3, liet. vert. 
167 p.; pop. Pijaus XI encikl. Guadragesimo anno nr. 23, liet. vert. 


271 p. pop Pijaus XII kalbą 1941 m. birželio 1 d.; taip pat jo encikl. 
Summi pontificatus nr. 37, 1939 m. 

džiagos ir gyvybės dėsniai, dažnai plėšrūs ir žiaurūs, bet 
jau ir žmogaus reikalai, kilę iš dvasios ir dvasiai tarnau- 
ją. Kalbėdami apie šv. Pranciškaus darbą, sakėme, kad 
giliausia esme jis yra atperkamasis veiksmas, kuriuo gam- 
ta yra vaduojama iš jos pavergimo blogiui. Nuosekliai tad 
iš darbo kilę daiktai yra šio vadavimo vaisiai. Tai yra sa- 
votiškai išganyti daiktai, išvaduoti iš “sugedimo 
vergijos", iš “pavergimo tuštybei", iš nutremtojo angelo 
valdžios. Jie gyvena žmogaus buvimo srityse, tarnauja 
jo būtybei, neša bei reiškia jo asmenį. Krikščioniškuoju 
tad požiūriu svarstant, ekonominė kultūra yra 
būsimos naujosios žemės šauklė; žemės, 
kurioje bus viskas atnaujinta, perkeista, išskaistinta (plg. 
1 Petr 3,13). Darbas ir apskritai visa žmogiškoji kūryba 
pradeda šį perkeitimą bei išskaistinimą, nes Viešpats yra 
pašaukęs žmogų būti ne tik žemės sargu, bet ir jos įdir- 
bėju, vadinasi, jos keitėju bei vaduotoju. Be abejo, dar- 
bas pats vienas pasaulio esmės neatnaujina. Galutinis 
žemės išvadavimas yra dieviškoji malonė, turinti apsi- 
reikšti laikų pabaigoje ir savimi istoriją užsklęsti. Tačiau 
darbas deda šiai malonei prigimtąjį pagrindą ir rengia 
sąlygas jai apsireikšti, nes Dievas ne tik žmogaus, bet ir 
pasaulio neišganys be žmogaus. Iš darbo tad kilę gaminiai, 
kurie sudaro mūsų turtą, kaip tik ir yra šis prigimtasis 
pagrindas būsimam visuotiniam perkeitimui. Jie yra iš- 
raiška, kad žmogus savo esmėje nera skirtas būti gamtos 
persekiojamas, bet kad jis yra pašauktas gyventi joje kaip 
karalius, turėdamas šiltų drabužių, jaukią buveinę, sotaus 
valgio, patogių susisiekimo priemonių. Turtas, apsupąs 
žmogų, yra gamtos dovana jos valdovui ir gelbėtojui, nes 
gamta, įtraukta į žmogiškąjį buvimą, iš tikro yra išgel- 
bėta gamta, kaip žmogus, jimtas į dieviškosios malonės 
sritį, yra išganytas žmogus. Šia prasme turtas yra išraiš- 
ka Viešpaties pažadėto žemės paveldėjimo (plg. Mat 5,4; 
Apr 21,1-4). 

5. O vis dėlto “palaiminti beturčiai dvasioje" (Mat 
6,3). Vis dėlto “jei nori būti tobulas, eik, parduok, ką turi, 
ir duok vargšams" (Mat 19,21), nes “turtingam nepigu 
įeiti į dangaus Karalystę" (19,25); taip nepigu, jog net 
“lengviau yra kupranugariui išlįsti pro adatos ausį" (19, 
24). Kaikurie Šventraščio tyrinėtojai aiškina, esą posa- 
kis 'adatos ausis' arba 'adatos skylutė' reiškiąs ne siuva- 
mąją adatą, bet vienus Jeruzalės sienose buvusius siaurus ir 
žemus vartus, pro kuriuos kupranugariai galėję išlįsti tiktai 
klupščiomis. Tuo būdu, pasak jų, Kristus nepaneigęs ga- 
limybės būti turtingam ir sykiu likti išganytam, tik 
nurodęs, kad ši galimybė esanti sunkiai įvykdoma; 
sunkiau, negu kupranugariui keliaklusčiom prasisprausti 
pro 'adatos ausį'. Tačiau apaštalų atoveika, išgirdus mi- 
nėtus Jėzaus žodžius, verčia mus “adatos skylutę' suprasti 
tiesiogine prasme. “Tai išgirdę, mokiniai labai ste- 
bėjosi ir sakė: Tai kas gi gali būti išganytas?" (19,25). 
Šios nuostabos prasmė yra labai aiški: apaštalai 
Kristaus posakį suprato kaip negalimy- 
bę. Kupranugarių, lendančių pro 'adatos ausį' Jeruzalės 
sienose, jie buvo, be abejo, matę. todėl stebėtis turtuolio 
palyginimu su šiais sunkiai pro žemus vartus besisprau- 
džiančiais gyvulėliais vargiai buvo galima. Daugių dau- 
giausia Kristaus mokiniai galėjo susimąstyti, kad štai ir 
jų Mokytojas skelbia tą patį, ką ir senieji Izraelio prana- 
sai. Juk ir Senasis Testamentas labai aiškiai peikė turtuo- 
lius ir grasino jiems Dievo bausmėmis“, Turto nuo- 
dėmės Izraelyje buvo statomos šalia 
stabmeldybės nuodėmių. Apaštalai žinojo, kad 
turtuoliui sunku mylėti savo artimą net ir taip, kaip to 
reikalavo Mozės įstatymas: “Visiško vargšo ar elgetos te- 


“ “Vargas jums, kurie namą statote prie namo, lauką dedate 
prie lauko, kol neberandate vietos ir kol virstate visos krašto žemės 
savininkais. Bet mano ausyse skamba Galybių Dievo žodžiai: Iš tik- 
ro daug namų stovės tuščių, nors jie būtų labai dideli ir labai gra- 
žūs: žmonių juose nebus" (Iz. 5, 8-9). — “Taip, piktadarių esama 
mano tautoje. Susilenkę jie tykoja, kaip kilpų spendėjai paukščiams; 

nebūna tarp jūsų" (5 Moz 15,4). Jeigu tad jie Kristaus 
žodžiuose būtų įžiūrėję tiktai jau žinomų sunkenybių 
vaizdingą pakartojimą, jie nebūtų labai nustebę ir 
šią savo nuostabą išreiškę nevilties pilnu posakiu: “Tai kas 
gi gali būti išganytas?" Tačiau apaštalai įspėjo tikrąją 
Kristaus posakio mintį: turtas ir dangaus Ka- 
ralystė išskiria vienas kitą. Kaip kupranu- 
gariui negalima išlisti pro siuvamosios adatos skylutę, 
taip lygiai turtuoliui negalima įeiti į anapusinį gyvenimą. 
Todėl nebus išganytas nė vienas, kuris nėra beturtis dva- 
sioje; ne vienas, kuris savo turto neatiduoda vargšui; nė 
vienas, kuris artimo nemyli taip, kaip pats savęs. Tai buvo 
didelė naujiena, kurią apaštalai suvokė iš Kristaus 
žodžių, todėl nustebo ir net nusivylė. Negalimybė 
kupranugariui išlįsti pro adatos skylu- 
tę yra Evangelijos simbolis Dievo ir Ma- 
monos nesuderinamumui. 


Kristus apaštalų nuostabos ir joje įaustos negalimy- 
bės ne tik neišsklaidė, bet ją pats dar patvirtino. Kai Jo 
mokiniai klausė, tai kas gi gali būti išganytas, Jis atsakė: 
“Žmonėms tai negalimas daiktas" (19,26). Tai buvo ne 
kas kita, kaip pratęsimas Jo paties žodžių, pasakytų Kalno 
pamoksle: “Negalite tarnauti Dievui ir Mamonai" (Mat 
6,24). Kelias į dangaus Karalystę eina tiktai per tarnybą 
Dievui. Jeigu tačiau tarnyba Mamonai yra nesuderinama 
su tarnyba Dievui, — o tai yra paties Kristaus teigimas, — 
savaime yra aišku, kad kiekvienas Mamonos tarnas, atsi- 
dėjęs turtui, užsitrenkia duris į anapus. Ir žmogui čia nėra 
jokios kitos išeities. Arba jis renkasi turtą ir atsitraukia 


jie spendžia kilpas ir sugauna žmones. Kaip pintinė pilna paukščių, 
taip jų namai yra pilni neteisingai įgyto turto. Todėl jie pasidarė 
galingi ir turtingi. Jie pasidarė riebūs ir nutukę. Taip, jų blogumas 
pralenkia bet kokį mastą. Jie nesirūpina teise, neužstoja našlaičio, 
negina vargšo reikalų" (Jer. 5, 26. 28). — Tas pat randama ir pas 
kitus pranašus, kurie smarkiais žodžiais pasisako prieš tuos, kurie 
laukia, “kada pagaliau praeis jaunatis, kad galėtume parduoti javus" 
(Am. 8, 4-7). 

nuo Dievo, arba renkasi Dievą ir atsitraukia nuo turto. 
Jokios Dievo ir Mamonos sintezės, jokios tarp jų sutartinės, 
jokios santaikos būti negali. Kristaus žodžiai yra labai 
aiškūs ir labai griežti. Bet koks jų aiškinimas anų dviejų 
tarnybų sandčrio prasme yra žmogiškoji pastanga pri- 
dengti Evangelijos spindėjimą. Tiesa, savo atsakymo pa- 
baigoje Kristus pridūrė: “Dievui viskas galima" (19,26), 
tačiau ne ta prasme, tarsi Dievas derintų prieštaraujan- 
čius dalykus, bet ta, kad Jis gali padaryti, jog turtuolis 
virstų beturčiu dvasioje ir tuo būdu paliktų tar- 
nybą Mamonai. Ne ką kita turėjo galvoje ir šv. Povilas, 
patardamas korintiečiams gyventi taip, tarsi šis gyveni- 
mas neturėtų vertės. “Broliai, laikas yra trumpas. Tegu 
tad tie, kurie... perka lyg kad nieko neturėtų; kurie nau- 
dojasi pasauliu, lyg kad juo nesinaudotų" (1 Kor 7,31). 
Šio pasaulio išvaizda praeina, todėl prisirišti prie jos, ją 
teigti, joje pastoviai įsitaisyti krikščioniui yra nepras- 
minga. Pasaulis yra nevertas tokio didelio rūpesčio, kurį 
jam žmogus rodo ir tuo būdu atsitraukia nuo Dievo. “Kas 
vedęs, tas rūpinasi pasaulio dalykais" (1 Kor 7,33). Kas 
turi turto, tas pririša prie jo savo širdį (plg. Mat 6,21). 
Tačiau kaip pasilikti nevedusiam reikia Viešpaties malo- 
nės, nes “ne visi išmano tą žodį, bet tie, kuriems duota“ 
(Mat 19,11), taip lygiai tokios malonės reikia ir atsipalai- 
davimui nuo turto. Žmonėms savo pačių valia ir galia tai 
yra negalima, nes daiktai, kaip netrukus matysime, žmogų 
pririša ir pavergia. Turtas turi tokios pat ga- 
lingos traukos, kaip ir priešinga lytis. 
Šiai traukai pergalėti reikalinga yra dieviškoji pagalba. 
Išsivadavimas iš turto vergijos yra atpirkimas, todėl ga- 
limas tiktai Dievui, ne pačiam žmogui. Tačiau kol šio išsi- 
vadavimo nėra, kol santykis su turtu pasilieka tarnyba 
Mamonai, tol apie tarnybą Dievui negali būti kalbos, o tuo 
pačiu įėjimas dangaus Karalystėn daros negalimas. Nuo 
turto žmogus turi būti taip lygiai Viešpaties išganytas 
kaip ir nuodėmės, kadangi turtas kaip kliuvinys 

dangaus Karalystėn ir yra nuodėmės pasčka. Šia 
prasme Kristus savo mokiniams ir pastebėjo, kad “žmo- 
nėms tai negalimas daiktas, o Dievui yra viskas ga- 
lima" (19,26). 

Čia tad mums ir atsiskleidžia antroji turto dialektikos 
pusė. Vienu atžvilgiu turtas, kaip sakėme, yra žmogaus 
valdoviškumo ir jo asmeniškumo apraiška. Jis yra nuro- 
dymas į perkeistąjį pasaulį, kuriame žmogui bus iš tikro 
gera būti. Kitu tačiau atžvilgiu turtas yra tarnyba Ma- 
monai, vadinasi, kažkam svetimam, kas nėra nei žmogus, 
nei Dievas; kažkam, kas stovi visiškai šalia mūsų, kuo 
mes, tiesa, naudojamės, bet kam sykiu ir nusilenkiame. 
Turtas kaip tarnyba apreiškia žmogaus pavergimą, 
pažeminimą, jo valdoviškumo paneigimą, nes čia žemės ka- 
ralius virsta jos tarnu. Iš kitos pusės, kadangi ši tarnyba 
yra tarnyba daiktui, tai turtas, užuot žmogaus 
asmenį pratęsęs į pasaulį, jį sudaiktina ir sustingdo; užuot 
žmogaus laisvę praplėtęs, jis ją susiaurina, nes verčia 
asmenį prisiimti daikto būseną. Galop užuot buvęs per- 
keistosios žemės šaukliu ir žadinęs mūsų sieloje visuotinio 
atbaigimo ilgesį, turtas pririša žmogaus širdį prie šiapu- 
sinės tikrovės, suklaidina mūsų žvilgį, nukreipdamas jį 
žemyn, ir tuo būdu virsta neperžengiama kliūtimi kelyje 
į dangaus Karalystę. Tarnybinių, daiktiniu ir 
šiapusiniu savo pobūdžiu turtas iškrei- 
pia žmogaus buvimą žemėje. — Bet kodėl taip 
įvyksta? Kodėl žmogus, skirtas pasauliui palenkti, pasisa- 
vinęs ir įdirbęs žemę, ne tik nevirsta jos valdovu, bet pasi- 
daro klusnus jos tarnas? Kodėl jis, užuot nešęs išganymą 
pavergtiems gamtos padarams, pats tampa jiems pa- 
jungtas? 

Šį klausimą atsako mums Kristus, įspėdamas mus Kal- 
no pamoksle nekrauti turtų žemėje ir sykiu nurodydamas 
nuostabų šio įspėjimo pagrindą: “Nes kur tavo turtas, ten 
ir tavo širdis“ (Mat 6,21). Turtų nereikia krauti ne tik 
todėl, kad juos “rudys ir kandys gadina"arba kad juos 

“vagys iškasa ir vagia", vadinasi, kad jie nyksta ir praeina, 
bet visų pirma todėl, kad jie paglemžiamūsų 
širdį. Viskas žemėje praeina: ir filosofija, ir mokslai, 
ir menai, ir net religinės formos. Tačiau apie šiuos daly- 
kus Kristus nekalba ir mus nuo jų neįspėja. Praeinamu- 
mas pats savyje dar nepadaro kurio nors dalyko y patin- 
gai pavojingų mūsų egzistencijai. Atvirkščiai, praeina- 
mumas yra amžinumo rodyklė: jis sukelia mumyse pasto- 
vumo troškulį, nes mes niekad nesusitaikome su tuo, kas 
žlunga. Nykstančiame žemės gyvenime įvyksta tai, ko 
Bažnyčia meldžia Kalėdų prefacijoje: “Kad regimai Dievą 
(įsikūnijusiame Žodyje, Mc.) pažinę, būtume patraukti ne- 
regimų dalykų meilės“. 

Jeigu tad turtai būtų būdingi tik tuo, kad jie nyksta, 
jie atskleistų mums tiktai bendrąjį mūsosios būties pobūdį 
ir nesiskirtų nuo visų kitų šios tikrovės gerybių — gamti- 
nių ir kultūrinių, kurioms kurti žmogų yra pašaukęs pats 
Dievas. Sakydamas, kad turtus gadina rūdys bei kandys, 
Kristus įjungė juos į visą žemiškąjį buvimą, kurio “iš- 
vaizda praeina" (1 Kor 7,31) ir kuriuo todėl nereikia ypa- 
tingai rūpintis. Pagrindinis žmogaus egzis- 
tencijos rūpestis yra Dievo Karalystė, 
kurios tad visų pirma ir reikia jieškoti (plg. Mat 6,33). 
Tačiau šiam rūpisčiui, šiai geresniajai Marijos daliai (plg. 
Luk 10,42) kenkia ne tik turtas, bet ir namų apyvoka 
(plg. Luk 10,40), ir pastangos užsitikrinti pragyvenimą 
(plg. Mat 6,25), ir garbės vaikymasis (plg. Mat 6,2-18), 
ir vedybos (plg. 1 Kor 7,33), ir giminės (plg. Mat 10,37), 
ir galop apskritai visas žemiškasis buvimas (plg. Mat 16, 
26). Šiuo atžvilgiu turtas nėra pavojingesnis, negu visi kiti 
pasaulio dalykai. Įspėdamas tad mus nekrauti turtų, Kris- 
tus turi mintyje ne tik šį bendrąjį turto kenksmingumą 
dvasios polėkiui į anapus, bet ypatingą pavojų, kurį 
Jis išreiškė anuo trumpu, bet nuostabiu posakiu: “Kur 
tavo turtas, ten ir tavo širdis". Norėdami šį savotišką, 
vienam tik turtui būdingą bruožą susekti, turime nusta- 

tyti turto vietą mūsų egzistencijoje. Tuomet pamatysime, 
kur atsiduria mūsų širdis, turto paglemžta ir jo valdoma. 
Be abejo, ši vieta nėra erdvinė, kaip ir pats mūsų buvimas 
nėra erdvinis. Jieškodami turto vietos mūsojoje egzisten- 
cijoje, mes klausiame ne jo erdvės, bet jo dvasinio 
vaidmens, jo santykio su mūsuoju Aš, nes tai, kuo 
turtas pažymi mūsų buvimą, jis pažymi ir mūsų širdį. Jo 
vaidmuo mūsų egzistencijoje yra sykiu ir mūsų širdies 
vaidmuo, jeigu ji esti turto pagrobta. 

6. Turtas, kaip jau ir anksčiau buvo užsiminta, visa- 
dos yra daiktas, nes tik daiktas gali būti mūsų turi- 
mas. Asmuo niekados nevirsta kito nuosavybe. Tie am- 
žiai, kada net ir žmonės buvo laikomi turtu ir pardavinė- 
jami rinkoje, nesuprato nelygstamos asmens vertės, glū- 
dinčios tame, kad žmogaus asmeniškumas yra 
Dievo paveikslo nešėjas, vadinasi, šventas pats 
savyje, nepriklausomai nuo dorinių atskiro asmens pas- 
tangų. Parduoti tad žmogų reiškia parduoti šventenybę. 
Vergija šiuo atžvilgiu buvo ne tik socialinė institucija, bet 
kartu ir savotiška žmogaus filosofija, kurioje asmuo buvo 
nustumtas į daiktų sritis. Todėl vienas iš pagrindinių 
Krikščionybės uždavinių ir buvo grąžinti asmeniui pri- 
gimtąjį jo šventumą, išgelbėti jį iš sudaiktinimo ir tuo 
būdu pagerinti net ir socialinę jo padėtį. Vergijos išnyki- 
mas buvo nuosekli Evangelijos įsigalėjimo išvada. Krikš- 
čionybė griežtai atskyrė asmens sritį nuo daikto srities ir 
neleido asmens žeminti, taikant jam daikto būseną, o daik- 
to aukštinti, keliant jį į asmens būseną, kaip tai buvo mito- 
logijoje. Asmenų ir daiktų karalystės buvo paskelbtos es- 
mingai skirtingomis ir pastatytos viena priešais kitą. Tur- 
tas pasiliko šioje pastarojoje — daiktų karalystėje. Vis- 
tiek ar žmogus ką nors įsigyja pasisavindamas ar dirbda- 
mas, kiekvienu atveju ši jo nuosavybė yra daiktas. Dai k- 
tinis turto pobūdis yra jam esminis ir 
krikščioniškajai sąmonei savaime aiš- 
kus. 

Kokią tad vietą užima daiktas žmogaus buvime? — 
Visų pirma daiktas yra žmogiškosios egzistencijos vyk- 
dymo laukas. Be daikto žmogus negalėtų veikti, vadinasi, 
negalėtų vykdyti savo pašaukimo. Todėl daiktas savaime 
įsijungia į mūsų egzistenciją ir virsta vienu iš jos apimties 
pradų. Per daiktą mes pratęsiame save į pasaulį; per jį 
išsivaduojame iš gamtinės priklausomybės (plg. įrankių 
vaidmenį žmogaus buvime); per jį galop virstame žemės 
valdovais. Tuo būdu priekaištas, daromas dabartinei egzis- 
tencinei filosofijai, esą ji paneigusi daiktą ir dėlto susiau- 
rinusi egzistenciją, yra visiškai pagrįstas. Egzistėncija 
apima ne tik mūsąjį Aš, bet ir šalia mūsų esantį daiktą. 
Mes galime egzistuoti tik todėl, kad esame daiktui atviri, 
kad galime jį įtraukti į savo veiklos sritis. 

Vis dėlto egzistencinė filosofija teisingai atkreipė mū- 
sų dėmesį į tai, kad egzistuoti reiškia vykdyti 
patį save. Žmogiškasis buvimas tuo ir skiriasi nuo bet 
kurio kito buvimo, kad jis yra ne tiek duotas, kiek u ž- 
duotas. Evangelijos pasakojimas apie padalintus talen- 
tus yra simbolinis egzistencijos vaizdas. Mums yra duo- 
damas tik pradinis 'kapitalas': vienas, du ar penki talen- 
tai, kuriuos turime paleisti apyvarton ir padvigubinti, kad 
galėtume įeiti “į Viešpaties džiaugsmą" (Mat 25,23). Mes 
turime veikti ir šiuo veikimu vykdyti pačius save. Jeigu 
senovės graikai ant savo šventyklos buvo užsirašę “pažink 
pats save", tai mūsieji laikai žmogui skelbia: “Įvykdyk 
pats save". Egzistencinėje filosofijoje ši sąvoka yra šian- 
dien labiausiai pabrėžiama ir labiausiai išvystyta. 

Tačiau iš tikro ji yra ne kas kita, kaip filosofine kalba 
išreikštas Evangelijos mokslas: “Ką padėtų žmogui, jeigu 
jis laimėtų ir visą pasaulį, o savo sielai kęstų nuostolį" 
(Mat 16,26). Sielos išskleidimas ya tikroji 
egzistencija. “Ką žmogus duos savo sielai atvaduo- 
ti?" (Mat 16,26). Kuo jis pakeis prarastąjį save? Net ir 
visas pasaulis, virtęs žmogaus nuosavybe, čia nieko nepa- 
dės, nes pasaulis būna kitaip, negu žmogus. Bet jeigu 

egzistencija yra savęs vykdymas, tai josios centre tuomet 
stovi ne daiktas, o mūsų asmuo, mūsasis Aš. Daiktas arba 
pasaulis čia pasitraukia į pašalį ir atsiduria egzistencijos 
pakraštyje. Jis yra reikalingas ir net būtinas, tačiau ne 
jis apsprendžia egzistenciją ir ne jis teikia jai būdingų 
bruožų. Egzistencija savo esme vyksta as- 
menyje: ji yra asmens išsiskleidimas. 
Asmuo yra pagrindinis jos veikėjas; dar daugiau — jos 
turinys ir jos linkmė. Daiktas yra tik priemonė, tik įran- 
kis, tik laukas asmeniui regimai apsireikšti. Daiktas yra 
asmens medžiaga ir jo regimybės kūnas. Todėl į egzisten- 
cijos centrą jis niekados nepatenka ir egzistencijos turiniu 
nevirsta. Būti egzistencijos pakraštyje 
yra amžinas daikto likimas. 

Tokio pat likimo yra ir turtas. Būdamas daiktas, tur- 
tas niekad negali atsidurti egzistencijos centre. Užtat mes 
patys galime atsidurti egzistencijos pakraštyje. "Turtas 
niekad negali atsistoti mūsų Aš vietoje. Užtat mes patys 
galime atsirasti prie turto; kitaip sakant, mes galime pa- 
likti mūsojo buvimo centrą, pamiršti rūpestį savo siela ir 
prisiimti daiktinę būseną. Tokiu atveju mūsų buvimas 
virsta ne asmens, bet daikto išskleidimu. Tokiu 
atveju mes vykdome ne patys save, bet savo turimus daik- 
tus; mes reiškiame ne mūsąjį Aš, bet mūsų nuosavybe vir- 
tusį Ne-Aš. Tai ir yra turtuolio buvimas. Turtuolis gyvena 
ne savo egzistencijos centre, vadinasi, ne savyje, bet eg- 
zistencijos pakraštyje, vadinasi, daikte. Jis sudega kaip 
auka, tačiau ne Dievui ir ne žmogui, bet daiktui, anam be- 
vardžiam, neasmeniniam daiktui, kuris niekad su mūsų as- 
meniu negali susijungti ir todėl niekad negali virsti mums 
savas tikrąja šio žodžio prasme, kaip kad savas virsta 
mūsų mylimas asmuo. Tarp daikto ir asmens amžinai 
tvylo neužgrindžiama bedugnė. Persikelti tad į daikto bū- 
seną reiškia persikelti į mums svetimą, mums netinkantį 
buvimą, nutolti nuo savęs ir save patį išduoti. šv. Augus- 
tinas prasmingai vadina šitokį svetimą buvimą buvimu 

lauke: foras eram. Tai yra buvimas už tikrosios egzis- 
tencijos durų. Turtuolio buvimas yra ryškiausia tokio bu- 
vimo lauke apraiška. Tai yra tasai nesavas buvimas (Un- 
eigentlichkeit), apie kurį kalba šiandieninė egzistencinė 
filosofija ir kuris Evangelijoje yra išreikštas sielos nuos- 
tolio vaizdu. “Kur tavo turtas, ten ir tavo širdis". O ka- 
dangi turtas visados egzistuoja — mūsojo Aš atžvilgiu — 
lauke, tai savaime lauke atsiduria ir mūsoji širdis. 
Kodėl tačiau širdis eina paskui turtą? Kodėl turtuo- 
lis neišvengiamai prisiima daiktinį buvimą ir apsigyvena 
lauke? — Šis klausimas atsakyti nėra sunku. Reikia tik 
atsiminti, kad turtas nėra paprastas daiktas, bet nau- 
dingas daiktas. Daiktas, neduodąs arba negalįs 
duoti naudos, nėra pergyvenamas kaip turtas. Turto 
buvimo principas yra naudos vertybė. 
Tuo tarpu nauda yra esmingai susijusi su daikto gamtiš- 
kumų. Daiktas yra naudingas tik tada, kai jis dar nėra 
visiškai dvasios perskverbtas ir į jos sritis įtrauktas. Me- 
no kūriniai taip pat yra daiktai. Tačiau juose gamtišku- 
mas yra tik minimalinis, tik pagrindas idėjai nešti bei 
reikšti, todėl jie nebėra naudingi. Naudingame daikte turi 
būti gamtos maksimumas, o dvasios minimumas. Dvasia 
naudingam daiktui yra reikalinga, kad padarytų jį kultū- 
ringą, vadinasi, suteiktų jam žmogiškąją formą, tačiau tik 
pačiame paviršiuje. Gelmės turi pasilikti neliestos, nes ki- 
taip gamta nustos savo gyvenimo ir taps žmogui nebenau- 
dinga. Drabužiai, tiesa, turi įkūnyti savyje mados idėją, 
bet sykiu jie turi pasilikti šilti ir stiprūs, vadinasi, išlaikyti 
savo medžiagos gamtines savybes. Valgiai, tiesa, turi būti 
estetiškai paruošti, bet sykiu jie turi būti skanūs ir mais- 
tingi, vadinasi, toki, kokius juos pagamino gamta. Namai, 
be abejo, turi reikšti architektūros kryptis bei stilius, bet 
svarbiausia jie turi būti erdvūs ir patogūs, vadinasi, išlai- 
kyti erdvės ir medžiagos gamtiškumą. Jeigu daiktas yra 
tiek sukultūrinamas, kad jis pasilaiko gamtos tik minimu- 
mą, jis netenka naudos vertybės ir tuo pačiu išsiveržia iš 

turto kategorijos. Kultūra uždeda turtui tiktai plonytę 
dvasios skraistę, kuri pridengia gamtos grubumą, bet ne- 
keičia jos gelmių ir turinio. Turtu vadinamuose daiktuose 
gamta gyvena savarankišką gyvenimą. 

Čia tad ir yra toji vieta, kurioje atsiskleidžia turto pa- 
vojingumas žmogui. Jeigu žmogus nori turėti turto, jis 
turi daiktui pripažinti gamtinį jo savarankiškumą. Dar 
daugiau, jis turi šį savarankiškumą teigti, jį globoti ir rū- 
pintis, kad jis išsilaikytų. Norėdamas turėti iš 
daikto naudos, žmogus turi šiam daiktui 
tarnauti. Turtas nėra tik paprastas daikto turėjimas. 
Turtas yra tarnyba daiktui: tarnyba Mamo- 
nai, kaip turtuolio būseną yra pavadinęs pats Kristus. 
Užuot buvęs daikto valdovas ir jį keitęs taip, kaip dvasia 
reikalauja, turtuolis pasidaro daikto tarnu, neleidžia savo 
dvasiai keisti daikto gamtiškumo, pats imasi šį gamtišku- 
mą globoti bei ugdyti, pripažįsta daikto savarankiškumą 
ir esti jo apsprendžiamas. Gamta yra praeinantis dalykas 
iš esmės. Žlugimas yra jos būsena, Kur tik ji nėra įimta 
į dvasios sritis, ten ji nuolatos yra grasoma anų Kristaus 
minimų rūdžių, kandžių ir vagių. Drabužiai susidėvi dėl 
judėjimo ir dėl oro atmainų, valgiai sugenda dėl cheminių 
veiksmų, namai supūsta ir suyra, susisiekimo priemonės 
pasensta ir surūdyja. Norint tad turto turėti, reikia nuo- 
latos dėti pastangų išlaikyti daiktų gamtiškumą arba jį at- 
naujinti ten, kur jis yra jau sunykęs. Todėl turtas niekad 
nėra įgytas visam laikui. Jis turi būti įgyjamas nuolatos. 
Dvasia nuolatos turi kovoti su gamtos žlungamumu ir 
stengtis jį nugalėti. Gamtos atnaujinimas yra svarbiausias 
turtuolio rūpestis. Ir juo daugiau yra turto, juo šis rūpes- 
tis daros didesnis. Kiti daiktai, sakysime, meno kūriniai, 
sykį sukurti, reikalauja tik labai menkos priežiūros, nes 
jų gamtiškumas yra labai siauras: drobė, dažai, akmuo, 
marmoras, medis, popieris... Išsaugojant šį gamtinį pa- 
grindą, meno kūrinys savaime esti išsaugojamas. "Tuo 
tarpu turtui tokio menko rūpesčio nepakanka. Turtą rei- 


119 


kia išsaugoti ne tik kaip daiktą, bet visų pirma kaip na u- 
dingą daiktą. Todėl rūpestis turtu yra visados dvigu- 
bas, palyginus jį su rūpesčiu visais kitais kultūros ar re- 
ligijos kūriniais. Žmogaus padalinimas, apie kurį kalba 
šv. Povilas (plg. 1 Kor 7,33) ir kuris gresia iš kiekvienos 
pasaulio gėrybės, turto atveju pasidaro ypatingai aištrus. 
Turtas paglemžia mūsų širdį, vadinasi, mūsąjį Aš todėl, 
kad be ypatingo jam atsidėjimo jis negali išsilaikyti. 
Jis apsunkina žmogų ne tik iš viršaus, apkraudamas jį ne- 
reikalingais daiktais, bet ir viduje, nes priverčia atsisakyti 
asmeninės būsenos ir nusilenkti daiktinei būsenai. Žmo- 
gus, norėdamas būti ar likti turtuoliu, savaime ir visų pir- 
ma “rūpinasi pasaulio dalykais" (1 Kor 7,33), nes kitaip 
šie dalykai jam tuojau išsprūstų iš rankų. Neglobojamas 
turtas sudyla beregint. Kadangi tačiau Kristus liepia visų 
pirma jieškoti Dievo Karalystės (plg. Mat 6,33), todėl tur- 
tas savaime pastoja žmogui kelią į šią Karalystę. Patekti 
į dangų galima, tik palikus žemę. Bet palikti žemę reiškia 
išsižadėti turto. Kol turtas yra pagrindinis žmogaus rū- 
pestis, tol žmogus yra žemėje ir tol dangaus Karalystė yra 
nuo jo labai toli. 

7. Šitoje vietoje mes užčiuopiame ir kitą turto bruo- 
žą, kurį galima pavadinti šiapusiškumu. Būdamas na u- 
dingas daiktas, turtas esmingai būna šiapus. Su trans- 
cendentine tikrove jis nesusiliečia, nes naudos verty- 
bė dangaus Karalystėje yra nežinoma. 
Visos kitos vertybės būsimą jame gyvenime ne tik išsilaiko, 
bet dar yra išvystomos ligi aukščiausio laipsnio. Tiesa, 
geris ir grožis apsireiškia antgamtėje visa savo pilnatve. 
Net ir vitalinės vertybės yra atstatomos kūno prikšlimu 
ir jo perkeitimu. Tuo tarpu nauda amžinybėje dalios ne- 
turi. Ji yra esmingai šios žemės vertybė: iš žemės kilusi ir 
žemėje pasiliekanti. Kaip jos nebuvo rojuje, taip jos nebus 
nė danguje. Tuo pačiu ir turtas, būdamas naudos vertybės 
nešamas, esmingai pasilieka šiapus ir žūsta. Kristaus mi- 
nimos rūdys ir kandys, kurios turtą gadina, kaip tik ir yra 

simbolis šiam esminiam naudos vertybių žlugimui. Turtas 
žlunga ne tik viršiniu savo pavidalu, kaip mokslas, menas, 
visuomenė, bet pačia svo asme, pačiu savo nau- 
dingumu. Į naują dangų ir į naują žemę nepatenka nie- 
kas, kas yra nešvaru. Tuo tarpu naudos vertybė kaip tik 
padaro daiktą nešvarų ir tuo pačiu užkerta jam kelią į 
anapus. Būti ir likti šiapus yra esminis 
turto apsprendimas, 


Tuo tarpu krikščioniui visa šiapusinė tikrovė yra tik- 
tai trumpas praėjimas. Krikščionis iš esmės yra keleivis 
žemėje, o ne pastovus jos gyventojas. Keleivinis buvimas, 
tasai 'homo viator' yra Krikščionybei pagrindinis!". Jeigu 
tačiau turtas esmingai būna šiapus, jeigu mes jo kaip 
turto negalime pasiimti į anapus, vadinasi, jis savaime 
stabdo mus mūsų kelyje, neigia keleivinį mūsų pobūdį ir 
verčia mus pasilikti šiapus, kaip ir jis pats. Turtas 
žmogų-keleivį paverčia sėsliu žemės gy- 
ventoju. Širdis, būdama pas turtą, daros šiapu- 
sinė širdis. Žvilgis, glamonėdamas naudą, daros žvilgis 
žemyn. Turtas žmogaus buvimą ne tik sudaiktina, bet ir 
prapuldo pasaulyje. Turtuolis nebetenka anapusinės tikro- 
vės ilgesio. Jam atrodo, kad amžinybę jam galinčios atstoti 
naudos vertybės. “Vieno turtingo žmogaus laukas, — pa- 
sakoja Evangelija, — davė gausių vaisių. Jis manė sau 
vienas ir sakė: Ką čia daryti, kad neturiu kur sukrauti vai- 
sių? Jis tarė: Štai ką padarysiu: išardęs savo klojimus, pa- 
sidarysiu didesnių ir tenai suvalysiu visa, kas man užde- 
rėjo, ir savo gėrybes. Tuomet sakysiu savo sielai: Mano 
siela, tu turi daug gėrybių, sukrautų daugeliui metų; ilsė- 
kis, valgyk, gerk ir pokyliauk" (Luk 12,16-19). Tai yra 
tas pat, ką šv. Jonas sako apie būsimąjį gyvenimą: “Nei 
dejavimo, nei šauksmo, nei skausmo nebebus daugiau" 
(Apr 21,4). Skirtumas yra tik tas, kad Evangelijos tur- 


“ Plačiau šią mintį išvystysime truputį vėliau. kalbėdami apie 
šv. Pranciškaus namų baimę. 


121 


tuolis laimę kildina iš turto, o šv. Jonas — iš Avinėlio per- 


mano, kad pilni kluonai gėrybių nušluostys nuo jo akių 
kiekvieną ašarą, panaikins skausmą ir dejones, leis jam 
ilsėtis ir pokyliauti; žodžiu sakant, pirmykštį keleivinį jo 
buvimą pavers gryna dabartimi, pilna šviesos ir džiaugsmo. 
Jis nieko nebelauks, nes manys visko turįs. Mamonos ži- 
burys apšvies jo būtį, ir jis laikys ją perkeistuoju bei iš- 
skaistintuoju pasauliu. Tai, kas krikščioniui ateina tiktai 
iš Dievo, turtuolis tikisi pasieksiąs per Mamoną. Kluo- 
nai, pilni gėrybių, yra supasaulintos am- 
žinybės vaizdas. 

Evangelijos turtuolio nusiteikimas nėra kokia nors 
keista išimtis: tai yra visų žemės turtuolių nusiteikimas. 
Ilsėtis ir valgyti, gerti ir pokyliauti, vadinasi, apsisto- 
ti šiapus liepia savo sielai kiekvienas, kuris turtų turi, 
nes kitaip kam gi jis jų turėtų? Kiekvienas turtuolis mė- 
gina įvykdyti žemėje visų mūsų trokštamą ir jieškomą 
laimę, tačiau ne šią tikrovę pakeldamas į anapus ir ją su- 
dvasindamas, kaip skelbia Apreiškimas (plg. 21,1), bet mė- 
gindamas dangų nutraukti į žemę, jį supasaulinti ir net su- 
medžiaginti. Šiuo atžvilgiu turtas yra perkeisto- 
sios tikrovės kaukė. Viršiniu savo blizgėjimu, sa- 
vo galia žmogų pasotinti psichofiziškai jis pridengia žemės 
netikrumą, suvilioja žmogų ir paklaidina jį būties kelyje. 
Užuot keliavęs į anapus, turtuolis sustoja ir įsitaiso šia- 
pus. Šia prasme turtas ir yra anas didysis kliuvinys pa- 
tekti į dangaus Karalystę. Jis yra didžiulis svoris, kuris 
traukia žmogų žemyn. Prefacijos kvietimas 'sursum cor- 
da' turtuoliui yra neįmanomas, nes jo širdis yra ten, kur 
yra turtas, o šis visados būna žemai ir dabar. Ateitis, o su 
ja ir viltis turtuoliui nyksta. Turtuolis gyvena dabartimi, 
nes jis tik dabar sotinasi savo gėrybėmis. “Valgykime ir 
gerkime, nes rytoj mirsime" (1 Kor 15,32) — šis šv. Po- 
vilo minimas epikurininkų posakis virsta kiekvieno turtuo- 
lio egzistencine žyme. Mirtis turtuoliui nėra išsivadavimas, 

nėra kelionės užbaiga, bet nelaukiamas žemiškosios puotos 
nutraukimas. Todėl jis skuba pokyliauti, nes šis nutrau- 
kimas — tai jis žino — netrukus ateis. Turtuolio mirtis 
yra tam tikru atžvilgiu panaši į gyvulio mirtį. Kaip gyvulį 
mirtis ištinka netikėtai, taip ir turtuolį, nes šis gyvena nu- 
sigrįžęs nuo jos. Turtuolis egzistuoja ne vei- 
du, bet nugara į mirtį. Tuo pačiu jis egzistuoja 
nugara ir į amžinybę. Šiapus ir dabar yra pagrindinės 
turtuoliško buvimo kategorijos, kurios kaip tik priešta- 
rauja krikščioniškajai būsenai. 

Šie tad pagrindiniai turto bruožai — jo daiktiškumas, 
jo gamtiškumas ir jo šiapusiškumas — kaip tik ir paver- 
čia jį mūsų egzistencijos apsunkinimu. Kiek turtas yra 
žmogaus pasisavintas ar pagamintas daiktas, tiek jis 
yra mūsų valdoviškumo ir asmeniškumo išraiška, Tačiau 
kiek jis yra naudingas daiktas, tiek jis yra mūsų pa- 
vergimo ženklas. Kiek pro turtą prabyla žmogiškosios 
dvasios kūryba, tiek jis yra pirmykščio mūsų paskyrimo 
įdirbti žemę regimybė. Kiek tačiau pro jį prasiveržia rei- 
kalas nusilenkti gamtai, kad galėtume ja pasinaudoti, tiek 
turtas yra nuodėmės pasčėka, nes nusilenkimas gamtai yra 
kilęs tiktai iš nuodėmės. Čia tad ir glūdi anoji skaudi turto 
— kaip ir kūno — dialektika, kurios neišsprendžia jokia 
teorija. Žmogui reikia šį t ą turėti, kad jis galėtų keisti 
pasaulį ir jį vaduoti. Bet jam reikia nieko neturėti, kad 
jis būtų laisvas nuo žemiškųjų rūpesčių, nepadalintas ir ne- 
kliudomas melstis Viešpačiui. Krikščionybė šią turto prieš- 
ginybę sprendžia ne teoriškai, bet egzistenciškai. Ji turto 
neneigia, nes gerai žino, kad jis ir kaip Dievo dovana ir 
kaip žmogaus gaminys yra savyje geras. Bet ji skelbia, 
kad tie, kurie jo turi, gyventų šį trumpą žemės laiką ne 
skubiai ir gausiai juo naudodamiesi, kaip minčtasis Evan- 
gelijos turtuolis, bet taip “tarsi nieko neturėtų" (1 Kor 
7,30). Kitaip sakant, Krikščionybė liepia tur- 
tą pergyventi kaip Dievo ir žmogaus su- 
tartinio veikimo gaminį, bet ne kaip iš 

nuodėmės prakeiksmo kilusią naudą. Kaip 
gaminys turtas apreiškia žmogaus kilnumą, jo kūrybišku- 
mą, jo pašaukimą apvaldyti žemę. Kaip nauda jis parodo 
žmogaus prisirišimą prie žemės, jo norą nusilenkti gam- 
tai, virsti jos tarnu ir net pamiršti keleivinę savo būseną. 
Gaminiu galima gėrėtis, juo džiaugtis ir jo turėti. Tačiau 
naudą reikia aprėžti kuo labiausiai, ja nesirūpinti ir jos ne- 
sivaikyti. Palenkti žemę ir ją apvaldyti, bet sykiu gyventi 
taip, tarsi nieko neturėtum — štai krikščioniškojo žmo- 
gaus atsakymas į turto klausimą. 


šv. Pranciškaus gyvenime šis atsakymas išėjo aikštėn 
visu tobulumu. Asyžiaus Neturtėlis ne tik gyveno taip, 
tarsi nieko neturėtų, bet jis iš tikro nieko ir neturėjo. Jis 
buvo viską išdalinęs vargšams. Jis ir vėliau viskuo dalin- 
davosi su mažiausiuoju mūsų broliu. Net ir menkiausias 
turto gabalėlis, gautas dirbant ar elgetaujant, visų pirma 
priklausė artimui, o tik paskui jam pačiam. “Todėl ne- 
nuostabu, — sako pop. Pijus XI, — kad vėlesnės kartos, 
net ir tokios, kurios buvo nutolusios nuo Evangelijos su- 
pratimo bei vykdymo, buvo pagautos vis didėjančio susi- 
žavėjimo šituo neturto mylėtoju"!*. Net ir dabartinis žmo- 
gus, nė nemanydamas eiti, parduoti visa, ka jis turi, ir 
duoti vargšams, vis dėlto gėrisi šv. Pranciškaus neturtu. 
O vis dėlto ne šiame viršiniame turto atsisakyme glūdi šv. 
Pranciškaus gyvenimo nuostabumas. Jau esame sakę, kad 
šv. Pranciškus nelaikė žemės gėrybių blogybėmis, todėl jų 
savyje neneigė ir neleido broliams smerkti tų, kurie jų 
gausiau turėjo. Manichejiško nusistatymo Asyžiaus Netur- 
tėlio dvasioje nėra nė pėdsakų. Jeigu tad jis turto vengė, 
tai ne todėl, kad jis būtų nešvarus, kaip scholastikai sa- 
kydavo apie pinigą, bet todėl, kad savo neturtu jis 
vykdė Evangeliją. šv. Pranciškaus neturtas yra 
išraiška jo nepadalintos tarnybos Dievui. 


* Encikl. Rite expiatis nr. 18. 

II. NETURTO PRASMĖ 


1. Neturtas yra neigimas: pozityvaus turinio jis ne- 
turi. Jis yra atmetimas to, kas savyje yra gera ir vertinga. 
Gali žemiškosios gėrybės būti mums ir labai pavojingos, 
gali jos nutraukti žmogų žemyn ir iškreipti jo buvimo link- 
mę, tačiau dėl to jos nevirsta blogybėmis savyje. Net ir 
netikusio jų pergyvenimo bei naudojimo atveju jos pasi- 
lieka vis dėlto gėrybės. Todėl joms atmesti reikia 
teigiamo pagrindo, reikia ko nors aukštesnio, kam jos 
galėtų būti paaukotos. Gėrio neigimas gali būti krikščio- 
niškas tiktai aukos prasme. Jo atmetimas be gilesnio po- 
zityvaus pagrindo virstų grynu neigimu ir būtų viena iš de- 
monizmo apraiškų. Šv. Pranciškui šitoks aukštesnis teigia- 
mas pagrindas buvo, kaip sakėme, pilnutinis Evangelijos 
vykdymas ir nepadalinta tarnyba Dievui. Turto Asyžiaus 
šventasis išsižadėjo todėl, kad galėtų likti ištikimas didžia- 
jam Karaliu. — Tačiau šis pagrindas kaip tik keldina 
klausimą: kame glūdi šitokio jos vykdymo esmė? Ką reiš- 
kia tarnauti Dievui, atsisakius tarnauti Mamonai ? 

Pats pirmasis Kalno pamoksle laiminimas yra skiria- 
mas beturčiams dvasioje: “Palaiminti betur- 
čiai dvasioje, nes jų yra dangaus Karalystė" (Mat 5,37); 
jų todėl, kad širdis, atitraukta nuo turtų, savaime atsi- 
grįžta į Viešpatį. Dievas atsistoja tokiam žmogui Mamo- 
nos vietoje ir tuo pačiu pasiima jo širdį. Žemiškasis 
neturtas dvasioje kildina turtą dan- 

guje (plg. Mat 19,21). — Tačiau kas gi yra šis Evange- 
lijos '/neturtas dvasioje" ? 

Pop. Pijus XI, apibūdindamas šv. Pranciškaus netur- 
tą, pastebi, kad “jis yra priešginybė anam nelaisvam, niu- 
riu atkaklumu vykdomam ir išdidžiai rodomam kaikurių 
senovės filosofų neturtui"!“,. Kaip žinome, jau Sokratas 
skelbė, kad žmogus turįs būti savarankiškas ir net nepri- 
klausomas nuo viršinių gėrybių ir kad laimė esanti vidinis 
jo nusiteikimas, apsireiškiąs sielos ramybe ir geismų tyla. 
Sokrato mokiniai bei sekėjai — Antisthenas, Diogenas iš 
Sinopės, Kratas — išvystė šį savarankiškumo dėsnį ligi 
galo, mokydami kitus neturto ir patys gyvendami skurdų 
klajoklinį gyvenimą (ypač Diogenas ir Kratas su savo pa- 
lydove Hipparchija). Tai ir buvo filosofijos istorijoje Ži- 
noma 'cinikų'" mokykla, kurios žymių randame ir vėles- 
niame graikų bei romėnų stoicizme. Šių tad 'cinikų" netur- 
tą pop. Pijus XI vadina niuriu ir išdidžiu, gretindamas jį 
su šv. Pranciškaus džiaugsmingu ir nusižeminusiu turto 
atsisakymu. Tuo popiežius nori pasakyti, kad netur- 
tas kaip paprasta turto stoka dar anaip- 
tol nėra Evangelijos vykdymas, Priešingai, 
grynai negatyvinis neturtas nesykį padaro žmogų pavydų, 
gobšų ir net plėšrų; jis kelia neapykantos pasiturintie- 
siems, gadina socialinius santykius ir žadina klasių kovą. 
Kapitalizmo apiplėšta dabarties darbininkija yra geriau- 
sias šitokio neevangeliškojo neturto pavyzdys. Todėl Baž- 
nyčia, laimindama 'neturtą dvasioje', niekad nelaimino ir 
nelaimina priverstinio neturto. Ji skelbia, kad nau- 
dojimasis žemės gėrybėmis yra prigimta žmogaus teisė, ku- 
rios jam niekas negali atimti, ir kad šis naudojimasis “pa- 
deda žmogui medžiaginį pagrindą atlikti didžiulės reikšmės 
turinčioms jo dorinėms pareigoms"*", Tuo tarpu nelais- 
vas, pyktį keliąs ir godumą ugdąs neturtas kaip tik šioms 
pareigoms kenkia. Todėl jis nėra būdas sekti Kristumi. 


* Encikl. Rite expiatis nr. 16. 
* Pop. Pijus XII savo kalboje 1941 m. birž. 1 d. 

Dangaus Karalystė atsiskleidžia tiktai beturčiui dvasioje, 
tiktai tam, kuris, nors teisiškai ir būtų turtingas, tačiau 
praktiškai gyvena taip, tarsi nieko neturėtų. — Kuo 
tad skiriasi šie du neturto pavidalai? Kuo skiriasi šv. Pran- 
ciškaus neturtas nuo senovinių 'cinikų' arba nuo šiandie- 
ninių darbininkų neturto? Kuo užpildo beturtis dvasioje 
žemės gėrybių stoką ? 

Į šį klausimą atsako Kristus Kalno pamokslų. Palie- 
pęs Jo klausančioms minioms nekrauti turtų žemėje, nes 
negalima tarnauti dviem valdovam — Dievui ir Mamonai, 
Išganytojas kalbėjo: “Nebūkite bailiai susirūpinę savo 
gyvybe, ką valgysite, nei savo kūnu, kuo vilkėsite. Argi 
gyvybė ne svarbesnė už valgį ir kūnas už drabužį? Žvilg- 
terčkite į dangaus sparnuočius: jie nesėja, nei pjauna, nei 
į kluonus nekrauna, o jūsų dangiškasis Tėvas juos maitina. 
Argi jūs ne daugiau verti kaip jie? Kas gi gali savo rūpes- 
čiu padidinti savo ūgį vienu mastu? Ir kam jūs bailiai rū- 
pinatės drabužiu? Įsižiūrėkite į laukines lelijas, kaip jos 
auga. Jos nesidarbuoja ir neverpia, tačiau aš jums sakau, 
kad Saliamonas visoje savo garbėje nebuvo taip apsivilkęs, 
kaip kiekviena iš jų. Taigi, jei Dievas taip apvelka laukinę 
žolę, kuri šiandien yra, o rytoj metama į krosnį, kaipgi 
labiau jus, žmones menko tikėjimo. Nebūkite tad bailiai 
susirūpinę ir nesakykite: Ką valgysime, ar ką gersime, ar 
kuo apsidengsime? Nes visų šių dalykų labai jieško pago- 
nys. Juk jūsų Tėvas žino, kad viso to jums reikia. Taigi 
jieškokite visų pirma Dievo Karalystės ir jos teisybės, o 
visa tai bus jums pridėta. Nebūkite bailiai susirūpinę ry- 
tojumi, nes rytdiena pati savimi rūpinsis. Kiekvienai die- 
nai gana jos vargo" (Mat 6,25-34). 5 

Šiuose žodžiuose kaip tik ir glūdi tikrojo neturto es- 
mės atskleidimas. Turto žmogus jieško todėl, 
kad jis yra neaprūpinta būtybė: ens insecu- 
rum (P. Wust). Iš gamtos jis nėra beveik nieko gavęs, kas 
galėtų jam užtikrinti rytojų. Anas pirmykštis Viešpaties 
stalas rojuje, kada gamta jį dengė, o žmogus sėdosi ir val- 

g6, yra amžinai prarastas. Žemės žmogus yra nuolatos 
grasomas bado, šalčio, oro negandų, socialinės santvarkos 
netobulybių, ūkio svyravimų, piktos kitų valios, kandžių, 
rūdžių ir vagių. Visus šiuos jo išsilaikymo pavojus jis turi 
pergalėti, susikurdamas reikalingų šiam sunkiam uždavi- 
niui priemonių. Turtas kaip tik ir yra viena iš tokių prie- 
monių gintis nuo rytdienos grėsmės. Šiandien žmogus yra 
dar pavalgęs ir apsirengęs. Šiandien jis dar turi pastogę 
ir darbą. Bet rytoj? Bet už mėnesio, už metų, už dešim- 
ties metų? Kas bus tada? Kas bus, kai ateis ūkinė krizė, 
kai ištiks nedarbas, nusilps sveikata, priartės senatvė? Kuo 
tada žmogus pašalins rytdienos vargą? Todėl jis ir jieško 
turto, ir renka jo, ir taupo. Todėl jis ir yra susirūpinęs, ką 
valgys ir kuo vilkės. Apsirūpinimas rytdienai 
yra pagrindinis turto akstinas. Nuosekliai 
tad turtingas yra ne tas, kuris daug turi, bet tas, kuris 
į žemiškąsias gėrybes atremia savo ateitį, tikėdamasis 
jomis pergalėsiąs rytdienos netikrumą. Tai yra anas Evan- 
gelijos ūkininkas, kuris žiūrėjo į pilnus savo kluonus ir sa- 
kė: “Mano siela, tu turi daug gėrybių, sukrautų daugeliui 
metų" (Luk 12,19). Turtingumas Krikščionybės šviesoje 
yra ne tiek medžiagos kiekybė, kiek dvasios kok y- 
bė: tai jos nusiteikimas žemiškosios ateities atžvilgiu, pa- 
grindžiant ją turto galia. Turtuolis yra tasai, kuriam ryt- 
diena yra jo paties rankoje, kuris jaučias pats esąs atei- 
ties viešpats. 

Prieš šitą tad “turtuolį dvasioje' Kristus kaip tik ir 
stato beturtį dvasioje, liepdamas nesirūpinti, “ką valgysi- 
me, ar ką gersime, ar kuo apsidengsime" (Mat 6,31). Šio 
rūpesčio yra pilni pagonys. Tačiau jie kitoki ir būti negali. 
Jie tiki juk tik į savo rankų darbo stabus, kurie dūžta jų 
akivaizdoje, todėl žmogaus aprūpinti nepajėgia. Grįsti 
šiais negyvais stabais savo ateitį būtų lengvapčdiškumas, 
nevertas žmogaus protingumo. Bet krikščionis? Juk jis 
tiki į dangiškąjį Tėvą, kuris yra Meilė, kuris siuntė savo 
Sūnų Jėzų Kristų pasaulio vaduoti, kurio sprendimu randa 

maisto žvirbliai ir apdaro lauko lelijos. Jeigu tad Viešpats 
iš meilės sukūrė žmogų ir jį atpirko, guldydamas gyvybę 
už jį, tai yra didelio netikėjimo ženklas manyti, kad Jis pa- 
mirš žmogų jo istorijos kelyje ir juo nepasirūpins sunkią 
jo egzistencijos valandą. “Jeigu Dievas apvelka laukinę 
žolę, kuri šiandien yra, o rytoj metama į krosnį, kaip gi 1a- 
biau jus, žmones menko tikėjimo" (Mat 6,30). Juk argi 
žmogus nėra vertesnis už visus kitus gamtos padarus? 
Argi ne po jo kojomis yra padėta visa Viešpaties kūrinija 
(plg. Ps 8,7)? Kaip gi tad galėtų įvykti, kad Dievas, aprū- 
pindamas visus kitus padarus, paliktų nežiniai žmogų, su- 
kurtą pagal savo paties paveikslą? Todėl Kristus aiškiai ir 
sako: “Nebūkite bailiai susirūpinę rytojumi, nes rytdiena 
pati savimi rūpinsis" (Mat 6,34). Krikščioniui rūpestis 
ateitimi turčtų būti nežinomas, nes Išganytojas paima ryt- 
dieną iš žmogaus rankų ir sudeda ją į dangiškojo Tėvo ran- 
kas. Dievas yra rytdienos Viešpats, ne 
žmogus. Pavesti tad šiuos rūpesčius Viešpačiui, atremti 
rydieną ne į medžiagines žemės gėrybes, bet į dieviškąją 
Apvaizdą ir yra būti beturčiu dvasioje. 

Neturto tad esmė glūdi religiniame nesirūpinime ry- 
tojumi. Tačiau šis nesirūpinimas nėra grynas negalvoji- 
mas arba net lengvapėdiškas pamiršimas to, kas bus, va- 
dinasi, grynai negatyvinis dalykas, bet jis yra gilus tikėji- 
mas į Dievo apvaizdą ir nuoširdus pasitikėjimas Jos galia. 
Neturtas yra apsisprendimas prisiimti 
rytdienos riziką. Todėl krikščioniškasis beturtis 
nėra tasai, kuris nieko neturi, bet kaip tik dėlto grau- 
žiasi, nes rytdienos netikrumas neduoda jam ramybės. Rū- 
pestis rytdiena ir sykiu negalia šį rūpestį pergalėti padaro 
žmogų, kaip sakyta, godų, piktą, kerštingą ir nesugyvena- 
mą. Netikras rytojus yra vienas iš pagrindinių žemiško- 
sios kovos šaltinių; kovos, kurioje žūsta net ir tai, kas dar 
šiandien turima. Teisingai tad Evangelija skelbia. 
kad žemę paveldės kaip tik ramieji (plg. Mat 5,4), va- 
dinasi, tie, kurie nesiplėšys dėl duonos, nesirgs jos rūpes- 

čiu, bet žinos, kad savo valia bei galia jie nepadidins savo 
ūgio nė vienu mastu. Krikščioniškasis betur- 
tis yra tasai, kuris žemiškąsias gėrybes 
tvarko ne pagal rytdienos, bet pagal 
šiandienos dėsnį. “Kiekvienai dienai gana jos var- 
go" (Mat 6,34) — šis Išganytojo posakis kaip tik ir nurodo 
žemiškųjų gėrybių esminę linkmę: turtas, būdamas dabar- 
tyje, turi šiai dabarčiai ir tarnauti. Jis yra iš esmės šiai 
dienai, šios dienos vargui atsimušti, šios dienos mažiau- 
siojo brolio reikalams patenkinti. 

Todėl beturtis dvasioje šiandienos reikalo akivaizdoje 
nesvarsto, ar jo išlaidos nepakenks jo rytdienai. Jis dalina 
savo turimas gėrybes be atodairos į ateitį, kadangi ši yra 
ne jo, bet Viešpaties rankose. Jis visados atsimena Evan- 
gelijos turtuolį, kuris geru savo dirvų derliumi manė apsi- 
rūpinęs daugeliui metų, tuo tarpu Viešpats jam pasakė: 
“Paikas, šią naktį bus pareikalauta iš tavęs tavo sielos; 
tai keno gi bus, ką tu prirengei?" (Luk 12,20). Apsirū- 
pinimas rytdienai yra žmogaus pastan- 
g0s tapti laiko valdovu. Todėl jos yra ne tik 
juokingos savo negalia, bet sykiu ir nuodėmingos savo 
mostu, nes vietoje Dievo jos stato Mamoną. Evangelija 
jas vadina paikomis, nes kol žmogus negali pergalėti 
mirties, tol jis negali valdyti nė laiko; o nevaldydamas lai- 
ko, jis negali nė apsirūpinti rytdienai taip, kad galėtų pa- 
sakyti savo sielai: “Ilsėkis, gerk ir pokyliauk!" (Luk 12, 
19). Prieš visokį šios rūšies apsirūpinimą prieš visokį tur- 
tu pagrįstą rytojaus tikrumą stovi mums nežinomos mir- 
ties grėsmė, niekais paverčianti visas mūsų pastangas. Kaip 
niekas negali pats savo valia padidinti savo ūgio, taip ly- 
giai niekas negali būti tikras savo rytojumi. Todėl beturtis 
dvasioje nesidžiaugia pilnais savo kluonais ir į juos neat- 
remia savo ateities. Jis žiūri į juos grynai šiandie- 
nos žvilgiu, todėl juos atidaro visiems, kurie yra žemės 
gėrybių reikalingi. O jeigu jis šių kluonų neturi, jis yra 
patenkintas tuo, ką šiandien gauna, nesistengdamas 

vaikytis turto, kad užsitikrintų rytojų.Šitoks tad beturtis 
yra laiminamas Kalno pamokslo, ir šitoks žmogus savo 
neturtu vykdo Evangeliją tuo, kad vietoje turto jis savo 
būties pagrindu padaro Dievą, į Jį sudeda savo viltį, Jo ran- 
kose regi savo ateitį ir ryžtasi pakelti rytojaus vargą, ku- 
ris jį ištinka taip pat ne be Viešpaties sprendimo. “Jeigu 
gėrybes priimame iš Viešpaties, kodėl neturėtume priimti 
blogybių?" (Job 2,10). 


Tuo būdu krkščioniškasis neturtas, būdamas esmėje 
visiškas savo buvimo sudėjimas į Dievo rankas, virsta žmo- 
gaus tobulėjimo keliu. Kai Kristus kvietė jaunikaitį eiti, 
visa parduoti ir išdalinti pavargėliams, tai Jis norėjo skelb- 
ti ne proletariato mintį, bet duoti žmogaus buvimui naują 
kryptį, būtent: kryptį Dievop. Jaunikaitis, tiesa, 
vykdė įstatymą: jis neužmušinėjo, nesvetimoteriavo, ne- 
vogė, neteisiai neliudijo, gerbė savo tėvą ir motiną (plg. 
Mat 19,20). Tačiau jis “turėjo labai daug lobio" (19,22). 
Todėl jo buvimo linkmė vedė jį žemyn, į šiapus, į daiktą. 
Jo dėmesys ir jo širdis gyveno tiktai čia ir tiktai da- 
bar. Jo viltis buvo turtuose. Todėl Kristaus pakvietimas 
viso to išsižadėti pastatė jį didžio apsisprendimo akivaiz- 
doje. Jis turėjo pasirinkti: arba savo Mamoną arba Kris- 
taus skelbiamą ir rodomą Dievą. Ir jis pasirinko — Mamo- 
ną. Jis “nuėjo nuliūdęs" (19,22), nes jam buvo gaila lobio; 
gaila ne medžiagos kiekio, bet dvasios santykio 
su savu lobiu, būtent: savo įsitikinimo, kad jis esąs atei- 
ties viešpats, kad galįs būti ramus dėl rytdienos, galįs il- 
sėtis, valgyti ir gerti, nes turįs gėrybių daugeliui metų. 


Vis dėlto nevisi, Kristaus paraginti, apsisprendžia už 
Mamoną. Nevienas pasirenka Dievą ir išsižada savo lobių; 
išsižada arba tik ano nelemto santykio su jais, pasilaiky- 
dami jų kiekį, tačiau jį palenkdami šiandienos tarnybai; 
arba net ir paties kiekio, pasirinkdami elgetos gyvenimą. 
Kiekvienu tačiau atveju apsisprendimas už Dievą, išsiža- 
dant Mamonos, yra savo buvimo palenkimas dieviškosios 

Apvaizdos dėsniui. Niekas negali būti beturtis dvasioje, 
jei jis Dievo — Palaikytojo nepadaro savos būties pagrin- 
du, o jieškosi atramos pasaulio gėrybėse, net jeigu jų di- 
desnio kiekio ir neturėtų. Ir priešingai, kiekvienas yra be- 
turtis dvasioje, kurio buvime Apvaizda yra lemiantysis 
pradas. Kam rytdiena iš tikro yra Viešpaties rankose, tas 
veda neturtėlio būseną, net jeigu jam to paties Dievo 
sprendimu ir būtų tekę būti tam tikro medžiaginių gėry- 
bių kiekio užvaizda. 


2. Šitoks tad beturtis dvasioje kaip tik ir buvo šv. 
Pranciškus. Dabartinis žmogus žavisi tuo, kad Asyžiaus 
šventasis nieko neturėjo. Tačiau kaip tik ne čia glūdi 
tikroji šv. Pranciškaus neturto prasmė. Ne tuo šis šven- 
tasis yra būdingas, kad jis nieko neturėjo, bet tuo, kad 
jis nesirūpino rytdiena, sudėdamas ją 
į Viešpaties rankas. Nieko neturėjo nė vienas 
krikščionis pirmykštėje Jeruzalės bendruomenėje, kurioje 
“kas tik turėjo dirvų ar namų, tie parduodavo, pinigus už 
parduotąjį turtą atnešdavo ir dėdavo prie apaštalų kojų; 
kiekvienam gi buvo dalinama, kiek jam privalu" (ApD 4, 
34-35); todėl čia “nė vienas iš jų nesakė apie savo lobį, 
kad tai jo vieno būtų, bet visa buvo jiems bendra" (4,32). 
Egipto dykumose įsikūrę pirmieji vienuoliai taip pat gy- 
veno griežtame neturte. Neturtas žymėjo ir šv. Benedikto 
vienuolijos kelią. Viršinio neturėjimo atžvilgiu šv. Pran- 
ciškus buvo tik vienas iš daugelio. Tačiau iš visų krikščio- 
niškųjų beturčių jis išsiskiria ypatingu pasitikėjimu 
Dievo Apvaizda. Jis išsiskiria vidinės neturto pras- 
mės pergyvenimu ir jos išreiškimu savoje būtyje. 

1209 m. vasario 24 d. šv. Pranciškus girdėjo bažnyčioje 
skaitant Evangeliją: “Neturčkite nei aukso, nei sidabro, 
nei pinigų savo juostose, nei delmono kelyje, nei dviejų ju- 
pų, nei kurpių, nei lazdos, nes darbininkas vertas savo val- 
gio" (Mat 10,9-10). Tūkstančių tūkstančiai buvo girdėję 
šiuos Kristaus žodžius. Visi kunigai ir vienuoliai juos buvo 

skaitę dešimtimis kartų. Ir vis dėlto šv. Pranciškus buvo 
pirmasis, kuris suprato tikrąją ir giliausiąją jų prasmę. 
Kodėl gi reikia Kristaus pašauktiesiems ir pasiųstiesiems 
neturėti nei aukso, nei sidabro, nei pinigų, nei dviejų jupų ? 
Todėl, kad “darbininkas vertas savo valgio" (Mat 10,10). 
Kas dirba Viešpačiui, gyvena iš Viešpa- 
ties. Ne jis pats save aprūpina, imdamas šventon kelio- 
nėn savo santaupas, savas čekių knygutes, savą drabužį ir 
apavą, bet jį aprūpina Dievas, pašaukęs jį savon tarnybon. 
Eiti Kristaus pašauktojo pareigas ir nešiotis savo juostose 
pinigų reiškia slapta netikčti savo Mokytojui. Leistis į 
apaštališkąją kelionę — ne tik erdvės, bet ir veiklos prasme 
— be aukso ir sidabro, be delmono ir dviejų jupų reiškia 
iš tikro visų pirma jieškoti Dievo Karalystės ir giliai ti- 
kėti, kad visa kita bus Viešpaties pridėta. Tikėjimas į 
globojančiąją Dievo Apvaizdą yra minėtų Kristaus žodžių 
esmė. šv. Pranciškus kaip tik sugavo šią esmę ir ją savo 
būtyje įvykdė. Jis pasidarė beturtis todėl, kad tikėjo, jog 
jį aprūpins anas didysis Karalius, kurio tarnybon jis buvo 
įstojęs. Viršinis turto atsisakymas buvo tiktai nuosekli 
šio tikėjimo išvada, tiktai jo regimybė. šv. Pranciškaus 
neturtas liudijo jo tikėjimo galią. Iš tikro, jeigu žmogus 
tiki, kad Viešpats ir jį aprūpins, kaip Jis aprūpina dangaus 
sparnuočius ir lauko lelijas, kokia tad prasmė yra jam 
žemės gėrybes pasilaikyti arba jų vaikytis ir jas krauti? 
Kokia prasmė imtis šioje žemės kelionėje apsunkinančio 
aukso ir sidabro, jei žinai, kad Dievas vienokiu ar kitokiu 
būdu padengs stalą? Vadinasi, ne viršinis turto atsisaky- 
mas yra nuostabus šv. Pranciškaus gyvenime, bet šis ne- 
paprastai gilus bei tvirtas tikėjimas, šis visiškas rytdienos 
pavedimas Viešpačiui. Šv. Pranciškus buvo darbininkas 
tikrai vertas savo valgio. Jis norėjo misti iš Viešpaties 
rankos. Asyžiaus šventojo neturtas remia- 
Si dieviškosios Apvaizdos paslaptimi. 
Tuo tarpu kaip tik šis esminis šv. Pranciškaus bruo- 

žas šiandien yra pamirštas. Mūsų amžių žudo ne tiek pats 
turtas, kiek rūpestis juo, kiek visos tos ekonominės 
pastangos, kurios nustelbia visas kitas. Apsirūpinti ryt- 
dienai, vis geriau ir saugiau apsirūpinti, vis tapti tikres- 
niam, kad ateitis neiškrės nelaukto pokšto — štai mūsų 
dienų žmogaus veiklos linkmė. šiam reikalui tarnauja 
taupomosios kasos, bankai, indėliai, vertybių popieriai, ap- 
draudos draugijos, socialinis draudimas, net visa valsty- 
binė sąranga. Tuo tarpu mūsų laikų civilizacija yra tiek 
toli pažengusi ir mūsų technika yra jau tokia tobula, kad 
šiandienos apsirūpinimui žmogus galėtų skirti tik 
mažą laiko dalelę, palyginus su tuo, kiek jam skiria primi- 
tyvus žmogus, kastuvu purendamas žemę ir jietimi ar 
strėle medžiodamas žvėris. Tikrovėje gi yra visai priešin- 
gai. Laukinis žmogus turi žymiai daugiau laiko, negu civi- 
lizuotas amerikietis ar europietis. Ne todėl, kad jis būtų 
užimtas Dievo Karalystės vykdymu; taip pat ne todėl, kad 
atsidėtų mokslui ir menui (šiems uždaviniams savo laiką 
aukoja. tik labai mažutė visuomenės dalelė), bet todėl, kad 
jis serga rytdienos rūpesčiu, kad ateities netikrumas griau- 
žia jo širdį. Šiandieninio žmogaus skubėjime atsiveria 
nuostabi tragedija: juo daugiau civilizacija 
teikia priemonių pragyventi juo šis 
pragyvenimas darosi netikresnis ir juo 
labiau jis paglemžia žmogaus būtybę. 
Juo daugiau gėrybių kraunasi pasaulio kluonuose, juo ry- 
tojaus diena darosi tamsesnė. Kadaise M. Scheleris rašė, 
kad technikos išradimai palieką mums daugiau laiko medi- 
tacijai ir Dievo meilei. Naujoji civilizacija parodė, kad 
tiek meditacija, tiek ypač Dievo meilė įrankių amžiuje yra 
sumažėjusi ligi nejaučiamo laipsnio. Nepasitikėjimas die- 
viškąja Apvaizda yra pasidaręs pasibaisėtinas. Kristaus 
žodžiai “nebūkite bailiai susirūpinę" atrodo šiandien kaip 
kažkokia svajonė, net kaip savotiškas Dievo gundymas. 
Mes visi rūpinamės. Net vaikai jau iš pat mažens 
esti įjungiami į šį rūpestį, pratinant juos mesti jų gautus 

skatikus į taupomąsias dėžutes, užuot juos mokius atiduo- 
ti juos vargšams arba paaukoti juos religiniams bei kul- 
tūriniams reikalams. Šiuo atžvilgiu šv. Pranciškus iškyla 
prieš mūsų akis kaip dieviškosios Apvaizdos šauklys, kaip 
mūsų vaduotojas iš bailaus susirūpinimo rytdiena ir kartu 
kaip didysis nurodymas į žmogaus negalią padidinti savo 
ūgį bent vienu mastu. šiandieninio žemės gėrybių dužlumo 
akivaizdoje nuostabus Asyžiaus šventojo pasitikėjimas 
Viešpaties Apvaizda iš tikro yra tasai žiburys ant kalno, 
į kurį krypsta visų paklydusiųjų akys. 


3. Šį pasitikėjimą Dievo Apvaizda šv. Pranciškus tu- 
rėjo ne tik pats, bet jis stengėsi jį įskiepyti ir savo bro- 
liams. Visa pranciškonų bendruomenė turėjo būti netur- 
tinga ta prasme, kad rytojaus dienos apsirūpinimą ji sude- 
da į Viešpaties rankas. Individualinis neturtas buvo žino- 
mas Bažnyčioje jau nuo pat jos gyvenimo pradžios. Kiek- 
vienas vienuolis, stodamas į tą ar kitą ordiną, turėjo išsi- 
žadčti bet kokio turto. Tačiau kad pats vienuolynas kaip 
bendruomenė nieko neturėtų ir gyventų tiktai šian- 
diena, tai buvo naujiena Bažnyčios istorijoje. Į vienuoly- 
nus stojantieji krikščionys paprastai savo turtą arba bent 
jo dalį perleisdavo savam ordinui, kad šis jį naudotų 
bendriems reikalams. Taip pat šiems reikalams vienuoliai 
atiduodavo visa, ką jie uždirbdavo asmenine savo veikla. 
Iš kitos pusės nė vienas vienuolynas neatsisakydavo imti 
jiems duodamų aukų pinigais ar daiktais. Valdovai ir tur- 
tuoliai nekartą užrašydavo vienuolynams žemės plotų su 
miškais, upėmis, ežerais, malūnais, bravorais. Tuo būdu 
susidarydavo vienuolynams nesykį nemaža lobio, taip kad 
nei seniau, nei net dabar vienuolynai nėra neturtingi 
bendruomenine prasme. 

Bet kaip tik šis bendruomeninis vienuolynų turtas ir 
atskleidžia savotišką paradoksą krikščioniškojo tobulumo 
kelyje; paradoksą, kurį prelatas Paul Simon išreiškia 
šiais žodžiais: “Kas šiaudien daro neturto įžadus, tas pap- 

rastai yra tikras, kad jokių didesnių medžiaginių sunkeny- 
bių neturės. Be abejo, tai nereiškia, kad jam nereikės tu- 
rčti sunkių asmeninių aukų. Tačiau šiomis aukomis jis 
laimi tikrumą, kurio jam teikia jį palaikanti ir ginanti 
bendruomenė"'*!, Kitaip sakant, išsižadėdamas asmeni- 
nio turto, atskiras vienuolis laimi aprūpinimą rytojaus 
dienai; atsisakydamas turėti ką nors sava, jis užsitikrina 
pragyvenimą, tegu ir kuklų; perleidęs kitam nuosavybės 
turėjimo titulą, jis kaip tik prieina prie šios nuosavy- 
bės praktinio naudojimo. Todėl P. Simon ir sako, kad 
“askezė, kuri susideda iš to, kad atsisakoma gero ir gau- 
saus maisto, šiandien yra, deja, didelio žmonių skaičiaus 
likimas, kurie neturi pragyvenimo ir yra patenkinti, jeigu 
apsigina nuo bado. Šiems žmonėms daugelio vienuolių gy- 
venimo būdas reikštų turtą, be abejo, kiek tai liečia maiti- 
nimąsi??, Tas pat tektų pasakyti ir apie pastogę, ir apie 
drabužį, ir apie keliavimo būdą. Žodžiu sakant, ben- 
druomeninis turtas paverčia asmeninį 
neturtą grynai juridiniu, neturinčiu anos tik- 
rojo neturto esmės, kurią sudaro pragyvenimas iš Viešpa- 
ties rankos, 

Kurdamas savo vienuoliją, šv. Pranciškus žinojo šį 
paradoksą, todėl pasiryžo jį sunaikinti. Jis norėjo, kad jo 
ordinas nieko neturėtų ir kaip bendruomenė, Vi- 
sa, kas priklausė žmogui, stojančiam į pranciškonus, turėjo 
būti išdalinta vargšams. Jokia ankstesnės nuosavybės da- 
lis negalėjo būti perleista vienuolynui. Ir šio nuostato šv. 
Pranciškus taip griežtai laikėsi, jog mieliau sutiko par- 
duoti altoriaus papuošalus, kad galėtų brolius pavalgy- 
dinti, negu leisti naujokams šį tą atsinešti ir tuo būdu su- 
daryti atsargų juodai dienai, kaip buvo siūlęs Pietro dei 
Cattani ir kaip tai padaryti įkalbinėjo bažnytinė vyres- 
nybė. Broliai turėjo gyventi tik iš to, ką jie gauna iš žmo- 

* Das Menschliche in der Kirche Christi, 167-68 p. Freiburg 


i. Brs. 1936. 
2 Op. cit. 168 p. 

nių. Elgetavimas turėjo būtį pranciško- 
niška apsirūpinimo forma. Tačiau šv. Pran- 
ciškus žinojo, kad ir elgeta gali pasidaryti turtingas. Ne 
tik dabar, bet ir seniau elgetos nesykį statydavosi namus 
ir mirdami palikdavo stambių sumų. Kad taip neatsitiktų 
ir su jo 'elgetaujančiais broliais', Asyžiaus šventasis už- 
draudė imti išmaldos daugiau, negu reikia šiai dienai. Jis 
neleido net daržovių įmerkti iš vakaro, nes tai jau būtų 
susirūpinimas rytdienos valgiu, kuris juk priklauso Viešpa- 
čiui. Niekas pranciškonų bendruomenėje neturėjo būti pa- 
ruošta būsimai dienai žmogaus rankos. Viskas turėjo 
ateiti iš Dievo. 

Be abejo, broliai nesykį laužydavo šį bendruomeninį 
neturtą, pasilaikydami šį tą ir ateičiai. Bet šv. Pranciškus 
buvo šiuo atžvilgiu labai budrus ir jautrus. Jis visą gyve- 
nimą uoliai stovėjo bendruomeninio neturto sargyboje, ati- 
tiesdamas brolių nukrypimus ir sugėdindamas juos savo 
pavyzdžiu. Vieną Velykų pirmadienį Greccio vienuolyno 
broliai, norėdami pagerbti juos aplankiusį aukštą svetį, vie- 
toje paprastų molinių puodelių padėjo ant stalo stiklines 
ir patį stalą užtiesė staldengte. Atėjęs šv. Pranciškus ir 
pamatęs tokį jo akims liuksusą', tuojau pasišalino, persi- 
rengė elgeta ir grįžęs garsiai prašė išmaldos. Broliai jį 
tučtuojau pažino, bet, nieko nesakydami, padavė jam du- 
benį sriubos ir duonos gabalą. šventasis atsisėdo ant aslos 
ir tylėdamas valgė. Tylėjo ir visi kiti, nes jautė kad tai yra 
„kažkokia pamoka. Truputį užsrėbęs, šv. Pranciškus padėjo 
šaukštą ir tarė: “Dabar aš esu tikrai mažesnysis brolis. 
Bet pirma, įėjęs ir pamatęs taip puikiai padengtą stalą, 
netikėjau esąs pas vargšus vienuolius, elgetaujančius val- 
gio nuo durų prie durų. Mums, broliai, labiau tinka, negu 
kitiems vienuoliams, sekti Kristaus nusižeminimu ir netur- 
tu, nes mes esame tam pašaukti" (Spec. perf. 225). Savo 
buvimu liudyti neturtą, gyvenant tik šia 
diena ir nejieškant nieko, kas perženg- 
tų jos rūpesčius, turėjo būti šv. Pranciš- 

kaus ordino pašaukimas. Apie jį šventasis nuo- 
latos savo broliams kalbėdavo ir į jį juos ragindavo. At- 
sisveikindamas su šv. Kliara ir jos seserims 1225 m., šv. 
Pranciškus joms kalbėjo: “Aš, brolis Pranciškus, noriu 
sekti mūsų aukščiausiojo Viešpaties Jėzaus Kristaus gy- 
venimu ir neturtu ir jame išsilaikyti ligi galo. Aš prašau 
ir patariu jums pasilikti ištikimoms neturtui. Budėkite, 
kad niekas savo patarimu ar mokslu jūsų nuo šio gyvenimo 
nenukreiptų" (Joergensen 431). 

Iš tikro, jeigu žmogus yra keleivis žemėje, kodėl jis 
turi rūpintis rytdiena, net ir būdamas bendruomenėje? 
Ar į anapus nekeliauja ir visos mūsų bendruomenės? Ko- 
dėl tad atskiras asmuo turčtų būti neturtėlis, o bendruo- 
menė turtinga? Kodėl pasitikėjimas Dievo Apvaizda tu- 
rėtų negalioti bendruomeniniame gyvenime? Čia tad ir 
glūdi šv. Pranciškaus pastangų naujumas, kurio pasaulis 
ligi tol nebuvo regėjęs. Daugelis asmenų gyveno neturte 
ir pasitikėjo Viešpačiu. Tačiau nebuvo bendruomenės, ku- 
ri nieko neturėtų ir sykiu rytdiena nesirūpintų. Šv. Pran- 
ciškaus pašaukimas ir buvo tokią bendruomenę sukurti. 
Jis norėjo neturto principą išplėsti į visą žmogiškąjį buvi- 
mą. Jis norėjo, kad dangiškasis Tėvas būtų garbinamas 
ne tik asmenine, bet ir bendruomenine būtimi. Jis norėjo, 
kad žmogus, pasižadėdamas Dievui gyventi neturte, iš tik- 
ro šiame neturte ir gyventų, nepaversdamas religinio savo 
įžado apdraudos bendrovės poliusu. 


4. Draudimas sudarinėti atsargas rytdienai vertė šv. 
Pranciškų griežtai nusistatyti ir pinigo atžvilgiu, Pa- 
čioje pirmojoje reguloje jis rašė: “Už darbą jie (broliai, 
Mc.) gali imti visa, kas jiems reikalinga, bet tiktai ne pi- 
nigą" (cap.7). Ir truputį toliau: “Viešpats mokė mus 
Evangelijoje: Žiūrėkite, kad jūsų širdys nebūtų apsunkin- 
tos godumo ir rūpesčio maistu. Todėl nė vienas brolis, kur 
jis eitų ir kur jis būtų, neturi imti pinigų nei drabužiams, 
nei knygoms, nei kaip atlygį už darbą, nei kuriuo kitu pa- 

grindu" (cap. 8). Tik dviem atvejais šventasis leido savo 
broliams susiliesti su pinigu. Jeigu brolis sirgo ir buvo rei- 
kalingas pagalbos, jis galėjo imti pinigą ir jį paversti prie- 
monėmis sveikatai taisyti. Taip pat broliams buvo leista 
parinkti pinigų į vargą patekusiems raupsuotiesiem ir juos 
tuojau jiems išdalinti (plg. cap. 8). Tačiau visais kitais 
atvejais broliai turėjo pinigo griežtai vengti. “Pinigą, — 
rašė šv. Pranciškus toje pačioje reguloje, — mes turime 
vertinti nedaugiau, kaip akmenis. .. Jeigu kur nors pinigų 
rastume, nevertinkime jų daugiau, negu mūsų mindžioja- 
mas dulkes" (cap. 8). Kasdienoje šv. Pranciškus šitaip ir 
elgėsi. Kartą vienas vyras Porciunkulės koplytėlėje padėjo 
ant altoriaus stambią pinigų sumą. Tačiau kitą dieną nu- 
stebęs pamatė, kad ši jo 'auka' yra išmesta ant mėšlyno. 
Taip pat kai sykį vienas brolis vis dėlto išdrįso priimti iš- 
maldą pinigais, šv. Pranciškus įsakė jam lūpomis padėti 
juos ant asilo išmatų. 


Dabartinio žmogaus akimis žiūrint, šitoks šv. Pran- 
ciškaus nusistatymas pinigo atžvilgiu yra nesuprantamas 
ir nepateisinamas. Juk argi nevistiek, ką elgetaujant imti: 
dešimtį centų ar duonos riekę? Tą dešimtį centų galima 
gi krautuvėje pakeisti į bulkutę. Kodėl tad duoną galima 
imti, o pinigo ne? Kodėl reikia į jį žiūrėti kaip į akmenis 
ir dulkes? Argi pinigas neatstoja daikto? Kodėl tad šv. 
Pranciškus daiktus leido broliams imti, o pinigų ne? 
Kas vertė šventąjį pinigo vengti ir jį net niekinti? — Į ši- 
tuos klausimus galėsime atsakyti, tik atskleidę pinigo vaid- 
menį žmogaus apsirūpinime ir tuo pačiu jo santykį su 
dieviškąja Apvaizda. Šv. Pranciškaus nusistatymas pinigo 
atžvilgiu yra ne ekonominis, bet religinis. Galimas 
daiktas, kad ekonomikoje pinigas ir daiktas yra tos pačios 
vertės. Tačiau religijoje juodu nestovi toje pačioje plot- 
mėje, nes nevienodai santykiuoja su rūpesčiu rytojaus 
diena. 

Pinigas yra ne daiktas, bet tiktai daikto ženklas. 

Pats savyje jis jokios vertės neturi. Tiesa, auksas ir sidab- 
ras yra gražūs, todėl naudojami papuošalams ir pagražini- 
mams. Bet tokiu atveju jie peržengia ekonominę sritį ir 
patenka jau į estetinių vertybių plotmę. O kol auksas ir 
sidabras yra piniginės monetos, tol jos yra tik ženklai, 
naudą reiškią, bet jos savyje neturį. Pinigas pats savimi 
nepavalgydina alkanojo, nepridengia nuogojo, nepagirdo 
trokštančiojo. Nuosekliai tad ten, kur jis kaip ženk- 
las daikto nereiškia, sakysime, primityviųjų žmonių gy- 
venime, arba ten, kur jo ženkliškumas negali būti pavers- 
tas daiktiškumu, ten jis neturi jokios vertės. Duoti Afri- 
kos džiunglių negrui, nesusisiekiančiam su baltųjų civiliza- 
cija, šimtą dolerių arba troškuliu mirštančiam Sacharoje 
dešimtį dolerių, kad jis nusipirktų gėrimo, yra tas pats, ką 
ir nieko neduoti, nes negras nežino, ką su šiuo popieriu- 
ku veikti, o trokštantysis dykumose neturi jokios galimy- 
bės šio popierčlio ženklą paversti vandens stiklu. Sutarti- 
nis pinigo pobūdis yra jam esminis. Jis yra kilęs iš žmo- 
gaus pastangų pasilengvinti mainų prekybą tuo būdu, kad, 
užuot už daiktą davęs daiktą, jis galėtų už daiktą duoti su- 
tartinį ir galiojantį ženklą. Todėl nors šiandien pinigo ka- 
ralystė yra labai plati ir paini, nors jo vaidmuo visuome- 
nėje yra virtęs ištisu mokslu, tačiau esmėje anas pirmykš- 
tis jo pobūdis yra pasilikęs ir šiandien. Pinigas yra 
daikto pakaitalas ženklu. 

Iš šito ženklinio pobūdžio kaip tik ir kyla būdingos 
pinigo žymės: 1. jo linkmė į ateitį ir 2. jo galia sutelkti 
daiktus. 

Jeigu žmogus turi piniginėje šimtą dolerių, tai da- 
bar, šį štai akimirksnį jis dar nieko neturi; nieko, kas 
jam būtų naudinga ar reikalinga, išskyrus margą žalsvą 
popieriuką. Prireikęs ko nors dabar, štai šį akimirksnį, 
jis šiuo popieriuku pasigelbėti negali. Jis pirma turi jį iš- 
keisti į jam būtiną daiktą: į maistą, į drabužį, į darbo prie- 
mones, į vaistus ir t. t. Tik tokiu pakeitimo atveju pasirodo 
šio popieriuko naudingumas. Kitaip sakant, pinigo 

vertė glūdi ne jo dabartyje, bet jo atei- 
tyje. Pinigas pats savyje nėra vertė, bet jis tik reiš- 
kia vertę, todėl esmingai jis yra nukreiptas į ateitį, nes 
reikšmė virsti tikrove gali tik ateisiantį metą. Kaip ilgas 
šis metas bus, tai priklauso nuo žmogaus noro ir nuo įvai- 
rių ūkinių aplinkybių. Kartais tarp pinigo reikšmės ir jo 
pavertimo tikrovine nauda praeina tik keletas minučių, o 
kartais net keletas metų ar dešimtmečių. Tačiau laiko il- 
gis čia neturi jokios lemiančios įtakos. Kiekvienu atveju 
pinigo vertė glūdi ateityje. Pinigo dabartis yra tiktai ga- 
limybė, bet ne tikrovė. Čia glūdi taupymo pagrindas: su- 
sikrovus pinigų, esti susikraunama ir šių galimybių atei- 
čiai. Bet kartu čia glūdi ir pinigo rizikos pagrindas: susi- 
krovus pinigų, bet pakitus jų reiškiamai vertei, šios gali- 
mybės sumenkėja, kartais ir visiškai žlunga. Todėl pinigas, 
būdamas iš esmės susijęs su ateitimi, slepia savyje saugu- 
mą ir netikrumą: saugumą, nes jis patikrina žmogui teisę 
susikrautas galimybes paversti realybėmis ir tuo būdu 
save aprūpinti; netikrumą, nes pastato žmogų į pavojų, su- 
svyravus ekonominiam gyvenimui, šių galimybių netekti 
ir palikti visiškai plikam. Turėti tad pinigo dar nereiškia 
realiai būti turtingam. Tai tik reiškia turėti gali- 
mybę tapti turtingam, jeigu ši galimybė ateityje virs 
tikrove, nes pinigas dar nėra tikrovė. 

Bet kaip tik todėl, kad jis nera tikrovė, pinigas turi 
galios sutelkti daiktus. Jeigu nebūtų pinigo, niekas negalė- 
tų būti turtuolis. Jeigu, sakysime, už darbą būtų mokama 
ne pinigais, bet daiktais — maistu, drabužiu, vaistais, 
knygomis, gyvuliais, — tuojau pasirodytų negalimybė ir 
neprasmė turėti šių daiktų daugiau, negu jų reikia da- 
barčiai. Aukštesnis valdininkas, gaudamas kas mėnuo, 
pavyzdžiui, tris poras batų, dvejetą kostiumų, dešimtį kny- 
gų, šimtą tablečių aspirino ar sulfonamidų, vieną aviną, 
tris žąsis, tuojau pamatytų, kokia yra didžiulė neprasmė 
krauti šiuos daiktus į sandėlį, kuriame juos tikrai suės rū- 
dys ir kandys. Daiktų telkimas yra negalimas, nes daiktas 

ekonomiškai yra vertingas tik tada, kai jis yra dabar 
naudojamas. Kalbėdamas Kalno pamoksle apie turto žlun- 
gamumą, Kristus išreiškė ne tik jo religinį, bet kartu net 
ir ekonominį reliatyvumą. Ekonominės gėrybės prašosi 
naudojamos čia pat, šiandien. Jų krovimas ateičiai men- 
kina jų vertę ir galop ją visiškai pražudo: valgiai sugenda, 
drabužius suėda kandys, darbo priemonės pasensta, gy- 
vuliai nudvesia. 

Bet štai, pinigas kaip tik išgelbsti ekonomines verty- 
bes nuo tokio žilungamumo. Primityvus ir juokingas mums 
atrodo “turtuolis', kurs savo spintose turi šimtą porų batų, 
šimtą kostiumų, tūkstančius marškinių, o savo tvartuose 
nesuskaitomas bandas galvijų. Tačiau visiškai nejuokingu 
mes laikome tą, kuris savo piniginėje varto tūkstantines. 
Esmėje gi abu jie yra vienodi: už tūkstantinės juk galima 
nusipirkti šimtus daiktų. Tačiau daiktus telkti realiu 
jų pavidalu yra sunku ir pavojinga. Todėl nė vienas pro- 
tingas žmogus jų šiuo pavidalu nė netelkia. Užtat 
visiškai patogiai juos galima telkti ženkliniu arba 
pinigo pavidalu. Todėl visi juos šiuo pavidalu ir 
telkia. Taupymas ir praturtėjimas yra galimas tiktai pi- 
nigo forma. Pinigas yra priemonė telkti daiktams, išven- 
giant tikrovinio jų neprasmingumo arba, tiksliau sakant, 
šį neprasmingumą pridengiant. šiuo atžvilgiu pinigas yra 
žmogaus atsakymas į Kristaus nurodymą, kad žemiškuo- 
sius turtus “rudys ir kandys gadina" Mat 6,19). Daiktai 
iš tikro nyksta ir genda, bet ženklai ne. Todėl žmogus ir 
sugalvojo vietoje daikto pastatyti ženklą ir tuo būdu ap- 
sisaugoti nuo rūdžių ir kandžių. Jeigu medžiaga, kurioje 
laikosi piniginis ženklas, kartais ir sugenda, tai pats žen- 
klas dėlto vertės nenustoja. Suplyšęs banknotas vistiek 
yra pingas, nes jį be vargo galima išleisti arba banke pa- 
keisti nauju. Pinigo vertė glūdi jo ženkle, todėl jis laikosi 
tol, kol galioja žmonių susitarimas teikti šiam ženklui tam 
tikrą daiktinę vertę. 

Šiuodu pinigo bruožu — jo linkmė į ateitį ir jo galia 

sutelkti daiktus — kaip tik ir atskleidžia mums labai savo- 
tiškus jo santykius su dieviškąja Apvaizda. Jeigu Kristus 
liepia nesirūpinti rytojaus diena, tai pinigo turėjimas yra 
niekaip nesuderinamas su šiuo nesirūpinimu. Kadangi pi- 
nigas savo esmėje linksta į ateitį, todėl kas turi pinigų, tas 
savaime yra apsirūpinęs rytojaus dienai. Jis gali kar- 
lai yra nepakeisti į daiktus. Tačiau rytojus jam yra 
užtikrintas, be abejo, tiek, kiek apskritai galima kalbėti 
apie šios žemės gyvenimo tikrumą. Todėl imti pini- 
gus ir sykiu nesirūpinti rytojumi yra 
prieštaravimas, kadangi pinigas yra skirtas ryto- 
jui ir pats jo ėmimas bei turėjimas jau yra rytojaus aprū- 
pinimas. Štai kodėl šv. Pranciškus pinigo neėmė nei pats, 
nei neleido broliams imti. Jis jautė, kad pinigas ob je k- 
tyvine savo prasme yra sukurtas dieviškajai Ap- 
vaizdai pakeisti; kad jis yra savotiška klasta, pridengianti 
žemiškojo turto žlungamumą. Todėl šventasis nuo pinigo 
bėgo ir jį net niekino, nes jame regėjo demonišką pastangą 
atitraukti žmogų nuo pasitikėjimo dangiškuoju Tėvu. Kas 
turi pinigo, tas rytdienos rūpesčius pa- 
veda ne Viešpačiui, bet savo piniginei. 
Pinigas yra ženklas, kad jo savininkas — vistiek ar jis bū- 
tų atskiras asmuo, ar ištisa bendruomenė — daugiau ar 
mažiau netiki į dieviškąją Apvaizdą. Tuo tarpu kas savo 
likimą ne teoriškai savo prote, bet praktiškai savo egzis- 
tencijoje sudeda į dangiškojo Tėvo rankas, tas pinigo ne- 
turi ir net jo neima. Kristaus žodžiai, kad negalima sykiu 
“tarnauti Dievui ir Mamonai" (Mat 6,24), randa čia giliau- 
sią patvirtinimą. Ir Dievas ir Mamona yra ateities valdo- 
vai. Abu jie laiko žmogaus rytdieną savo rankose ir ją 
aprūpina. Žmogui belieka pasirinkti, kurią ateitį jis pada- 
rys sava: Dievo ar Mamonos. Pasirinkęs Dievo ateitį, jis 
tuo pačiu grindžia rytojaus dienos vargų aprūpinimą dan- 
giškuoju Tėvu, kuris žino, ko mums reikia, ir sykiu atmeta 
Mamonos pasiūlas atsiremti į santaupas, indėlius bei čekių 

knygeles. Pasirinkęs Mamonos ateitį, jis atremia rytdie- 
nos rūpesčius į pinigo galimybes ir tuo pačiu atstumia Vieš- 
paties Apvaizdą bei jos veikimą mūsų būtyje. Tarp Dievo 
ir Mamonos, kaip sakyta, nėra ir negali būti sintezės. Tai 
yra du varžovai, rungiąsi už mūsų apsisprendimą būsimojo 
laiko atžvilgiu: kam mes pavesime savo rytdieną. šv. Pran- 
ciškus giliai suprato šitą paties Kristaus paskelbtą Dievo 
ir Mamonos nesuderinamumą, todėl aiškiai apsisprendė už 
Dievo ateitį ir savo rytdieną sudėjo į dangiškojo Tėvo ran- 
kas. Užtat jis ir neėmė pinigo, nes pinigas yra konkretus 
Mamonos ženklas, jos priemonė aprūpinti mums rytojų. 
Pinigas šv. Pranciškui tiek tereiškė, kiek jo kojų mindžio- 
jamos dulkės. 

Iš kitos pusės, apsisprendęs gyventi tik šia diena ir 
turėti tik tiek, kiek reikia šios dienos rūpesčiams paten- 
kinti, šv. Pranciškus turėjo savaime pinigą neigti, nes šis, 
kaip sakėme, yra daiktų sutelkimas ateičiai. Po pinigo 
ženklu glūdi turtas, kuris nėra ir negali būti sunaudojamas 
šiandien, jei mes pinigą pasilaikome. Todėl būti vi- 
sišku neturtėliu ir turėti pinigo taip pat yra prieštaravi- 
mas. Nors brolių bendruomenė, atėjus vakarui, būtų ne- 
turėjus jokio daikto, skirto rytdienai, bet jeigu jos eko- 
nomo stalčiuose būtų buvę pinigo, ji būtų buvusi, bent iš 
dalies, jau apsirūpinusi rytdienai ir tuo pačiu nevisiška 
beturtė. Pinigas yra klasta ne tik laiko, bet ir daiktų at- 
žvilgiu. Nebūdamas daiktas, o tik ženklas, jis žadina įspū- 
džio, kad jo savininkas neturi nieko, kuo galėtų čia pat pa- 
sinaudoti. Tačiau kaip tik šis ženkliškumas padaro, kad jo 
savininkas yra turtingas galimybėmis rytojaus dienai. Kas 
turi pinigo, tas gali būti neturtėlis šiandien, bet jis nebėra 
neturtėlis rytdienai. Tuo tarpu šv. Pranciškus kaip tik 
šiuo rytojaus neturtu ypatingai buvo susirūpinęs. 
Jis kaip tik pabrėžė ateities sudėjimą į dangiškojo Tėvo 
rankas. Ši diena jam galėjo būti dar kiek turtingesnė. Bro- 
lių elgetavimas galėjo duoti gerų vaisių. Tačiau viskas 
šiandien ir turėjo baigtis. Rytdienai turėjo nieko ne- 

belikti. Bet kaipgi nieko nebeliks, jei bus imamas pinigas 
ir saugojamas brolių bendruomenės kasoje? Rytojaus 
dienos neturtą pinigas paverčia farizie- 
jizmu. Štai kodėl šv. Pranciškus, būdamas nuoseklus 
ir ištikimas ligi galo, pinigo neėmė. 

Ši trumputė pinigo esmės sklaida rodo, kad šv. Pran- 
ciškaus nusistatymas pinigo atžvilgiu nebuvo kokia nors 
jo dvasios keistybė, bet visiškai nuosekli išvada iš pinigo 
vaidmens mūsajame buvime. Absoliučiai pasitikėdamas 
Dievu ir būdamas tikras neturtėlis, Asyžiaus šventasis ne- 
galėjo pinigo teigiamai vertinti ir jo imti, nes tuo būdu 
jis būtų sulaužęs šį pasitikėjimą ir išdavęs savo neturtą. 
Dešimt centų religiniu atžvilgiu nėra tas pat, kas ir 
duonos riekė. Duonos riekė rytoj bus nebe tokia, kokia ji 
yra šiandien; už savaitės kitos ji visiškai nebebus maistas. 
Tuo tarpu dešimt centų bus tie patys rytoj, ir po metų, ir 
gal net po kelių dešimtmečių. Imdamas daiktą, žmogus jį 
ima šiandienai. Imdamas pinigą, jis ima jį rytdie- 
nai. Daiktas yra Viešpaties dovana, Jo Apvaizdos vaisius. 
Pinigas yra žmogaus išradimas Dievui 
pakeisti. Štai kodėl “pinigas yra nešvarus", nes jis su- 
tepa mūsų tikėjimą į dangiškąjį Tėvą. 

III. ELGETAVIMAS 


1. Kokiu tad būdu šv. Pranciškus pragyveno? Nė vie- 
nas iš mūsų naudojamų apsirūpinimo būdų Asyžiaus Ne- 
turtėliui netinka: nei darbas, nes jis nerišo jo su atlygiu; 
nei santaupos, nes jis gyveno tik šia diena, nieko nepasilik- 
damas ateičiai; nei prekyba, nes jis pinigo neėmė. Visi šie 
būdai yra profaniniai, visi jie atsiremia ne į dieviškąją Ap- 
vaizdą, bet į paties žmogaus veiklą ir į daikto bei pinigo 
galią. Tačiau kadangi šv. Pranciškus pasitikėjo tiktai dan- 
giškuoju Tėvu, todėl jis nepasirinko nė vieno iš čia minėtų 
būdų. Asyžiaus Neturtėlio kelias aprū- 
pinti medžiaginiams savo reikalams bu- 
vo grynai religinis. Tai buvo tas pat kelias, ku- 
riuo esti aprūpinami dangaus paukščiai ir lauko lelijos. Jie 
patys šiam reikalui juk nieko nedaro: nei sėja, nei pjauna, 
nei verpia, nei audžia. Jie viską gauna iš kito: iš dirvos, 
kurioje auga; iš oro, kuriuo kvėpuoja; iš saulės, kurios 
spindulius suima į save; iš vandens, kurį geria. Jie gyvena 
anuo bendru gamtos turtu, kuris yra paties Dievo paruoš- 
tas. Tai yra Jo dovana savo kūriniams. Kodėl tad negalė- 
tų tokiu pat keliu eiti ir žmogus? Kodėl ir jis negalėtų sa- 
vo artimo pergyventi kaip dieviškosios Apvaizdos įrankio, 
siųsto jam šį tą duoti jo pragyvenimui? Kodėl jis negalėtų 
žiūrėti į visuomenę kaip į dirvą, kurioje rastų maisto ir 
apdaro? 

Šitoks apsirūpinimo būdas vadinasi elgetavimu. 
Gamtos padarai yra elgetos iš esmės, nes jie pragyvena 
tiktai iš kito. Tačiau ir žmogus virsta elgeta, kai savo pra- 
gyvenimą pradeda semtis ne iš savo paties veiklos (darbo, 
santaupų, prekybos), bet jį patiki kitam ir šįjį prašo pa- 
dėti jam žemėje išsilaikyti. Tokiu atveju ir jis įsijungia į 
bendrąją pasaulio elgetystę ir dalinasi jos likimu. Elg e- 
tavimas yra savo pragyvenimo sudėji- 
mas į kito rankas. Gali šitas 'kitas' būti Dievas, 
žmogus ar gamta, kiekvienų tačiau atveju apsirūpinimas, 
kyląs ne iš paties kūrinio, yra elgetavimas. Bet jis kaip 
tik yra nuosekli išvada — ir net būtina — iš nesirūpinimo 
rytdiena. Kas rytojaus rūpesčius visiškai ir egzistenciškai 
paveda Dievui, tas negali pavesti jų sau pačiam, vadinasi, 
negali jų tenkinti savo darbu, savo santaupomis ar savo 
bizniu; tas turi praktiškai kreiptis į kitus žmones ir juos 
prašyti išmaldos, nes Viešpats tiesioginiu būdu 
paprastai manos nekrisdina ir putpelių nesiųsdina. Jis tik 
įkvepia žmones, kad šie atvertų prašančiajam savo spintas 
ir savo sandėlius. Elgetavimas tad yra vienin- 
telis būdas pragyventi tiems, kurie tiki 
į dieviškąją Apvaizdą ir todėl gyvena 
tik šia diena. O kadangi šv. Pranciškus kaip tik buvo 
vienas iš šių retų tikinčiųjų, todėl savaime jis pasidarė el- 
geta ir visą savo vienuoliją pastatė ant elgetystės dėsnio. 
Elgetavimas virto pranciškoniškąja apsirūpinimo forma. 

Tai yra pats nuostabiausias ir sunkiausiai supranta- 
mas šv. Pranciškaus bruožas jo santykiuose su turtu. Mes 
dar galime susigyventi su mintimi, kad žmogus visiškai 
nieko neturi; kad jis viską, ką gauna, išdalina vargšams; 
kad jis neima pinigo, o tiktai daiktus. Tačiau sunkiai ga- 
lime perprasti, kaip gali žmogus eiti elgetauti, galėdamas 
dirbti ir užsidirbti. Mums darosi nesuprantama, 
kodėl šv. Pranciškus tiek savo, tiek brolių darbo nejungė 
su atlygiu, bet ir pats ėjo ir brolius siuntė prašyti išmaldos! 
Nesusipratimams išvengti reikia pabrėžti, kad šventasis ir 

jo broliai dirbo: jie anaiptol nebuvo grynai kontemplia- 
tyviniai vienuoliai. Darbas buvo nuolatinis jų užsiėmimas. 
Tačiau kadangi jie šio darbo nerišo su atlyginimu, todėl už 
jį dažniausiai nieko ir negaudavo arba gaudavo tiek maža, 
kad neužtekdavo pragyventi. Darbas nebuvo pirmiesiems 
pranciškonams jų pragyvenimo šaltinis. Todėl elgetavimas 
pasiliko vienintelė priemonė išsilaikyti. Štai kas mums yra 
nesuprantama. Moderninėmis akimis žiūrint, šitoks elge- 
sys atrodo esąs kažkoks nesusipratimas ir net iškrypimas. 
Mes tiesiog piktinamės, jei kurią dieną elgeta paskambina 
prie mūsų durų ir paprašo išmaldos. Mes greičiau sutinka- 
me duoti jam darbo ir už jį gerai užmokėti, negu išmesti 
kelias dešimtis centų 'veltui'. Darbo "evangelijos" amžiuje 
elgetavimas atrodo esąs socialinis nusikaltimas. Todėl be- 
veik visose moderninėse valstybėse jis yra uždraustas. El- 
getos yra priskiriami prie nesocialaus, parazitinio visuome- 
nės elemento ir esti policijos persekiojami kaip nusikaltė- 
liai. Štai kodėl elgetaujančio šventojo vaizdas netelpa mū- 
sų sąmonėje. Argi ir šv. Pranciškus būtų buvęs vienas iš 
šių visuomeninių parazitų ? 

Išmėginti elgetos būseną šv. Pranciškus norėjo, dar 
būdamas tėvų namuose. Kaip jau sakyta, vargšams jis bu- 
vo visados gailestingas, turto nevertino iš pat jaunumės. 
Tačiau jis nežinojo, kaip jaučiasi žmogus, kuris nieko ne- 
turi ir yra priverstas prašyti kitų pagalbos, kad galėtų iš- 
simaitinti ir apsidengti. Todėl jis ryžosi eiti elgetauti pats. 
Bet Asyžiuje to daryti jis negalėjo. Čia jį visi pažinojo, ir 
jo elgetavimas būtų sukėlęs mieste tik juoko ir buvęs pa- 
laikytas nevisai skoningu pokštu. Todėl šventasis įvykdė 
šį savotišką savo norą toli nuo gimtinės tarp visai svetimų 
žmonių. Nuvykęs sykį į Romą ir stovėdamas prie šv. Petro 
karsto jo bažnyčioje, žiūrėjo, kaip tikintieji pro geležines 
groteles metė pinigus. Staiga kažkas jame švystelėjo. Jis 
išsitraukė piniginę ir visą jos turinį žėrė ant marmorinio 
antkapio. Pinigai sužvangėjo, žmonės sužiuro į šį jaunuo- 
lį, bet jis greitai apsisuko ir išskubėjo laukan. Pamatęs 

bažnyčios pasienyje stovintį elgetą, pasivedė jį į šalį ir pri- 
kalbėjo pasikeisti drabužiais. Apsidaręs skarmalais, šv. 
Pranciškus atsistojo prie tako ir pradėjo prancūziš- 
kai prašyti išmaldos. Jo biografai pasakoja, kad prancū- 
ziškai šventasis kalbėdavęs tik tada, kai būdavęs laimingas 
ir pakilios nuotaikos. Gavęs iš praeivių kiek maisto, pa- 
valgė, vėl apsirengė savais drabužiais ir grįžo į Asyžių. El- 
getos būsena buvo išmėginta. Turtuolio Pietro di Bernar- 
donės sūnus buvo dėvėjęs vargo drabužius ir valgęs dova- 
notos duonos, 

Ir vis dėlto tai buvo daugiau žaismas, negu tikrovė. 
Tiesa, šv. Pranciškus tai darė gera valia. Jis anaiptol čia 
nenorėjo vaidinti komedijos. Jis iš tikro norėjo patirti, 
kaip jaučiasi žmogus elgeta. Tačiau šiam patyrimui pasto- 
jo kelią pagrindinė kliūtis: paties šv. Pranciškaus turtingu- 
mas. Kas kita yra persirengti elgeta, ir kas kita yra 
būti elgeta. Romoje šv. Pranciškus buvo ne elgeta, bet 
tik elgetos kaukė, tik jo drabužis, tik jo regimybė. Galėjo 
jis išmaldos gauti, galėjo ir negauti, žemiškasis jo likimas 
nuo to nepriklausė, nes Asyžiuje jis turėjo turto, kiek tin- 
kamas. Rytojaus diena anuo metu buvo šv. Pranciškui ne 
Viešpaties ir jo įkvėptų žmonių, bet jo paties rankose. To- 
dėl elgetavimas Romoje buvo netikras. Tai buvo tik psi- 
chologinis bandymas, bet ne egzistencinė būsena. 

Tikru elgeta šv. Pranciškus virto tik vėliau, kai išsi- 
žadėjo savo paties turto, kai atidavė savo tėvui net pasku- 
tinius drabužius, kai apsivilko sudriskusiu vyskupo darži- 
ninko apsiaustu. Tada elgetavimas jam pasidarė nebe žais- 
mas, nebe mėginimas, bet pati tikrovė, pats jo buvi- 
mas, nuo kurio priklausė rytojaus diena. Todėl ne Romoje 
šv. Pranciškus patyrė tikrąją elgetavimo prasmę, bet Asy- 
žiuje, atnaujindamas San Damiano bažnytėlę. Jos klebo- 
nas, norėdamas atsilyginti šventajam už jo pastangas ir už 
jo darbą, nes šv. Pranciškus pats gabeno akmenis ir net 
pats mūrino, duodavo jam kasdien valgyti. Kurį laiką šve- 
tasis valgį priėmė. Bet vieną dieną staiga jam šovė mintis, 

kad juk tai užmokestis už darbą, bet ne išmalda. 
Todėl kitą dieną, kai tik Asyžiaus varpai sugaudė vidudie- 
ninio “Angelas Viešpaties', šv. Pranciškus padėjo įrankius, 
pasiėmė dubenį ir pradėjo eiti nuo durų prie durų, prašy- 
damas valgio. Vienur jis gavo sriubos šaukštą, kitur mė- 
sos gabalėlį, trečiur daržovių. Viskas ėjo į tą patį indą. 
Baigęs savo kelią, šventasis turėjo pilną dubenį, tačiau to- 
kio mišinio, kad tik pažiūrėjus į jį galėjo praeiti bet koks 
apetitas. Vis dėlto šventasis prisivertė, atsisėdo ir pavalgė. 
Grįžęs prie San Damiano, pranešė klebonui, kad daugiau 
pas jį nesimaitinsiąs, o valgiu pasirūpinsiąs patsai. Tai ir 
buvo pirmasis šv. Pranciškaus žingsnis elgetos keliu. Tai 
buvo apsisprendimas gyventi tiktai dieviškąja Apvaizda ir 
gauti apsirūpinimą tiktai laisvomis Viešpaties dovanomis 
per gailestingus žmones. 

Šitokį apsirūpinimo būdą šv. Pranciškus norėjo įkū- 
nyti ir savo brolių bendruomenėje. Ne darbas, ne žemės 
ir miškai, ne santaupos ar prekyba, bet elgetavimas 
turėjo būti pagrinbinė naujosios vienuolijos pragyvenimo 
forma. Pirmojoje savo reguloje šventasis įraše: “Jei yra 
reikalo, jie (broliai, Mc.) turi eiti ir prašyti išmaldos, Ir jie 
neturi gėdytis, bet atsiminti, kad mūsų Viešpats Jėzus 
Kristus, amžinojo ir visagalio Dievo Sūnus, sukietino savo 
veidą kaip akmenį ir nesigėdijo. Jis buvo vargšas ir gyve- 
no išmalda, kaip ir švenčiausioji Mergelė ir Jo mokiniai. O 
jeigu žmonės brolius sugėdins ir išmaldos jiems neduos, jie 
turi už tai dėkoti Dievui ir nepamiršti, kad gėda kris ne 
ant jų, bet ant tų, kurie juos atstūmė. Išmalda yra 
paveldėjimas ir teisingumas, kuriuos 
žmonės yra skolingi vargšams ir ku- 
riuosKristus mums yra uždirbęs" (cap, 10). 
Todėl brolį, nenorintį eiti elgetauti, šv. Pranciškus vadino 
“broliu tranu", kuris minta avilio medum, bet nenori lėkti 
jo rinktų. O tie, kurie grįžta elgetavę, turį giedoti giesmes 
ir džiaugtis, nes jie grįžta nešini “angelų duona", kaip šv. 
Pranciškus vadino išmaldą. Išmalda yra palaiminta ne tik 

tam, kuris ją duoda, bet ir tam, kuris ją ima. Ji pašvenčia 
juos abu. Savo testamente šv. Pranciškus rašė: “Jei ne- 
bus nieko gauta už darbą, bėkime prie 
Viešpaties stalo, prašydami išmaldos 
nuo durų prie durų." Tai buvo nurodymas būdo, 
kuriuo broliai galėjo patenkinti rytdienos rūpesčius. Nevel- 
tui tad šv. Pranciškus savo brolius vadino “elgetaujantieji 
broliai —fratres mendicantes", nes elgetavimas turėjo būti 
tasai bruožas, kuris jo vienuoliją išskyrė iš visų kitų, nesy- 
kį turtingų, todėl išmaldos nereikalingų. Naujasis or- 
dinas turėjo būti elgetų bendruomenė. 

2. Laisvo elgetavimo įjungimas į žemiškąjį žmogaus 
buvimą rodo, kad šitokį apsirūpinimo būdą šv. Pranciškus 
laikė tikrai krikščionišku, galinčiu padaryti žmogų Kris- 
taus sekėju ir Evangelijos vykdytoju. Juk ne socialiniam 
ar ekonominiam reikalui Asyžiaus šventasis tapo elgeta, 
bet religiniam. Savo reguloje jis aiškiai teigia, kad Kristus 
buvo vargšas ir “gyveno išmalda" (cap. 10). Ar kitoks 
tad gali būti ir nuoširdus Jo mokinys? Jeigu mūsų Pirma- 
vaizdis gyveno išmalda, vadinasi, elgetavimas yra kažkas 
daugiau, negu tik socialinis dalykas; jis yra susijęs su pa- 
čiu žmogiškojo prado reiškimusi pasaulyje; jis yra ne iš 
nuodėmės ar socialinės netvarkos kilusi būsena, bet turinti 
ryšio su pačia žmogiškąja prigimtimi. Būdamas elgeta, 
Kristus palaimino šią būseną, todėl šiandien ji turi galios 
pašvęsti kiekveną, kuris ją laisvai pasirenka. Todėl mums 
ir kyla klausimas: kokiu būdu elgetavimas padaro žmogų 
Išganytojo paveikslu? Kokią vietą jis užima krikščioniš- 
kojoje egzistencijoje ? 

Elgetavimas yra iš esmės susijęs su neturtu. Kas yra 
turtingas, to elgetavimas yra žaismas. Kas yra neturtin- 
gas, tas savaime yra apspręstas kitam savo išsilaikyme. 
Tačiau kiek pats neturtas savyje yra neigimas, tiek elge- 
tavimas jau pralaužia šias grynai negatyvines sienas ir 
virsta pozityviu dalyku, nes jis suveda žmogų į 
labai savotiškus santykius su savo artimu. Elgetavi- 

mas atskleidžia prašančiojo ryšį su duo- 
dančiuoju. Ir vėl turime pabrėžti, kad tai nėra tik so- 
cialinis ryšys. Elgetavime atsistoja vienas priešais kitą ne 
tik turtingasis prieš beturtį, bet ir žmogus prieš žmogų, 
krikščionis prieš krikščionį. Iš jų vienas prašo, kitas duo- 
da; vienas atskleidžia savo stoką, kitas ją pašalina. Tai 
yra santykis, kuris siekia ligi pat žmogaus gelmių. Pra- 
šyti ir duoti yra du žmogiškiausi aktai, 
išreiškią mūsų buvimą drauge; tačiau išreiš- 
kią taip, kad jie šį buvimą arba pagilina, žmones suartin- 
dami meilės pagrindu, arba jį suardo, žmones perskirdami 
neapykantos pagrindu. Elgetavimas darosi demoniškas, 
jeigu žmogus užsidaro žmogui. Čia kaip tik ir glūdi jo pa- 
laima, bet sykiu ir jo grėsmė. 

Kas yra tasai, kuris klabena duris ir prašo išmaldos? 
Be abejo, beturtis. Žmogus yra apgavikas, jeigu elge- 
tauja, būdamas turtingas. Neturtas yra dorinis elgetavi- 
mui pagrindas. Tačiau šis pagrindas gali būti atsiradęs 
dėl įvairių priežasčių. Beturčiu žmogus gali būti pasidaręs 
dėl nelaimės (gaisras, potvynis, karas, liga), dėl socialinės 
netvarkos (nedarbas, menkas atlyginimas, didelė šeima), 
dėl paties žmogaus neapsukrumo ar negabumo (nevykstąs 
biznis, bankrotas, prasiskolinimas). Visos šios priežastys 
žemiškąjame buvime yra labai realios ir visos jos nevieną 
išvaro elgetos keliu, Vis dėlto šitokio beturčio elge- 
tavimas turi visai kitos prasmės, negu šv. Pranciškaus. 
Šitokiam beturčiui elgetavimas — bent psichologiškai — 
yra tik praeinanti būsena, kuri pasibaigia, kai tik susirenka 
tam tikras kiekis reikalingų medžiaginių gėrybių. Socia- 
linis elgeta stengiasi visados grįžti į 
senąją savo būseną. Jis stengiasi nebebūti betur- 
tis, vadinasi, vėl atsistoti, kaip sakoma, ant savų kojų ir 
pasidaryti nebepriklausomas nuo kito. Tuo tarpu šv. Pran- 
ciškui elgetavimas buvo pastovi būsena, nes ir netur- 
tas jam buvo nuolatinis. Moralinis pagrindas elgetauti jam 
buvo primestas ne iš viršaus ir todėl tik atsitiktinis, bet jo 


152 


paties prisiimtas laisvu noru, todėl pastovus. Savo elgeta- 
vimu šv. Pranciškus anaiptol nenorėjo savo neturto perga- 
lėti ir juo nusikratyti. Jis neėmė daugiau, negu reikia šiai 
dienai. Nuosekliai tad jis elgetavo visados. Jam elge- 
tavimas buvo ne priemonė išbristi iš nelaimės ar iš socia- 
linių painiavų, bet pastovi žemiškojo apsirūpinimo forma. 
— Kaip tad save pergyvena šitoks elgeta? Ką jis sa- 
vimi reiškia ir ko jis siekia ?. 

Psichologiškai jis nesijaučia esąs neturtingas. Tiesa, 
jis yra beturtis ekonomiškai, nes iš tikro nieko neturi. Ta- 
čiau kadangi jis ir nenori turėti, todėl laikyti jį betur- 
čiu reikštų nesuprasti jo nusistatymo esmės. Savano- 
riškas beturtis gyvena anapus turto ir 
neturto. Šie dalykai jam tarsi neegzistuoja. Jų atžvil- 
giu jis elgiasi taip, tarsi jie neturėtų jokios reikšmės. Vis 
dėlto nė šitoks beturtis negali išsilaužti iš būtinybės žemėje 
išsilaikyti. Jis taip pat yra žmogus kūne, todėl reikalingas 
maisto, apdangos, pastogės. Gali jis neturėti nieko sava ir 
nenorėt turėti, bet jis vistiek turi pavalgyti, apsirengti, iš- 
simiegoti. Apsisprendęs už nieko neturėjimą, jis savaime 
esti palenkiamas kitų malonei. Šios tad malonės prašyda- 
mas, jis ir eina nuo durų prie durų. Tačiau jis eina lais- 
vai. Jo niekas neverčia, nes jo neturtas yra ne socialinis, 
bet religinis. 

Tačiau kaip tik todėl šitoks žmogus jaučiasi beturtis 
metafizine prasme. Laisvai išsižadėjęs turto ir atsi- 
sakęs pragyventi iš savo darbo, religinis elgeta parodo, kad 
žmogus pats iš savęs nieko neturi ir ne- 
gali turčti; kad net pats jo gyvybės palaikymas yra 
sudėtas į kitų rankas. Tai yra ne kas kita, kaip kūrinio 
esmės atskleidimas. Būdamas kilęs iš nebūties sprendžia- 
muoju Viešpaties žodžiu, kūrinys yra absoliučiai priklau- 
Semas nuo savo Kūrėjo. Jis laikosi ne pats savimi, bet Kitu, 
ris yra jį pašaukęs būti. Jis yra viską gavęs iš Kito. Dar 
daugiau, jis ir toliau viską gauna iš šiojo Kito, nes kūrybi- 
nis aktas niekados nesiliauja. Kūrinio palaikymas yra nuo- 

latinis jo kūrimas, vadinasi, nuolatinis jo šaukimas iš ne- 
būties. Nebūtis kūrinio atžvilgiu niekad nėra pergalė- 
ta, bet kiekvieną akimirką pergalima paslaptingu 
Viešpaties aktu. Tuo pačiu kiekviena kūrinio egzistencijos 
akimirka yra savos būties gavimas: dovana ir malonė, 
Kūrinys yra esminis ir amžinas elgeta 
pačia ontologine šio žodžio prasme, To- 
dėl žmogaus elgetavimas, atsiremiant į žmonių malonę, yra 
tik regima kūriniškumo išraiška, tik akivaizdus nurody- 
mas, kad gauti duonos, apdaro ar pastogės yra nepalygi- 
namai menkiau, negu gauti būtį. Gavę būtį iš Vieš- 
paties rankų ir todėl būdami elgetos metafizine savo sąran- 
ga, mes tuo pačiu galime, o kartais net turime, būti elgetos 
ir kasdieniniame gyvenime. Eiti nuo durų prie durų, pra- 
šant išmaldos, reiškia skelbti metafizinį žmogaus neturtą, 
jo absoliučią priklausomybę nuo Dievo - Kūrėjo ir nuo Die- 
vo - Palaikytojo. Elgetavimas yra žmogaus kū- 
riniškumo regimybė. 

Kas pragyvena iš savo darbo arba iš savo turto, tas 
esti viliojamas pagundos manyti, kad jis išsilaiko pats sa- 
vimi. Turtas arba uždarbis šiuo atžvilgiu yra didelė ir pa- 
vojinga žmogaus apgaulė. Jis pridengia esminę jo elgetys- 
tę ir kelia jame savimi pasitikėjimo jausmą. Turtingam 
žmogui atrodo, kad jis stipriai laikosi savoje būtyje ir tai 
ant savo paties kojų. Tuo tarpu elgetystė šią kaukę nuplė- 
šia ir žmogaus būtį parodo visame jos plikume. Religinis 
elgeta yra turtingųjų įspėjėjas paties Kristaus žodžiais, 
kuriuos Jis liepė rašyti Laodikijos bažnyčios angelui: “Tu. 
sakai: Aš esu turtingas ir pralobęs ir nieko neprivalau; o. 
nežinai, kad esi nelaimingas ir apgailėtinas, beturtis, ak- 
las ir plikas" (Apr 3,17). Todėl būti elgeta yra savotiškas 
pašaukimas, būtent: skelbti metafizinį žmogaus neturtą 
ir tuo pačiu jo priklausomybę nuo Dievo. 

Religinis elgeta šitaip save ir pergyvena. Atsistojęs 
prie durų ir laukdamas jų atidarant, jis jaučiasi atėjęs ap- 
reikšti anos didžios tiesos, kad visi esame kūriniai, vadinasi, 

elgetos savo esmėje, ir kad todėl visi esame lygūs — tiek 
prašantieji, tiek duodantieji. Ir suima jį didelis džiaugs- 
mas, gavus išmaldos; ne todėl, kad jis gali ja pasisotinti 
ar apsidengti, bet todėl, kad jo pašaukimas buvo suprastas 
ir atsakytas. Štai kodėl šv. Pranciškus liepė savo broliams, 
grįžtant elgetavus, giedoti džiaugmo giesmę. ši giesmė tu- 
rėjo būti sykiu ir padėka už dieviškosios Apvaizdos veiks- 
mingumą, ir įvykdyto pašaukimo apvainikavimas. Ji tu- 
rėjo būti savotiškas “Te Deum laudamus' savos misijos pa- 
baigoje. Čia taip pat glūdi pagrindas, kodėl šv. Pranciškus 
liepė broliams nesigėdyti elgetauti. Liudyti žmogaus pri- 
gimties menkystę, jos nuogumą, jos laikymąsi Viešpatyje 
juk nėra jokia gėda. Greičiau tai yra garbė, nes tik šitokiu 
liudijimu žmogus esti pastatomas į tikrąją šviesą būties 
sąrangoje. Religinis elgeta yra žmogaus kū- 
riniškumo šauklys. Todėl jis turi atlikti savo už- 
davinį nesigėdydamas, kaip ir jo Išganytojas nesigėdijo 
pasirodyti žemėje elgetos pavidalu. Būti kūriniu nėra gėda, 
Tuo pačiu nėra gėda prisiimti tokią būseną, kuri šį kūriniš- 
kumą geriausiai išreiškia. 

3. Elgeta tad Krikščionybėje yra metafizinio žmogaus 
neturto liudytojas. Tačiau kas yra elgetos šelpėjas 
šiame nuostabiame žemiškojo buvimo santykyje? Kas yra 
tasai, kuris prašančiajam atidaro duris, įsileidžia jį į vidų, 
pavalgydina, pagirdo, aprengia ir nakčiai priglaudžia? — 
Dievo akyse jis yra toks pat elgeta, kaip ir prieš jį stovin- 
tysis. Šv. Augustinas šitaip išreiškia juodviejų santykį: 
“Vargšas sako: Tu esi mano Dievas; turtingasis tesako: 
Tu esi mano Dievas. Anasai turi mažiau, šisai daugiau; 
bet pinigų, ne Dievo"*, Dievo pasiturėjimo atžvil- 
giu juodu abu yra vienodi, nes abu yra kūriniai, todėl abu 
elgetos ir abu visko reikalingi iš Kūrėjo. Jeigu tad davėjas 
ištiesia savo ranką ir sušelpia prašantįjį, tai jis tai daro ne 
iš savęs, bet iš Viešpaties malonės. Duoti išmaldos 


3 Sermones 47, Migne PL 38,315 p. 

taip pat yra malonė, kaip ir jos gauti. 
Kristaus žodžiai “be manęs jūs nieko negalite padaryti" 
(Jon 15,5) visu svoriu tinka ne tik elgetai, bet ir šelpėjui. 
Šelpimas yra dalyvavimas aname visuotiniame dieviškosios 
Apvaizdos akte, kuris palaiko būtybes buvime arba, evan- 
geliškai kalbant, maitina dangaus paukščius ir apdengia 
lauko lelijas. Tai yra taip pat pašaukimas. Vienus Vieš- 
pats šaukia, kad jie liudytų esminę žmogaus elgetystę 
dėl jo kūriniškumo. Kitus tas pats Viešpats šaukia, kad jie 
apreikštų ir vykdytų Jo rūpinimąsi visomis būtybėmis. 
Pirmieji vadinasi elgetos, antrieji — šelpėjai. Bet abeji iš- 
reiškia vieną ir tą patį žmogiškumą. Elgeta jį išreiškia, 
kiek jis nieko neturi pats iš savęs. Šelpėjas jį išreiškia, 
kiek jis viską gauna iš Dievo. Būti šelpėju reiškia įsijungti 
į šį visuotinį aprūpinimą ir eiti dieviškosios Apvaizdos pa- 
reigas konkrečioje buvimo situacijoje. Todėl religinis šel- 
pėjas visados pergyvena save kaip Viešpaties įgaliotinį, 
kaip Jo gėrybių užvaizdą, kuriam yra pavesta globoti kil- 
niausią Jo kūrinį, Jo paveikslo nešėją bei reiškėją. Ne sa- 
vo vardu religinis šelpėjas duoda išmaldos, bet Dievo — 
Palaikytojo. 

Elgetos tad akivaizdoje šelpėjas jaučiasi esąs toks pat 
beturtis, kaip ir pats prašantysis. Jis juk žino, kad gėry- 
bės jo kluonuose giliausia prasme yra ne jo, bet Viešpaties; 
kad jis pats yra tik jų dalintojas reikalingiesiems, kuriuos 
Šventoji Dvasia atsiunčia prie jo durų. Šelpimas yra Dievo 
žmogui patikėtas talentas, už kurį jis turės duoti apyskaitą. 
Todėl šv. Augustinas ir įspėja turtinguosius nesididžiuoti 
ir nesigirti išmaldos davimu: “Nė vienas tegu nesididžiuo- 
ja, broliai, jei sušelpia vargšą. Tenesako savo širdyje: aš 
duodu, o anasai ima; aš priglaudžiu, o šisai reikalingas pas- 
togės. Tu esi gal iš tikro daugiau reikalingas, negu jis. 
Gal tavo priglaustasis yra teisingas. Jis reikalingas duo- 
nos, o tu tiesos; jis reikalingas pastogės, o tu dangaus; jis 
reikalingas pinigų, o tu teisingumo"'**, Turėti turto Krikš- 
čionybės šviesoje reiškia dar nieko neturėti Žmogus 

žmogaus turtu nepralenkia, nes turtas pats 
savimi mūsų netobulina, todėl ir mūsų matu būti negali. 
Jis stovi mūsų egzistencijos pakraštyje. Šiuo atžvilgiu šel- 
pėjas nėra aukštesnis už elgetą. 


Todėl kaip nėra gėda prašyti, taip nėra garbė duoti. 
Girtis savo išmaldomis reiškia girtis nesavu dalyku. Kris- 
tus Kalno pamoksle griežtai mus įspėja: “Duodamas išmal- 
dos, netrimituok ties savimi trimitu, kaip kad veidmainiai 
daro sinagogose ir gatvėse, kad būtų žmonių gerbiami, Iš 
tikrųjų sakau jums: jie atsiėmė savo užmokestį. Tau gi 
duodant išmaldą, tegu kairioji nežino, ką daro tavo deši- 
nioji, kad tavo išmalda būtų slaptoje ir kad tavo Tėvas, 
kurs mato slaptoje, tau atsilygintų" (Mat 6,2-4). šelpi- 
mas yra religinis tiktada, kai jis vyksta 
ne garbei pelnyti, bet Dievo Apvaizdai 
žemėje vykdyti. Kas Viešpaties dovanas dalina tri- 
mituodamas ir tuo atkreipdamas į save žmonių dėmesį, tas 
yra veidmainis, nes jis šelpia taip, tarsi žemės gėrybės būtų 
tikra jo nuosavybė. Iš tikro tačiau jos yra žemės ir dan- 
gaus Valdovo. Todėl toks šelpėjas didžiuojasi tuo, kas jam 
giliausioje esmėje nepriklauso. Laikydamas save tik- 
ruoju žemiškųjų gėrybių savininku, jis užgrobia Dievo 
vietą pasaulyje. Jis pasisavina tai, kas priklauso Kūrėjui. 
Trimituojąs šelpėjas yra ne tik veidmainis, bet ir uzurpa- 
torius Dievo atžvilgiu, nes jis mėgina išstumti Jį iš Jo kaip 
Kūrėjo ir absoliutaus visako Savininko vietos. Tokio šelpė- 
jo išmalda gali būti naudinga ekonominiu bei socialiniu 
atžvilgiu, bet ji yra bevertė religiniu atžvilgiu. Savo pasi- 
didžiavimu jis “jau atsiėmė savo užmokestį". Ko nors dar 
jieškoti jam pas dangiškąjį Tėvą nėra prasmės. Eiti die- 
viškosios Apvaizdos įgaliotinio pareigas galima tik tyliai, 
nužemintai ir kukliai, kad kairioji nežinotų, ką daro deši- 
nioji. Tai yra pats pagrindinis religinio šelpėjo bruožas. 

Kitas bruožas yra nesirinkti šelpiamųjų. 


* Sermones 239, Migne PL 38,1128 p. 

Šelpimo pagrindas yra tik vienas vienintelis: žmogaus ne- 
turtas. Jeigu prieš šelpėją atsistoja prašantysis, reikalin- 
gas maisto, drabužio, pastogės, tai šis negali jo klausinėti, 
kaip tai įvyko, kad jis nieko neturi. šelpimui pakanka fak- 
to, kad žmogus yra reikalingas išsilaikymo, nes žemėje 
išsilaikyti yra pagrindinė kiekvieno tei- 
sė, o padėti kitam išsilaikyti yra pagrin- 
dinė kiekvieno pareiga. Mes apreiškiame esminį 
savo apsprendimą būti drauge kaip tik tuo, kad nešame 
vienas kito naštas. Būti žemėje yra sunku. Todėl mes ir 
esame Šventosios Dvasios raginami ištiesti pagalbos ranką 
kitam, kuris yra ištiktas dar didesnių sunkenybių, negu 
mes patys. Todėl tik šios sunkenybės ir yra pagrindas 
mums rankai tiesti. Tuo tarpu nesykį šelpėjus ima pagun- 
da padėti tam, kuris yra giminė, pažįstamas, jiems reko- 
menduotas, patinkamas savo išvaizda, savo darbais, daug 
žadąs ateičiai ir t. t. Kitaip sakant, pagunda rink- 
tis yra šelpimo darbe visados dabartinė. 
Jį žinojo jau Bažnyčios Tėvai, todėl su ja kovojo, kad ji 
neiškreiptų krikščioniškosios šalpos ir nepaverstų jos be- 
verte antgamtiniu atžvilgiu. Šia prasme šv. Bazilijus Didy- 
sis rašo: “Nesakyk: šis draugas, šis giminė, šis man gero 
padaręs, o anas praeivis, svetimas, nežinomas. Jei žiūrėsi 
nelygybių, nepasieksi gailestingumo. Prigimtis yra viena. 
Tiek šis, tiek anas yra žmonės. . . Dievas nori, kad padėtum 
reikalingiesiems, nežiūrėdamas asmens. Visi esame artimi, 
visi broliai, visi vieno Tėvo vaikai"**. Žemiškasis buvimas 
visiems yra tas pat. Todėl kas jį benešdamas yra patekęs 
į vargą, tam ir turime padėti, nepaisydami, kas jis būtų. 
Tą patį kartoja ir šv. Jonas Chrizostomas: “Daugelis varg- 
šus smalsiai klausinėja tėvynės, gyvenimo, dorovės, užsič- 
mimo, kūno sveikatos; dažnai kaltina ir prikaišioja, kad 
sveikam nereikią elgetauti. .. Todėl prašau mesti šį nenau- 
dingą smalsumą ir gausiai duoti visiems neturtingie- 


* Sermo in eleemos. Migne PG 32,1161 p. 

siems"**, Arba kitoje vietoje: “Nesakykime: šis nedora: 
ir nevertas, kad gautų išmaldos; anas bjaurus, anas vėl 
atstumiantis. Žiūrėk ne vertingumo to, kuris reikalingas 
pagalbos, bet tiktai jo vargo"*, šelpimas slaptoje, 
kaip to reikalauja Kristus, ir šiuo atveju yra laidas, kad 
nebus renkamasi, bet duodama kiekvienam, kas tik yra 
reikalingas. 


Šie tad trys bruožai — pergyvenimas savęs kaip die- 
viškosios Apvaizdos įgaliotinio, pagalba artimui nesidi- 
džiuojant ir prašančiųjų neskirstymas į vertus ir nevertus 
— kaip tik ir žymi tokį šelpėją, kuris suvokia savo pašau- 
kimą ir jį savo turimomis gėrybėmis vykdo. Tokiu atveju 
jis iš tikro susitinka su elgeta kaip kūrinys su kūriniu, kaip 
žmogus su žmogumi, kaip krikščionis su krikščionimi. To- 
kiu atveju elgetavimas virsta pašvenčiamuoju aktu ir pa- 
čiam elgetai ir šelpėjui: elgetai, nes jis išreiškia savimi vi- 
sišką žmogaus priklausomybę nuo Viešpaties ir pasitikė- 
jimą Jo Apvaizda; šelpėjui, nes jis savo rankomis vykdo 
Dievo gailestingumą ir Jo rūpinimąsi visomis būtybėmis, 
pirmoje eilėje savo paties paveikslu. Štai kodėl mintis, kad 
tiek turtas, tiek neturtas gali būti kelias į krikščionišką jį 
tobulumą yra gyva nuo pat pirmųjų Bažnyčios amžių. Be 
abejo, laisvą ir savanorišką neturtą Bažnyčia visados statė 
aukščiau už turtą, kadangi šiame regėjo daugelį pavojų ir 
pagundų. Vis dėlto ji niekad jo nepasmerkė. Priešingai, 
savo Tėvų lūpomis ji nekartą skelbė, kad turtai yra blogi 
tik tiems, kurie yra patys blogi, vadinasi, kurie blogai juos 
pergyvena ir tuo pačiu blogai naudoja. Tuo tarpu tiems, 
kurie turi teisingą jų sampratą ir kurie juos naudoja kaip 
jiems Dievo patikėtus talentus, turtai yra, kaip šv. Ambro- 
zijus prasmingai pastebi, “parama dorybei — adiumenta 
virtutis". 

Elgetavime kaip tik ir išeina aikštėn ši turto - neturto 


* Hom. de eleemos. Migne PG 51,269 p. 
* Hom. in viduam PG 51,336 p. 

dialektika. Jame susitinka turtingasis su elgeta, ir abu 
atskleidžia savo nusistatymą žemiškųjų gėrybių atžvilgiu. 
Elgeta parodo, ar jis jų jieško tik kaip priemonės žemėje 
išsilaikyti ar kaip pagrindo čia pastoviai įsikurti. Turtin- 
gasis parodo, ar jis laiko juos Viešpaties nuosavybe, pa- 
vesta jam dalinti, ar savu daiktu, kurio valdovas jis pats 
yra. Ir nuo šio nusistatymo priklauso, ar elgeta nueis nuo 
turtuolio durų meile širdyje nešinas ir giedodamas džiaugs- 
mo giesmę, kaip pirmieji pranciškonai; ar pilnas neapy- 
kantos ir ryžto atkeršyti kietaširdžiui ir išdidžiam turtin- 
gajam. Rengdamasis mirti, senasis Tobijas pasišaukė savo 
sūnų ir tarp kitų pamokymų jam pasakė, kad šis visados 
šelptų vargšus, “kadangi išmalda gelbsti nuo bet kokios 
nuodėmės ir nuo mirties" (Tob 4,11). Tą patį abiem Tobi- 
jam — tėvui ir sūnui — pakartojo ir angelas Rafaelis, va- 
dovavęs jaunajam Tobijui kelionėje: “Išmalda gelbsti nuo 
mirties" (Tob 12,9). Tai yra nuostabiai gilus religinės šal- 
pos pobūdžio atskleidimas. Padėdamas neturtingajam že- 
mėje išsilaikyti, šelpėjas ne tik jį išgelbsti nuo mirties, bet 
sykiu išsigelbsti ir pats, nes susikuria tuo būdu bendrą bu- 
vimo plotmę, kurioje, pasak šv. Jono Chrizostomo, kiekvie- 
nas kitam padeda ir kito yra padedamas — “unusguisgue 
et portat alterum et ab altero portatur". Tuo tarpu tasai, 
kuris elgetą atstumia, ruošia sau mirtį ne tik amžinojo pas- 
merkimo prasme, bet jau čia pat žemėje, nes išsijungia iš 
bendrojo buvimo, pasidaro jo priešu ir todėl anksčiau ar 
vėliau yra sunaikinamas prasiveržusių socialinių revoliu- 
cijų. Argi mes savo pačių akimis neregėjome, mirštant 
turtuolius kaip tik dėlto, kad jie išmaldos nedavė arba ją 
davė atbula ranka? Kas žemišką jame buvime yra veidmai- 
nis ir uzurpatorius, tas netenka teisės turėti jame vietos. 

4. Išmalda yra tasai pradas, kuris stovi tarp elgetos ir 
šelpėjo. Pati savyje, tiesa, ji yra medžiaginė gėrybė, vadi- 
nasi, daiktas. Tačiau duodama Viešpaties vardu ir ima- 
ma iš Viešpaties rankų, ji turi nuostabios galios sujungti 
žmonių sielas ir kartu virsti keliu dangaus Karalystėn. Jei- 

gu išmaldos prašymu elgeta atskleidžia žmogaus kūri- 
niškumą ir jeigu išmaldos davim u šelpėjas parodo žmo- 
gaus užvaizdiškumą, tai pačioje išmaldoje išeina aikš- 
ten tiek elgetos, tiek šelpėjo nusistatymas žemiškųjų gėry- 
bių atžvilgiu. Apsisprendęs už elgetos būseną, žmogus per- 
gyvena žemės turtus kaip priklausančius visiems žmonėms 
kartu. Elgetos dvasioje visados yra gyvas šv. Ambrozijaus 
teigimas: “Dievas liepė viskam atsirasti, kad pragyvenimas 
visiems būtų bendras ir kad žemė būtų tam tikra visų nuo- 
savybė. Prigimtis tad sukūrė bendrąją teisę, užgrobimas 
teisę padarė privatinę"?š. Kitaip sakant, elgetos per- 
gyvenimeatsinaujinabendrojivisų žmo- 
nių teisė į pragyvenimą, suteikta Vieš- 
paties pačiu kūrimo aktu. Pašaukimas būti yra 
savaimingas suteikimas teisės pragyventi. Todėl kaip savo 
buvimą žmogus yra gavęs iš Dievo, taip lygiai ir teisę že- 
mėje išsilaikyti. Ir ši teisė yra pirmesnė bei aukštesnė už 
"emiškųjų gėrybių privatinį pasiskirstymą. Kur tad žmo- 
gus yra ištiktas sunkenybių pragyventi, ten privatinės 
nuosavybės teisė turi nusileisti išsilaikymo teisei, ir žemės 
kluonai turi atsiverti vargšams. 


Štai kodėl šv. Pranciškus savo reguloje ir teigia, kad 
“išmalda yra paveldėjimas ir teisingumas". Tai reiškia, 
kad žemės gėrybių dalis priklauso vargšams ne dėl žmonių 
malonės, bet dėl anos pagrindinės kiekvieno prigimtyje sly- 
pinčios teisės žemėje išsilaikyti. Be abejo, niekas čia negali 
pats savo valia nubrėžti, kokia ši dalis jam priklauso ir kas 
ją turi jam, reikalui esant, teikti. Tai Dievas paliko nusta- 
tyti žmonėms pagal jų papročius ir įstatymus. Viena ta- 
čiau yra tikra, kad ši dalis turi būti atiduota, 
nes kitaip bus pasilaikomas svetimas turtas. Šiuo atžvil- 
giu šv. Bazilijus Didysis labai prasmingai sako: “Kam da- 
rau skriaudos, sakai, jei saugau ir slepiu tai, kas yra mano? 
Bet kas gi, sakyk, yra tavo? Iš kur tu visa tai gavai?... 


* De officiis ministrorum I, Migne PL 16,67 p. 

Paimdami tai, kas yra bendra, jie tai pavertė nuosavy- 
be"2?. Turto savininkas, pasak šv. Gregorijaus Teologo, 
yra “svetimų daiktų dalintojas - alienorum dispensator“, 
ir jo turimos gėrybės yra jo artimo pas jį pasidėtos. O 
“jei kas pas tave ką nors pasideda, — sako šv. Chrizosto- 
mas, — argi tu gali dėl to būti vadinamas turtingu? Anaip- 
tol! Kodėl? Todėl, kad svetimus daiktus turi"“?. Dalis, nea- 
tiduota tiems, kurie, kaip ir mes, turi teisę į išsilaikymą, 
yra nusikaltimas teisingumui, nes tai yra apiplėšimas varg- 
šo, kuris paveldi žemę, kaip ir kiekvienas kitas, 

Čia tad ir glūdi giliausias pagrindas, kodėl šv. Pranciš- 
kus nesigėdijo elgetauti. Jis beldėsi į turtuolių duris, jieš- 
kodamas ne malonės, bet teisingumo. Prašomąjį daik- 
tą jis pergyveno kaip jam priklausantį pačiu Viešpaties 
įstatymu. Jis ėjo nuo durų prie durų, kad susirinktų savo 
paveldėjimą. Asyžiaus Neturtėlio prašymas buvo esmėje 
ne maldavimas, bet priminimas, kad žmogus turi 
svetimų daiktų ir kad štai prieš jo akis stovi gyva proga 
juos grąžinti jų reikalingiesiems. Elgetos tad ir šelpėjo 
santykyje atsinaujina ana pirmykštė Dievo įsteigta tvarka, 
kada viskas priklausė visiems. Tai buvo rojaus tvar- 
ka. Nuodėmė ją pagadino. Ji pažadino žmogaus godumą, 
o šis žemę padalino, ištvarstė ir sutelkė į atskirų asmenų 
rankas, užuot palikęs ją bendru pagrindu žemiškajam visų 
buvimui. Žmonės virto pasaulio savininkais, užuot buvę 
tiktai jo užvaizdos. Elgetavimas tad kaip tik ir kelia aikš- 
tėn šį pirmykštį žemės gėrybių pobūdį. Jis mėgina žadinti 
stipriai prigesusį rojaus atsiminimą, kad žemė yra pavesta 
visiems žmonėms, o ne vienam kuriam stipresniam, 
akiplėšiškesniam ir apsukresniam luomui. Išmalda kaip 
tik yra konkretus tokio rojinio atsiminimo ženklas. šv. 
Pranciškus vadina ją “Viešpaties stalu" ir labai teisingai, 
nes kaip rojuje pats Dievas padengė stalą, o žmogus tik 
€mė ir valgė, taip lygiai ir elgetavime Viešpats teikia reika- 


* Sermo de div. et paup. Migne PG 32,117 p.. 
03 De Lazzaro con. 6, Migne PG 48,1039 p. 

lingų gėrybių, o žmogus jas ima ir jomis naudojasi. Todėl 
išmalda yra savotiška rojaus liekana. Tai yra atnaujintas 
žmogaus santykiavimas su žmogumi išsilaikymo atžvilgiu. 
Išmaldoje susitinka žmogus - elgeta su žmogumi - užvaizda, 
abu apreiškia žmogiškąją būseną pasaulyje ir suranda 
bendrą plotmę savame buvime. Štai kodėl niekas taip giliai 
nesujungia žmonių sielų, kaip išmalda, duodama religine 
dvasia. Gautame duonos kąsnyje, drabužyje, nakvynei pa- 
vestoje pastogėje žmogus - elgeta išgirsta prabylantį dan- 
giškąjį Tėvą per konkretų žmogų - užvaizdą, virstantį mū- 
sų artimu ir broliu. Juk žmogus tampa mūsų bro- 
liu kaip tik tuo, kad dalinasi su mumis 
mūsų buvimu. Kas pasiima nešti mūsų žemiškojo li- 
kimo naštą, tas yra mūsų artimas. Ne kunigas, kuris pro 
keleivis samarietis, kuris apriša mūsų žaizdas, apipila jas 
aliejumi, nugabena mus į prieglaudą, kad ten atsigautume 
— tik šis pastarasis yra mūsų artimas (plg. Luk 10,31-36). 
Štai kodėl išmalda yra tiltas į kito sielą ir štai kodėl ji gelb- 
sti mus — elgetas ir užvaizdas — nuo mirties. 

Vis dėlto šia psichologine puse išmalda dar neišsise- 
mia. Ji yra ne tik tiltas į žmogaus sielą, bet kartu kelias ir 
į dangaus Karalystę. šv. Benediktas savo reguloje yra įra- 
šęs, kad vienuolyno sandėlininkas (cellarius) žiūrėtų į jo 
tvarkomus daiktus kaip į altoriaus indus — “guasi vasa 
altaris" (cap. 31). Tai yra posakis, kuriuo šis Romos patri- 
cijų palikuonis išreiškė ne tik savo vienuolijos bet ir apskri- 
tai krikščionies pažiūrą į žemiškąsias gėrybes. Visas pa- 
saulis yra viena didžiulė Viešpaties šventovė, vienas didžiu- 
lis Jo garbės altorius. Atskiri daiktai yra tiktai šio alto- 
riaus indai, skirti Dievo tarnybai. Jų esmė yra garbinti ir 
tarnauti. Savarankiško buvimo jie neturi. Atskirti nuo 
tarnybos, jie darosi neprasmingi ir nevertingi. Todėl žmo- 
gus krikščionis, vaikščiodamas tarp šių daiktų, turi jaustis 
kaip žemiškosios šventyklos kunigas, kaip visų šių indų 
tvarkytojas, derintojas ir aukotojas dangiškajam Tėvui. 

Jeigu jis pasiglemžia juos sau, jis padaro šventvagystės 
nuodėmę. Jeigu jis atskiria juos nuo tarnybos Dievui ir jo 
paveikslui, jis išniekina patį jų buvimą „Santykis su 
daiktais yra tikras tik tada, kai žmogus 
juos pergyvena kaip įjungtus į visuoti- 
nę Dievo garbę. 

Tačiau įjungti daiktą į Dievo garbę praktiškai reiškia 
paversti jį auka, paskiriant jį žmogui, kad jis juo nau- 
dotųysi ir jį sunaudotų, nes auka turi išnykti. Dievas pats 
tiesiog daiktų neima. Užtat juos ima Jo paveikslas, nes jis 
yra susietas su daiktu per savo kūną. Kas tad aukoja daik- 
tą žmogui, tas jį aukoja esmėje Dievui, padėdamas 
jį kaip šventą indą ant visuotinio Jo garbės aukuro. Tai ir 
yra daikto galia atverti mums dangaus Karalystę. Religinę 
žmogaus vertę Kristus matuoja ne kuo kitu, bet kaip tik 
šia daiktų auka, daiktų išmalda, skirta mūsų artimui: “Bu- 
vau išalkęs, ir jūs mane pavalgydinote; buvau ištroškęs, 
ir jūs mane pagirdėte; buvau svečias, ir jūs mane priemėte; 
buvau nuogas, ir jūs mane pridengčte". Todėl “eikite, ma- 
no Tėvo palaimintieji, ir paveldčkite jums nuo pasaulio įkū- 
rimo prirengtą karalystę" (Mat 25,34-35). Šiuo atžvilgiu 
yra labai būdingas šv. Augustino minėtų Kristaus žodžių 
aiškinimas: “Paskutiniąjame teisme Jis nesakys jiems: 
Ateikite ir paveldėkite karalystę, nes jūs vedėte skaistų 
gyvenimą, nieko neapgavote, nespaudėte vargšo, nepažei- 
dėte kito teisių, kreivai neprisiekete. Ne, viso to Jis nesa- 
kys. Bet: Paveldčkite karalystę, nes aš buvau alkanas, ir 
jūs mane pavalgydinote. Kaip nuostabu, kad Viešpats visa 
kita nutyli, o kalba apie šį vieną vienintelį dalyką. Kitam 
jis pasakys: Eik į amžinąją ugnį, prirengtą velniui ir jo 
angelams. Kiek daug jis galėtų juk bedieviams prikaišioti, 
jeigu jie jį paklaustų: Kodėl mes turime eiti į amžinąją 
ugnį? Kodėl? Tu klausi, kodėl, tu svetimotery, žmogžudy, 
sukčiau, blevyzgotojau, atskalūnė? Tačiau viso to Jis ne- 
sakys, bet tiktai: Aš buvau išalkęs, ir jūs manęs nepavalgy- 
dinote"?!. Be abejo, tuo šv. Augustinas nenori pasakyti, 

kad visi kiti nusikaltimai neturės reikšmės pastarojo teis- 
mo valandą. Jis pats toliau pastebi, kad ne todėl Viešpats 
pakvies Jį pavalgydinusius į Tėvo Karalystę, kad šie nebū- 
tų nusidėję, bet todėl, kad išmalda jie bus savo nuodėmes iš- 
dildę, nes “kaip vanduo gesina ugnį, taip išmalda dildo nuo- 
dėmę" (Ekkli 3,3); dildo todėl, kadangi ji apreiškia žmo- 
gaus turimą meilę artimui kaip išplauką iš Dievo meilžs, o 
“meilė pridengia nuodėmių daugybę" (Petr 4,8). Meilė pa- 
daro, kad žmogus nuodėmėse neužkietėja, todėl esti nutei- 
sinamas pastarąją dieną. Būdama meilės ženklas, išmalda 
virsta nuodėmių dildytoja ir tuo pačiu žmogaus gelbėtoja. 
Štai kodėl Kristus - Teisėjas amžinojo mūsų likimo matu 
renkasi ne ką kita, kaip tik išmaldą. Kas davė išmaldos, 
tas turėjo meilės ir išdildė visas kitas savo nuodėmes. Kas 
jos nedavė, tas meilės neturėjo, tas sulaužė visus pranašus 
ir įstatymus, to nuodėmės pasiliko, nutremdamos jį į “am- 
žinąją ugnį, kuri sukurta velniui ir jo angelams" (Mat 25, 
41). “Gailestingumas persveria teismą" (Jok 2,13), nes 
atskleidžia meilės pilną žmogaus širdį. Tačiau “teismas be 
pasigailėjimo tam, kuris nevykdė gailestingumo" (t. p.). 
Tai yra paties Apreiškimo žodžiai, ties kuriais turėtų mūsų 
dienų krikščionys sustoti ir giliai susimąstyti. Išmaldos 
teologija šiandien yra beveik visiškai pamiršta. Tuo tarpu 
ji yra pagrindas visai krikščioniškajai mūsų egzistencijai. 

5. Šių tad trijų elgetavimo pradų — elgetos, šelpėjo 
ir išmaldos —sklaida rodo, kad elgetystė yra su- 
dedamasis krikščioniškosios egzisten- 
cijos pradas. Elgetos būsenoje susibėga pagrindi- 
niai žmogaus nusistatymai: savęs kaip kūrinio atžvilgiu, 
kuris nieko iš savęs neturi, todėl esmingai yra apspręstas 
Dievui; savęs kaip dieviškosios Apvaizdos įgaliotinio at- 
žvilgiu, kuris žmogų padaro Viešpaties rūpestingumo vyk- 
dytoju; galop medžiaginių gėrybių atžvilgiu, kurios yra 
skirtos tarnauti Dievo garbei tarsi altoriaus indai. Išmąs- 


* Sermones 58, Migne PL 38,407-8 p. 

čius elgetavimą ligi galo, pasirodo, kad tikrai krikš- 
čioniškoji egzistencija ir tėra elgeta- 
vimas. Kas neelgetauja, tas teigia save kaip galintį išsi- 
laikyti savimi pačiu ir todėl pajėgiantį padidinti savo ūgį 
vienu mastu. Kas neelgetauja, tas laiko save tikruoju že- 
mės savininku ir virsta Dievo vietos pasaulyje užgrobiku. 
Kas neelgetauja, tas medžiagines gėrybes laiko ne šven- 
tais altoriaus indais, bet savarankiškais daiktais, būnan- 
čiais savyje ir sau. Tuo tarpu kiekvienas iš šitokių nusis- 
tatymų yra aiškus Krikščionybės paneigimas. Paneig- 
ti tad elgetystę reiškia paneigti Evan- 
geliją; ir atvirkščiai, vykdyti elgetystę 
reiškia vykdyti Evangeliją; elgetos būsena 
skelbiant žmogaus absoliučią priklausomybę nuo Dievo, 
šelpėjo būsena reiškiant visuotinę Viešpaties Apvaizdą ir 
išmalda teikiant daiktams sakralinio šventyklos pobūdžio. 
Kitaip sakant, vykdyti elgetystę reiškia vi- 
są Žžemiškąjį buvimą perskverbti ant- 
gamtine šviesa, nes visą jį pastatyti 
Dievo - Kūrėjo ir Dievo - Palaikytojo 
akivazdoje. 

Štai kodėl šv. Pranciškus ir pasirinko elgetystę kaip 
geriausią būdą Evangelijai vykdyti ir ja gyventi. Jis jautė, 
kad elgetavimas yra vienintelė religinė priemonė išsi- 
laikyti žemėje taip, kaip nori mūsų Išganytojas. Visi kiti 
išsilaikymo būdai yra profaniniai. Jie pabrėžia žmogaus 
savarankiškumą, kaip darbas, arba daikto savarankišku- 
mą, kaip turtas. Tuo tarpu tik vienas elgetavimas viską 
sudeda į Viešpaties rankas ir tik iš Jo laukia pagalbos šia- 
me laikiniame mūsų buvime. Tai nėra kvietizmas ar mis- 
ticizmas, kaip kaikas norėtų manyti. šv. Pranciškus anaip- 
tol nebuvo nei kvietistas, nei misticistas. Jis dirbo pats ir 
liepė broliams dirbti; jis nesmerkė turto nė turtingųjų. 
Tačiau šiais dalykais jis negrindė savo apsirūpinimo, Tiek 
darbas, tiek turtas, kaip jau buvo minčta, jam turėjo aukš- 
tesnės prasmės: darbas jam buvo veiksmas daiktams at- 

pirkti, turtas — žmogaus valdoviškumo ženklas. Tai yra 
religiniai darbo ir turto bruožai. Šv. Pranciškus ne- 
žiūrėjo į darbą ir į turtą grynai ekonomiškai. Ekonominis 
darbo ir turto pergyvenimas iš tikro yra šių dalykų gelmės 
pridengimas nuodėminga atsitiktinybe ir todėl savotiškas 
jų išniekinimas. Aprėžti jų prasmę tik pragyvenimu reiš- 
kia nutraukti juos į profanines sritis ir net paversti anti- 
kristo įrankiais, kaip tai šiandien regime bedieviškoje val- 
stybių sąrangoje. Kiekvienas žemiškojo buvimo dalykas, 
net ir labiausiai medžiaginis, yra aukštesnės tikrovės pras- 
muo, todėl savo regimybe bei kasdienybe neišsisemiąs ir 
joje tikros savo esmės bei paskirties neatskleidžiąs. Tas 
pat yra su darbu ir su turtu. Už jų kasdienybės — teikti 
žmogui pragyvenimo — slypi aukštesnė jų vertė, kylanti 
ne iš to, kad jie žmogų išlaiko pasaulyje, bet iš to, kad jie 
šį pasaulį keičia ir žmogaus viršenybę jame apreiškia. To- 
dėl vertinti darbą ir turtą tiktai tuo, kad jie yra naudingi, 
reiškia jų neįvertinti ir jų vaidmens egzistencijoje nesu- 
prasti. Jeigu tad šv. Pranciškus nesirinko nei darbo nei 
turto savo pragyvenimo šaltiniu, sykiu abu šiuos dalykus 
pripažindamas ir net vykdydamas (darbas), tai tuo būdu 
jis juos kaip tik išvadavo iš jų nutrėmimo į grynai ekono- 
minę sritį ir atskleidė gilesnį jų pagrindą. Darbas ir turtas 
Asyžiaus šventojo būtyje buvo išvaduoti iš juos ištikusio 
nuodėmės aptemdymo. 

Savo pragyvenimui šv. Pranciškus pasirinko reli- 
ginį apsirūpinimo būdą, kuriame ekonominis pradas 
nyksta ir kuris visas susitelkia aplinkui Viešpatį Dievą. 
Elgetavimas nebėra ekonominis veikimas. Jis yra sakra- 
linis pačia savo esme. Net ir socialinis elgeta bei socialinis 
šelpėjas, nors subjektyviai ir nenorėtų reikšti žmogaus 
priklausomybės nuo Dievo ir savo darbu vykdyti Jo Ap- 
vaizdos žemėje, vis dėlto objektyviai negali panai- 
kinti elgetystės religinės prasmės. Nuosekliai tad žmogus, 
kuris nori gyventi Evangelija ir jos nuostatus paversti 
konkrečia savo būsena, savaime renkasi elgetavimą kaip 

žemiškojo išsilaikymo būdą. Pragyvenimas juk yra viena 
iš mūsojo buvimo funkcijų. Todėl ji yra taip lygiai pati- 
ketina Viešpačiui, kaip ir pats buvimas. Elgetavimas ir 
yra šio patikėjimo kasdieninš išraiška. Šios minties veda- 
mas šv. Pranciškus apsisprendė ne už darbą ir ne už turtą, 
bet už elgetystę. Tos pačios minties skatinamas jis mė- 
gino elgetystę padaryti ir savo brolių kasdieninio apsirū- 
pinimo forma. 

Iv. NAMŲ BAIMĖ 


1. Sykį prisiartino prie Jėzaus vienas Rašto žinovas 
ir tarė: “Mokytojau, aš seksiu Tave, kur tik Tu eisi" 
(Mat 8,19). Bet kur gi eis Išganytojas, kad jis neturi že- 
mėje buveinės: “Lapės turi urvų, dangaus paukščiai lizdų, 
D žmogaus Sūnus neturi kur galvos priglausti" (8,20). 
Visi, artėjant vakarui, grįžta į savo židinį: ir žmonės, ir 
žvėrys. Visi nutraukia savo buvimą pakeliui, kad rytoj jį 
pradėtų iš naujo. Vienas tik Kristus jo nenutraukia. Jis 
yra keleivis dieną ir naktį, todėl negrįžta, nes neturi kur 
grįžti, dienai baigiantis. Kristus žemėje turėjo 
užeigą, bet jis neturėjo namų. Jis neturėjo 
centro, aplinkui kurį telktųsi žemiškoji Jo būtis. Kris- 
tusniekad nebuvo namie, bet visados pa- 
keliui, 


Ar kitoks tad galėjo būti ir 'antrasis Kristus'? Tiesa, 
šv. Pranciškus turėjo tėvų namus Asyžiaus mieste. Juose 
jis užaugo ir subrendo. Tačiau, pasiryžęs sekti didžiuoju 
Karalium, jis savo tėviškę paliko, o antrosios nesusikūrė. 
Jis norėjo sekti Kristumi, kur tik jis eis. Bet kadangi Iš- 
ganytojas neturėjo kur eiti, tai tuo pačiu ir šv. Pran- 
ciškaus kelias žemėje pasidarė benamio 
kelias. Ir šiuo atžvilgiu Asyžiaus šventasis buvo nuos- 
tabiai panašus į Kristų; panašus ne tik tuo, kad neturėjo 

savo namų, bet visų pirma tuo, kad tiek savo paties, 
tiek savo brolių gyvenimą pastatė ant keleiviškumo prin- 
cipo. Tai buvo daug daugiau, negu tik pratęsti neturtą į 
pastatų sritį ir neturėti vadinamos nekilnojamosios nuosa- 
vybės. Visi kiti vienuoliai taip pat neturi namų. Nekilnoja- 
mojo turto jie taip lygiai yra išsižadėję, kaip ir kilnojamojo. 
Tačiau jie gyvena namuose, o kaikurie, sakysime, bene- 
diktinai, net visam amžiui yra prie vienos buveinės pri- 
rišti, būdami pasižadėję nesikilnoti iš vietos į vietą. Tuo 
tarpu šv. Pranciškus norėjo, kad broliai iš viso neturėtų 
jokių namų ir jokios beveinės ne tik nuosavybės, bet ir pa- 
ties gyvenimo prasme. 


Išsinuomojęs?* iš benediktinų apirusią Porciunkulės 
koplytėlę ir ją susitaisęs, šv. Pranciškus įsirengė šalia jos 
sau pačiam ir savo broliams būstą: nusipynė iš žabų lūšne- 
lę, apkrėtė ją moliu ir apdengė šakomis bei lapais; šiaudi- 
niai čiužiniai buvo lovų vietoje; plika žemė buvo sykiu sta- 
las ir kėdės; žalumynai aplinkui sudarė vienuolyno tvorą. 
Tai buvo pranciškoniškasis luogo, locus, gyvenamoji 
vieta, turinti pagal aiškią šv. Pranciškaus valią būti pavyz- 
džiu visiems būsimiesiems brolių 'namams' (plg. Spec. 
perf. 209). Bendruomenei didėjant, didėjo ir trobelių skai- 
čius. Bet visos jos buvo pastatytos pagal aną pirmykštį 
'planą'. Visos jos buvo iš molio ir žabų. Kitose vietovėse, 
sakysime, Carceri, Ponte Colombo arba Alvernos kalne, nė 
to nebuvo: ten broliai gyveno olose arba po medžiais. Šio 
savo nusistatymo neturėti namų šv. Pranciškus taip griež- 
tai laikėsi, kad kai sykį Asyžiaus miestas pastatydino bro- 
liams mūrinį namą, šventasis pats savo rankomis griebėsi 
jį griauti ir jau buvo nuardęs dalį stogo, kai įsikišo miesto 
atstovai, pastebėdami, jog jis naikinąs miesto nuosavybę. 
Tada šv. Pranciškus paliko ją ramybėje, 

* Benediktinai šią koplytėlę iš tikro buvo šv. Pranciškui pado- 
vanoję, bet šventasis jos niekad nelaikė sava nuosavybe ir kasmet 


siųsdino vienuoliams krepšį žuvų kaip nuomą už jos naudojimą. 
Tuo būdu jis nenorėjo turėti savų net Dievo Namų. 


170: 


Nenuostabu todėl, kad broliai, išauklėti keleivinėje 
dvasioje, net supratimo neturėjo, kas yra tikras vienuoly- 
nas pastatų prasme. Eidami į svetimas šalis skelbti 
Evangelijos, jie apsistodavo raupsuotųjų prieglaudose, rū- 
siuose arba apleistose bažnyčiose. Atvykęs į Erfurtą, bro- 
lis Jordanas buvo gyventojų paklaustas, ar nenorėtų, kad 
miestas jam pastatytų vienuolyną. Šisai atsakė: “Aš ne- 
žinau, kas yra tasai jūsų 'vienuolynas'. Bet jei norite, pa- 
statykite mums namelį arti vandens, kad galėtume nusi- 
plauti kojas" (Joergensen 290). Kaip šie naujieji “vienuo- 
lynai' turi atrodyti ir kokiomis sąlygomis jie turi būti stei- 
giami, nubrėžė pats šv. Pranciškus, kai jam, dėl akių ligos 
esant Siennoje, kažkoks ponas Bonaventūra pasiūlė žemės 
sklypą. Visų pirma, kalbėjo šventasis šiam geradariui, bro- 
liai turį imti žemės tik tie, kad “visados pasiliktų neturtin- 
gi ir duotų gerą pavyzdį, kuriam mes esame kiekvienu at- 
veju įpareigoti". Toliau, broliai neturį imti “žemės nuosa- 
vybėn, bet gyventi kaip svetimšaliai ir svečiai“. Jie turį 
kreiptis į vietos vyskupą ir prašyti palaiminimo darbui pra- 
dėti. Gavę leidimą steigti vienuolyną, jie neturį mūryti 
aplinkui sklypą aukštos sienos, bet tik apsodinti jį žalumy- 
nų tvorele. Nameliai turį būti “iš molio ir medžio". Bro- 
liai turį “statyti tik mažas bažnytėles, bet ne didžiulius 
pastatus" ir nesiteisinti reikalu sakyti žmonėms pamokslų, 
“nes didesnis yra nusižeminimas, jei mes Dievo žodį skel- 
biame svetimose bažnyčiose" (Spec. perf. 258-59). 

Reikalas neturėti savos buveinės šv. Pranciškaus dva- 
sioje buvo toks jautrus, jog kai sykį vienas brolis jam pa- 
sakė “aš ateinu iš tavo celės", šventasis nebenorėjo ja 
daugiau naudotis. Jam buvo tiesiog nepakenčiama turėti 
žemėje savą pastogę. Štai kodėl jis, piešdamas mažes- 
niojo brolio idealą, šalia kitų brolių, kaip Bernardo de 
Guintavalle, ištikimo neturtui; Leono, tiesaus ir skaistaus; 
Masseo, protingo ir iškalbaus; Rufino, pamaldaus ir die- 
vobaimingo, įtraukė ir brolį Liucidą, kadangi šisai niekur 
negalėjo ilgiau pabūti, kaip vieną mėnesį. Pabuvęs ilgiau 

ir pajutęs, kad prisiriša prie gyvenamosios vietos, jis tuo- 
jau ją palikdavo ir keldavosi kitur, sakydamas: “Mūsų 
beveinė yra danguje" (Joergensen 386). Šis brolio Liucido 
polinkis kilnotis kaip tik ir išreiškė vieną iš šv. Pranciš- 
kaus kuriamos bendruomenės idealinių bruožų. Idealus 
mažesnysis brolis “turėjo nenustigti vietoje", kaip ir bro- 
lis Liucidas. 

šie pavyzdžiai rodo, kad šv. Pranciškus ne tik vengė 
didelių pastatų, prabangiai įrengtų butų ar apstatytų kam- 
barių, bet kad Jis iš viso nenorėjo žemėje tu- 
reti pastovios buveinės, Mieliausia jam būs- 
tinė buvo kalnų ola, pagaminta ne žmogaus rankos, bet do- 
vanota Viešpaties Apvaizdos apsiginti nuo oro negandų. 
Todėl savo testamente jis ir rašė: “Tegul saugosi broliai 
priimti bažnyčias, gyvenamus namus ir visa kita, kas tik 
bus jiems statoma, jei tai neatitiktų šventojo neturto, kurį 
esame reguloje pasižadėję, jie tegali tenai sustoti, kaip 
ateiviai ir keleiviai. Šiuo nuostatu šventasis 
nurodė savotišką namų reikšmę žmogaus egzistencijoje. 
Namai yra kažkas daugiau, negu tik turtas, sakysime, 
maistas, drabužiai, įrankiai. Namai yra aprėžta žemės 
erdvė, kurioje žmogus įsitaiso gyventi. Šiuo atžvilgiu jie 
daro krikščioniui ypatingos įtakos, kurią šv. Pranciškus 
laikė nesuderinama su tobulu Evangelijos vykdymu. To- 
dėl jis namų vengė, tiesiog jų bijojo, nes juose jautė įsi- 
kūnijusį savotišką krikščioniškosios egzistencijos gundy- 
mą. Nauja pranciškonų bendruomenė turėjo namų išsi- 
žadėti ir tuo būdu šį gundymą pergalėti, vesdama savo 
buvimą žemėje ne namie, bet užeigoje. Eiti iš užei- 
gos į užeigą, virsti svetimšaliu ir keleiviu turėjo būti pran- 
ciškoniškas gyvenimo būdas būstinės atžvilgiu. Koks tad 
yra šitasai namų gundymas? Ką reiškia namai krikš- 
čioniškojoje būtyje? Kokia prasmė glūdi šv. Pranciškaus 
apsisprendime už nuolatinį buvojimą užeigoje? Trijų šven- 
traščio pavyzdžių sklaida padės mums į šiuos klausimus 


atsakyti, 
172 


2. Užmušęs savo brolį Abelį ir Dievo pažymėtas pra- 
keiksmo ženklu, Kainas išėjo į platų pasaulį ir “pasistatė 
miestą, praminęs jį savo sūnaus Henocho vardu" (Gen 4, 
17). šis miestas kaip tik ir buvo pati pirmoji žmonijos s o- 
dyba. Užmuštasis Abelis buvo, pasak Apreiškimo, “avių 
ganovas" (Gen 4,2) arba, etnologiškai kalbant, klajoklinės 
- nomadinės kultūros pirmatakas. O šios kultūros atstovai 
pastovių namų neturi. Jie gyvena palapinėse, nes reikalas 
nuolatos kilnotis su bandomis, jieškant vis naujų ganyklų, 
neleidžia jiems prisirišti prie vienos vietos ir pastoviai įsi- 
kurti, Todėl ne Abeliui, bet Kainui teko pirmajam pasista- 
tyti namus ir žmogų apgyvendinti aprėžtoje erdvėje. Be 
abejo, šis jo žygis gal būtų buvęs didelis lai- 
mėjimas žmonijos išsivystymui, jeigu jo pagrinduose 
nebūtų slypėjęs nuodėmingas pasipriešinimas Dievui. Ko- 
dėl Kainas pasistatė miestą, vadinasi, pastovių namų 
sodybą? Ne todėl, kad apsigintų nuo darganos ar šalčio: 
šis namų vaidmuo buvo reikalingas ir tolimam Kaino pali- 
kuoniui Jabeliui, kuris tačiau nutraukė savo prosenio tra- 
dicijas ir virto “palapinėse gyvenančiųjų ir ganovų tėvu" 
(Gen 4,20), vadinasi, nuėjo Abelio pėdomis. Taip pat ne 
dėlto, kad pastovūs namai padarytų žmogų ūkiškai stipres- 
nį: nomadinės kultūros atstovai arba gyvulių augintojai, 
neturį pastovių namų, yra apskritai turtingesni, negu že- 
mės dirbėjai arba matriarchatinės kultūros atstovai (plg. 
Gen 13,6-7). Taigi ne klimatinės ar ekonominės sąlygos 
paragino Kainą pasistatyti pastovią buveinę. Kaino žygio 
pagrindas buvo religinis: tai buvo atsakymas į jam 
mestą Viešpaties prakeikimą. 

Šventraštis pastebi, kad Kainas buvo žemdirbys (Gen 
4,2). Jis pirmasis buvo pradėjęs vykdyti dar rojuje Vieš- 
paties paskelbtą žmogaus paskyrimą palenkti žemę ir ją 
apvaldyti. Jeigu Abelis kaip avių ganovas dar naudojosi 
daugiau tuo, ką jam teikė gamta, tai Kainas jau keitė lau- 
kinę žemę pagal savo norus. Jis didino jos našumą, sėjo 
jon grūdus, ją tvarkė ir valdė. Kaino rankose žemė, paga- 


173 


dinta jo tėvo nuodėmės ir todėl želdanti tik usnis ir erškė 
čius, virto žmogaus išsilaikymo pagrindu. Kaip žemdirbys 
Kainas buvo pirmasis pasaulio kultūrintojas. Bet štai įvy- 
ko nuodėmė. Kainas užmušė Abelį, ir jo dirbama žemė su- 
gėrė nekaltai pralietą kraują. Kainas sutepė dirvą, įspau- 
dė jai savo kaltės ženklą ir todėl nustojo teisės ja naudotis. 
Brolžudystė ištrėmė Kainą iš ankstesnio jo santykio su že- 
me. Suteršta dirva negalėjo toliau žmogžudžio išlaikyti. 
Todėl Dievas jam ir tarė: “Jei tu ją dirbsi, ji neneš tau 
vaisių" (Gen 4,12). Kainas turėjo palikti pirmykštį savo 
užsiėmimą. Jis turėjo liautis buvęs žemdirbys ir turėjo im- 
tis kažko kito. Pats Viešpats jam nurodė naująjį kelią: 
“Tu būsi tremtinys ir klajoklis žemėje" (Gen 4,12). Jo- 
kios pastovios buveinės, jokio artimesnio sąlyčio su žeme 
jis ateityje nebegalėjo turčti. Jis buvo pasmerktas keltis 
iš vietos į vietą, o kad galėtų išmisti, turėjo griebtis gyvu- 
lių auginimo ir virsti avių ganovu, kaip anksčiau Abelis. 
Gal šituo pasmerkimu Dievas kaip tik ir norėjo, kad Kai- 
nas tęstų toliau užmuštojo brolio pradėtą klajoklinės kul- 
tūros gyvenimą, kad jis perimtų Abelio pareigas, jo darbą 
ir jo uždavinius. Prasidėjęs žmonijos skyrimasis į dvi pa- 
grindines kultūras — į gyvulių augintojus ir žemdirbius 
— Kaino brolžudyste buvo sustabdytas. Kiek iš Šventojo 
Rašto matyti, tik šeštojoje kartoje po Kaino Jabelis vėl 
pradeda nomadinę kultūrą, virsdamas, kaip sakyta, pala- 
pinėse gyvenančiųjų ir ganovų tėvu. Gal todėl Dievas ir 
liepė Kainui būti klajokliu, kad Abelio palikimas būtų pra- 
tęstas ir kultūrinis žmonijos pasiskirstymas nebūtų nu- 
trauktas. Kiekvienu tačiau atveju, jeigu Dievas turėjo ir 
kitokį tikslą, Kainas buvo įsakytas keisti ligšiolinę savo 
gyvenimo linkmę. Tai buvo jam bausmė už jo įvykdytą 
brolžudystę. „ 

Tačiau šią bausmę Kainas prisiėmė be gailesčio. Savo 
gyvenimo pakaitą jis pergyveno ne kaip logišką išvadą iš 
savo kaltės, bet kaip viršinę naštą; ne kaip atgailą, bet 
kaip prievartą, kuria reikia kuo greičiausiai nusikratyti. 

Tiesa, Dievo liepiamas, jis iškeliavo “į rytus nuo rojaus" 
(Gen 4,16). Bet čia pat Apreiškimas pastebi, kad kai tik gi- 
mė jo sūnus Henochas, Kainas “pasistatė miestą" (4,17). 
Kitaip sakant jis nutraukė savo klajones ir virto sėsliu gy- 
ventoju. Žemdirbiu jis, be abejo, nepasidarė. Šiuo atžvil- 
giu Dievo prakeikimas pasiliko galiojąs. Bet Kainas pa- 
grindo naują kultūros tipą, kuri etnologijoje yra žinoma 
kaip amatų ir menų pradininkė. Tai liudija ir Šventasis 
Raštas sakydamas, kad Kaino palikuonis Jubalis “buvo 
tėvas tų, kurie groja stygomis ir vamzdeliais" (4,21), o 
kitas palikuonis Tubalkainas “buvo geležies kalėjas" (4, 
22). Prie žemės Kainas nebegrįžo. Naujasis išsilaikymo 
šaltinis jam buvo žmogaus rankų dirbiniai ir dvasios ga- 
bumų objektyvavimas menų pavidalu. Tai buvo naujas da- 
lykas, ligi tol negirdėtas žmonijos istorijoje. 

Tačiau šis naujas pragyvenimo šaltinis, šis naujas gy- 
venimo būdas kilo ne iš Dievo valios, bet kaip tik iš Jo pa- 
skirties paneigimo. Pasistatydamas miestą ir sustabdyda- 
mas savo keliones, Kainas vietoje dieviškosios Valios pa- 
brėžė bei įvykdė savąją, kaip ir anas legendinis Prometė- 
jus. Pirmoji Kaino sodyba buvo Dievo 
paskirtos bausmės atmetimas. Viešpats jį 
skyrė būti tremtiniu bei pabėgėliu žemėje. Tuo tarpu jis 
apsistojo vienoje vietoje ir įsitvirtino savo paties pasista- 
tytuose namuose. Namai Kainui buvo savęs 
atpirkimo priemonė. Jie turėjo atsistoti atgailos 
vietoje ir išvaduoti jį iš kaltės. Tai buvo žmogaus atsaky- 
mas į Dievo nurodytą kelią; nuodėmingo žmogaus, kuris 
tačiau neprašo pasigailėti, bet griebiasi savo paties rankų 
padaro, kad išsipirktų nuo įvykdytos kaltės. Pirmasis 
žmonijos miestas arba pirmoji pastovi žmonių sodyba buvo 
sykiu ir pirmoji regima išraiška to nuostabaus įvykio, ka- 
da žmogus atsitraukia nuo Dievo ir pradeda eiti savu ke- 
liu. Gal todėl šis trečiasis kultūrinio žmonijos pasiskirsty- 
mo tipas ir yra etnologijoje laikomas bedievišku: ja- 
me esama gausiai magijos ir burtų, bet jame nėra Dievo. 

Pats aukščiausias sprendėjas čia yra žmogus, pasivergęs 
gamtos galias ir jomis naudojąsis saviems reikalams. Ne- 
reikia beveik nė priminti, kad šis pirmykštis kainiškasis 
kultūros tipas kaip tik ir yra gyvas moderniojoje mūsų 
civilizacijoje. 

Antrasis pavyzdys yra Babelio bokštas. Jis buvo taip 
pat klajoklinės kultūros žmogaus šunkelis. Atkeliavę iš 
Rytų, šios kultūros atstovai “rado Sennaaro šalyje lygu- 
mą ir joje apsistojo" (Gen 11,2). Be abejo, jiems buvo 
aišku, kad čia jų klajonės nesibaigs, kad netrukus vėl rei- 
kės kilti ir žygiuoti toliau, nes, bandoms gausėjant, ga- 
nyklų greitai pritruks. Vis dėlto prieš išsiskirstydami, š'e 
žmonės ryžosi nuostabiam darbui: “Pastatykime miestą ir 
bokštą, kurio viršūnė siektų dangų ir skelbtų mūsų vardą, 
kai išsisklaidysime žemėje" (11,4). Koks tad turėjo būti 
šio miesto ir bokšto skelbimas? Ką jis turėjo pasakoti apie 
jį stačiusius žmones? Ne ką kitą, kaip tai, kad jis yra 
Sennaaro gyventojų valios išraiška pa- 
neigti klajoklinį savo buvimą. šį miestą ir 
bokštą Sennaaro nomadai statė, kaip ir Kainas, ne kūni- 
niam ar ūkiniam reikalui, nes patys jame gyventi nesiren- 
gė. Jie norėjo jį tik išmūryti ir paskui išsiskirstyti. Ta- 
čiau bokštas turėjo pasilikti ir liudyti jų pastangas pasto- 
viai žemėje įsitaisyti. Pasilikęs bokštas turėjo būti cent- 
ras, į kurį kryps jų dvasia, apie kurį patirs būsimosios 
kartos, kuris amžinai bylos pasakose ir padavimuose. Ir 
šis centras bus čia, žemėje: tolimoje Sennaaro šalyje, 
jis bus šiapus, bus pasiekiamas, apčiuopiamas, regimas. 
Tiesa, jo viršūnė sieks dangų, bet ne tam, kad jo laiptais 
būtų galima patekti į anapus, o tiktai tam, kad žmogus 
parodytų Dievui, galįs dangų pasiekti ne tik Jo malone, 
bet ir savo paties galia. Vis dėlto šio bokšto papėdė bus 
stipriai atsirėmusi į žemę. Jis tvirtai stovės, nes bus skir- 
tas liudyti šiapusinę žmogaus būtį. Babelio bokštas, kaip 
ir Kaino sodyba, buvo žmogaus atsakymas Dievui į Jo 
kvietimą klajokliniu gyvenimu reikšti tremtiniškąją žmo- 

gaus būseną žemėje; atsakymas neigiamas, nes Sen- 
naaro nomadai nenorėjo būti tremtiniai šioje tikrovėje. 
Jie norėjo būti pastovūs šio pasaulio gyventojai. O negalė- 
dami to įvykdyti praktiškai, jie mėgino išreikšti sa- 
vo valią bent simboliškai dangų remiančio bokšto 
vavidalu. Tačiau Viešpačiui nepatiko toksai sumanymas, 
todėl jis sumaišė Sennaaro gyventojų kalbą, ir šie išsi- 
skirstė po žemę, “liovęsi miestą statę" (11,8). 


Šie du pavyzdžiai rodo, kad pastovi buveinė žemėje 
yra atsiradusi kaip išraiška žmogaus pasipriešinimo Die- 
vu. Namų pamatuose yra įmūryta prome- 
tėjiška idėja. Todėl ir Aischilo Prometėjus, Hefa- 
isto prikaltas prie uolos dėl neklusnumo Dzeusui, giriasi, 
esą prieš jį žmonės “nemokėję pasinaudoti nei plytomis, 
nei rentiniais šviesiems namams statyti"“*,. Namai esą jo 
išradimas: jis išmokęs žmonių giminę gyventi ne urvuose, 
“kaip knibždančios skruzdėlės", bet pastoviose sodybose 
su visu kultūriniu jų turtu. Prometėjaus pagyros prasmin- 
gai prisijungia prie Kaino ir Sennaaro klajoklių žygio ir 
tik dar labiau paryškina mintį, kad žmogus apsigy- 
veno pastoviuose namuose tada, kai pa- 
sijuto esąs žemėje nebe pabėgėlis ar 
svetmšalis, bet čiabuvis Tai yra išvada, aiškiai 
plaukianti iš minėtų abiejų pavyzdžių. Pats Apreiškimas 
namus — Kaino sodybą ir Babelio bokštą — laiko priešgi- 
nybe klajokliniam žmogaus buvimui. 


Pažiūrėkime tačiau, ką mums sako trečiasis pavyzdys. 
Jau minėjome Kristaus atsakymą į Rašto žinovo pasisiū- 
lymą sekti Juo, kur tik Jis eis: “Žmogaus Sūnus neturi kur 
galvos priglausti" (Mat 8,20). Tai yra nepaprasti žodžiai. 
Jais Išganytojas nori nurodyti, kad Jis neturi na- 
mų, vadinasi, neturi pastovios buveinės ir kad todėl Juo 
sekti reiškia taip pat jos neturėti arba jos išsižadėti, jeigu 
ji buvo anksčiau įsisteigta. Kitaip sakant, sekti Kris- 


33 Prikaltasis Prometėjus, 48 p. Kaunas 1937. 

mi reiškia nuolatos būti pakeliui, Sekimas 
Kristumi yra iš esmės keleivinis žmogaus buvimas žemėje. 


Bet šitoje vietoje mums kaip tik ir kyla klausimas: 
kodėl Kristus neturėjo namų? Juk argi jis nebuvo žmo- 
gus pačia tikriausia ir giliausia šio žodžio prasme? Argi 
jis neprisiėmė mūsų prigimties ir mūsų likimo? O kas gi 
yra žmoniškesnio, kaip namai? Kas yra žmoniškesnio, 
kaip turėti savą židinį, į kurį grįžtama pasilsėti, susitelkti, 
pamąstyti ir pasimelsti? Gyvenimas šalia namų žmogų iš 
tikro perkelia, augustiniškai kalbant, į buvimą lau- 
ke: išblaško jį, atitraukia nuo jo paties, panardina į masę 
ir tuo būdu daugiau ar mažiau nuasmenina. Buvodamas 
šalia namų, žmogus niekad neišauga į didelę asmenybę. 
Asmeniniam subrendimui reikia vienatvės ir tylos, ramy- 
bės ir susikaupimo. Namai visa tai kaip tik ir teikia. Jie 
yra erdvė, kur žmogus suranda pats save, kur jis susivo- 
kia savo paskirtyje ir savo uždaviniuose. Kiek pasaulis 
užgožia žmogų kolektyvine savo sąmone, tiek namai aštri- 
na asmeninę jo sąmonę. Štai kodėl tiek pedagogikos, tiek 
asketikos pastangos eina ne pasaulio, bet namų linkme. 
Žmogui reikia buveinės, nes jam reikia gyventi pačiame sa- 
vyje. Mūsų dienų šūkis “kiekvienam asmeniui atskiras bu- 
tas, kiekvienai šeimai atskiras namas' yra pagrįstas ne 
ūkiniais, bet psichologiniais ir moraliniais motyvais. 


Ir vis dėlto Kristus neturėjo namų. Vis dėlto Jis buvo 
nuolatinis keleivis. Norėdamas susitelkti ir pasimelsti, jis 
grįždavo ne į namus ir net ne į savo celę, bet eidavo į kal- 
nus arba į tyrus, vadinasi, į gamtą. Prieš pradėdamas 
išganomąjį savo veikimą Palestinoje, jis išbuvo dykumose 
net keturias dešimtis dienų bei naktų, pasninkaudamas ir 
meldamasis (plg. Mat 4,2). Kodėl? — Į šį klausimą atsa- 
kykime kitu: ar galime įsivaizduoti Kristų, turintį namus? 
— Ne! Kristus — namų savininkas yra kažkokia keista, 
beveik piktažodžiaujanti sąvoką, tokia pat, kaip ir Kris- 
tus, turįs žmoną ir apsuptas vaikų būrio. Visi šie dalykai 

yra geri savyje. Visi jie yra nenuodėmingi, o, priešingai, 
paties Dievo pašvęsti. Vis dėlto taikomi Kristui, jie apreiš- 
kia kažką, kas mus supurto ligi gelmių. O jeigu taip, tai 
namai nėra jau toks žmogiškas dalykas, kaip mums iš sy- 
kio atrodo. Kristus juk yra žmogaus pirmavaizdis. Žmo- 
giškumas Jame yra pasiekęs pačią mūsosios būties 
pilnatvę. Mums yra visiškai suprantama, kad 
Kristus valgė ir gėrė, dirbo ir ilsėjosi, mokėsi ir mokė, 
pasninkavo ir meldėsi, dalyvavo vestuvėse, draugavo su 
nusidėjėliais, kentėjo ir mirė. Tačiau mes tučtuojau ve- 
jame nuo savęs mintį, kad Kristus būtų galėjęs turėti na- 
mus. Ne, Kristus negalėjo turėti namų. Ir ši negalimybė 
yra tokia stipri, jog jos sušvelninti nepajėgia jokia namų 
teikiama žmogui palaima: nei jų galia sutelkti žmogų savy- 
je, nei jų pagalba asmenybei bręsti, nei apsauga nuo pa- 
sinerimo minioje. Visos šios turimos namų vertybės ne- 
priartina jų prie idealinio žmogiškojo buvimo, kaip jis yra 
mums apreikštas Kristuje. Kitaip sakant, namuose šalia 
jų gerųjų savybių glūdi kažkas, kas juos padaro svetimus 
tobulam žmogaus buvimui žemėje. Dar daugiau, na- 
muose glūdi kažkas, kas šį tobulą buvimą kaip tik iškrei- 
pia, pasuka jį netikra linkme ir teikia jam klaidingų bruo- 
žų. Namai yra kažkokio gundymo regima apraiška. Jie 
yra dviprasmiai, kaip ir turtas. Todėl Kristus buvo ne tik 
elgeta išsilaikymo prasme, bet ir keleivis buvojimo prasme. 
Jis tvartelyje gimė ir užeigoje gyveno. O atsiminę, kad 
pirmoji pastovi žmonijos buveinė buvo Kaino pastaty- 
ta, suprasime, kodėl Kristus negalėjo tokios buveinės tu- 
rėti. Kristus atėjo ne tam, kad Kaino žygį pateisintų ir 
įtvirtintų, bet kad žmoniją nuo jo išvaduotų; ne kad Babe- 
lio bokštą užbaigtų, bet kad jo ir pėdsakus žemėje ištrintų. 

3. Krikščionybė vadina žmogų keleiviu: homo via- 
tor. Be abejo, tai yra simbolinis posakis. Tačiau jis gerai 
išreiškia žmogiškąją būseną žemėje. Sukurtas pagal Dievo 
paveikslą bei panašumą, žmogus slepia savyje nuostabią 

dialektiką: kaip kūrinys jis yra aprėžtas ir reliatyvus; 
kaip Dievo paveikslas jis yra begalinis ir nieku nepripildo- 
mas, kadangi savimi reiškia begalinį Dievą. Savo tikrovė- 
je žmogus yra toks menkas, jog pats Viešpats jį yra pava- 
dinęs dulke, lemdamas jam dulke ir virsti (plg. Gen 3,19); 
lėmimas, kurį mums Bažnyčia primena kiekvieną Pelenų 
trečiadienį. Savo galimybėse jis tačiau yra toks didis, jog 
turi galios į Dievo padarus (plg. Ps 8,7), yra Jo giminės 
(plg. ApD 17,29), pasidarys panašus į Jį, nes regės Jį taip, 
“kaip Jis yra" ((1 Jon 3,2) ir todėl atrodys esąs labiau 
dievas, negu žmogus, kaip šią galimybę apibūdina Romos 
katekizmas: “Potius dii guam homines videantur" ir kaip 
ją prasmingai pakartoja Goethės Mefistofelis, vadindamas 
žmogų “mažuoju pasaulio dievu". šitoji tad tikrovės ir 
galimybės priešginybė įspaudžia savotiškų bruožų ir visai 
žmogaus egzistencijai žemėje. Iš vienos pusės žmogus kaip 
kūrinys yra priverstas paisyti šio pasaulio sąlygų, prie jų 
derintis, jausti jo veiklai nurodomas ribas ir šiose ribose 
pasilikti. Iš kitos pusės kaip Absoliuto paveikslas jis nie- 
kad nesusitaiko su tuo, kas yra jam duota arba kas jo pa- 
ties yra laimėta. Jis visados eina vis toliau ir siekia vis 
daugiau. Kiekvieną valandą jis stengiasi peržengti savo 
tikrovę. Žmogaus egzistencija žemėje yra 
nuolatinis peržengimas ir to, kas yra ša- 
lia jo, ir to, kas yra jame pačiame, Žmo- 
gus yra iš esmės save ir pasaulį peržen- 
gianti būtybė. Gabriel Marcel teisingai atkreipia 
mūsų dėmesį į tai, kad šis linkimas visa peržengti neturi 
nieko bendro su prigimtuoju išsivystymu arba evoliucija, 
kuri valdo visas kitas būtybes ir kuriai žmogus, kiek jis 
yra gamtos padaras, taip pat yra palenktas“*. Evoliucija 
visados eina aprėžto ir pasiekiamo tikslo linkui. Dar dau- 
giau, šis tikslas jau glūdi išsivystančioje būtybėje: evoliu- 


* Plg. Homo viator, 6 p. Paris 1944, 

cija jį tik išplėtoja ir apreiškia. Todėl išsivystanti būtybė 
greitai pasiekia savo kelio galą ir sustoja. 

Tuo tarpu žmogaus pastanga peržengti savo tikrovę 
niekados nesibaigia, nes ji kyla ne iš jo prigimtyje esan- 
čių gamtinių užuomazgų, bet iš pačios metafizinės jo są- 
rangos būti Absoliuto paveikslu, vadinasi, Dievą savyje 
nešti ir Jį reikšti. Šv. Povilo posakis, kad Dievas yra taip 
"netoli nuo kiekvieno mūsų", jog “Jame mes gyvename, 
judame ir esame" (ApD 17,28) kaip tik ir išreiškia ypatin- 
gą Žmogaus santykį su savo Kūrėju. Žmoguje glūdi ne tik 
polinkis išvystyti prigimtąsias savo galias, gautas gimimo 
keliu, bet sykiu ir kitas žymiai gilesnis polinkis — susi- 
jungti su savo Pirmvaizdžiu, su savo Originalu, kurio pa- 
veikslas jis yra. Gamtinių galių evoliucija padaro žmogų 
išsivystančia būtybe ir sukuria jam žemiškąją tik- 
rovę — fizinę ir psichinę. Metafizinių galimybių vykdy- 
mas padaro žmogų peržengiančia būtybe, nes šias 
galimybes žmogus gali žemėje vykdyti, bet jis negali 
jų įvykddyti, vadinasi, negali virsti tokiu, kad visiš- 
kai sutaptų su savo Pirmavaizdžiu, jį tobulai išreikštų, ir 
būtų Jo regimybė. Šis galutinis ir tobulas įvykdymas yra 
Viešpaties malonė, ne žmogaus pastangų vaisius, todėl pa- 
žadėtas tik anoje tikrovėje. Tik baigties būsenoje — in 
statu termini — metafizinės galimybės virs mūsąja. 
tikrove ir sukurs mums tikrąją mūsų būtį. O koi esame 
šiapus, tol tik einame šių galimybių įvykimo linkui, tol jas 
vykdome tik iš dalies, tik netobulai, nes čia niekad visiškai 
neapsireiškia tai, “kas būsime" (1 Jon 3,2). Šioje žemėje 
mes esame visados tik pakeliui — in via. 


Tai ir yra anoji keleivinė žmogaus būsena, apie kurią 
kalba Krikškionybė. Mes būname pakeliui ne tik laiko 
prasme, kad kinta mūsų kūnas, mūsų sielos gyvenimas, 
mūsų pažiūros ir nusistatymai; ne tik erdvės prasme, kad 
mes pačiu savo organizmu nesame, kaip gyvuliai, pririšti 
prie vienos erdvės, bet turime prieš akis visą pasaulį ir to- 

dėl nuolatos keičiame savo gyvenamąją vietą; bet svar- 
biausia metafizinės mūsų sąrangos prasme, kad nešame 
savyje Absoliutą ir todėl negalime nurimti tol, kol Jis mu- 
myse visiškai bei tobulai apsireikš ir kol mes patys virsime 
Jo transparentu. Kol mes kaip Viešpaties paveikslas nesa- 
me sutapę su savo Originalu, tol mūsų egzistencija yra ne- 
rami pačia savo esme: mes virpame lyg kompaso adatėlė, 
nerandanti šiaurės poliaus. šv. Augustinas šį žmogaus ne- 
rimą išreiškė žinomu posakiu: “Tu mus sukūrei sau, ir mū- 
sų širdis bus tol nerami, kol ras poilsio Tavyje"*. Tai nėra 
tik viršinių gyvenimo sąlygų sukeltas nepasitenkinimas. 
Žmogus yra neramus ne todėl, kad jam negera žemėje 
būti, bet todėl, kad žemė nėra jo būties pirmavaizdis. Jam 
todėl ir negera, kad čia jis yra svetimas pačia metafizine 
savo sąranga ir paskirtimi. Žemė yra tik žmogaus 
praėjimas. Čia jis niekur nesustoja ir prie nieko ne- 
prisiriša. Nerimas stumia jį vis toliau ir toliau. Ne žemiš- 
kosios negerovės gimdo šį nerimą, bet, priešingai, šis esmi- 
nis nerimas padaro žemę negera, svetima, žmogaus nepa- 
tenkinančia, todėl reikalinga nuolatinio keitimo, pertvar- 
kymo, peržengimo. Nerimas yra egzistencinė 
žmogaus keleiviškumo apraiška. Jis yra 
ženklas, kad žmogus būna pakeliui. Tr juo labiau ši kelei- 
vinė žymė prasiskverbia į jo sąmonę, juo jis darosi savyje 
neramesnis, o iš viršaus maištingesnis. Juo labiau tada 
auga jame nepasitenkinimas visu tuo, kas šioje tikrovėje 
esti sukuriama ar laimima. Keleivinis žmogaus pobūdis 
neleidžia jam jokių šios žemės pavidalų laikyti tikrais, pas- 
toviais ir galutiniais. Štai kodėl G. Marcel ir teigia, kad 
“galimas daiktas, jog pastovi žemiškoji tvarka negali būti 
įsteigta, jei žmogus turi aštrią keleivinės savo būsenos są- 
monę"*“. O kadangi jis šią sąmonę visados turi — pastan- 
gos nužudyti ją dirbtinėmis priemonėmis yra nesėkmin- 
gos —, tuo pačių žemiškasis gyvenimas ir yra visados pu- 


* Confessiones I, 1. 
“* Homo viator, 213 p. 


182 


siau chaotiškas, nes ardyti sena ir siekti kas kartą naujo 
yra amžinas žmogaus 'užsiėmimas'? 

4. Kas tad įvyksta, kai žmogus įsitaiso pastovią že- 
mėje buveinę, bokšto ar namų pavidalu? — Viršine savo 
išvaizda namai yra, be abejo, medžiaginis dalykas. Tiesio- 
gine savo paskirtimi jie tarnauja mūsų kūnui. Tačiau 
tuo, kad jie pririša žmogų prie vienos vietos; kad verčia jį 
nuolatos grįžti į tą pačią erdvę, kad sulaiko jo dėmesį nuo 
neaprėžtų tolių — visu tuo namai peržengia grynai me- 
džiagines sritis ir įgyja gilios dvasinės prasmės. Savo pa- 
grinduose namai, kaip sakėme, yra metafizinis ir religinis 
dalykas. Palapinė klajoklinės kultūros žmogui yra tiktai 
užuovėja, tik priedanga nuo lietaus ar saulės. Palapinėje 
jis tiktai slepiasi arba ilsisi. Tuo tarpu sėsliems gyvento- 
jams namai jau yra tėviškė: juose jie gyvena. Čia at- 
siranda židinys su savo padargais, papuošalais ir švente- 
nybėmis. Čia kuriasi meilė, gema bei auga vaikai, vyksta 
šeimos šventės, esti garbinami dievai. Namuose žmo- 
gus susikuria savos egzistencijos erdvę. 
Todėl namai nėra tiktai medžiaginė erdvė, tiktai vieta kū- 
nui. Ne, namai yra apskritai viso žmogiškojo buvimo 
erdvė, kurioje vyksta mūsų būtis, kurioje ji skleidžia savo 
galimybes, bręsta, auga, kinta, galop miršta. Bet kadangi 
ši erdvė yra aprėžta ir pastovi, tai šių bruožų ji savaime 
įspaudžia ir mūsų būčiai. Pastovią buveinę žemėje įsitai- 

* Keleivinis žmogaus pobūdis neišnyksta nė netikėjimo atveju. 
Priešingai, jis tik dar labiau paaštrėja, nors ir chaotiška forma. 
Atmesti anapus reiškia pasimesti šiapus, Dievo 
kaip savos kelionės tikslo paneigimas pačios kelionės nesunaikina: 
žmogus keliauja ir toliau, bet tokiu atveju jis nežino, kur jis ke- 
liauja. Todėl netikinčiojo žmogaus žemiškasis buvimas pasidaro 
akla kelionė, kelionė užrištomis akimis; kitaip sakant, ėjimas 
ne į tikslą, bet sukiojimasis aplinkui patį save, nes aklieji visados 
eina ratu. Tokio žmogaus nerimas nėra nė kiek mažesnis, negu ti- 
kinčiojo. Bet jis neturi objekto. Jis pasilieka tiktai viduje kaip sun- 
kus akmuo, kaip slogutis, kaip neperskverbiama tamsa. Dabartinio 
žmogaus dvasios maišatis, apsireiškianti visose gyvenimo srityse, 
pradedant filosofija ir baigiant politika, kaip tik ir yra šitokio ateis- 


tinio keleiviškumo apraiška; keleiviškumo, netekusio krypties, tiks- 
lo ir objekto. 

sęs žmogus nebėra toks pat, koks buvo anksčiau, šios bu- 
veinės neturėdamas. 

Namai visų pirma užsklendžia žmogaus būties atviru- 
mą. Grįždamas iš pasaulio į namus ir užsitrenkdamas pas- 
kui save priebučio duris, žmogus užsitrenkia jas ir savo pa- 
ties būčiai. Apsigyvenimas keturiose namų 
sienose yra savos begalybės išsižadėji- 
mas. Būdamas Absoliuto paveikslas, žmogus, kaip sakė- 
me, yra neaprėžtas savo galimybėse. Jam niekur nėra e s- 
minių sienų, į kurias jis principialiai atsidaužtų ir kurių 
negalėtų peržengti bent savo viltimi. Platus pasaulis, skir- 
tas jam Viešpaties kaip jo buvimo erdvė, yra šio neaprėž- 
tumo, šios galimos begalybės regima išraiška. Dievas pas- 
tatė žmogų gyventi ne namuose, bet pasaulyje. Pirmykštė 
žmogiškojo buvimo erdvė, išėjusi iš paties Kūrėjo rankų, 
buvo visas kosmas. Tuo tarpu žmogus šį kosminį plotą su- 
siaurino ligi namų aslos, apstatė ją sienomis, uždengė ją 
lubomis ir pats apsigyveno šioje ankštoje erdvėje. Argi tai 
nereiškia savo neaprėžtybės išsižadėjimo? Įsikurti namuo- 
se yra tas pat, kas ir atsisveikinti su neaprėpiamais pa- 
saulio toliais ir tuo pačiu su absoliutinėmis savo galimybė- 
mis. Tai yra nuslysti į grynųjų Viešpaties kūrinių plotmes, 
pamirštant, kad mes esame ne tik kūriniai, bet kartu ir 
Kūrėjo paveikslo nešėjai; vadinasi, ne tik menki ir užuo- 
vėjos reikalingi, bet sykiu ir neaprėžti savyje. Todėl kiek- 
vienas žmogaus aprėžimas, vistiek ar jis įvyktų laiko, er- 
dvės, medžiagos ar dvasios pavidalu, yra simbolinė 
pastanga sulyginti žmogų su gyvuliu, nes tik gyvulys yra 
aprėžtas ir įstatytas į siaurą erdvę; taip labai aprėžtas, 
kad net savo kūno pačia sąranga jis yra prie šios erdvės 
amžinai pririštas. Be abejo, žmogus tokio kūninio įjungi- 
mo į erdvę neturi ir negali turėti. Vis dėlto savanoriškai 
apsistodamas tarp keturių sienų ir į namų sklypelį perkel- 
damas savo egzistenciją, jis pririša save prie erdvės dva- 
sine prasme ir iš Dievo paveikslo nešėjo aukštybių nusi- 
leidžia į paprastų Viešpaties padarų eiles. Šiuo atžvilgiu 

namai yra simbolinė savęs aprėžimo iš- 
raiška. 

Bet kaip tik todėl jie ir susikerta su metafizine žmo- 
gaus sąranga; susikerta todėl, kad ši sąranga yra atvira, 
tuo tarpu namai mėgina ją užsklęsti. Namai kyla iš žmo- 
gaus noro padaryti save kitokį, negu Kūrėjas yra suma- 
nęs. Štai kodėl aukščiau ir sakėme, kad namų pagrinduose 
glūdi prometėjiška mintis. Kai žmogus nebenori būti Die- 
vo begalybės nešėjas bei reiškėjas, kai jam įgrįsta neuž- 
matomi toliai ir nuolatinis atvirumas, tada jis palieka pa- 
lapinę ir statosi namus. Tačiau tai yra ne išsilaikymo są- 
lygų būtinybė, o vidinio dvasios pakitimo ženklas. N a- 
mai yra išraiška begalybės baimės. Jie yra 
pastanga nuo begalybės pabėgti, nuo jos ušsidaryti ir į 
jos kvietimą neatsakyti. štai kodėl graikai, sirgę begaly- 
bės baime, taip labai garbino namus, kad jų išradimą Pro- 
metėjus net laikė vienu iš savo didžiųjų nuopelnų žmonijai. 
O kas gi yra Homero "Odisėja", jeigu ne didžiulė namų apo- 
logija ir sykiu žmogaus atsisveikinimas su klajokline savo 
bLūsena?. Dešimti metų daužosi Odisėjas po tolimų marių 
plotus, bet jo dėmesys vis grįžta į Itaką, kur stovi jo na- 
mai ir kur jo grįžtančio laukia ištikima Penelopė. Namai 
yra įkūnytas žmogaus mostas pasaulinei erdvei: atsis- 
veikinimo mostas, dėlto metafizinis savo esme ir 
religinis savo prasme. 

Būdami aprėžta erdvė, namai neigia žmogaus be- 
galybę. Būdami pastovi erdvė, jie neigia keleivinį 
žmogaus pobūdį. Keliauti, sakėme, yra žmogaus likimas, 
nes šioje tikrovėje nėra nieko, kuo žmogus galėtų save 
pripildyti ir todėl nurimti. Vienas tik Absoliutas gali žmo- 
gų kaip savo paveikslą patenkinti. Tačiau Absoliuto že- 
mėje mes nepasiekiame ir su Juo nesutampame, Todėl vi- 
są laiką esame neramūs ir keleiviai savo gelmėse, Erdvės 
keitimas yra tik simbolis šios metafizinės žmogaus kelionės 
Dievo linkui. Tačiau šis simbolis yra labai prasmingas ir 
žmogui turi nepaprastos svarbos. Jis regimu būdu išreiš- 

kia tai, kas neregimai glūdi pačioje mūsų prigimtyje. K e- 
liaudami erdvėje, mes prisipažįstame 
keliaują savo esmėje. Neapsistodami jokioje že- 
mės vietoje, mes teigiame savo neapsistojimą prie jokio 
aprėžto bei reliatyvaus daikto. Galimas daiktas, kad kaip 
tik šioje erdvės keitimo reikšmėje glūdi priežastis, kodėl 
žmonijos istorijoje tik tos tautos išliko monoteistinės, ku- 
rios vedė klajoklinį gyvenimą. Nuolatinis jų kilnojimasis 
iš vietos į vietą susiderino su metafiziniu žmogaus polinkiu 
neįsikurti pastoviai šioje tikrovėje ir todėl neleido joms pa- 
miršti savo Kūrėjo, iškeičiant Jį į pasaulio apraiškų ir sa- 
vo paties padarų kultą. Tuo tarpu sėslios tautos — ma- 
triarchatinės ir totemistinės virto politeistinėmis. Apsis- 
tojimas vienoje vietoje paneigė metafizinį žmogaus kelei- 
viškumą ir tuo pačiu padarė, kad Dievas sėsliam žemės gy- 
ventojui buvo nebe transcendentinis, gyvenąs anapus dan- 
gaus skliauto, bet esąs šiapus ir reiškiąsis gamtos jėgų 
bei gyvenimo įvykių pavidalais. Namai ir politeiz- 
mas yra susiję tarp savęs, kaip šaltinis yra su- 
sijęs su ištekančia iš jo srove. Politeizmas yra namų iš- 
siskleidimas religinėje srityje. 

Tai yra būdinga ne tik sėsliosios kultūros tautoms, 
bet ir kiekvienam žmogui, įsitaisiusiam pastovią buveinę 
žemėje. Kiekvienas namų savininkas yra sėslus žmogus, 
ir kiekvienas sėslus žmogus objektyviai yra sveti- 
mų dievų garbintojas; svetimų ta prasme, kad transcen- 
dentinis Viešpats čia yra padaromas netikras, nutraukiant 
Jį į keturias sienas. Kiekvienas namų dievas turi romė- 
niškųjų penatų dvasios ir tuo pačiu nėra krikščioniškasis 
Dievas. Kurdamas namus ir juose apsisto- 
damas, ne pats žmogus keliauja Dievo 
linkui, bet Dievą atkeliaudina pas save. 
Namai yra keleivinio žmogaus pobūdžio išsižadėjimas. Tai 
simbolinė išraiška pastangų pasilikti šioje tikrovėje ir ją 
vienintelę laikyti savo tėviške, 

Šie tad namų esmėje glūdį bruožai — susikirtimas su 

žmogaus begalybe ir su keleiviniu jo apsprendimu — kaip 
tik ir padaro juos savotiška kliūtimi krikščioniškojo tobu- 
lėjimo kelyje. Krikščioniškasis žmogus niekad neturi pa- 
miršti, kad jis yra Viešpaties paveikslo nešėjas, vadinasi, 
slepiąs savyje absoliutinių galimybių, ir kad žemės gyve- 
nime jis nieku negali būti pasotintas, vadinasi, yra nuo- 
latiniame kelyje į anapus. Todėl visa, kas šią savos bega- 
lybės ir savo keleiviškumo sąmonę silpnina arba neigia, ne- 
siderina su krikščioniškuoju gyvenimo būdu. Be abejo, 
nevienas krikščionis subjektyviai nejaučia prieš- 
taravimo religinei savo būsenai, jeigu įsikuria namuose. 
Tačiau šis subjektyvus nejautimas dar anaiptol nepanai- 
kina objektyvinės namų prasmės. Objektyviai 
svartomi, namai yra ir pasiliks apsirėžimo ir žemiškojo 
apsistojimo simbolis. Galima naudotis šiuo simboliu ir 
nejausti prieštaravimo tarp jo reikšmės ir savos nuotaikos. 
Mūsų gyvenime tokios nedarnos pasitaiko labai daug. Ta- 
čiau pakanka krikščioniui paaštrinti savo sąmonę, pakan- 
ka pasiklausti, kodėl Kristus vis dėlto neturėjo namų, ir 
šis nedarnumas pasirodo visu savo sunkiu svoriu. Tuomet 
atsiskleidžia šio simbolio vidus, ir žmogus paregi, kiek jis 
yra svetimas krikščioniškajam jo keliui. 

Šv. Pranciškus kaip tik ir buvo vienas iš tų, kurie 
krikščioiškąją sąmonę turėjo nuostabiai aštrią ir kurio 
dvasioje žemiškieji dalykai buvo atvėrę simbolines savo 
gelmes. Jis nesustojo prie daiktų paviršiaus, bet regėjo 
pačią giliausią jų prasmę. Todėl ir namus jis pergyveno 
ne tik kaip žmogaus kūno apsaugą nuo šalčio, karščio, 
lietaus ar vėjo; ne tik kaip poilsio vietą, bet sykiu ir kaip 
žmogaus prisirišimą prie tos pačios erdvės, kaip jo susto- 
jimą kelyje į dangiškojo Tėvo buveines. Ir ši pastaroji 
prasmė jam buvo svarbesnė, negu namų teikiama žmogui 
parama. Apsistojimas savuose namuose 
jam reiškė nutolimą nuo Evangelijos, nes 
juk Kristus neturėjo kur galvos priglausti. O neturėjo to- 
dėl, kad vykdė tobulą žmogiškąjį (ne tik dieviškąjį) buvi- 

mą, kuriame kelionė Dievo linkui yra. pagrindinis sudeda- 
masis pradas. Kristus — namų savininkas yra nebe Kris- 
tus, vadinasi, nebe tobulas žmogus, nebe mūsų Pirmavaiz- 
dis, bet žmogus, nusilenkęs žemės pagundai ir pasidavęs 
jos vilionėms. Nuosekliai tad ir šv. Pranciškus, apsispren- 
dęs visur ir visados sekti Kristumi, atsisakė turėti pasto- 
vią buveinę, kad ne tik savo vidumi, bet ir viršiniu savo 
gyvenimo būdu pasiliktų keleivis ir tuo būdu panai- 
kintų aną nedarną, kuri atsiveria tarp metafizinio žmogaus 
apsprendimo keleiviškumui ir jo įsitaisymo savuose na- 
muose. 

Šiuo atžvilgiu Asyžiaus šventasis yra didelis įspėjimas 
mūsų laikams. Turbūt niekad žmoniją nebuvo apsėdusi 
tokia stipri aistra turėti namus, kaip šiandien. Kiekvienas, 
kas tik gali, stengiasi įsikurti pastovioje ir nuosavoje bu- 
veinėje. Valstybiniu ir net tarptautiniu mastu yra orga- 
nizuojama butų statyba. Tiesa, šis įkarštis turi pagrindo, 
nes du karai sunaikino daug gyvenamųjų namų, 0 žmonių 
skaičius per tą laiką žymiai paaugo. Žmonėms pasidarė 
ankšta gyventi žemėje. Vis dėlto nepaisant šio pasiteisi- 
nimo, aistra namams yra tokia pat didelė ir tuose kraštuo- 
se, kurie nekariavo arba karo audros nebuvo tiesioginiu 
būdu paliesti. Ir šių kraštų gyventojai stengiasi pabėgti 
nuo klajoklinio savo gyvenimo, statydamiesi namus ir 
juose kuo patogiausiai įsirengdami. Šios tad aistros pras- 
mė neišsisemia tiktai ekonominiu reikalu. Ji glūdi kažkur 
giliau, būtent, moderninio žmogaus nusigrįžime nuo ana- 
pus ir jo atsigrįžime visa jėga į šiapus. Aistra na- 
mams yra psichologinis atsakymas į me- 
tafizinį anapusinės tikrovės paneigimą. 
Kai žmogus nebežvelgia į dangiškojo Tėvo buveines, tuo- 
met jis pradeda stropiai kurtis žemės buveinėse. Namai 
yra dangaus buveinių pridengimas nuo žmogaus dvasios 
akių. 

Tačiau prieš šį bedievišką moderninio žmogaus stro- 
pumą ir stoja benamis Pranciškus kaip benamio 

Kristaus šauklys. Savo pavyzdžiu jis mums skelbia, kad 
pastovi buveinė žemėje nesiderina su tikruoju Evangelijos 
vykdymu, kaip su juo nesiderina kūno aprūpinimas ir tu- 
rėjimas turto; kad žmogus, tikrai ir ištikimai sekdamas 
Kristumi, ne tik savo dvasia, bet ir savo kūnu turi būti ke- 
leivis, neturįs kur galvos priglausti; kad mūsų buveinės 
turi būti tik užeigos, bet ne pastovūs namai. Priešais 
aistrą namams šv. Pranciškus stato ke- 
lionės ilgesį kaip tikro krikščioniškojo 
gyvenimo išraišką. Ir modernusis pasaulis galės 
būti atkrikščionintas tik tada, kai supras keleivinį žmo- 
gaus pobūdį ir todėl visas savo buveines pradės pergyventi 
ne kaip namus, kuriuose būname, bet kaip užeigas, ku- 
riose stabteliame valandėlę atsikvėpti. 


189 


TREčIAS SKYRIUS 


ŠVENTASIS PRANCIšKUS 
TARP ŽMONIŲ 


I. GYVENIMAS BENDRUOMENĖJE 


1. Sukūręs pirmąjį žmogų ir apgyvendinęs jį rojuje, 
Dievas pravedė pro jį visus savo padarus, tačiau Adomas 
“nerado tarp jų padėjėjos, panašios į save" (Gen 2,20). 
Atvirkščiai, duodamas žemės žvėrims ir dangaus paukš- 
čiams vardus, jis tuo pačiu parodė, kad šie Viešpaties kū- 
riniai, nors ir labai nuostabūs savyje, vis dėlto yra že- 
mesni už žmogų ir kad žmogus jiems, o ne jie žmogui turi 
padėti būti. Žemesnio už save pasaulio akivaizdoje žmogus 
jaučiasi nepaprastai vienišas. Tiesa, jis žino, kad su Vieš- 
paties kūrinija jis yra susietas likimo bendrumu; kad turi 
pareigų jos atžvilgiu; kad ji byloja jam apie Dievą-Kūrėją 
ir nusilenkia jam kaip Visagalio paveikslui. Vis dėlto šis 
likimo bendrumas nesuveda žmogaus į tokius su žemesniu 
pasauliu santykius, kad žmogus pasijustų esąs ne vie- 
nas, bet turįs šalia savęs sau lygų, į kurį galėtų prabilti 
kaip į Tu. Žemesnio pasaulio akivaizdoje žmogus nėra A š, 
ir šis pasaulis nėra jam T u. Tai nėra dviejų asmenų santy- 
kis, bet tiktai santykis tarp asmens ir daikto. Tuo tarpu 
daiktas niekad nėra asmeniui jo buvi- 
mo dalyvis. Asmuo gali daiktu stebėtis, apie jį 
mąstyti, jį įprasminti, keisti, juo naudotis ir būti už jį at- 
sakingas, bet jis negali subendrinti su juo savo buvimo. 
Asmuo ir daiktas yra amžinai persiskyręs. Vienas kito 

akivaizdoje jie yra begalo vieniši, užsisklendę, neperregi- 
mi ir neperskverbiami. Jų buvimas toje pačioje erdvėje 
visados yra buvimas šalia, bet ne buvimas drauge. 
Štai kodėl Adomas, peržvelgęs visą Dievo kūriniją, nera- 
do nieko, ką galėtų pavadinti savo padėjėju. Net ir roju- 
je, anoje palaimintoje ir tobuloje būsenoje, žmogus jau- 
tėsi vienišas. Ir juo labiau jis save pasaulio atžvilgiu pa- 
brėžė, juo ši vienatvė jam darėsi didesnė. Žvelgti į pro 
mus žygiuojančius pasaulio padarus reiškia žvelgti į v:e- 
nišą savo būtį. 

Tuo tarpu “negera yra žmogui būti vienam" (Gen 
2,18). Šis paties Dievo ištartas žodis yra nepaprastai nuos- 
tabus. Juo Viešpats išreiškia vienatvinės žmogiškosios eg- 
zistencijos pobūdį: ji yra negera; negera ne kuriuo 
nors vienu savo uždaviniu ar viena kuria nors savo funkci- 
ja, bet pačia savimi. Negera yra žmogui vienam ne dirbti, 
nes darbas rojuje turėjo, kaip sakėme, kitą prasmę, negu 
vėliau ji buvo jam nuodėmės įdiegta šioje vargingoje že- 
mėje; ne ilsėtis, nes poilsio sąvoka yra nemąstoma be nuo- 
vargio, kurio palaimintoje būsenoje negalėjo būti; ne ap- 
valdyti žemę, nes rojiniam žmogui pasaulio padarai savai- 
me pakluso; ne daugintis, nes vienatvėje šis veiksmas iš 
viso yra neįmanomas; bet — negera yra žmogui 
vienam būti. Vienišas buvimas yra negeras savyje: 
ne dorine prasme, nes rojuje kiekvienas žmogaus užsiėmi- 
mas buvo geras, kadangi buvo pilnas dieviškosios malonės; 
bet ontologine prasme. kitaip sakant, vienišas 
buvimas stoksta to, kas jam turi būti, bet ko jam tikrovėje 
nėra. Tai buvimas, dar neatbaigtas ir neišvystytas ligi galo. 
Negera yra žmogui būtį vienam todėl, kad jam stinga kaž- 
ko pačioje jo egzistencijoje; ne jos sąlygose ar priemonėse, 
bet joje pačioje. Pats jo buvimas yra dar nepilnas. Vieniša 
egzistencija dar nėra visiška egzistencija. Vienišas 
žmogus dar nėra baigtas kurti. Jis dar nėra 
galutinai pašauktas iš nebūties. Jis dar nėra visiškai iš- 
tartas Viešpaties vardas. Todėl jam ir negera būti, 

kaip yra negera būti nebaigtai tašyti statulai arba nebaig- 
tam piešti paveikslui. Tai nėra psichologinė ar dorinė ne- 
gerovė, bet metafizinė: negerovė pačioje būtyje. 

Kaip Viešpats šią negerovę pašalino? — Jis užleido 
Adomui gilų miegą, išėmė vieną jo šonkaulį, “padarė iš jo 
moterį ir ją atvedė Adomui“ (Gen 2,21-22). Veiksmas 
tikrai vertas mūsų nuostabos: Egzistencijos ne- 
pilnybė yra Dievo pašalinama antrojo 
žmogaus sukūrimu. Kitas to paties Dievo pa- 
veikslas atsistoja prieš pirmojo akis. Dabar Adomas jau 
turi panašų į save, kurį jis gali pavadinti savo padėjė- 
jų, į kurį jis gali tarti Tu ir kuris gali įžiebti jo paties A š, 
nes "Aš" ir "Tu" yra dvi sąvokos, nemąstomos viena be 
antros, ir dvi realybės, neegzistuojančios viena be antros. 
Vis dėlto šis antrasis žmogus buvo sukurtas jau visiškai 
kitaip, negu pirmasis. Kurdamas pirmąjį žmogų, Viešpats 
paėmė “žemės molio" ir įkvėpė jam “gyvybės kvapo" (Gen 
27). Pirmasis žmogus buvo gamtos ir Die- 
vo sutartinė. Jis buvo iš žemės paimtas, todėl nešė 
savyje ne tik Dievo, bet ir pasaulio paveikslą. Tuo tarpu 
antrasis žmogus jau buvo paimtas nebe tiesiog iš žemės, 
bet iš esančio pirmojo žmogaus. Jis buvo kūnas iš jo kū- 
no ir kaulas iš jo kaulo (plg. Gen 2,23). Jis buvo savotiš- 
kas pirmojo pratęsimas ir išvystymas. Ne antrą egzemp- 
liorių Dievas sukūrė, Adomui užsnūdus, bet pratęsė jį patį 
ir šį tęsinį pastatė šalia jo. Tai buvo Adomo T u, paimtas iš 
jo Aš, nes “Aš' visados slepia savyje "Tu" kaip galybę, į 
kurią būtinai atsiremia. Šonkaulio simbolis čia yra gilus 
Šventraščio nurodymas į antrojo žmogiškojo asmens iš- 
siskleidimą iš pirmojo. Jeigu pirmasis žmogus buvo Dievo 
ir gamtos jungtinis padaras, tai antrasis žmogus 
jaubuvoDievoiržmogaussutartinė,todėl 
nešė savyje ne tik Dievo, bet ir žmogaus paveikslą. Todėl 
jis buvo pirmajam žmogui ne svetimas, atėjęs iš šalies ar- 
ba duotas — 0 gal ret primestas — iš aukšto; ne, antrasis 
žmogus pirmajam buvo taip savas, kaip mums savas yra 

mūsų paties kūnas. Antrasis žmogus buvo die- 
viškasis atsakymas į pirmojo žmogaus 
ilgesį: atsakymas ne žodžių, bet būtimi, nes ir šis 
ilgesys buvo ilgesys būti visiškai, Štai kodėl Adomas 
jį tučtuojau pažino ir čia pat apibrėžė aną nuostabiai ankš- 
tą santykį, kuris turės būti tarp šių dviejų asmenų: antro- 
jo žmogaus dėliai pirmasis “paliks savo tėvą ir motiną ir 
laikysis savo žmonos, ir du bus vienas kūnas" (Gen. 2,24), 
nes juodu iš tikro ir yra vienas kūnas, tik Viešpa- 
ties sumodeliuotas į dvi asmenybes, 

Nenagrinėsime čia vyro-moters kaip dviejų lyčių 
santykio ir iš jo kylančios moterystės prasmės. Tai šiek 
tiek paliesime, kalbėdami apie šv. Pranciškaus turėtą mo- 
ters pergyvenimą. Šitoje vietoje mus domina Adomas ir 
Jėva ne tiek kaip vyras ir moteris, kiek kaip du žmogiškieji 
asmens, kurie sudarė pačią pirmąją buvimo ben- 
druomenę ir tuo būdu užbaigė žmogiškąją egzistenciją, 
panaikindami ankstesnę negerovę būti. “Kaip vyrą ir mo- 
terį Jis sukūrė juos" (Gen 5,2), vadinasi, kaip ben- 
druomenę. Du žmogiškieji asmens subendrino savo 
buvimą ir tuo būdu jį užbaigė. Kūrybinis Dievo veiksmas 
buvo įvykdytas ligi galo tiktai žmogiškųjų asmenų ben- 
druomenėje. Žmogus buvo baigtas kurti tik tada, kai jo 
Aš buvo atsakytas Tu pavidalu. 

Krikščionybės šviesoje šitoks žmogiškosios egzis- 
tencijos užbaigimas yra visiškai suprantamas. Juk jeigu 
Dievas ryžosi kurti žmogų pagal savo paveikslą ir pana- 
šumą, vadinasi, Pats būti šios naujos būtybės Modeliu 
(plg. Gen 1,26), tai Jis galėjo šį savo ryžtą įvykdyti tiktai 
žmogiškosios bendruomenės forma. Dievas juk nėra vie- 
nišas. Jis yra vienas, bet Jis nėra vienišas. Jis yra trias- 
meninis, vadinasi, tam tikra bendruomenė. šv. 
Trejybė yra vieninga savo prigimtimi, bet dauginga savo 
asmenimis. Dieviškasis Aš turi dieviškąjį TU. Vienas ir 
tas pats dieviškasis buvimas yra nešamas trijų asmenų. 
Tai yra pats aukščiausias ir pats tobuliausias buvimas 

drauge. Todėl kol ši dieviškoji buvimo bendruomenė ne- 
rado bent netobulos atšvaitos žmogiškojoje egzistencijoje, 
tol žmogus nebuvo Dievo paveikslas ir tol jis nebuvo baig- 
tas kurti. Tuo tarpų vienas asmuo jokia prasme ir 
jokiu būdu šv. Trejybės bendruomeniškumo nevaizduoja. 
Tuo pačiu vienas asmuo nėra tikras ir pilnutinis žmogus, 
nes jis nėra tikras Viešpaties paveikslas. Dieviškąją 
bendruomenę nešti ir jos paveikslu būti 
gali tik žmogiškoji bendruomenė, 

Štai kodėl tik su antrojo žmogaus sukūrimu žmogus 
tapo tikru, nors ir netobulu, Dievo paveikslu ir tuo būdu 
tikru bei pilnutiniu žmogumi, nes tik tuo būdu atsirado 
žmogiškoji bendruomenė kaip dieviškosios trejybinės ben- 
druomenės atspindys. Bendruomeninis tad buvimas nėra 
žmogui atsitiktinis ar tik paviršutinis, bet glūdįs pačiame 
jo pirmavaizdyje, jo prigimties gelmėse, skirtose Dievo 
paveikslą nešti ir jį konkrečiai reikšti. Tik būdamas 
drauge žmogus būna tikrai žmogiškai. 
Aristotelio posakis, kad žmogus yra visuomeninis padaras, 
slepia savyje ne tik sociologinę prasmę, kurią šiems žo- 
džiams davė graikai, bet sykiu ir ontologinę, kurią atsklei- 
dė Apreiškimas. Buvimas drauge yra geras buvimas, 
nes čia žmogus būna taip, kaip jis turi būti pagal amžinąjį 
Viešpaties apsprendimą. Buvimas drauge yra užbaigtas 
buvimas: jis yra pilnutinis savo pirmavaizdžio prasme. Jam 
gali daug ko stigti psichologine, dorine ar religine prasme, 
bet jis yra baigtas ontologiškai, o visos kitos negerovės 
jam kyla ne iš esminės jo nepilnatvės, bet tiktai iš žmo- 
gaus silpnumo šią esminę savo pilnatvę vykdyti kasdienos 
gyvenime. 

Kaip tad šį buvimą drauge vykdė šv. Pranciškus? Kas 
jis buvo anam antrajam žmogiškajam asmeniui, kuris tu- 
rėjo užpildyti jo egzistencijos spragą? Žmonos jis neturė- 
jo: jo sužadėtinė buvo jo elgetystė. Todėl ne moters pavi- 
dalu jo Aš atsiliepė bendruomenėje. Būti drauge Asy- 
žiaus šventajam reiškė kurti ne lyčių bendruomenę, bet 

žmogiškųjų asmenų sąjungą. Kaip tad jis ją kūrė? Kaip 
jis su jos nariais santykiavo? Kokiais pavidalais reiškėsi 
šventojo buvimas drauge? — štai klausimai, kurie mus ve- 
da į šv. Pranciškaus gyvenimą tarp žmonių. 

2. Biografai pasakoja, kad Asyžietis jau iš pat jau- 
nystės buvęs draugijos žmogus. Bičiulių jis turė- 
jęs ištisą būrį. Ir ne tik todėl, kad buvęs turtingas ir išlai- 
dus, todėl galėjęs ruošti puotų ir už jas užmokėti, Pats 
jo būdas traukęs žmones savęspi. Šv. Pranciškus buvęs 
linksmas, atviras, sąmojingas, mėgstąs šposauti ir dainuo- 
ti, tačiau kartu drovus ir skaistus. Patarnauti artimui, 
priimti atėjusį svečią, greitomis atsiliepti į pažįstamųjų 
pakvietimą jam buvo tokia savaime aiški pareiga, jog jis 
net nuo stalo pašokdavo, išgirdęs, kad draugai jo laukią. 
Nenuostabu todėl, kad šventasis beveik niekad nepasilik- 
davo vienas. Visą laiką jis sukiojosi tarp žmonių, jeigu ne 
tarp jaunimo aikštėse bei gatvėse, tai tarp suaugusiųjų 
savo tėvo krautuvėje. Bėgti nuo minios, užsidaryti savame 
kambarėlyje ir melancholiškai svajoti saulėlydžių metu 
šv. Pranciškus nemokėjo. Pati prigimtis jį vedė į bendruo- 
menę, ir jam buvo gera joje, 

Todėl pirmasis jo apsisprendimas buvo tapti ne vie- 
nuoliu, ne kunigu, net ne pirkliu, pratęsiant tevo užsiėmi- 
mą, bet — riteriu. Riteris juk yra viešumos žmogus. 
Jis yra kovotojas už kitus: už prispaustuosius, paže- 
mintuosius, moteris, našlaičius, vargšus. Riterio gyveni- 
mas niekad nėra vienišas. Jis vyksta visados tarp žmonių, 
visados bendruomenėje. Buvimas drauge yra pagrindinė 
riterio žymė. Išgirdęs tad apie garsius žygius Walterio de 
Briennes, kovojusio pop. Inocento III pusėje prieš vokie- 
čių kariuomenę, šv. Pranciškus tuojau įsitaisė “nuostabius 
bei brangius" riterio drabužius bei ginklus ir nutarė trauk- 
ti Apulijon, kur stovėjo Walterio kariuomenė, įstoti į ją, 
pasižymėti ir būti pakeltas į riterius. Nėra abejonės, kad 
didelį šiame apsisprendime vaidmenį turėjo ir garbės troš- 
kimas. Šventasis pats kartojo savo draugams, truputį be- 

sišypsantiems iš riteriškos jo aprangos, esą jis jaučiąs, jog 
turįs tapti garsiu žmogumi. Vis dėlto šios garbės jis jieš- 
kojo bendruomeninėje plotmėje. Ne kuriuo nors 
darbu vienatvėje — mokslu, poezija, dorove — jis norėjo 
pragarsėti, bet savo žygiais viešumoje. Pradėjęs savo bu- 
vimą drauge Asyžiaus tavernose, šv. Pranciškus pasiryžo 
jį pakelti vienu laipsniu aukščiau ir tęsti toliau kovose bei 
turnyruose, 

Tačiau Viešpats nusprendė kitaip. Pasiekęs Spoletto, 
iš kur veda kelias į Pietų Italiją, šv. Pranciškus susirgo ir 
turėjo gultis lovon. Čia jam karščiuojant įvyko anasai gar- 
sus pokalbis tarp būsimojo riterio ir kažkokio nežinomo 
balso. “Kur tu keliauji?" — klausė jį šis Nepažįstamasis. 
— “Apulijon tapti riteriu" — “Pasakyk man, Pranai, kas 
tau geriau gali padėti: ponas ar tarnas?" — “Žinoma, po- 
nas!" — “Tai kodėl tu palieki poną dėl tarno ir siuzereną 
dėl vasalo?" — šv. Pranciškus staiga suprato, ką šis po- 
kalbis reiškia ir šv. Povilo, nutrenkto žemėn, žodžiais pa- 
klausė: “Viešpatie, ko nori, kad daryčiau?" (ApD 9,6). 
Balsas atsakė: “Grįžk atgal į savo tėviškę, ten tau bus pa- 
sakyta, ką turi daryti" (Tres soc. 37-38). šventasis grįžo 
į Asyžių. Vis dėlto savo apsisprendimo būti riteriu jis ne- 
išsižadėjo. Jis tik pakeitė šio riteriškumo būdą. Užuot ta- 
pęs tarno ir vasalo riteriu, jis pasidarė riteriu tikrojo Siu- 
zereno, dangaus ir žemės Valdovo. “Praeco sum magni re- 
gis — esu didžiojo Karaliaus šauklys" — šitaip šventasis 
atsakė plėšikams, užpuolusiems jį Gubbio girioje ir klau- 
siantiems, kas esąs. Tai yra pats geriausias apibūdinimas 
viso tolimesnio šv. Pranciškaus gyvenimo. Galutinai atsi- 
vertęs ir apsisprendęs, jis taip pat, kaip ir anksčiau, ne- 
užsisklendė vienumoje, nepasidarė atsiskyrėliu kur nors 
Umbrijos kalnuose, bet, kalkėmis išsipaišęs kryžių ant se- 
no apsiausto, išvyko į pasaulį gyventi tarp žmonių, dalintis 
jų likimu ir skelbti jiems Kristų. Jaunystės metu prasiver- 
žęs jo polinkis būti drauge čia buvo pakeltas į aukščiausią 
laipsnį ir pažymėtas dieviškąja šviesa. Jis buvo apvalytas 

nuo savimeilės priemaišų, nes nuo dabar šv. Pranciškus 
jieškojo ne savo garbės, bet skelbė Dievo garbę; gyveno 
ne sau, bet visiškai kitiems; kovojo ne už žemę Walterio de 
Briennes kariuomenėje, bet už Dievo Karalystę Kristaus 
pašauktųjų eilėse. Didžiojo Karaliaus šauklys virto riteriu 
tikriausia ir giliausia šio žodžio prasme. 

Anoji viešuma, kurioje šv. Pranciškus ėmėsi vykdyti 
naujas riterio pareigas, kaip tik ir buvo jo paties sukurta 
vienuolinė bendruomenė. Asyžiaus šventejo gyvenime mus 
stebina ne tiek tai, kad jis tvirtai pažabojęs laikė savo 
kūną arba kad jis buvo visiškas beturtis, kiek tai, kad sa- 
vo nusistatymą jis mėgino paversti bendruomeni- 
niu ir juo pagrįsti savo ordiną. Pergyvendamas gamtą 
kaip nebylią Viešpaties liudytoją, kurią žmogus turįs pra- 
kalbinti, šv. Pranciškus norėjo, kad ir kiti ją šitaip supras- 
tų. Vadindamas savo kūną broliu asilu ir palenkdamas jį 
visiškai dvasios tarnybai, jis troško, kad ir kiti savo kūne 
nešiotų bei garbintų Dievą. Apsisprendęs už visišką netur- 
tą ir eidamas elgetauti, jis ragino ir kitus sėsti prie šio pa- 
laiminto “Viešpaties stalo". Kiekvienas šv. Pranciškaus 
nusistatymas ar poelgis nepasiliko užsisklendęs tik jo as- 
mens srityje, bet sklido į bendruomenę kaip pavyzdys, ku- 
rį reikia vykdyti. Asyžiaus šventasis atsistojo prieš pasau- 
lio akis ne kaip vienas iš dorinių ar religinių originalų, ku- 
rių yra buvę visais amžiais ir kuriems iš tikro tinka žino- 
mas posakis “mirandi, sed non seguendi — stebiną, tačiau 
nesektini"; bet jis atsistojo kaip mokytojas, kuris 
savo būseną bei elgseną laikė ne kokia nors asmenine iš- 
imtimi, ne vienkartine, todėl praeinančia charizma, o tai- 
sykle — regula, forma —, kviečiančia jos laikytis kiekvie- 
ną geros valios krikščionį. Naujasis ordinas tu- 
rėjo būti šv. Pranciškaus gyvenimo pra- 
tęsimas ir išplėtimas arba jo objekty- 
vacija istorijoje. Tai, kas šventąjame buvo indi- 
vidualu ir praeinama, istorijos eigoje turėjo pasidaryti 
bendruomeniška ir pastovu. Asyžiaus šventasis norėjo bū- 

ti ne tik naujos vienuolijos steigėjas, bet ir jos dvasia bei 
principas. Ši vienuolija turėjo ne viena organizacija šalia 
daugelio kitų, bet tikra bendruomenė Evangeli- 
jai vykdyti; Evangelijai, kaip ją šv. Pranciškus, 
Šventosios Dvasios apšviestas, suprato; Evangelijai pir- 
mykščiame jos skaidrume, neaptemdintame žmogiškojo 
proto aiškinimais bei pritaikymais. 

Nuosekliai tad ne nuostatai ar paragrafai traukė ki- 
tus eiti pas šv. Pranciškų ir dalintis su juo jo gyvenimo 
būdu, bet jo asmuo. Naujoji vienuolija ilgą laiką jo- 
kios regulos neturėjo. Regula jai buvo Evange- 
lija. Pasiskardenus pirmiesiems dviem pranciškonams 
— Bernardui de Guintavalle ir vienam “maldingam bei pa- 
prastam žmogeliui" iš Asyžiaus (jo vardas yra nežinomas) 
— šv. Pranciškus nusivedė juos į San Niccolo bažnyčią, 
atvožė Mišių knygą ir perskaitė — pirmą sykį: “Jei nori 
būti tobulas, eik, parduok, ką turi, ir duok beturčiams, ir 
turėsi turtą danguje" (Mat 19,21); antrą sykį: “Jei kas no- 
ri eiti paskui mane, tegul išsižada pats savęs, tegul ima sa- 
vo kryžių ir teseka mane" (Mat 16,24); trečią sykį: “Jis 
davė jiems valdžios ant nešvarių dvasių ir jiems įsakė nie- 
ko neimti su savimi į kelią, tiktai lazdą" (Mork 6,8). Pas- 
kui atsigrįžo į pirmuosius savo brolius ir tarė: “Broliai, 
tai yra mūsų gyvenimas ir mūsų regula. Ir ne tik mūsų. 
Tai yra gyvenimas ir regula visų tų, kurie norės su mumis 
drauge gyventi. Eikite ir vykdykite tai, ką esate girdėję" 
(Joergensen 86). 

Iš tikro, Evangelija yra pati aukščiau- 
sia ir pati svarbiausia krikščioniškojo 
gyvenimo regula, nes ji yra apreikšta 
paties Dievo. Visos kitos regulos jau yra sukurtos 
žmonių. Jos jau yra Evangelijos pritaikymas, išaiškini- 
mas, o kartais net inkvizitoriškas 'pataisymas'. Todėl jos 
visos yra menkesnės už Evangeliją. Jos visos nebeturi 
anos pirmykštės liepsnos, kuria alsuoja kiekvienas Evan- 
gelijos puslapis. Jos yra raidė, kuri nebegaivina, o dažnai 

dvasią slėgia, stingdo ir žudo. Šv. Pranciškus jautė šį skir- 
tumą tarp Evangelijos ir žmonių sukurtų taisyklių, todėl 
ilgus metus savai bendruomenei jokios regulos nerašė, net 
purtėsi rašyti. Ir tik susirinkus didesniam mokinių būre- 
liui, jis galop ryžosi duoti jiems lyg ir regulą. Tai įvyko 
1210 metais. Šios pirmykštės regulos teksto šiandien ne- 
beturime. Tačiau kiek iš šv. Pranciškaus biografų ats:aty- 
mo galima spręsti, ji buvo anaiptol nepanaši į įprastas vie- 
nuolynų regulas. Tai buvo ne taisyklės, kaip broliai turi 
gyventi ir viršaus, bet pamokymai, kaip jie turi ugdyti 
savo dvasią. Jie turį neimti jokios viršininkų vietos; turį 
dirbti, bet neimti pinigo; turį eiti elgetauti; nesirūpinti ryt- 
diena; būti nusižeminę, paslaugūs, linksmi ir maldingi. To- 
dėl šv. Pranciškus prasmingai šias "taisykles" pavadino ne 
regula, bet forma sancti Evangelii — evange- 
liškuoju gyvenimo būdu. Tik žymiai vėliau, tik 1221 m., 
vadinasi po 14 metų, kai šv. Pranciškus paliko savo tėvų 
namus (1207), buvo bendromis pastangomis sukurta pir- 
moji regula — regula prima, 


Buvimas drauge šv. Pranciškui turėjo būti grindžia- 
mas ne tiek teisiniais nuostatais ar aiškiai išvystyta or- 
ganizacija, kiek ana pirmykšte dieviškąja idėja, kuri Evan- 
gelijoje buvo aiškiausiai ir skaidriausiai išreikšta. Kaip 
Kristus savo Bažnyčią pastatė ant savęs Paties, taip ir Jo 
šauklys stengėsi savo vienuoliją — vieną Bažnyčios nar- 
velį — pagrįsti didžiojo Karaliaus paskelbtąja Naujiena. 
Todėl ne regulos studijavimas turėjo būti įvadas į naująją 
bendruomenę, bet aiškus apsisprendimas už konkretų 
Evangelijos vykdymą: eiti, atiduoti viską vargšams ir atė- 
jus sekti Kristumi, kaip juo sekė ir šv. Pranciškus. Štai 
kodėl pop. Pijus XI ir sako, kad “pranciškoniškoji dvasia 
nė menkiausiu trupinėliu nesiskiria nuo Evangelijos dva- 
sios ir gyvenimo būdo“““. Būti pranciškonu es- 
mėje reiškia būti tikruoju Evangelijos 


* Encikl. Rite Expiatis nr. 7. 

vykdytoju. Tai yra principas, kurį šv. Pranciškus dč- 
jo į naujo savo ordino pamatus. Galimas daiktas, kad kaip 
tik šiam principui nuo vėlesnių iškreipimų apsaugoti šv. 
Pranciškus savo testamento pabaigoje parašė dėmesio 
vertus žodžius: “Vardan klusnumo ir pabrėždamas įsa- 
kau savo broliams tiek kunigams, tiek pasauliškiams, kad 
jie nei regulai, nei šiems žodžiams (testamentui, Mc.) ne- 
pridėtų jokio aiškinimo, pavyzdžiui, sakydami: “Tai re'kią 
taip ir taip suprasti'; bet kaip man Viešpats leido regulą 
ir šiuos žodžius paprastai ir gryna širdimi diktuoti bei ra- 
šyti, taip ir jūs turite juos paprastai ir tiesiai suprasti be 
jokių komentarų ir juos šventai vykdyti ligi galo" 

3. Vis dėlto ši šv. Pranciškaus sukurta bendruomenė, 
nors ir vienuolinė, buvo nuostabiai atvira. Asyžiaus 
šventasis nesteigė atsiskyrėlių ordino, kuris būtų užsida- 
ręs nuo pasaulio, atsidėdamas tik maldai ir pasninkui. Ne, 
jo vienuolija ir kaip bendruomenė turšjo būti di- 
Ažiojo Karaliaus šauklė, vadinasi, turėjo eiti į pasaulį ir 
skelbti Kristų savo žodžiu, savo darbais ir visu savo gyve- 
nimo būdu. Todėl misijos buvo pirmutinis naujojo or- 
dino užsiėmimas. Jau ir vienas būdamas, šv. Pranciškus 
skelbė Dievo žodį aikštėse, rinkose, o, gavęs k'ebono ar 
vyskupo leidimą, ir bažnyčiose. Bet kai tik a'sirado jam 
mokinių, jis tuojau leidosi drauge su jais vis: is arba pa- 
siskirstę po du į didesnes misijų keliones iš sykio tik Ita- 
lijoje, o vėliau ir užs'eniuose ir net užjūriuose. Namie šv. 
Pranciškaus broliai tabai retai tebūdavo. Kaip Kristaus 
apaštalai senovėje, taip ir šie naujieji Jo šaukliai keliavo 
iš vietos į vietą ir skelbė Evangeliją visam sutvėrimui, 
nes Evangelija nčra kažkada vieną kar- 
tą paskelbta, bet kasdien skelbiama. Bū- 
dama savo esmėje ne teorija, bet gyvenimas, ji yra visados 
dabartinė. Kaip Kristus nėra tik kadaise buvęs, bet nuola- 
tos esąs, taip ir Jo Evangelija. Ji nšra duota prieš du tūks- 
tančiu metų, bet duodama šiandien, duodama kiekvieną 
dieną ir kiekvienai kartai vis iš naujo. Todėl misijos 

Krikščionybėje yra amžinai trunkantis 
uždavinys. Nuosekliai tad ir šv. Pranciškus, apsi- 
sprendęs būti Kristaus šaukliu žemėje, negalėjo nei pats 
nuo pasaulio atsiskirti, nei savo brolių uždaryti keturiose 
vienuolyno sienose. Jis sukūrė keliaujantį ordi- 
ną ne tik metafizine, bet ir pastoracine prasme. Jo bro- 
liai buvo tikrieji keleiviai žemėje tam, kad Kristaus išgany- 
mą padarytų dabartinį. Ir tik vieną kartą į metus jie su- 
sirinkdavo Sekminių sueigosna, kad apsvarstytų bendrus 
reikalus, atsigautų draugėje ir susitelktų naujoms apašta- 
lavimo kelionėms. 

Tačiau naujo ordino atvirumas pasauliui reiškėsi ne 
tik misijomis, bet ir pranciškoniškos bendruomenės atviru- 
mu kiekvienam žmogui, kuris tik turėjo su ja 
kokio nors sąlyčio. Savo senojoj reguloje šv. Pranciškus įra- 
še: “Kiekvienas, kurs ateis pas brolius, turi būti maloniai pri- 
imamas, vistiek ar jis būtų draugas ar priešas, vagis ar 
plėšikas" (cap. 7). Jokia socialinė padėtis, joks išsilavini- 
mas, joks turtas čia negalėjo turėti lemiančios reikšmės. 
Priešingai, juo žmogus visuomeninėje sąrangoje žemiau 
stovėjo, juo jis buvo artimesnis šv. Pranciškaus širdžiai. 
Atstumtieji, nuskriaustieji, paklydusieji, nusidėjėliai buvo 
jo apsupami ypatinga meile ir rūpesčiu. Didžiojo Kara- 
liaus šauklys jautėsi esąs tikras riteris, įpareigotas globo- 
ti visus mažesniuosius žmonių giminės brolius. Tai buvo 
Gerojo Ganytojo sekėjas, kuris palieka 99 besiganančias 
avis ir eina jieškoti vienos pradingusios, į krūmus įstrigu- 
sios, išvaduoja ją, pakelia ant savo pečių ir parneša atgal 
į bandą. 

Prie Monte Casale (vidurkelyje tarp Asyžiaus ir Al- 
verno kalno) laikėsi plėšikų gauja, užpuldinėdama keleivius 
ir juos apgrobdama. Kai šv. Pranciškaus broliai atsikėlė 
į šią vietą, kai kurie plėšikai išdrįso pasibelsti į naujo vie- 
nuolyno duris ir paprašyti išmaldos. Tačiau broliai atsisa- 
kė plėšikus šelpti. Sužinojęs apie tai, šv. Pran- 
ciškus tarė: “Eikite ir parūpinkite jiems geros duonos ir 

gero vyno, nuneškite į mišką ir šaukite: “Broliai plėšikai, 
eikite šen! Mes, jūsų broliai, atnešėme jums geros duo- 
nos ir gero vyno" Kai jie ateis, patieskite ant žemės stal- 
dengtę, paruoškite valgius ir nusižeminę bei linksmi jiems 
patarnaukite. Kai jie pasisotins, skelbkite jiems Dievo žo- 
dį ir prašykite jų pasižadėti, kad jie nieko nežudys ir kūno 
nežalos. Jei prašysite visko iš karto, pasakys 'ne'. Bet šiaip 
jie pažadės jums dėl jūsų nusižeminimo ir gerumo. Kitą 
dieną, atsilygindami už gerą jų pažadą, jūs nunešite jiems 
duonos ir vyno, kiaušinių ir sūrio ir vėl jiems patarnausite 
valgant. O kai pavalgys, pasakysite jiems: "Kam gi jūs 
čia slankiojate per dienų dienas kęsdami alkį, nusidėdami 
mintimis bei darbais ir sudarydami savo sielai pavojaus? 
Juk yra daug geriau tarnauti Viešpačiui. Jis aprūpins jus 
viskuo, kas žemėje yra reikalinga, o jūs išgelbėsite savo 
sielas'. Ir Dievas įkvėps jiems, kad jie dėl jūsų nusižemini- 
mo bei kantrumo atsiverstų" (Jorgensen 214-15). Broliai 
padarė, kaip šv. Pranciškus jiems buvo liepęs. Ir iš tikro, 
plėšikai iš sykio pradėjo broliams patarnauti, prinešdami 
malkų į jų lūšneles, o paskui visi atliko išpažintį ir išsi- 
skirstė, pasižadėję gyventi iš savo rankų darbo. Kai kurie 
įstojo net į šv. Pranciškaus ordeną (plg. Fioretti, cap.26). 
Asyžiaus šventasis gerai suprato Kristų kaip Gerąjį Ga- 
nytoją ir šiuo atžvilgiu sekė Juo pėda į pėdą. 
Svarbiausias tačiau dalykas, kuris šv. Pranciškų pa- 
darė tikru bendruomenės nariu, buvo jo atsiskleidi- 
mas žmonėms. Pirmieji jo mokiniai savo atsimini- 
muose pabrėžia šitokį šventojo nusistatymą: “Jis nenorėjo, 
kad nuo žmonių būtų slepiama tai, kas yra atvira Dievui" 
(Spec. perf. 226). Kitaip sakant, šv. Pranciškus 
stengėsi ir žmonėms būti toks perregi- 
mas, koks yra perregimas Dievui. Susirgęs 
Poggio Butone ir nepakeldamas aliejaus, jis valgė Adven- 
to metu valgių, uždarytų lašiniais. Pagijęs pačiame pirmą- 
jame savo pamoksle kalbėjo savo klausytojams: “Jūs čion 
atvykote didelės pagarbos vedami, nes mane laikote šven- 

tuoju. Iš tikro tačiau aš turiu prieš Dievą ir prieš jus pri- 
sipažinti, pasninko metu išsivirdinęs valgio su lašiniais" 
(Spec. perf. 226). Ir tai nebuvo vienkartinis prisipažini- 
mas. Kiekvieną sykį, kai šv. Pranciškui pašokdavo pyktis, 
pavydas, išdidumas ar kuris kitas netikęs jausmas kokiam 
asmeniui, jis tuojau čia pat tai išpažindavo ir paliestąjį 
atsiprašydavo savo mintimis įžeidęs. Pakviestas pas ką 
nors pietų, grįžęs jis tuojau papasakodavo broliams, ką 
ten gavęs. Kai gyvenimo pabaigoje jam sugedo viduriai 
ir sutino blužnis, broliai patarė jam pasimušdinti savo ap- 
siaustą lapės kailiu, kad būtų šilčiau. Į tai šventasis atsa- 
kė: “Jei man reikia po abitu nešioti lapės kailį, tai prisių- 
kite jo gabalą ir iš viršaus, kad žmonės matytų mane dė- 
vint lapės kailiais" (Spec. Perf. 227). Iš tikro jis taip ir 
padarė. šv. Pranciškaus būtyjenebuvo skir- 
tumo tarp viešosios ir privatinės gyve- 
nimo plotmės, kaip jo nėra nė Evangelijoje. “At- 
siskyręs ir apskritai visur, kur tik apsistoju—, kalbėjo sy- 
kį šventasis savo broliams, — aš noriu gyventi taip, tarsi 
būčiau visų matomas" (Spec. per. 227). Todėl jis viską 
žmonėms ir pasakydavo, kad šie žinotų, kaip jis gyvena. 
Tai buvo savotiška viešoji šv. Pranciškaus išpažintis, kuri 
kaip tik derino jo privatinę plotmę su viešąja. 

Tikrai krikščioniškas gyvenimas bei sugyvenimas ben- 
druomenėje yra galimas tik tada, kai jos nariai pasirodo 
vienas kitam toki, koki jie iš tikro yra, nepridengti 
susidariusių apie juos pasakų, legendų, autoriteto, einamų 
pareigų, titulų, laipsnių, rangų ir kitokių žemiškų dalykų. 
Krikščioniškoji bendruomenė, būdama mistinio Kristaus 
Kūno narvelis, turi savotišką teisę žinoti, koks yra tasai, 
kuris šiame Kūne dalyvauja. Be abejo, žmogiškasis asmuo 
visa savo gelme atsiskleidžia tiktai Dievui. Tik vienas jo 
Kūrėjas regi jo sąžinę ligi galo ir ją supranta taip, kaip ji 
yra savyje. Todėl tik klaidinga gyvenimo sąranga ga- 
li reikalauti, kad žmogus “skaudžiausias savo sąžinės pa- 
slaptis" atvertų savo valdovams ar viršininkams ir kad jie 

apie viską spręstų, o žmogus su “džiaugsmu ir pasitikėji- 
mu" priimtų jų sprendimus“". Krikščioniškasis atsisklei- 
dimas neturi nieko bendro su šiuo visišku aps'nuo- 
ginimu. Būti perregimam krikščioniui reiškia ne išduoti 
savo asmenybę visuomenės sprendimui, bet tiktai suderin- 
ti privatinę savo gyvenimo plotmę su viešuoju bendruome- 
niniu reiškimusi, kadangi ir Evangelija težino 
vieną vienintelę plotmę — gyventi Dievo 
akivaizdoje. Kiekvienas krikščionies susiskaldymas, 
elgiantis vienaip privačiai, o kitaip viešai, yra veidmainia- 
vimas, kurį į akis fariziejams prikaišojo pats Kristus, sa- 
kydamas: “Jūs esate panašūs į pabaltintus kapus, kurie iš 
oro rodosi žmonėms labai gražūs, o viduje yra pilni miru- 
siųjų kaulų ir visokių puvėsių... Jūs iš viršaus rodotės 
žmonėms teisūs, o viduje esate pilni veidmainystės ir ne- 
dorumo" (Mat 23,27-28). 


Štai kodėl pirmųjų amžių Bažnyčia turėjo viešas išpa- 
žintis ir viešas atgailas. Jų prasmė buvo neleisti veidmai- 
niavimui įsibrauti į krikščioniškąją egzistenciją. Kas no- 
rėjo gauti nuodėmių atleidimą iš Dievo, tas turėjo jas visų 
pirma išpažinti žmonėms pagal šv. Jokūbo paliepimą: “Iš- 
pažinkite vienas kitam savo nuodėmes ir melskitės vieni 
už kitus, kad būtumėte išgelbėti" (5,16). Nuodėmė juk sa- 
vo pasėkomis paliečia ne Dievą, bet žmogų ir pasau- 
lį. Todėl ji turi būti išpažinta ne tik Dievui kaip atšauki- 
mas savo nusigrįžimo nuo Kūrėjo, bet ir žmonėms kaip at- 
siprašymas už padarytą jiems skriaudą. Dar net ir šian- 
dien šio didžio individualizmo metu, eidami Komunijos arba 
pradėdami šv. Mišias, mes kalbame 'Confiteor"', tą nuosta- 
bią maldą, išpažindami savo kaltes “visagaliui Dievui, pa- 
laimintajai Mergelei Marijai, palaimintajam Mykolui Ar- 
kangelui, palaimintajam Jonui Krikštytojui, šventiesiems 
apaštalams Petrui ir Povilui ir visiems šventiesiems", va- 
dinasi, visam mistiniam Kristaus Kūnui; o kunigas išpa- 


" Plg. aut. Didysis inkvizitorius, 209 p. *1950 m. 


207 


žįsta jas ir aplinkui stovintiems savo tikėjimo broliams: 
“et vobis fratres". Tai yra prasminga liekana iš anų pir- 
minės Krikščionybės laikų. Reikia todėl tik apgailestauti, 
kad ji šiandien yra virtusi tiktai gryna ceremonija, nes 
mes, tiesa, tebekartojame, mušdamiesi į krūtinę, “mea 
culpa, mea maxima culpa", tačiau nebepasakome, kokia iš 
tikro gi yra ši kaltė. Mes nebepasakome garsiai ir vie- 
šai, kad svetimoteriavome, nužudėme nekaltą negimusią 
gyvybę, pavarėme nuo durų elgetą, apkalbėjome artimą, 
nelaikėme pasninko; ne, viso to mes nepasakome, pasiten- 
kindami bendra 'nusidėjėlio' formule. Todėl viešąjame gy- 
venime esame laikomi padoriais, gailestingais, Bažnyčios 
šulais, beveik šventaisiais, o iš tikro esame, kaip anas Lao- 
dikijos bažnyčios vyskupas, nelaimingi, apgailėti, betur- 
čiai, akli ir pliki (plg. Apr 3,17). 

Prieš šitą tad krikščioniškosios egzistencijos suskaldy- 
mą, prieš šitą melą nebe žodžiu, bet jau gyvenimu kaip 
tik ir stoja šv. Pranciškus su savo perregima būtimi. Šian- 
dien mes stebimės, kad 1221 m. žiemą, užvalgęs vištienos, 
šventasis liepė broliui Pietro dei Cattani parišti jį virve 
už kaklo ir nuvesti pusnuogį į rinką prie gėdos stulpo, kur 
subėgusiems žmonėms šventasis išpažino savo kaltę, Mums 
visa tai atrodo kaip kažkokia originalybė, sunkiai supran- 
tama, o dar sunkiau pateisinama. Tuo tarpu iš tikro 
tai yra gili krikščioniškoji pastanga stovėti ir žmonių aki- 
vaizdoje tokiam, koks žmogus stovi Dievo akivaizdoje. 
Juk jeigu žmogus yra Dievo paveikslas, tai slėptis nuo 
žmonių tikrovėje reiškia slėptis nuo Dievo. Mūsų gyve- 
nime tokio slėpimosi yra tiek daug, jog mes niekad nesa- 
me atviri ir tuo pačiu niekad negalime nuoširdžiai būti 
drauge. Slėpimasis padaro mus vienišus. Mes gyvename 
užsisklendę ir atsiskyrę, nes niekas nežino mūsų vidaus: 
niekas jo neregi ir todėl niekas jame nedalyvauja. Savą 
buvimo naštą mes velkame vieni. Šv. Pranciškus kaip tik 
paneigė šitokį slaptymąsi nuo žmonių akių ir gyveno ben- 
druomenėje taip, kad buvo perregimas tiek, kiek žmogaus 

akis gali perskverbti kitą asmenybę. Tuo būdu jis vykdė 
tikrai krikščioniškąjį buvimą drauge, nes šis buvimas yra 
ne gyvenimas šalia vienas kito, bet vienas kitame, vie- 
nas kitam ir vienas kitu. 

4. Vis dėlto šv. Pranciškus ilgą laiką buvo persekio- 
jamas minties mesti bendruomeninį gyvenimą, išeiti iš pa- 
saulio ir virsti atsiskyrėliu. Grįždamas su broliais 
iš Romos 1210 m., kur gavo žodinį pop. Inocento III savos 
vienuolijos pripažinimą, jis apsistojo porą savaičių Sabinų 
kalnuose Nera upės slėnyje ir pajuto ypatingą norą pasi- 
likti čia gyventi. Čia buvo nekalto vandens atsigerti ir ap- 
siprausti; čia buvo plokščių akmenų išmaldos duonai pa- 
sideti. O dangus buvo toks skaisčiai mėlynas ir saulė to- 
kia šilta! Aplinkui čiulbėjo paukščiai ir ošė kalnų upeliūkš- 
čiai. Visa vietovė viliote viliojo. Ji buvo tarsi atvira Vieš- 
paties šventykla, kurioje trūko tik kunigo. Tačiau šv. 
Pranciškus ten nepasiliko ir vėl grįžo į Porciunkulę prie 
Asyžiaus. — šv. Klaros ir jos seserų tylus gyvenimas mal- 
doje, sukurtas pagal šv. Pranciškaus nurodymus, taip pat 
buvo savotiška vilionė atsidėti tiktai savos sielos rūpes- 
čiams. — Keletas šv. Pranciškaus brolių — Silvestras, Ru- 
finas, Egidius — jau buvo nuėję atsiskyrėlių keliais. 

Todėl ir pats šv. Pranciškus nesykį šį klausimą savo bro- 
liams kėlė ir su jais drauge sprendė: ar nereiktų ir jiems 
keisti savo gyvenimo būdo; ar nereiktų atsisakyti dažnų 
kelionių, nuolatinio sąlyčio su žmonėmis, pamokslų, ligonių 
slaugymo, išmaldų dalinimo ir išeiti į kalnus, pasirinkus 
kur nors nuošalią, niekeno nelankomą ir nežinomą 0lą? 
Noras buvo toks stiprus, jog šventasis pats vienas apsi- 
spręsti negalėjo. Tada jis nutarė pasiklausti Viešpatį, 
kurį kelią — apaštalavimo ar atsiskyrimo — Jis yra jam 
iš tikro skyręs. Pasiklausimas buvo labai savotiškas. Šv. 
Pranciškus pasiuntė brolį Masseo, kad šis nuvyktų pas 
brolį Silvestrą, kuris jau gyveno Monte Subasio oloje, ir 
pas šv. Klarą ir juos pasiteirautų, kokia yra šiuo klausimu 
Viešpaties valia. Tiek brolis Silvestras, tiek šv. Klara at- 

sakė, kad šv. Pranciškus esąs pašauktas rūpintis ne tik 
savo siela, bet ir kitomis; kad jis turįs eiti į pasaulį ir 
skelbti žmonėms Dievo žodį. “Gerai! — sušuko šventasis, 
išgirdęs brolio Masseo pranešimą ir čia pat pasiėmė tą 
patį brolį Masseo ir brolį Angelo ir tučtuojau iškeliavo. 
Šioje kelionėje kaip tik ir buvo pasakytas anas garsusis 
pamokslas paukščiams. Noras atsiskirti nuo žmonių buvo 
pergalėtas, 

Tačiau tai dar nereiškia, kad pro šį norą bylojusi min- 
tis nebūtų buvusi savotiškas įspėjimas, gražiai išreikštas 
vieno šventojo posakiu: “Kiek kartų išėjau į žmones, tiek 
kartų grįžau mažiau žmogus". Šv. Pranciškus jautė ben- 
druomeninio gyvenimo dialektiką, todėl nesykį broliams 
kalbėjo, esą pamokslininkas, keliaudamas iš vietos į vietą, 
apsidulkina ne tik kojas, bet ir sielą: “spiritualium pul- 
verisatio pedum" (S. Bonaventura). Gyvenimas bendruo- 
menėje, kaip ir visa mūsoji būtis žemėje, yra giliai prieš- 
gyniškas. Iš vienos pusės jis įvykdo mūsų pirmavaizdį, 
kuriuo yra Dievas šv. Trejybėje, ir tuo būdu atbaigia mū- 
sų žmogiškumą; iš kitos tačiau jis mus nutolina nuo mūsų 
pačių. Bendruomenė yra laukas mums ir skleistis ir men- 
kėti. Asmuo negali išsivystyti be bendruomenės. Bet joje 
atsidūręs ir įstrigęs, jis sunyksta, išsieikvoja, netenka sa- 
vo turinio ir virsta galop miniažmogiu. Todėl šalia įgimto 
žmogui noro gyventi drauge su kitais esama jame taip pat 
nemenkesnio troškimo pasilikti vienam. Ir šis vienatvės il- 
gesys yra savaimingas asmens gynimasis nuo bendruome- 
nės užgožėjimo. Juo giliau žmogus neriasi į bendruomenę, 
juo labiau jame auga vienatvės pasiilgimas. 

Bet vėl: vienišumas taip pat turi savo pavojų ir net 
labai didelių. Neveltui Fioretti legendos pasakoja apie at- 
siskyrėliškai gyvenantį brolį Rufino, kurį velnias buvo jau 
bebaigiąs įtikinti jo pražūties tikrumu ir kurį iš jo liūdesio 
išvadavo tik šv. Pranciškus (plg. cap. 29). Vienatvėje žmo- 
gus geriau gali susitikti su Dievu ir “melstis Viešpačiui be 
kliūčių" (1 Kor 7,35). Bet čia lengviau yra prasiveržti ir 

tokioms aistroms, kaip išdidumas, kitų niekinimas, sava- 
naudiškumas, galop net neskaistumas. "Todėl tikrai 
krikščioniškoji būsena nėra nei visiškas pasinėrimas bend- 
ruomenėje ligi nuasmenėjimo, nei visiškas atsitraukimas 
nuo bendruomenės ligi vienišumo. Krikščionis ilgisi bend- 
ruomenės, nes tuo pačiu jis ilgisi, kad jame apsireikštų 
trejybinis Dievas. Bet sykiu jis ilgisi ir vienatvės, nes tuo 
nūču jis ilgisi savęs paties, kuris yra nepakartojama, ne- 
įasekama ir ligi gelmių nė vienam žmogui neprieinama as- 
menybė. Tikra krikščioniškoji egzistenci- 
ja vyksta bendruomenės ir vienatvės 
1tampoje. 

Šią įtampą šv. Pranciškus išsprendė labai nuostabiu 
sūdu. Patyręs Viešpaties valią, kad jis yra šaukiamas ne 
tik savo, bet ir kitų sieloms gelbėti, jis pasiliko tarp žmonių 
ligi pat savo gyvenimo galo; pasiliko visų regimas ir per- 
regimas. Tačiau šiame buvime drauge su kitais jis pasili- 
ko sykiu vienas pats su savimi. Ne tik tuo būdu, kad kar- 
tas nuo karto pasitraukdavo į kalnų olas pasimelsti ir pa- 
pasninkauti. Šitoki pasitraukimai yra, be abejo, prasmin- 
gi. Tačiau krikščioniškosios egzistencijos įtampos jie ne- 
išsprendžia. Krikščionis turi net tik kartais būti bend- 
ruomenėje, o kartais iš jos pabėgti, bet jis visą 
laiką turi būti ir bendruomenėje ir vie- 
natvėje. Bendruomenė ir vienatvė stovi jam ne viena 
šalia kitos ir eina ne viena po kitos, bet jos abi sudaro ne- 
atskiriamus jo egzistencijos pradus. Jos abi jam yra vi- 
sados kartu. Todėl ir šv. Pranciškus, apsisprendęs likti 
bendruomenėje, turėjo surasti būdą likti ir vienatvėje. 
Ir šį būdą jis rado; jis rado būdą, į kurį mes per maža 
esame atkreipę dėmesio ir todėl dažniausiai nesugebame 
būti bendruomenėje ir sykiu išsaugoti esminę savo vie- 
natvę. 

Sekminių sueigos metu 1217 m. šv. Pranciškus pa- 
skirstė savo brolius ir išsiuntė juos į tolimas misijų kelio- 
nes. Atsisveikindamas su jais, jis jiems kalbėjo: “Vardan 

Viešpaties eikite po du savais keliais; eikite nusižeminę ir 
valdydamies. Ypač laikykitės griežtos tylos nuo ankstaus 
ryto ligi tercijos (brevijoriaus prasme, Mc.), melsdamiesi 
kiekvienas savo širdyje. Tenebūna tarp jūsų tuščių ir ne- 
naudingų žodžių, nes nors jūs ir esate pakeliui, tačiau jū- 
sų elgesys turi būti toks nusižeminęs ir taip apvaldytas, 
tarsi jūs būtumėte atsiskyrėlio trobelėje ar vienuolyno ce- 
lėję. Juk kur tik mes einame visur nešamės 
savo celę: brolis kūnas yra mūsų vienu- 
tė, o siela yra atsiskyrėlis, gyvenąs šio- 
je vienutėje, mąstydamas, melsdamasis 
ir kalbėdamasis su Dievu" (Spec. perf. 189- 
90). šiuo pamokymu šv. Pranciškus kaip tik ir išsprendė 
aną didžią priešginybę tarp bendruomenės ir vienatvės. 
Žmogus yra sukurtas būti drauge. Todėl bendruomenė yra 
tikrasis jo buvimas ir veikimo laukas. Tačiau jam yra 
duotas kūnas, kad juo, tarsi vienutės sienomis, jis prideng- 
tų pats save ir neleistų sau išsikvėpti bendruomeniniame gy- 
venime. Mūsų kūnas mums yra duota paties Dievo priebe- 
ga apsiginti nuo bendruomenės grėsmės. Jis yra celė, ku- 
rioje siela pasilieka viena net ir didžiausiame minios erze- 
lyje. Kadangi šios celės mes niekad nepaliekame, tuo pa- 
čiu turime galimybės visados būti atsiskyrėliais. Pati kū- 
ninė mūsų egzistencija mums yra priemonė apsisaugoti 
nuo bendruomenės įsibrovimo į mūsų vidų. Tai yra nuos- 
tabiai gili metafizinė mintis, atskleidžianti mums didelį 
kūno vaidmenį žmogaus buvime drauge. 

5. Buvimas drauge yra grindžiamas vieno asmens 
atsiskleidimu kitam, šį pasitinkant ir įimant į savo vidų. 
Tai yra vidinio mūsų pasaulio subendrinimas, perteikiant 
kitam mūsų būties turinį ir jį iš kito priimant. Vis dėlto 
tiesioginis kelias į kito žmogaus vidų arba tiesioginis 
jo minčių, jausmų, norų, nuotaikų pažinimas yra labai 
siauras ir retas. Tiesioginiu būdu žmogus atsiskleidžia ki- 
tam ir esti kito suprantamas tik ypatingais egzistencinių 
įtampų akimirksniais. Dažnai yra sakoma, kad meilė yra 


212 


tiesioginis kelias į mylimojo vidų ir kad besimylintieji su- 
pranta vienas kitą ir be žodžių. Šiame teigime esama daug 
tiesos. Iš tikro, meilė padaro žmogaus asmenį taip labai 
atvirą kitam, kad jo vidus tarsi išplaukia į paviršių ir da- 
rosi suvokiamas be jokių tarpininkų. Ir šitokio tiesioginio 
egzistencijų susitikimo esama ne tik meilėje. Jo esama ir 
kančioje, ir kovoje, ir kaltėje, ir ypač mirtyje. Visais tais 
akimirksniais, kada žmogaus egzistencija artinasi prie sa- 
vo ribos, žmogus atsiskleidžia kitam visu savimi. — Vis 
dėlto šie akimirksniai nėra įprastas žmogaus buvimo drau- 
ge būdas. Jie yra reti ir trunka paprastai trumpą laiką. 
Visa kasdieninė mūsų egzistencija vyksta toli nuo šių 
įtampų ir tuo pačiu toli nuo tiesioginio atsiskleidimo. Nuo- 
latinis mūsų buvimas drauge yra grindžiamas ne šiais re- 
tais akimirksniais, ne šitomis įtampų bei ribų situacijomis, 
bet netiesioginiu keliu, kuris eina per tar- 
pininką. Čia žmogus perkelia savo būties turinį į kitą 
ne tiesiog, bet visų pirma sudeda jį į tarpininką, kuris sto- 
vi tarp jo ir kito ir iš kurio kitas jį paskaito ir priima. Kas- 
dieniniame buvime drauge mes susitinkame su kitu tre- 
čiąjame prade, kuriame vienas save palieka, o kitas 
randa ir pasiima. Bendravimas čia darosi pagrįstas vienos 
egzistencijos apsireiškimu tarpininke ir kitos šito apsireiš- 
kimo priėmimu iš tarpininko. 

Pats pirmykštis tarpininkas, per kurį žmogus atsklei- 
džia kitam savo vidų ir tuo būdu būna drauge, yra mūsų 
kūnas. Jau pati kūno sąranga neša savimi atskiro žmo- 
gaus charakterį. Kūno pavidalas yra asmenybės visumos 
išraiška. Tas pat yra ir su kūno judesiais. Mūsų eisena, 
kalbėsena, mostaguosena, laikysena darbo ir poilsio metu 
yra mūsų vidinio gyvenimo atspindys. Per mūsų kūną 
bylojame mes patys savo gelmėmis. Kūnas yra mū- 
sojo Aš reiškimosi scena. Ir tai yra pagrindas 
ne tik charaktereologijos mokslui, bet ir kasdieniniam bu- 
vimui drauge. Tai, ką mes kasdienoje patiriame iš artimų- 
jų — jų nuotaikas, jų džiaugsmus ir skausmus — didžiau- 

sia dalimi ir artimiausiu keliu patiriame per jų kūną. Kū- 
nas yra pirmykštis žmogaus ženklas ir savaiminga jo ob- 
jektyvacija. Jis yra tikrasis buvimo drauge vykdytojas. 
Per kūną spindi mūsų vidaus pasaulis ir tuo būdu susisie- 
kia su kitais. 

Bet kaip tik todėl kūnas ir gali tapti mūsų vienute. 
Jis gali būti ne tik tarpininkas bei ryšininkas, bet sykiu ir 
mūsų pridengėjas, mūsų apgynėjas, mūsų priebėga nuo ap- 
linkos. Mūsų kūne taip pat glūdi savotiška priešginybė, 
kaip ir visur kitur. Savą dvasios turinį mes perteikiame 
kitiems tik tada, kai mūsų kūnas byloja. Kitų turi- 
nius priimame irgi tik tada, kai mūsų kūnas savo jauslėmis 
ir juslėmis yra atviras. Kai kūnas yra nebylus savo 
dvasios turiniu ir uždaras svetimiems turiniams, asmeny- 
bių bendravimas nutrūksta, žmogus pasitraukia į save, 
tarsi sraigė į savo namelį, ir pasilieka vienišas. Tokiu atve- 
ju jis užsisklendžia savame kūne tarsi celėje. Žmogui nėra 
reikalo bėgti iš bendruomenės erdvės prasme. Jam pakan- 
ka tik nutildyti savo kūną, kad jis nebylotų apie savą sie- 
lą, ir jį taip uždaryti, kad jis nepriimtų svetimo bylojimo, 
— ir žmogus pasijunta atsidūręs nuostabioje vienatvėje. 
Nebylus ir uždaras kūnas yra pati tobu- 
liausia vienatvės būsena. Per bylojantį ir atvi- 
rą kūną mes į bendruomenę įsijungiame. Per nebylų ir už- 
darą kūną mes iš jos išsijungiame. Kūnas virsta mūsų 
vienute tuo, kad jis nutyla. Tyla yra vienatvinė 
būsena bendruomenėje. 

Štai kodėl šv. Pranciškus ir liepė pasaulyje veikian- 
tiems broliams laikytis “griežtos tylos nuo ankstaus ryto 
ligi tercijos", vadinasi, tam tikrą dienos dalį skirti išsijun- 
gimui iš bendruomenės—išsijungimui ne iš jos pabėgant, 
bet erdviškai joje pasiliekant, tačiau uždarant savo vienu- 
tės — brolio kūno — langus ir duris, kad siela, tasai nuo- 
stabus atsiskyrėlis, galėtų mąstyti, melstis ir pabūti vieno 
tik Viešpaties akivaizdoje. Tyla kaip tik ir yra toksai lan- 
gų ir durų uždarymas. “Jeigu siela, — užbaigė šv. Pran- 

ciškus minėtą pamokymą, — savo celėje tylos nesilaikys, 
veltui bus bet kokia viršinė žmogaus rankų pastatyta vie- 
nutė" (Spec. perf. 190). Tuo šv. Pranciškus norėjo pasa- 
kyti, kad kūno tyla yra pagrindas tikrajai 
žmogaus vienatvei. Kol kūnas vra bylojantis ir 
atviras, tol vienatvės žmogus neturi, ncis 17 būtų užsida- 
ręs storulėse vienuolyno sienose arba išėję; į negyvenamas 
dykumas. Erdvinis pasitraukimas iš bendruomenės yra 
prasmingas tik tada, jei su juo kartu eina ir kūno nutili- 
mas. Kalinys, kuris savo akimis godžiai gaudo kiekvieną 
judesį, jam regimą pro mažą langelį; kuris savo ausimis 
jautriai seka kiekvieną sienose pasigirstantį garsą; kuris 
yra pasiruošęs prakalbinti kiekvieną sutiktą veidą — tok- 
sai kalinys nėra vienas tikrosios vienatvės prasme. Jo kū- 
nas yra bylojantis ir atviras, nors ir nepatenkinamas arba 
patenkinamas labai menkai. Vienatvė yra galima 
tiktai tyloje: tyloje pačiu kūnu. Kaip kū- 
nas savo bylojimu bei atvirumu mus su kitais suriša, taip 
lygiai jis turi nutilti ir užsisklęsti, kad mes galėtume pasi- 
likti vieni. 

Šis kūno nutilimas bei užsisklendimas pirmoje eilėje 
yra žodinis. Norėdami pasilikti vieni, mes turime visų 
pirma nutraukti kalbą su kitais. Žodis taip pat yra dvi- 
ašmeninis kardas mūsų būtyje, kuris mus ne tik stato, bet 
ir ardo, sužeisdamas giliausią mūsąjį Aš. Iš vienos pusės 
žodis yra Amžinojo Žodžio atspindys. Kaip Tėvas taria 
pats save ir tuo būdu pagrindžia dieviškąją bendruomenę, 
taip lygiai ir mes įdedame į žodį patys save ir tuo būdu 
save perteikiame kitam. Žodis virsta pačiu svarbiausiu 
tarpininku tarp mūsų ir mūsų artimųjų. Kalboje 
įvyksta buvimas drauge, Iš kitos tačiau pusės, 
žodis visados yra tiktai tarpininkas. Tiesa, jis neša mū- 
sų būtį, bet jis pats nėra mūsų būtis. Jis yra tik mū- 
sų būties ženklas, tik jos prasmuo, tik garsinė jos objekty- 
vacija. Žodis yra mūsų pačių kūrinys. O būdamas kū- 
rinys, jis stovi šalia mūsų asmens ir yra mums svetimas 

bei nuo mūsų atitrūkęs daiktas. Daiktinis buvimas 
žodžiui yra taip lygiai lemtas, kaip ir kiekvienam kitam 
mūsų padarui. Jeigu amžinasis Tėvo tariamas Žodis yra 
asmuo, todėl turįs savyje “Dievybės pilnybę" (Kol 1,- 
19), tai mūsų žodis yra daiktas, todėl mus išreiškia jis tik 
labai netobulai. 

Kaip tik dėl šios daiktinės savo savybės žodis yra ne 
tik žmonių bendravimo, bet kartu ir jų išsiskyrimo prie- 
monė. Būdamas tiktai ženklas, jis slepia savyje galimybę 
būti nesuprastas, iškreiptas, suklastotas, paverstas ne- 
tiesos ir apgaulės priedanga. Nuodėmė yra pažeidusi ne 
tik mus pačius, bet ir mūsų kūrinius, tarp jų ir žodį. Babe- 
lio bokšto tragedija, išsklaidžiusi Senaaro šalies gyvento- 
jus po visą pasaulį, yra kilusi kaip tik iš tokio iškreipto 
žodžio, nes iškreiptas žodis padaro mus priešais net pačių 
artimiausių žmonių. 

Tyla tad ir yra pastanga vengti šio iškreipto žodžio ir 
tuo pačiu neardyti buvimo drauge. Iš viršaus žiūrint, tyla 
išjungia mus iš bendruomenės ir uždaro mus mūsų vienat- 
vėje. Esmėje tačiau tyla atstato sakralinį žodžio pobūdį 
ir paruošia mus tikram bei giliam bendravimui. Tyloje 
gema tikras žodis, kuriuo mes kreipiamės į artimą; tiesos 
žodis, todėl galįs mus kitam teisingai perteikti ir būti kito 
teisingai priimtas. Max Picard*? prasmingai pastebi, kad 
tylėdamas žmogus atsiduria prieškalbinėje situacijoje, ka- 
da jis stovėjo prieš Kūrėją, laukiantį pirmojo jo žodžio. 
Nutildamas žmogus grąžina Viešpačiui žodį, kad paskui jį 
vėl ištartų, bet jau atnaujintą, pašvęstą, perkeistą. Todėl 
tyla savo esmėje yra žodžio atpirkimas. 
Tai yra atstatymas tikrosios kalbėjimo prasmės, kuria yra 
asmenų susiartinimas meilėje; tai yra susimąstymas ties 
nuodėmės žaizda mūsų kalboje; tai paslapties prabilimas 
mūsų būtyje. Štai kodėl kiekvieną didžią mūsų egzisten- 
cijos valandą mes nutylame. Ir štai kodėl tyla yra sude- 


* Plg. Die Welt des Schweigens, 43 p. Zuerich 1948. 

damasis krikščioniškojo gyvenimo pradas. Krikščionis tu- 
ri tylėti ir dažnai tylėti, kad tuo būdu pašvęstų savo kalbą. 
Tylos praradimas yra žodžio prasmės praradimas ir tuo 
pačiu atnaujinimas Babelio kivirčų kasdienine forma. 

Šiandieninis žmogus, nors ir gyvena minioje, yra ne- 
paprastai nutolęs nuo kitų svarbiausia todėl, kad jis yra 
praradęs tylą. Dabarties pasaulis yra pilnas žodžių, pil- 
nas kalbų, pilnas triukšmo ir garso. Tačiau ši “pilnatvė" 
žmonių ne tik nesuartina, bet juos tik dar labiau vieną nuo 
kito atstumia. Šiandieninio pasaulio žodis yra to paties po- 
būdžio, kaip Sanaaro gyventojų: mes nesusikalbame tarp 
savęs. Mūsų darbai lieka neišbaigti, kaip ir Babelio bokš- 
tas, nes mes daromės kitiems vis labiau nebesuprantami. 
Mūsų žodis stumia mus nuo mūsų artimo ir veja mus iš 
bendruomenės. Jeigu tad modernusis žmogus nori vėl at- 
gauti galią būti drauge, jis turi išmokti tylėti. Jis turi lai- 
kytis griežtos tylos “nuo ankstaus ryto ligi tercijos". šiuo 
atžvilgiu Asyžiaus šventasis yra taip lygiai didelis dabar- 
ties mokytojas, kaip ir daugeliu kitų. Pašauktas būti bend- 
ruomenėje ir joje skelbti Dievo žodį, jis suprato tylos reikš- 
mę krikščioniškajai egzistencijai, nes Dievo žodis nusilei- 
džia į mus tik didžios tylos metą. “Kai gili tyla laikė visa 
apglobusi ir kai naktis buvo pasiekusi pusę savo kelio, 
tuomet, o Viešpatie, pakilo Tavo Žodis nuo karališkojo sos- 
to" (Išm 18,14-15). Jis pakilo, kad nusileistų į mūsų pri- 
gimtį ir pasiliktų gyventi tarp mūsų. Dievas praby- 
la į žmogų tada, kai žmogus nutyla. 

Tyla todėl yra kelias Viešpačiui į mūsų sielą ir tuo 
būdu pats tikriausias susitikimas su mūsų artimu, nes mes 
esame kitam apspręsti todėl, kad visi nešiojame savo esmė- 
je Dievo paveikslą. Juo tad šis paveikslas labiau mumyse 
spindi, juo mūsų buvimas drauge darosi gilesnis ir tikres- 
nis. Šiuo tad atžvilgiu šv. Pranciškaus pažiūra į brolį kū- 
ną kaip į mūsų sielos vienutę, kurioje mes tylime, atsi- 
traukę nuo iškreipto žodžio, yra laidas, kad Viešpats su- 
ras kelią į mūsąjį Aš ir kad tuo būdu bendruomeninis mū- 

sų buvimas bus ne tolimesnis Babelio tragedijos gilinimas 
bei jos plėtimas istorijoje, bet visų mūsų susitikimas toje 
pačioje Šventojoje Dvasioje. Šv. Pranciškaus gyvenimas 
bendruomenėje — šio gyvenimo būdas su visomis savo 
apraiškomis — yra tai, ko stinga dabartiniam žmogui. 
Asyžiaus šventasis yra bendruomenės atnaujintojas ne tik 
socialine prasme per neturtą ir elgetavimą, bet ir metafizi- 
ne prasme per tinkamą buvimo drauge atskleidimą ir jo 


vykdymą. 

II. NUSIŽEMINIMAS 


1. Paskutinės Vakarienės metu pakilo Jėzus nuo sta- 
lo, pasidėjo viršutinius savo drabužius, prisijuosė drobulę, 
įsipylė vandens į praustuvę ir pradėjo mazgoti savo mo- 
kiniams kojas. Pabaigęs Jis tarė jiems: “Ar suprantate, 
ką aš Jums padariau? Jūs vadinate mane Mokytoju ir 
Viešpačiu ir gerai sakote, nes aš esu. Taigi jei aš, Vieš- 
pats ir Mokytojas, mazgojau jūsų kojas, tai ir jūs turite 
vienas kitam mazgoti kojas, nes aš daviau jums pavyzdį, 
kad, kaip aš jums dariau, taip ir jūs darytumėte" (Jon 
13,12-15). Šis Išganytojo veiksmas liturginiu būdu kas- 
met yra kartojamas katedrose ir abatijų bažnyčiose. Vys- 
kupas arba abatas prisijuosia drobulę ir mazgoja dvyli- 
kai senelių kojas, chorui giedant antifoną: “Kur yra meilė, 
ten yra ir Dievas". Paskui choras nutyla, seneliai užsimau- 
na batus, vyskupas arba abatas palieka altorių — visi iš- 
siskirsto. 


Tačiau kojų plovimas tuo nesibaigia. Liepdamas apaš- 
talams “vienas kitam mazgoti kojas" (Jon 13,14), Kristus 
turėjo galvoje ne tiek viršinį Jo veiksmo kartojimą ar jo įvil- 
kimą į liturgines formas, kiek žmogaus nusilenki- 
mą žmogui. Jeigu Jis, Viešpats ir Mokytojas, pasilen- 
kė prie savo mokinių, tai juo labiau Jo mokiniai turi pasi- 
lenkti vienas prie kito. Kojų plovimas iš tikro yra pa- 
vyzdys, kaip jį yra pavadinęs ir pats Jėzus (plg. Jon 

13,15), tačiau ne pedagogine-pamokomąja, bet ontologine- 
keičiamąja prasme. Kristus-Dievas nusilenkė 
prieš žmogų ir tuo būdu išvadavo jį iš 
nuodėmės išdidumo. šventasis Raštas vadina iš- 
didumą kiekvienos nuodėmės pradžia (plg. Ekkli 10,12). 
Ir tikrai! Pati pirmoji kūrinio nuodėmė kaip tik apsireiš- 
kė išdidumu, Liuciferis norėjo pastatyti savo sostą vir- 
šum žvaigždžių ir būti panašus į Aukščiausiąjį (plg. Iz. 
14,14), atsisakydamas Jam tarnauti. Pirmieji žmonės no- 
rėjo būti kaip dievai (plg. Gen 3,5), laužydami Viešpaties 
uždraudimą valgyti medžio vaisių (plg. Gen 2,17). Abiem 
atvejais kūrinys nenusilenkė prieš Kūrėją. Ir šis nenusi- 
lenkimas kartojasi visą istorijos metą. Kiekvienos 
nuodėmės pagrinduose glūdi išdidumas. 
Kiekviena nuodėmė yra pažadinta savęs teigimo, mėginan- 
čio iškelti žmogų viršum kitų ir net viršum paties Dievo. 
Kiekvienas nusidėjėlis, kaip anasai Dostojevskio Raskolni- 
kovas, nori patirti, ar jis yra “utėlė, kaip kiti", ar turi tei- 
sę žudyti, vadinasi, spręsti apie savo artimo buvimą, iškil- 
damas tuo būdu viršum jo ne kuria nors atsitiktine savo 
gyvenimo aplinkybe — išsilavinimu, turtu, titulu, užima- 
ma vieta —, bet pačia žmogiškąja savo būtimi. Būti 'aukš- 
tesniu žmogumi' yra kiekvienos nuodėmės vilionė. 
Norint tad nuodėmę sulaužyti pačioje jos prigimtyje, 
reikia prieš išdidumą pastatyti nusižeminimą; reikia, kad 
žmogus nusilenktų ne tik Dievui kaip savo Kūrėjui, bet ir 
žmogui kaip Viešpaties paveikslo nešėjui. Kojų plovimas 
paskutinės Vakarienės metu kaip tik ir buvo šitoksai nu- 
sižeminimo bei nusilenkimo aktas. Nenusilenkiant 
žmogui prieš Dievą, Dievas nusilenkė 
prieš žmogų ir tuo būdu sunaikino bet 
kokį išdidumo pagrindą. Ligi kojų plovimo vie- 
nas žmogus galėjo laikyti save aukštesniu už kitus ir mė- 
ginti vykdyti šį savo 'pranašumą" bendruomenėje, žiūrėda- 
mas į kitus kaip į žemesniuosius. Po kojų plovimo toksai 
didžiavimasis neteko jokios prasmės, nes neteko objekty- 

vaus pagrindo, į kurį atsirėmęs žmogus galčtų teigti, esąs 
aukštesnis už kitus. Dievui nusilenkus prieš 
žmogų, žmogus neturi kuo pateisinti sa- 
vo išdidumo. Jeigu mano Viešpats ir Mokytojas maz- 
goja man kojas, aš neturiu ko griebtis, kad atsisakyčiau 
tai daryti savo artimui, 

Kojų tad plovimas buvo vienas iš atperkamųjų Kris- 
taus veiksmų. Krikščionis yra pašauktas plėsti šį veiksmą 
visoje istorijoje. Jis yra pašauktas mazgoti savo artimui 
kojas visą laiką, vadinasi, visą laiką jam nusilenkti, nes 
tik šitaip jis gali vykdyti buvimą drauge ir sykiu apsisau- 
goti nuo atkritimo į liuciferišką užsisklendimą vienatvėje. 
Kojų plovimas yra niekad nesibaigian- 
ti pareiga krikščioniškoje egzistenci- 
joje. Tai, kas liturgiškai yra kasmet kartojama didžiojo 
Ketvirtadienio apeigose, turi morališkai vykti nuolatos ir 
visur. Jeigu žmogus yra apspręstas būti drauge, tai tuo 
pačiu jis yra apspręstas ir mazgoti artimui kojas, vadinasi, 
apspręstas nusižeminimui, nes išdidumas yra skaldomasis 
veiksnys pačia savo esme. Mes galime gyventi bendruo- 
menėje tik todėl, kad nusilenkiame vienas prieš kitą. Nu- 
sižeminimas yra vienintelis veiksnys, kuris mus riša ir su- 
veda į draugę. Štai kodėl liturginio kojų plovimo metu gie- 
damos antifonos kaip tik ir yra perpintos bendruomeninio 
gyvenimo motyvais: “Kristaus meilė sujungė mus į vieną 
būrį... Surinkti į vieną būrį, saugokimės, kad neišsiskirs- 
tytume dvasioje. Tesiliauja pikti barniai ir nesutarimai. 
Mūsų centras tebūna Kristus - Dievas". 

šv. Pranciškaus gyvenime kojų plovimas buvo įvyk- 
dytas ligi aukščiausio laipsnio. Viena iš priežasčių, kodėl 
Asyžiaus šventasis nepasidarė atsiskyrėliu, kaip tik ir buvo 
jo turimas gilus nusižeminimo jausmas. Be abejo, nevieną 
į dykumas išvaro pati šventoji Dvasia, kaip Ji išvarė ir 
Kristų prieš Jo viešosios veiklos pradžią (plg. Mork 1,12). 
Tačiau nevienas į šias dykumas patenka, vedamas horaciš- 
ko principo nekęsti minios ir todėl nuo jos bėgti: “Odi pro- 

fanum volgus et arceo". Nevienas palieka bendruomenę 
tam, kad gardžiuotųsi, kaip Nietzschės Zaratustra, “savo 
dvasia ir savo vienatve". Putli savimeilė yra nevienam 
akstinas užsisklęsti savyje ir net erdviškai nuo kitų atsi- 
skirti. šv. Pranciškus gerai žinojo šią apgaulingą vienatvės 
vilionę, todėl ir nedrįso apsispręsti už atsiskyrėlišką būse- 
ną, bijodamas, kad ji nesudarytų sąlygų išdidumui prasi- 
veržti. Vienatvė juk nėra tinkama dirva nusižeminimui 
išsivystyti. Tiesa, ir atsiskyrėlis gali būti nusižeminęs sa- 
vo širdyje. Bet jis neturi aplinkos, kurioje šis vidinis jaus- 
mas galčtų regimai apsireikšti. Tuo tarpu bendruo- 
menėje progų nusižeminti esama kiekviename žingsnyje. 
Nuosekliai tad kas yra tikrai nusižeminęs, tas iš bendruo- 
menės paprastai nebėga. Nebėgo iš jos nė šv. Pranciškus. 
Jis pasiliko tarp žmonių kaip mažesnysis jųjų brolis — 
frater minor. 

Ir šis brolis pergyveno save iš tikro kaip vieną iš pa- 
čių mažiausiųjų; dar daugiau, kaip vieną iš pačių niekin- 
giausiųjų Viešpaties padarų. Nė vienas žmogus, šv. Pran- 
ciškaus pažiūra, nebuvęs didesnis nusidėjėlis, didesnis 
skurdžius savo sieloje, kaip jis. Pasišovęs tarnauti didžia- 
jam Karaliui, jis išsižadėjo ne tik savo tėvo bei motinos, 
savo gimtinės ir turto, bet galop ir paties savęs. Jo 
Aš turėjo ištirpti šio Karaliaus meilėje ir garbėje, kad at- 
sigautų nauju pavidalu: pavidalu naujo kūrinio, 
kuriuo yra kiekvienas Kristuje ir Kristumi gyvenąs žmo- 
gus. Savo išdidume paklydęs nuodėmingas Aš kaip tik ir 
yra giliausia kliūtis išganymo pasėkoms regimai apsireikš- 
ti. Gali žmogus visko išsižadėti, tačiau kol jis pasilaiko sa- 
vąjį Aš, tol tobulos vienybės su Dievu jis pasiekti negali. 
Būdamas sukurtas pagal Dievo paveikslą bei panašumą, 
žmogus pačioje savo būtyje yra apspręstas žvelgti į Kūrė- 
ją ir aplinkui Jį vieną telkti visą savo dėmesį. Tuo tarpu 
atkreipęs savo žvilgį į patį save, jis savaime tolsta nuo 
Dievo, toldamas tuo pačiu ir nuo savo būties pilnatvės. 
Savimeilė ardoViešpaties paveikslą mu- 

myse, Mylėdami patys save, mes būname ne taip, kaip 
Dievas mus yra sukūręs, bet taip, kaip patys norime. Sa- 
vimeilės kelias niekad neveda žmogaus artyn prie Dievo, 
bet visados tolyn nuo Jo. Ir tik tada, kai žmogus atsisa- 
ko klausyti savimeilės kuždėjimų, kai jis išsižada savo Aš, 
kai savo žvilgį nukreipia nuo savęs į Kūrėją, tik tada jis 
pradeda būti kaip paveikslas, vadinasi, taip, kaip 
jam Viešpats jo pirmavaizdžiu yra nurodęs būti. Štai ko- 
dėl šv. Jonas nuo Kryžiaus, baigdamas garsiąją savo "Tam- 
sios nakties giesmę, tiesiog pasigardžiuodamas kartoja sa- 
vęs išsižadėjimo ir net pranykimo motyvą: “Palikau save 
ir pamiršau save, palenkęs savo veidą į Mylimąjį; palikau 
viską ir palikau save, palikdamas ir savo rūpestį, pamirštą 
tarp lelijų"'*!, 

Laikydamas save didžiausiu nusidėjėlių ir niekingiau- 
siu padaru, šv. Pranciškus apreiškė ne psichinį savo sutri- 
kimą (menkavertiškumo jausmą), kaip tai atrodo nevie- 
nam moderniam psichologui, bet, priešingai, nuostabiai 
skaidrų savo dvasios žvilgį, kuris perskverbia žmogiško- 
sios būties gelmes ir jose randa tūnančią savimeilę kaip di- 
džiausią atpirktojo ir Kristaus kančia pašvęstojo žmogiš- 
kumo priešą. Kiekviena tad priemonė, padedanti šį priešą 
išguiti, buvo Asyžiaus šventajam gera: viešas savo ydų 
bei nuodėmių išpažinimas, nuolatinis savos menkystės pa- 
brėžimas, sąmoningas vengimas bet kokios aukštesnės vie- 
tos (net kunigystės šventimų). Visa tai padėjo jam tapti 
paskutiniuoju, kad Dievuje taptų pirmuoju, bet jau nebe 
psichologine, o religine prasme. Šv. Pranciškus tapo 'ant- 
ruoju Kristumi' tiktai dėlto, kad jis, kaip ir Išganytojas, 
“pats save sunaikino, prisiimdamas tarno pavidalą" (Pilyp. 
2,7). Kelias į pilnutinį išaukštinimą eina 
tiktai per pilnutinį nusižeminimą. 

* Guadėme y clvidėme El rostro reclinė sobre el Amado 
Ces6 todo y dejėme Dėjando mi cuidado Entre las azucenas olvi- 


dado (plg. Edith Stein, Kreuzeswissenschaft. Studie ueber Johan- 
nes a Cruce, Herder 1950). 

2. Savimeilinis žmogiškojo Aš niekingumas išeina 
aikštėn ypač tada, kai tenka atlikti kuris nors didelis už- 
davinys. Dieviškojo pašaukimo šviesoje žmogus pasirodo 
ne tik silpnas savo galiomis, bet ir piktas savo nusistaty- 
mu, kadangi jis net ir Viešpaties jam duotą malonę mėgi- 
na paversti savo paties pasigyrimu. Ir juo Dievo skiriamas 
uždavinys yra didesnis, juo žmogaus menkystė darosi ryš- 
kesnė. Savo pašaukimo didybę šv. Pranciškus suvokė la- 
bai gerai. Jau 1202 m. patekęs į nelaisvę Perugijoje, jis 
savo draugams kalbėjo, esą jo laukianti didelė ateitis: vi- 
sas pasaulis pulsiąs prieš jį ant kelių ir jį garbinsiąs (plg. 
Joergensen 24-25). O ruošdamasis Apulijon, jis tvirtino, 
kad dabar tapsiąs dideliu kunigaikščiu (plg. Joergensen 
28). Be abejo, šiuose žodžiuose dar glūdėjo žemiškasis tu- 
rinys. Jie buvo sakomi dar jaunuoliškos dvasios, susižavė- 
jusios atviromis galimybėmis, tačiau nežinančios šių gali- 
mybių linkmės. Religiškai tačiau svarstant, pro visas ši- 
tas pirmykštės šv. Pranciškaus svajones jau prasiveržė Šv. 
Dvasios balsas, kviečiąs jį tarnauti ne vasalui, bet siuze- 
renui, pačiam aukščiausiam Siuzerenui; tarnauti ne ginklu, 
bet Evangelija rankoje, 

Todėl vėliau, kai šis kvietimas pasidarė aiškesnis ir 
kai šventasis jau tvirtai apsisprendė, kokios ateities jis tu- 
rės siekti, pasikeitė tik anų jaunų svajonių turinys, bet ne 
jų didybė. šv. Pranciškus visą gyvenimą aiškiai jautė, 
kad jis yra paties Dievo vedamas ir nurodomas. Savo tes- 
tamente jis aiškiai kalba apie jam Viešpaties apreikštą 
“naujo kelio pradžą", apie Dievo suteiktą jam dvasios pa- 
prastumą, apie pagarbą kunigams; net pranciškonišką 
sveikinimąsi “tesuteikia Viešpats jums ramybės - il Signore 
vi dia pace' šventasis laikė jam Dievu apreikštu (plg. Kar- 
rer 721-25). Kitaip sakant, savo pašaukimą Asyžiaus šven- 
tasis suprato ir jį vykdė ne kaip savo paties sumanytą 
uždavinį, ne kaip visuomeninę žemės pareigą, bet kaip aiš- 
kų Dievo balsą. O šis balsas kvietė jį įgyvendinti Evange- 
liją žmogiškojoje būtyje. Kai Gubbio giriose sutikti plėši- 

kai paklausė šventąjį, kas esąs, jis nesvyruodamas atsakė: 
“Esu didžiojo Karaliaus šauklys - praeco sum magni Re- 
gis". Šitaip atsakyti galėjo tik žmogus, tikrai jaučiąsis 
pašauktas didžiai misijai, 

Bet kaip tik ši misija ir buvo anoji skvarbi šviesa, ku- 
ri šventojo vidaus akims atskleidė visą jo menkystę. Rite- 
rių kultūros augintinis, įpratintas gražiai dėvėti, gardžiai 
valgyti, siekti savos garbės turnyruose ir ją sukloti prie 
mylimosios kojų; Asyžiaus miesto pilietis, turįs paveldėti 
tevo turtus ir užsiėmimą, vedantį jį į santykius su kylan- 
čiais ano meto miestelėnais, pirkliais, svetimšalia's; jau- 
nuolis, apsuptas draugų būrio, einąs iš svetainės į svetainę, 
dainuojąs Provancijos albas ir serenadas, švaistąs pinigus 
ir šypseną kiekvienam sutiktajam — šis žmogus yra pa- 
šaukiamas šv. Dvasios “gimdyti vaikų Kristuje", kaip jis 
pats vėliau yra savo kalboje pop. Inocentui III pasakęs. Jis 
yra pašaukiamas paremti savo petimi svyruojančią ir be- 
sirengiančią griūti Laterano baziliką — visos Bažnyčios 
simbolį, kaip pats popiežius sapne buvo regėjęs. Todėl yra 
visiškai suprantama, kad šv. Pranciškus labai ryškiai jau- 
tė tą prarają, kuri tvylojo tarp jo asmenybės ir jo pašauki- 
mo. Jis žinojo, kas jis yra savo prigimtimi, savo būdu, sa- 
vo įpročiais, savo nuodėmėmis. Iš kitos pusės jis jautė, ko 
Viešpats iš jo reikalauja, kviesdamas jį į savo Sūnaus 
šauklius, į Evangelijos vykdytojus, į Bažnyčios ramsčius. 
Viena iš Fioretti legendų kaip tik nepaprastai gražiai at- 
skleidžia šv. Pranciškaus savęs pergyvenimą šio didžio pa- 
šaukimo akivaizdoje. 

Sykį šventasis buvo išėjęs į mišką pasimelstų. Grįž- 
damas atgal, sutiko brolį Masseo, kuris, lyg ir priekaištau- 
damas, pradėjo kalbėti: “Kodėl visi žmonės bėga paskui 
tave? Kodėl kiekvienas nori tik tave pamatyti, tik tave iš- 
girsti, tik tavęs klausyti? Juk tu nesi nei gražus, nei mo- 
kytas, nei kilmingas. Kodėl tad visi bėga paskui tave?" 
Tai išgirdęs, šv. Pranciškus pradžiugo savo širdyje ir bro- 
liui Masseo atsakė: “Tu nori žinoti kodėl? Tu nori žinoti, 


225 


kodėl visi bėga paskui mane? Tai man yra skirta paties 
Viešpaties akių, kurios visur stebi gėrį ir blogį. Ir štai, ka- 
dangi šios šventos akys nepastebėjo tarp nusidėjėlių nė 
vieno, kuris būtų menkesnis, netinkamesnis ir nuodėmin- 
gesnis, negu aš; kadangi Dievas visame pasaulyje negalėjo 
rasti žemesnio padaro, kad užbaigtų sumanytą savo dar- 
bą, todėl Jis pasirinko mane, kad tuo būdu sugėdintų pa- 
saulį jo kilnume ir išdidume, jo jėgoje, jo grožyje ir jo iš- 
mintyje; kad žmonės pažintų, jog visa galia ir visoks gė- 
ris kyla tiktai iš Jo, o ne iš kūrinių, ir kad niekas nesigir- 
tų Jo akivaizdoje. O kas giriasi, tegu giriasi Viešpatyje, 
nes Jam priklauso garbė ir didybė per amžius" (cap. 10). 

Ar brolis Masseo klausė šv. Pranciškų, iš tikro no- 
rėdamas išmėginti jo nusižeminimą, kaip teigia legenda, 
ar gal šie žodžiai buvo pakuždėti žmogiškojo pavydo, pra- 
siveržiančio net ir tobulesnėse širdyse, šiandien sunku pa- 
sakyti. Tačiau šventojo atsakymas yra būdingas kiekvie- 
nu atveju. Jis yra būdingas tuo, kad šv. Pranciškus jautė 
savo pašaukimą, apie kurį kalbėjo šv. Povilas ir kuris vi- 
sados yra gyvas Krikščionybėje, būtent: žmogiškąja 
menkybe skelbti bei vykdyti Dievo didy- 
bę. “Dievas išrinko, kas pasauliui paika, kad sugėdintų 
išmintinguosius; kas pasauliui silpna išrinko Dievas, kad 
sugėdintų, kas stipru. Dievas išrinko, kas pasauliui negar- 
binga, niekintina ir tai, kas yra niekai, kad nieku pavers- 
tų tai, kas yra šis tas" (1 Kor 1,27-28). Krikščionybė juk 
yra “pagonims paikybė" (1 Kor 1,23); pagonims ne tik 
anų senovinių laikų, kada žmogus jieškojo išminties, 
bet ir pagonims mūsų dienų, kada žmogus jieško gero- 
vės, nes Evangelija nėra nei graikiškoji filosofija, nei 
amerikoniškoji ekonomika. Kaip graikams Kristaus moks- 
las atrodė vertas patyčios (plg. ApD 17,32), taip lygiai 
amerikoniškajai dvasiai jis atrodo vertas paniekos. Grai- 
kams nemokytas žmogus buvo barbaras, ameriko- 
nams neturtingas žmogus atrodo kvailys. O kadangi 
Kristaus Evangelija kaip tik skelbia tikėjimą Viešpaties 

malone, o ne proto įrodymais, ir neturtą ligi visiško savęs 
išsižadėjimo, o ne apsirūpinimą ligi visiško tikrumo, todčl 
ji ir atrodo paikybė tiek senoviniam, tiek moderniniam pa- 
sauliui. 

Todėl šv. Povilas ir kviečia krikščionis: “Įsižiūrėkite, 
broliai, į savo pašaukimą" (1 Kor 1,26). O šis pašaukimas 
kaip tik ir yra savo menkybe — neišsilavinimu, nesugebė- 
jimu, neturtu, net nuodėmingumu ir ydingumų — liudyti 
Viešpaties darbus ir juos vykdyti. Štai kodėl šv. Pranciš- 
kus, pasak legendos, pradžiugo savo širdyje, išgirdęs brolio 
Masseo klausimą; nudžiugo todėl, kad šiuo klausimu kaip 
tik ir prabilo anoji praraja, kuri glūdi tarp žmogiškosios 
menkybės ir dieviškojo uždavinio didybės. Brolio Masseo 
klausimas yra klausimas visos istorinės žmonijos: kodėl 
šis paprastas, skurdus ir net naivus žmogelis pasidarė 
Bažnyčios atrama? Dar daugiau, jis yra klausimas, lie- 
čiąs ne tik šv. Pranciškų, bet ir visą Kristaus Bažnyčią: 
kodėl Bažnyčios uola, kurios nė pragaro galybės neįveikia, 
buvo karštabūdis, svyruojąs ir puoląs Petras? Kodėl tarp 
jo įpėdinių amžių amžiais išnyksta šventieji? Kodėl galop 
net pats Kristus pasirodė ne galingo valdovo, o paprasto 
tarno pavidalu? Tai yra klausimai, kurie prabilo Masseo 
žodžiais ir kuriuos kartoja kiekvienas savo širdyje. Visi 
jie kyla iš to paties šaltinio, būtent: iš žmogaus ir Dievo 
santykių, iš žmogaus pagalbos Dievui, kuri tačiau apsireiš- 
kia ne tuo, kuo žmogus yra stiprus ir didis, bet kaip tik 
tuo, kuo jis yra silpnas ir menkas. Tai yra gili krikščioniš- 
kosios egzistencijos paslaptis, kurią galima jausti, bet ku- 
rios negalima suimti į kurią nors protinio atsakymo for- 
mulę. Šv. Pranciškus šią paslaptį ypatingai jautė ir todėl 
gyrėsi ne savo didybe, bet kaip tik savo menkybe, regėda- 
mas joje Viešpačiui mielą įrankį nuostabiam Jo darbui už- 
baigti. 

Tas pats savo menkybės pergyvenimas iščjo aikštėn 
ir šv. Pranciškaus elgesyje su šv. Kliaros seserimis. Kartą 
šventasis pažadėjo šv. Kliarai ateiti į jos vienuolyną ir pa- 

sakyti pamokslą. Visos seserys labai džiaugėsi, galėsian- 
čios išgirsti šio didžios dvasios žmogaus žodžius. Ir šv. 
Pranciškus savo pažadą tesėjo, bet labai savotišku būdu. 
Jis atėjo į San Damiano bažnyčią, kur jo laukė visas kla- 
risių vienuolynas, atsistojo didžiosios navos viduryje, ty- 
lėjo ir meldėsi, pakėlęs akis į dangų. Paskui kreipėsi į se- 
serį zakristijonę, prašydamas pelenų. Šiai jų atnešus, šven- 
tasis nubrėžė jais aplink save ratą, o likusiais pasibarstė 
galvą. Ir tik tada jis prabilo. Tačiau koks buvo visų nuste- 
bimas, išgirdus ne pamokslo, bet “Miserere' psalmės žo- 
džius! Atkalbėjęs šią atgailos maldą, šv. Pranciškus sku- 
biai paliko bažnyčią ir grįžo į Porciunkulę. Pamokslas buvo 
pasakytas — ne žodžiu, bet pavyzdžiu, kuris seserims ro- 
dyte rodė, kad jų lauktas "garsusis pamokslininkas' yra 
toks pat atgailos reikalingas nusidėjėlis, kaip ir visi; 
kad jis yra tokia pat vėjo sklaidomų pelenų dulkė, kaip 
ir kiekvienas; kad žmogiškosios didybės ir žmogiškojo 
garso nėra ko iš jo laukti. Kaip šv. Povilas apie savą 
Evangelijos skelbimą sako, jog šis “nesusidėjo iš įtikinan- 
čių žmonių išminties žodžių, bet iš dvasios ir galybės pa- 
rodymo" (1 Kor 2,4), taip lygiai tą patį savo '/pamokslu' 
norėjo pasakyti ir šv. Pranciškus. Jo pamokslai, kaip vė- 
liau matysime, buvo paprastų paprasčiausi. Jeigu jie už- 
degdavo širdis Evangelijos grožiui, tai ne todėl, kad jie 
būtų buvę žmogiškai tobuli, kaip senovės oratorių kal- 
bos, bet todėl, kad šv. Pranciškus kalbėjo taip, “kaip Dva- 
sia moko" (1 Kor 2,13), nes Kristus aiškiai pasakė, kad Jo 
Evangeliją skelbiant “ne jūs esate, kurie kalbate, tik jū- 
sų Tėvo Dvasia, kuri jumyse kalba" (Mat 10,20). Krikš- 
čioniškai geras pamokslas yra ne tada, kai jis atitinka vi- 
sas retorikos taisykles, bet tada, kai jis atveria žmogaus 
sielą dieviškajai malonei. O tai jau yra šv. Dvasios dar- 
bas, įvykdomas paprastai ne garsių pamokslininkų, o pras- 
tutėlių “žodžio sakytojų', kurie, kaip ir šv. Povilas, eina į 
žmones “su silpnybe, su baime ir dideliu drebėjimu" (1 
Kor 2,3). Šitaip ir tiktai šitaip šv. Pranciškus pergyveno 

savo pamokslus: juos jis laikė ne savais kūriniais, o Vieš- 
paties Dievo veikalu. Todėl kas norėjo jį išgirsti kaip 
"garsų pamokslininką' žemiškąja prasme, tiems jis pa- 
sirodė tiktai nusidėjėlis, nieko daugiau nežinąs, kaip tik 
melsti Viešpatį pasigailėjimo ir atleidimo: “Pasigailėk 
manęs, Dieve, dėl savo gailestingumo, nes aš pažįstu sa- 
vo nedorybę, ir mano nuodėmė nuolatos stovi mano aky- 
se" (Ps 50,1-5). 

3. Nusižeminimas kaip žmogaus nusilenkimas žmo- 
gui išėjo šv. Pranciškaus gyvenime aikštėn trimis ypatin- 
gomis apraiškomis, kurios yra vertos mūsų dėmesio, bū- 
tent: klusnumųu, nekritika ir pagarba nu- 
sidėjėliams. Visos jos kyla iš to paties šaltinio. Vi- 
sos jos yra savęs išsižadėjimo vaisius. Jų visų kaip tik 
nėra ten, kur žmogus gyvena užsisklendęs savimeilėje. 

Įkūręs vienuolyną, šv. Pranciškus ilgą laiką buvo jo 
viršininkas, todėl turėjo įsakinčti kitiems. Tačiau į savo 
gyvenimo pabaigą, regėdamas, kad griežto neturto ir ne- 
silavinimo idealas neranda brolių pritarimo ir kelia vidaus 
ginčų, jis nuo viršininko pareigų atsisakė ir pasiliko toks 
pat brolis, kaip ir visi. Šiuo tad metu šv. Pranciškus pa- 
rodė tokį didelį klusnumą, jog jo broliams beliko tik ste- 
bėtis. Paprastai šv. Pranciškus niekur nekeliaudavo vie- 
nas. Jis visados imdavosi kartu kurį nors brolį, laiky- 
damas jį savo gvardijonu ir jam visiškai paklusdamas. 
Šventajam buvo visai vistiek, kas yra šis jo 'gvardijonas': 
pirmametis naujokas ar vienas iš senųjų jo brolių — vi- 
siems jis lygiai paklusdavo be jokių sąlygų. O kai sykį 
broliai paprašė jį pamokyti, kas yra tikrasis klusnumas, 
šv. Pranciškus atsakė: “Imk lavoną ir nešk, kur tik nori: 
jis nesipriešins, nekeis savo padėties, nenorės pabėgti. Pa- 
sodink jį į sostą, jis žvelgs ne aukštyn, bet žemyn. Apvilk 
jį purpuru, jis atrodys dar labiau išbalęs. Taip yra ir su 
tikruoju klusnumu, Klusnus žmogus neklausia, kodėl jis 
siunčiamas; nesirūpina, kur eina; nesistengia būti perkel- 
tas. Pasiekęs garbės, jis darosi dar labiau nusižeminęs. 

Ir juo labiau jis yra giriamas, juo netinkamesnis jis atrodo 
sau pačiam" (Spec. perf. 205-206). Joergensenas cituoja 
dar ir kitus šv. Pranciškaus žodžius, kuriuose klusnumas 
yra išvystomas ligi pat savo ribų: “Šventas klusnumas 
sunaikina kiekvieną kūninį norą. Jo įtakoje kūnas miršta 
sau pačiam, kad paklustų dvasiai ir artimui. Klusnumas 
padaro žmogų nuolankų visiems pasaulio žmonėms ir ne 
tik žmonėms, bet ir naminiams gyvuliams bei laukiniams 
žvėrims, taip kad jie gali su juo elgtis, kaip tinkami, pagal 
jiems suteiktą Viešpaties galią" (390). 

Šiuose žodžiuose Joergensenas norėtų matyti budistinį 
nusiteikimą ir vaizdą Sakyamuni mokinių, kurie leisdavosi 
sudraskomi tigrų, kad tik nereiktų pasipriešinti blogiui. 
Iš tikro tačiau šv. Pranciškus buvo toli nuo budistinio pa- 
syvumo blogio atžvilgiu. Paklusimas žmonėms ir gamtai 
jam reiškė ne nesipriešinimą juose siaučiančiam blogiui, 
bet atsivėrimą juose gyvenančiam dieviškajam pradui. 
Jau esame minėję, kad šv. Pranciškus prakeikė šerną, su- 
draskiusį čriuką. Nėra abejonės, kad jeigu jis būtų matęs, 
kaip šis laukinis žvėris užpuolė nekaltą gyvuliuką, tikrai 
būtų jį apgynęs, šerną nuvydamas arba jį nudobdamas. 
Kitaip sakant, šventasis nebūtų buvęs tik pasyvus stebė- 
tojas piktos gamtinės dramos. Taip pat šv. Pranciškus 
nebuvo stebėtojas nė nedoro žmogaus gyvenimo. Prie- 
šingai, visas jo pašaukimas buvo naikinti blogį. Todėl jis 
grąžino į visuomenę girios plėšikus, sutaikė susipykusius 
Asyžiaus vyskupą su miesto burmistru, skelbė taiką ka- 
riaujantiems, išsižadėjimą skęstantiems turte ir kūno sma- 
guriuose. Evangelijos kaip tobulo gyvenimo skelbimas ski- 
ria šv. Pranciškų nuo kiekvieno Sakyamuni mokinio. Šv. 
Pranciškus neprisiėmė šios žemės gyvenimo tokio, kokį jis 
rado, bet keitė jį pagal Išganytojo mokslą. 

Jeigu jis vis dėlto skelbė klusnumą žmonėms ir net 
žvėrims, tai ne blogio pavergtiems žmonėms ir žvėrims, 
bet dieviškosios malonės išskaistintiems, perkeistiems, at- 
statytiems į prarastą rojinę būseną. Paklusti blo- 

giui buvo didelė nuodėmė šv. Pranciš- 
kaus akyse. Viename iš savo laiškų jis rašo, kad “nie- 
kas negali paklusti tam, kas veda į dorinį nusikaltimą" 
(Ep. 2). Kitaip sakant, klusnumas niekad negali eiti prieš 
sąžinę ir prieš dorines jos normas. Jis yra dorybė tik tol, 
kol yra šių normų vykdymas. Jas peržengęs arba panei- 
gęs, jis virsta nebe krikščioniškuoju klusnumu, o budisti- 
niu abejingumu, kuriam vistiek, kas ir kaip vyksta. Net 
ir klusniausias krikščionis visados yra kritiškas savo veiks- 
mų atžvilgiu ir už juos atsakingas. Esmėje tad šv. Pran- 
ciškaus skelbiamas klusnumas buvo net kas kita, kaip die- 
viškojo pirmavaizdžio vykdymas tiek žmoguje, tiek gam- 
toje. Tai buvo savo valios palenkimas kito valiai, dalyvau- 
jančiai šiame pirmavaizdyje. Kadangi vienas žmogus nei 
savo protu, nei savo valia šio pirmavaizdžio įvykdyti nej- 
stengia, todėl jis ir turi paklusti kitam, kuris tą patį pirma- 
vaizdį gal geriau suvokia ir gal geriau sugeba gyvenime 
įkūnyti. Dieviškasis pirmavaizdis gali būti įvykdytas tik- 
tai sutartinėmis visos atpirktosios žmonijos pastangomis. 
Atskiras žmogus yra tik dalyvis šiose pastangose. Todėl 
jis turi paklusti visiems kitiems, kad kartu su jais taptų 
Dievo Karalystės statytojų. Krikščioniškasis klusnumas 
nera formalinis nusilenkimas kito valiai kaip kito, bet 
per kito valią nusilenkimas dieviškajai atpirkimo paslap- 
čiai, kurią istorijoje plėsti kiekvienas yra pašauktas. Sa- 
vos valios pabrėžimas ir pastangos ją vieną tevykdyti ve- 
da prie babelinio nesusipratimo ir išsisklaidymo. Kalbos 
sumaišyme glūdi savimeilinio Aš teigimas: manasis Aš 
pradeda nebesuprasti kito Aš kaip tik tada, kai jis žvelgia 
tiktai pats į save, pamiršdamas savo artimą. Klusnumas 
kaip tik pergali šią Babelio tragediją ir pastato žmogišką- 
jį Aš į tikrąją jo vietą. 

Tas pat yra ir su nekritika. šv. Pranciškus nie- 
ko nekritikavo, išskyrus patį save. Jo gyvenimo tyrinėto- 
jai pastebi, kad tuo jis kaip tik ir skyrėsi nuo visų kitų 
reformatorių, kurie paprastai savo darbą pradeda kitų 

kritika, pirmoje eilėje Bažnyčios pašvęstųjų atstovų, iš- 
leisdami iš akių asmeninio atsinaujinimo reikalą. Joergen- 
senas cituoja vieną protestantų istoriką, kuris gražai pa- 
lygina šv. Pranciškaus veiklą su jo amžininko eretiko Val- 
des veikla: “Pranciškus pasirodė kaip palaimintojo gyve- 
nimo skelbėjas, Valdes — kaip skelbėjas šventojo įstaty- 
mo. Pranciškus skelbė Kristaus meilę, Valdes — Viešpa- 
ties įsakymą. "Pranciškus tirpo Dievo vaikų džiaugsmu, 
Valdes baudė pasaulio nuodėmes. Pranciškus telkė aplin- 
kui save tuos, kurie troško išganymo, leisdamas kitiems 
ramiai eiti savo keliu; Valdes puolė bedievių bedieviškumą 
ir supykdė kunigų luomą" (122). Be abejo, religinė egzis- 
tencija be kritikos yra neįmanoma. Krikščionybė juk yra 
ne tik Viešpaties malonė, bet ir laisvas žmogaus veikimas, 
kuris nekartą klysta ir puola. Todėl eiti kritiko pare gas 
yra būtinas uždavinys, priklausąs prie apaštalavimo, kaip 
ir paties tikėjimo skelbimas. Šia prasme kritikai yra buvę 
ir pranašai, peikdami Izraelio tautos ydas, pirmoje eilėje 
stabmeldybę ir artimo meilės stoką. Šia prasme krit'kas 
buvo ir Kristus, darydamas labai skaudžių priekaištų fa- 
riziejams. Šia prasme kritikas buvo ir šv. Pranciškus, nes 
jis, kaip pirmieji jo biografai pastebi, “niekad netylėjo 
žmonių ydų akivaizdoje, sakydamas pamokslus. Vyriška 
drąsa jis visiems atvirai sakydavo tiesą" (Spec. perf. 232). 
Jo pamokslas Perugios rinkoje, kur jis grasė žlugimu šiam 
miestui, kaip kadaise pranašas Jona Ninivei, ir kitas jo pa- 
mokslas pop. Honorijui, kai jis dvasiškių išdidumą pavadi- 
no “Bažnyčios gėda“ (Spec. perf. 194) yra vaizdingi šios 
kritikos pavyzdžiai. 

Vis dėlto religinė kritika turi visai kitos prasmės ir 
todėl turi Bažnyčioje vykti visai kitokiu būdu, negu pasau- 
linė kritika. Pasaulinio gyvenimo — mokslo, meno, visuo- 
menės — srityse kritika yra pastangos objektyviniais šių 
sričių kriterijais, kiek jie Žmogaus protui yra prieinami, 
įvertinti tą ar kitą dalyką. Kritiko darbas šiuo įvertinimu 
čia ir baigiasi. Jis pats jaučiasi stovis šalia jo kritikuoja- 


232 


mojo objekto ir esąs neatsakingas, o tuo labiau nekalt:s 
už meno, mokslo, politikos ar ekonomijos nepasisekimus 
bei klaidas. Visai kitaip yra Bažnyčioje. Jeigu Bažnyčios 
gyvenime yra nurodomos įsiveisusios ydos, pasitaikančios 
nuodėmės ir nedorybės, tai šis nurodymas čia yra ne tik 
objektyvus paties fakto konstatavimas, bet sykiu ir ka!- 
tės prisipažinimas, nes religijoje klaidos, ydos, 
nedorybės, suklupimai niekad nėra doriniu atžvilgiu nei- 
tralūs. Juos vertinti reiškia ką nors dėlto 
kaltinti. Tačiau kadangi Bažnyčioje, kaip jau šv. Jo- 
nas Chrizostomas prasmingai yra pastebėjęs, tikintieji “ki- 
tas kitą palaiko ir kitas kito yra palaikomi - et portat al- 
terum et ab altero portatur", tai čia bet koks kaltinimas 
yra sykiu ir savęs pasmerkimas. Kritika Bažnyčio- 
je visados yra savikritika. Tai savotiška vie- 
ša išpažintis, kur yra nurodomos ne tiek svetimos, kiek sa- 
vos nuodėmės. Todėl šitokia išpažintis nuoširdi bei vaisin- 
ga gali būti tik tada, kai ji vyksta atgailos dvasia, kai pats 
kritikas įsijungia į krit'ikuojamojo skausmą, jaučia esamos 
kaltės slėgimą ant savo paties pečių, gailisi už šitą kaltę 
ir prisiima reikalingą atgailą. Kritika be atgailos 
dvasios yra bažnytinio gyvenimo supa- 
saulinimas. Kas Bažnyčioje kritikuoja kitus, išskir- 
damas patį save, tas yra fariziejus, kritikuojąs šventyklo- 
je besimeldžiantį muitininką. Čia tad ir glūdi priežastis, 
kodėl daugelis bažnytinio gyvenimo “reformatorių', pradė- 
ję savo darbą kritika, pasiliko nevaisingi: jų kritika buvo 
kaltės nurodymas, pačiam jos neatgailint. Religinė kritika 
be atgailos yra svetimas kūnas krikščioniškojoje egzisten- 
cijoje. Atgaila sudaro šios kritikos esmę. Išskiriant esmę, 
religinė kritika nustoja sakralinio pobūdžio ir atkrinta į 
profanines sritis, 

Sakralinis religinės kritikos pobūdis padaro, kad ji 
gali būti vykdoma ir be viešo kaltės nurodymo. Be 
abejo, Bažnyčioje esama asmenų, kurių pati užimama vie- 
ta bei einamos pareigos juos verčia būti tikinčiųjų įspėjė- 

jais bei kritikais vieša prasme, sakysime, popiežius ir vys- 
kupai. Vis dėlto labai didelis Bažnyčios narių skaičius to- 
kiam viešumui nėra įpareigoti, išskyrus ypatingas laiko ar 
vietos sąlygas. Tačiau tai dar anaiptol nereiškia, kad jie 
nėra įpareigoti bendram atsakingumui. Pasitaikančios 
bažnytinio gyvenimo kaltės gali būti nekeliamos bei ne- 
svarstomos viešai, bet jau pats jų buvimas bei jautimas ve- 
da krikščionį į atgailą, kadangi jis yra įjungtas į visą Baž- 
nyčios likimą: į jos malones ir į jos nuodėmes. Palikdamas 
viešą šių kalčių išpažinimą atsakingiems bažnytinio gyve- 
nimo vadovams, jis pasirenka tiktai pačią religinės kriti- 
kos esmę, būtent, atgailą ir ją vykdo, kad visų pirma 
pats savyje išdildytų esamą kaltę. Atgaila už Bažnyčioje 
pasitaikančias ydas yra pati giliausia ir sykiu pati sėkmin- 
giausia kritika. Tai yra žygis ano šventojo, kuris, maty- 
damas savo draugą einantį ištvirkautų, šoko į ledų pilną 
tvenkinį ir praeinančiajam tarė: “Kol tu ten nuodėmingai 
linksminsies, aš čia už tave atgailausiu". 

Šitokį kritikos būdą buvo pasirinkęs ir šv. Pranciškus. 
Jeigu jis, kaip sakyta, nieko nekritikavo, tai nereiškia, 
kad jis buvo abejingas Bažnyčios grynumui. Šv. Pranciš- 
kus kritikavo pats save, o per savęs kritiką jis lietė ir vi- 
sų tikinčiųjų gyvenimą; lietė ne žodžiais, bet savos atgai- 
los darbais. Jis jautė nuostabiai gilų ryšį tarp savęs ir 
religinės bendruomenės, todėl šios bendruomenės ydos 
kaip tik ir buvo jo atgailų objektas. Jis meldėsi už tuos, 
kurie nelankė bažnyčių; jis pasninkavo už tuos, kurie sken- 
dėjo puotose; jis nedrįso pažvelgti į moters veidą už tuos, 
kurie jos geidė kiekvienu dirstelėjimu; jis lenkėsi prieš ku- 
nigus už tuos, kurie apie juos kalbėjo visa pikta ir juos 
gujo iš savo tarpo. Savuose palaiminimuose jis rašė: “Pa- 
laimintas yra tasai Viešpaties tarnas, kuris neskuba tei- 
sintis, bet nuolankiai priima sugčdinimą bei papeikimą ir 
už tokią paklaidą, dėl kurios jis nėra kaltas" (Karrer 
683). O savo maldoje jis prašė Dievą leisti mums “ištver- 
ti tikrame tikėjime ir atgailos dvasioje" (Karrer 699). 

Atgaila šv. Pranciškui buvo kelias į bendruomenės ydų 
taisymą. Šv. Pranciškus buvo pats didžiausias bažnytinio 
gyvenimo kritikas, tačiau ne profanine pasaulio, bet sak- 
raline religijos prasme. Kaip tik todėl jis ir tapo pačiu 
didžiausiu šio gyvenimo atnaujintoju, anuo pop. Inocento 
III sapne regėtu Laterano bazilikos ramsčiu, sustiprinusiu 
ją ne rūsčiais smerkimais, bet tyliais atgailos darbais, nes 
Dievas, kaip Joergensenas gražiai yra pasakęs, negyvena 
audroje. 

4, Trečias dalykas, kuriuo reiškėsi šv. Pranciškaus 
nusilenkimas žmogui, buvo jo elgesys su nusidė- 
jėliais. Nuodėmė yra nuolatinis žmogui pavojus žemiš- 
kąjame jo kelyje. Kiekvienas yra šio pavojaus ištinkamas. 
Kiekvienas nusideda — net ir šventasis. Net ir tobuliau- 
sioje bendruomenėje yra didesnių ar mažesnių nusidėjėlių. 
Todėl nusistatymas jų atžvilgiu ir elgesys su jais yra vie- 
nas iš svarbiausių krikščioniškosios egzistencijos klausi- 
mų. Ką turi daryti nusidėjęs žmogus? Kaip turi su juo 
elgtis kiti? Kokio vaidmens nuodėmė apskritai turi bend- 
ruomeniniam gyvenimui? — Štai klausimai, kurie kilo ir 
šv. Pranciškui ir kuriuos jis savo ordene turėjo spręsti. 
Kaip tad jis juos išsprendė ? 

1222-23 metų žiemą šv. Pranciškus parašė broliui Eli- 
jui, tuometiniam ordeno vikarui, laišką, kuriame kaip tik 
ir atskleidė, koks turįs būti pranciškonų ordino elgesys su 
nupuolusiais savo nariais. “Jei myli Viešpatį ir mane, Jo 
ir tavo tarną", — rašč šventasis, — tai elkis taip, kad joks 
brolis, tegul jis nusidėtų, kiek įmanydamas, nenueitų nuo 
tavęs, negavęs prašomo atleidimo. O jeigu jis atleidimo 
neprašytų, tu pats jį paklausk, ar jis atleidimo nenorėtų. 
Nors jis eitų su savo nuodėmėmis pas tave ir tūkstantį 
kartų, mylčk jį dar labiau, negu mane myli, kad patrauk- 
tum jį prie Viešpaties; būk visados su tokiais gailestingas" 
(Joergensen 343). Tame pačiame laiške šv. Pranciškus 
pasisakė esąs sumanęs artimiausios Sekminių sueigos me- 
tu pasiūlyti šitokį regulos punktą: “Jei brolis, piktojo ska- 

tinamas, įkristų į mirtiną nuodėmę, jis yra įpareigojamas 
ją išpažinti savo gvardijonui. O visi kiti broliai, žiną jį nu- 
sidėjus, neturi jo gėdinti ar žeminti, bet rodyti jam didelio 
gailestingumo ir laikyti slaptoje jo nuodėmes, nes ne svei- 
kieji reikalingi vaistų, o sergantieji. Taip pat jie yra įpa- 
reigojami pasiųsti jį su palydovu pas viršininką (custos). 
Viršininkas turi jį priimti taip maloniai, kaip jis pats no- 
rėtų tokiu atveju būti pagelbstimas. Jei brolis įkristų į len- 
gvą nuodėmę, turi ją išpažinti kuriam nors broliui kunigui. 
Kunigo nesant, turi ją išpažinti broliui nekunigui, kol ras 
kunigą, galintį jam duoti išrišimą. Tačiau jam neturi bū- 
ti dedama jokia kita atgaila, išskyrus "Eik ir daugiau ne- 
benusidėk' " (t. p.). 

Nesunku pastebėti, kad šv. Pranciškus čia mėgino tai- 
syklės drabužiais apvilkti ne ką kita, kaip paties Kristaus 
elgesį su nusidėjėliais. Būdamas didžiojo Karaliaus šauk- 
lys, jis tegalėjo ir puolusiems žmonėms skelbti šio Kara- 
liaus meilę ir atlaidumą. Juk argi Išganytojas pasmerkė 
sugautą svetimoteriaujant moteriškę? Ar Jis atstūmė prie 
Jo kojų sukniubusią Magdaleną? Ar savo gailestingomis 
akimis nepažvelgė į tris kartus Jo išsigynusį Petrą? Net 
ir Judui, tam užkietėjusiam išdavikui. Jis tepasakė: “Geriau 
būtų šiam žmogui, kad jis nebūtų gimęs" (Mat 26,24). Ir 
atvirkščiai, argi Kristus nepasmerkė putlaus “teisiųjų? di- 
džiavimosi nusidėjėlių atžvilgiu? Argi Jo paties padarytas 
muitininko palyginimas su fariziejumi nėra šio pastarojo 
pasmerkimas? “Du žmonės atėjo į šventyklą melstųs. Vie- 
nas buvo fariziejus, kitas muitininkas. Fariziejus stovėda- 
mas vienas sau meldėsi: “Dėkoju Tau, Dieve, kad aš ne 
toks, kaip kiti žmonės: plėšikai, neteisūs, svetimoteriai, 
kaip šis ana muitininkas. Aš pasninkauju du kartu savai- 
tėje, duodu dešimtinę nuo viso, ką turiu'. Muitininkas tuo 
tarpu, stovėdamas atstu, nedrįso nė akių pakelti į dangų, 
tik mušėsi į krūtinę ir sakė: "Dieve, pasigailėk manęs nu- 
sidėjėlio'. Sakau jums: šis grįžo į savo namus išteisintas, 
0 anas — ne" (Luk 18,10-14); todėl ne, kad laikymas sa- 

vęs aukštesniu už nusidėjėlį padaro žmogų savo artimo 
teisėju, vadinasi, Dievo teisių užgrobiku, nes vienas yra 
tik Teisėjas — dangiškasis Tėvas, kuris mus pažįsta ligi 
gelmių, supranta mūsų mintis ir regi mūsų kelius (plg. Ps 
138,1-4). Todėl tik Jis vienas tegali žmones palyginti ir 
spręsti apie jų vertingumą. Kiekvienas paties žmogaus sa- 
vęs teisinimas yra lygus savęs pasmerkimui, 

Be abejo, meilė nusidėjėliui anaiptol dar nėra meilė 
nuodėmei. Nuodėmė kaip objektyvus blogis yra verta vi- 
sokeriopo atmetimo. Būdama savo esmėje sukilimas prieš 
Dievą, ji neturi jokio objektyvaus pagrindo būti vykdoma. 
Todėl ir šv. Pranciškus, rodydamas tokio gilaus gailestin- 
gumo nusidėjėliams, buvo nepaprastai neatlaidus nuodė- 
mėms. Puolusių brolių darbo jis neteisino, neužmerkė 
prieš jį akių, nekūrė jokios sistemos jų sąžinei nuraminti. 
Biogį jis vadino jo tikruoju vardu, o "Saulės Giesmėje' rašė, 
kad “vargas yra tiems, kurie miršta sunkiose nuodėmėse"'. 
Sunkios nuodėmės tragika ir jos pasėkos jam buvo visiš- 
kai aiškios. Tačiau kol žmogus tebeeina šios žemės kelią, 
vadinasi, kol jo likimas nėra užantspauduotas amžinybe, 
tol net ir sunkiai nusidėjęs jis tebestovi atvirų galimybių 
akivaizdoje ir yra vertas užuojautos, pasigailėjimo ir mei- 
lės, o ne pažeminimo ar pasmerkimo. 

Nuodėmė ir nusidėjėlis yra du skirtingi dalykai, ir jų 
skyrimas yra būtinas, kad krikščioniškoji egzistencija ne- 
išsigimtų arba į beatodairinį rigorizmą, nepaisantį subjek- 
tyvios sąžinės, arba į nerūpestingą laksizmą, pamirštantį 
objektyvinį nuodėmės baisumą. Smerkti nuodėmę ir mylė- 
ti nusidėjėlį yra krikščioniškosios egzistencijos priešginy- 
bė, kuri padaro ją gyvenimišką ir todėl žmogui nuostabiai 
artimą bei savą. Šių plotmių sumaišymas yra kaštavęs 
Bažnyčios istorijoje daug kovų, nereikalingo kraujo ir 
priekaištų. Šv. Pranciškus gilia savo nuojauta suvokė šį 
skirtumą ir, neapkęsdamas nuodėmės, jis nuoširdžiai gailė- 
josi nusidėjėlių, juos gerbė ir mylėjo. Jis neišjungė jų iš 
bendruomenės, bet šiąją kvietė jautria savo meile bei bro- 

liška parama apsupti nelaiminguosius ir tuo būdu padėti 
jiems greičiau prisikelti. Juk vieno žmogaus nuodėmė nė- 
ra be ryšio su kitais. Mūsų buvimo bendrumas yra toks 
tamprus, jog mes jame dalyvaujame ne tik tada, kai jį 
stipriname, bet ir tada, kai jį ardome. Bendruomenė visa- 
dos daugiau ar mažiau yra atsakinga už savo narių pakly- 
dimus. Todėl ji turi ne fariziejiškai nuo puolusiųjų nusi- 
grįžti, bet kaip tik į juos atsigrįžti ir jiems pagelbėti. Bū- 
dama vienaip ar kitaip priežastimi pulti, ji turi būti ir dides- 
nis ar mažesnis akstinas prisikelti. šv. Pranciškaus sufor- 
muluotame regulos punkte, reikalaujančiame nusidėjė- 
liams pagarbos, meilės ir paramos, kaip tik ir išeina aikš- 
tėn šisai solidarumas pačiu gražiausiu pavidalu. Nusidėjė- 
lis turi pareigos savo nuodėmes išpažinti, Tačiau visi kiti 
turi pareigos išpažinusįjį priimti taip, kaip Evangelijos tė- 
vas priėmė grįžtantį palaidūną savo sūnų, nes “bus dau- 
giau danguje džiaugsmo dėl vieno nusidėjėlio, darančio at- 
gailą, negu dėl devynias dešimtis devynių teisiųjų, atgailos 
nereikalingų" (Luk 15,7). 

Šitoks tad nusižeminimas, apsireiškiąs savos menkys- 
tės pergyvenimu, klusnumu kitiems, kitų nekritikavimu 
ir pagarba nusidėjėliams, kaip tik ir buvo padėtas į naujo 
pranciškonų ordino pagrindus. šv. Pranciškus laikė nusi- 
žeminimą ne tik asmeniniu savo paties reikalu, bet ir bend- 
ruomeniniu principu; kitaip sakant, Evangelijos 
pratęsimu į visuomenę, todėl jo reikalavo ne 
tik pats iš savęs, bet ir iš savo brolių. Jo ordinas turėjo 
būti nusižeminusiųjų bendruomenė. Jo broliai visur ir vi- 
sados turėjo būti mažesnieji —minores. Savo senojoj regu- 
loje jis įrašė: “Nė vienas brolis, dirbąs ar tarnaująs kitų 
namuose, neturi būti iždininkas ar raštininkas, neužimti 
jokios viršininkų vietos; jis turi būti pavaldinys ir visiems 
namuose nuolankus" (cap. 7). Net ir mokyti teologai tu- 
rėjo būti nusižeminę ir nerodą jokio išdidumo dėl savo iš- 
silavinimo. Kartą San Damiano bažnyčioje, priklausiusioje 
šv. Kliaros vienuolijai, sakė pamokslą iš Anglijos atkelia- 

vęs pranciškonas teologijos daktaras. Pačiam pamokslo 
viduryje staiga pakilo brolis Egidijus ir tarė: “Nutilk, mo- 
kytojau! Aš noriu kalbėti!" Teologijos daktaras nutilo, o 
brolis Egidijus kalbėjo “Dievo Dvasios įkarštyje", kaip 
sako sena legenda. Po to mokytas pranciškonas vėl galėjo 
tęsti toliau savo pamokslą. Šia proga Joergensenas cituoja 
šv. Kliaros žodžius, kuri klausėsi šio pamokslo: “Tai buvo 
kaip tik tai, ko mūsų šventasis tėvas Pranciškus (šis įvy- 
kis atsitiko jau po šv. Pranciškaus mirties, Mc.) troško, 
kad teologijos daktaras turėtų pakankamai nusižeminimo 
nutilti, jei pasauliškis brolis panori kalbėti jo vietoje" 
(190). Jokia ordine užimama vieta, jokios asmeninės sa- 
vybės, joks išsilavinimas negalėjo atleisti šv. Pranciškaus 
brolių nuo pareigos būti nusižeminusiais ir visados pasiren- 
gusiais atsisakyti nuo bet kokios veiklos, jeigu to panorės 
jų artimas. Nusižeminimas turėjo būti 
pranciškoniškoji bendruomeninio san- 
tykiavimo forma. Žmogaus nusilenkimas žmogui 
turėjo šią formą nešti ir teikti jai religinės vertės. 

5. Čia tad ir kyla pagrindinis klausimas: kokios pras- 
mės turi nusižeminimas pats savyje? Ką reiškia, jeigu 
žmogus nusilenkia žmogui? Kodėl krikščionis turi nusi- 
lenkti? — Iš sykio atrodo, kad nusižeminimas esąs ne kas 
kita, kaip tikrovės iškreipimas ar net jos paneigimas. Juk 
kodėl man negalima didžiuotis savos prigimties savy- 
bėmis: gabumais, grožiu, sveikata, jėga...? Kodėl man 
negalima didžiuotis sa vo turtu, jeigu jis iš tikro yra ma- 
no? Kodėl man negalima didžiuotis užimama visuomenėje 
vieta, jeigu ji tikrai man priklauso? Atrodo, kad nusiže- 
minimas, slėpdamas tai, kas iš tikro žmogui yra jo pa- 
ties, sako arba daro netiesą; kad jis pridengia tikrovę, 
neatskleisdamas jos tokios, kokia ji esanti savyje; nusi- 
žeminęs gabusis elgiasi taip, tarsi nieko negalėtų; nusiže- 
minęs gražusis gėdijasi savo grožio; nusižeminęs turtinga- 
sis vaikšto prastutėliai apsitaisęs; nusižeminęs aukšto ran- 
go dvasiškis ar pasauliškis elgiasi taip, tarsi būtų pasku- 

tinė kaimo moterėlė. Visi šios rūšies veiksmai, atrodo, nu- 
sikalstą tiesai, todėl esą nevertingi doriniu atžvilgiu. To- 
dėl nusižeminimą mes nesykį ir pergyvename kaip savotiš- 
ką fariziejizmą ir neatvirumą, kaip kažkokią diplomatiją 
ir net apgaulę. Dažnai šis mūsų pergyvenimas iš tikro yra 
pagrįstas, nes nevienas tik apsimeta esąs nusižeminęs, o 
savo širdyje yra tikras puikuolis. Nusižeminimas, kaip ir 
kitos krikščioniškosios dorybės, yra ne viršinis elgesys ar 
nuolankus žodis, bet savos tikrovės pastatymas į tikrąją 
jos vietą ir gilus tikrosios jos vertės pergyvenimas. Kas 
tad savą tikrovę stato aukščiau, negu ji pačia savo prigim- 
timi turi stovėti, tas gali iš viršaus būti ir labai nuolankus, 
tikro nusižeminimo jis neturės ir kitų bus pergyvenamas 
kaip apsimetėlis. Vis dėlto, nepaisant šių gyvenimiškų nu- 
sižeminimo išjuokų, pati nusižeminimo esmė ne tik kad 
tiesai neprieštarauja, bet, atvirkščiai, ji yra vieninte- 
lė tikroji tiesos forma. Ne nusižeminęs žmo- 
gus sako ar daro netiesą, bet išdidusis, 

Nagrinėjant minėtus nusižeminimo pavyzdžius, kurie, 
atrodo, neigią tiesą, krikščioniškoji sąmonė užkliūva už 
trumpų žodelyčių 'mano' ir 'man': mano gabumai ir 
mano grožis, man priklausą turtai, mano užimama 
visuomenėje vieta, mano garbė, mano darbai ir t. t. 
Kas gi yra šitie žodelyčiai — trumpi, tačiau p'lni gilios. 
prasmės? — Gramatiškai į juos žiūrint, jie yra savyb'n'ai 
įvardžiai, rodą, kad jais paženklintas daiktas yra įgijęs 
išskirtinės reikšmės; kad jis yra virtęs to ar kito asmens 
nuosavybe; kad jis yra šito asmens žinioje 
ir valioje; kad asmuo turi teisės anuo daik- 
tu vienas tesinaudoti. Vis dėlto krikščioniškoji sąmonė 
šiuo gramatišku paaiškinimu nesitenkina. Ji nori peržengti 
gramatiką ir patekti į metafiziką. Todėl ji klausia toliau: 
o kas gi žmogui yra jo paties? Kas gi iš tikro jam 
priklauso? Gramatinis ir net juridinis nurodymas, kad 
šis ar kitas daiktas yra mano, dar nepadaro, kad jis 
ir ontologiškai yra mano, vadinasi, kad aš esu jo būties 


240 


autorius. Gramatika ir teisė kalba dažniausiai tik apie 
naudojimąsi daiktu, nesistengdamos atskleisti būti- 
nės šio daiko priklausomybės. Todėl krikščioniui nei sa- 
vybiniai įvardžiai, nei juridiniai nuostatai nėra gairės iš- 
spręsti klausimui, kas gi iš tikro, vadinasi, pačia sa- 
vo būtimi žmogui priklauso, 

Būdamas kūrinys, žmogus turi tiktai vieną vienintelį 
dalyką, kurį jis gali pavadinti tikrai savu, būtent: pripa- 
žinimą savo santykio su Kūrėju — daugiau 
nieko. Pats santykis taip pat yra ne jo padaras. Jis 
kyla iš žmogaus kūriniškumo, nes kiekvienas kūrinys yra 
apspręstas savam kūrėjui giliausia savo prigimtimi. Ta- 
čiau žmogus gali šį ontologinį apsprendimą sava valia pri- 
pažinti ar jo nepripažinti. Jis gali atkelti jį savos sąmonės 
švieson ir paversti jį religiniu aktu arba gali jį 
ir toliau palikti tūnoti ontologinėse gelmėse, pasiskelbda- 
mas 'bedieviu'. Tai ir yra vienintelė žmogaus "nuosavybė". 
Visa kita yra ontologiškai ne jo, nes visa jo būtis su savo 
turiniu ir su savo ypatybėmis yra duota jam iš aukšto. 
Nebūdamas iš savęs (a se), žmogus neturi absoliučiai nie- 
ko, ką galėtų vadinti savu ontologine prasme. 

Apreiškimas šį absoliutinį 'neturtą' yra pavaizdavęs 
nuostabiai giliu simboliu. Nusidėjęs ir krūmuose pasislėpęs 
Adomas nedrįso pasirodyti Dievo akyse todėl, kad jautėsi 
esąs nuogas (Gen 3,10). Bet Dievas prasmingai at- 
kreipė jo dėmesį į šio nuogumo šaltinį: “O kas gi tau pa- 
sakė, kad esi nuogas, jei ne tai, jog valgei nuo uždrausto 
medžio" (Gen 3,11). Kitaip sakant, kol žmogus yra su Kū- 
rėju susijęs, tol jis nejaučia savo nuogumo, šio metafizi- 
nio "neturto", nes visa, kas yra Viešpaties, yra sykiu ir jo. 
Tačiau pakanka kūriniui nusigrįžti nuo Kūrėjo, ir jis tuojau 
pasijunta nuogas, vadinasi, absoliučiai nieko neturįs, 
kuo galčtų pridengti savo nebūtį. Tada Viešpaties šūksnis 
“kur esi?" (Gen 3,9) suskamba jam kaip šios nebūties 
atidengimas, nes žmogus, atitrūkęs nuo Dievo, iš tikro 
būna nebūtyje. Šv. Augustinas, kalbėdamas apie mūsų 

būties kilmę iš Dievo, yra pastebėjęs, jog “esame todėl, 
kad esame sukurti", o lygindamas kūrinių būtį su Kūrėju 
randa, kad kūriniai nėra “nei taip gražūs, nei taip geri, 
nei taip esantieji", kaip Dievas. Dar daugiau, Kūrėjo aki- 
vaizdoje “jie nėra gražūs, jie nėra geri, jie nėra esantieji 
—nec sunt" (Conf 11,4). Kūrinys Kūrėjo atžvilgiu ne 
tik kad nestovi toje pačioje plotmėje būties prasme, bet 
jis iš viso savos būties neturi. Jeigu jį atitraukiame 
— tegu tiktai logiškai — nuo Kūrėjo ir tada lyginame su 
Juo, tuojau pastebime, kad jo iš viso nėra. Atitraukda- 
mi nuo Kūrėjo, mes jį atitraukiame nuo visko, kas yra Kū- 
rėjo, ir čia pastebime, kad tuo pačiu mes jį atitraukėme ir 
nuo būties. Tokiu atveju Dievo paklausimas Adomui “kur 
esi?" metafiziškai tegali būti atsakomas: “Nebesu". Tai 
yra esminis kiekvieno kūrinio likimas. Žmogaus galimybė 
Kūrėją paneigti psichologiškai čia nieko negelbsti, 
nes ji negali padaryti, kad šiuo paneigimu žmogaus būtis 
virstų būtimi iš savęs (ens a se). O be to žmogus yra vi- 
siškai "nuogas", nedrįstąs rodytis Būties Piinybės šviesoje. 
Žmogaus likimas yra absoliutaus elge- 
tos likimas. Iš Kito rankos jis yra gavęs būtį kaip 
išmaldą ir Kito sprendimu jis naudojasi ja, kad būtų. 
Tai tinka ne tik būčiai apskritai, bet ir visoms konkrečioms 
jos apraiškoms, 

Todėl į ankščiau pastatytą klausimą, ką gi iš tikro žmo- 
gus turi savo, reikia atsakyti: visiškai nieko. 
Anie savybiniai įvardžiai 'man", 'mano' yra tiktai vylingas 
tikrovės pridengimas, tik skraistė, po kuria slypi Viešpaties 
malonė. viskas žmogui yra duota: ir jo prigimtis su viso- 
mis jos savybėmis, ir jo turtas, ir jo užimama vieta, ir jo 
garbė, ir jo darbai, ir net pats tikėjimas į Dievą yra Jo do- 
vana. Laikyti visa tai savu ir tuo didžiuotis prieš kitus 
yra grynas nesusipratimas. Žmogus yra visų šių dalykų 
ne savininkas, bet tiktai jų užvaizda, galįs ir turįs jais 
naudotis, bet sykiu reikalaujamas, atėjus metui, duoti 
apyskaitą savo Valdovui ir tikrajam Šeimininkui (plg. 

Luk 19,11-23). Kas savo turimus talentus išmąsto ligi 
galo, tas gali tik nusižeminti ir net linkti po Viešpaties do- 
vanų našta, jei šios yra jam kiek gausesnės. Šia prasme 
nusižeminimas kaip savos menkystės pripažinimas ir iš- 
pažinimas yra gili tiesa, nes jis apreiškia mūs būtį, besi- 
laikančią ne savyje, bet Kitame. Nusižeminti reiš- 
kia prisipažinti nieko neturint iš sa- 
vęs. Tai yra savos valios suderinimas su mūsų prigimties 
ontologine sąranga ir tuo būdu mūsų gyvenimo tiesos pa- 
grindimas, 

Tuo tarpu išdidumas yra melas. Išdidus žmogus 
elgiasi taip, tarsi jis turėtų savo būtį pats iš savęs. Jis 
mėgina būti nepriklausomas ir savarankiškas. Be abejo, 
psichologiškai visa tai yra galima. Kaip yra galimas psi- 
chologinis ateizmas, taip yra galimas ir psichologinis iš- 
didumas. Tačiau kaip psichologinis ateizmas nepadaro, 
kad žmogus iš tikro nuo Dievo atitruktų pačia savo būti- 
mi, taip lygiai psichologinis išdidumas nepadaro, kad žmo- 
gus iš tikro pasidarytų savos būties savininkas. Net ir 
didžiausias puikuolis pasilieka toks pat būties elgeta, kaip 
ir nusižeminęs šventasis. Todėl išdidumas yra ir pasilie- 
ka tiktai psichologinis. Jokio pagrindo būtyje jis neturi. 
Priešingai, išdidaus žmogaus valios linkmė nesiderina 
su jo būties linkme: valia puikuolė nori būtį laikyti 
savarankiška, tuo tarpu pati būtis yra dovana tiek 
savo kilme, tiek savo išsilaikymu. Štai kodėl tokiame žmo- 
guje nėra tiesos. Išdidus žmogus yra melagis ne tik savo 
mintimi ar žodžiu, bet ir pačiu savo gyvenimu. 

Neveltui tad Šventraštis puikybę laiko kiekvienos nuo- 
dėmės šaltiniu. Apsupusi mūsų gyvenimą melu ir davusi 
jam netikrą linkmę, puikybė užnuodija jį pačiose jo gelmė- 
se ir užteršia kiekvieną dorinę jo apraišką. Visa, kas 
kyla iš puikybės, turi netiesos pobūdį 
ir todėl yra nuodėme. Būti išdidžiam reiškia sa- 
vos tikrovės ne tik neatskleisti, bet tiesiog ją iškreipti ir 
pastatyti ją prieš savo artimą netikroje švesoje. Pastanga 

žmogui stiebtis viršum žmogaus yra mėginimas atsistoti 
ant nesančio pagrindo. Tai yra bandymas užgrobti tai, kas 
priklauso vienam tik Dievui. Jeigu nusižeminusį žmogų 
galima vadinti būties elgeta, nes jis žino, kad visa, 
ką jis turi, yra gauta iš Kūrėjo, tai išdidų žmogų reikia 
vadinti būties užgrobiku, nes jis žino, kad būtis 
jam yra duota tiktai naudojimui, tačiau ją pasiglemžia sa- 
vos nuosavybės titulu. Tai yra esmėje pakartojimas liuci- 
feriško žygio iškilti viršum žvaigždžių ir ten pasistatyti 
savo sostą, mėginant virsti panašiam į Aukščiausiąjį. Štai 
kodėl krikščioniškoji sąmonė puikybės labiausiai nepaken- 
čia, kadangi ši nuodėmė apreiškia ne kurią nors žmogaus 
kūno ar sielos silpnybę, bet gilų metafizinį jo nusistatymą, 
einantį bedieviška linkme. 

6. Vis dėlto puikybę reikia griežtai skirti nuo krikš- 
čioniškosios žmogaus didybės, apie kurią kalba psalminin- 
kas, sakydamas, kad žmogus esąs sukurtas maža ką men- 
kesnis už angelus ir kad po jo kojomis yra padėti visi Vieš- 
paties padarai (plg. Ps 8,6-7). Jau esame kalbėję apie 
žmogaus valdoviškumą, apie jo paskirtį gelbėti pasaulį, 
apie jo galią savo žodžiu, ne tik technika, valdyti gamtą. 
Visa tai iškyla krikščioniškojoje sąmonėje nuostabiu žmo- 
giškojo pirmavaizdžio pavidalu, ir krikščionis jaučiasi iš 
tikro apvainikuotas garbe ir šlove, kaip sako tas pat psal- 
mininkas (plg. Ps 8,6). Jis jaučiasi kaip “kūrinijos paleis- 
tinis" (J. G. Herder), išvaduotas iš gamtinių varžtų ir per- 
keltas į laisvės ir meilės sritį. Krikščionybei nėra didinges- 
nio kūrinio už žmogų. Būdamas sukurtas pagal Dievo 
paveikslą, jis yra pašauktas Viešpatį reikšti visa savo bū- 
timi. Todėl jis turi šią būtį ir jos sąmonėje, ir jos apraiš- 
kose taip sutvarkyti, jog ji iš tikro būtų verta dieviš- 
kojo paveikslo vardo. Nuosekliai tad kiekvienas žmogaus 
kaip kūrinio žeminimas, kiekvienas jo statymas že- 
miau už gamtą yra nekrikščioniškas. Žmogus yra 
šventas pačia savo esme, kadangi ši es- 
mė neša Visagalio paveikslą. Jis yra nelie- 

čiamas pačioje savo prigimtyje, kaip yra neliečiama šven- 
čiausiojo taurė. Jis yra vertas pagarbos pačiu savo asme- 
niškumu, nes žmogaus asmuo tuo ir yra Aš, kad turi abso- 
liutinį Tu Dievuje. Nuosekliai tad pagarbos ženklai žmo- 
gui Krikščionybėje ne tik kad nėra išnykę, bet, priešingai, 
jie yra išlaikyti ir net išvystyti. Žmogaus nusižeminimas 
Krikščionybėje eina ranka rankon su dieviškosios jo di- 
dybės sąmone ir susipina į nuostabų pergyvenimą, kurį šv. 
Jonas nuo Kryžiaus vadina “mylimosios perkeitimu myli- 
mąjame - amada en el Amado transformada" (Noche 
oscura). 

Kad ir šv. Pranciškui ši krikščioniškoji žmogaus di- 
dybė nebuvo svetimas dalykas, rodo 1212 m. įvykis, kada 
šventasis po ilgiau užtrukusios misijų kelionės po Italiją 
grįžo atgal į gimtąjį Asyžiaus miestą. Žmonės jau buvo 
pasiilgę jo žodžio ir jo asmens, todėl suruošė tokį priėmi- 
mą, kokio apsuptas Kristus žengė į Jeruzalę: skambėjo vi- 
sų Asyžiaus bažnyčių varpai, žmonių minios išėjo šventojo 
pasitiktų nešini palmėmis, vėliavomis, paveikslais, statu- 
lomis. Ir štai, šv. Pranciškus nepabėgo nuo šios garbės. 
Jis nepavarė šalin jį gerbiančios minios, bet leidosi nuve- 
damas procesijoje pas Asyžiaus kleboną, pas kurį jis pa- 
prastai apsistodavo. Kai kuriems broliams tai atrodė jau 
per daug, todėl jie net darė priekaištų, kad šventasis, kuris 
nuolatos skelbė nusižeminimą, leidosi būti taip labai pager- 
biamas. Tačiau šv. Pranciškus paaiškino jiems šios gar- 
bės prasmę: jam rodoma pagarba esanti ne 
kas kita, kaip pagarba bažnyčiose esan- 
tiems paveikslams ir statuloms (plg. Joer- 
gensen 199). Kitaip sakant, žmogus esąs gyvas, iš kūno ir 
kraujo nuaustas Viešpaties atvaizdas. Iš savęs jis teturįs 
tik tiek, kiek akmuo, medis ar drobė. Bet jis reiškiąs 
Dievą. Jis nešąs Jį savyje ir vaizduojąs Jį savo buvimu. 
Todėl esąs vertas pagarbos ne dėl savęs paties, bet kaip 
tik dėl šio savo reikšmingumo. Vis dėlto ši pagarba ten- 
kanti tikrovėje ne jam kaip paveikslui, bet Tam, Kurio 

paveikslas jis yra. Jeigu tad akmens, medžio ar drobės 
atvaizdus, reiškiančius Viešpatį Dievą, Mergelę Mariją ar 
šventuosius, mes apsupame procesijomis ir nešame, var- 
pams gaudžiant, į jiems paskirtas vietas, tai tuo labiau ši- 
tokių procesijų yra vertas gyvasis Viešpaties paveikslas- 
žmogus. Jį sveikindami ir prieš jį lenkdamiesi, mes sveiki- 
name mūsų Pirmavaizdį, mūsų Originalą, mūsų Kūrėją ir 
Viešpatį. Todėl šv. Pranciškus ir leidosi apsupamas pro- 
cesijos ir palydimas garbės ženklų, 

Dėl šios pačios priežasties Krikščionybė puošia pagar- 
bos ženklais visus tuos, kurie Dievui atstovauja arba Jį 
žemėje išreiškia. Dėl tos pačios priežasties kiekvienas 
krikščionis jaučiasi iškeltas aukščiau už kitus Kūrėjo pa- 
darus ir pastatytas visų jų viršūnėje. Plaudamas apašta- 
lams kojas, Kristus atskleidė mums ne tik reikalą nusiže- 
minti, bet sykiu ir reikalą žmogų gerbti. Jis nusilenkė prieš 
žmogų, kad jį išvaduotų iš nuodėmingo išdidumo ir sykiu 
kad pakeltų jį iš paniekinimo purvo. Kojų dulkės yra mū- 
sojo puolimo ženklas. Jos yra ženklas, kad mes esame nuo- 
latos sutepami. Tačiau jų nuplovimas yra mūsosios gar- 
bės ženklas. Jis yra ženklas, kad žmogui nedera būti su- 
teptam; kad viršinė jo švara yra vidinės jo didybės atspin- 
dis; kad reikia žmogui būti švariam, nes jis yra Švenčiau- 
siojo indas. Todėl krikščioniškoji žmogaus didybė ir yra 
šis monstrancinis jo spindėjimas — Viešpaties šviesa ir 
Viešpaties garbei. 


246 


III. TARNYBA LIGONIAMS 


1. Kai gyvulys suserga, jis palieka bandą ir išbėga į 
laukus pasijieškotų reikalingo vaisto arba pasitraukia kur 
nors į pašalį ir leidžia ligai eiti savu keliu. Kiekvienu ta- 
čiau atveju jis palieka vienas, tarsi žinotų, kad jo 
tvarto ar jo ganyklų bendrininkai nieko čia jam padėti ne- 
gali. Liga gyvūnijos pasaulyje yra aiškiausias ženklas, 
kad gamtos padarai yra apspręsti vienišam buvimui. Tuo 
tarpu susirgęs žmogus elgiasi visai priešingai. Jis ne tik 
kad tokiu atveju iš bendruomenės nebėga, bet, atvirkščiai, 
jos jieško ir į ją ypatingai jungiasi. Būdamas sveikas, ne- 
vienas, nusigrįžta nuo kitų, išdidžiai užsidaro savo vienat- 
vėje ir kitus net niekina. Tačiau ligos ištiktas, toks atsi- 
skyrėlis tuojau grįžta atgal. Jis prašo kitų pagalbos, jieš- 
kos paguodos, linksmesnio žodžio, viltingesnio žvilgsnio. 
Jis trokšta būti nuolatos tarp žmonių, nori būti lankomas, 
kalbinamas, aptarnaujamas. Vienatvės jis pradeda ne tik 
nebemėgti, bet tiesiog jos net bijoti. Pasilikęs vienas, jis 
jaučiasi pasilikęs be atramos savo būtyje. Liga žmonių 
pasaulyje yra neišgriaunamas įrodymas, kad žmogus yra 
apspręstas būti drauge. 

Štai kodėl tarnyba ligoniams yra vienas iš sudedamų- 
jų žmogiškosios egzistencijos pradų. Nubūtindama žmo- 
gų, liga pastato jį nebūties akivaizdoje ir atskleidžia jam 
negalią šią nebūtį pačiam vienam pergalėti. Tada jis jieš- 

kosi kito, kuris būtų stipresnis, negu jis pats, ir galėtų 
ateiti jam pagalbon. Ir pirmas jo žvilgsnis užkliūva už 
bendruomenės. Apspręstas būti drauge, žmogus tuo pa- 
čiu yra apspręstas dalintis su kitu ne tik buvimo laime, bet 
sykiu ir kovoti su buvimo kliūtimis. Žmogus turi pa- 
reigą padėti savo artimui būti. Tarnyba li- 
goniams kaip tik ir yra šios būtinės pareigos įvykdymas. 
Ji yra aukščiausia žmogiškumo išraiška ir kartu savos 
egzistencijos gražiausias išsiskleidimas. Tarnyboje ligo- 
niams žmonės susitinka ne kaip vyriškosios ar moteriško- 
sios lyties atstovai, ne kaip tos ar kitos tautos nariai, ne 
kaip tos ar kitos pasaulėžiūros išpažinėjai, ne kaip tos ar 
kitos profesijos vykdytojai, bet grynai kaip žmo- 
nės, kuriems rūpi tiktai pati egzistencija. Visa kita čia 
yra išskiriama iš dėmesio lauko. Būti yra pagrindinis 
siekimas tiek paties ligonio, tiek jo slaugytojo. Niekur tad 
žmogiškojo buvimo bei likimo bendrumas nėra toks ap- 
čiuopiamas, kaip ligoje. Tuo pačiu niekur šio bendrumo 
vykdymas nėra toks tikras bei regimas, kaip tarnyboje 
sergantiesiems, 

Vis dėlto nuodėmė, pažeisdama buvimą pačiose jo 
šaknyse, pažeidė sykiu ir šią kilniausią jo pareigą. Nusidė- 
jęs žmogus pradėjo tarnybos ligoniams vengti arba ją 
vykdyti tiktai paviršium, pasitenkindamas grynai medici- 
nine sergančiojo priežiūra. Ligonių, silpnųjų, senelių žudy- 
mas arba jų išstūmimas iš bendruomenės, paliekant juos 
vienus mirčiai, pažymėjo istorinį daugelio tautų kelią. 
Šiandien mums toki papročiai atrodo barbariški ir nuož- 
mūs. Tačiau kas gi yra moderninė euthanasia, jeigu 
ne atgaivinimas to paties barbariško papročio civilizuotų 
pavidalu? Nusidėjėlis, nenorėdamas padė- 
ti savo artimui būti, yra greitas padėti 
jam mirti. Jis nenori prisiimti ligonio naštos, todėl jį 
žudo. Čia nėra jokio esminio skirtumo, kokia priemone jis 
iš buvimo jį pašalins: išmesdamas į dykumas ar įleisdamas 
nuodų jam į kraują. Čia svarbu yra tai, kad nusidėjėlis 

nesidalina su kitu buvimo sunkenybėmis. Jis nėra Simo- 
nas Kyrenietis, padėjęs Kristui nešti kryžių. Todėl žmo- 
gaus nužmogėjimas niekur neprasiveržia tokiu šiurpiu pa- 
vidalu, kaip ligonių apleidime ir jų atstūmime. Nusigrįžti 
nuo ligonio reiškia nusigrįžti nuo pagrindinės žmogiškosios 
pareigos. 

Štai kodėl Kristus, atėjęs pasaulin atstatyti žmogiš- 
kosios būties, visų pirma atsikreipė į ligonius. Jis “vaikš- 
čiojo po visą Galileją, mokydamas jų sinagogose, skelbda- 
mas Karalystės Evangeliją ir gydydamas visokią ligą ir 
visokią negalią tautoje. Gandas apie Jį pasklido visoje 
Syrijoje, ir jie nešė pas Jį visus sergančiuosius, visokių li- 
gų ir kentėjimų suimtus, velnių apsėstus, mėnesienos liga 
sergančius ir stabo ištiktus, o Jis juos gydė" (Mat 4,23-24). 
"Saulei nusileidus, visi, kurie turėjo sergančių visokiomis 
' ligomis, vedė juos pas Jį. Jis gi, padėdamas ant kiekvieno 
ranką, gydė juos" (Luk 4,10). Tarnyba ligoniams 
buvo Kristui vienas iš atperkamųjų Jo 
darbų. Jėzus buvo visuotinis Išganytojas. Jis 
atėjo gelbėti žmogų ne tik iš dvasios, bet ir iš kūno negalių. 

Palikęs Bažnyčiai plėsti savo atpirkimą istorijoje, 
Kristus paliko jai ir tarnybą ligoniams kaip vieną iš pa- 
grindinių krikščioniškosios egzistencijos uždavinių. Siųs- 
damas apaštalus ir mokinius skelbti Evangelijos Palesti- 
noje, o vėliau ir visame pasaulyje, Kristus nurodė į pagal- 
bą sergantiesiems kaip į pareigą, kurią Jo siųstieji turi at- 
likti: “Gydykite ligonius,... apkuopkite raupsuotuosius" 
(Mat 10,8). “Į kurį tik miestą įeisite,. . .gydykite jame 
esančius ligonius" (Luk 10,8-9). šalia Evangelijos skelbi- 
mo ir sakramentų teikimo tarnyba ligoniams turėjo būti 
naujo žmonių santykio apraiška. Dar daugiau, ji turėjo 
būti ženklas, kad krikščionis turi galios įveikti vieną 
iš regimiausių nuodėmės žaizdų: “Kurie tikės, ...dės ran- 
kas ant ligonių, ir šie pasveiks" (Mork 16,17-18). Kovoti 
su liga Bažnyčiai buvo pavesta antgamtiniu būdu. 
Jai buvo duota šios rūšies malonė - charizma. Ligonių 

gydymas Bažnyčioje turėjo būti gydo-. 


mųjų Kristaus stebuklų išsiskleidimas 
istorijoje. 

Ir iš tikro, pradinė Krikščionybė yra pilna šios rūšies 
išganomųjų darbų. Kai tik apaštalai, gavę Šv. Dvasią, pa- 
liko ankštą pastogės kambarėlį Jėruzalėje, jie tuojau at- 
sikreipė ne tik į žmonių širdis, aptemdintas netiesos, bet 
ir į jų kūnus, varginamus ligų bei negalių. “Kartą Petras 
ir Jonas ėjo apie devintą maldos valandą į šventyklą. Tuo 
pat laiku atnešta vieną žmogų, raišą nuo pat savo gimimo. 
Jį kasdien sodindavo prie šventyklos durų, kurios vadinosi 
Gražiosios, kad jis prašytų išmaldos iš įeinančiųjų į šven- 
tyklą. Pamatęs Petrą ir Joną, įeinančius į šventyklą jis 
paprašė iš juodviejų išmaldos. Pasižiūrėjęs į jį Petras su 
Jonu atsiliepė: Pažvelk į mudu! Jis žiūrėjo į juodu, tikė- 
damas ką nors gauti iš jų. Petras tarė: Sidabro ir aukso 
neturiu; ko gi turiu, tai tau duodu: Jėzaus Kristaus Naza- 
reno vardu kelkis ir vaikščiok! Ir, paėmęs jo dešinę ranką, 
jis pakėlė jį. Tuojau jo kojos ir riešai sustiprėjo. Jis pa- 
šoko, atsistojo ir vaikščiojo" (ApD 3,1-7). šis įvykis aiš- 
kiai parodo, kad apaštalai žinojo turį galios ligoniams 
gydyti ir kad jie sąmoningai šią galią naudojo. O ši 
jų galia buvo tokia didelė, jog žmonės “ligonius išnešdavo 
į gatves ir guldydavo juos ant patalų, kad praeinant Pet- 
rui bent jo šešėlis apdengtų kurį nors iš jų ir jie būtų iš- 
gelbėti nuo savo ligų" (ApD 5,15). Rinkdamiesi Jėruzalėn, 
žmonės “gabeno su savimi sergančiuosius ir nešvarių dva- 
sių varginamus, kurie visi buvo pagydomi" (5.16). Kris- 
taus elgesys su sergančiaisiais atsinaujino Jo apaštaluose 
ir apskritai visoje Bažnyčioje. Išganomasis Jo darbas žmo- 
gaus kūnui buvo tęsiamas toliau. “Buvo pagydyta daug 
stabo ištiktų ir raišų" (ApD 8,7): buvo pagydytas Ene- 
jus (9,33), prikelta iš mirusiųjų Tabita (9,40), pagydytas 
žmogus Listrijoje (14,9), pagydytas Melitos salos vyrės- 
niojo Publijaus tėvas ir “kiti salos gyventojai, kurie sirgo" 
(28,8-9). Ir šiandien ši galia Bažnyčioje nėra išnykusi. 


250 


Ji reiškiasi šventųjų stebukluose, kurie beveik visi — su 
retomis išimtimis — yra gydomieji stebuklai. O jei- 
gu vyskupai kaip apaštalų įpėdiniai šios galios nebenaudo- 
ja, tai ne todėl, kad jos neturėtų, bet kad jie nedrįsta jos 
naudoti, nes istorija dilina ne Kristaus malones savo Baž- 
nyčiai, bet žmonių tikėjimą į jas, padarydama tuo būdu 
jas neveiksmingas. 

Šalia šios vaduojamosios tarnybos ligoniams Bažny- 
čioje nuo pat pradžių yra gyva ir gelbstimoji arba pade- 
damoji tarnyba, vykdoma tų, kurie gydomosios galios nė- 
ra gavę. Jie slaugo sergančiuosius, juos apkuopia, juos pa- 
guodžia, su jais pasikalba ir tuo būdu pasiima jų buvimo 
naštos dalį, palengvindami sunkų jų likimą. Šalia antgam- 
tinės rūšies gydytojų, kuriais yra specialiomis malonėmis 
pažymėti žmonės, Bažnyčioje visais amžiais yra gyvi gai- 
lestingieji broliai ir gailestingosios se- 
sers. Juk kiekvienam krikščioniui turėtų giliai į širdį 
įsmigti paties Kristaus palaiminimas tiems, kurie ligonims 
tarnauja, ir pasmerkimas tiems, kurie ligonius pamiršta: 
“Ateikite, mano Tėvo palaimintieji, ir paveldėkite jums 
nuo pasaulio įkūrimo prirengtą karalystę, nes aš buvau... 
ligonis, ir jūs mane aplankėte" (Mat 25,34-36). Ir atvirkš- 
čiai: “Eikite šalin nuo manęs, prakeiktieji, į amžiną ugnį, 
kuri sukurta velniui ir jo angelams, nes aš buvau... ligo- 
nis. .., ir jūs neaplankėte manęs" (25,41-43). Šis tad pa- 
laiminimas ir šis pasmerkimas kaip tik ir paragina tikin- 
čiuosius matyti Kristų kiekviename ligos ar negalios pri- 
slėgtame žmoguje ir jam pagelbėti, nes tai yra pagalba 
pačiam Išganytojui, kuris pasiėmė ant savęs mūsų buvi- 
mo sunkenybes; pagalba išganomajam Jo darbui, įsijun- 
giant į Jo Atpirkimą ir tuo būdu dalinantis su Juo šio at- 
pirkimo vaisiais. Ligonių lankymas pašvenčia žmogų todėl, 
kad šiuo aktu žmogus vykdo tai, ką vykdė ir Kristus; kad 
žmogus čia virsta dalyviu pasaulio išganyme. Štai kodėl 
Bažnyčia visais amžiais buvo “ligonių sveikata', kaip ji pati 
vadina Mariją — savo simbolį — lauretaniškoje litanijoje. 


251 


Ji buvo sveikata įvairių įvairiausiais pavidalais: malda ir 
stebuklais, tarnyba ir rūpesčiu, gydymu ir slaugymu. Baž- 
nyčios globoje vyko ne tik gydomieji stebuklai, bet dygo 
ligoninės, kūrėsi slaugančiųjų vienuolijos, rinkosi aukos 
kenčiantiesiesiems. Visur, kur tik buvo skelbiama Karalys- 
tės Evangelija, ėjo kartu ir vispusiška tarnyba ligoniams. 

Ši tačiau tarnyba nebuvo tiktai grynam med.cinos ar 
higienos reikalui. Bažnyčios rūpestis ligoniais visų pirma 
yra religinis, o tik antroje vietoje medicininis. Be abe- 
jo, Bažnyčia trokšta, kad sergantis žmogus pasveiktų. Ta: 
čiau ji žino, kad be Viešpaties žinios bei valios negalima 
žmogaus ūgio padidinti nė vienu masteliu. Kitaip sakant, 
ligos sunaikinta būtis gali būti atgauta, tiktai Dievui su- 
tinkant, tiktai Jam duodant reikalingos malonės. Nuosek- 
liai tad Bažnyčia visados daugiau pasitiki Paskutiniojo Pa- 
tepimo sakramentu, negu medicininėmis priemonėmis, nes 
apie šį sakramentą Apreiškimas sako: “Tikėjimo malda 
išgelbės ligonį, ir Viešpats pakels jį" (Jok 5,15). Žinoma, 
žmogiškasis veikimas yra reikalingas ir šioje srityje. Me- 
dicinos darbai negali būti atmesti, kaip nėra atmestini me- 
no darbai kultui, filosofijos darbai tikėjimui, socialiniai 
darbai religinei bendruomenei, nors kultas, tikėjimas ir 
religinė bendruomenė savo esme taip pat ateina iš 
Dievo, kaip ir sveikata. Vis dėlto medicininis veikimas 
čia yra tiktai tasai šv. Povilo minimas sodinimas ir laisty- 
mas, vadinasi, tik sąlygų paruošimas. Augimą tuo tarpu 
duoda Dievas (plg. 1 Kor 3,5-7). štai kodėl medicina 
išaugo ir išsivystė ne Bažnyčios globoje, kaip, sakysime, 
menas ar filosofija ir net mokslai, bet šalia Bažnyčios, ša- 
lia tikėjimo į Paskutiniojo Patepimo gydomąją galią. O 
vis dėlto jokie naujieji medicinos laimėjimai nesukūrė to- 
kios tobulos ir giliaprasmės tarnybos ligoniams, kaip Baž- 
nyčia. Medicina paprastai yra tik gydymas, bet ne 
tarnavimas tikrąja šio žodžio prasme. "Todėl sergančio 
žmogaus dažniausiai ji nepatenkina, nes šalia gydymo ligo- 
nis dar trokšta aplankomas, paguodžiamas, trokšta šiltes- 

nio žodžio ir buvimo drauge, kurio reikalas ligoje yra ypa- 
tingai jaučiamas. Religinės institucijos savo tarnyba kaip 
tik patenkina šį esminį ligonio troškimą ir tuo būdu įvykdo 
žmogaus apsprendimą būti drauge, įvykdo jį kaip tik sun- 
kiausią žemiškojo kelio valandą. 

2. Todėl yra visai nenuostabu, kad nevieno šventojo 
kelias yra prasidėjęs kaip tik tarnyba ligoniams. Nevienas 
šventasis jautė, kad savo įstrigimo į pasaulį jis neperga- 
lės tol, kol privers save pasilenkti prie sergančio žmogaus 
ir pasidalinti su juo sunkiu jo likimu. Įsijungimas į ligonio 
buvimą yra pats sėkmingiausias būdas pralaužti savo sa- 
vimeilę ir pasijausti tikru visuotinio Kristaus Kūno nariu. 
Tai yra kelias, kuris iš žmogiškojo Aš vienatvės veda į 
bendruomeninį gyvenimą, o per jį ir į gyvenimą su Dievu, 
nes ką žmogus padaro “vienam iš mažiausiųjų brolių (Mat 
25,40), Kristui padaro. O ligonis tarp jų yra pats mažiau- 
siasis. Todėl jam atsidėti reiškia kuo labiausiai atsidėti 
Kristui. 

Tarnyba ligoniams savo atsivertimo kelią pradėjo ir 
šv. Pranciškus. Savo testamente jis rašė: “Kai dar gyve- 
nau nuodėmėse, man buvo labai priklų žiūrėti į raupsuo- 
tuosius. Bet Viešpats nuvedė mane pas juos, ir aš paro- 
džiau jiems gailestingumo". Raupsuotojų skaičius 
viduriniais amžiais Europoje buvo žymiai didesnis, 
negu dabar. Ir anais laikais, kaip ir šiandien, jie buvo iš- 
skiriami iš bendruomenės ir uždaromi ligoninėse, kurių 
skaičius, pasak Joergenseno, tryliktojo šimtmečio pradžio- 
je siekęs net devyniolika tūkstančių. Čia jie vesdavę sa- 
votiškai vienuolinį gyvenimą, tikinčiųjų šelpiami ir prižiū- 
rimi. Tarnauti raupsuotiesiems buvo įsisteigę net ištisi 
bažnytiniai ordenai, kaip lazaristai ir krucigeriai. Iš kitos 
pusės, raupsuotasis viduramžiam buvo Išganytojo pras- 
muo. Pranašas Izajas, vaizduodamas ateisiantį Mesiją, sa- 
ko apie jį, kad Jis būsiąs “niekinamas, žmonių vengiamas, 
tikras skausmo vyras, kančiai patikėtas, kaip vienas iš tų, 
prieš kuriuos užsidengiame veidus" (53,3). Nesunku įspė- 

ti, kad šis pranašo vaizdas yra pasiskolintas iš raupsais 
sergančio ligonio. Žmonių santykį su raupsuotaisiais Iza- 
jas pritaikė jų santykiui su Dievažmogiu. Todėl viduram- 
žiai kiekvieną raupsuotąjį laikė Išganytojo prasmeniu ir 
šios rūšies ligoniams stengėsi gal net labiau padėti, negu 
kitiems, nes juose jie kaip tik regėjo aną patį mažiausiąjį 
brolį, kuriame Kristus ypatingu būdu gyvena. Vis dėlto 
tarnyba raupsuotiesiems reikalavo nemažos psichologinės 
aukos. Atsimenant ano laiko negalią tvarkyti atviras žaiz- 
das, yra visiškai suprantama, kad priklumas turėjo būti 
nuolatinis žmogaus palydovas šioje tarnyboje. 

Rauspotųjų ligoninė buvo ir šalia Asyžiaus. Pasivaikš- 
čiodamas miesto apylinkėse, šv. Pranciškus, be abejo, bu- 
vo nekartą ją matęs ir pro jos šalį ėjęs. Kiekvieną tačiau 
kartą, kai tik papūsdavo nuo jos vėjas ir atnešdavo raup- 
suotiesiems būdingą dvokimą, Pietro di Bernardonės sūnus 
sprukdavo šalin, pirštais užsispaudęs nosį. Jis mielai duo- 
davo raupsuotiesiems išmaldos. Bet ją nunešti turėdavo 
kas nors kitas. Taip buvo ir tą dieną, kai jis, jodamas 
raitas, staiga išvydo prieš save raupsuotąjį. Pirma jo min- 
tis buvo pasukti arklį atgal ir pabėgti. Tačiau prieš jo dva- 
sios akis išniro anksčiau vienos maldos metu girdėti žo- 
džiai: “Tai, kuo tu bjauriesi, virs tau džiaugsmu ir malo- 
numu"'. O kuo gi jis labiau bjaurėjosi, jeigu ne raupsuotai- 
siais? Ir štai, ryžtingu savo valios mostu jis perlaužė save: 
nušoko nuo arklio, priėjo prie ligonio, įspraudė išmaldą į 
ligos suėstą jo ranką, pasilenkė ir pabučiavo žaizdotus 
jo pirštus. Be abejo, vidinis sukrėtimas buvo nepaprastas. 
Šventasis nežinojo, kaip jis užsėdo ant arklio ir kokiu ke- 
liu jojo tolyn. Tačiau viena jis juto, kad jo širdis buvo iš 
tikro pilna nuostabaus nežemiško džiaugsmo. Savojo Aš 
kiautą jis buvo pralaužęs, sunkiausios ligos ištiktą žmogų 
jis buvo įėmęs į savo būtį, jo buvimą bei likimą ant savęs 
išmėginęs ir tuo būdu pašalinęs pačią svarbiausią kliūtį 
kelyje į didįjį Karalių, kuris vis garsiau savęspi šaukė jo 
sielą. 

Kitą dieną šv. Pranciškus jau drąsiai pasibeldė į San 
Salvatore delle Pareti — taip vadinosi raupsuotųjų ligo- 
ninė prie Asyžiaus — vartus. Įleistas į kiemą ir apsuptas 
dvokiančių, apipuvusių, žaizdomis aptekusių būtybių, jis 
išsitraukė kietai prikimštą piniginę ir pradėjo dalinti iš- 
maldą. Kaulėtos, pamėlynavusios ir sudžiūvusios rankos 
iš visų pusių išsitiesė į labdarį, o šis kiekvienai spaudė po 
pinigą ir kiekvieną bučiavo, kaip ir vakar. Nuo to laiko 
šv. Pranciškus jautė ypatingą pomėgį tarnauti raupsuotie- 
siems. Išsivilkęs iš šilko drabužių ir iškeliavęs į Gubbio, 
jis gyveno kaip tik raupsuotųjų ligoninėje, raišiodamas jų 
žaizdas, mazgodamas jiems kojas, plaudamas jų raiščius 
ir visaip kitaip jiems patarnaudamas, 

Šią tarnybą jis padarė vienu iš savos bendruomenės 
uždavinių. Jau iš pat pradžios šventasis norėjo, kad jo 
broliai gyventų raupsuotųjų ligoninėse ir jiems tarnautų. 
Be abejo, pranciškonų ordenas nebuvo specialiai šiam rei- 
kalui įsteigtas, kaip lazaristų ar krucigerių. Jo paskirtis 
buvo kitokia. Vis dėlto tarnyba ligoniams neturėjo būti 
pamiršta. Dar daugiau, ji turėjo būti kelias į naują orde- 
ną. Štai kodėl šv. Pranciškus iš naujokų reikalavo, kad jie 
kurį laiką pabūtų su raupsuotaisiais ir tuo būdu pasiruoštų 
tikram bendruomeniniam atsiskleidimui. Tarnyba ligo- 
niam turėjo būti ugnis, kuri išmėgina žmogaus dvasią, iš- 
valydama ją nuo savimeilės rūdžių. Ji turėjo būti ženklas, 
kad šv. Pranciškaus broliai plečia pasaulyje didžiojo Kara- 
liaus žygį, už kurį šventasis buvo apsisprendęs ir kuriam 
istorijoje vykdyti jis ryžosi skirti savos bendruomenės 
gyvenimą. 

3. Liga mums atrodo toks paprastas ir toks kasdieni- 
nis dalykas, kad jos nuostabumo beveik visiškai nejaučia- 
me. Visokius susirgimus ir visokias negalias pergyvename 
kaip būtinybę, kaip neišvengiamą viso gyvybinio pasaulio 
likimą, į kurį ir mes patys esame neišsivaduojamai įjung- 
ti. Paviršium žiūrint, liga juk yra ne kas kita, kaip kovos 
už būvį išraiška, išeinanti aikštėn mumyse pačiuose, bū- 

tent, mūsų kūne. Mūsų organizmui svetimi pradai bei sve- 
timos jėgos įsigali, pradeda jame veistis, naudoja mūsų gy- 
vybę kaip medžiagą bei lauką savai gyvybei bei savam 
veikimui, suardo tuo būdu mūsų kūno sutartinę, ir mes — 
susergame. Mūsų gyvybė ginasi nuo šių įsibrovėlių, ta- 
čiau jie ginasi taip pat, nes taip pat nori išsilaikyti, Bend- 
rasis kovos už būvį dėsnis paliečia mus gal pačiu atkakliau- 
siu savo pavidalu. Liga yra rungtynių metas už mūsų iš- 
silaikymą žemėje. Gamtamoksliškai į šias rungtynes žiū- 
rint, nematyti jose nieko nepaprasto. Kaip ir visoje gam- 
toje, taip yra ir mumyse pačiuose, nes ir mes juk esame 
gamtos dalelė. šiuo atžvilgiu liga atrodo esanti pats su- 
prantamiausias ir lengviausiai išsprendžiamas klausimas. 

Visai kitaip tačiau yra, žiūrint į ją religijos šviesoje. 
Kovos už būvį Viešpats nesukūrė, nes 
Jis nesukūrė mirties. Dievo pasaulyje kiekvie- 
nam turėjo būti vietos. Čia negalėjo būti stipresniųjų, kurie 
naikintų silpnesniuosius, ir silpnųjų, kurie tarnautų medžia- 
ga stipriesiems. Kūriniai, išėję iš Kūrėjo rankų, buvo g e- 
ri, vadinasi, neturėjo polinkio nei kitiems kovos skelbti, 
nei jos iš kitų laukti bei į ją atsakyti. Padaras, kuris atei- 
na į pasaulį jau apginkluotas pulti, nėra ir negali būti 
tiesioginė Viešpaties Valios apraiška. Nenorėdamas 
niekeno mirties, — o tai yra paties Apreiškimo tiesa — Die- 
vas pats negali leisti tokio kūrinio, kuriam mirties dėsnis 
būtų jo išsilaikymo sąlyga. Toksai sutvėrimas prieštarau- 
tų Dievo gerumui. Jis apreikštų ne Dievą, kuris yra Mei- 
lė, bet Dievą, kuris yra tiktai Protas, sugebąs įsteigti bū- 
tyje nuostabią, tačiau piktą ir siaubingą sutartinę. Toksai 
Dievas valdytų pasaulį, kaip jam prikaišioja Ad, Mickevi- 
vičiaus "Vėlinių" Konradas, “tiktai išmintim, bet ne šir- 
dim". Krikščioniškasis Dievo kaip Meilės supratimas (plg. 
T Jon 4,8) neleidžia laikyti Viešpaties autoriumi kovos už 
būvį, nes tai reikštų laikyti Jį ir mirties autoriumi, 

Jeigu vis dėlto ši kova reiškiasi visoje gyvojoje gam- 
toje; dar daugiau, jeigu ji paliečia ir žmogaus kūną, per- 

keldama jį į anų visuotinių rungtynių lauką, tai yra ženk- 
las, kad gamta yra pagadinta savo gelmėse ir kad žmogus 
yra įsijungęs į šį visuotinį pagadinimą. Tai yra, kaip anks- 
čiau sakyta, darbas žemėn nutremto šėtono, kuris čia ple- 
čia savo rūstybę ir savo veikimu išjuokia Viešpaties dar- 
bus. Kovos už būvį dėsnis yra velnio at- 
sakymas į visuotinę kūrinių sandorą, ku- 
rią Dievas pradžioje buvo sukūręs ir ku- 
rioje visi sutvėrimai turėjo būti broliai 
ir sesers. Be abejo, gamtamoksliniam pasaulio aiški- 
nimui šitoks svarstymas nieko nepasako. Užtat gamta- 
mokslis ir pasitenkina, kovą už būvį pasaulyje suradęs, ją 
aprašęs ir palikęs toliau vykti, neatskleisdamas demoniškų 
jos gelmių. Tuo tarpu religinis mąstymas kaip tik sustoja 
ties šitomis gelmėmis, nes jose atsiveria pati didžioji mū- 
sų būties tragika, kilusi iš laisvo kūrinio nuod ėm ės. 
Kovos už būvį akivaizdoje religinis mąstymas pastebi, ko- 
kį gilų perversmą nuodėmė yra padariusi būtyje ir kodėl 
Kristaus atpirkimas turėjo būti anasai šv. Povilo minimas 
"naujas kūrimas - creatio nova", naujas pasaulio pagrindi- 
mas Dievu, esminis mirties pergalėjimas, pergalint tuo 
būdu ir kovos už būvį principą. Nuodėmė, kaip jau nesykį 
ir nevienoje vietoje esame pabrėžę, yra ne formalinis Vieš- 
paties valios peržengimas, bet būties pastūmėji- 
mas nebūties linkui — "“inclinatio ad nihilum“ 
(šv. Augustinas). Todėl jos pasėkos yra ne juridinės, bet 
ontologinės. Nuodėmė sukrečia būtį pačioje jos es- 
mėje ir padaro ją mažiau esančią. Nuosekliai tad ir atpir- 
kimas nuo nuodėmės yra ne atsiprašymas už 'nemandagų 
elgesį', bet suardytos būties atstatymas. Tai yra kūrybinis 
ir tuo pačiu ontologinis aktas. Kristus pasirodė 
pasaulyje ne kaip žmo gaus pasiuntinys Dievui atsipra- 
šyti, bet kaip Dievo Siųstasis žmogui atkurti. Kadangi 
“per Jį sukurta visa danguje ir žemėje" (Kol 1,16), 
todėl per Jį turėjo būti visa ir atkurta, Būdamas 
“pirmgymis pirm viso sutvėrimo" (Kol 1,15), Jis tuo pa- 

čiu buvo pašauktas iš naujo visa sujungti su Dievu, “ar 
kas yra žemėje ar danguje" (1,20), kad pirmavaizdinę sa- 
vo galią išplėstų visuose padaruose ir juos visus iš naujo 
įbūtintų. Atpirkimas yra būties įšakniji- 
mas Kristuje kaip kūrinijos pirmavaiz- 
dyje. Štai kodėl Išganytojas žemiškąjame savo gyveni- 
me kaip tik ėjo visų pirma ten, kur būtis buvo labiausiai 
nubūtinta, kur ji buvo labiausiai išrauta iš dieviškojo sa- 
vo pagrindo: Jis ėjo pas vargšus, pas muitininkus, pas 
apsėstuosius, pas klystančiuosius, pas ligonius, nes jie 
visi vienaip ar kitaip buvo paliesti visuotinio būties sugadi- 
nimo. Visi jie buvo nuodėmės apraiškos, reikalingos naujo 
pagrindimo. Ir šį pagrindimą Kristus įvykdė. Jis buvo ker- 
tinis akmuo - lapis angularis, kaip Jį vadina Apreiški- 
mas—, ant kurio išaugo atstatytasis kosmas — Bažn y- 
čia. 

Jeigu tad liga, kaip sakėme, yra kovos už būvį apraiš- 
ka mumyse, tai nuosekliai ji yra prasiveržimas mūsų or- 
ganizme ano visuotinio gamtos sugadinimo. Ji yra nuo- 
dėmės votis, išverčianti savo pūlius regimu būdu mūsų 
kūne. Ir kaip tik čia glūdi jos nuostabumas. Nėra jokios 
abejonės, kad rojinis žmogus, pats būdamas nuo ligų 
laisvas, turėjo, plisdamas žemėje, ir ją vaduoti iš ligų 
siautėjimo, iš šitos skaudžios voties. Jis turėjo apkuopti 
gyvąjį pasaulį nuo demoniško jo sutepimo. Jis turėjo bū- 
ti didysis pasaulio gydytojas — ne medicina, kaip yra da- 
bar, bet savo žodžiu, pilnu dieviškosios malonės. Roji- 
nės sandoros dėsniu žmogus turėjo nu- 
galėti kovos už būvį dėsnį. Pirmykščio žmo- 
gaus pripildytoje ir apvaldytoje žemėje turėjo įvykti anoji 
visuotinė sutartinė, kurios laukiame dabar kosmo pabai- 
goje ir apie kurią pranašas Izajas sako, kad tuomet “vil- 
kas gyvens šalia ėriuko, ir leopardas įsitaisys sau guolį 
šalia ožiuko; veršiukas, liūtas ir avis bus drauge ir vaikas 
juos ganys; karvė ir meška kartu ės žolę: jų vaikai gulės 
sykiu; liūtas ės šiaudus kaip galvijas. Prie gyvačių olos 

žais kūdikis ir į skorpijonų plyšius kaišios savo rankutes" 
(11,6-8). Kova už būvį bus pasibaigusi ir Viešpaties norė- 
ta pirmavaizdinė sutartinė bus atstatyta, nes Jo “pažini- 
mo bus pilna žemė, kaip jūros yra pilnos vandens" (Iz 11, 
9). Ši tad idealinė sandora turėjo būti rojinio žmogaus pa- 
daras, nes ja nešinas žmogus turėjo daugintis žemėje, ją 
apvaldyti ir sau pavergti. O pavergti žemę dieviškosios 
malonės pilnam žmogui reiškė atvaduoti ją iš šėtono rūsty- 
bės, iš to, kuriam ji buvo pavergta “ne savo valia" (Rom 
8,19). Rojinio žmogaus karalystėje kovos už būvį dėsnis 
turėjo būti išrautas su šaknimis, išraunant tuo pačiu bet 
kokią ligą bei negalią, bet kokį skurdą ir kentėjimą. šiuo 
atžvilgiu žmogus turėjo būti pasaulio gelbėtojas pačia 
tikriausia šio žodžio prasme, 

Kokia tad demoniška išjuoka yra virtęs šis pirmykš- 
tis jo pašaukimas! Šiandien jis pats savame kūne nešioja 
kovos už būvį dėsnį ir turi pats šią kovą pakelti, nesykį 
joje visiškai pralaimėdamas, o beveik visados nukentėda- 
mas. Užuot šį demonišką dėsnį pergalėjęs gamtoje, jis 
turi dabar pats jam paklusti savo prigimtyje. Užuot su- 
taikęs visus padarus tarp savęs, jis yra virtęs jų grumty- 
nių lauku, skirdamas joms savo kūną. Liga yra pats di- 
džiausias pasityčiojimas iš pirmykščio žmogaus paskyri- 
mo, nes ji yra pats regimiausias nuodėmės ženklas, o 
nuodėmė yra pasityčiojimas savo esmė- 
je. Žalčio pažadas padaryti žmogų 'dievu' pasibaigė tuo, 
kad šis 'dievas' pasislėpė krūmuose, nedrįsdamas pasiro- 
dyti tikrojo Viešpaties akivaizdoje. Dievo paskyrimas ap- 
valdyti žemę ir ją sau palenkti pasibaigė nuodėmės 
dėliai tuo, kad šis 'valdovas' turėjo nusilenkti žemės 
elementams, prisiimdamas juos į savo organizmą ir iškęs- 
damas jų kovą ir savo paties pralaimėjimą mirtyje, 

Neveltui tad Izraelis ilgą laiką laikė ligą kaltės 
pasėka. Jobo nelaimės jo draugų kaip tik buvo aiškinamos 
jo nuodėmėmis. Be abejo, liga gali neturėti ir dažnai netu- 
ri ryšio su asmenine žmogaus kalte. Šia prasme Izra- 

elio tradicija nebuvo teisinga. Todėl Jobas labai griežtai 
paneigė savo ligos ryšį su savomis kaltėmis ir nesutiko 
su savo draugų aiškinimu bei paguoda. Tačiau liga visados 
ir iš esmės turi ryšio su pirmapradė žmogaus nuodė- 
me. Ji yra nuodėmė kūne. Nusidėjusi prigimtis 
negali būti sveika, nes ji negali perga- 
lėti savyje kovos už būvį dėsnio. Liga nuo- 
dėmingai žmogaus būsenai nėra atsitiktinė, bet esminė. 
Kiekvienas žmogus yra ligonis, nes kiekvienas yra nusidė- 
jėlis, jeigu ne asmeninės, tai gimtosios nuodėmės prasme. 
Šiuo atžvilgiu galima ligą laikyti paprasta ir normalia 
žmogiškojo gyvenimo apraiška, bet tiktai tiek, kiek pati 
nuodėmė yra 'paprastas' ir 'normalus' dalykas. Bet jei- 
gu nuodėmė žmogui nedera, tai nedera nė jos apraiška — 
liga. Jeigu iš nuodėmės žmogus turi būti išlaisvintas, tai 
tuo pačiu jis turi būti išlaisvintas ir iš jos apraiškos kūne 
arba iš ligos. Liga stovi toje pačioje žmogaus paniekų bei 
išjuokų plotmėje, kaip ir skurdas, vergija, apsėdimas. To- 
dėl ji taip pat šaukiasi Kristaus atpirkimo, kaip ir visos 
kitos nuodėmingos mūsų egzistencijos sritys. 

Štai kodėl žemėje pasirodęs Išganytojas visų pirma 
pasilenkė prie ligonių, vadinasi, prie tų, kurie regi- 
mai buvo nuodėmės ištikti. Tačiau Jis pasilenkė prie jų 
ne kaip gydytojas, bet kaip Atpirkėjas. Jo gydymas buvo 
ne medicininis, bet religinis: Kristus žmones nuo 
ligų ne gydė, bet Jis juos nuo ligų atpir- 
ko. Štai ko gamtamokslinis mąstymas negali suprasti, to- 
dėl veltui jieško anų būdų, kaip Kristus ligonius 'gydė'. 
Gal Jo seilės turėjo mums nežinomos galios atverti neregio 
akims? Gal Jo rankos perteikė magnetinę srovę paralitiko 
sąnariams? Gal Jo drabužis buvo primirkęs kažkokių mū- 
sų dar nesurastų vaistų, pajėgiančių sustabdyti moteriškės 
kraujo plūdimą? Visi šie aiškinimai šauna pro šalį, nes 
visi jie išleidžia iš akių ligos kilmę iš nuodėmės. Tasai, ku- 
ris turi galios tarti “tavo nuodėmės tau atleistos" (Mat 
9,5), turi taip pat galios pasakyti “kelkis ir vaikščiok“ 

(ten pat). Abu aktai yr: lygiai dieviški, antgamtiniai, 
religiniai, bet ne juridiniai ar medicininiai. Abu jie yra a t- 
perkamieji aktai. Ligonių gydymas Kristaus veik- 
loje buvo žmogaus kūno atpirkimas. Todėl šį gydymą su- 
prasti zali tik teologija, bet ne medicina, tik religinis mąs- 
tymas, bet ne gamtamokslinis. 

4. Šitoje vietoje atsiskleidžia mums ir giliausia tar- 
nybos ligoniams esmė bei prasmė. Jeigu šv. Pranciškus bu- 
čiavo raupsuotųjų žaizdas, plovė jiems kojas, mazgojo pū- 
liuotus jų raiščius, tai jis čia dirbo pirmoje eilėje 
ne medicinos ar higienos, bet atpirkimo darbą. Jis 
prisiėmė ant savęs ligonių naštą ir ją nešė, kaip kad Išga- 
nytojas nešė visų mūsų naštas. Asyžiaus šventajam toli 
gražu nekilo mintis būti medicinos tarnu, medicinine ligo- 
nių slauge. Jis buvo tarnas didžiojo Karaliaus, dalyvis Jo 
būtyje ir Jo išganomąjame veikime, Todėl jis norėjo ligo- 
niams daryti tai, ką ir Kristus dare: “Kas tiki į mane, dar- 
bus, kuriuos aš darau, ir jis darys ir didesnių už juos da- 
rys" (Jon 14,12). Bet kaip Kristaus pasilenkimas prie 
sergančiųjų buvo ne gydytojo, o Atpirkėjo pasilenkimas, 
taip jis buvo toks lygiai ir šv. Pranciškaus. Tarnauti 
ligoniams jam reiškė dalyvauti išgano- 
mąjame Kristaus darbe. 

Todėl ne tepalai ar milteliai „ne raiščiai ar skalbiniai 
jam buvo šio dalyvavimo žymės, bet savo dvasios atvėri- 
mas sergančiajam, pasilenkimas prie jo kaip prie nuodė- 
mės aukos, dažnai nekaltos ir todėl mūsų užuojautos bei 
pagalbos dar vertesnės. Medicininė ir higieninė pagalba 
yra tik šio vidinio išganomojo darbo viršinė apraiška. Kar- 
tais ji gali būti nesčkntiinga, kartais jos gali iš viso nebūti. 
Tačiau žmogaus atsiskleidimas žmogui, sveikojo pasilen- 
kimas prie sergančiojo turi būti visados, nes tik jis su- 
jungia juodu buvimo bei likimo bendruomenėn, padalina 
tarp jų skaudų žmogaus gyvenimą ir padeda nelaiminga- 
jam jį pakelti — ne tiek kūnu, kiek dvasia, nes kiekviena 
liga paliečia ne tik mūsų gyvybę, bet ir mūsų dvasią. O 

šiame likimo pasidalinime žmogus labiausiai ir pasidaro ki- 
to brolis. Štai kodėl Kristus, Jį klausiančiam įstatymo 
žinovui, kas yra artimas, papasakojo ne kurį kitą palygi- 
nimą, bet kaip tik tokį, kuris vaizduoja žmogaus santykius 
su ligoniu. Gailestingasis samarijietis, raišiojąs sužeistąjį 
ir gabenąs jį į užeigą (plg. Luk 10,33-35) kaip tik ir yra 
tikrasis artimas, nes jis “parodė gailestingumo" 
(10 37). Artimo meilė yra esmėje gailes- 
tingumo veiksmas tiems, kurie yra nuo- 
dėmės ištikti. Tuo tarpu ligoniai jos prakeiksmą 
kaip tik labiausiai jaučia, todėl gailestingumo yra pirmoje 
eilėje reikalingi. Ligoniai yra pirmaeiliai ar- 
timo meilės objektai. Tarnauti ligoniu reiškia 
mylėti artimą o tuo pačiu ir Dievą. Todėl ši tarnyba yra 
religinė savo esmėje ir išganinga savo apraiškose, nes ji 
lengvina ne tik sergančiojo likimą, bet laimi Viešpaties 
malonės ir sveikajam. 

Štai kodėl šv. Pranciškaus bučiavimas žaizdotų ran- 
kų raupsuotiesiems turi ne tik asketinės, bet ir metafizi- 
nės prasmės. Juo šventasis ne tik nugalėjo kūninį savo 
priklumą, bet ir atstatė žmogiškąją bendruomenę. Nuodė- 
mė nutraukia santykius ne tik su Dievu bei pasauliu, bet ir 
su žmogumi. Šventraštis prasmingai pasakoja, kaip Kai- 
nas, užmušęs savo brolį Abelį, pasitraukė iš pirmosios 
žmonių bendruomenės ir “apsigyveno kaip pabėgė- 
lis į rytus nuo rojaus" (Gen 4,16). Kiekviena nuo- 
dėmė išmeta žmogų iš buvimo drauge. 
Ir šis pabėgimas kartojasi visame žemiškąjame žmogaus 
gyvenime. Jis kartojasi ypatingai sveikųjų santykiuose su 
sergančiaisiais. Ligoniai patys, be abejo, iš bendruomenės 
nebėga. Atvirkščiai, jie, kaip sakėme, jos net jieško. Už- 
tat bėga sveikieji. Tiksliau sakant, jie ligonius iš savos 
bendruomenės išmeta. Jis sukuria jiems ligonines, prieg- 
laudas, atskyros namus, kad tik jie tarp sveikųjų nesimai- 
šytų. Rausuotuosius ištinka šis liūdnas likimas pirmoje 
eilėje, nes jie labiausiai darosi bendruomenei svetimi — ne 

savo pavojingumu, bet ravo išvaizda. Ir juo žmonių 
bendruomenė yra nuodėmingesnė, juo 
ligonių išskyrimas iš jos yra griežtes- 
nis. Bedieviškojoje bendruomenėje jis eina net ligi visiš- 
ko sergančiųjų sunaikinimo, kurį dar taip neseniai regėjo- 
me patys savo akimis. 


Bučiuodamas tad raupsuotojo žaizdas, šv. Pranciškus 
parodė, kad ligonis ir toliau pasilieka žmogiškosios bend- 
ruomenės narys; dar daugiau, kad jis yra vertas ypatin- 
gos kitų narių meilės, nes jis yra ypatingai nuodėmės iš- 
tiktas. Šv. Pranciškaus pabučiavimas buvo Judo pabučia- 
vimo priešginybė. Bučiuodamas Kristų Alyvų Kalne, Ju- 
das Jį išdavė, vadinasi, Jį iš žmogiškosios bendruome- 
nės išskyrė: jis pardavė Išganytoją kaip daiktą ar gyvulį. 
Bučiuodamas raupsuotąjį, šv. Pranciškus jį į žmogiškąją 
bendruomenę priėmė, Nesvarbu, kad kūniškai šis raup- 
suotasis ir toliau pasiliko keturiose San Salvatore delle 
Pareti sienose. Tačiau šventojo pabučiavimas užgrindo aną. 
prarają, kuri buvo atsivėrusi tarp jo ir žmonių, gyvenan- 
čių anapus šių sienų. Jis parodė ligoniui, kad šis yra toks 
pat žmogiškosios bendruomenės narys, kaip ir kiti, ir kad 
jo žaizdos yra visų mūsų bendro likimo žaizdos. Asyžiaus 
šventasis čia kaip tik ir atstatė tai, kas buvo pradėta 
griauti Kaino ir kas aukščiausios viršūnės pasiekė Getse- 
mani naktį. Raupsuotasis žmogus, kaip jau buvo sakyta, 
reiškė viduramžiams patį Išganytoją. Bučiuodamas tad 
raupsuotojo žaizdas, šv. Pranciškus bučiavo Kristų, bučia- 
vo tam, kad Jį, Judo išduotą ir išstumtą, vėl atprašytų į 
nusikaltusią mūsų bendruomenę. Šiame pabučiavime glū- 
dėjo pastanga išdeginti Judo pabučiavimo prakeiksmą. 
Raupsuotasis buvo pats mažiausiasis Kristaus brolis, ir 
šis brolis Asyžiaus Neturtėlio — taip pat mažesniojo brolio 
— buvo pakviestas būti drauge su mumis, nepaisant išnie- 
kintos jo išvaizdos mūsų akims ir priklaus jo kvapo mūsų 
uoslei. 

Tarnyba raupsuotiesiems, vykdyta šv. Pranciškaus, 
buvo žmogiškojo buvimo drauge atstatymas, nes šven- 
tųjų bendruomenėje leprozorium nėra. 
Štai kodėl ši tarnyba turi metafizinės prasmės ir štai ko- 
dėl šv. Pranciškus iškyla prieš mūsų akis kaip pagrindinis 
krikščioniškosios bendruomenės ramstis. Svyruojančią La- 
terano baziliką jis parėmė ne tik savo neturtu, bet ir savo 
meile artimui-ligoniui, šiam ryškiausiam Kristaus 
ir visų mūsų broliui. 

IV. MOTERS PERGYVENIMAS 


1. Nors savo jaunystėje šv. Pranciškus buvo išlaidus 
ir plepus, nors jis mėgo linksmą draugiją ir joje nuolatos 
sukiojosi, tačiau visi jo gyvenimo aprašinėtojai pabrėžia, 
kad santykiuose su moterimis jis buvęs 
nepaprastai skaistus. Nei jis pats apie jas ne- 
padoriai nekalbėdavęs, nei savo draugams neleisdavęs sa- 
vo akivaizdoje tarti “riebeznio' žodžio. O jei kuris užsimirš- 
davęs ir ką nors netinkamo lepteldavęs, šv. Pranciškaus 
veidas tuojau pasidarydavęs rimtas, net rūstus, ir išsišokė- 
lis beregint nutildavęs. Lyčių misterija jam buvo šventa, 
todėl jis neteršė jos nešvariomis šnekomis, kas taip labai 
yra įprasta visų amžių jaunimui. Moters atžvilgiu Asyžiaus 
šventasis elgėsi kaip tikras riteris: jis gynė ją visų 
pirma nuo savęs paties. Vargiai jis turėjo sa- 
vo jaunystėje konkrečią širdies damą. Apie tai nekalba 
nė vienas biografas. Užtat kiekvieną jis pergyveno taip, 
tarsi ji būtų vienintelė jo išrinktoji. 

Reikia nepamiršti, kad dvyliktojo šimtmečio riterių 
dama nebuvo jų mylimoji, sužadėtinė ar žmona, bet mo- 
teris - idealas, savotiškas vyriškojo garbinimo ob- 
jektas, vyriškųjų žygių skatintoja bei laimintoja, žiūrovė 
turnyruose. Riterių dama buvo tolima mylimoji, 
su kuria jie dažniausiai neturėjo gyvenimiško ryšio. Ta- 
čiau kaip tik todėl ji gyveno jų vaizduotėje skaisti, nepa- 

lytėta, nekalta, kaip ir Mergelė Marija, kurios prasmuo ji 
buvo ir iš kurios kulto ji išaugo. Riterių dama bu- 
vo istorijos sukurtas Marijos simbolis. 
Be abejo, reikia apgailestauti, kad riterių amžius moters 
idealo, ano amžinojo moteriškumo jieškojo ne šeimoje, bet 
šalia jos, ir kad tuo būdu moters tikrovė —kaip tik pa- 
ti artimiausioji — neteko to jaukaus spindėjimo, kurio jai 
teikia sužadėtinės ar žmonos meilė, Nei savo sužadėtinių, 
nei tuo labiau žmonų riteriai Marijos prasmeniu nelaikė, 
jomis nesižavėjo ir jų neaukštino. Romantinis moters per- 
gyvenimas riteriams buvo nežinomas. Amžinojo moteriš- 
kumo jie jieškojo tolybėse. Tai buvo pateisinama ob je k- 
tyviai, nes iš tikro nė viena konkreti moteris Marijos 
tobulai neišreiškia. Tačiau ši netobulybė tiko ne tik rite- 
rių sužadėtinėms bei žmonoms, bet ir kiekvienai kitai mo- 
teriai — net ir tolimiausiai, net ir neprieinamiausiai. Ar- 
timos moters žeminimas tolimosios naudai vedė riterių šei- 
mą į nuosmūkį, kuris visu ryškumu kaip tik ir prasiveržė 
renesanso metu. 

Vieno tačiau dalyko negalima riterių amžiui paneigti: 
moteriško idealo skaistybės. Artima moteris 
riteriams nebuvo amžinojo moteriškumo išraiška kaip tik 
todėl, kad ji nebuvo skaisti. Moteriškąjame riterių ideale 
slypėjo mintis, kad moteris yra jausta į mūsų nuodėmę ir 
į mūsų atpirkimą ne kuo kitu, kaip tik savo skaistumu. 
Jeigu prieškrikščioniškoji istorija ir net pirmieji Krikščio- 
nybės šimtmečiai (plg. šv. Jeronimą) žiūrėjo į moterį kaip 
į senąją Jėvą ir todėl ją niekino dėl josios kaltės, tai rite- 
rių amžius žvelgė į moterį jau kaip į Naujosios Jėvos atsto- 
vę ir todėl ją garbino dėl dieviškojo jos būties spindėjimo. 
Riterių damoje šis pergyvenimas kaip tik ir išėjo aikštėn 
visai konkrečiu pavidalu. Būdamas riteris visa savo dva- 
sios sąranga ir savo pasiryžimais, šv. Pranciškus gal la- 
biau, negu kuris kitas jo amžininkas, buvo šio pergyveni- 
mo pagautas, juo persunktas ir jo vedamas. Ruošdamasis 
gauti riterio kardą bei jietį iš Walterio de Briennes rankų, 

jis saugojo skaisčią savo širdį, kad ji būtų verta jo būsi- 
mosios akių žvilgio ir pirštinaitės mosto. 

Šitoks tad jaunystės nusistatymas padarė, kad Asy- 
žiaus šventasis ir vėlesniame savo gyvenime, pasidaręs 
didžiojo Karaliaus riteriu, moterų nelaikė piktu gun- 
dymu, kaip daugelis ankstybesnių Krikščionybės asketų 
ir šventųjų, ir todėl nuo jų nebėgo. Tiesa, jis gerai žinojo, 
kad draugavimasis su moterimis yra pavojingas, todėl sa- 
vo broliams nekartą sakydavo: “Draugauti su moterimis 
ir jų neliesti yra taip lygiai sunku, kaip eiti per ugnį ir 
nenusisvilinti padų" (Celano 117). Tuščių tad ir nereika- 
lingų draugysčių jis stropiai vengdavo. Jo kalbos su mote- 
rimis būdavo santūrios, rimtos ir prasmingos. Pastebėjęs, 
kad kuri nors jo pokalbių dalyvė suka flirto linkui, jis tuo- 
jau nuleisdavo akis ir nutildavo arba pradėdavo melstis. 
Apskritai šv. Pranciškaus žvilgis šia prasme buvo labai 
apvaldytas. Kartą jis vienam broliui atvirai prisipažino: 
“Tiesą pasakius, broli, aš negalėčiau nė vienos moters at- 
pažinti iš veido, išskyrus dvi; šiųjų veido bruožus aš pa- 
žįstu, visų kitų — ne" (Celano 117). Vis dėlto šis žvilgio 
kuklumas neturi nieko bendro su Egipto atsiskyrėlių mo- 
ters vengimu. Jeigu šv. Pranciškus retai kada pažvelgda- 
vo į moters veidą, tai ne todėl, kad jis moterį būtų laikęs 
velnio pinklėmis vyrui sugauti, bet todėl, kad jis nedrį- 
so į ją pažvelgti, kadangi ją pergyveno nuostabiai kilniai 
ir todėl ją šventai gerbė. Bet tikrai ir giliai moterų bičiu- 
lystei jo širdis buvo atvira, ką rodo anos dvi moterys, ku- 
rių veidus jis gerai pažino ir prie kurių jis buvo prisirišęs 
visą savo gyvenimą. 

Šios dvi moterys, sudariusios savotišką, tačiau labai 
prasmingą išimtį Asyžiaus šventojo santykiuose su prie- 
šinga lytimi, buvo šv. Kliara iš Asyžiaus ir Giaco- 
ma iš Romos. šv. Kliara, šis “palaimintojo tėvo Pranciš- 
kaus augalėlis", kaip ji pati save vadino, iš tikro buvo dva- 
sinė jo sesuo, jo augintinė Kristuje, jo idealo gražiausia 
įvykdytoja moteriškojoje sieloje ir moteriškąjame gyve- 

nime. Jeigu šv. Pranciškus yra vadinamas 'antruoju Kris- 
tumi', tai šv. Kliarą reikia pavadinti Evangelijos Marija, 
kuri visą gyvenimą nuolankiai sėdėjo prie savo mokytojo 
kojų ir klausėsi jo žodžių. Ji buvo to paties miesto gy- 
ventoja, kaip ir šv. Pranciškus, tik jos kilmė buvo aristo- 
kratiška. šv. Kliaros tėvas Favarone di Offreduccio pri- 
klausė prie Asyžiaus aukštuomenės ir turėjo puikius rū- 
mus miesto viduryje. Būdama šešiolikos metų ir jau tėvų 
ruošiama tekėti, šv. Kliara išgirdo šv. Pranciškaus pamoks- 
lą, ir tą akimirką jai pasidarė aišku, kad šio žmogaus ke- 
lias yra ir jos kelias. Savo giminaitės lydima ji tuojau nu- 
vyko pas šventąjį pasitarti. Šv. Pranciškus paregėjo joje 
paties Dievo siųstąją padėjėją jo idealui žemėjo iš- 
plėsti, todėl aiškiai ir atvirai patarė jai nenusileisti vedy- 
biniams tėvų planams, bet palikti pasaulį ir pasirinkti Kris- 
tų vieninteliu savo Sužadėtiniu. Nepaisydama smarkaus gi- 
minių priešinimosi, šv. Kliara rado savyje jėgos bei drąsos 
šio patarimo paklausyti, 1212 m. Verbų sekmadienis, kurį 
ji praleido Asyžiaus katedroje, priimdama palmės šakelę 
iš vyskupo rankų, buvo sykiu ir pastaroji pasaulinio jos 
gyvenimo diena. Atėjus nakčiai, ji slapta pabėgo iš tėvo 
rūmų ir atvyko į Porciunkulę pas šv. Pranciškų. Šventojo 
broliai pasitiko ją, išeinančią iš miško, su žibintais, nusive- 
dė tiesiog į bažnytėlę, ir čia Kliara tapo pranciškone. Ji 
gavo šiurkštų abitą vietoje šilko drabužių ir medines klum- 
pes vietoj puikaus aristokratės apavo; pats šv. Pranciškus 
nukirpo auksinius jos plaukus ir pridengė jos galvą vienuo- 
lės gaubtuvu. Paskui ji padarė tris vienuolinius įžadus — 
neturto, skaistybės ir klusnumo, pasirinkdama šv. Pran- 
ciškų savo viršininku. Dar tą pačią naktį ji buvo palydėta 
pas benediktines į Isola Romanesca. Nuo to laiko santykiai 
tarp šv. Pranciškaus ir šv. Kliaros nenutrūko ligi pat jos 
mirties. 

Šalia šios susitelkusios ir tik anam vienam didžiajam 
rūpesčiui (plg. Luk 10,42) atsidėjusios Marijos šv. Pran- 
ciškus turėjo ir Mortą, kurios žvilgis buvo daugiau at- 

kreiptas į žemiškuosius reikalus. Tai buvo Giacoma di 
Settesoli, Romos aristokrato Gratiano Frangipani žmona, 
su kuria šv. Pranciškus susidūrė taip pat 1212 m., atvykęs 
pas pop. Inocentą III prašyti savo ordenui pripažinimo. 
Iš šios kasdieninės pažinties išsivystė nuoširdi draugystė, 
trukusi ligi pat šventojo mirties. Kiekvieną sykį, kai tik 
šv. Pranciškus atvykdavo į Romą, aplankydavo ir Giaco- 
mą. O ši stengdavosi šventajam padėti, kuo begalėdama: 
ji gamino jam valgį (šv. Pranciškus ypač mėgo jos virtą 
migdolų kremą); ji padovanojo jam čriuką, o iš jo vilnų 
vėliau suverpė ir išaudė abitą, kuriame šventasis mirė; ji 
aplankė jį paskutinės ligos metu ir išvirė jam mėgiamo 
kremo, apie kurį jis vis pasvajodavo sirgdamas; ji pirmoji 
apverkė jo lavoną ir išbučiavo jo stigmų žaizdas. Reikia 
pastebėti, kad į Porciunkulės vienuolyną, kur šventasis gy- 
veno ir mirė, negalėjo įžengti jokia moteris. Tačiau kai bro- 
liai sergančiam šventajam pranešė, kad atvykusi Giacoma, 
bet kad regula draudžianti moteris įsileisti, šv. Pranciškus 
atsakė: “Šiai moteriai anas nuostatas negalioja" (Spec. 
perf. 285). Mirus šv. Pranciškui, Giacoma nebegrįžo į Ro- 
mą, bet pasiliko Asyžiuje, daug padėjo pranciškonams ir 
mirė sulaukusi gilios senatvės, 

2. Šita nuoširdi ir ilgametė šv. Pranciškaus draugys- 
tė su šv. Kliara ir Giacoma rodo, kad jo santykis su mo- 
terimi buvo pagrįstas pozityvine skaistybe, es 
mingai skirtinga nuo grynai negatyvinio susilai- 
kymo. Šis skirtumas nėra pramanytas. Jį yra nurodęs 
pats Kristus, kalbėdamas apaštalams apie dvi nevedančių- 
leisti arba kito paleistąją vesti, nes tokiu atveju abu sve- 
timoteriauja (plg. Mat 19,9), pastebėjo: “Jei toks vyro da- 
lykas su moterimi, tai neverta vesti" (19,10). šiuose žo- 
džiuose kaip tik ir apsireiškė grynai negatyvinio sus laiky- 
mo esmė. Kadangi sykį susirišęs su moterimi vyras ne- 
begalės nuo jos vėliau atsirišti, nepaisant kokia ji pasiro- 
dytų moterystės gyvenime, todėl esą neverta iš viso vesti, 

neverta rizikuoti ir savo ateitį statyti pavojun. Moteris 
nesanti tokia didelė vertybė, kad dėl jos reiktų aukoti gy- 
venimo ramybę ir laimę. Geriau esą jos visiškai išsižadėti 
ir pasilikti nevedus. Tokia buvo pirmoji Kristaus mokinių 
atoveika į Jo paskelbtą moterystės neišardomybę. Lengva 
tačiau pastebėti, kad iš šitokio nusistatymo kilęs susilai- 
kymas yra grynai neigiamas. Jis atmeta moterį, bet jos 
vietoje nieko nepastato; jis bėga nuo vedybinio ryšio, bet 
palieka žmogų vienišą, su nieku kitu jo nesusiedamas ir 
jo vienatvės neužpildydamas. Gali šitoks nusistatymas 
psichologiškai ir būti suprantamas, tačiau savo turiniu jis 
yra visiškai negatyvus. 


Savo atsakyme į mokinių pasipurtymą moterystės am- 
žinumo akivaizdoje Kristus tik dar labiau išryškino šį nei- 
giamą susilaikymą. “Yra eunukų, — kalbėjo Jis, — kurie 
toki gimė iš motinos įščios, ir yra eunukų, kurie žmonių pa- 
daryti" (19,12). Kitaip sakant, yra nevedančiųjų, kuriems 
pati prigimtis nedavė galios santykiuoti su moterimi; yra 
taip pat nevedaančiųjų, kuriems šią galią atėmė žmonės. 
Abejų susilaikymas yra grynai negatyvinis, nes čia skais- 
tybė yra saugoma todėl, kad neturima galios jai prarasti. 
Kristus čia kalba, be abejo, apie kūninę galią. Tačiau Jo 
žodžiai tinka ir dvasiniam žmogaus apsisprendimui. Ir dva- 
siškai žmogus gali apsispręsti grynai negatyviai ir virsti 
nevedančiuoju dėl rizikos baimės, dėl nenoro aukotis, dėl 
aversijos kitai lyčiai ir dėl įvairių kitų, grynai neigiamų 
priežasčių. Tokiu atveju žmogus įsijungia į anų Kristaus 
minimų eunukų skaičių dvasine prasme. šalia kūninių 
eunukų esama ištisos eilės psichinių eunukų, ku- 
riuos tokiais padarė kiti, suprantant šį žodį prasme gry- 
nai neigiamų motyvų, stovinčių šalia žmogiškojo Aš ir to- 
dėl palenkiančių jo apsisprendimą svetimiems pradams. 
Nevedantieji todėl, kad “neverta vesti", paviršium žiūrint, 
atrodo apsisprendę patys, iš tikro tačiau jie yra a p- 
spręsti anų svetimų motyvų ir todėl eunukais kitų 

padaryti. Jie visi tinka į minėtą eunukų rūšį, nes visi yra 
grynai neigiamojo susilaikymo atstovai bei reiškėjai. 

Bet štai, šalia šios negatyvinės eunukų rūšies Kristus 
pastato pozityvinę: “Ir yra eunukų, kurie patys save to- 
kiais padarė dėl dangaus Karalystės" (19,12). šie neve- 
dantieji jau yra patys apsisprendę pačiose savojo Aš gel- 
mėse. Jokia moterystės gyvenimo rizika, joks ateities ne- 
tikrumas jų apsisprendimui neturi įtakos. Vienintelis mo- 
tyvas, kodėl jie neveda yra — dangaus Karalystė. 
Jie atsisako nuo moters ne todėl, kad moteris būtų jiems 
pavojus ar piktas gundymas, bet todėl, kad jie renkasi k i- 
tokį žemiškojo gyvenimo būdą, kuriame nėra vietos kas- 
dieniniam susirišimui su moterimi, iš kurio tačiau moteris 
kaip tokia anaiptol nėra išskiriama. Dangaus Kara- 


lystė taip labai reikalauja viso žmogaus — “mylėsi 
Viešpatį, savo Dievą, visa savo širdimi, visa savo 
siela ir visa savo mintimi" (Mat 22,37) —, jog kas jai 


iš tikro atsideda, tas egzistenciškai nebeturi nei 
laiko, nei jėgos rūpintis savo žmona ir savo šeima. Sąmo- 
ningai pabėžiame žodį “egzistenciškai', norėdami tuo pasa- 
kyti, kad nevedimas nėra krikščioniškojo 
gyvenimo esminis principas, bet tiktai 
viena iš konkrečių priemonių išvengti 
pasidalinimo tarp Dievo ir pasaulio. Die- 
vo Karalyste rūpintis, ją žemėje skleisti ir už ją kovoti yra 
kiekvieno krikščionio uždavinys, nuo kurio niekas nėra 
atleidžiamas, vistiek ar jis būtų vedęs ar nevedęs. Todėl šv. 
Povilas ir sako: “Esi surištas su moterimi, nemėgink atsi- 
rišti. Esi laisvas nuo moters, nejieškok moters" (1 Kor 
7,27). Kitaip tariant, krikščioniškojoje egzistencijoje kiek- 
vienas luomas yra geras ir kiekvienas yra įrankis dangaus 
Karalystei. Moterystė toks įrankis yra ypatingu būdu, 
kadangi ji yra sakramentas, vadinasi, žmogų pa- 
švenčiąs ir jį perkeičiąs išganymo tvarkos dalykas. Todėl 
būtų klaida manyti, kad vedusieji turi menkesnių uždavi- 
nių Dievo Karalystės atžvilgiu arba kad jie turi menkes- 

nių malonių šiems uždaviniams atlikti. Jeigu krikščionis, 
būdamas surištas su moterimi, neturi mėginti atsirišti, tai 
reiškia, kad jis ir šiame susirišime yra pašauktas būti pil- 
nutiniu krikščionimi. 

Vis dėlto žemiškojoje mūsų kelionėje, tamsioje ir nuo- 
dėmingoje, vyro-moters ryšys nesykį kliudo žmogaus- Die- 
vo ryšiui tobulai išsiskleisti; kliudo tuo būdu, kad mūsų 
žvilgį palenkia į žemę, į daiktus, į kūną. “Kas vedęs, tas 
rūpinasi pasaulio dalykais, kaip įtiktų žmonai, ir yra pa- 
sidalinęs" (1 Kor 7,33). Ne moterystėje kaip dieviškąjame 
sakramente glūdi šis rūpestis “pasaulio dalykais" ir ne 
moterystė kaip Kristaus ir Bažnyčios paslapties atvaizdas 
verčia žmogų būti pasidalinusiu, bet žemiškosios egzisten- 
cinės jos apraiškos, jos psichologinis vykdymas kasdieny- 
bėje, jos bendruomeninis-socialinis-ekonominis išsilaiky- 
mas. Nėra jokios abejonės, kad jungtuvių sakramentas 
duoda žmogui malonės visas šias neigiamybes pergalėti 
ir moterystę padaryti šventumo keliu. Šia prasme ir pop. 
Pijus XI sako, kad “Kristus, sakramentų steigėjas bei at- 
baigėjas, paversdamas tikinčiųjų moterystę tikruoju Nau- 
jojo Įstatymo sakramentu, padarė ją taip pat tikru Dievo 
malonės ženklu ir šaltiniu, siekdamas atbaigti prigimtąją 
meilę, patvirtinti neišardomą vieningumą ir pašvęsti pa- 
čius susituokusius"**. Vis dėlto nevienas panori “melstis 
Viešpačiui be kliūčių" (1 Kor 7,35), todėl išsižada moterys- 
tes, tačiau ne todėl, kad moterį niekintų ar jos bijotų, bet 
todėl, kad, ryšio su ja išsižadėjęs, vispusiškiau ir leng- 
viau atsiduotų vienam tik Dievui. Tai yra grynai prakti- 
nis, ne principinis išsprendimas. Tai yra pašaukimas ei- 
ti savotišku žemėje keliu, nes pirmykštis, paties Kū- 
rėjo įsteigtas ir Jo norėtas kelias yra moterystė. Todėl ir 
Kristus, atsiliepdamas į savo mokinių apsisprendimą ne- 
vesti, pastebėjo: “Nevisi išmano tą žodį, bet tie, kuriems 
duota" (Mat 1911). NevedimasdėldangausKa- 


* Encikl. Casti connubii nr. 16, liet. vert. 362 p. Lux 1949. 

ralystės yra dovana iš aukšto. Tai savotiška 
charizma, kuri dėl savo išimtinio pobūdžio nesudaro princi- 
po, o tiktai konkrečią praktiką, Bažnyčios palaimintą ir pri- 
pažintą. Pirmykštis paties Dievo paskelbtas dėsnis “ne- 
gera yra žmogui būti vienam" (Gen 2,18) turi galios ir 
Krikščionybėje. Tačiau kadangi šio dėsnio žemiškasis vyk- 
dymas pasirodo esąs nesykį klaidus, todėl jis yra pakeičia- 
mas kitu krikščioniškojo gyvenimo būdu — celibatu; 
pakeičiamas tų, kurie yra šiam būdui pačios šv. Dvasios 
pažymėti, 

Vis dėlto celibatas neturi nieko bendro su aukščiau 
minėtų negatyviniu susilaikymu arba su psichine eunukys- 
te. Celibatinė gyvenimo forma yra pilna turinio, pilna pras- 
mės, aukos ir meilės. Moteris čia nėra nei žeminama, nei 
bijoma. Jeigu psichiniai eunukai nuo moters bėga, nes jos 
bijo, kaip pavojaus ar gundymo, tai nevedantieji dėl dan- 
gaus Karalystės šį pavojų bei gundymą pergali aukštesniu 
moters pergyvenimu, kylančiu jiems iš paties jų apsispren- 
dimo. Tarnyba Viešpačiui kilnina ne tik patį tarnaujantįjį, 
bet sykiu jo turimą žmonių bei daiktų pergyvenimą. Dan- 
gaus Karalystės šviesoje pasaulis atrodo visiškai kitaip, 
negu tada, kai Dievas yra tik antrinis rūpestis. Moteris 
šios šviesos yra ypatingai išskaistinama bei perkeičiama. 
Ji čia netenka tos tamsios gelmės, kuria ji vyrą traukia ir 
sykiu jį žudo. Ji virsta atstove amžinojo moteriškumo, 
kuris mus, kaip jau Goethė gražiai yra pasakęs, kelia aukš- 
tyn ir palaiko. Atsidėjusieji tik Viešpačiui gerai žino, kad 
moteris iš dangaus Karalystės ne tik kad nėra išskiriama, 
bet kad ji čia užima ypatingai svarbią vietą ir vaidina ypa- 
tingai svarbų vaidmenį. Mergelė Marija, toji “dangaus 
Karalienė", kaip mes ją vadiname litanijoje, įveda į šią 
Karalystę moteriškąjį pradą ir tuo pačiu atskleidžia mums 
nuostabią jo reikšmę būties atstatyme. Moteriai išganymo 
tvarkoje visa galia tinka tai, ką skelbia šv. Kryžiaus pre- 
facija: “Unde mors oriebatur, inde vita resurgeret - iš 
kur kilo mirtis, iš ten tegu prisikelia ir gyvenimas". Kaip 

moteris-Jėva buvo pirmoji žmonijos nusidėjėlė, taip mote- 
ris-Naujoji Jėva yra pirmoji mūsų atpirkimo bendrininkė. 
Kaip moteriškoji prigimtis atsivėrė žalčio gundymui, taip 
ji atsivėrė ir amžinajam Logos Marijos įščioje. Davusi sa- 
vo sutikimą apgavikui rojuje, moteris tarė savo "fiat ir 
Tiesos Dvasiai Nazarete. 

Todėl būtų visiškai priešinga Krikščionybei, jeigu ne- 
vedantieji dėl dangaus Karalystės moterį žemintų arba 
nuo jos bėgtų. Priešingai, jie turi žiūrėti į moterį Atpirki- 
mo paslapties šviesoje, nes senąją Jėvą jau yra pakeitusi 
Naujoji Jėva, Mergelė ir Motina, visos būties Karalienė, 
apvainikuota žvaigždėmis ir turinti mėnulį po savo kojo- 
mis (plg. Apr 12,1). Celibato laikymas savaime žadina 
esmingai kitokį moters pergyvenimą, negu psichinė eunu- 
kystė; pergyvenimą, kuris kaip tik padeda šio gyvenimo 
nešėjams pergalėti neperkeisto lytiškumo grėsmę ir sykiu 
išlaikyti gilią bei nuoširdžią pagarbą kiekvienai moteriai 
kaip Mergelės Marijos prasmeniui žemiškojoje mūsų egzis- 
tencijoje. Nuo šio naujo moters pergyvenimo priklauso 
celibatinio gyvenimo prasmingumas. Kur šio pergyveni- 
mo nera, ten celibatas atkrinta į grynai negatyvinį susi- 
laikymą, į aną psichinę eunukystę ir pasidaro nevaisingas. 
Savo esmėje celibatas yra didžiulis teigimas: teigimas mo- 
ters, teigimas jos prasmės bei reikšmės, teigimas jos vaid- 
mens tiek žmogiškosios pilnatvės išskleidime, tiek josios 
atpirkime; vadinasi, teigimas viso to, ką Viešpats pradžio- 
je buvo įsteigęs ir ką Jis vėliau savo malone išaukštino, Jei- 
gu tad celibatas šį savo esminį teigimą išduoda, pradėda- 
mas moterį neigti ir bėgti nuo jos dėl minėtų svetimų mo- 
tyvų, jis savaime pereina į Kristaus minimą negatyvinį su- 
silaikymą ir netenka tos aukštos vertės, kurią jam teikia 
Bažnyčia. O išsilaikyti pozityvinėje skaistybėje celibatinė 
gyvenimo forma gali tik tuomet, kai ji yra atremta į na u- 
ją moters pergvenimą. 

Kame glūdi šio naujo pergyvenimo esmė? Kuo reiškia- 
si šis naujas santykis su moterimi? — Į tai kaip tik ir yra 

mums atsakęs šv. Pranciškus. Kartą prie Bevagnos jis ir 
vienas jo brolis, kuris jį lydėjo, buvo dviejų moterų — mo- 
tinos ir dukters—pavalgydinti. Ta proga šventasis pasakė 
moterims keletą pamokymų. Kalbėdamas, kaip įprasta, 
nežiūrėjo joms į veidą, bet visą laiką buvo nuleidęs akis 
žemyn. Jiems iškeliavus, jį lydintis brolis tarė šventajam: 
“Kodėl tu nė sykio nepažvelgei į tą jauną, maldingą mer- 
gaitę? Argi nepastebėjai, kaip ji tiesiog ryte rijo tavo žo- 
džius!" — Tada šv. Pranciškus atsakė: “Kas gi gali drįst 
žiūrėti į Kristaus sužadėtinę!" (Joergensen 396). Šiais žo- 
džiais Asyžiaus šventasis kaip tik ir atskleidė, koks turi 
būti krikščioniškasis moters pergyvenimas vyro sieloje: 
ne baimė, ne bėgimas, ne žeminimas, bet šventa pa- 
garba, kilusi iš moters kaip Kristaus su- 
žadėtinės pergyvenimo. Kiekviena moteris pačia 
savo prigimtimi ir savo vieta išganymo tvarkoje yra paža- 
dėta Kristui. Kiekviena moteris yra su Juo ypatingai su- 
sieta — net jeigu ji būtų ir Marija Magdalena prieš savo 
atsivertimą. Savo santykiuose su moterimi krikščionis vy- 
ras visados ir visur yra Kristaus — ano tikrojo ir vienin- 
telio jos Sužadėtinio — atstovas. Todėl savaime supranta- 
ma, kad šie jo santykiai turi būti skaistūs ir pilni didžios 
pagarbos. Jeigu senieji germanai, kaip liudija Tacitas, 
jautė moteryse gyvenant kažką dievišką — “aliguid sanc- 
tum et improvidum inesse putant" —, tai čia buvo ne kas 
kita, kaip savaimingas nesugadintos žmogaus prigimties 
nujautimas, kad moteris yra šventa savo gelmėse, kad pir- 
mavaizdinė jos paskirtis yra reikšti žmogiškosios prigim- 
ties atsivėrimą Dievui ir galop priimti Jį asmeniniu pavi- 
dalu į savo įščią. Tai ir yra tasai naujas pergyvenimas, 
kuris buvo nuostabiai ryškus šv. Pranciškaus sieloje ir ku- 
ris turi žymėti visus nevedančiuosius dėl dangaus Karalys- 
tės. Būdamas šios Karalystės padaras, moters kaip Kris- 
taus sužadėtinės pergyvenimas turi galios išskaistinti vy- 
ro-moters santykius ir sykiu padaryti juos vaisingais, net 
ir atsisakius moterystės ryšio. 


275 


Kokį tačiau pagrindą turi šitoks pergyvenimas? Kas 
jis yra savyje: tik metafora, tik gražus poetinis vaizdas, 
ar metafizinė tikrovė? — Štai klausimas, kuris mus veda 
į lyčių gelmes ir kurio atsakymas padės mums suvokti šv. 
Pranciškaus nedrąsą pažvelgti moteriai į veidą ir sykiu 
nuoširdų jo dvasios atvėrimą moteriškajai bičiulystei. Šv. 
Pranciškus moterų atžvilgiu įvykdė tai, ko Krikščionybė 
reikalauja iš kiekvieno vyro, nes jis moters pergy- 
venimą kaip tik ir sėmė iš Krikščionybės gelmių, iš ano 
antgamtinio pagrindo, kurį Kristus yra padėjęs ir kuris 
vyro-moters santykiuose turi išsiskleisti. 

3. Nevienas nustebs patyręs, kad Šventasis Raštas 
turi vieną knygą, kurioje nėra Dievo vardo. Tai Giesmių 
Giesmė. Jos turinį sudaro paprastutė ištikimos meilės 
istorija. Sulamitė, jauna, bet jau ištekėjusi moteris, bandų 
ganovė, smalsumo vedama pamėgina įsisėsti į pro šalį pra- 
važiuojančio karaliaus Saliamono vežimą ir yra nuvežama į 
Jėruzalę, į rūmus, kad būtų viena iš valdovo meilužių, ku- 
rių Saliamonas savo metu yra turėjęs net tris šimtus (plg. 
3 Kar 11,3). Vis dėlto ji, nors ir apsupta prabangos, nors 
ir gundoma karaliaus grožio, nepažeidžia ištikimybės pa- 
žado, bet visą laiką ilgisi savo mylimojo, kurio meilė ją. 
“gaivina labiau, negu vynas" (1,2). Ji nuolatos apie jį sva- 
joja ir girdi dvasioje, kaip jis šaukia ją grįžti atgal į ga- 
nyklas, nes “žiema jau pračjo, lietus nustojo, laukuos pa- 
sirodė gėlių, atėjo laikas dainuoti, krašte girdėti purplelio 
balsas" (2(11-12). Saliamono pastangos prie jos artintis 
pasilieka be vaisių. Vadinamuoju "guolio šokiu', kurį jau- 
namartės dar ir šiandien Syrijoje šoka, Sulamitė aiškiai 
leidžia karaliui suprasti, kad ji yra ištekėjusi ir kad todėl 
jo meilinimasis negali būti atsakytas. Saliamonas mėgina 
ją girti, rodo visą savo didybę, bet Sulamitė nuolatos kar- 
toja: “Mano mylimasis man, o aš jam" (2,16; 6,2; 7,10). 
Ji šaukiasi jo, kad jis ateitų ir ją išvaduotų: “Ateik, mano 
mylimasis, ir išsivesk mane į laukus! Mes pernakvosime 
kaimuose, o rytą eisime į vynuogynus pažiūrėtų, ar vynuo- 

gės sprogsta, ar pumpurai prasidaro, ar granatų medžiai 
žydi" (7,12-13). Galop ji išsilaisvina iš karaliaus haremo ir 
grįžta vėl į dykumas, sveikinama savo pažįstamų. Savo my- 
limajam ji sako: “Prispausk mane kaip antspaudą prie 
savo krūtinės, kaip antspaudą ant savo rankos, nes meilė 
yra stipri kaip mirtis" (8,6). 

Kuo yra šventa ši knyga? — Ne tuo, kad ji apra- 
šinėtų Dievo darbus, kaip Mozės knygos, arba Jį garbintų, 
kaip psalmės, arba skelbtų Jo išmintį ir Jo planus, kaip 
pranašai. Net paties Dievo vardo, kaip sakėme, šioje kny- 
goje nėra. Savo turiniu ji atrodo esanti visiškai profaninė, 
o savo vaizdais net tam tikra prasme pavojinga, I: vis 
dėlto Bažnyčia nepabijoje Giesmių Giesmės įtraukti į ka- 
noniškųjų knygų sąrašą, vadinasi, priskirti ją prie neklai- 
dingo ir autentiško Viešpaties apreiškimo. Giesmių 
Giesmė, kaip ir visas Šventasis Raštas, 
yra paties Dievo žodis. Ką tad jis mums sako? 
Ką sako anas trumputis lyrinis dviejų žmonių — vyro ir 
žmonos — meilės vaizdelis? Paviršium žiūrint, jis vaizduo- 
ja ištikimos moterystės santykį. Knygos pabaigoje Sula- 
mitės lūpomis išreikštas motyvas “meilė yra stipri, kaip 
mirtis" sudaro žmogiškąją šio veikalo tikrovę. Iš 
šios knygos mes iš tiesų patiriame, kad tikra meilė yra 
nuostabiai atspari: jos nesugundo nei turtas, nei valdžia, 
nei grožis. Sykį žmogų pagavusi, ji apvaldo visą jo būty- 
bę ir neleidžia niekam į ją įsibrauti. Tai yra mirties galybė, 
nes ir mirtis žmogų pagauna visą. Vis dėlto šiuo žmogiš- 
kuoju turiniu Giesmių Giesmė anaiptol neišsisemia. Jei- 
gu meilės atsparumas būtų šios knygos vienintelis ir galu- 
tinis turinys, ji nebūtų verta dieviškojo apreiškimo vardo, 
nes ji mums nieko neapreikštų. Ištikimos moterystės mo- 
tyvas pasaulio literatūroje yra labai seniai žinomas, Ho- 
mero Penelopė dešimtį metų laukia savo Odisejo ir nepasi- 
duoda Itakos jaunikaičių vilionėms. Jeigu tad Bažnyčia 
Giesmių Giesmę laiko dieviškuoju žodžiu, tai ji no- 
“* mums pasakyti, kad ši knyga žmogiškąja tikrove neišsi- 

semia, kad ji atskleidžia mums aukštesnę tikrovę ir kad 
žmogiškoji tikrovė yra šios aukštesniosios tik nurodymas, 
tiktai prasmuo. Pro dviejų žmonių meilės santykį čia pra- 
byla dieviškasis šio santykio pagrindas, jo pirmavaizdis ir 
idealas. Sulamitės ištikimybėje savam vyrui išeina aikštėn 
aukštesnė ištikimybė, kurios turi laikytis ne tik kiekviena 
ištekėjusi moteris savo vyro atžvilgiu, bet ir visa žmonija 
Dievo atžvilgiu. 

Jau nuo pat Krikščionybės pradžios Giesmių Giesmė 
yra suprantama kaip Kristaus santykio su atpirktąja žmo- 
nija arba su Bažnyčia apreiškimas. Ištikimos moterystės 
galinga meilė čia yra žemiškasis atvaizdas antgamtinei 
meilei, kuria Kristus myli Bažnyčią: už žmogiškojo 
vyro - moters santykio čia slypi dieviš- 
kasis Kristaus - Bažnyčios santykis. Vy- 
ro ir moters meilė čia yra prasmuo Kristaus ir Bažnyčios 
absoliučiai ištikimam ir nesuardomam ryšiui. Esmėje tad 
ne Sulamitės ištikimybę savam vyrui garbina ši Šventraš- 
čio knyga, bet Bažnyčios ištikimybę Kristui; ne karalius 
Saliamonas čia yra tikrasis ištikimybės mėgintojas, bet pa- 
saulis su savo auksu ir valdžia. Štai kodėl Giesmių Gies- 
mė yra šventa; šventa ne žmogiškuoju savo turiniu, bet 
dieviškosiomis savo gelmėmis, savo simboline prasme, ana 
aukštesne tikrove, slypinčia už žemiškojo turinio. Vis dėl- 
to būtų klaida manyti, kad vyro-moters meilės santykis 
čia yra atsitiktinis; kitaip sakant, kad Kristaus-Bažnyčios 
santykį būtų buvę galima ir kitaip pavaizduoti. Anaiptol! 
Įkvėptasis rašytojas pasirinko ištikimą moterystę Kris- 
taus ir Bažnyčios santykio prasmeniu todėl, kad mote- 
rystė pačia esme laikosi Kristaus ir 
Bažnyčios paslaptyje; kad ji yra šios paslap- 
ties išraiška žemiškojoje žmogaus egzistencijoje. Tarp 
Kristaus-Bažnyčios ir vyro-moters yra pirmavaizdžio ir 
tikrovės atitikimas. Vyro-moters santykis yra tikrovinis 
Kristaus-Bažnyčios santykio išsiskleidimas. Todėl nieku 
kitu negalima prasmingiau išreikšti Kristaus ir Bažny- 

čios paslapties, kaip moterystės ryšiu, kadangi šis ryšys 
ir yra sukurtas tam, kad aną paslaptį reikštų. Moterystė 
nėra kūrybinės vaizduotės išrastas simbolis, bet ontologinis 
Kristaus-Bažnyčios prasmuo, jų sąjungos regimas ženklas 
žemėje, jų sakramentas. 

Tai, kas Giesmių Giesmėje yra atvaizduota poetiškai, 
šv. Povilas mums jau teigia dogmatiškai: “Vyras yra mo- 
ters galva, kaip Kristus yra Bažnyčios galva ... Bet kaip 
Bažnyčia yra pasidavusi Kristui, taip ir moterys tebūna 
visame pasidavusios savo vyrams. Vyrai, mylėkite savo 
moteris, kaip ir Kristus mylėjo Bažnyčią ir pats save už 
ją atidavė, kad ją pašventintų. .., kad ji būtų šventa ir ne- 
sutepta. Taip ir vyrai turi mylėti žmonas, kaip savo kū- 
nus. Kas myli savo moterį, tas pats save myli. Juk niekas 
niekados nelaikė savo kūno neapykantoje, bet peni jį ir 
globia, kaip ir Kristus Bažnyčią... Todėl žmogus paliks 
savo tėvą ir motiną ir laikysis savo moters, ir du bus vienas 
kūnas. Ta paslaptis didelė, aš sakau: Kristuje ir Bažny- 
čioje". (Efez 5,23-32). Kitaip sakant, vyro - moters 
santykio gelmės atsiveria tiktai Kris- 
taus-Bažnyčios santykyje. Kaip Kristus myli 
Bažnyčią, už ją aukoja pats save, ją maitina dieviškosio- 
mis malonėmis ir tuo būdu ją pašvenčia, padarydamas ją 
“neturinčią sutepimo" (Efez 5,27), taip ir vyras turi my- 
lėti savo žmoną, aukoti jai pats save, ją globoti, ja rūpin- 
tis ne tik medžiagine, bet ir dvasine prasme, kad ji taip 
pat jo meile taptų šventa ir skaisti. Iš kitos pusės, kaip 
Bažnyčia yra pasidavusi Kristui ne tik viršinio klusnumo, 
bet ir vidinio atsivėrimo prasme, misdama Jo gyvybe ir 
būdama Jo Kūnas, taip ir moteris turi būti atsivėrusi vy- 
rui, kad priimtų jį į save, kad stiprėtų vyriškuoju žmogiš- 
kumo pradu ir būtų su juo viena būtis. Kaip Kristus ir 
Bažnyčia yra viena, taip viena turi būti ir vyras su žmo- 
na. Ne Kristaus santykis semia savo jėgą iš moterystės 
santykio, bet, priešingai, moterystė yra pagrįs- 
ta Kristaus ir Bažnyčios susijungimu. 

Bet jeigu taip, tuomet vyras yra Kristaus prasmuo 
santykiuose su moterimi, ir moteris yra Bažnyčios prasmuo 
santykiuose su vyru. Būdamas sukurtas pagal Dievo pa- 
veikslą ir panašumą, žmogus pačia savo esme yra pras- 
muo. Jis yra Viešpaties atvaizdas, ir visa jo egzistencijos 
prasmė yra šį atvaizdą ryškinti, padaryti jį regimą bei jau- 
čiamą. Žmogus nėra Dievas, bet jis reiškia 
Dievą. Jis yra Viešpaties ženklas, Jo sakramentas, Jo 
regimybė žemėje. Todėl kiekvienas žmogus yra šventas 
savo esme, kiekvienas yra neliečiamas savo asmeniškume, 
net jeigu jis būtų ir didžiausias nusidėjėlis, kadangi sąmo- 
ningi aktai negali panaikinti pačioje mūsų prigimtyje glū- 
dinčio Viešpaties paveikslo. Tas pat yra ir su žmogiškosio- 
mis lytimis. Prasmuo yra ne tik žmogiškoji prigimtis aps- 
kritai, bet ir jos išsiskleidimas dviejų lyčų pavidalu. Lytys 
taip pat yra sukurtos tam, kad dieviškąjį gyvenimą reikš- 
tų ir sava egzistencija jį vykdytų. Kaip žmogus savo esmė- 
je laikosi Dievu, taip lygiai Juo laikosi ir vyras bei mote- 
ris. Štai kodėl Apreiškimas mums konkrečiai ir nurodo, 
kad vyriškosios lyties pirmavaizdinis pagrindas yra Kristu- 
je, o moteriškosios lyties — Bažnyčioje; kad vyras sava 
egzistencija reiškia Kristų, o moteris — Bažnyčią; kad ga- 
lop juodviejų susijungimas yra Kristaus ir Bažnyčios su- 
sijungimo prasmuo, 

Tokia tad yra ana metafizinė tikrovė, kurioje slypi 
moters kaip Kristaus sužadėtinės pergyve- 
nimas. Bažnyčia, pasak paties Apreiškimo, yra Kristaus 
sužadėtinė, “Avinėlio žmona" (Apr 21,9): jų santykis yra 
matrimonialinis. Taip jį vaizduoja visas Šventasis Raštas, 
taip apie jį kalba visų amžių krikščioniškieji mistikai. Jau 
Dievo sandora su išrinktąja Izraelio tauta Senojo Testa- 
mento yra vadinama moteryste, ir šios tautos atkritimas 
nuo Viešpaties yra peikiamas ir baudžiamas kaip svetimo- 
teriavimas, kaip matrimonialinės ištikimybės sulaužymas. 
Tačiau jeigu moteris yra Bažnyčios (Senąjame Testamente 
— išrinktosios tautos) prasmuo, tai ji savaime yra ir da- 

lyvė Bažnyčios susižadėjime su Kristumi arba išrinktosios 
tautos su Dievu. Nuosekliai tad moteris stovi 
prieš Viešpatį visados kaip sužadėtinė. 
Sukurta pagal atpirktosios ir su amžinuoju Logos sujung- 
tosios žmonijos paveikslą bei panašumą, ji yra ontologiš- 
kai apspręsta atsiverti Kristui. Moteris pačia savo prigim- 
timi yra kaip anoji Rilkės Rutha, kuri dieną renka laukuo- 
se varpas, o vakare, nusimaudžiusi upėje ir gražiai apsi- 
rengusi, ateina prie Viešpaties lovos kojūgalio. Ir kai Jis 
paklausia ją, kas esanti, ji atsako: "Tai aš, Rutha, tarnai- 
tė! Išskleisk savo sparnus viršum savo tarnaitės"**, A t- 
siskleisti Dievui - Išganytojui yra kiek- 
vienos moters giliausioji dalia. Mergelės 
Marijos sutikime atverti savo įščią dieviškajam Logos išė- 
jo šis atsiskleidimas aikštėn pačiu tobuliausiu ir pačiu gra- 
žiausiu pavidalu. 

Todėl gali moteris į Kristų tikėti ar netikėti; gali ji 
būti Marija, sėdinti prie Jo kojų ir klausanti Jo žodžių; 
gali ji būti Morta, besirūpinanti daugeliu dalykų, o pamir- 
šusi vieną vienintelį, kiekvienu atveju tiek savo apmąsty- 
muose, tiek savo rūpesčiuose ji jieškos Viešpaties kaip 
vienintelio savo Sužadėtinio, kaip tikrojo savo sielos Myli- 
mojo, kuris vienas tegali ją pripildyti ir nuraminti. Susi- 
žiedavimas su žemiškuoju vyru moteriai yra tiktai kelias 
į susižiedavimą su Kristumi, tiktai nurodymas į anapusinį 
ryšį, kurio atvaizdas yra žemiškoji moterystė. Jeigu tad 
jungtuvės nenuleisdina į moters sielą Kristaus, jos padaro 
ją nelaimingą, nes paklaidina ją esminiame jos pašaukime. 
Vedybos moteriai yra jos gyvenimo atbaigimas tik tada, 
kai moterystės sakramentas iš tikro virsta moteriškosios 
prigimties atsivėrimu Šventajai Dvasiai, nes tik tokiu atve- 
ju moteris pasijunta ir egzistenciškai tapusi tuo, kuo ji 
yra savo esmėje, būtent: Bažnyčios prasmenimi. 


4, Todėl šv. Pranciškaus turėtame moters kaip Kris- 
“ Das Stundenbuch. 

taus sužadėtinės pergyvenime kaip tik ir išeina aikštėn gi- 
liausia moteriškosios lyties tikrovė. Šis pergyvenimas nėra 
jokia metafora, jokia alegorija, joks asketinis ar mistinis 
vaizdas tikrovei pridengti, bet tikrųjų moters gelmių, pa- 
čios ontologinės jos sąrangos atskleidimas. Pažinti moterį 
reiškia pažinti šias gelmes, šį jos ilgesį ir rūpestį. Mo- 
ters kaip Kristaus sužadėtinės pergyve- 
nimas yra tikrasis jos supratimas. Kiek- 
vienas moteriškosios lyties svarstymas bei tyrinėjimas pra- 
silenkia su jos prasme ir esme, jeigu jis neatsiremia į šį 
pergyvenimą. Moteris kaip biologinė lytis neturi savyje 
jokių paslapčių. Užtat paslaptis ji yra kaip Bažnyčios at- 
vaizdas, kaip Kristaus sužadėtinė, kaip atpirktosios žmo- 
nijos prasmuo. Jeigu tad mes norime bent kiek šią paslap- 
tį suvokti, turime svarstyti moterį antgamtinėje šviesoje. 
Tik tuomet atsiskleidžia jos buvimo prasmė ir tik tuomet 
nušvinta net ir biologinės bei psichologinės jos funkcijos. 

Iš kitos pusės, šiame pergyvenime glūdi pagrindas 
tikrajam vyro santykiui su moteriškąja lytimi. Nereikia 
daug aiškinti, kad vyras, kuriam moteris yra Kristaus su- 
žadėtinė, elgsis su ja visiškai kitaip, negu vyras, kuriam ji 
yra tiktai kūninės traukos objektas. Moteris - Kris- 
taus sužadėtinė stovi prieš vyro akis iš- 
skaistintojo moteriškumo pavidalu. Gali 
šios moters žemiškoji tikrovė būti ir labai sutepta, tačiau 
vyras, šio pergyvenimo vedamas, jaučia kad šiuo susitepi- 
mu moteriškoji prigimtis neišsisemia, kad už jo slypi die- 
viškoji moters prasmė, dėl kurios kiekviena moteris yra 
šventa savo esmėje, Todėl net ir nevertą šios esmės nešėją 
vyras pagerbia savo žvilgiu, savo mintimi ir savo elgesiu. 
Tiesa, kūno ilgesiai šio amžinojo moteriškumo akivaizdoje 
neišnyksta. Tačiau jie įgyja naujos prasmės. Jie netenka 
žemiškojo grubumo ir praeinamumo. Jie yra atperkami iš 
savo paklydimo susitelkti aplinkui moters kūną ir todėl 
žlugti pačią aistros patenkinimo akimirką. Trokšti 
moters tiktai kaip priešingo kūno yra 

lyčių egzistencijos akligatvis, į kurį nuo- 
dėmė žmogų yra įstūmusi. Moteris kaip Kristaus sužadčti- 
nė išvaduoja vyrą iš šio akligatvio ir pastato jį į paties 
Dievo nurodytą kelią — sujungti dvi lytines egzistencijas 
į vieną nedalinamai ir neatjungiamai. 


Deja, reikia pripažinti, kad mūsų laikų moters pergy- 
venimas kaip tik yra šiame akligatvyje įstrigęs; taip labai 
įstrigęs, jog bet kurie lyčių santykiai šiandien yra užnuody- 
ti šia paklydimo dvasia. Mūsų amžius deda didelių pastan- 
gų ištraukti moterį iš pračjusiųjų amžių užsisklendimo ir 
pastatyti ją viešumon visų dėmesiui ir net garbinimui. 
Šiandien mes regime moterį visur: fabrikuose ir įstaigose, 
mokyklose ir parlamentuose, ligoninėse ir prieglaudose. 
Šiandien mes sutinkame moters vaizdą taip pat visur: me- 
no kūriniuose ir net banknotuose. Tačiau šios visur esan- 
čios moters akivaizdoje mes neturime pamiršti vieno dės- 
nio: moteris viešumon patenka tiktai 
dviem pavidalais — šventosios ir hete- 
ros. Krikščionybė išėmė Mergelę ir Motiną Mariją iš Na- 
zareto tylumos ir pastatė ją ant altorių, apgyvendino 
krikščionių namuose, pakelės koplytėlėse, mene, poezijoje 
ir maldose. Nedaug kas žino, kad kiekviena kunigų bre- 
vijoriaus maldų dalis (officium) baigiasi šiuo dvieiliu: 
“Palaiminta Mergelės Marijos įščia, kuri nešiojo amžino- 
jo Tėvo Sūnų, ir palaimintos krūtys, kurios maitino Kris- 
tų Viešpatį". Marija yra “palaiminta tarp moterų“ (Luk 
1,28); palaiminta ne tuo, kad savo gyvenime atliko kurį 
nors didvyrišką darbą; ne tuo, kad gyveno dykumose ir 
mito skėriais ir šaknelėmis, bet tuo, kad savo įščioje pra- 
dėjo ir pagimdė sūnų, kuris yra “didis ir vadinamas Aukš- 
čiausiojo Sūnumi" (1,32). Kitaip sakant, Marija yra 
palaiminta kaip moteris. Ji yra šventa mote- 
riškojoje savo prigimtyje. Ji yra vienintelė šventoji 
dėl savo išskleisto ir ligi galo įvykdyto moteriškumo—būti 
motina ir sykiu likti mergele. štai kodėl ji pralaužė namų 

židinio tylą ir išplaukė viešumon, kaip Vakarinė išplaukia 
iš debesų ant dangaus skliauto visų mūsų akims. 

Bet štai, prieš šitą moterį-šventąją, prieš Mergelę ir 
Motiną stoja moteris-hetera kaip anosios varžovė 
vyrų akims ir širdims. Ji taip pat stengiasi išskleisti sa- 
vo mMoteriškumą ir tuo patraukti į save visų žvilgį, bet mo- 
teriškumą, pasiliekantį grynai kūno ribose. Ji taip pat tei- 
gia savo krūtis ir savo įščių, tačiau ne kaip Visagalio buvei- 
nę bei žmogiškosios gyvybės šaltinį, bet kaip aną Apreiški- 
mo minimą “auksinį indą, pilną paleistuvavimo bjauru- 
mo ir nešvarumo" (Apr 17,4). Priešais Mergelę ir Motiną 
stoja nebemergelė ir nemotina, Ji ateina ne iš 
šeimos ir eina ne į šeimą, bet iš viešumos ir į viešumą, nes 
hetera namų židinyje neišsitenka, Jai rei- 
kia ne židinio, bet saliono; ne vyro, bet vyrų; jai 
reikia ne namų glūdumos, bet scenos, kurioje ji skleis- 
tų savo viliones. Šis moters tipas yra sutinkamas jau pir- 
mykštėje žmonijos kultūroje, ypač vad. totemistinia- 
me josios tipe. Jį randame ir graikų gyvenime „kuris davė 
šiai moteriai vardą. Jis eina per visas tautas, pradedant 
mokytomis, šiam reikalui specialiai paruoštomis japonų 
geišomis ir baigiant paprasčiausiomis mūsų didmiesčių 
mergaitėmis. Mūsų amžiuje moteris-hetera kaip tik yra 
pasidariusi anoji visur esanti moteris. Ne motiną 
ir ne mergelę mes šiandien sutinkame mūsų gyvenimo vie- 
šumoje, bet heterą. Heterizmas yra būdingiau- 
sia dabartinės moteriškosios lyties žy- 
m ė. 

Nenuostabu todėl, kad ir vyro santykis su moterimi 
pradeda reikštis tokiais ženklais, kurie gąsdina visas jau- 
tresnes sielas. Visais laikais šeštasis Viešpaties įsakymas 
yra buvęs laužomas. Tačiau niekad jis nebuvo įgijęs tokio 
objektyvuoto, dar daugiau: tokio organizuoto visuomeni- 
nio pavidalo, kaip šiandien. Stovėdama prieš vyrą ne kaip 
Bažnyčios prasmuo, bet kaip kūninis papildas, 
moteris-hetera savaime pasuka lyčių santykius biologinio 

žaismo linkme, išeinančia šiandien aikštėn žvilgsniuose, po- 
kalbiuose, šokiuose, draugystėse. Kol moteris-hetera sle- 
piasi savo landynėlėje ar viešųjų namų uždarume, tol šisai 
žaismas apsiriboja siaurais privatiniais rateliais. Bet kai 
šis moters tipas išplaukia į viešumą ir ją apvaldo, kaip yra 
atsitikę mūsų laikais, tuomet ir anas biologinis žaismas 
savaime virsta viešu, objektyviniu, sąmoningai organizuo- 
jamu lyčių santykio pavidalu. Jis virsta visuomenine struk- 
tūra ir panseksualizmo bruožų įspaudžia visam gyvenimui. 


Prieš šitą tad moterį-heterą ir stovi šv. Pranciškus 
su savu moters kaip Kristaus sužadėtinės pergyvenimu. 
Mūsų laikai moterį yra išnagrinėję visais atžvilgiais: jos 
kūno ritmą ir jos judėsių plastiką, jos gabumus ir psichinę 
energiją, jos socialinę padėtį ir politinius jos uždavinius. 
Vieną tačiau dalyką jie yra išleidę iš akių: teologinį 
moters pašaukimą ir dieviškąją jos eg- 
zistencijos prasmę. Mes visur šiandien regime 
moters-heteros paveikslus, bet mums stinga moters-šven- 
tosios paveikslo. Mums stinga Kristaus sužadėtinės vaiz- 
do, kuri skleistų aplinkui ne savo kūno trauką, bet dieviš- 
kąją savo būties jėgą, kurios paskirtis yra atbaigti mūsų 
žmogiškumą. Kaip “Bažnyčia yra Išganytojo pilnybė ir 
užbaigimas"**, taip moteris tiek savo kilme, tiek savo pa- 
šaukimu yra vyro pilnybė ir užbaigimas. Tačiau šią savo 
misiją ji gali įvykdyti ne kaip biologinė lytis, bet tiktai 
kaip Bažnyčios prasmuo, kaip Kristaus sužadėtinė, nes tik 
iš savo pirmavaizdžio ji semia atbaigiamosios savo galios. 
Kaip biologinė lytis moteris užbaigia ir išvysto tiktai gam- 
tinę gimdomąją vyro jėgą. Jeigu jos paskirtis tuo ir baig- 
tųsi, tuomet ji taip pat būtų buvusi sukurta iš žemės mo- 
lio, bet ne iš vyro kūno ir kaulo; tuomet ji būtų kilusi iš 
gamtos, kaip Adomas, bet ne iš žmogaus, kaip Jė- 
va. Tačiau nuostabi moters kilmė, kurioje susijungė jau 


* Pop. Pijus XI, encikl. De corpore Christi mMystico, nr. 27, 
liet. vert., 527 p. 194 9, 

esanti žmogiškoji būtis su dieviškąja galybe, rodo, kad 
moteris vyro pagalbininke turi būti žymiai gilesne prasme, 
negu tik gamtinis gimdymas arba kūninių troškimų pa- 
tenkinimas. Moteris yra savo kilme pašauk- 
ta būti vyriškosios egzistencijos atbai- 
gėja, nes “žmogui negera būti vienam" (Gen 2,18). Kaip 
“Dievo Žodis buvo reikalingas mūsų prigimties, kad savo 
skausmais ir kentėjimais atpirktų žmones" ; kaip “Jis pats 
yra reikalingas šimtmečių laikotarpyje Bažnyčios, kad ga- 
lėtų tęsti toliau pradėtąjį darbą'',“ taip pat lygiai vyras yra 
reikalingas moters, kad jos padedamas išskleistų savyje 
Viešpaties paveikslą, sudarantį jiems abiems jų būties pa- 
grindą bei prasmę, Meilės santykis subendrina vyro ir mo- 
ters egzistencijas, bet tik tada, kai jis yra Kristaus ir 
Bažnyčios santykio išsiskleidimas bei įvykdymas individua- 
lioje vyro-moters meilėje. Todėl biologiniu žaismu šis san- 
tykis negali nei prasidėti, nei išsisemti. Moteris - he- 
tera nėra vyro pagelbininkė jo egzisten- 
cijoje. Priešingai, ji kaip tik yra jo vienatvės pabrėžėja 
ir išryškintoja. Ji priklauso prie anų Viešpaties padarų, 
tarp kurių vyras neranda “sau jokios pagelbininkės" (Gen 
2,20). 


Tikrajį meilės santykį įvykdyti ir tuo būdu tapti vy- 
ro pagelbininke jo buvime bei likime gali tiktai moteris- 
Kristaus sužadėtinė, nes tik ji vienintelė apsupa visą vy- 
ro būtį ir ją visą perskverbia savo amžinuoju moterišku- 
mu. Todėl teologinis moters pergyvenimas, taip gražiai 
išsiskleidęs šv. Pranciškaus gyvenime, yra vienas iš aktu- 
aliausių dabarties uždavinių lyčių santykiuose. Nieko mūsų 
amžiui nepadės įvairios auklėjimo bei lavinimo sistemos, 
įvairūs teisiniai nuostatai, teikią moteriai savarankiškumo 
bei laisvės; ekonominė žmonos nepriklausomybė nuo vyro; 
moters sugebėjimas užimti visokias vietas gyvenime; nieko 
visa tai nepadės, jeigu nebus perkeistas moters pergyveni- 


* Encikl. De corpore Christi mystico, nr. 2, liet. vert., 498 p. 

mas, jeigu mūsų viešumoje moteris-hetera nebus nugalėta 
moters-šventosios. Mūsų amžius išsivaduos iš ano seksua- 
linio akligatvio tik tada, kai atgims šv. Pranciškaus santy- 
kis su priešinga lytimi—žiūrėti į moterį kaip į Kristaus su- 
žadėtinę, todėl ją šventai gerbti, būti skaisčiam su ja, sy- 
kiu tačiau atverti savo širdį švelniai jos bičiulystei, jos iš- 
tikimybei bei prisirišimui. 

V. KOVA PRIEš MOKSLĄ 


1. šv. Pranciškaus gyvenamasis amžius buvo europi- 
nio mokslo pavasaris. Dvyliktąjame šimtmetyje pradėju- 
sios kurtis aukštosios mokyklos dygo dabar kaip grybai 
po lietaus: per pirmąją tryliktojo šimtmečio pusę (1200- 
1250) įsisteigė Europoje net septyniolika universitetų, iš 
kurių aštuoni Italijoje (Arezze, Neapolyje, Piacenzoje, Pa- 
duoje, Reggioje, Romoje, Vercellyje ir Vicenzoje). Tiesa, 
pradinis švietimas pasiliko apleistas ir toliau: plačiosios 
masės nemokėjo nei skaityti, nei rašyti. Užtat aukštasis 
lavinimas kopė į pačias viršūnes. Anksčiau įsisteigę uni- 
versitetai Bolognoje, Paryžiuje ir Oxforde jau buvo išsi- 
skleidę visa savo pilnatve ir darė didžiulės įtakos visam eu- 
ropiniam mąstymui. Iš jų sklido naujos idėjos filosofijoje 
ir teologijoje, teisėje ir medicinoje. Jie uoliai dalyvavo re- 
liginiuose ano meto ginčiuose ir kaip ekspertai turėjo reikš- 
mės Bažnyčios sprendimams. Pirmųjų Krikščionybės am- 
žių į šalį pastumta ir net savotiškai paniekinta Aristotelio 
filosofija pradėjo keltis iš ilgos užmaršties ir išsikovoti de- 
ramą vietą Vakarų sąmonėje. Ligi tryliktojo šimtmečio 
krikščioniškasis gyvenimas buvo atremtas į du stulpus: 
į Evangeliją antgamtiniu atžvilgiu ir į Platoną gamtiniu 
atžvilgiu. Antgamtinės tiesos buvo tuomet apvelkamos 
platonišku drabužiu. Platoniškais simboliais šv. Jonas vaiz- 
davo istorijos vyksmą savo apokalipsėje, platoniškomis 

sąvokomis Bažnyčios Tėvai kalbėjo apie krikščioniškąsias 
misterijas, platoniškais terminais buvo formuluotos tūks- 
tančio metų krikščioniškos dogmos. šv. Augustinas, tasai 
Vakarų mokytojas, palenkė Krikščionybės brendimo metą 
platoniškajam mąstymui, padarydamas šį prigimtąja at- 
rama dieviškajam Apreiškimui. 


Bet štai, arabų filosofijoje Aristotelis pradėjo atbusti 
ir per Ispaniją žygiuoti į Vakarų mokslą. Tai buvo atsiga- 
vimas ne tik aristotelizmo, kaip filosofinės sistemos, bet ir 
visai kitokios pasaulėžiūrinės linkmės, kitokio žvilgio į pa- 
čią būtį. Platonizmas buvo žmogaus dvasios kryptis 
aukštyn. Regimoji būtis Platonui yra tik netobulas am- 
žinųjų idėjų atspindys, tik neišpildytas pažadas, tik šešėlių 
ir sapnų karalystė. Mūsų gyvenamoji tikrovė, pasak Pla- 
tono, yra tik iš dalies reali, nes ji tik iš dalies pajėgia įvyk- 
dyti ir apreikšti būties pilnybę nešančias idėjas. Nuosek- 
liai tad platoniškas žvilgis į daiktus visados yra žvilgis iš 
aukštesnės bei tolimesnės perspektyvos; žvilgis, kurį 
krikščionys pavadino daiktų pergyvenimu amžinybės aki- 
vaizdoje —sub specie aeternitatis. Tuo tarpu aristoteliz- 
mas savaime pasuko žmogaus dvasią nuo anų transceden- 
tinių sferų į šią regimą bei apčiuopiamą tikrovę. Jau tik 
tas vienas pakeitimas, kad Aristotelis amžinąsias Platono 
idėjas padarė regimų daiktų formomis arba entelechejo- 
mis, buvo transcendentinės tikrovės kaip masto šiai 
realybei pasmerkimas, Aristotelio filosofijoje daiktas 
nebeturi ontologinės normos anapus: jis yra matuoja- 
mas šiapusine paties savo prigimtimi. “Platonas 
kreipia savo akis į Dievą ir į antjuslinį idėjų pasaulį: 
nuo dieviškųjų pirmavaizdžių jis leidžiasi į žemę. Aristo- 
telis eina atvirkščiu keliu: nuo patyrimo faktų ir padari- 
nių prie priežasties, nuo atskirų daiktų prie idealinės jų 
esmės, nuo pasaulio prie Dievo."** Pasaulio ir žmogaus 


* Fr. Zach, Modernes oder katholisches Bildungsideal, 48 p. 
Wien 1925. 

kaip į šį pasaulį įjungto padaro pabrėžimas sudaro aristo- 
telizmo nuotaiką. Jeigu Platonas mėgina išsivaduoti iš že- 
miškosios šešėlių karalystės ir pereiti į amžinybės skaidrą, 
tai “Aristotelis nekalba apie būsimąją laimę" (E. Gilson). 
Jam laimė išplaukia ne iš sutapimo su antpasauline dieviš- 
kąja mūsų idėja, bet iš mūsąją prigimtį atitinkančio veiki- 
mo. Aristotelio filosofija yra filosofija šios tikrovės, 
kosmologinės tikrovės, nes ir žmogus joje yra tiktai kosmo 
narys. 


Nenuostabu todėl, kad šitokios naujos pasaulėžiūrinės 
dvasios prasiveržimas supurtė visą ligšiolinį mąstymą. 
Aristoteliui pasirodžius, “visa mokslinė lotyniškųjų Vaka- 
rų problematika pateko į savotišką sambruzdį"*'. Iš Aris- 
totelio Vakarai patyrė daugybę tokių dalykų, apie kuriuos 
iš viso nebuvo anksčiau net girdėję. Juk šis vispusiško iš- 
silavinimo graikas buvo ne tik filosofas, bet ir gamtos ste- 
bėtojas, ir pedagogas, ir politikas, ir ekonomininkas. Pla- 
tonas ir šv. Augustinas, atsidėję vidaus gyvenimui pažinti 
— “Deum et animam scire cupio. Nihilne plus? Nihil om- 
nino - Trokštu pažinti Dievą ir sielą. Nieko daugiau? Vi- 
siškai nieko" — nedaug dėmesio tekreipė į viršinį pasaulį. 
Todėl platonizmas, o su juo sykiu ir visa patristinė krikš- 
čioniškoji filosofija buvo skurdi šios tikrovės turiniu. Tuo 
tarpu aristotelizmas kaip tik šio turinio atnešė labai daug. 
Sykiu tačiau jis sudarė pavojaus, kad žmogaus dvasia 
kaip tik bus per daug šiuo turiniu sužavėta, kad ji pradės 
aistringai juo rūpintis ir todėl savaime paliks ankstesnę 
Marijos būseną prie Mokytojo kojų ir virs Morta, užsiėmu- 
sia “daugeliu dalykų" (Luk 10,41), bet pamiršusia patį 
svarbiausiąjį — savo pačios išganymą. Štai kodėl Aristo- 
telis Vakaruose nebuvo priimtas išskėstomis rankomis. 
Jis sutiko nemaža pasipriešinimo ir turėjo pergalėti nema- 
ža kliūčių. Filosofijos fakultetas Paryžiaus universitete bu- 
vo aristotelizmo tvirtovė. Vis dėlto Bažnyčia, nepaisyda- 


* Theologische Guartalschrift, 256 p. 1925, 

ma didelio šios tvirtovės autoriteto, 1210 ir 1215 metų dek- 
retais uždraudė naudoti gamtamokslinius ir metafizinius 
Aristotelio raštus mokymo reikalui, leisdama tiktai loginius 
ir etinius jo veikalus. Vėliau šis draudimas buvo praplės- 
tas ir Toulousos universitetui. Iš kitos tačiau pusės Aris- 
totelis kaip kylanti nauja žvaigždė Vakarų mokslo horo- 
zonte turėjo labai didelės traukos, todėl net ir oficialūs 
Bažnyčios draudimai negalėjo tryliktojo amžiaus nuo jo 
atgrasinti. Draudžiantieji nuostatai greitai buvo pamiršti, 
ir aristotelizmas greitai virto laimėtoju. Visa tai neapsič- 
jo be senų įsitikinimų sukrėtimo, be didelių kovų ir maiša- 
ties. 

šv. Pranciškaus gyvenimas kaip tik sutapo su šiais 
Vakarų pasaulio polčkiais. Nors pats šventasis nebuvo 
lankęs jokio universiteto, tačiau mokėjo skaityti ir rašyti, 
mokėjo prancūziškai ir lotyniškai, o šv. Jurgio bažnyčios 
kunigai buvo dėję nemaža pastangų išlavinti jauną Pran- 
ciškų taip, kad jis būtų vertas garbingo savo šeimos vardo. 
Jo tėvas, Pietro di Bernardone, buvo didelis prancūziško- 
sios kultūros gerbėjas, todėl norėjo, kad ir jo sūnus būtų 
tikras “la gaya scienza" — poezijos ir dainos, iškalbos ir 
gražaus elgesio — atstovas. Pažymėtina dar ir tai, kad 
šv. Pranciškus krikšto metu buvo pavadintas Jonu, nes 
jo tėvo tada nebuvo namie, ir motina viena parinko vaike- 
liui vardą. Bet kai tik grįžo tėvas, tuojau jis šį vardą pa- 
keitė. šv. Bonaventūra teigia, kad tai buvo padaryta pran- 
cūziškosios kultūros garbei: “Ne Jono Krikštytojo atgai- 
los drabužiais, bet prancūzo dailiomis manieromis" norėjęs 
tevas (plg. Joergensen 13). Nėra tad abejonės, kad šv. 
Pranciškus pažino — bent bendrais bruožais — savo am- 
žiaus mokslo alkį ir jautė visur besireiškiančias pastangas 
brautis į pasaulio paslaptis. Todėl kai Viešpats jį pašaukė 
Evangelijos vykdyti ir kai jis kūrė savo ordiną, jam reikė- 
jo neišvengiamai apsispręsti, kaip jis nusistatys mokslo 
atžvilgiu. Kas bus jo įsteigtasis ordenas: mokytų ar ne- 
mokytų žmonių bendruomenė? Įsijungs jis į mokslo kū- 

rimą ar pasiliks šalia jo? Šv. Domininko vienuolija iš pat 
pradžios apsisprendė už mokslą ir, dar šv. Pranciškui gy- 
vam tebesant, turėjo didelių studijoms namų ir daug mo- 
kytų vyrų, o vėliau išugdė tokių filosofų bei teologų, kaip 
šv. Albertas Didysis ir šv. Tomas Akvinietis. Kaip tad tu- 
rėjo apsispręsti šv. Pranciškaus ordenas? 

Savo nusistatymą mokslo atžvilgiu Asyžiaus šventa- 
sis siejo neatskiriamai su turtu ir su nusižeminimu. Ne- 
turtas ir nusižeminimas buvo jo bendruomenei esminiai da- 
lykai, kuriais naujasis ordinas skyrėsi nuo visų kitų se- 
nųjų. Šie tad dalykai kiekvienu atveju ir visokiomis ap- 
linkybėmis turėjo išlikti nepažeisti. Visa, kas kenkė ne- 
turtui, ir visa, kas ugdė žmoguje išdidumą turėjo būti pa- 
šalinta iš mažesniųjų brolių bendruomenės. Tuo tarpu 
mokslo siekimas kaip tik buvo neįmanomas be tam tikro 
kiekio medžiaginių gėrybių. Kas studijuoja, tas turi būti 
kito išlaikomas. Tokiu atveju išlaikytojas — vistiek ar 
jis būtų atskiras asmuo ar bendruomenė — nebegali gy- 
venti tiktai šiandiena, tik tuo, ką gauna pats sau, nes jam 
yra pareigos rūpintis ir besimokančiuoju savo globotiniu; 
rūpintis ne tik šiandien, bet ir rytoj, ir poryt — tol, kol 
šis studijuos. Jeigu tad pranciškonų ordenas įsirengs stu- 
dijų namus ir juose laikys jaunus brolius mokslui siekti, 
jis turės juos aprūpinti knygomis, mokslo priemonėmis, 
mokytojais, galop pragyvenimu. O visa tai pareikalaus 
pastovaus turto, kuris nesibaigs su saulėleidžiu, 
bet pasiliks ir kitai dienai. Tuo būdu pranciškoniškas prin- 
cipas nesirūpinti rytdiena išnyks, neturto idealas bus iš- 
duotas arba bent pasidarys nepilnai vykdomas. Pranciš- 
koniška bendruomenė įsigys turto kaip bendruome- 
nė ir įsijungs į senųjų vienuolynų kelią, iš kurio ją šv. 
Pranciškus kaip tik norėjo išvesti. 

Iš kitos pusės išsilavinimas neišvengiamai suskaldo 
bendruomenę į savotiškas kastas. Nors mokytumas sa- 
vyje yra žmogaus asmenybei atsitiktinis ir paviršutiniš- 
kas, vis dėlto jis daro didelės įtakos žmogaus savisąmonei, 


292 


ją paaštrindamas ir kel lamas savimeilės jausmą. Jau šv. 
Povilas žinojo — gal būt iš savo paties patyrimo, nes jis 
buvo mokyčiausias iš visų apaštalų —, kad žmones “žinoji- 
mas padaro pasipūtusius" (1 Kor 8,1). Išsilavinę bet ku- 
rios bendruomenės nariai tik nenoromis nusileidžia į nemo- 
kytų narių plotmę, tik nenoromis eina tokias pat pareigas, 
kokias eina ir nemokyti broliai. Jeigu tad bendruomenėje 
yra narių, kurie siekia mokslo arba jau dirba mokslo dar- 
bą, jie savaime visu savo gyvenimo būdu išsiskiria iš ne- 
mokytų, ir bendruomenė suskyla iš vidaus, nors iš viršaus 
ji ir atrodytų esanti vieninga. Taip yra visuose vienuoly- 
nuose, kurie atsideda mokslui. Tai yra kasdieninis patyri- 
mas, beveik negalimas pergalėti šios žemės tikrovėje. 
Kaip be turto negalima mokslo pasiekti, taip jo pasiekus 
sunku yra grįžti į neišsilavinusio žmogaus kasdieninę bū- 
seną. 

Šios tad dvi kliūtys ir padarė, kad šv. Pranciškus apsi- 
sprendė savąją brolių bendruomenę palikti šalia savo am- 
žiaus mokslingumo. Pranciškonų ordenas turėjo atlikti 
Apvaizdos paskyrimą ne mokslo keliu ir ne mokslo prie- 
monėmis. Čia pat reikia pastebėti, kad esmėje šv. 
Pranciškus mokslo neneigė. Savo testamente jis yra aiš- 
kiai parašęs: “Mes turime pagarboje laikyti visus teolo- 
gus ir tuos, kurie mums eina dieviškojo žodžio tar- 
nybą, nes jie teikia mums dvasios ir gyvenimo". Vadi- 
nasi, mokslas kaip tarnyba dieviškajam žo- 
džiui jam atrodė esąs geras, o jo atstovai buvo dvasios 
dalintojai, vidaus gyvenimo palaikytojai, todėl gerbtini ir 
klausytini. Iš kitos pusės, šv. Pranciškus niekad neatsisa- 
kydavo į savo ordiną priimti tokių, kurie jau buvo išsila- 
vinę. Mokytų brolių randame pranciškonų vienuolijoje ne 
tik vėliau, bet ir pačioje pirmykštėje bendruomenėje: To- 
mas Celano, Antanas iš Paduos (šventasis), Pietro Stacia, 
Pietro dei Cattani, Elias ir kiti. Kol žmogus buvo pasau- 
lyje, tol jis galėjo lavintis, ir šv. Pranciškus tokiam kan- 
didatui nedarė nė mažiausio priekaišto. Tačiau perženg- 

damas vienuolyno slenkstį, jis turėjo palikti savo moky- 
tumą už durų. Jis turėjo pamiršti, kad yra išsilavinęs. Jis 
turėjo žinoti, kad čia toliau nebestudijuos ir savo mokslo 
pasauline prasme nebenaudos. Čia jis turės pasi- 
daryti toks, kaip ir visi: neturtėlis, nusižeminęs, žinąs “ne 
ką kita, kaip tik Jėzų ir tą prikaltą ant kryžiaus" (1 Kor 
2,2), vadinasi, visų paniekintą, išduotą ir nužudytą. Pasau- 
liui jis atrodys paikas, atsilikėlis, mokslo priešas. Tačiau 
jis turės šią auką padaryti, jeigu norės būti Dievo šauklys, 
nes “Dievas išrinko, kas pasauliui paika, kad sugėdintų iš- 
mintinguosius" (1 Kor 1,27). šv. Pranciškus iš stojančiųjų 
į ordiną reikalavo pilnutinės aukos tiek medžia- 
gine, tiek dvasine prasme. Kaip pasaulyje surinktą tur- 
tą kandidatai turėjo išdalinti pirma vargšams, o tik paskui 
ateiti ir sekti Kristumi, taip lygiai jie turėjo grąžinti pa- 
sauliui jau surinktus mokslo lobius, kad toliau gyventų tik- 
tai “pilna paslapčių Dievo išmintimi" (1 Kor 2,7), ją 
vieną teskelbtų ir ją vieną tetyrinėštų. Pranciškonų 
bendruomenė turėjo būti neturtėlių ir 
bemokslių ordinas. 

2. Už šitokią naujosios vienuolijos sampratą šv. 
Pranciškus kovojo ligi pat savo mirties. Trimis dalykais 
reiškėsi ši jo kova: nepasitikėjimu mokytaisiais, knygų 
vengimu ir studijų draudimu. Kaip neturtą, taip ir nemoks- 
lą Asyžiaus šventasis laikė stulpais, ant kurių rymo visas 
jo pastatas. Todėl kiekvienas bandymas šiuos stulpus iš- 
judinti keldavo jame pasipriešinimo ir net rūstybės. 

Šv. Pranciškaus ordino durys buvo plačiai atvertos 
vargšams ir nuskriaustiesiems, paniekintiems ir persekio- 
jamiems, tačiau kai tik į jas pasibelsdavo koks nors mo- 
kytas žmogus, šventasis tuojau suklusdavo. Kažkoks gi- 
lus atsargumo jausmas vertė šv. Pranciškų nepasitikčti 
mokytų prašytojų žodžiais. “Kai pas mane ateina šviesuo- 
lis, — kalbėjo šv. Pranciškus, — ir sako man: Žiūrėk, bro- 
li, aš ilgai gyvenau pasaulyje ir nepažinau tikrojo Dievo! 
Parodyk man dabar vietelę, toli nuo pasaulio triukšmo, kur 

galėčiau sutrinta širdimi atgauti veltui praleistus metus, 
apmąstyti praeitį ir pradėti geresnį gyvenimą ateičiai, — 
tai aš visų pirma žiūriu, ar jis, tai sakydamas, yra nuošir- 
dus" (Joergensen 212-13). Prastuolius šventasis priimda- 
vo į savo ordiną be jokių ypatingų bandymų, nes novici- 
jatas pranciškonų vienuolijoje buvo įkurtas tik 1220 me- 
tais. Tuo tarpu mokytuosius jis tirdavo gana ilgai ir gana 
stropiai. Pasakojama, kad vienas didžiai išlavintas vyras 
(magnus doctor) buvo priimtas į ordeną, tik mėnesį laiko 
atidirbęs bendruomenės virtuvėje (plg. Joergensen 213). 

Ir ne be pagrindo! Mokslas, žadindamas žmogaus sa- 
vimeilę, savaime temdo tikrąjį savęs pažinimą. Mokytam 
žmogui yra sunkiau save ištirti ir sunkiau pažinti savyje 
Viešpaties balsą, negu nemokytam, nes dažnai šis balsas 
yra iškreipiamas arba net ir visiškai nuslopinamas savi- 
meilės šnibždėjimų. Mokytieji “tiki, — sakydavo šv. 
Pranciškus savo broliams, — kad, suprasdami raštus, jie 
pagilins savo maldingumą ir Dievo meilę. Iš tikro tačiau 
jie pasidaro savo viduje šalti ir tušti" (Spec. perf. 213). 
Tai yra pastaba, turinti didžios psichologinės prasmės. 
Užuot žmogų pagilinęs, mokslas nesykį padaro jį paviršu- 
tinišką. Užuot Dievą atskleidęs, jis pridengia Jį nuo dva- 
sios akių. Prastuolis, nieko nežinodamas, viską suveda į 
Dievą ir jaučia Jį kiekviename žingsnyje. Šviesuolis, pa- 
žindamas pirmąsias pasaulio priežastis, dažnai pro jas ne- 
regi priežasčių Priežasties, nejaučia jos veikimo savo egzis- 
tencijoje ir tuo būdu pasidaro šaltas ir tuščias. šitokio 
dvasinio apakimo pavyzdį šv. Pranciškus kaip tik rasdavo 
mokytuose pamokslininkuose. “Pastebėję, kad jų klausy- 
tojai esti sustiprinami ir palenkiami tobulesniam gyveni- 
mui, jie pučiasi ir giriasi savo darbais bei jų vaisiais, tarsi 
jie iš tikro jiems priklausytų. Tuo tarpu jie yra tik įran- 
kiai kitų, kuriais Viešpats pasinaudojo šių vaisių pasirink- 
ti. Juk tos sielos, — kalbėjo toliau šv. Pranciškus, — ku- 
rias jie mano savo mokslingumu bei pamokslais paskatinę 
į aukštesnį gyvenimą, iš tikro yra patrauktos bei pažadin- 

tos paties Dievo, pasinaudojusio ašaromis ir maldomis 
šventų, paprastų ir nusižeminusių brolių" (Spec. perf. 
213(. Statyti save Dievo vietoje yra kiek- 
vieno išlavinto žmogaus pavojus. Ir labai 
daugelis jo nepergali. Labai daugelis net nė nepastebi, kad 
jie laiko save autoriumi to, kam jie buvo tik proga 
arba tik įrankis Apvaizdos rankose. Todėl kai šitoks žmo- 
gus pasibeldžia į vienuolyno vartus, prašydamas leisti jam 
palikti pasaulį, reikia būti su juo atsargiam, nes gal jo lū- 
pomis kaip tik byloja savimeilė, o ne šv. Dvasia, šaukianti 
jį į tobulybės kelią. šitokio atsargumo šv. Pranciškus tu- 
rėjo labai daug ir jo neslėpė, 

Knygų Asyžiaus šventasis nemėgo ne tik todėl, kad 
joms įsigyti reikia turto, bet ir todėl, kad iš jų semiama 
išmintis buvo gryna teorija, nebe gyvenimas, kurį 
šv. Pranciškus žymiai labiau vertino už bet kokį žinojimą. 
Jis norėjo, kad jo broliai būtų išmintingi, tačiau ne 
knygine, o gyvenimiškąja išmintimi. Kitaip sakant, jis no- 
rėjo, kad jie ne tiek apie gyvenimą skaitytų, 
kiek jį patį gyventų. Tai jis labai aiškiai pasakė 
vienam broliui naujokui, norinčiam turėti savą psalmyną. 
Šis brolis jau buvo gavęs viršininko (šv. Pranciškus tuo- 
met jau nebebuvo pranciškonų viršininkas) leidimą, tačiau 
norėjo išgirsti dar ir šv. Pranciškaus nuomonę, todėl tarė 
jam: “Tėve, man būtų didelė paguoda turčti psalmyną. 
Generalinis ministeris man tai leido, bet aš norėčiau turčti 
jį ir su Jūsų žinia" (Spec. perf. 214). Tuomet šventasis at- 
sakė: “Karaliaus Karolius, Rolandas, Olivaras, visi paladi- 
nai ir didvyriai buvo galingi bei drąsūs kovose ir netikėlių 
persekiojimuose ligi mirties. Jų pergalės gyvena žmonijos 
atmintyje. O šventieji kankiniai argi nekrito kovoje už 
tikėjimą į Kristų? Tuo tarpu šiandien atsiranda žmonių, 
kurie jieško garbės tuo, kad jie kalba apie anųjų at- 
garbės, deklamuodami apie šventųjų darbus ir juos girda- 
mi" (215). Kitaip tariant, didvyriai ir šventieji vedė 

narsų ir pavyzdingą gyvenimą, o vėlesnės kartos tik 
skaito apie šį gyvenimą ir mano, kad tuo jos atliekan- 
čios nuostabių žygių. Anie žmonės buvo veikėjai ir kūrė- 
jai, vėlesnieji yra tik žiūrovai ir istorikai. Tuo tarpu veikti 
ir apie veiksmą rašyti ar skaityti yra du iš esmės skirtingi 
dalykai. 

Tai ir buvo šventojo atsakymas broliui naujokui, no- 
rinčiam turėti psalmyną ir skaityti apie šventumą. 
Krikščionis turi ne apie šventumą skai- 
tyti, bet šventai gyventi. Jis turi būti ne šven- 
tumo žygių stebėtojas ar nagrinėtojas, bet uolus jų vykdy- 
tojas. Jam šventumas turi būti ne istorinė praeitis, gy- 
venanti atskiruose asmenyse, bet jo paties dabartis, gyve- 
nanti jame pačiame. Tuo tarpu knygos — net ir pats 
Šventasis Raštas — žmogaus švento nepadaro. Jų skaity- 
mas gali žmogų šventumui nuteikti, tačiau šią nuotaiką 
įvykdyti turi jis pats. Tuo tarpu nesykį žmogus šventą 
nuotaiką, gautą iš šventų knygų, sukeičia su šventais dar- 
bais ir mano jau esąs patenkinęs Kristaus kvietimą būti 
tobulu, kaip ir “dangiškasis Tėvas yra tobulas" (Mat 5, 
48). Todėl noras turčti knygų visados yra savotiškas gun- 
dymas, nukreipiąs žmogų nuo šventumo praktikos į šven- 
tumo teoriją ir paklaidinąs jo sielą. Šv. Pranciškus gerai 
suprato šio gundymo pavojų ir todėl norėjo brolius atpra- 
tinti nuo šventumo jieškojimo knygose, o labiau paskatin- 
ti juos į šventumo praktiką kasdienos gyvenime. šventi 
darbai jam buvo žymiai vertingesni už šventus skaitymus. 

Vis dėlto anas brolis naujokas nenorėjo nusileisti. Po 
keletos dienų, besišildant šv. Pranciškui prie ugnies, jis vėl 
užsiminė apie savo psalmyną. Tada šventasis atsakė: “Įsi- 
gijęs psalmyną, tu įsigeisi ir viso brevijoriaus, o turėdamas 
brevijorių, atsisėsi, kaip koks žymus dvasiškis, katedroje 
ir sakysi savo broliui: Paduok man brevijorių!" (Spec. 
perf. 215). Tardamas šiuos žodžius, šv. Pranciškus pasisė- 
mė saują karštų pelenų, barstė jais savo galvą ir keletą 
sykių kartojo: “Aš brevijorius! Aš brevijorius!" (215). 

Pelenai yra krikščionies brevijorius, nes 
jie yra žmogiškosios egzistencijos nykstamumo simbolis. 
Jų akivaizdoje krikščionis patiria, kad jis yra dulkė ir į 
dulkę pavirs. O šis supratimas bei vidinis patyrimas, iš- 
mąstytas bei įvykdytas ligi galo, yra didesnė išmintis už 
bet kurią kitą. Knygų lentynos ir mokslo katedros akivaiz- 
doje žmogus jaučiasi esąs šis tas, todėl nori būti ap- 
tarnaujamas, nori regėti kitus, susėdusius prie jo kojų ir 
klausančius išmintingų jo žodžių. Tuo tarpu pelenų aki- 
vaizdoje žmogus yra niekis, turįs tik kitiems tarnauti, 
kitų klausyti ir iš kitų mokytis. Nuosekliai tad ne mokytas 
dvasiškis, sėdįs universiteto katedroje ir siuntinėjąs savo 
brolius, yra šv. Pranciškaus bendruomenės idealas, bet 
žmogus, pelenais pasibarstęs savo galvą ir iš egzistencijos 
praeinamumo semiąs savo išmintį. Todėl kai vėliau jau 
prieš pat mirtį šv. Pranciškus buvo brolio Riccieri paklaus- 
tas, “ar gali broliai kunigai, stodami į ordeną, pasilaikyti 
jų turimas knygas“, šventasis atsakė: “Sakau tau, broli, 
kad pirmoji ir paskutinė mano valia yra ši: joks brolis ne- 
gali turėti daugiau, negu apsiaustą su virve ir kelnes, kaip 
tai mūsų regula leidžia" (Spec. perf. 264). 

| Vis dėlto įvykdyti šią valią šv. Pranciškui buvo ne- 
lengva. Vis labiau pražystančio mokslo akivaizdoje dau- 
gelis išsilavinusių brolių nesuprato šio griežto nusistaty- 
mo prasmės. Domininkonų ordinas steigė studijų namus 
vieną po kito, užėmė katedras universitetuose, rašė kny- 
gas, sakė žmonėms mokytus pamokslus ir garsėjo kaip 
aukštai išsilavinusių žmonių bendruomenė. Tuo tarpu 
pranciškonai turėjo pasilikti prastuoliai. Nevienam tai buvo 
tiesiog nepakeliama našta, daug sunkesnė, negu visiškas 
neturtas. Todėl mokytesnieji šv. Pranciškaus broliai pra- 
dėjo kelti erzelį ir reikalauti, kad ir pranciškonams būtų 
leidžiamos studijos. Pietro Stacia, nepaisydamas neigia- 
mo šv. Pranciškaus nusistatymo, atidarė Bolognoje pirmus 
studijų namus. Bet čia šventasis jau stojo atviron kovon. 
Grįždamas iš Palestinos 1220 metais, jis užsuko į Bologną 

ir įsakė broliams išsikraustyti iš jų studijų namų! Net ser- 
gantieji turėjo nešdintis kitur. Visi nusilenkė šiam spren- 
dimui ir pažadėjo pasitaisyti, išskyrus Pietro Stacia. Tada 
šv. Pranciškus jį prakeikė ir, sakoma, net mirdamas šic 
prakeikimo nuo jo nenuėmė (plg. Joergensen 317). To 
mokytiesiems broliams, be abejo, buvo jau perdaug. To- 
dėl jie 1222 metų Sekminių sueigos metu, dalyvaujant Os- 
tijos kardinolui, kreipėsi į šį aukštą Bažnyčios asmenį, pra- 
šydami, kad jis prikalbėtų šv. Pranciškų “paklausyti mo- 
kytų brolių patarimo" (Spec. per. 229), ir sykiu nurody- 
dami kardinolui į šv. Benedikto, šv. Augustino ir šv. Ber- 
nardo regulas, kurios taip pat reikalauja gilaus vidinio gy- 
venimo, kartu tačiau nedraudžia studijų. Kai kardinolas 
perdavė šv. Pranciškui brolių pageidavimus, šis nieko neat- 
sakė, tik paėmė kardinolą už rankos, nusivedė į brolių su- 
sirinkimą ir prabilo: “Broliai, broliai! Viešpats mane pa- 
šaukė eiti paprastumo ir nusižeminimo keliu, kurį Jis man 
apreiškė, o per mane ir visiems tiems, kurie nori man tikė- 
ti ir manimi sekti. Todėl aš nenoriu, kad man kalbėtumėte 
apie šv. Benedikto, šv. Augustino, šv. Bernardo regulas! 
Jūs neturite kalbėti apie jokį kitą kelią ir apie jokį kitą 
gyvenimo būdą, kaip tik apie tą, kurį man Viešpats paro- 
dė savo gailestingume. Dievas man pasakė, kad aš turįs 
būti paikas šiam pasauliui. Jis norėjo mus vesti tiktai ši- 
tokio 'mokslo' keliu. O jūsų mokslu ir išmintimi Viešpats 
jus tik sugėdins! Aš jau laukiu Jo pasiuntinių, kurie jus 
nubaus! Vieną sykį jūsų gėdai jūs grįšite prie pirmykščio 
savo pašaukimo, vistiek ar jūs to norite, ar ne" (Spec. 
perf. 230). 

Deja, ši kova pasibaigė šv. Pranciškaus pralaimėjimu. 
Matydamas negalįs savo brolių įtikinti ir nenorėdamas kel- 
ti nuolatinio sąmyšio, jis atsisakė nuo ordino viršininko 
pareigų, pasilikdamas paprastas brolis ir leisdamas naujai 
dvasiai eiti savu keliu. Po šventojo mirties pranciškonai 
griebėsi studijų nemažesniu įkarščiu, negu domininkonai,. 
Jau:1234 m. buvo įsteigtas didžiulis studijų namas. Pary- 

žiuje, turėjęs vietos net 214 studentų. Tačiau norinčiųjų 
ten patekti buvo tiek daug, kad tekdavę jiems laukti eilės, 
kol pirmesnieji studijas pabaigs. Pasaulėžiūriniu atžvilgiu 
pranciškonai apsisprendė už platonizmą ir tuo būdu tapo 
savotiški domininkonų priešininkai, nes domininkonai aiš- 
kiai stojo aristotelizmo pusėn. Pal. Duns Scoto asmenyje 
pranciškoniškasis platonizmas pasiekė aukščiausios viršū- 
nės. Vis dėlto senesnieji pirmykštės bendruomenės nariai 
dar ilgai apgailestavo šitokį ordeno posūkį. Jacopone da 
Todi išreiškė šį jų apgailestavimą prasmingų posakiu: 
“Paryžius sužlugdė Asyžių"; sužlugdė aną paprastumo bei 
Kryžiaus paikybės kelią, kuriuo šv. Pranciškus norėjo sa- 
vo ordiną vesti. Ar jo pranašystė, kad pranciškonai grįš 
prie savo pirmykščio pašaukimo, kada nors išsipildys, žino 
tiktai viena dieviškoji Apvazda, vedanti slaptingais keliais 
ne tik atskirus asmenis, bet ir ištisas bendruomenes. 

Mums tačiau kyla klausimas: kokį pagrindą šv. Pran- 
ciškus turėjo, stodamas į kovą su mokslu savame ordine? 
Kas paskatino jį savo vienuoliją laikyti prastuolių bend- 
ruomene ir neleisti, kad šie prastuoliai būtų suvilioti moks- 
lo pagundos? Kokią vietą mokslas užima apskritai krikš- 
čioniškojoje egzistencijoje ir kokios reikšmės jis turi pil- 
nutiniam Evangelijos vykdymui ? 

3. Mokslas žemiškojoje mūsų egzistencijoje yra toks 
pat dviašmenis kardas, kaip turtas ir kūnas, kaip vedybos 
ir šeima. Iš vienos pusės jis yra priemonė dieviškajam 
žmogaus paskyrimui vykdyti, iš kitos tačiau jis atskleidžia 
liuciferišką pagundą, skatinančią žmogų pasijusti esant bū- 
ties viešpačiu ir todėl mėginti užimti Aukščiausiojo vietą 
kosmo sąrangoje. Iškeldamas žmogų viršum žvaigždžių, 
mokslas sykiu graso nusviesti jį į klaidos ir sukilimo be- 
dugnę. Štai kodėl visų amžių šventieji yra elgęsi su moks- 
lu labai atsargiai. Nevienas jų ir pats buvo atsidėjęs jo 
darbams. Nevienas jų pasiliko nepamirštamas vakarietiš- 
ko mokslo istorijoje. Vis dėlto savo viduje šie žmonės 
mokslu nepasitikėjo, juo savos egzistencijos nerėmė, nes jį 

laikė anuo smėliniu, Evexgelijos minimu pagrindu, ant ku- 
rio pastatas išsilaiko tik tol, kol užeina liūtys ir audros 
(plg. Mat 7,26-27). Nors savo esmėje mokslas, kaip ne- 
trukus matysime, yra dieviškas dalykas, tačiau vykdomas 
nuodėmaingoje mūsų gyvenimo sąrangoje jis reikalauja at- 
pirkimo, kaip ir visa mūsoji tikrovė. O kol jis yra neatpirk- 
tas, vadinasi, kol jis yra nepašvęstas Kryžiaus paikybe 
(plg. 1 Kor 1,23), tol jis žmogų suvilioja ydingomis savo 
apraiškomis ir išveda iš tiesos kelio. 

Kalbėdami apie šv. Pranciškaus santykį su gamta ir 
su turtu, sakėme, kad pirmykštis žmogaus paskyrimas bu- 
vo apvaldyti žemę ir ją sau palenkti, išvaduojant ją tuo 
būdu iš nutremto šėtono užmačių ir visą kūriniją, pajung- 
tą “tuštybei ne savo valia" (Rom 8,20), išvedant “iš suge- 
dimo vergijos į Dievo vaikų garbės laisvę" (Rom 8,21). 
Nuodėmė šį pašaukimą apgadino, bet jo nepanaikino. Sa- 
vo žodį “dauginkitės, pripildykite žemę ir ją apvaldykite" 
(Gen 1,28) Viešpats taikč ne tik rojiniam, bet ir ištremta- 
jam žmogui. Ir šiuo žodžiu nešinas jis žygiuoja per visus 
žemiškosios savo istorijos amžius. Žmogus pasaulį ne tik 
pripildo, bet ir apvaldo. Jis ne tik plečia savo giminę, kaip 
kiekvienas gyvas padaras, bet kartu ir jai palenkia daik- 
tus. Savojo valdoviškumo žmogus nėra pamiršęs. Būti 
viešpačiu pasaulyje yra nuotaika, kurią galbūt vienintelę 
jis yra išsigabenęs iš Edeno sodo. 

Vis dėlto jeigu rojuje žmogus būtų pasaulį apvaldęs 
dieviškosios malonės pilnu savu žodžiu, atsinaujinan- 
čiu šiandien tiktai šventųjų santykiuose su gamta, tai že- 
mėje žmogus vykdo pirminę savo paskirtį jau sunkiu da r- 
bu, reikalingu kiekviename jo tremties žingsnyje. Da- 
bartinis pasaulio apvaldymas yra virtęs anuo žemės įdir- 
bimu, apie kurį Viešpats kalbėjo Adomui ir kuris turėjo 
būti įvykdytas “kaktos prakaitu" (Gen 3,19). Darbas taip 
pat keičia daiktus, kaip ir dieviškosios malonės nešamas 
žodis. Jis taip pat įdeda į juos žmogaus dvasios, pertvarko 
juos pagal žmogaus idėjas, įtraukia juos į žmogaus egzis- 

tencijos sritis, išimdamas tuo būdu juos iš laukinės jų bū- 
senos. Todėl darbas Krikščionybėje visados turi gilios t e- 
ologinės prasmės, nepaisant, kad dėl žmogaus nuodė- 
mės jis yra pažymėtas savotišku prakeiksmo ženklu (plg. 
Gen 3,17). Darbas krikščioniui, kaip sakėme, yra ne tik 
priemonė išsilaikyti ekonomiškai, bet ir būdas išga- 
nyti žemę, kadangi tik įdirbta, vadinasi, žmogaus 
rankos perkeista žemė daros paruošta galutiniam jos iš- 
skaistinimui Dievo galybe. Čia kaip tik ir glūdi pati giliau- 
sia kultūros reikšmė. Būti visuotinio perkeiti- 
mo šaukle bei pradininke yra kultūros 
paskirtis Krikščionybės šviesoje. Kultū- 
rą kuria žmogus tam, kad paruoštų būtį Naujajai Jeruza- 
lei. 

Į šią kultūros paskirtį įsijungia ir mokslas kaip vie- 
na iš pagrindinių jos sričių. Kad žemė galėtų būti įdirbta, 
kitaip sakant, kad ji būtų žmogaus paruošta virsti Dievo 
padangte (plg. Apr 21,3), ji turi būti visų pirma pažinta 
pačia giliausia bei plačiausia šio žodžio prasme. Pažini- 
mas kūrinio gyvenime visados yra pirmesnis už veikimą. 
Jau net ir gyvulys turi tam tikrą daiktų pažinimą, nes sa- 
vo veikimu jis šiuos daiktus taip pat keičia. Tiesa, gyvu- 
lio veikimas yra tik jo paties subjektyviam reikalui — sa- 
vai rūšiai ir savai gyvybei išlaikyti. Objektyvinių uždavi- 
nių žemės atžvilgiu jis neturi. Todėl ir jo pažinimas iš vie- 
nos pusės yra labai siauras: gyvulys pažįsta tik tai, kas or- 
ganiškai įsijungia į gyvenamąją jo aplinką; iš kitos — šis 
jo pažinimas yra instinktyvus: gyvulys pažįsta nuostabiai, 
bet visados vienodai, nedarydamas šioje srityje jokios pa- 
žangos. Tuo tarpu žmogaus veikimas pasaulyje apima ne 
tik praktinį jo ir jo giminės išsilaikymą, bet sykiu dar ir 
paties pasaulio pertvarkymą pagal aukštesnes idėjas. 
Žmogus turi pareigų ir žemei kaip to- 
kiai, kadangi jis yra jos valdovas. Todėl žmogaus paži- 
nimas yra esmingai skirtingas nuo gyvulio pažinimo. Jis 
yra visuotinis: žmogus stengiasi viską suvokti, vis- 

ką savo dvasia apimti i“ viską ištirti; ir jis yra są mo- 
ningas: žmogus savo pažinimą nuolatos tobulina, siste- 
mina, išmoko jo kitus ir perteikia jį kartų kartoms. Kai 
šitas jo pažinimas esti sudedamas į tam tikrą sistemą ir 
sujung'amas tam tikrais dėsniais, jis virsta mokslu. 
Mokslas yra žmogiškojo pažinimo objek- 
tyvacija istorijoje. Tai suvisuomenintas pažini- 
mas, pralaužęs atskiro asmens sąmonės sritį ir tapęs bend- 
ruomenės turtu. Tačiau jo šaknys visados laikosi indivi- 
dualiniame pažinime kaip sąlygoje žemei įdirbti ir jai ap- 
valdyti, 


Pažinimas tad yra pats pirmasis žemės apvaldymo 
aktas. Atsistojęs prieš pasaulį kaip asmuo prieš daiktą, 
žmogus visų pirma jį apima savo sąmone. Jis palenkia jį 
sau tuo, kad savo protu jį perskverbia, suvokdamas jo ap- 
raiškas, jo dėsnius, galop pačią jo esmę bei dieviškąjį jo 
pirmavaizdį. Žemė pažinimo akte virsta žmogui savotiškai 
perregima. “Man daros taip šviesu, tarsi būčiau Dievas!" 
Šis Fausto posakis pirmąjame jo monologe naktį yra la- 
bai būdingas. Goethė gal nė pats nežinojo, kad juo išreiš- 
kė jis pačią giliausią žmogiškojo pažinimo esmę. Švent- 
raštis mums pasakoja, kad “Dievas regėjo visa, ką 
buvo padaręs, kad tai buvo gera" (Gen 1,31). Viešpaties 
akims daiktai buvo atviri: jie buvo Jam perregimi ligi pat 
gelmių. Analogiškai yra ir žmogaus pažinime. Žmogus 
taip pat regi daiktus ir šiame regėjime suvokia, kad jie 
yra teisingi, geri ir gražūs. Žmogiškasis pažinimas yra 
savo esmėje ne kas kita, kaip dieviškojo būties regėjimo 
atvaizdas. Žmogus tik todėl gali pažinti daiktus, kad jis 
yra reginčiojo Kūrėjo paveikslas bei panašumas, va- 
dinasi, kad savo dvasia jis dalyvauja šiame regėjime. P a- 
žinimas yra žmogaus dalyvavimas die- 
viškąjame būties regėjime. Ir kaip tik todėl 
jis yra žemės apvaldymas bei palenkimas. Atskleisdama 
žmogui savo dėsnius ir savo esmę, būtis savaime jam nusi- 

lenkia kaip savo valdovui, sukurtam pagal didžiojo Valdo- 
vo paveikslą. 

Šia prasme mokslas, kiek jis yra pažinimo objektyva- 
cija, yra šventas dalykas. Jis yra istorijoje su- 
kurtas objektyvus būdas, kuriuo žmogus apreiškia ir įvyk- 
do savo dalyvavimą Viešpaties regėjime. Jis yra susiste- 
mintas pirmasis žemės apvaldymo aktas, trunkąs amžių 
amžiais ir atnaujinamas kiekvienos pasaulin ateinančios 
žmonių kartos. Moksle žmogus visų pirma pasirodo kaip 
žemės karalius, kaip jos keitėjas ir išganytojas, kaip jos 
vaduotojas iš piktojo galios. Todėl mokslas nėra tiktai 
pasyvi būties atšvaita, bet būties įdirbimas, nors 
dar tik sąmonės srityje. Moksle būtis esti pertvarkoma 
idealiniuose jos pagrinduose. Tai, kas paskui išauga ir iš- 
sivysto technikoje, suprastoje plačiausia prasme, praside- 
da jau moksliniame pažinime. Pažinti tad reiškia ne ilsė- 
tis, bet dirbti ir tuo būdu pasaulį keisti. šiuo atžvilgiu 
teisingai Nietzschė pašiepia 'nekaltą pažinimą', vadinasi, 
tokį, kuris iš daiktų nieko nenori, o tik juos atspindi, “kaip 
veidrodis šimtu akių"**. Pažinimas nėra veidrodinis būties 
atspindėjimas, bet pirmasis jos įdirbimas žmogaus sąmo- 
nėje, iš kurios paskui jis pereina ir į šalia mūsų esančią tik- 
rovę. Žemės keitimas žmogiškuoju darbu 
yra objektyvacija jos keitimo žmogiš- 
kąja mintimi. Štai kodėl mokslas įsijungia į pir- 
mykštį dieviškąjį žmogaus paskyrimą apvaldyti žemę. Jis 
yra vienas iš šio apvaldymo aktų ir todėl viena iš dieviš- 
kosios paskirties vykdymo priemonių. Siekti mokslo reiš- 
kia siekti būti tuo, kuo žmogų pats Dievas yra skyręs, 
būtent: pasaulio valdovu. 


4. Bet kaip tik šiame valdoviškame mokslo bruože ir 
slypi jo pavojus. Atverdamas daiktus dvasios akims, pa- 
žinimas virsta pagunda, viliojančia žmogų savą pasaulio 
suvokimą laikyti ne dalyvavimu dieviškąjame bū- 


“ Also sprach Zarathustra II, Kap, 15. 

ties regėjime, bet nepriklausomu aktu. Viską ap- 
imančios ir apie viską sprendžiančios sąmonės akivaizdoje 
žmogus pasijunta esąs šios nuostabios galios autorius, va- 
dinasi, nebe paveikslas bei panašumas, bet pats origi- 
nalas. Nuosekliai tad jis mėgina atsiremti ne į tai, ką 
jis pažįsta, bet į tai, kad jis pažįsta; kitaip sakant, ne į 
pažinimo objektą, kuriuo yra Viešpaties sukurta tikrovė, 
bet į pažinimo subjektą, kuriuo yra žmogiškoji — kintanti 
ir nykstanti — sąmonė. Ir čia kaip tik prasideda pažinimo, 
o su juo kartu ir viso mokslo tragedija. 

Pirmieji Šventraščio puslapiai mums yra atskleidę 
šios tragedijos šiurpą visu nuogumu. Rojaus gundytojas 
labai vylingai paklausė pirmąją žmonijos moteriškę: “Ko- 
dėl Jis uždraudė naudotis tuo, ką pats yra sukūręs? (Gen 
3,1). Klausimo tikslas buvo labai aiškus. Gundytojas nore- 
jo sukelti žmogų prieš Dievą, atvaizduodamas Viešpatį 
kaip pavyduolį, kuris neleidžia savo paties paveikslui da- 
lyvauti tame, ką pats yra padaręs ir ką “matė, kad yra ge- 
ra" (Gen 1,12). Tačiau Jėva tučtuojau patikslino šį žalčio 
klausimą: “Sodo medžių vaisius mes valgome. Dievas už- 
draudė valgyti vaisių tiktai to medžio, kuris auga sodo vi- 
duryje, kad nenumirtume" (Gen 3,2-3). Vadinasi, žmogus 
gali naudotis Viešpaties sukurta tikrove ir iš tikro ja nau- 
dojasi. Gundytojas netiesą sako, teigdamas, esą Viešpats 
išskiriąs žmogų iš savos kūrybos. O jeigu Jis vis dėlto ne- 
leidžia valgyti vaisiaus medžio, augančio sodo viduryje, tai 
tik dėl to, kad apsaugotų žmogų nuo mirties. Esmėje tad 
šis draudimas nėra formalinis, bet tikrovinis: jis yra grei- 
čiau ne draudimas, bet įspėjimas, kad ano medžio vai- 
siai yra mirtingi ir kad todėl žmogus turįs jų vengti — 
“net nepaliesti" (Gen 3,3), nes tą dieną, kai jis šių vaisių 
ragaus, mirs (plg. Gen 2,17). 

Kas tad yra šis nuostabus medis su mirtį nešančiais 
savo vaisiais? Šventasis Raštas vadina jį “pažinimo me- 
džių" ir kalba apie jį kaip apie priešginybę “gyvybės me- 
džiui" (Gen 2,9). Abu jie augo rojuje, vadinasi, abu pri- 

klausė žmogiškosios egzistencijos erdvei. Abu jie vedė 
vaisių, vadinasi, teikė žmogui priemonių išsilaikyti. Vis dėl- 
to jų vaidmuo buvo visiškai priešingas. Gyvybės medis 
turėjo padaryti žmogaus buvimą amžiną: jo vaisių valgy- 
damas, žmogus turėjo gyventi amžinai (plg. Gen 3,22). 
Tuo tarpu pažinimo medis grėsė žmogui mirtimi: jo vai- 
siaus paragavęs, žmogus iš tikro neteko dieviškųjų malo- 
nių, neteko rojinės savo būsenos, buvo ištremtas į žemę, 
įsijungė į sunkų nepašvęstos gamtos likimą ir mirė. 

Nors šie Apreiškimo minimi medžiai ir turi 
konkretų pagrindą tikrovėje, tačiau simboline pras- 
me jie reiškia du priešgyniškus dalykus: Dievo sukur- 
tąją būtį ir žmogaus pažįstančiąją sąmonę. 'Gyvybės me- 
dis' yra iš Dievo rankų išėjusi, jo malonėmis papuošta ir 
Jo Apvaizdos išlaikoma tikrovė. Kol žmogus minta jos 
vaisiais, vadinasi, kol jis savo egzistenciją apsprendžia 
tuo, kas paties Kūrėjo yra jam duota, tol jis gyvena am- 
žinai, nes ir tikrovė, nors ir nebūdama amžina savo kilme, 
yra tačiau amžina savo buvimu, kadangi kūrybinis Dievo 
aktas niekados nesiliauja ir tuo pačiu tikrovę nuolatos 
palaiko. “Gyvybės medis' esmėje yra visur esanti ir vi- 
sados veikianti dieviškoji Apvaizda arba nuolatinis kūry- 
binis dieviškasis aktas. Jo vaisiai yra objektyvinė būtis. 
Naudojimasis šiais vaisiais yra savos egzistencijos pa- 
grindimas objektu, išėjusiu iš Dievo rankų ir nešančių 
savyje Jo paties amžinumą. 

Tuo tarpu pažinimo medis' yra žmogiškosios sąmonės 
aktas, kuriuo žmogus Dievo sukurtą tikrovę suvokia, Nors 
šis aktas savo prigimtimi, kaip sakėme, yra dalyvavimas 
dieviškąjame būties regėjime, tačiau, būdamas kūrinio 
aktas, jis yra praeinantis savo pačia esme. Pažini- 
mo aktas atsiranda ir nyksta, platėja ir siaurėja, išsivysto 
ir suskursta. Kitaip sakant, pažinimas yra nuolatinis mū- 
sų sąmonės tapsmas, turįs ne tik pradžią, kaip kiekvienas 
kūrinys, bet ir galą, būdingą tiktai būsenoms, bet ne 
pačiai būčiai kaip tokiai. Pažinimas tad yra būsena, bet 

ne būtis. Jeigu tad žmogus apsisprendžia misti “pažinimo 
medžio' vaisiais, iš tikro jis apsisprendžia už praeinančią 
ir nykstančią būseną, apsireiškiančią jo sąmonės aktu. 
Pagrindęs šiuo aktu savo egzistenciją, jis pagrindžia ją 
— praeinamumu. Štai kodėl Dievas, drausdamas 
valgyti “pažinimo medžio' vaisiaus, nurodė, kad tą dieną, 
kai žmogus jo paragaus, mirs, nes savo buvimą apspręs 
ne 'gyvybės medžiu', vadinasi, ne objektyvine, Viešpaties 
amžinai kuriama tikrove, o subjektyviniu, praeinančiu sa- 
vos sąmonės buvimo bū du. Mirties dėsnis glūdi pačiame 
pažinime, ir kas apsisprendžia misti jo vaisiais, tuo pačiu 
palenkia šiam dėsniui savo buvimą. Kai Jėva ištiesė ran- 
ką į 'pažinimo medį', ji tuo pačiu ištiesė ją į mirtį. 

Vis dėlto šio mirtį nešančio medžio vaisius yra “ska- 
nus valgyti ir gražus pažiūrėti" (Gen 3,6). Iš tikro, kas 
gali būti žavesnio, kaip savo sąmone apimti Viešpaties su- 
kurtą būtį? Kas gali būti malonesnio, kaip jausti, kad bū- 
tis atsiveria mūsų dvasiai, kad mes ją regime ligi jos esmės, 
kad mums viskas darosi šviesu ir aišku, kaip Goethės 
Faustui? Rojaus gundytojas žinojo šią pažinimo vilionę, 
todėl kalbėjo Jėvai: “Anaiptol nemirsite! Juk Dievas žino, 
kad tą dieną, kai jo valgysite, atsivers jūsų akys 
ir jūs būsite, kaip dievai, pažįstą gerą ir piktą" (Gen 3,4- 
5). Kitaip tariant, pažinimo akte žmogus praregės tai, ką 
regi ir Dievas, būtent, pačią būtį, kokia ji yra savyje. O 
jeigu jis ją regės taip, kaip regi Dievas, tuomet jis ir bus 
toks, koks yra Dievas. Būtis jam bus nebe norma jo bu- 
vimui bei veikimui, nebe pagrindas jo amžinybei, bet — 
objektas jo sąmonei, kuria jis iškils viršum bū- 
ties, pasidarys jos viešpačiu, ją apspręs ir ją valdys, at- 
spedamos jo esmę. Pažinimas bus žmogui kelias į savęs su- 
dievinimą. “Gyvybės medis' bus pakeistas "pažinimo me- 
džiu'. Kūrybinis Dievo aktas pasitrauks šalin, o jo vieton 
atsistos žmogaus pažinimo aktas, atveriąs akis daiktų 
gelmę. Štai kodėl Jėva “ėmė vaisiaus, valgė pati, davė sa- 
vo vyrui, ir šis valgė" (Gen 3,6). 

Ir iš tikro jiems akys atsivėrė: “Jie pamatė, kad yra 
nuogi" (Gen 3,7). Kol jie mito 'gyvybės medžio' vaisiais, 
vadinasi, kol jie savo buvimą grindė Viešpaties objektyvi- 
ne tikrove, tol jie nejautė, kad jie patys iš savęs nieko 
neturi, nes ši tikrovė pripildė juos dieviškuoju turiniu ir 
dieviškosiomis malonėmis. Jie žinojo, kad yra kūriniai- 
vadinasi, kad yra viską gavę iš Dievo rankų, kad stovi ab- 
soliučiai nuogi Jo akivaizdoje, tačiau “jie nesigėdijo" (Gen 
2,25), kadangi Dievu rėmėsi ir Dievuje gyveno. Jaustis 
visiškai nuogam Viešpaties akyse žmo- 
gUui yra ne gėda, bet garbė, nes tai yra 
pripažinti tikrąją savo padėtį būtyje. 
Pirmykštis žmogaus nuogumas yra jo kūriniškumo ženk- 
las. Todėl juo nešinas žmogus turėjo sklisti žemėje kaip 
Viešpaties visagalybės šauklys. Savo nuogumu jis turėjo 
liudyti savo kilmę iš begalinės Dievo pilnatvės. Tai buvo 
garbės ženklas, skelbiąs kūrinio esminį ryšį su Kūrėju. 

Bet štai, apsisprendimas už 'pažinimo medį', vadinasi, 
už savo sąmonę, paneigiant šalia jos esančią būtį, pavertė 
žmogaus nuogumą gėdos ženklu. Pažinimo akte at- 
siskleidė žmogui ne tik pasaulis, bet ir jis pats: jis pamatė, 
kad yra nuogas jau kitokia prasme negu anksčiau. 
Anksčiau jis buvo nuogas Viešpaties akivaizdo- 
je, todėl nesigėdijo. Tačiau ištiesęs ranką į “pažinimo me- 
dį', jis iš tikro ją ištiesė į savo sąmonę, padarydamas paži- 
nimą savo buvimo pagrindu. Bet pažinimas jam kaip tik 
ir atvėrė akis, kad pamatytų, jog jis yra nuogas savęs 
paties akivaizdoje. Čia žmogus paregėjo, kad jo 
Aš yra niekis, kad jo sąmonės aktai praeina, kad visa jo 
būtis, svarstoma atitrauktai nuo Dievo, yra tiktai nebūtis, 
tiktai absoliutinė nuogybė. Ir žmogų pagavo gilus gėdos 
jausmas. Tai nebuvo psichinė gėda kitos lyties akivaizdo- 
ją. Tai buvo metafizinė gėda Dievo aki- 
vaizdoje. Klausydamas gundytojo vilionės, žmogus 
apsisprendė atsiremti pats į save: į savo sąmonę, į savo 
pažinimą, į savo mokslą. Bet atkreipęs savo sąmonę į sa- 

vo paties būtį, jis praregėjo, kad ji yra nuoga, vadina- 
si, kad ji absoliučiai nieko iš savęs neturi, todėl negali būti 
jam atrama bei pagrindas. 'Pažinimo medis' pasirodė esąs 
gražus tiktai paviršiumi. Savo viduje, ontologinėse savo 
gelmėse jis tačiau neturėjo nieko, kuo žmogus galėtų pri- 
dengti savo nebūtį Kūrėjo akyse. Štai kodėl, kai tik paži- 
nimo suvilioti žmonės išgirdo Jo balsą, tuojau nubėgo ir 
"pasislėpė — Adomas ir jo žmona — nuo Viešpaties Dievo 
veido tarp sodo medžių" (Gen 3,8)*?. Pažinimo medis bu- 
vo apgaulingas ontologiškai, tačiau nuostabiai teisingas 
psichologiškai. Ontologiškai jis nedavė nieko, kas galėtų 
laiduoti žmogui jo buvimą. Psichologiškai tačiau jis at- 
vėrė žmogui akis, kad pasijustų esąs nuogas ir susigėstų 
— ne savo nuogumo, bet savo apsisprendimo už 
nuogumą, savo pastangos nuogumu grįsti savo būtį. 


5. Šitoje tad vietoje kaip tik ir atsiskleidžia pažinimo, 
o su juo ir viso žmogaus mokslo dvilypumas. Pažinimas 
yra nepaprastai reikšmingas kaip akių atvėri- 
mas, parodąs, jog žmogaus būtis iš tikro yra nuoga; ir 
kaip susigėdimas, priverčiąs žmogų nusilenkti 
Viešpačiui ir slėptis Jo akivaizdoje. Tačiau pažinimas yra 
nepaprastai pavojingas bei pražūtingas kaip žaltiška vilio- 
nė siekti dieviškumo, naudojantis ne objektyvine būtimi, 
esančia iš Dievo ir Dievuje, bet subjektyvine savo sąmone, 
keliant ja viršum būties ir statant ją dieviškosios malonės 
vietoje. Žemiškojoje mūsų egzistencijoje abi šios pažinimo 

“ Praeinant galima pastebėti, kad šis pirmykščių žmonių su- 
sigėdimas kaip tik ir buvo jų išsigelbėjimas iš amžinos pražūties, 
ištikusios puolusius angelus. Susigėsdamas žmogus paneigė savo 
apsisprendimą už 'pažinimo medį' ir tuo būdu paruošė savo valią 
dieviškajam Atpirkimui. Susigėdimas buvo tasai prigimtasis pa- 
grindas, ant kurio galėjo būti Dievo pastatyta išganymo tvarka, nes 
ši tvarka, būdama malonė, reikalauja prigimtos atramos žmo- 
guje. Susigėdimas kaip tik šią atramą ir sukūrė. Tuo tarpu puolu- 
sis angelas nesigėdijo savo nuogumo, nors ir jautė savo nebūtį. Jis 
nesislėpė nuo Viešpaties akių, bet stojo su Juo kovon, teigdamas 
savo nuogumą ir todėl šiame teigime amžinai pasilikdamas. Velnias 
negali būti išganytas, nes jis nesigėdi ir todėl savo valia nesukuria 
prigimtosios atramos antgamtiniam atpirkimo aktui. 

pusės yra gyvos ir abi jos moksle išeina aikštėn. Kiek 
mokslas atveria žmogui jo tikrąją būtį, absoliučiai bes'lai- 
kančią Dievuje, tiek jis iš tikro yra dalyvavimas dievišką- 
jame regėjime, todėl šventas bei palaimintas savo esmėje. 
Šitaip išlavintas žmogus yra išmintingas ana Dievo iš- 
mintimi, apie kurią taip įtaigiai kalba šv. Povilas korintie- 
čiams (plg 1 Kor 1,20-25). Tačiau kiek mokslas stato 
priešais žmogų “pažinimo medį, “skanų valgyti ir gražų 
pažiūrėti", siūlydamas juo grįsti savo buvimą ir savos są- 
monės aktais mėginti save sudievinti, tiek jis prasilenkia su 
dieviškuoju žmogaus paskyrimu, todėl yra liuciferiškas ir 
nuodėmingas. šitaip išlavintas žmogus yra išmintingas 
pasaulio išmintimi, kurią Viešpats žmogaus gėdai paver- 
čia paikybe (plg. 1 Kor 1,20). 


Reikia tačiau pripažinti, kad Vakarų mokslo istorijoje 
kaip tik šis pastarasis mokslo bruožas darėsi kas kartą 
vis ryškesnis. Krikščionybė skelbia, kad žmogaus sudievi- 
nimo kelias yra mūsų įaugimas į Kristų, mūsų laikymasis 
Jame, kaip vynmedžio šakelė laikosi vynmedyje (plg. Jon 
15,1-7); mūsų mitimas Juo pačiu ir tuo būdu amžinojo 
buvimo užsitikrinimas pagal Jo paties žodžius: “Aš esu gy- 
voji duona, kurs nužengiau iš dangaus. Kas valgys šios 
duonos, bus gyvas per amžius" (Jon 6,51-52). Žmoni- 
jos atpirkimo tarpsnyje Kristus yra at- 
statytasis rojaus gyvybės medis'. Vidur- 
amžiai gerai suprato šio 'medžio' vaidmenį žmogiškojoje 
egzistencijoje, todėl aplinkui Jį telkė visą savo būtį. Bet 
koks pasaulio pažinimas viduramžių žmogui reiškė religi- 
nės daiktų prasmės atskleidimą. Gamta stovėjo prieš anų 
laikų žmogaus sąmonę ne kaip jos suvokimo ar tyrimo 
objektas, bet kaip ženklas, nurodąs į aukštesnę 
tikrovę, ir kaip perėjimas, vedąs į aukštesnį gyveni- 
mą. Savo metu Alanas iš Lille (1128-1202) dainavo: “Om- 
nis mundi creatura guasi liber et pictura nobis est et spe- 
culum - kiekvienas pasaulio padaras mums yra tarsi kny- 

ga, tarsi paveikslas ir veidrodis'“". Tai yra ne kas kita, 
kaip poetinė parafrazė senų psalmės žodžių: “Viešpaties 
yra žemė ir jos pilnybė, Jo yra žemės rutulys su visais gy- 
ventojais" (Ps 231). Pasaulis yra Dievo. Jam 
priklauso visos šalys ir visos tautos. Suvokti tad šią die- 
viškąją nuosavybę ir yra žmogaus pažinimo uždavinys. 
Todėl ne gamta savyje, atitraukta nuo Viešpaties, rūpėjo 
viduramžiams, bet gamta kaip Dievo ženklas, kaip Jo liu- 
dytoja, kaip Jo pėdsakų saugotoja bei atspindėtoja. V i- 
duramžiškas pažinimas buvo Dievo pa- 
veikslo atsekimas būtyje. 

Visai kitaip pasidarė naujaisiais laikais. Vakarai s1- 
vo mąstymo istorijoje vis labiau apsisprendė už 'pažinimo 
medį' ir vis labiau nusisuko nuo “gyvybės medžio'. Jie vis 
labiau paliko šalia objektyvinę būtį ir vis labiau pabrėžš 
subjektyvinę sąmonę, kol galop Hegelio filosofijoje ši są- 
monė virto nebe būties suvokėja, bet jau tiesiog jos kūrėja 
pažinimo aktu. Ne žmogus dalyvauja savo pažinimu die- 
viškąjame būties regėjime, bei žmogiškasis pažinimas yra 
Dievo savisąmonė (Hegel). Ne žmogus laikosi Dievuje, 
bet Dievas laikosi žmogumi: “Jeigu dieviškoji būtis (We- 
sen) nebūtų žmogaus ir gamtos būtis, tai ji būtų būtis, 
kuri būtų niekis" (Hegel). Protinis pažinimas kaip tik ir 
yra tasai kelias, kuriuo Dievyhė skleidžiasi žmoguje ir ku- 
ria istoriją, nes “istorija yra dvasios išsiskleidimas laike“ 
(Hegel). Rojaus gundytojo vilionė tapti dievais pažinimo 
priemonėmis atgijo Vakarų dvasioje visu savo svarumu. 
Naujoji Vakarų minties istorija esmėje 
buvo ne kas kita, kaip viena didžiulė 
pastanga sudievinti žmogų "pažinimo 
medžio' vaisiais. Kai aštuonioliktasis šimtmetis iš- 
vystė proto kultą, apsireiškusį prancūzų revoliucijos metu 
pusnuogės moters — proto simbolio! — pasodinimu ant 
altoriaus, tai čia buvo tik liturginė užbaiga anų ilgų 


* Cit. E. R. Curtius, Dižapas* ebB Literatur und lateinisches 
Mittelalter, 322 p. Bern 1948. 

pastangų, kurios teorijoje išvystė gnoseologiją, praktikoje 
— situacijos moralę, estetikoje — subjektyvinį moderninį 
meną, savo viršūnės pasiekusį abstraktinėje dabarties ta- 
pyboje, visiškai netekusioje objekto. Vakarų mokslo ke- 
lias aiškiai 6jo Viešpaties sukurtos ir Jį reiškiančios tik- 
rovės neigimo linkme. 

Be abejo, reikėjo keletos šimtų metų, kad šio neigimo 
išplaukos pasidarytų taip labai regimos, kaip jos yra re- 
gimos šiandien. Vakarų pažinimas, prasidėjęs prometejiš- 
ku ryžtu pagrobti iš dangaus ugnį ir padaryti žmones jos 
pagalba laimingus, pasibaigė žmogiškosios nuogybės pa- 
regėjimu. Išdidžiai savo sąmonėje pakilęs ir Hegelio f.10- 
sofijoje net susiabsoliutinęs žmogus galop prisipažino, kad 
“jo būtis (Dasein) krinta į nesavos kasdienybės bedugnę 
ir niekybę""!. Egzistencinė filosofija atidarė akis, parody- 
dama, kad žmogiškoji būtis nesilaiko pati savimi, todėl 
negali savo sąmone savęs pačios nė grįsti; kad ji visados 
stovi priešais nebūtį ir todėl yra ištikta baimės; kad ji 
tiesiog stebėte stebisi, jog būna — taip labai ji jaučiasi 
esanti nuoga ontologiniame savo pagrinde. Ankstesnė vi- 
lionė tapti dievišku pažinimo akte dabar atrodo beveik 
kaip pasityčiojimas iš visos žmogiškosios egzistencijos. 
Šiandien mes aiškiai regime, kad pažinimas nėra 
buvimas; kad buvimo kelias nėra sąmonės kelias; 
kad sokratiškas pažinimo sutapdymas su dorybe žemės gy- 
venime nepasiteisina. Augant dogmatiniam Apreiškimo 
pažinimui, Vakaruose augo ir bedievybė. Didėjant dorovės 
specialistų skaičiui, didėjo ir nuodėmės plitimas ligi visiško 
nejautimo, kas ji yra savyje. Aštrėjant teisinei sąmonei, 
darėsi vis ryškesnis kiekvienos teisės laužymas pačiu bru- 
taliausiu būdu. Kilnėjant žmogaus asmens sampratai, žen- 
gė kartu visiškas jo nužmoginimas ir sutrypimas. Prara- 
ja tarp pažinimo ir buvimo pasidarė mūsų laikais tokia gili, 
kaip niekad žmonijos istorijoje nėra buvusi. 


* M. Heidegger, Sein und Zeit, 178 p. Tuebingen 1949. 

Nenuostabu todėl, kad aiškiaregės sielos jautė šį ne- 
išvengiamą mokslo išsivystymą jau iš pat pradžios. Jos 
jautė, kad Dievo pasaulio pavertimas žmogiškosios sąmo- 
nės objektu, užuot jį laikius Viešpaties garbės bei didybės 
ženklu bei šaukliu, yra didžiulis perversmas žmogaus dva- 
sioje; kad šiuo keliu eidamas, žmogus netrukus paregės 
visos savo kultūros sudužimą; kad tai yra nusilenkimas ro- 
jaus žalčio vilionei, vedančiai į mirtį. šv. Pranciškus kaip 
tik buvo vienas iš tokių šviesiaregių, todėl vienas iš pa- 
čių ryškiausių Vakarų kultūros įspėjėjų. Jo kova prieš 
mokslą savame ordine buvo savaiminga pastanga apsau- 
goti brolius nuo pasitikėjimo apgaulinga pažinimo galybe. 
Tai buvo pastanga išlaikyti gyvą tikrai religinį būties per- 
gyvenimą bei pažinimą, būtent, būties kaip Dievo liudyto- 
jos. Juk ne tas pat yra pergyventi čriuką kaip naminį gy- 
vulį, duodantį mėsos bei vilnų, ir kaip Dievo Avinėlio iš- 
raišką; ne tas pat yra sodinti palangėje lelijų kaip kvap- 
nių gėlių pavakarės nuotaikai ir kaip Mergelės Marijos 
simbolių; ne tas pat yra praustis vandeniu kaip H+0 jun- 
giniu ir kaip elementu pirmapradei nuodėmei nuvalyti 
Krikšto sakramente. Moksliniam pažinimui pasaulis iš- 
sisemia savo regimybe. Tuo tarpu religinis pažinimas už 
šitos regimybės jaučia aukštesnę tikrovę. Daiktų regimy- 
bės su jos dėsniais ir skaičiais jis neneigia. Tačiau ties ja 
ir nepasilieka. Daiktų regimybė religiniam pažinimui yra 
tiktai ženklas bei nurodymas. Bet jeigu žmogus visą sa- 
vo sąmonę sutelkia prie mokslinio pažinimo, tuo pačiu jis 
sustoja prie šios daiktų regimybės ir pameta iš akių aną 
aukštesnę tikrovę, kuri krikščioniui visados turi būti jo 
kelio gairė, tačiau kuri mokslo apimtoje sąmonėje vis la- 
biau pradeda darytis nebereali. Štai kodėl šv. Pranciškus 
ir sakydavo, kad raštų pažinimas Dievo meilės ir maldin- 
gumo ne tik nepadidina, bet, priešingai, jų žinovus padaro 
šaltus ir tuščius, kadangi juos nuveda į daiktų regimybę 
ir atitraukia nuo to, kas glūdi anapus. Naikindamas simbo- 
linį būties pergyvenimą,— mokslas esmingai yra bet kokio 

simboliškumo priešas —, mokslinis pažinimas savaime už 
trenkia žmogui duris į trasncendentinę sritį. 

Todėl šv. Pranciškaus kova prieš mokslą anaiptol ne- 
buvo negatyvi. Ji reiškė ne tiek šventojo nusistatymą 
prieš mokslinį pažinimą, kiek rungtynes už simbolinio 
būties pergyvenimo bei svarstymo išlaikymą, nes, Aristo- 
teliui prisikeliant, šis pergyvenimas pradėjo vis labiau 
silpti ir galop vėliau visiškai žlugo. Asyžiaus šventasis 
jautė šio žlugimo artėjimą, todėl mėgino sukurti pras- 
tuolių ordina pasaulinio mokslo prasme, tačiau gilia- 
žiūrių žmonių ordina religinio pažinimo prasme. Pran- 
ciškonų bendruomenė turėjo pratęsti ir išlaikyti viduram- 
žišką pasaulio pergyvenimą, kuriam, kaip sakėme, kiek- 
vienas padaras buvo tarsi knyga, pasakojanti apie Dievą; 
tarsi paveikslas, rodąs Jo pėdsakus kūrinijoje; tarsi veid- 
rodis, atspindįs Jo galybę, Jo meilę, Jo išmintį ir Jo ap- 
vaizdą. Vėlesnis pranciškonų apsisprendimas už Platoną 
iš dalies išgelbėjo šitokį pasaulio supratimą, nes platoniš- 
kasis būties pergyvenimas labiausiai yra priartėjęs prie 
religinio pergyvenimo; bet tik iš dalies, nes Platonas 
nera krikščionis, ir jo mokslas nėra Evangelija. Tuo tarpu 
šv. Pranciškus norėjo Evangelija pagrįsti ne tik praktinį 
žmogaus elgesį gyvenime, bet ir jo teorinį santykį su bū- 
timi. Jis norėjo, kad ir žmogaus pažinimas būtų evangeliš- 
kas, kad ir savo sąmonės aktuose krikščionis būtų veda- 
mas evangeliškojo žvilgio į būtį. 

O šis žvilgis Evangelijoje yra išreikštas labai aiškiu, 
paties Kristaus pasakytu nurodymu: “Žvilgterčkite į dan- 
gaus sparnuočius. .. Įsižiūrėkite į laukines lelijas" (Mat 
6,26 ir 28) — ne kaip į paukščių ar augmenų rūšį, ne 
kaip į ekonomines vertybes, net ne kaip į visuotinio grožio 
apraiškas, bet kaip į dangiškojo Tėvo globo- 
tinius, kuriuos jis peni ir dengia. Pasaulis Evan- 
gelijos šviesoje nėra pati savyje užsi- 
baigianti regimybė, bet Viešpaties liu- 
dytojas kiekvienu savo padaru. Pranciško- 

nų ordinas turėjo būti šio liudijimo teorinė objektyvacija 
istorijoje. Jis turėjo išvystyti ne mokslinį pažinimą, kuris 
tiria daiktų regimybę, bet religinį, kuris atskleidžia daiktų 
nurodomą dieviškąją tikrovę. Šv. Pranciškus jautė, kad 
su mokslinio pažinimo brovimusi į jo ordiną silpnėja re- 
liginis pažinimas ir kad tuo būdu jo vienuolija tolsta nuo 
pirmykščio savo pašaukimo vykdyti Evangeliją visame 
žmogiškojo gyvenimo — tiek praktinio, tiek teorinio — 
plote. Štai kodėl jis taip griežtai kovojo prieš išlavintų 
brolių kėslus, prieš knygas, prieš studijų namus, prana- 
šaudamas, kad visi šie dalykai kada nors sunyks savo nie- 
kingume, ir pranciškonų ordinas grįš “prie pirmykščio 
savo pašaukimo" (Spec. perf. 230). Tai nebuvo kova už 
tolstojišką apsiprasčiokinimą, bet tai buvo kova už “Die- 
vo galybę ir Dievo išmintį" (1 Kor 1,24); ne kova prieš 
kultūrą, bet kova už religiją kultūroje, už Dievo pėdsakus 
pasaulyje, už Viešpaties paveikslą žmoguje. 

KETVIRTAS SKYRIUS 


ŠVENTASIS PRANCIšKUS 
SU DIEVU 


I. BAŽNYčIŲ ATSTATYMAS 


1. Religinė šv. Pranciškaus veikla prasidėjo, pavir- 
šium žiūrint, nereikšmingu, tačiau savo esmėje gilios sim- 
bolinės prasmės turinčiu darbu, būtent: apleistų ir 
apirusių bažnytėlių atstatymu. Grįžęs iš 
Spoleto, kur, kaip minėta, jam paaiškėjo, kad jis turįs 
tarnauti ne Walterio de Briennes kariuomenėje, bet di- 
džiojo Valdovo rinktinėje dangaus karalystei kurti, Asy- 
žiaus šventasis ilgai dar blaškėsi ir kentėjo, negalėdamas 
rasti tikro savo kelio ir aiškaus užsiėmimo. Jis jautė, kad 
Viešpats jį kažkam šaukia. Bet kam, jis dar nežinojo. 
Taip savo viduje besikamuodamas, sykį jis užsuko į San 
Damiano bažnytėlę pasimelstų ir paprašytų Dievą, kad šis 
apšviestų būsimą jam kelią ir pasakytų, ką reikia daryti. 
Besimelsdamas staiga išgirdo balsą, einantį nuo altoriuje 
kybančio kryžiaus: “Pranciškau, argi nematai, kaip labai 
yra apirę mano Namai? Eik ir atnaujink juos!" (Tres socii 
43). Šventasis apsidairė: iš tikro, San Damiano koplytėlė 
buvo labai apleista. Visur pilna dulkių ir voratinklių, 1u- 
bos įlinkusios, sienos iškrypusios, visas pastatas pašlijęs. 
Drebėdamas prabilusio Dievo akivaizdoje, šv. Pranciškus 
atsakė: “Mielai, Viešpatie, padarysiu, ko nori" (Tres socii 
43). Išėjęs iš bažnyčios ir radęs ant suolo sėdintį kleboną, 
jis išsitraukė piniginę ir padavė jam stambų pinigą, kad 
nupirktų altoriaus lempelei aliejaus: “Prižiūrėkite, kad 

prieš kryžių lempelė visados degtų. Kai šiuos išleisite, duo- 
siu daugiau, kiek bus reikalinga" (Tres socii 43). 

Vis dėlto šv. Pranciškus matė, kad jo turimų pinigų 
koplytėlei atnaujinti neužteks. Todėl greitai parbėgo na- 
mo, parinko keletą ritinių geros medžiagos — jo tėvas bu- 
vo juk tekstilės pirklys —, sukrovė juos ant arklio ir išvy- 
ko į Foligno, kur viską pardavė — ne tik medžiagas, bet 
ir arklį, o su pinigais grįžo pėsčias prie San Damiano, nu- 
ejo pas tą patį kleboną ir šį sykį pasiūlė jam jau stambią 
pinigų sumą koplytėlei atstatyti. Tačiau klebonas pinigų 
nepriėmė. Smulki auka lempelės aliejui jam buvo supran- 
tama. Bet stambi suma pasirodė įtartina. Todėl jis ją 
atstūmė, ir šv. Pranciškui nebeliko nieko kito, kaip tik pa- 
čiam rūpintis bažnytėlės atnaujinimu. Ir jis tuoj pradėjo 
darbą. Išėjęs į miestą, šaukė žmonėms: “Kas duos vieną 
akmenį, gaus užmokestį danguje. Kas duos du, gaus dvi- 
gubai; kas tris, trigubai" (Tres socii 51), Žmonės vieni iš 
jo tyčiojosi, kiti davė prašomų akmenų, o šventasis, jų 
prisirinkęs, tempė juos prie San Damiano, tašė, lygino ir 
mūrino. Praeiviams, sustojusiems pasižiūrėti, ką čia šis 
keistuolis dirba, šventasis atsakydavo: “Geriau ateikite 
ir padėkite man atstatyti šventojo Damiano bažnyčią" 
(Joergensen 64). 

Baigęs darbą prie San Damiano, šv. Pranciškus ėmė- 
si atnaujinti seną San Pietro benediktinų bažnyčią. Po jos 
€jo eilė mažytei, bet jau visai bebaigiančiai grūti Porciun- 
kulės koplytėlei, pašvęstai Mergelės Marijos garbei. Ši 
koplytėlė buvo tokia mažutė ir tokia paprastutė, jog ji vir- 
to simboliu visam šv. Pranciškaus gyvenimui. Prie jos 
jis nutarė pasistatyti lūšnelę — pirmąjį savo “vienuolyną 
— ir apsigyventi. Porciunkulės lankytojams vėliau jis iš- 
gavo iš popiežiaus tokius pat atlaidus, kaip ir šventosios 
Žemės piligrimams. Tai buvo pirmosios trys šv. Pranciš- 
kaus atstatytos bažnyčios. Tačiau ir vėliau jis šio darbo 
nemetė. 1213 metais jis pastatė Mergelės Marijos bažny- 
čią tarp San Gemini ir Porcaria; 1216 metais stipriai pri- 

sidėjo, atnaujinant Santa Maria del Vescovado bažnyčią 
Asyžiuje. — Šventasis taip pat nepakentė, kad bažnyčios 
būtų apleistos švaros prasme. Nesykį, eidamas sakytų 
pamokslo, jis imdavo su savimi šluotą ir pirma bažnyčią 
išsišluodavo, o paskui skelbdavo Dievo žodį. Taip pat ne- 
kartą jis susikviesdavo apylinkės kunigus ir mokydavo juos 
švariai laikyti altorius, indus, drabužius, apskritai visa, 
kas yra susiję su šventomis paslaptimis. Dievo Namai tu- 
rėjo būti pirmaeilis Dievo tarnų rūpestis. 

Šitokiu tad būdu šv. Pranciškus pradėjo vykdyti Nu- 
kryžiuotojo balsą, liepiantį eiti ir atstatyti griūvančius Jo 
Namus, Nėra abejonės, kad minėti Kristaus žodžiai turė- 
jo gilesnės prasmės: jie kvietė šventąjį atnau- 
jinti ne tiek bažnyčią kaip pastatą, kiek 
Bažnyčią kaip bendruomenę. šv. Pranciškus 
turėjo tapti ne bažnyčių mūrintoju, bet istorinio krikščio- 
niškojo gyvenimo taisytoju. Tą patį reiškė ir pop. Inocento 
1II sapnas, kuriame Bažnyčios galva regėjo svyruojančią 
Laterano baziliką ir ją savo petimi paremiantį mažą, liesą, 
virve persijuosusį žmogelį. Šiandien po septynių šimtų 
metų mes aiškiai matome, kad ir Kristaus kvietimas, ir 
popiežiaus sapnas yra įvykę: šv. Pranciškus iš tikro buvo 
Bažnyčios atstatytojas, tačiau dvasine prasme. Jo įdiegta 
krikščioniškajam gyvenimui dvasia atitiesė pavojingą ano 
meto linkmę, grėsusią Bažnyčiai pakrikimu. Štai kaip pop. 
Pijus XI vaizduoja šv. Pranciškaus laikų krikščionis: 
“Tarp ponų ir tarnų, tarp didžiųjų ir mažųjų, tarp savi- 
ninkų ir nuomininkų buvo susidariusios tokios didelės skir- 
tybės, jog jos buvo tiesiog pasityčiojimas iš bet kokio 
žmogiškumo. Vargšai buvo galingųjų spaudžiami ir ne- 
baudžiamai kankinami. Visi, kurie tik nepriklausė prie 
paties žemiausiojo luomo, buvo pilni savimeilės ir gobšumo. 
Jie rūpinosi tik savo pačių reikalais, degdami nepasotina- 
mu turto troškuliu. Tiesa, kaikuriose vietose buvo išleista 
įstatymų, draudžiančių liuksusą, bet jų niekas nepaisė. 
Kiekvienas didžiavosi drabužių puošnumu ir pramogų di- 

dingumu. Neturtas ir neturtėliai buvo niekinami. Raup- 
suotiesiems, kurių tuomet buvo daug, žmonės pasidarė ne- 
bejautrūs ir kietaširdžiai. Jie išskirdavo juos iš bendruo- 
menės ir palikdavo likimui. Nuo šio besaikio atsidėjimo že- 
mės gėrybėms ir džiaugsmams nebuvo laisvi net ir tie, ku- 
rie pagal savo sąžinę turėjo vesti rimtą gyvenimą, nors 
daugelis dvasiškių ir buvo verti pagarbos. Buvo nueita 
net taip toli, jog kiekvienas stengėsi išspausti kuo didžiau- 
sių pajamų, iš kur tik begalėdamas. Net prievarta pasi- 
darė kelias pinigams įsigyti. Buvo lupikaujama skolinant, 
buvo perkamos vietos, titulai, teisės, net bausmės atleidi- 
mas už nusikaltimus. Visomis priemonėmis buvo stengia-' 
masi pasididinti privatinę nuosavybę, siekiančią neleistino 
laipsnio. .. Vienuolynai, nešę tokių puikių vaisių, buvo ėda- 
mi šio pasaulio dulkių, neturėdami jėgos sėkmingai joms 
atsispirti. Naujai įsteigtieji vyrų ordinai, tiesa, kiek pa- 
kėlė bei sustiprino bažnytinę drausmę, tačiau nusmukusi 
bendruomenė reikalavo žymiai gausesnio šviesos bei mei- 
lės šaltinio"'*?, 

Šitas šaltinis kaip tik ir buvo šv. Pranciškus su savo 
vienuolija. Jis buvo “tasai vyras, kuris, — kaip sako tas 
pats pop. Pijus XI, — buvo Viešpaties pasiųstas perkeisti 
ne tik savo neramiam laikui, bet ir visų amžių krikščioniš- 
kajai bendruomenei" (ten pat nr. 2). Jeigu jo įsteigti pir- 
mieji du vyrų ir moterų (šv. Kliaros) ordinai apsirėžė dau- 
giau tais, kurie norėjo siekti aukštos tobulybės, tai trečia- 
sis ordinas (tretininkai) nešė atsinaujinimo dvasią į pla- 
čius pasaulyje gyvenančių ir veikiančių žmonių sluogsnius, 
keisdamas juos pagal Evangeliją. “Šiuo būdu, — sako 
pop. Pijus XI, — buvo atnaujinta žmonių bendruomenė. 
Krikščioniškosiose tautose plito ir regimai augo veikalas, 
kurio steigėjas ir tėvas buvo šv. Pranciškus. Atgailos dva- 
sia ir papročių skaistumas žmonėse vėl įsigalėjo. Ne tik 
popiežiai, kardinolai ir vyskupai, bet taip pat karaliai ir 


=“ Encikl. Rite expiatis nr. 11. 

valdovai, kurių keletas yra pasiekę šventųjų garbės, uoliai 
segėsi trečiojo ordino ženklus, gerdami į save su tretininkų 
dvasia ir Evangelijos išmintį. Gražiausios dorybės pražydo 
nauju puošnumu bendruomenėje. Žemės veidas iš tikro 
buvo atnaujintas" (ten pat nr. 36). Todėl istorinėje per- 
spektyvoje svarstant šv. Pranciškaus vaidmenį Bažnyčioje, 
darosi aišku, kad Nukryžiuotojo kvietimas eiti ir atnaujinti 
Jo Namus buvo taikomas ne San Damiano koplytėlei, bet 
visai Bažnyčiai kaip bendruomenei, pilnai voratinklių ir 
dulkių. Šią bendruomenę išvalyti ir buvo tikrasis Asy- 
žiaus šventojo pašaukimas. 

Todėl mums darosi tiesiog nuostabu, kad pats šv. 
Pranciškus anuos Kristaus žodžius suprato tiesiogine 
prasme ir griebėsi ne pakaitų krikščioniškosios bendruo- 
menės gyvenime, o ėmė rinkti akmenis ir mūryti apirusią, 
visų pamirštą ir nereikšmingą San Damiano koplytėlę. Kas 
tai buvo: šventojo naivumas ar įžvalga į tikrąjį Bažnyčios 
atnaujinimo būdą? Nukryžiuotojo žodžių nesupratimas ar 
kaip tik giliausios jų prasmės atskleidimas? 

2. Paprastai bažnyčia yra vadinama maldos na- 
mais. Į šį jos bruožą yra nurodęs ir pats Kristus pirklių 
išvarymo scenoje. Žydų Velykų metu, atėjęs į Jeruzalės 
šventyklą, Jis rado joje “parduodančių jaučius, avis ir kar- 
velius ir sėdinčių pinigų mainininkų. Pasidaręs tarsi rim- 
bą iš virvelių, Jis išvarė visus iš šventyklos, taip pat avis ir 
jaučius, išbarstė mainininkų pinigus ir išvartė stalus" (Jon 
2,13-15), pastebėdamas: “Mano Tėvo namai yra maldos 
namai, o jūs padarėte iš jų galvažudžių lindynę" (Luk 
19,46). Prekiauti šventykloje nedera todėl, kad malda 
ir prekyba yra prieštaraujantieji žmo- 
giškosios egzistencijos aktai. Malda krei- 
pia mūsų dvasios žvilgį į anapus, į Viešpatį, į Jo Apvaizdą; 
ji žadina mūsų pasitikėjimą Dievu; ji paveda mus Jo glo- 
bai. Maldoje mes išeiname iš savęs, kad gyventume savo 
Kūrėju. Tuo tarpu prekyba sutelkia mus aplinkui šiapusi- 
nę tikrovę; ji pastato mūsų dėmesio centran daiktą; ji ke- 

lia pasitikėjimo mumis pačiais, mūsų sugebėjimais, mūsų 
apsukrumu. Prekyboje mes apsivyniojame aplinkui save 
tarsi vijoklis aplinkui medžio kamieną. Kiek malda daro 
žmogų nusižeminusį ir kuklų, tiek prekyba verčia jį pui- 
kuoliu ir net akiplėša. Prekiauti tad šventykloje reiškia 
įnešti į ją visus šiuos žemiškuosius elementus ir paversti 
ją “galvažudžių lindyne", nes savęs teigimas yra 
kito žudymas. Pirkliai prekiauja, pasak Apreiškimo, 
ne tik auksu ir sidabru, vynu ir aliejumi, miltais, kviečiais 
ir galvijais, bet ir Žmonių sielomis (plg. Apr 18, 
13). Jų prekybos centras, tasai pasaulinis miestas, “turįs 
viešpatavimą ant žemės karalių" (Apr 18,18), yra sutep- 
tas krauju “pranašų ir šventųjų ir visų, kurie yra nužudy- 
ti žemėje" (18,24). Todėl prekybos lizdo pavadinimas 'gal- 
važudžių lindyne' yra iš tikro jo esmės atskleidimas; es- 
mės, kuri yra priešinga šventyklos esmei. šventykloje tu- 
ri susibėgti ne pasaulio rūpesčiai bei reikalai, ne žmonių 
kova už būvį, bet anapusinio gyvenimo ilgesiai aukų ir 
maldų pavidalu. 

Vis dėlto maldos namų sąvoka bažnyčios neišsemia. 
Tai taip pat yra nurodęs Kristus. Atsisėdęs sykį prie Jo- 
kūbo šulinio Sikaro mieste Samarijoje, Jis buvo vienos mo- 
ters samarijietės paklaustas, kur reikia garbinti Dievą. 
“Mūsų tėvai garbindavo šitame kalne; jūs gi sakote, Jeru- 
zalėje. Tada Jėzus jai atsakė: “Moteriške, tikėk manim, 
ateina valanda, kada jūs nei šitame kalne, nei Jeruzalėje 
negarbinsite Tėvo... Ateina valanda ir dabar jau yra, kai 
tikri garbintojai garbins Tėvą dvasia ir tiesa, nes ir Tėvas 
jieško tokių garbintojų. Dievas yra dvasia, ir jo garbin- 
tojams reikia garbinti dvasia ir tiesa" (Jon 4,21-24). šiuo 
atsakymu Kristus nurodė, kad melstis Viešpačiui, Jį gar- 
binant ir Jam dėkojant, galima visur ir visados; kad malda 
nesanti surišta su kuria nors specialia vieta; kad ji esanti 
dvasios apraiška, pagrįsta tiesos išpažinimu bei vykdymu. 
Maldos erdvė yra visa žmogiškosios eg- 
zistencijos erdvė. Bet jeigu taip, tuomet bažnyčia 

yra kažkas daugiau, negu tik maldos namai. Bažnyčią kaip 
maldos namus gali pavaduoti bet kas: darbo kambarys, 
kalinio vienutė, miškas, laukas, net kelias ir gatvė. Tačiau 
tai dar nereiškia, kad bažnyčia dėlto netektų prasmės ir 
pasidarytų nereikalinga. Nors pirmųjų amžių krikščionys 
gerai žinojo, kad Tėvą reikia garbinti dvasia ir tiesa, vadi- 
nasi, kad melstis galima visur ir visados, tačiau, gavę lais- 
vę, jie tuojau pradėjo statyti bažnyčių — ne todėl, kad jų 
maldos kitose vietovėse būtų buvusios netikros ar mažiau 
tobulos, bet todėl, kad jie jautė, jog bažnyčia krikščionies 
egzistencijoje vaidina tokį vaidmenį, kurio niekas kitas 
pavaduoti negali. Bažnyčia yra sudedamasis šios egzis- 
tencijos pradas, be kurio žmogus pasiklysta — net ir savo 
maldose. Šis pirmųjų krikščionių elgesys ryškiai rodo, 
kad malda bažnyčiai sudaro tiktai vieną jos bruožą, baž- 
nyčios esmės neapimantį ir neišsemiantį. 

Mūsų laikais šis bruožas, tiesa, yra pasidaręs labai 
pastebimas, nes mes į bažnyčią žiūrime beveik grynai tik 
sielovadiniu atžvilgiu. Bažnyčia mums yra vieta, kur ti- 
kintieji priiminėja sakramentus, klauso Dievo žodžio, mel- 
džiasi. Todėl naujas bažnyčias statome šiandien tik ten, 
kur to reikalauja sielovados tikslingumas. Kai atsiranda 
pakankamas tikinčiųjų skaičius, kuris sunkiai tegali pa- 
siekti senąją bažnyčią, arba kai ši pasidaro per ankšta dėl 
parapijiečių prieauglio, tuoemet mes statome naują. Da- 
bartinis bažnyčių tinklas yra apsprendžiamas tikslingumo. 
Tačiau seniau buvo visai kitaip. Seniau bažnyčios buvo 
statomos visai dėl ko kito. Atsistokite Kauno Rotušės aikš- 
tėje ir apsidairykite: jūs pamatysite keturias bažnyčias— 
katedrą, Vytauto, Jėzuitų ir šv. Trejybės. Visos jos yra 
sutelktos aplinkui vieną nedidelę aikštę ir viena nuo kitos 
nutolusios šimtą kitą metrų. Sielovadinio tikslingumo at- 
žvilgiu tai išaiškinti negalima. Atsimenant, kad Kaunas 
šių bažnyčių statymo metu buvo mažas, visam jo senamies- 
čiui būtų pakakę vienos, daugiausia dviejų bažnyčių. Tuo 
tarpu jame be šių keturių randame dar Seminarijos ir Be- 

nediktinių bažnyčias, vadinasi, iš viso šešetą. Taip pat ne- 
galima to išaiškinti nė atskirų religinių bendruomenių, kaip 
vienuolijų (jėzuitų, benediktinių) ar seminarijos reikalais, 
nes šios bažnyčios yra ne mažos koplytėlės, skirtos užda- 
ram rateliui, bet didžiuliai pastatai, atviri visiems. Ir taip 
yra ne tik Kaune. Taip yra ir Vilniuje, ir kituose senuo- 
se Europos miestuose, kuriuose nesykį randame bažnyčią 
prie bažnyčios. 

Šitoks sielovadinio tikslingumo atžvilgiu nesupranta- 
mas ir net nepateisinamas bažnyčių tankumas rodo, kad 
seniau žmonės bažnyčią pergyveno kitaip, negu dabar; 
kad jiems šis pastatas reiškė žymiai daugiau, negu tik mal- 
dos namus, negu tik vietą Dievo žodžiui išgirsti ar sakra- 
mentams priimti. Šiandien mes matuojame bažnyčias 
žmogaus reikalais — tegu ir religiniais, todėl pagal 
juos kuriame bažnyčių tinklą, saikingą ir apskaičiuotą. 
Bet senesniaisiais amžiais šį tinklą apsprendė kažkokie ki- 
toki, kažkokie objektyviniai reikalai. Jeigu aplin- 
kui nedidukę Kauno Rotušės aikštę galėjo išdygti keturios 
bažnyčios, tai yra ženklas, kad ano meto krikščionys auko- 
jo savo turtą ir savo triūsą ne maldos namams statyti 
(melstis jie galėjo pirmojoje), bet kažkam kitam, nors 
sielovados atžvilgiu ši auka ir buvo netikslinga. 

Bažnyčios esmę galima suprasti, tik atsimenant, kad 
jiyra Dievo Namai. Maldos namai nėra tas pat, kas 
ir Dievo Namai. Tai esame patyrę mes patys tremtyje, 
kilnodamiesi iš vienos stovyklos į kitą. Šiose stovyklose ne- 
visur buvo Dievo Namai. Tačiau labai retoje nebuvo mal- 
dos namų. O šie maldos namai buvo padaromi iš didesnių 
kambarių, kuriuose rytą būdavo laikomos Mišios, sakomi 
pamokslai, dalinami sakramentai. Vėliau jie virsdavo vėl 
miegamaisiais, valgyklomis, susirinkimų ir net pasilinks- 
minimų salėmis. Niekas šių kambarių nevadino bažnyčio- 
mis, nes juose buvo tik meldžiamasi, bet juose negyveno 
Dievas. Pastatas virsta bažnyčia tik tada, kai jis yra 
skiriamas ne tik žmogui melstis, bet ir Dievui gyventi. 

Kad bažnyčia esmingai yra Dievo Namai, tai nurodė 
mums Kristus toje pačioje pirklių išvarymo scenoje. Vary- 
damas jaučių pardavinėtojus ir pinigų mainininkus iš šven- 
tyklos, Jis pastebėjo jiems: “Nedarykite iš mano Tėvo 
Namų prekybos namų" (Jon 2,16). Prekiauti šventyklo- 
je nevalia todėl, kad ji yra maldos namai, bet maldos na- 
mai ji yra todėl, kad ji yra dangiškojo Tėvo Namai. šven- 
tykloje gyvena Viešpats, todėl žmogus čia turi jaustis sto- 
vįs Visagalio akivaizdoje. Jis turi šią vietą pergyventi 
kaip šventą, nes kur tik žmogus susiduria su Dievu, 
ten šio susidūrimo erdvė pasidaro neliečiama nepašvęstų 
rankų ir nepašvęstų daiktų ar veiksmų. Kai Mozė nusi- 
varęs savo uošvio Jetro avis į dykumas, pamatė degantį 
ir nesudegantį krūmą, tarė sau: “Eisiu ir pažiūrėsiu šio 
nuostabaus reginio, kodėl krūmas nesudega" (2 Moz 3,3). 
Tačiau prisiartinęs jis išgirdo balsą: “Neik artyn! Nu- 
siauk apavą nuo savo kojų, nes vieta, kur stovi, yra šventa 
žemė" (3,5). Mozė buvo vedamas smalsumo ,vadinasi, pro- 
faninio motyvo, todėl negalėjo įžengti į šią Viešpaties re- 
gimybe pašvęstą erdvę. Jis turėjo nusiauti kojas, vadina- 
si, palikti tai, kas nepriklauso prie jo prigimties, nes Die- 
vo akivaizdoje žmogus gali pasirodyti 
tik toks, koks yra savyje, nepridengtas jokiais 
jam svetimais pradais. Visa, kas žmogų skiria nuo Dievo, 
kas atsistoja, tarsi siena, tarp jo ir Viešpaties, kas skirta 
ne Jam, bet pasauliui — visa tai turi būti palikta anapus 
šios pašvęstosios vietovės. Jeigu bažnyčia yra Tėvo Na- 
mai, tuomet žmogus joje turi jaustis ir elgtis visai kitaip, 
negu žmogaus namuose. Jis turi palikti už durų visa, kas 
yra pasauliška, nes ne jis yra šių Namų šeimininkas. Mal- 
dos nuotaika yra vienintelis dalykas, kurį žmogus gali pasi- 
imti, žengdamas į bažnyčią. štai kodėl Kristus taip aštriai 
sudraudė pirklius Jeruzalės šventykloje. Bažnyčia 
kaip maldos namai yra jos kaip Dievo 
Namų pojustinis išsiskleidimas. 

Tačiau kaip tai įvyksta, kad medžiaginis pastatas — 

nykstantis ir praeinantis — virsta Dievo Namais? Argi 
šv. Povilas nėra graikams jų areopage aiškiai pasakęs, kad 
“dangaus ir žemės Viešpats negyvena rankų darbo šven- 
tyklose" (ApD 17,24) ? Kokiu tad būdu mūsų pačių pada- 
ras gali tapti Dievo buveine? Ką visa tai reiškia: tikrovę 
ar iliuziją? 

3. Prasmingos šiam klausimui šviesos meta karaliaus 
Dovydo pasiryžimas pastatyti Dievui Namus ir Dievo at- 
siliepimas į šį pasiryžimą. Apraminęs savo priešus ir ga- 
lėdamas taikiai gyventi, Dovydas tarė kartą pranašui Na- 
tanui: “Žiūrėk, aš gyvenu kedrų namuose, o Dievo skry- 
nia stovi po gyvulių kailiais" (2 Kar 7,2). Tuo jis norėjo 
pasakyti, kad netinka, jei žmogaus gyvenamieji namai yra 
pranašesni už Dievo Namus; kad Viešpats taip pat turįs 
gyventi tikruose pastatuose, vertuose Jo garbės ir didybės. 
Bet Dievas per pranašą Nataną Dovydui atsakė: “Nuo tos 
dienos, kai Izraelio vaikus išvedžiau iš Egipto žemės, ne- 
gyvenau jokiuose namuose, o tik buvojau palapinėse ir 
užeigose. Ir argi aš kurioje nors vietoje, per kurią keliavo 
Izraelio vaikai, pasakiau nors žodį kuriai nors Izraelio gi- 
minei: Kodėl nepastatote man namų iš kedrų?" (7,6-7). 
Viešpaties atsakymas yra labai būdingas. Jis mums at- 
skleidžia du dalyku. Iš vienos pusės Dievas aiškiai sako, 
kad Jis nereikalauja, jog žmogus Jam sta- 
tytų rūmus. Viešpats pasitenkina, buvodamas pala- 
pinėse ir užeigose. Todėl Jis nė Dovydui nedaro priekaiš- 
to, jei šis pasistatydino kedrų namus, o Sandoros skrynią 
tebelaiko po gyvulių kailiais. Priešingai, Dievas tuo yra 
net patenkintas, nes Izraelis dar nera, kaip reikia, žadėto- 
joje Žemėje įsikūręs, todėl ir Sandoros skrynia dar nėra 
radusi pastovios vietos. Ji yra padėta palapinėje kaip iš- 
raiška Izraelio gyvenimo nepastovumo. Viešpats nori gy- 
venti taip, kaip gyvena žmonės. Jis nori kartu su jais ke- 
liauti ir vargti. Kedrų namai būtų dar per ankstyvi. Jie 
per daug išskirtų Viešpaties buveinę iš žmonių palapinių. 
Karalius gali išsiskirti, bet ne Dievas, kuris yra “netoli 

nuo kiekvieno mūsų" (ApD 17,27). Kedrų namai tik pa- 
kenktų šitam artumui ir padarytų Viešpatį neprieinamą, 
kaip karalių. Štai kodėl Dievas nepriėmė Dovydo pasiūly- 
mo ir per pranašą Nataną pasakė, kad Dovydas Jam namų 
nepastatys. Priešingai, Viešpats įkurs Dovydui na- 
mus karališkosios giminės prasme (plg. 2 Kar 7,11). 

Iš kitos tačiau pusės, šis Dievo atsakymas nepanei- 
giamai rodo, kad Viešpats gyvena ir nori gy- 
venti tarp žmonių. Jis gyvena žmonių pagaminto- 
se ir jų nurodytose buveinėse: palapinėse, užeigose, šven- 
tyklose. Visiškai Dovydo pasiūlymo Dievas neatmetė. Jis 
tik nurodė, kad kedrų namus kol kas dar nedera statyti 
ir kad pats Dovydas jų nepastatys. Tačiau tasai, kuris iš jo 
kils ir sutvirtins savo karalystę, “pastatys mano vardui 
namus" (7,13). Tai turėjo būti karalius Saliamonas, kuris 
iš tikro pastatė Viešpačiui puikią šventyklą ir tuo būdu 
nurodė Sandoros skryniai jau pastovią vietą. Tuomet 
Dievas iš palapinių ir užeigų persikėlė į kedrų namus ir pa- 
sirodęs Saliamonui pasakė: “Aš išgirdau tavo maldą bei 
tavo prašymą ir pašvenčiau namus, kuriuos man pastatei. 
Juose aš įtvirtinau savo vardą amžiams, o mano akys ir 
širdis pasiliks juose visas dienas" (3 Kar 9,3). Be abejo, 
šis Viešpaties pasilikimas Saliamono šventykloje nebuvo 
asmeninė prezencija, bet tiktai simbolinis susi- 
jimas su Jo paties duotais ir Mozės užrašytais įstatymais 
ant dviejų akmeninių plokščių, padėtų į Sandoros skrynią. 
Sandoros skrynia buvo Dievo apsigyvenimo ženklas; tik 
ženklas, nes tikroviškai Dievas šioje erdvėje dar ne- 
gyveno. Šia prasme šv. Povilas graikams ir kalbėjo, kad 
“Viešpats negyvena rankų darbo šventyklose" (ApD 17, 
24), norėdamas tuo pasakyti, kad tiek Senojo Testamento, 
tiek stabmeldžių šventyklose esą daiktai tiktai reiškia 
Dievą, bet jie nėra Dievas. Ano meto šventyklos buvo 
Dievo Namai, bet dar tiktai simboline prasme, 

Naująjame Testamente Dievas savo norą būti tarp 
žmonių pevertė tikrove tuo būdu, kad jis įsikūnijo 

žmogaus prigimtyje ir pasiliko istorijoje Duonos ir Vyno 
pavidalais. Kristaus pasilikimas Švenčiausiąjame Sakra- 
mente ir Bažnyčios praktika laikyti Švenčiausiąjį bažny- 
čiose yra ne kas kita, kaip Viešpaties gyvenimo tarp žmo- 
nių apsireiškimas ir įvykdymas aukščiausiame laipsnyje. 
Konsekracijos metu pašvęstoji Duona ir pašvęstasis Vy- 
nas yra nebe Dievo ženklas, kaip Sandoros skrynia, 
bet dieviškoji tikrovė. Jie yra nebe simbolis ar nurody- 
mas (protestantiškasis Šv. Sakramento supratimas), bet 
pats Dievas, prisidengęs žemiškųjų elementų regi- 
mybe, kaip Horebo papėdėje jis buvo prisidengęs eržkėt- 
rožių krūmo liepsna. Todėl Naujojo Testamento 
bažnyčios yra Dievo Namai tikrąja ir 
tiesiogine šio žodžio prasme. Jose Viešpats 
gyvena nebe simboliškai, kaip Saliamono šventykloje, kur 
paauksuotas cherubinas gobė savo sparnais Sandoros 
skrynią, bet tikroviškai: Kristus, Dievas ir žmogus, 
iš tikro yra mūsų altoriuose. Jis yra čia pats asmenine 
savo prezencija (katalikiškasis šv. Sakramento suprati- 
mas). Nuosekliai tad mūsų bažnyčių erdvė yra sakrališ- 
kesnė, negu Jeruzalės šventyklos šventų švenčiausioji vie- 
ta. Mūsų bažnyčių erdvė objektyvuoja 
asmeninės Dievo prezencijos paslaptį. 
Ji objektyvuoja Viešpaties nusileidimą į erdę, kaip įsikū- 
nijimas Nazarete objektyvavo to paties Viešpaties nusilei- 
dimą į laiką. Mūsų bažnyčios yra Logos įsikūnijimo palai- 
kymas istorijoje erdviniu būdu. Kristus pasilieka su mu- 
mis ligi pasaulio pabaigos ir šį savo pasilikimą objekty- 
viai apreiškia mūsų altoriuose. Dievas negyvena rankų 
darbo šventyklose, bet tik tol, kol Jis yra grynai transcen- 
dentinis Dievas, vadinasi, kol Jis nėra tapęs žmogumi. To- 
dėl prieš Kristų jokioje šventykloje — nei Izraelio, nei 
stabmeldžių — asmeninės Dievo prezencijos nebuvo. 
Tačiau kai Dievas tapo žmogumi, Jis savaime prisiėmė lai- 
ko bei erdvės būseną ir “gyveno tarp mūsų" (Jon 1,14); 
gyveno Palestinoje ir gyvena visur ten, kur tik pašventi- 

nančiuoju kunigo žodžiu Jis yra atprašomas į Duoną ir 
"Vyną. Kur tik yra šv. Sakramentas, ten yra ir Viešpaties 
buveinė, ten yra Jo Namai — vistiek ar tai būtų stovyklos 
palėpės koplytėlė ar gotinė katedra. Kaip Senąjame Tes- 
tamente Viešpats nereiškė jokių pretenzijų gyventi kedrų 
namuose, taip jų Jis nereiškia nė dabar. Tačiau kaip Se- 
nąjame Testamente žmogus jautė gėdą pats gyventi ked- 
rų namuose, o Viešpaties ženklą laikyti po gyvulių kai- 
liais, taip lygiai ir Naująjame Testamente jis stato Vieš- 
pačiui didingus pastatus, žinodamas, kad juose apsigyvens 
nebe Jo ženklas, bet Jis Pats, “baisus savo didybėje 
ir be galo gailestingas savo meilėje" (Dostojevskis). 
Naujojo Testamento bažnyčios giliau- 
sia prasme yra įsikūnijusiojo Žodžio 
gyvenimas tarp mūsų. 

Ką tad sako bažnyčios kaip Dievo Namai žmogaus eg- 
zistencijai? Kokio vaidmens jos turi žemiškajam mūsų 
buvimui? — Atsakymas į šį klausimą paaiškės, palyginus 
Dievo Namus su žmogaus namais. Žmogaus namų, kaip 
sakėme, šv. Pranciškus stropiai vengė, tuo tarpu Dievo 
Namus jis statė, juos naujino ir jais rūpinosi. Jau tik šis 
vienas Asyžiaus šventojo elgesys rodo, kad tarp žmogiš- 
kosios ir dieviškosios buveinės esama esminio skirtingu- 
mo, kad šios dvi vietovės reiškia dvi viena kitai priešingas 
mūsų egzistencijos linkmes. Žmogaus namai, kaip buvo mi- 
nėta, yra susiję su keleiviniu mūsų būties pobūdžiu, tačiau 
susiję neigiama prasme. Namai yra keleivinės mū- 
sų būties išsižadėjimas. Tai yra simbolis, kuriuo mes pa- 
rodome, kad nebenorime keliauti; kad save laikome 
šios tikrovės gyventojais, nebe keleiviais; kad 
prilimpame prie aprėžtos erdvės, aprėždami tuo būdu ir 
patys save. Štai kodėl, sakėme, namai yra daugiau, negu 
tik turtinė nuosavybė, ir štai kodėl šv. Pranciškus jų ven- 
gč ir nuo jų bėgo, kaip nuo kliūties krikščioniškajam to- 
bulumui. 

Visai kitaip yra su Dievo Namais. Jeigu įsikūnijęs 

Žodis yra apsigyvenęs tarp mūsų, pasilikdamas mūsų baž- 
nyčių altoriuose, tai ne todėl, kad mus šioje tikrovėje 
įtvirtintų, bet kad duotų keleivinei mūsų būčiai linkmę ir 
nurodytų jai tikslą. Šv. Sakramentas yra am- 
žinas kvietimas į anapus. Jis yra ne tik am- 
žinybės laidas - “pignus futurae gloriae", kaip Jį vadina 
Bažnyčia, — bet kartu jau ir šios amžinybės prasiverži- 
mas į laiką, kad atskleistų visos žemiškosios egzistencijos 
praeinamumą. šv. Sakramento akivaizdoje mūsų gyve- 
nimas yra tiktai kelionė, tiktai nepaliaujamas žengimas 
Dievop, o Eucharistija yra vadovė ir palydovė šioje kelio- 
nėje. Ją pakviesti į savo širdį mes ruošiamės nuo pat jau- 
nystės, ja stiprinamės savo kelyje ir ją galop pasiimame, 
žengdami paskutinį žingsnį (viaticum). Eucharistinis Kris- 
tus keliauja kartu su mumis. Jis taip pat yra amžinai ke- 
lyje, kaip ir fizinis Kristus Palestinoje. Todėl ir tie Namai, 
kuriuose eucharistinis Kristus gyvena, nėra keleivinės mū- 
sų egzistencijos žemėje paneigimas, kaip mūsieji namai, 
bet, priešingai, mūsų keleiviškumo pabrėžimas ir paskati- 
nimas. Grįžę į savo namų židinį, mes pasijuntame palikę 
savo keleiviškumą už durų: savuose namuose mes 
gyvenme, bet nebekeliaujame. Tuo tarpu 
užėję į Dievo Namus, šį keleiviškumą kaip tik prisimena- 
me, nes čia tuojau patiriame, kad tai, kas pasiliko už Die- 
vo Namų durų, nėra mūsų tėviškė, bet tik perėjimas, tik 
tiltas į anapus. Tikroji mūsų tėviškė yra kaip tik tai, apie 
ką mums kalba Viešpaties Namai, ką jie mums rodo visa 
savo sąranga, savo prasme bei reikšme. O ši jų reikšmė 
visados yra nukreipta į anapus. Bažnyčia yra Nau- 
josios Jeruzalės atvaizdas; atvaizdas to 
šventojo miesto, kuris, pasak Apreiškimo, nužengia iš dan- 
gaus ir virsta “Dievo padangte su žmonėmis" (Apr 21,3) 
ir kuriame “mirties daugiau nebebus, nei dejavimo, nei 
skausmo, nei šauksmo" (21,4). Tai neabejojamai sako 
bažnyčios šventinimo liturgija ir šio šventinimo metinių 
maldos (officium dedicationis ecclesiae), kuriose aiškiai 

yra pravesta lygiagretė tarp medžiaginės Dievo buveinės 
- žemėje ir dangiškosios Jeruzalės, pastatytos “iš gyvų ak- 
menų" (Matutinum himnas 'Coelestis urbs')**, 

Bet jeigu taip, tuomet Dievo Namai, nors ir stovėda- 
mi žemėje, nėra skirti žemei reikšti. Jie yra skirti reikšti 
perkeistajai tikrovei, kurioje viskas yra nauja (plg. 
Apr 21,5) ir kuri yra visų mūsų lūkesčių bei ilgesių giliau- 
sias objektas. Dievo Namai yra būsimosios 
perkeistosios tikrovės regimybė erdvė- 
je ir laike. Todėl juose yra ir turi būti viskas kitaip, 
negu Žmogaus gyvenamuosiuose namuose: kitoks erdvės 
apipavidalinimas, kitokios proporcijos, kitokia šviesa, ki- 
toki pagražinimai, kitoks žmonių elgesys, kitokios mintys, 
kitoki žodžiai ir kitoki veiksmai, nes tai yra šventasis mies- 
tas, turįs “Dievo skaistumą" (Apr 21,11). Bažnyčių skir- 
tingumas nuo paprastų namų yra išraiška Dievo skirtin- 
gumo nuo žmogaus. Istoriškai šis skirtingumas tiesiog ne- 
pralenkiamai yra išreikštas gotikos katedrose. Jeigu yra 
buvę ir išlikę gotinių namų, tai jie yra tik gotinių katedrų 
paveikslai, kaip žmogus yra Dievo paveikslas. 

Reikšdamos būsimąją išskaistintąją būtį, bažnyčios 
kaip tik virsta regimais šios būties šaukliais, jos ženklais 
mūsojoje kasdienybėje. Jos skelbia ne dabartį čia žemėje, 
bet ateitį anoje transcendentinėje tikrovėje. Jos žadina 
žmoguje ne norą pastoviai įsikurti savuose namuose, bet 
būsimojo gyvenimo ilgesį. Mūsų bažnyčios yra nuolatinis 
kartojimas Apreiškimo žodžių: “Ateik, Viešpatie Jėzau!" 
(Apr 22,20).Dievo Namai yra įmedžiagintas 
nurodymas į keleivinės mūsų egzisten- 
cijos pabaigą. Ir čia kaip tik glūdi jų reikšmė žemiš- 
kajam mūsų buvimui. Jeigu mūsų namų židinys mus stab- 
do ir pririša prie šiapus, paneigdamas mūsų begalybę ir 
keleiviškumą, tai Viešpaties buveinė mums niekad nelei- 


* Plg. H. Sedlmayr. Die Entstehung der Kathedrale, Zuerich 
1950. 

džia pasijausti šios žemės gyventojais. Jeigu mūsų kasdie- 
niniai namai yra kliūtis krikščioniškajam tobulumui, tai 
Dievo Namai yra šio tobulumo nuolatinė paskata. Die- 
vo Namai yra žmogaus namų atpirkimas. 
Jie išgano mūsų buveines tuo, kad išgelbsti jas iš ano sim- 
b-'inin ir net tikrovinio keleivinės mūsų būties paneigimo. 
K saulyje yra bažnyčių, tol žmogus niekad neįsitaisys 
šioje tikrovėje neatšaukiamai, nes visados turės prieš akis 
ženklų, Jį įspėjančių ir kviečiančių į anapus. Turėti tad 
savo aplinkoje bažnyčią reiškia turėti transcendentinio 
gyvenimo kvieslį, turėti anos tikrovės paveikslą, todėl vi- 
sados kreipti į jį savo akis bei dvasią ir nenurimti savyje. 
Nerimas Dievop yra bažnyčias sukūręs ir šis nerimas yra 
bažnyčių nešamas bei palaikomas. Štai kodėl senesniaisia's 
amžiais žmonės statė bažnyčių labai daug. Štai kodėl ir 
Kaune aplinkui Rotušės aikštę yra išdygusios keturios 
bažnyčios. Ne sielovados reikalui jos ten išdygo, bet tam, 
kad liudytų žmogaus nerimą, kad skelbtų Naująją Jeru- 
zalę, kad rodytų kelią į šventąjį Viešpaties miestą. Kiek- 
viena ano meto bendruomenė, kiekvienas karalius ar kuni- 
gaikštis statė bažnyčių, nes kiekvienas yra keleivis žemėje, 
todėl kiekvienas yra reikalingas kelrodžių į anapus: “ka- 
ralius, vyskupas ir aš" (B. Sruoga). 

4. Šitoje vietoje mums darosi aiški ir giliausia bažny- 
čių apleidimo bei jų atstatymo prasmė. Sykį pastatytos 
bažnyčios nepriežiūra reiškia didelį lūžį žmogaus sieloje. 
Ją statydamas, žmogus nori turėti Viešpatį arti savęs. Jis 
nori, kad Dievas gyventų šalia jo ir nuolatos jam kalbėtų 
apie jo keleiviškumą, nuolatos jam primintų šios tikrovės 
praeinamumą, jį savęspi kviestų ir vestų. Bažnyčią pamirš- 
damas, palikdamas ją dulkėms ir voratinkliams, žmogus 
savaime nusisuka ne tik nuo medžiaginio pastato, bet ir 
nuo tos reikšmės, kurią šis pastatas jo egzistencijoje vyk- 
do. Jis nusisuka nuo transcendentinės tikrovės ženklo bei 
šauklio. Jis nebenori, kad bažnyčia būtų jo kelio rodiklė, 
jo nuolatinė kvieslė į anapus. Apleisti Dievo Na- 

mus reiškia pamiršti keleivinę savo bū- 
tį. Kierkegaardas yra sykį pasakęs, kad “pats pavojin- 
giausias dalykas yra leisti Dievui iškeliauti". Bažnyčių ap- 
leidimas kaip tik ir yra toksai leidimas; dar daugau, tai 
yra Dievo išstūmimas iš savos aplinkos; tai Dostojevskio 
inkvizitoriaus elgesys: atidaryti Viešpačiui kalėjimo vir 
nutės duris, išleisti Jį į tamsią naktį ir palydėti žodž 

“Eik ir daugiau nebeateik! Niekados! Niekados!" Dievas 
nereikalauja kedrų pastato. Jis yra patenkintas palapinė 
ir užeiga. Tačiau Jis negyvena užmirštyje. Jis 
yra įsikūnijęs tam, kad gyventų tarp mūsų. Jeigu tad 
mes Jį tiek pamirštame, jog leidžiame Jo Namams būti 
dulkiniems, nešvariems, apirusiems, mes tuo pačiu Jį iš- 
stumiame iš savo tarpo, pareiškiame nenorą turėti Jį su 
mumis ir pergyvename Jį kaip kliūtį žemiškajam savo bu- 
vimu. Apleisdami bažnyčias mes objekty- 
viai simbolizuojame nenorą būti su Die- 
vu. Dievo Namų pamiršimas yra įsikūnijusio Žodžio pa- 
miršimas. Tai yra įžanga į aną visuotinį atkritimą, apie 
kurį kalba šv. Povilas ir kuris išeis aikštėn kaip tik tuo, 
kad žmogus Dievą pamirš, taip labai pamirš, jog net ne- 
žinos, ar Jis yra ar ne. Bažnyčių apleidimas kaip tik ir 
yra pirmas žingsnis šitokios bedievybės keliu; bedievybės 
ne kovojančios, ne prometejinės, bet buržuazinės, šaltos, 
ramios, visiškai nesidominčios tuo, kas yra transcendentiš- 
ka. Prisiminę aukščiau cituotus pop. Pijaus XI žodžius, 
kuriais jis vaizduoja 12 šimtmečio gyvenimą, galėsime len- 
gvai suprasti, kad anas amžius kaip tik buvo pasukęs 
šitokios bedievybės keliu. Susitelkęs aplinkui šiapusi- 
nės tikrovės pomėgius ir jų vaikydamasis visomis išgalė- 
mis, žmogus savaime pamiršo Viešpatį, pamiršo savo kelei- 
viškumą ir visa jėga stengėsi įsitaisyti žemėje. Seniau 
statytos jo bažnyčios bei koplyčios pamažu griuvo, nes 
Dievas merdėjo žmogaus širdyje. Jos nebereiškė anapusi- 
nio ilgesio, jos nebebuvo Naujosios Jeruzalės atvaizdai; 
jų reikšmė buvo užgesusi; jos pasiliko tik pastatai, tik 

pastogės retkarčiais pasitaikančiai maldai. Tačiau šian: 
reikalui jų buvo per daug. Todėl daugelį jų žmonės pa- 
miršo. Daugelis jų apaugo voratinkliais, buvo suėstos 
drėgmės, paliktos šikšnosparnių ir pelėdų prieglaudai. 

Štai kodėl šv. Pranciškus, išgirdęs San Damiano baž- 
nyčioje Nukryžiuotojo balsą, kad Jo Namai griūva, tuojau 
šokosi atnaujinti apirusias koplytėles. Jis jautė, kokia gi- 
li prasmė glūdi po visomis tomis dulkėmis, kurios dengia 
Viešpaties altorius. Jis tad ėmėsi jas šluostyti. Jis ėmėsi 
atitiesti pašlijusias Dievo Namų sienas, įžiebti užgesusią 
lempelę prieš Jo kryžių, nes amžius, kuris neger- 
bia išganymo ženklo, nusisuka ir nuo pa- 
ties išganymo. Tuo Asyžiaus šventasis norėjo at- 
naujinti ne tik patį pastatą, bet ir aną pirmykštį šio 
pastato pergyvenimą. Jis norėjo, kad Dievo Namai 
vėl taptų žmogaus rūpesčių centru ir kad Dievas vėl virstų 
anuo vieninteliu dalyku, kuriuo žmogus turi sielotis (plg. 
Luk 10,41). Atnaujinti bažnyčią šv. Pranciškui reiškė at- 
prašyti Viešpatį į mūsų būtį, kad Jis vėl gyventų tarp mū- 
sų, kad vėl būtų “padėjėjas varguose" (Ps 45,2) ir priebeė- 
ga suspaudimuose. Bažnyčių atstatymas buvo žmogaus ke- 
leiviškumo pripažinimas, grąžinant transcendentinės tik- 
rovės ženklus į žemės gyvenimą. Tai buvo prasidedančios 
apostazijos užtvara ir sykiu pirmasis pozityvus žingsnis 
į krikščioniškojo gyvenimo atnaujinimą. Paviršium žiū- 
rint, atrodo, kad San Damiano koplytėlės atstatymas buvo 
nereikšmingas darbas: bažnyčių Asyžiuje ir jo apylinkėse 
buvo pakankamai. Tačiau savo esmėje šv. Pranciškaus 
kaip bažnyčių mūrininko darbas reiškė išstumto Dievo grą- 
žinimą, be kurio krikščioniškasis gyvenimas yra neįmano- 
mas. Todėl juo šventasis ir pradėjo istorines pakaitas 
Bažnyčios bendruomenėje. 

Čia tad ir glūdi atsakymas į anksčiau mūsų pastatytą 
klausimą, kodėl šv. Pranciškus Kristaus žodžius eiti ir 
atnaujinti Jo Namus suprato tiesiogine prasme, 
nors visos aplinkybės rodė, kad Viešpats jį šaukia atnau- 

jinti Bažnyčiai kaip bendruomenei. Tai nebuvo šventojo 
naivumas. Priešingai, tai buvo nuostabiai gili įžvalga į 
kiekvieną tikrąją krikščioniškojo gyvenimo pataisą. At- 
naujinti Bažnyčią juk yra tas pat, kas padaryti jos na- 
rius tikrais krikščionimis. Tačiau padaryti juos tik- 
rais krikščionimis reiškia įdiegti jiems stiprų ir egzistenci- 
nį žmogaus keleiviškumo pergyvenimą, nes keleivinės 
mūsų būties dėsnis Krikščionybei yra 
pagrindinis. Jį yra išreiškęs pats Kristus Kalno 
pamoksle, kuriame Jis liepė kęsti persekiojimus dėl Jo 
vardo, nesipykti su savo broliu, negeisti moters, nekeršyti 
ir nesibylinėti, nesigirti savo išmaldomis, savo malda ir 
savo pasninku, nesirūpinti rytdienos išsilaikymu, kitaip sa- 
kant, neprisirišti prie šios tikrovės, nepadaryti jos savo 
egzistencijos pagrindu, kadangi ji esanti tiktai smėlis, ant 
kurio negalima statyti namų be pavojaus, nes jie, užėjus 
liūtims ir audoms, grius, ir jų griuvimas bus didelis. Tik- 
ras krikščionis turi būti keleivis žemėje, kaip ir Kristus 
buvo keleivis. Todėl kol žmogus jaučiasi esąs šios žemės 
gyventojas, tol jis nėra krikščionis, nors būtų pa- 
krikštytas, nors duotų dešimtinę nuo rūtų ir mėtų. Kaip 
visa Bažnyčia yra keleivė pasaulio istorijoje, taip keleiviai 
turi būti ir jos nariai. Bažnyčios nuosmūkis kaip tik ir 
prasideda tada, kai jos nariai pamiršta šį savo keleivišku- 
mą ir mėgina pastoviai šiapus įsikurti Atnaujinti 
tad Bažnyčią reiškia pažadinti jos na- 
rių keleivinę sąmonę, paversti keleiviškumą eg- 
zistenciniu krikščionies principu ir aplinkui jį sutelkti vi- 
sus jo rūpesčius bei veiksmus. Dievo Namai, būdami kelei- 
vinės žmogaus būties šauklys, savaime darosi nepavaduo- 
jama priemonė supurtyti krikščionis, kad jie pabustų iš 
šiapusinių sapnų ir pradėtų gyventi transcendentinės tik- 
rovės ilgesiu. Jeigu Dievo Namų apleidimas yra nukrikš- 
čionėjimo regimybė, tai reikia šią regimybę pašalinti, rei- 
kia Viešpaties buveines atnaujinti, kad jos vėl šviestų že- 
miškąjame mūsų kelyje, kad vėl rodytų mūsų kelionės 

užbaigą. Kol yra apleistos bažnyčios, tol 
yra svyruojanti ir Bažnyčia. 


Kad šv. Pranciškus Dievo Namams teikė ypatingos 
reikšmės, rodo ir Porciunkulės atlaidai. Anais 
laikais Bažnyčia žinojo tik vienus vienintelius visuoti- 
nius atlaidus, būtent, už kovą šventojoje Žemėje arba už 
stiprų jos rėmimą. Už visus kitus gerus darbus — maldas, 
bažnyčių lankymus, aukas — buvo teikiami tiktai dali- 
niai atlaidai. Bet štai 1216 m. šv. Pranciškus eina pas 
pop. Honorijų III ir prašo, kad visiems, kurie tik aplan- 
kys Porciunkulės koplytėlę Asyžiuje, gailėsis už savo nuo- 
dėmes ir jas išpažins, būtų suteikti toki pat atlai- 
dai, kaip ir kryžiaus karų dalyviams. Prašymas buvo 
labai nuostabus, ir popiežius apstulbo. Argi užeiti į men- 
kutę koplytėlę Asyžiaus miesto pakraštyje yra tas pat, 
kas vykti į Palestiną? Argi kova su netikėliais yra tokios 
pat vertės, kaip ir trumpas pasimeldimas? Todėl iš sykio 
Honorijus III nenorėjo šio prašymo nė girdėti. Tačiau šv. 
Pranciškus prisispyręs tvirtino, kad šių atlaidų prašyti 
siunčiąs jį pats Viešpats. Ir staiga popiežius, tarsi gavęs 
šv. Dvasios įkvėpimą, nusileido ir prašomus atlaidus sutei- 
kė. Vis dėlto kardinolų įtikintas, kad Porciunkulės atlai- 
dai pakenks visai kryžiaus karų idėjai, šv. Pranciškaus pra- 
šymą aprėžė tiktai viena diena metuose (2 rugp.). Vadinasi, 
kas tą dieną aplankys Porciunkulės koplytėlę, atliks išpa- 
žintį, priims komuniją, pasimels popiežiaus intencija, tas 
gaus visuotinius atlaidus, kaip juos gauna ir tie, kurie 
vyksta į Palestiną, kovoja su netikėliais, vargsta ir žūsta. 
Vėliau šie atlaidai buvo praplėsti ir kaikurioms kitoms 
bažnyčioms, kurios tikinčiųjų yra aplankomos rugpiūčio 2 
dieną. 

Ko šiuo prašymu šv. Pranciškus siekė? Ne ko kito, 
kaip parodyti, kad aplankyti Dievo Namus 
yra tokios pat vertės veiksmas, kaip ir 
žygiuoti į šventąją Žemę. Šventoji Žemė sau- 

go tiktai erdvę, kurioje Išganytojas gimė, veikė, kentėjo ir 
mirė. Jo paties tenai nėra. Visai Palestinai tinka angelo 
žodžiai, pasakyti moteriškėms, atėjusioms Prisikėlimo sek- 
madienį “pasižiūrėti kapo" (Mat 28,1): “Jo čia nėra" (Mat 
28,6). Šventoji Žemė yra šventa ne asmenine Kristaus pre- 
zencija, bet tiktai Jo atsiminimu. Ją ginti reiškia ginti 
tiktai simbolį, tik tą vietą, kur Viešpats buvo, bet kur Jo 
nebėra. Tuo tarpu bažnyčiose Kristus gyvena pats — su 
savo Dievybe ir Žmogybe, su Kūnu ir Krauju; gyvena kaip 
įsikūnijęs Žodis, pasilikęs amžinai tarp mūsų. Palestina 
Jo neišsaugojo savoje erdvėje. Ji nukryžiavo Jį, tuo paro- 
dydama, kad ji nepakenčia, kad Jis būtų tarp jos gyvento- 
jų, nes “Jis savo mokslu kursto tautą" (Luk 23,5). Užtat 
Jį priėmė mūsų bažnyčios, kuriose Jis pasiliko “visas die- 
nas iki pasaulio pabaigos" (Mat 28,20). Todėl nesusipra- 
timas yra vykti į Šventąją Žemę, aukoti jai dideles aukas, 
o sykiu leisti nykti bei irti čia pat esantiems Dievo Na- 
mams. Šventosios Žemės gynimas, o Dievo Namų apleidi- 
mas rodo, kad žmogus simbolį bei atsiminimą vertina la- 
biau, negu tikrovę; kad jis netvirtai tiki į Kristaus realią 
pretenziją bažnyčių altoriuose; kad anoji tolima Palestinos 
erdvė jo širdžiai yra mielesnė, negu šis eucharistinis Die- 
vo artimumas. Išprašydamas tad tokius pat atlaidus už 
Dievo Namų aplankymą, kaip ir už šventosios Žemės gyni- 
mą, šv. Pranciškus norėjo atitiesti šį krikščioniškojo gy- 
venimo iškrypimą ir parodyti, kad ne ten toli Palestinoje 
tikrai gyvena Išganytojas, bet čia tarp mūsų, mūsų 
bažnyčiose. Užeiti tad į šias bažnyčias, jose melstis ir at- 
gailoti yra tokios pat vertės veiksmas, kaip ir kelionė į 
Šventąją Žemę. Porciunkulės atlaidai buvo 
bažnyčių vaidmens atnaujinimas žmo- 
gaus gyvenime. O kad šių atlaidų šv. Pranciškus 
prašė Porciunkulės koplytėlei, tai taip pat buvo 
prasmingas dalykas. Porciunkulės koplytėlė, kaip jau bu- 
vo sakyta, buvo pati menkiausia iš visų Asyžiuje esančių 
Dievo Namų. Bet joje gyveno tas pats Dievas, kaip ir di- 

džiosiose bazilikose. Jos tad lankymas, surištas su visuo- 
tiniais atlaidais, turėjo atverti žmonėm akis, kad įsikū- 
nijęs Logos iš tikro nesijieško marmoro namų, auksu pa- 
dengtų altorių, bet žmogiškosios atramos, nes 
Jis yra ne tik tikras Dievas, gyvenąs šv. Trejybės nesuvo- 
kiamume, bet sykiu ir tikras Žmogus, trokštąs gyventi 
tarp mūsų ir dalintis mūsuoju likimu. Todėl jis apsigyve- 
na visur, kur tik konsekraciniai kunigo žodžiai Jį atprašo 
į mūsų būtį. Porciunkulės koplytėlėje, pilnoje maldos ir 
dūsavimo, jam yra dar mieliau, negu šaltoje Laterano ba- 
zilikoje, pilnoje profaninių žvilgsnių, besistebinčių ne Juo, 
skurdžiai pasislėpusiu baltoje duonoje, bet žmogiškojo ge- 
nijaus kūryba. Štai kodėl šv. Pranciškus visuotinus atlai- 
dus, tuos 'indulgentia de terra sancta', jungė ne su Late- 
rano bazilika, ne su Asyžiaus katedra, bet su skurdžia 
Porciunkulės koplytėle kaip savotišku Betliejaus prakartė- 
lės pratęsimu istorijoje. 


Čia tad ir glūdi giliausia bažnyčių atstatymo prasmė. 
Iš sykio atrodo, kad rinkti ir nešti akmenis San Damiano 
bažnytėlei buvo naivus užsiėmimas. Tačiau išmąsčius šį šv. 
Pranciškaus veiksmą ligi galo, jis pasirodo kaip tikrasis 
kelias į krikščioniškosios visuomenės -atnaujinimą. Asy- 
žiaus šventasis buvo ne tik nuostabus psichologas, bet ir 
giliaregis tikintysis, kuris žinojo, kad atpirkimas prasi- 
deda ne abstraktinių principų skelbimu, bet dieviškojo Žo- 
džio įsikūnijimu žmogiškojoje prigimtyje ir žmogiškąjame 
gyvenime. Todėl jis ir stengėsi, kad Dievas iš tikro gy- 
ventų tarp mūsų; kad Jis nebūtų išprašytas nei iš mūsų 
sielos, nei iš mūsų gyvenamosios aplinkos. Juk tik tada 
Dievas virsta mūsų dėmesio centru, kai Jis gyvena tarp 
mūsų. Kiekviena teorija yra išganinga tik tada, kai ji yra 
atremta į įsikūnijusį ir tarp mūsų gyvenantį Dievą. Kitaip 
ji yra tik idėja, neturinti jėgos mus perkeisti, kadangi mus 
keičia ne abstrakti mintis, bet susidūrimas su gyvu asme- 
nimi, Todėl atnaujindamas bažnyčias, šv. Pranciškus ir no- 

rėjo suvesti savo meto žmones į asmeninį santykį su 
Kristumi. Jis norėjo, kad žmogus gyventų Dievo Namų še- 
šėlyje, vadinasi, visados jaustų asmeninę Dievo prezenciją 
ir tuo būdu savaime keistų savo gyvenimą, keliaudamas 
Jo linkui. Šv. Pranciškus kaip bažnyčių mūrin- 
tojas yra tikrasis Bažnyčios atnaujintojas įsikūnijusio 
Žodžio apgyvendinimu tarp mūsų. 

II. APAšTALAVIMAS 


1. Dievo Namų atnaujinimas buvo dar tik pats pir- 
mutinis žingsnis į Bažnyčios atnaujinimą. San Damiano 
koplytėle šv. Pranciškaus darbas, tiesa, prasidėjo, bet ja 
jis neišsisėmė ir nesibaigė. Nuo medžiaginio pastato Asy- 
žiaus šventasis ėjo prie žmonių sielų ir širdžių, anų gy- 
vųjų Viešpaties šventyklų, nemažiau apleistų ir nemažiau 
dulkinų, kaip ir San Damiano bažnytėlė. Tai buvo a pa š- 
talavimas jau tikrąja šio žodžio prasme. Norint ta- 
čiau šį šv. Pranciškaus veikimą suprasti, reikia atsiminti, 
kad jis nebuvo kunigas“*, bet paprastas krikščionis, kaip 
ir mes visi. Kitaip sakant, jis apaštalavo, remdamasis ne 
specialių šventimų jam duota galia, kaip tai daro kunigai 
ir vyskupai, bet ana bendrąja Viešpaties malone, visiems 
mums tekančia iš Krikšto ir Sutvirtinimo sakramentų. 
šv. Pranciškaus veikla Bažnyčioje buvo 
pasauliškio veikla. Tai buvo katalikiškoji Akci- 
ja, šiandien taip labai pabrėžiama bei vertinama, tačiau to- 
kia pat sena, kaip ir Bažnyčia. Pop. Benediktas XV yra 
paskyręs šv. Pranciškų katalikiškosios Akcijos dangiškuo- 
ju globėju"? ir tuo išryškinęs jo kaip pasauliškio 

“* Kartais girdimas teigimas, esą šv. Pranciškus buvęs pa- 
švęstas diakonu ir tuo būdu įjungtas į dvasiškių luomą, vargu yra 
istorinė tiesa. Pirmieji šventojo biografai jo amžininkai niekur šio 


dalyko nemini. 
“ Plg. taip pat pop. Pijaus XI encikl. Rite expiatis nr. 2. 

religinę veiklą, nurodydamas jį pavyzdžiu visiems dabarti- 
nės katalikiškosios Akcijos nariams. Naujoji katalikiškoji 
Akcija turinti eiti savo šventojo globėjo pėdomis. Ji turinti 
būti šv. Pranciškaus veiklos išsiskleidimas istorijoje. Tie- 
sa, šios veiklos priemonės, laikui bėgant kinta. Po sep- 
tynių šimtų metų jos nėra ir negali būti tos pačios. Ta- 
čiau ta pati pasilieka dvasia, tie patys esmės principai ir 
ta pati pagrindinė sąranga. 

Katalikiškoji Akcija yra sudedamasis Bažnyčios pašau- 
kimo pradas, kaip pasauliškiai yra sudedamasis jos struk- 
tūros pradas. Kaip ne viena tiktai hierarchija sudaro Baž- 
nyčią, taip ne vienas tik hierarchinis, iš Kunigystės sakra- 
mento išaugęs veikimas sudaro apaštalavimą. Tai yra dės- 
nis, valdąs bažnytinį gyvenimą nuo pat pirmųjų jo dienų. 
Jis buvo gyvas Krikščionybės persekiojimų metais, jis bu- 
vo gyvas Bažnyčios žydėjimo amžiais, jis yra gyvas ir da- 
bar. Jeigu šiandien katalikiškoji Akcija kaip pasau- 
liškių apaštalavimas yra ypatingai keliama 
aikštėn, tai tik todėl, kad du ar trys pastarieji šimtmečiai 
buvo užtrynę pasauliškių vaidmenį Bažnyčioje. Tiksliau 
sakant, pasauliškiai patys buvo iš šio vaidmens išsijungę, 
nukreipdami savo dėmesį daugiau į profaninę, negu į sakra- 
linę žemiškojo savo gyvenimo pusę. Todėl vargu ar galima 
yra kalbėti apie dabar vykstančią “pasauliškių emancipa- 
ciją" arba “pasauliškių promociją“, kaip tai nekartą užei- 
name katalikų — ypač prancūzų — spaudoje“". šie posa- 
kiai, kaip ir pop. Pijus XII pastebi, skamba netinkamai ir 
yra istoriškai netikslūs"'. Greičiau reiktų kalbėti apie šian- 
dien vykstantį pasauliškių subrendimą, apie 
susivokimą, apie vis didesnį jų išsivadavimą iš ilgaamžio 
abuojumo religinei veiklai. Savo metu šv. Augustinas yra 
pasauliškiams pasakęs: “Mano broliai, kai girdite Viešpa- 
tį sakant, 'kur aš esu, ten bus ir mano brolis', galvokite ne 

* Plg. La vie intellectuelle 1948 m. gruodžio mėn. 1 pusl. 


* Plg. kalbą, pasakytą pasauliškių apaštalavimo kongrese Ro- 
moje 1951 m. spalių 14 d. (Osservatore Romano 1951 m. nr. 240). 

tik apie gerus vyskupus ir kunigus; jūs taip pat savu būdu 
tarnaujate Kristui, šventai gyvendami, duodami išmaldos 
ir, kiek galėdami, skelbdami Jo vardą ir mokslą. Atsirė- 
męs į šį vardą, težino kiekvienas šeimos tėvas, kad jis tė- 
višku gerumu turi ugdyti savo vaikus. Kristaus ir amžino- 
jo gyvenimo dėliai tegu jis savuosius paragina, pamoko, 
padrąsina ir įspėja; tegu rodo jiems geros širdies, tačiau 
tegu paiso ir rimtos drausmės. Tuo būdu šeimos galva 
atliks savame židinyje bažnytines, dar daugiau, vysku- 
piškas pareigas, tarnaudamas Kristui, kad amžinai bū- 
tų su Kristumi"““, Tuo tarpu šios pareigos pastaraisiais 
amžiais kaip tik ir buvo pamirštos. Pasauliškiai atsidėjo 
savai specialybei, o nėjo į gyvenimą krikščionies 
titulu ir nesistengė jo keisti pagal Kristaus Evangeliją. 
Šiandien tad ši krikščioniškoji pasauliškių sąmonė kaip 
tik atbunda. Pastarųjų popiežių skatinami bei kviečiami, 
jie vis labiau skverbiasi į mokyklas, į mokslo ir meno 
įstaigas, į visuomenines organizacijas; visur skelbia Kris- 
taus Vardą ir Jo mokslą; visur rodo geros širdies ir sykiu 
rimtos drausmės. Tuo būdu jie atlieka bažnytinės ir net 
vyskupiškąsias pareigas ir virsta “hierarchinės rankos pra- 
tęsimu"“". Tai nėra pasauliškių emancipacija ar promoci- 
ja, bet esminės jų pareigos supratimas bei vykdymas. 
“Mes pageidaujame, — sako pop. Pijus XII, — kad visi tie, 
kurie Bažnyčioje regi savo motiną rimtai apsvarstytų, jog 
uolus bendradarbiavimas mistinio Kristaus Kūno statyme 
ir ugdyme yra kiekvieno nario pareiga pagal jo užimamą 
vietą, o ne tiktai šventovės tarnų ar vienuolyniniame gy- 
venime Dievui pasišventusiųjų. Mes laukiame, kad tai 
įsidėmėtų ypač tie, kurie jau dabar, garbingai elgdamiesi, 
padeda vyskupams ir kunigams eiti apaštalines pareigas, 
susibūrę į katalikiškąją Akciją"“?. Pasauliškiai turi šian- 
“ Commentarium in Johan. Evangelium 51, nr. 13. 


* Pop. Pijus XII cit. kalboje pasauliškių kongrese. 
“* Encikl. De Corpore Christi mystico nr. 36, liet. vert. 537 p. 

dien atkovoti Kristui tai, kas Jo Bažnyčiai pastaraisiais 
šimtmečiais buvo išplėšta—dėl pasauliškių apsileidimo. 
Būdamas katalikiškosios Akcijos globėjas, šv. Pran- 
ciškus savo veikla nurodė, kaip ši akcija turi būti pasau- 
liškių vykdoma. Negalima nuslėpti, kad, pasauliškiams vis 
labiau suvokiant savo pareigas Bažnyčioje ir vis veikliau 
jas vykdant, atsiranda apaštalavimo darbe tam tikrų ne- 
sklandumų, tam tikros trinties ne tik tarp pasauliškių ir 
dvasiškių, bet net ir tarp pačių pasauliškių, kurių vieni 
mėgina eiti vienu keliu, kiti — kitu; vieni nori savai veik- 
lai duoti vienokių formų, kiti — kitokių. Tai yra visiškai 
suprantama, nes pasauliškių veikla, apimdama visą gy- 
venimo plotą, savaime darosi paini, todėl reikalauja aiš- 
kių gairių ir tvirtų principų. Jeigu sielovadinis dvasiškių 
veikimas, sutelktas aplinkui tris pagrindines funkcijas — 
skelbimą, vadovavimą ir pašventimą — yra daugiau ar 
mažiau nusistovėjęs, tai pasauliškių naudojami katalikiš- 
kosios Akcijos būdai ir priemonės šiandien dar tebėra tik- 
tai bandymai, todėl nesykį klaidūs ir abejingi. "Todėl šv. 
Pranciškaus kaip šios Akcijos dangiškojo globėjo veiklos 
sklaida gali būti prasminga dabartinei pasauliškių veiklai 
nušviesti. Be abejo, konkrečių receptų Asyžiaus šventasis 
neteikia ir šiuo atživlgiu, kaip daugeliu kitų, nes šie re- 
ceptai yra susiję su gyvenamuoju jo amžiumi, todėl pra- 
€ję ir mūsų laikams vargiai pritaikomi. Tačiau jis stovi 
prieš mus kaip pasauliškis ne tik asmeninio šven- 
tojo, bet ir visuomeninio žemės atnaujintojo pa- 
vidalu. O koks gi yra pagrindinis katalikiškosios Akcijos 
tikslas, jeigu ne pasaulio atnaujinimas Kristuje? Kaip ka- 
daise šv. Pranciškus, taip šiandien visas pasauliškių apaš- 
talavimas stengiasi įvykdyti pagrindinį krikščioniškojo gy- 
venimo dėsnį, gražiai išreikštą pop. Pijaus XI: “Neužten- 
ka tik priklausyti Kristaus Bažnyčiai, bet reikia būti šios 
Bažnyčios nariu, pilnu gyvos dvasios ir tiesos““'. Reikia 


“ Encikl. Mit brennender Sorge nr. 8, liet. vert. 476 p. 

krikščioniui subręsti Jėzuje Kristuje ir pasiekti Jo amžiaus 
pilnatvės saiką. Reikia visą gyvenimą perkeisti Evangeli- 
jos dvasia ir atvesti jį prie Išganytojo sosto. Todėl dabarti- 
niams katalikiškosios Akcijos veikėjams ir kyla klausimas: 
kaip šituos uždavinius vykdė šv. Pranciškus? Kaip jis 
apaštalavo pasauliškio titulu? Koki buvo pagrindiniai jo 
veiklos būdai Bažnyčioje ? 

2. Pirmas dalykas, kuris visu svarumu iškyla apašta- 
lavimo darbe, yra pasauliškių santykis su 
dvasiškiais. Apaštalavimas yra vienas ir vieningas 
veiksmas. Jis yra visos Bažnyčios funkcija, todėl 
įvyksta tiktai jos visumoje. Bet koks pasidalinimas čia 
yra nesusipratimas, bet koks prieštaravimas — nuodė- 
mė. “Apaštalavimas turi būti susijęs su bendruomene" 
(kard. Suhard). Vis dėlto žemiškojoje mūsų tikrovėje ne- 
kartą pasitaiko suskilimo ir prieštaravimo, individualiz- 
mo ir partizaniškumo. Tai žinojo pats Kristus, todėl pas- 
kutinės Vakarienės metu ir meldėsi už savo mokinius “ir 
už tuos, kurie per jų žodį įtikės, kad “visi būtų viena" (Jon 
17,20-21). Jeigu tarp pasaulio ir Bažnyčios nėra vienybės 
todėl, kad pasaulis Bažnyčios nekenčia, nes ji nėra iš jo 
(plg. Jon 16,18-19), tai pačios Bažnyčios vidu- 
je vienybė yra pagrindinė jos pašauki- 
mo sąlyga, taip karštai pabrėžiama Kristaus kaip Vy- 
riausioje Kunigo maldoje. Tarp visų tikinčiųjų — tarp 
Dievo žodžio skelbėjų ir jo priėmėjų, tarp ganytojų ir ga- 
nomųjų, tarp pašventintojų ir pašvenčiamųjų — turi būti 
vienybė, pagrįsta Šv. Trejybės vieningumu ir pašvęsta 
Kristaus kryžiaus auka, per kurią Jis suderino “visa su 
savimi" (Kol, 1,20). Pasaulio priešginybė Baž- 
nyčiai savaime nurodo į vienybę pačioje 
Bažnyčioje. 

Tačiau Bažnyčia nėra vienalytė. Paties jos Steigėjo 
ji yra pastatyta ant dviejų skirtingų pradų: ant pasauliš- 
kių ir dvasiškių. Abeji priklauso tai pačiai vienai 
Kristaus Bažnyčiai. Bažnyčia nėra nei vieni tik dvasiš- 

kiai, nei vieni tik pasauliškiai. Bažnyčia yra šių abiejų pra- 
dų esminė sutartinė. Vis dėlto patys savyje šie pradai — 
dvasiškasis ir pasauliškasis — yra skirtingi tiek savo pa- 
reigomis, tiek pačiu savo ryšiu su mistiniu Kristaus Kūnu. 
“Bažnyčios ganytojai negali būti laikomi tik pranašesniais 
visuotinės Bažnyčios nariais, kadangi jie yra išimtiniu ry- 
šių surišti su dieviškąja viso Kūno Galva ir dėlto gali būti 
visai teisingai pavadinti 'svarbiausiąja Viešpaties Kūno 
sąnarių dalimi' "**. Įspausdamas sielai neišdildomą žymę, 
Kunigystės sakramentas išskiria šia žyme paženklintą 
žmogų iš paprastų tikinčiųjų ir teikia jam ypatingos bū- 
senos Bažnyčios gyvenime bei veikime. šio žmogaus funk- 
cijos apaštalavime darosi kitokios, negu pasauliškio, Pa- 
čiu sakramentiniu charakteriu jis yra pašauktas skelbti 
Evangeliją visam sutvėrimui, įsakytas kitiems vadovauti, 
įgalintas teikti sakramentus jų reikalingiesiems ir Kris- 
taus vardu aukoti dangiškajam Tėvui įsikūnijusį Jo Sūnų 
duonos ir vyno pavidalais. 


Todėl visiškai yra nenuostabu, kad Kunigystės sak- 
ramentą priėmę ir kunigiškas pareigas einą žmonės savai- 
me artėja vienas prie kito, savaime rūpinasi savos bend- 
ruomenės reikalais ir tuo būdu istorijos eigoje kuria so0- 
cialinį dvasiškių luomą. Savo prigimtimi Ku- 
nigystė yra pašaukimas ir didelė Viešpaties malonė. Tačiau 
išskleisdama šią dvasinę savo prigimtį regimu būdu, ji pa- 
liečia socialinę žemiškojo gyvenimo sritį ir joje įsitvirtina 
luomo pavidalu. Tiesa, celibato nuostatas padaro, kad 
dvasiškių luomas Naujojo Testamento tvarkoje nėra užda- 
ras, kaip buvo Senąjame Įstatyme, nes jis visados pasipil- 
do iš pasauliškių. Vis dėlto, nepaisant jo atvirumo, dvasiš- 
kija yra luomas, turįs savo teises ir privilegijas, savas 
tradicijas ir papročius, savą auklėjimą, net savą apsirūpi- 
nimo bei pragyvenimo būdą. 


“ Pop. Pijus XII encikl. De Corpore Christi mMystico nr. 13, 
liet. vert. 510 p. 


347 


Čia tad ir glūdi nesantaikos šaknys. Dvasiškija kaip 
socialinis luomas savaime atsiskiria nuo pasauliš- 
kių "luomo" ne tik tuo, kad jo nariai yra pažymėti sakra- 
mentiniu charakteriu ir vykdo kitokias pareigas Bažnyčio- 
je, bet ir tuo, kad jų padėtis visuomenėje darosi kitokia. 
Istorijoje ši išskirtinė padėtis nekartą yra buvusi labai ryš- 
ki. Kunigų luomas ilgus amžius yra buvęs privilegi- 
juotasis luomas, naudojęsis beneficijomis, buvęs 
atleidžiamas nuo mokesčių, nuo karo tarnybos, nuo pasau- 
linio teismo kompetencijos. Be abejo, visų šių privilegijų 
pagrinde glūdėjo gili pagarba žmogui, nešiojančiam ypatin- 
gą Viešpaties žymę ir Jo gilią. Tačiau kaip viskas mūsų 
žemėje, taip ir šios privilegijos buvo ir tebėra dviašmenės: 
viena savo puse jos rodo aukštą Kunigystės sakramento 
vertinimą, kita tačiau jos trauko ryšius tarp dvasiškių ir 
pasauliškių ir skelia Kristaus Bažnyčią į dvi viena kitai 
besipriešinančias dalis. Susidurdami su dvasiškiais ne kas- 
dienoje, bet tik iškilmingoje gyvenimo plotmėje ir tai tik 
iš tolo, pasauliškiai savaime pradeda nuo dvasiškių tolti 
ir savo "luomą" nuo jų luomo" užsklęsti. Jie pradeda ap- 
sirežti tarsi kokiu ratu, neleisdami dvasiškiui peržengti jo 
ribos. Dvasiškiai nebedalyvauja pasauliškių šiokiadieniuo- 
se rūpesčiuose ir varguose, džiaugsmuose ir laimėjimuose. 
Kultūriniai pasauliškių darbai — mokslas, menas, ekono- 
mika, politika, sportas — taip pat dažnai yra nuo dvasiš- 
kių atsitvėrę. Jeigu juose dvasiškiai kartais ir pasimaišo, 
tai tik individualiai, sutikdami nevieną nepalankų žvilgį 
ir išgirsdami nevieną nepalankų žodį. Tuo tarpu šitoks 
viršinis persiskyrimas netrunka perskirti šiuos du "luomus" 
ir iš vidaus. Tarp jų atsiranda praraja, prasiveržianti ne- 
pasitikėjimo, įtarimo, pavydo, paniekos ir net persekioji- 
mo formomis. Senas, tačiau krikščionišku atžvilgiu, deja, 
labai nelaimingas posakis gražiai išreiškia šį esmingą 
dvasinį plyšį: “Dixit laicus clero: nunguam amicus tibi ero 
— pasauliškis tarė dvasiškiui: niekados nebūsiu tau drau- 
gas". Be abejo, nekartą šitoks nusistatymas kyla iš bedie- 

viškos pasauliškių dvasios, kaip tai regime mūsų laikais. 
Tačiau taip pat nesykį jis yra tiktai socialinės-luominės 
kovos apraiška. - 

Nors viduramžiais “pasaulis ir buvo Bažnyčios ab- 
sorbuotas" (I, Congar), nors tuo metu dvasiškija buvo iš 
tikro pats aukščiausias luomas, tačiau kunigų panieka ir 
jų ujimas buvo pasiekę tiesiog barbariško laipsnio.  Di- 
delis dvasiškių skaičius ir net jų perteklius, menkas jų iš- 
silavinimas ir išsiauklėjimas, bastymasis iš vietos į vietą, 
aukštesniųjų prabanga, o žemesniųjų skurdas, tarpusavės 
grumtynės už geresnes vietas, priverstinis ir nekartą ne- 
nuoširdžiai vykdomas celibatas padarė, kad krikščioniš- 
kiausi Europos amžiai buvo nedraugiškiausiai nusiteikę 
Viešpaties tarnams. šv. Pranciškus kaip tik ir stojo kovon 
prieš šitą dvasiškijos žeminimą. Jis suprato, kad kova su 
dvasiškiais kaip su socialiniu luomu netrukus virs kova su 
Kunigystės sakramentu, kas Liuterio '“reformose" ir buvo 
padaryta visu griežtumu. Sakramentinės Kunigystės pa- 
neigimas, atsiremiant į šv. Petro laiške minimą visuotinę 
kiekvieno krikščionies kunigystę (plg. 1 Petr 2,9), buvo 
ne kas kita, kaip pasauliškių '1uomo" pergalė prieš dvasiš- 
kių 'luomą'; deja, pergalė iškrypusi, todėl sužalojusi Krikš- 
čionybę. Asyžiaus šventasis gilia savo įžvalga regėjo, kuo 
pasibaigs jo amžiaus turima dvasiškiams nepagarba, todėl 
dėjo didelių pastangų šiai nepagarbai išnaikinti. 

Be abejo, šv. Pranciškus neužmerkė akių prieš dva- 
siškių ydas. Kunigai jam taip pat buvo apaštalavimo ob- 
jektas, kaip ir pasauliškiai. Jis taikė juos susivaidijusius 
su pasauliniais didikais. Jis skatino juos laikyti švarius 
Dievo Namus. Jis nebijojo pasakyti jiems tiesiai į akis tie- 
sos žodį. Pamokslas pop. Honorijaus III akivaizdoje rodo 
nuostabią šventojo drąsą ir ryžtį. Atvykęs 1217-18 metų 
žiemą į Romą, jis buvo pristatytas popiežiui. Kardinolai ir 
prelatai jau buvo daug girdėję apie jo pamokslus, todėl 
norėjo, kad jis pakalbėtų ir jiems. Kardinolas Hugolino, 
didelis šv. Pranciškaus globėjas, tiesiog pranciškonų ordi- 

no tėvas, bijodamas, kad šventasis nesusikompromituotų 
popiežiaus dvaro akyse, parašė jam “gerai apmąstytą bei 
planingai išdėstytą pamokslą" (Spec. perf. 194) ir liepė jį 
išmokti. Tačiau šv. Pranciškus, atsidūręs prieš Kristaus 
Vietininką ir prieš garbingus Bažnyčios kunigaikščius, 
“pamiršo visa tai ir atrodė iš viso negalėsiąs kalbėti. Bet 
savo keblume jis sudėjo visą viltį į Dievą, atskleidė savo 
brevijorių ir užkliuvo už psalmių eilutės: “Gėda dengia ma- 
no veidą' (Ps 43,16), išvertė ją į žmonių kalbą ir pasakė 
ilgą pamokslą apie prelatų puikybę, apie jų blogą pavyzdį 
ir apie gėdą, kurią jie daro Bažnyčiai; juk jie yra Bažny- 
čios veidas, todėl turi spindėti grožiu" (Spec. perf. 194). 
Kardinolas Hugolino, kaip šią sceną papildo T. Celano, 
“stovėjo lyg ant adatų, karštai melsdamasis, kad šventojo 
širdies paprastumas nesulauktų paniekos" (196). Tačiau 
tiek popiežius, tiek kardinolai buvo sujaudinti šv. Pranciš- 
kaus pamokslu, virtusiu “išganingu sugėdinimu ir pamoky- 
mu" (Spec. perf. 194). 

Vis dėlto šv. Pranciškus sugebėjo dvasiškijoje skirti 
žmogiškąjį pradą nuo dieviškojo ir, peikdamas kunigų 
ydas, jis kartu reiškė nuostabią pagarbą kiekvienam Kuni- 
gystės sakramentu pažymėtam žmogui. Savo testamente 
jis rašė: “Paskui Viešpats davė man ir tebeduoda tokį di- 
delį tikėjimą kunigais, kurie gyvena šventos Romos Baž- 
nyčios nustatytu būdu, dėl jų šventimų, jog noriu ieškoti 
jų globos, nors jie ir persekiotų mane. Ir nors turėčiau to- 
kią išmintį, kokią turėjo Saliamonas, ir sutikčiau skurde 
gyvenančių šio pasaulio kunigų, bet vis dėlto prieš jų va- 
lią nenoriu sakyti pamokslų jų parapijose. Noriu jų ir visų 
kitų bijoti, juos mylėti ir gerbti, kaip savo ponus." Ne ku- 
nigo išsilavinimas ar jo turtingumas buvo šios šventos pa- 
garbos bei meilės pagrindas, bet pati Kunigystė savyje. 
Kiekvienas kunigas jam kaip pasauliškiui buvo 
viršininkas, nes kiekvienas buvo paties Dievo pašauktas 
vadovauti ir teikti Jo malonių. 

Šiai pagarbai Asyžiaus šventasis auklėjo ir savos bend- 

ruomenės brolius. “Mes esame pasiųsti, — sakydavo jis 
jiems, — padėti kunigams išganymo darbe ir papildyti tai, 
ko jiems trūksta... Žinokite, mano broliai, kad Viešpačiui 
patinka, jei mes laįmime sielų. Tačiau jų laimėti galėsime 
lengviau tada, kai būsime taikoje su dvasiškiais, negu ta- 
da, kai su jais ginčysimės. .. Todėl būkite jiems klusnūs 
ir neleiskite, kad jumyse prasiveržtų piktas noras lenkty- 
niuoti. Būdami taikos sūnūs, jūs laimėsite ir kunigus ir 
žmones. O tai Viešpačiui daug labiau patiks, negu kad tu- 
rėtumėte žmones savo pusėje, kunigus prieš save" (Spec. 
perf. 167-68). Būdamas arti mirties ir brolių prašomas pa- 
rašyti paskutinę valią, šv. Pranciškus pasišaukė brolį Be- 
nediktą iš Piracro ir liepė jam užrašyti paskutinius tris 
norus, būtent: broliai turį mylėti kits kitą, mylėti šventąjį 
neturtą ir “būti visados ištikimi bei klusnūs šventos Mo- 
tinos Bažnyčios ganytojams ir kunigams" (Spec. perf. 
261). Kad broliai kunigų pagarbos dėsnį ne tik žinotų, 
bet ir gyvenimiškai vykdytų. Šv. Pranciškus nesibijojo 
griebtis net nepaprastų priemonių: jis reikalavo kartais 
iš savo brolių, kad šie bučiuotų pėdsakus kanopų arklio,ant 
kurio buvo prajojęs kunigas (plg. Joergensen 239). Tai 
nebuvo vergo nusilenkimas savam ponui, kaip kaikam gali 
visa tai atrodyti, bet tai buvo žmogaus nusilenkimas savo 
Kūrėjui, nešiojamam Kunigyste paženklinto žmogaus bū- 
tyje. Tai buvo pratęsimas anos pagarbos Kristui, kai Jis 
iškilmingai įjojo į Jeruzalę, apsuptas didžiulės minios, tie- 
susios jam medžių šakas ir drabužius ant kelio (plg. Mat 
21,8). Kunigas, būdamas Išganytojo žygio pašvęstasis tę- 
sėjas istorijoje, savaime dalyvauja ir toje pagarboje, kuri 
dera mūsų Atpirkėjui; dalyvauja ne kaip šis ar anas as- 
muo, nešiojąs Petro, Jono ar Andriejaus vardą, bet kaip 
apaštalas, nešiojąs sakramentinę žymę savo sieloje. 
Tegu ši žymė žemiškojo gyvenimo dulkių ir būtų prideng- 
ta, tegu ji būtų nuodėmingų veiksmų net išniekinta, ji vis- 
tiek nesiliauja spindėjusi kunigo būtyje ir todėl verčia 
mus jai nusilenkti, nes tai reiškia nusilenkti pačiam Kristui. 

3. Kad šitaip šv. Pranciškus suprato savo reiškiamą 
kunigams pagarbą, rašo jis pats savo testamente: “Ašne- 
noriu, žiūrėti jų (kunigų, Mc) nuodėmių, nes 
juoseaš regiu Dievo Sūnų" Dvasiškių nuo- 
dėmės neištrina sakramentinės jų žymės, todėl nesunaikina 
nė Išganytojo objektyvaus atvaizdo, kuriuo yra kiekvienas 
kunigas. šv. Pranciškus regėjo istorinį dvasiškių luomo 
išsivystymą. Jis regėjo jo reliatyvumą, jo susijimą su gy- 
venamuoju amžiumi, jo ydas ir silpnybes. Tačiau jis nebu- 
vo, kaip Valdes, jų sugundytas. Pro visą šitą šimtmečių 
austą viršinį pavidalą jis matė dieviškąją Kunigystės es- 
mę, besilaikančią Kristuje kaip Bažnyčios Galvoje. Kiek- 
vienas krikščionis laikosi Kristuje, kaip vynmedžio šakelė 
laikosi vynmedyje, ir be Jo jis negali nešti jokio vaisiaus 
(plg. Jon 15-4-5). Tai yra esminis visos Krikščionybės — 
visų jos luomų, pareigų ir profesijų — dėsnis. Šis bendra- 
sis kiekvieno pakrikštytojo susijimas su Kristumi padaro, 
kad krikščionys dalyvauja Jo Kunigystėje ir tampa anąja 
šv. Petro minima “išrinktąja gimine, karališkąja kunigys- 
te, šventąja tauta" (1 Petr 2,9), kurios paskirtis ir prigim- 
tis yra teikti Dievui dvasinę auką gerų darbų, maldų, kan- 
čių, galop mirties pavidalu. Kiekvienas krikščio- 
nis yra kunigas, nes kiekvienas yra da- 
lyvis Kristaus žmogystėje, visa jos pil- 
natve paaukotoje Tėvui — ligi visiško 
jos sunaikinimo (immolatio) Kalvarijos 
kalne. Kristus juk yra Kunigas tuo, kad Jis save patį, 
visą savo žmogiškąją prigimtį yra aukojęs ir amžinai kuni- 
gų laikomose Mišiose aukoja dangiškajam savo Tėvui. Kai 
krikščionis Krikšto sakramentu yra įjungiamas į Kristaws 
Kūną, tuo pačiu jis įgyja galios į šią Jėzaus žmogystės vi- 
suotinę auką ir, aukodamas individualius savos egzistenci- 
jos pradus, vykdo kunigiškąsias funkcijas dvasinės 
ir visuotinės kunigystės prasme, 

Tačiau aukoti Kristų eucharistiniu būdu yra 
skirta tiktai sakramentinės Kunigystės nešėjams. 

šv. Mišios yra esmingai Kristaus auka Ta- 
čiau jos skiriasi nuo kiekvienos kitos mūsų daromos aukos 
tuo, kad jose yra aukojama ne mūsų maldos, darbai, pasi- 
ryžimai, kančios ar mirtys, bet pats Kristus su visu 
savo gyvenimu, kančia ir mirtimi. Be abejo, kadangi Kris- 
tus neša savyje visą žmoniją su visu jos buvimu bei liki- 
mu, tai savaime ir mūsosios aukos įsijungia į Mišių auką, 
tačiau ne tiesioginiu būdu, bet tiktai per Kristų kaip 
per visų mūsų Tarpininką. Tiesioginis tačiau ir pirmaeilis 
Mišių aukos objektas yra Kristus-Išganytojas, Kristus- 
Mesijas. Iš kitos pusės, Mišios nėra nauja auka, kaip 
mūsosios aukos, bet Kalvarijos Aukos sudabartinimas (re- 
praesentatio). Ne iš naujo Kristus kenčia ir miršta Mišių 
metu, bet vienkartinė istorinė Jo Auka, iškelta per Jo Die- 
vystę viršum laiko ir erdvės, todėl nedingusi ir nepasibai- 


„gusi, esti atkeliama į dabartį, Mišios yra mistinė 


Kristaus Aukos regimybė, Ir štai, kunigas tu- 
ri galios Kalvarijos kalno Auką atkelti į mūsų dabartį. Jis 
turi galios padaryti ją mistiškai regimą. Dar daugiau, jis 
turi galios duoną ir vyną paversti Kristaus Kūnu ir Krau- 
ju, nes tik šiuo pavertimu įvyksta istorinės Kristaus Au- 
kos sudabartinimas. Tačiau visa tai kunigas daro ne sa- 
vo, bet Kristaus vardu. Jis stovi prie altoriaus ne kaip 
Jonas, Petras ar Andriejus, bet kaip Kristaus įgaliotinis, 
tariąs paties Kristaus žodžius: “Tai yra mano Kūnas, tai 
yra mano Kraujo taurė". Ne kunigo kūnas ir ne kunigo 
kraujo taurė, bet Kristaus! Anasai savybinis įvardis 
'mano"' nors ir tariamas kunigo lūpomis, priklauso ne ku- 
nigui, bet Išganytojui. Kunigo a š konsekracijos metu iš- 
nyksta: jo vieton atsistoja Kristaus Aš. Kunigystės sak- 
ramentas kaip tik ir suteikia žmogui galios visiškai ti k r 0- 
viniu — ne simboliniu ir ne moraliniu — būdu Kristaus 
Aš pastatyti savojo a š vietoje ir tuo būdu įvykdyti tai, 
kas Išganytojo buvo įvykdyta paskutinės Vakarienės me- 
tp, kai Jis “ėmė duoną, laužė dėkodamas ir tarė: Imkite 
ir valgykite, tai yra mano Kūnas, kurs bus už jus išduo- 

tas... Taip pat ir taurę po Vakarienės, tardamas: Ta tau- 
rė yra naujoji sandora mano kraujuje" (1 Kor 11,23-25). 
Kunigo lūpomis vykdoma konsekracija 
yra Kristaus konsekracijos plėtimas is- 
torijoje. 

Savaime suprantama, kad konsekracijos aktas yra 
centrinis kunigiškojoje egzistencijoje. Jame išeina aikštėn 
Kunigystės sakramento galybė, apreikšdama Kristų kuni- 
go asmenyje. Konsekracijos aktas yra Kris- 
taus regimybė kunigo prigimtyje. Kai ku- 
nigas pasilenkia ant baltutės ostijos ir ant žibančios tau- 
res tarti anuos nuostabius Kristaus žodžius, jis nustoja 
buvęs aš, nustoja kalbėjęs ir veikęs savo vardu ir tampa 
Kristaus regimybe. Kensekracijos akimirką prieš mus sto- 
vi Kristus žmogiškojoje kunigo prigimtyje. Čia įvyksta 
kažkas panašaus, kas įvyko Įsikūnijimo metu, kai dieviš- 
kasis Logos, antrasis Šv. Trejybės Asmuo, susijungė su 
žmogiškąja prigimtimi Marijos įsčioje, tapdamas tikru 
žmogumi, tačiau nešančiu tiktai žmogiškąją prigimtį, bet 
ne žmogiškąjį asmenį. Be abejo, konsekracijos aktas bai- 
giasi, kunigas grįžta nuo altoriaus į kasdieninį gyvenimą 
ir vėl kalba bei veikia savo vardu. Tačiau niekad nesibai- 
gia jame sakramentiniu ženklu įspausta Kunigystės galia. 
Kiekvieną akimirką jis gali padaryti ją veiksmingą. Kiek- 
vieną akimirką jis gali savąjį a š, vaizdingai kalbant, pa- 
stumti šalin ir jo vieton pastatyti dieviškąjį Kristaus A š. 
Todėl Kristaus atsistojimas kunigo asmens vietoje prie 
altoriaus gyvena pašvęstąjame žmoguje visą laiką kaip 
reali galimybė, todėl visą šį žmogų paverčia y pa- 
tingu Kristaus paveikslu, tiesiog sakramentiniu Kris- 
taus įsikūnijimų. Kaip Marijos 'fiat' atidarė bendrąją 
žmogaus prigimtį dieviškajam Logos, taip Kunigystės sak- 
ramentas atidaro individualinę žmogaus — Petro, Jono, 
Andriejaus—prigimtį Kristui-Išganytojui. Tarp Logos įsi- 
kūnijimo ir Kunigystės šventimų yra organiškas ryšys. 

Štai kodėl šv. Pranciškus regėjo kunigo asmenyje Die- 

vo Sūnų. Jis regėjo Jį ne tik konsekracijos metu prie al- 
toriaus, bet visą laiką, nes iš tikro Dievo Sūnus visą 
laiką kunigo prigimtyje ir gyvena. Kaip žmogiškoji pri- 
gimtis yra neatskiriamai susijusi su dieviškuoju Logos 
įsikūnijimo aktu, taip lygiai neatskiriamai Kristus yra ap- 
sigyvenęs kunigo prigimtyje. Kunigystės sakra- 
mentas yra neišdildomas ir nepraranda- 
mas. Tuo pačiu yra neišdildomas ir Dievo Sūnaus reiški- 
masis kunigo būtyje. O jeigu taip, tuomet jokios kunigo 
ydos ar nuodėmės negali mažinti jam turimos mūsų pagar- 
bos ir mūsų klusnumo, nes ši pagarba ir šis klusnumas iš 
tikro yra reiškiama ne kunigo asmeniui — niekingam ir 
nevertam, — bet jame gyvenančiam Dievo Sūnui. šv. Au- 
gustinas viename savo pamoksle vyskupo šventimų proga 
kaip tik atkreipia savo klausytojų dėmesį į aną nuolatinį 
Kristaus buvimą kunigo būtyje: “Jeigu vyskupas yra va- 
gis, jis niekad nelieps iš sakyklos: “'Vok!', bet visados sa- 
kys: 'Nevok", nes tai jis yra ėmęs iš Viešpaties sandė- 
lio". Tuo šv. Augustinas nori pasakyti, kad kunigas kal- 
ba ir veikia ne iš savęs, bet iš Dievo, todėl jo žodis ir jo 
veiksmas galioja net ir tada, kai skiriasi nuo jo gyvenimo. 
Kunigo gyvenimas yra jo paties aš išsiskleidimas, todėl 
jis gali būti vienoks ar kitoks. Tuo tarpu jo žodis ir jo 
veiksmas yra jame esančio Kristaus išsiskleidimas, todėl 
visados yra reikšmingas ir įpareigojantis. Nepateisinami 
„tad yra tie krikščionys, kurie, matydami dvasiškius, ne- 
vykdančius savo skelbimo, mano turį teisės ir patys būti 
nuo šio vykdymo atleisti. Tokiems šv. Augustinas gražiai 
atsako: “Kuo tu teisinsies Dievo teisme? Sakysi: dariau 
bloga todėl, jog mačiau, kad mano vyskupas blogai gyvena. 
Į tai išgirsi atsakymą: Pasirinkai tą, su kuriuo būsi pa- 
smerktas, o ne tą, su kuriuo būtum išganytas"“*. šv, Pran- 
ciškus gerai suprato šio gundymo grėsmę ir sykiu jo ap- 


“ Sermones 1,32, p. 570 (ed. Maurina). 
“ Ibd. 


gaulingumą, todėl nekreipė jokio dėmesio į oficialinę dvasiš- 
kių luomo sąrangą. Prieš jo akis stovėjo kunigas kaip Die- 
vo Sūnaus atvaizdas, kitaip sakant, kaip konsekracijos ak- 
to pratęsimas kasdienoje. Todėl šventasis jį gerbė ir įsakė 
savo broliams gerbti. 

Tai yra nurodymas visai katalikiškajai Akcijai kaip 
pasauliškių apaštalavimui. Šiandien daug kalbama apie 
pasauliškių santykius su dvasiškiais todėl, kad yra apsitry- 
nęs, o kaikur net visiškai išnykęs kunigo kaip Kris- 
taus regimybės pergyvenimas; kad mes labai ryš- 
kiai regime dvasiškiją socialinio luomo pavidalu, o nere- 
gime dieviškojo Kunigystės pobūdžio, ano neišdildomo 
Kristaus apsigyvenimo kunigo būtyje. Šiuo atžvilgiu šv. 
Pranciškus mums yra giliaprasmis pavyzdys. Jo paties 
mintyje nebuvo noro steigti ordiną dvasiškiams. Kaip jis 
pats, taip ir didelė dauguma pirmųjų jo brolių buvo pasau- 
liškiai. Kunigų tarp jų buvo tik saujelė, ir tie patys gyveno 
taip, kaip ir visi kiti. Kitaip sakant, šv. Pranciškus 
rengėsi atnaujinti Bažnyčią pasauliš- 
kių apaštalavimu. Ir vis dėlto jis auklėjo savo 
bendruomenę nuostabiai kunigų pagarbai ir meilei, klusnu- 
mui ir vadovavimui. Nekitoks turi būti ir šiandieninis ka- 
talikiškosios Akcijos veikėjų auklėjimas. Jeigu šiandien 
pasauliškiai popiežių yra oficialiai kviečiami į apaštalavi- 
mo darbą, tai ne todėl, kad jie atsistotų dvasiškių vietoje 
— sakramentinės Kunigystės su plačia jos veikla niekas 
Bažnyčioje nepavaduos —, bet kad įvykdytų bendrąją 
kunigystę, gautą Krikšto ir Sutvirtinimo sakramen- 
tais. Katalikiškoji Akcija nėra dvasiški- 
jos pareigų siaurinimas, bet pasauliš- 
kių pareigų priminimas ir vykdymas. To- 
dėl ji ne tik kad negali perskirti dvasiškių ir pasauliškių 
"luomų", bet turi juos dar labiau suartinti ir dar labiau su- 
jungti Kristuje, nes tik iš Jo vieni ir kiti semia malonės 
bei galios. Sykiu tačiau katalikiškoji Akcija turi išryškinti 
teologinį Kunigystės sakramento pagrindą ir iš naujo pri- 

kelti pasauliškiuose kunigo kaip Dievo Sūnaus regimybės 
pergyvenimą. Šiuo atžvilgiu šv. Pranciškus, būdamas ka- 
talikiškosios Akcijos globėjas, iš tikro yra vadovas pasau- 
liškių santykiams su dvasiškiais atnaujinti. 


4. Antras daykas, kurį nušviečia šv. Pranciškus kaip 
katalikiškosios Akcijos globėjas, yra Dievo žodžio 
skelbimas. Apaštalavimas reikalauja iš kiekvieno 
krikščionies dviejų dalykų: liudijimo ir skelbimo. 
Krikščionis turi liudyti Kristų savo gyvenimu ir skelbti Jį 
savo darbais, savo poelgiais, savo kančia, galop savo mirti- 
mi. Krikščionies egzistencija žemėje tu- 
ri būti Kristaus egzistencijos plėtimas 
istorijoje. “Ne vienas mūsų negyvena sau ir nė vie- 
nas sau nemiršta. Jei gyvi esame, esame gyvi Viešpačiui; 
jei mirštame, Viešpačiui mirštame" (Rom 14,7-8). Iš ki- 
tos tačiau pusės krikščionis turi pareigų ne tik sau, bet ir 
išganymo jieškančiam pasauliui. Būdamas mistinio Kris- 
taus Kūno narys, jis yra pašauktas ne tik pats būti gyvas 
šio Kūno gyvybe, bet kartu ir rūpintis, kad Kristus augtų 
ir plistų, kad Jis taptų visuotinis tiek laiko, tiek erdvės 
atžvilgiu. Būties atstatymas, išvaduojant ją iš nuodėmės 
ir iš naujo sujungiant su Dievu, yra ne tik individualinis 
Išganytojo aktas, įvykęs Kalvarijos kalne prieš du tūkstan- 
čius metų, bet ir visos Bažnyčios uždavinys, nepaliaujamai 
vykstąs visą istorijos metą. “Reikia konstatuoti, — sako 
pop. Pijus XII, — nors tai ir kažinkaip keistai atrodytų, 
kad ir Kristus yra reikalingas savo sąnarių pagalbos. .. 
Mūsų Išganytojas, kiek jis neregimu būdu valdo Bažnyčią, 
trokšta savo mistinio Kūno narių bendradarbiavimo išgany- 
mo darbe"“', Todėl kai Kristus, prieš žengdamas į dangų, 
siuntė savo mokinius į pasaulį skelbti Evangelijos “visam 
sutvėrimui" (Mork 16,15), tai šiai pasiuntinybei Jis pa- 
rinko ne tik atskirus asmenis, kuriuos Jis turėjo aplinkui 
save, bet ir visą būsimąją Bažnyčią, įsteigtą ant neklys- 


“ Encikl. De Corpore Christi mystico nr. 14, liet. vert. 511 p. 

tančios ir nenugalimos Uolos. Kiekvienas krikščionis kaip 
dalyvis mistiniame Jo Kūne yra sykiu ir dalyvis Jo Evan- 
gelijos plėtime. 

Be abejo, tuo nenorime pasakyti, kad apaštalų bei jų 
įpėdinių vyskupų skelbimas yra tos pačios prasmės bei 
reikšmės, kaip ir paprasto tikinčiojo. Anaiptol! Vysk u- 
pas yra tikrasis ir tiesioginis Evangeli- 
jos skelbėjas. Jo mokomoji galia yra pirmykštė, 
susijusi su jo vieta Bažnyčioje. Niekas kitas, net nė kuni- 
gas, šios galios neturi. Bažnyčioje kaip istorijoje besisklei- 
džiančio Kristaus vardu gali kalbėti tiktai vyskupas. Kiek- 
vienas kitas, norįs kalbėti viešai ir oficialiai, turi turėti 
vyskupo įgaliojimą arba paskyrimą (missio canonica). Sau- 
goti Kristaus Evangeliją tokią, kokią Jis mums paliko 
(plg. 1 Tim 6,20) ir sykiu skelbti ją Jo vardu (plg. 2 Tim 
4,2), yra patikėta vyskupui. Tačiau šalia šio oficialaus 
skelbimo, įpareigojančio ir neklystančio, esama dar labai 
plataus privatinio Evangelijos mokymo, kuris savo 
pobūdžiu neturi oficialaus mokymo žymių. Jis yra ne- 
šamas tikinčiųjų ir perduodamas iš kartos į kartą. Jis yra 
naudojamas tėvų savo vaikams, mokytojų savo mokiniams 
(bet ne tikybos mokytojų, nes tikybai mokyti reikia vysku- 
po leidimo, kadangi šis mokymas yra skelbimas Bažnyčios 
vardu), rašytojų savo skaitytojams, paskaitininkų savo 
klausytojams ir t. t. Privatinio skelbimo laukas yra neiš- 
semiamas. Seniau, kai nebuvo spaudos ir organizacijų, šios 
rūšies Evangelijos mokymas apsirėžė šeimos rateliais ir 
siaurais pasikalbėjimais. Tačiau šiandien, spaudos ir su- 
sirinkimų padedamas, jis plinta į visą visuomenę. Laikraš- 
čiai ir salės dabar atsistojo šalia sakyklos, ir privatinis 
skelbimas įgijo nepavaduojamos reikšmės. Anoji visuotinė 
Evangelijos plėtimo pareiga šiandien pasidarė prieinama 
kiekvienam geros valios krikščioniui. 

Nereikia nė aiškinti, kad privatinio skelbimo sritis 
yra iš esmės patikčta pasauliškiams. Tiesa, nekartą pri- 
vatiškai moko ir dvasiškiai — net vyskupai ir pats popie- 

žius. Vis dėlto šis net ir privatinis jų mokymas visados tu- 
ri tam tikrų oficialumo žymių. Negalėdamas nė vieną sa- 
vo gyvenimo valandą nebūti kunigu ar vyskupu, dvasiškis 
tuo pačiu negali nė savo mokyme pereiti į grynai privati- 
nę plotmę ir šiuo atžvilgiu susilyginti su pasauliškiu. O 
jeigu jis vis dėlto tai daro, tuomet jis pabrėžia pri- 
vatinį savo žodžių pobūdį. Privatinis mokymas dvasiškiui 
taip lygiai yra išimtinis, kap pasauliškiui oficialusis moky- 
mas. Tiesa, pasauliškis, vyskupo ar popiežiaus pasiųstas, 
gali skelbti Evangeliją ir oficialiai. Seniau nevienas pasau- 
liškis sakydavo pamokslus bažnyčiose — net vyskupo aki- 
vaizdoje. Prie tokių pasauliškių priklauso ir šv. Pranciš- 
kus. Šiandien šios rūšies mokymas yra aprėžtas tiktai lei- 
dimu dėstyti religijos mokslą mokyklose. Aną visuotinę 
pareigą skelbti Evangeliją pasauliškiai atlieka paprastai 
privatinio mokymo plotmėje. Jų tribūna yra ne sakykla ir 
net ne mokyklos katedra, bet patarimai ir pasikalbėjimai, 
paskaitos ir prakalbos, straipsnai ir knygos. Juk jeigu 
krikščionis Kristumi gyvena, jis negali apie Jį nekalbėti ir 
jieškantiems Jo nerodyti. Jis negali neskelbti Evangeli- 
jos kiekvienam, su kuriuo tik susiduria. šalia liudiji- 
mo gyvenimu skelbimas žodžiu yra vie- 
na iš pagrindinių krikščioniškosios eg- 
zistencijos pareigų. 

šv. Pranciškus suprato šią pareigą labai giliai ir labai 
jautriai, todėl buvo ne tik bažnyčios statytojas, bet sykiu ir 
Dievo žodžio skelbėjas. Jis ne tik pats vykdė Evangeliją, 
bet ją rodė ir kitiems. Jis skleidė jos grožį bei palaimą sa- 
voje aplinkoje. Tiesa, savo broliams jis nekartą sakydavo, 
kad pats geriausias pamokslas yra pavyzdys. Tačiau 
tuo jis anaiptol nenorėjo paneigti pamokslo žodžiu. 
Tuo jis norėjo tik pasakyti, kad pavyzdys turi daugiau jė- 
gos žmogui patraukti į krikščioniškąjį gyvenimą, ne- 
gu žodis. Vis dėlto žodis yra reikalingas ir būtinas šiam gy- 
venimui pažinti. Evangelija yra dieviškasis žodis, jieš- 

kąs mūsų prigimties, kad joje įsikūnytų. Tačiau šis žodis 
turi būti paskelbtas, netik tokiu atveju ji gali į mus nusi- 
leisti ir mus perkeisti. Todėl Evangelijos skelbi- 
mas yra būtina krikščionies pareiga. Štai 
kodėl šv. Pranciškus, nors ir labai vertindamas liudijantį 
pavyzdį, vis dėlto intensyviai naudojo ir skelbiantį žodį. 


Sakyti pamokslus šv. Pranciškus pradėjo tuojau po sa- 
vo atsivertimo. Jausdamas esąs pašauktas būti didžiojo 
Karaliaus riteriu, jis skelbė Jį visiems — net ir neprotin- 
giems padarams. Kur tik susirinkdavo būrelis žmonių, 
šventasis tuojau pasilypėdavo ant akmenų krūvos, ant tvo- 
ros, ant laiptų ir imdavo sakyti pamokslą. Šitų jo pa- 
mokslų turinys buvo labai paprastas. Jis nesileisdavo į 
mokytus teologinius nagrinėjimus, kurie anuo metu buvo 
taip labai įprasti, bet skelbdavo taiką Viešpatyje, liepdavo 
bijoti Dievo, vengti pikto ir daryti gera. Vienas šv. Pran- 
ciškaus amžininkas — Tomas iš Spoleto — šitaip aprašo 
šventojo pamokslą, girdėtą 1222 m. Bolognos miesto rin- 
koje: “Marijos dangun ėmimo šventėje, būdamas studentu 
Bolognoje, mačiau šv. Pranciškų, sakantį pamokslą rinkoje 
prieš rotušę, kur buvo suplaukęs beveik visas miestas. Pa- 
mokslo tekstas buvo 'angelai, žmonės, velniai'. Apie šias 
tris protingų dvasių rūšis jis kalbėjo taip gerai ir taip iš- 
mintingai, jog daugelis išslavinusių vyrų stebėte stebėjosi, 
kaip nemokytas žmogelis galįs taip kalbėti. Tačiau jo žo- 
džių tikslas buvo pašalinti vaidus ir įgyvendinti taiką. 
Šventojo apsiaustas buvo purvinas, jo išvaizda neįspūdin- 
ga, jo veidas negražus. Tačiau jo žodžiams Viešpats su- 
teikė tokios didelės jėgos, jog daugelis kilmingųjų giminių, 
kurias skyrė seni priešiškumai ir pralietas kraujas, susi- 
taikė. Visi buvo pilni didelės pagarbos; vyrai ir moterys 
veržėsi būriais prie jo, norėdami nusitraukti jo drabužio 
skiautelę arba paliesti bent jų siūlę" (Joergensen 323). 


Nenuostabu, kad šventojo pamokslams, kaip pastebi 
pop. Pijus XI, “niekas negalėjo atsispirti, net ir tie, kurie 

nuodėmėse buvo pasenę ir pražilę"““, Žodžiai, einą iš jo 
lūpų, krito, kaip Evangelijos sėkla, į išpurentą dirvą ir da- 
vė vaisių. “Italijos gyventojai atsivertė, grįžo prie pamal- 
daus gyvenimo ir pasidavė šv. Pranciškaus vadovaujami. .. 
Visų sielas pagavo šventas uolumas juo sekti. Vyrai ir 
moterys norėjo palikti savo šeimas ir savo namus, ir sera- 
fiškasis patriarchas nekartą buvo priverstas pats juos su- 
laikyti nuo jų pasiryžimo bėgti iš pasaulio... Antžmogiš- 
kas šio paprasto žmogaus iškalbumas padarė, kad Asyžiu- 
je, Bolognoje, Arezze ir daugelyje kitų vietovių bei miestų 
buvo pasiekta taikos, kartais patvirtintos net iškilmingo- 
mis sutartimis"“'. Apaštalavimas pavyzdžiu, kurį žmonėms 
rodė šv. Pranciškus ir jo broliai, čia buvo papildytas apaš- 
talavimo žodžiu, davusiu tiesiog nuostabių vaisių. Pir- 
mykštis Evangelijos skelbimo gaivalingumas, kurį mums 
taip vaizdingai aprašo Apaštalų Darbai, atsinaujino šv. 
Pranciškaus pamoksluose ir padarė, kad krikščionys iš tik- 
ro vėl “buvo vienos širdies ir vienos sielos" (ApD 4,32), 
pergalėdami savo susiskaldymą, vaidus, kovas ir šaltą nu- 
sigrįžimą nuo savo brolio. 


Kame tad glūdi šv. Pranciškaus kaip Evangelijos skel- 
bėjo paslaptis? Kas padarė, kad jo pamokslai iš tikro bu- 
vo dieviškasis žodis, skleidžiąs Viešpaties galybę ir malonę ? 


5. Pamokslas yra amžinai trunkanti Evangelijos skel- 
bimo forma. Jis yra žinomas Bažnyčioje nuo pat pradžios, 
nuo pat pirmųjų Sekminių dienos, kada šv. Petras, gavęs 
šv. Dvasią, išėjo pas susibėgusią minią ir pradėjo jai skelb- 
ti “Jėzų, kurį jūs prikalėte ant kryžiaus" (ApD 2,36). 
Skelbimas apaštalams atrodė esąs toks esminis jų pašau- 
kimo uždavinys, jog jie net tarnybą artimui pavedė ki- 
tiems, liepdami  pirmykštei krikščionių bendruomenei Je- 
ruzalėje išsirinkti diakonus tarnauti “prie stalų", o patys 
pasilikdami “prie maldos ir žodžio tarnavimo" (ApD 6,3). 


“ Encikl. Rite expiatis nr. 33. 
“ Pop. Pijus XI, encikl. Rite expiatis nr. 33. 

šv. Povilas savo pasiutinybę irgi regėjo Dievo žodžio skel- 
bime, rašydamas korintiečiams, kad “Kristus siuntė mane 
ne krikštyti, bet Evangelijos skelbti" (1 Kor 1,17) ir 
džiaugdamasis, kad “nė vieno jūsų nekrikštijau, tik Kris- 
pą ir Gajų" (1 Kor 1,15). Jeigu tarnauti artimui gali ir 
diakonai, jeigu krikštyti gali ir kunigai, tai Evangeliją gi- 
liausia ir tiesiogine prasme skelbti gali tik Kristaus pašauk- 
šaukimu yra pasidalinę. Dievo žodis reikalauja žmogaus 
žodžio pagalbos, kad pasiektų mūsų dvasią ir pasčtų joje 
dieviškosios sėklos. Tuo pačiu pamokslas virsta viena iš 
pagrindinių apaštalavimo formų, kurios niekas atstoti ne- 
gali. Štai kodėl ligi pat šių dienų pamokslas Bažnyčioje 
nėra nustojęs aktualumo. Priešingai, pasauliui vis labiau 
atkrintant į stabmeldybę, pamokslo reikšmingumas daro- 
si juo didesnis. 

Nekiekvienas tačiau pamokslas yra vienodai vaisin- 
gas. Naujasis Testamentas mini du pavyzdžius, kurie at- 
skleidžia mums pamokslo vaisių skirtingumą. šv. Petro 
pamokslo Sekminių dieną minia paklausė, ir prie jo tuojau 
“prisidėjo apie tris tūkstančius sielų" (ApD 2,41). Tuo 
tarpu iš šv. Povilo pamokslo Atėnų areopage graikai “ėmė 
tyčiotis" ir išsiskirstė (ApD 17,32). Abu apaštalai kalbšjo 
iš Šv. Dvasios ir apie tą patį prisikėlusį Nazarietį. Bet jų 
sėkmė buvo priešinga. Kodėl? Atsakyti šiuo atveju nėra 
sunku, nes čia aiškiai matyti, kad Kristaus minėta sėkla 
krito į nevienodą dirvą (plg. Mat 13,4-8). Sekminių šven- 
tėn susirinkę “partai, medai, elamiečiai, Mezopotamijos, 
Judėjos ir Kapadokijos, Ponto ir Azijos, Frigijos ir Pam- 
pilijos, Egipto ir prie Kirenės esančio Lybijos krašto gy- 
ventojai" (ApD 2,9-10) buvo dievobaimingi žmo- 
nės (plg. ApD 2,5), trokštą savo sielų išganymo, todėl 
Viešpačiui atviri visa savo širdimi. Išgirdę Petrą kalbantį 
kiekvieno jų kalba ir skelbia::+i “didžius Dievo darbus" 
(ApD 2,11), jie tuojau suprato, kad į juos byloja ne žmo- 
gus, bet pats Dievas. Todėl jie nusilenkė Viešpaties žodžiui, 

įtikėjo į jį ir pasikrikštijo. Tuo tarpu Atėnų areopage bu- 
vo susirinkę vyrai, kurie “nieku kitu neužsiimdavo, kaip 
tik sakyti ar išgirsti ką nauja" (ApD 17,21). Naujybių 
noras buvo pagrindinis akstinas jiems susidomėti šv. Po- 
vilo žodžiais. Jie nusivedė apaštalą nuo rinkos į areopagą 
tik todėl, kad patirtų, “koks tas naujas mokslas" (17,19), 
kurį šv. Povilas buvo pradėjęs aikštėje dėstyti epikurinin- 
kams ir stoikams (plg. 17,18). Jų ausys, kaip jie patys 
prisipažįsta buvo nugirdusios “kažinką nauja" (17,20), to- 
dėl dabar norėjo patirti šią naujybę iš paties Povilo lūpų. 
Iš tikro, Krikščionybė buvo absoliučiai naujas dalykas, tik- 
roji pasauliui Naujiena, tačiau anaiptol ne graikiška 
prasme. Ji buvo nauja būtis, tuo tarpu graikai jieš- 
kojo naujos teorijos. Ji buvo žmogaus perkeiti- 
mas pašvenčiamąja malone, tuo tarpu Atėnų areopa- 
gas tikėjosi išgirsiąs įdomių protavimų. šv. Povilas 
atsistojo prieš šiuos mokytus senovės vyrus kaipapaš- 
talas, tuo tarpu jie laukė — filosofo. Štai kodėl Jė- 
ruzalėje susirinkusieji, išgirdę iš Petro, kad “Jėzų Dievas 
prikėlė" (ApD 2,32), paklausė: “Ką mes turime daryti?" 
(2,37). Tuo tarpu Atėnų išminčiai, išgirdę, kad vieną die- 
ną Viešpats teis pasaulį per Vyrą, kurį “padarė patikimą 
visiems, prikeldamas Jį iš numirusiųjų" (17,31), pradėjo 
tyčiotis, pastebėdami: “Pasiklausysime tavęs apie tai kitą 
kartą" (17,32). Skirtingas klausytojų nusiteikimas pada- 
rė, kad apaštalų pamokslai taip pat buvo skirtingi savo vai- 
siais, 

Vis dėlto nevisada pamokslų sėkmingumo ar nesėk- 
mingumo priežastis glūdi klausytojuose. Nesykį klausyto- 
jai iš tikro yra dievobaimingi, tačiau pamokslininkai yra, 
kaip anos šv. Povilo minimos moterėlės, kurios “visuomet 
mokosi ir niekuomet nepasiekia tiesos pažinimo" (2 Tim 
3,7), todėl kalba ne “kaip Dvasia moko", bet “mokytais 
žmonių išminties žodžiais" (1 Kor 2,13). Jų kalba nepasie- 
kia žmogaus širdies gelmių ir jos nekeičia. Šios rūšies pa- 
mokslai, nors iš viršaus ir atrodo esą pamokslai, es- 

mėje tačiau yra paskaitos ar prakalbos, rūpestingai pa- 
rengtos moksliniu ir retoriniu atžvilgiu, bet stokojančios 
“dvasios ir galybės parodymo" (1 Kor 2,4), be kurio kiek- 
vienas žmogaus žodis yra religiniu atžvilgiu visiškai ne- 
pajėgus. Todėl šv. Pranciškus savo pamoksluose kaip tik 
ir nesivaikė nei mokslinio turinio, nei retorinės formos. Jis, 
kaip anksčiau minėta, net neigė mokslo reikšmę Evangeli- 
jos skelbimui. Siųsdamase pirmuosius šešis savo brolius 
į žmones, šventasis jiems kalbėjo: “Nesibijokite, kad esate 
nemokyti vyrai, nes jūs kalbėsite ne iš savęs, bet jūsų dan- 
giškojo Tėvo dvasia kalbės jumyse" (Joergensen 92). Tai 
yra paties Kristaus žodžiai (plg. Mat 10,19-20), pasakyti 
mokiniams, siunčiamiems “pas prapuolusias Izraelio namų 
avis" (Mat 10,6). Jais Kristus norėjo pažymėti, kad pa- 
mokslas yra šv. Dvasios bylojimas žmo- 
gaus žodžiu. Kaip konsekracijos metu kunigo aš 
užleidžia vietą Kristaus A š, taip pamokslo metu jo saky- 
tojo išmintis bei išsilavinimas užleidžia vietą Šv. Dvasios 
išminčiai. Pamokslininko lūpomis kalba pats Dievas, kaip 
ir konsekracijoje. Todėl kiekviena grynai žmogiškoji pa- 
stanga, kiekvienas pamokslininko a š prasikišimas čia yra 
kliūtis Šv. Dvasios mokymo grynumui. Dievas ge- 
vriausiai byloja ten, kur žmogus tyli. 

Ir kitaip nė būti negali. Juk kas gi yra pamokslas, jei- 
gu ne Evangelijos skelbimas, ir kas gi yra Evangelija, jei- 
gu ne Kristaus apreiškimas? O apreiškimas yra ne kas ki- 
ta, kaip būties atskleidimas, kokia ji yra dieviškąjame sa- 
vo pirmavaizdyje. Nuosekliai tad Evangelija yra dieviško- 
ji mūsų buvimo bei veikimo norma. Ji mums atskleidžia, 
kaip mes turime būti. Skelbti tad Evangeliją reiškia 
skelbti šią normą ir tuo pačiu dėstyti dieviškąją būties 
prasmę. Pamokslas kaip Evangelijos skel- 
bimas yra būties interpretacija dieviš- 
kojo ir amžinojo šios būties plano švie- 
soje. Tačiau šitokią interpretaciją duoti gali tik pats Die- 
vas. Joks žmogus pats iš savęs negali pasakyti pa- 

mokslo tikrąja šio žodžio prasme. Kaip kunigas prie alto- 
riaus negali konsekracijos žodžių "Tai yra mano Kūnas — 
tai yra mano Kraujo taurė' taikyti savam kūnui ir kraujui, 
nors ir vartoja savybinį įvardį 'mano', taip lygiai ir pa- 
mokslininkas negali laikyti pamokslo savos išminties kū- 
riniu, pro kurį byloja jo išsilavinimas, jo retorinis gabu- 
mas, jo psichologinė galia valdyti klausytojus. Jeigu pa- 
mokslininkas vis dėlto šitaip pamokslą pergyvena, tuomet 
jis dieviškąją būties interpretaciją, glūdinčią Evangelijoje, 
sukeičia su savo paties interpretacija ir tuo būdu dieviško- 
jo žodžio skraiste neteisėtai pridengia savus žodžius. Štai 
kodėl šv. Pranciškus labai smarkiai yra pasisakęs prieš tuos 
pamokslininkus, kurie girdavosi savo iškalba ir jos vaisiais, 
“tarsi jie iš tikro jiems priklausytų" (Spec. perf. 213). Die- 
vo žodį skelbią žmonės yra tik Viešpaties įrankiai. Jų lai- 
mėjimai esmėje yra Šv. Dvasios pjūtis. Jie yra tik darbi- 
ninkai didžiojo Daržininko soduose, tik Jo sėklos sėjėjai ir 
laistytojai. Tuo tarpu “ne tas, kuris sodina, yra šis tas, ir 
ne kuris laisto, bet kuris augina — Dievas" (1 Kor 3,7). 
Girtis savo pamokslais galima tik paslėpus savąjį aš ir 
keliant aikštėn Dievo malonę ir Jo galybę. “Kas giriasi, 
tesigiria Viešpačiu" (1 Kor 1,31). 

Šis esminis pamokslo bruožas rodo, kad pamokslinin- 
kas sakomuoju aktu daro tai, ką yra daręs Kristus žemiš- 
kosios savo veiklos metu. Atverdamas savo žodį šv. Dva- 
siai, jis sudievina jį ir tuo būdu įjungia jį į Kristaus žodį. 
Kai pamokslininkas išeina į sakyklą — vistiek ar ji būtų 
bažnyčioje, ar šventinamuose laukuose, ar prie kapo duo- 
bės —, jis yra nebe žmogiškasis a š, bet Kristus, skelbiąs 
linksmąją Naujieną. Pamokslininkas sudabartina Kris- 
taus skelbimą Palestinoje, nuleisdamas jį į mūsų gyvena- 
mąjį laiką ir padarydamas jį girdimą tam tikroje erdvės 
vietoje. Pamokslas yra Karalystės Evange- 
lijos žodinė objektyvacija istorijoje. 
Tai yra žmogaus žodžio bendradarbiavimas Atpirkimo žy- 
gyje, atskleidžiant būties gelmę, nuodėmės iškreiptą ir ap- 

temdintą. Todėl pamokslas yra gilus sakralinis ak- 
tas. Jis iš šv. Dvasios kyla ir Šv. Dvasią teikia. 


Šiuo atžvilgiu šv. Pranciškus yra prasmingas pavyz- 
dys visai dabarties katalikiškajai Akcijai. Dievo žodžio 
skelbimas šiandien yra vienas iš svarbiausių ir pagrindi- 
nių pasauliškių apaštalavimo uždavinių, kurį jie vykdo įvai- 
rių įvairiausiomis formomis. Tačiau jie jį vykdo stabmel- 
diškoje aplinkoje; stabmeldiškoje ta prasme, kad šian- 
dien žodis yra suprofanintas. Jis nebėra am- 
žinojo Logos atspindys, bet tiktai priemonė žmogaus smal- 
sumui patenkinti. Jo tikslas yra nebe tiesa, bet įspūdis, Jis 
yra sakomas ar rašomas nebe tam, kad atskleistų dievišką- 
ją būties prasmę, bet kad į sakytojo ar rašytojo pusę pa- 
trauktų naujybių ištroškusią minią. Max Pacard teisingai 
pastebi, kad vietoje žodžio šiandien yra at- 
sistojęs ūžėsys. “Žmogus nebegyvena žodžiu ir žo- 
dyje. Žodis nebėra vieta, kur žmogus apsisprendžia už tiesą 
ir už meilę: ūžėsys už jį sprendžia. Ūžėsys dabar yra pats 
svarbiausias dalykas, o žmogus yra tiktai vieta, kur ūžė- 
sys plinta: jis yra ūžėsio erdvė"““. Nenuostabu todėl, kad, 
kaip sako toliau tas pats Picard, ūžėsių pasaulyje įvykiai 
yra susipynę vienas su kitu. Ūžėsys padaro juos visus 
vienodus; jie nepaprastai išauga, pasidaro grasūs, rėkian- 
tys; atrodo, tarsi įvykiai mėgintų triukšmu vienas nuo ki- 
to atsiskirti, kadangi jiems stinga esmės, kuri juos vieną 
nuo kito atskirtų (189 p.). Ūžėsys viską sulygina, jis yra 
niveliavimo mašina. Čia nebėra jokių individų, kiekvienas 
yra tiktai ūžėsio dalis. Čia nebėra nieko, kas individualiai 
kiekvienam priklausytų; viskas čia yra panerta į ūžėsio 
bendrumą, viskas banguoja, todėl kiekvienas reiškia tei- 
sių į viską. Masė yra įteisinta, ji yra ūžėsio nešėja, ji yra 
kaip ūžėsys, iškyląs ir vėl dingstąs, visur esąs ir niekur 
neužčiuopiamas" (192 p.). 

Katalikiškoji Akcija todėl šiandien ir yra pašaukta 


“ Die Welt des Schweigens, 187 p. Zuerich 1948. 

prieš ūžėsį pastatyti tikrąjį žodį. Ji yra pašaukta 
grąžinti žodžiui sakralinį jo pobūdį ir tuo būdu atpirkti jį 
iš masės užgožėjimo. Žmogus išsivaduos iš dabartinio nu- 
asmeninimo tik tada, kai susiras savą žodį ir kai jame 
atpažins savą asmenį, kaip dieviškojo Asmens atspindį. 
asmens išsivadavimui iš minios. Bet šį už- 
davinį katalikiškoji Akcija galės įvykdyti tik tuo atveju, 
jei žmogiškuosius žodžius padarys Dievo žodžio girdimybė- 
mis. Šv. Pranciškus tai buvo įvykdęs savo pamoksluose. 
Jo klausytojai suvokė, kad pro šio skurdaus ir negražaus 
žmogelio lūpas, nesugebančias atpasakoti kardinolo para- 
šyto pamokslo, byloja amžinasis Logos, todėl jie išgirdo jo 
balsą ir jam atidarė savo širdis, atidarydami jas kartu ir 
pačiam Dievui. Ūžėsio yra pakankamai buvę ir tryliktąja- 
me šimtmetyje. Tačiau Asyžiaus šventojo pamokslai jį nu- 
galėjo, nes jie buvo tikrasis žodis, tariamas Šv. Dvasioje. 
Krikščioniškąją egzistenciją valdo nuostabus dėsnis: kai 
tik žmogaus žodis atitrūksta nuo Dievo 
žodžio, jis virsta nebesuprantamu ūžė- 
siu. Senaaro gyventojai negalėjo baigti Babelio bokšto 
todėl, kad jų žodis, jau pačioje pradžioje nukreiptas prieš 
dieviškąjį žodį, greitai virto ūžėsiu ir neleido jiems užbaig- 
ti pradėto darbo. Iš kitos pusės, ūžėsyje gali būti 
išgirstas tiktai dieviškasis žodis. Tik šv. 
Dvasia savu ūžimu “lyg kad kilstančio smarkaus vėjo" 
(ApD 2,2) gali nugalėti profaninį ūžesį ir suteikti žmogui 
iš naujo kalbos dovaną, kad ją savo žodžiuose jis 
skleistų taip, jog kiekvienas girdėtų jį kalbantį sava 
kalba, todėl jį suprastų ir jo mintis priimtų. Šv. Pran- 
ciškaus pamoksluose Sekminių stebuklas įvyko visa savo 
pilnatve: jis kalbėjo taip, kad visi jį girdėjo — Asyžiaus 
pavargėliai, Bolognijos kariaujantieji, didikai, kardinolai 
ir pats popiežius — kalbantį jų kalba, todėl ir negalėjo jam 
atsispirti. 

Tai kaip tik ir yra nurodymas dabartiniam pasauliš- 

kių apaštalavimui. Pop. Pijus XII yra pasakęs, kai “moks- 
lo atstovai turi savo žodžiais bei raštais taip prabilti, kad 
mūsų laiko žmonės juos suprastų ir išklausytų"“". Be abe- 
Jo, popiežius čia turi galvoje sakralinį mokslą ir 
jo išdėstymą paskaitų, prakalbų, straipsnių ir knygų pavi- 
dalu. Tai yra taip pat apaštalavimas. Tai taip pat Evange- 
lijos skelbimas, todėl savaime palenktas anam pagrindi- 
niam dėsniui — būti dieviškojo žodžio girdimybe. Žmo- 
gaus žodžio sudievinimas yra pagrindi- 
nis dabarties uždavinys. Ir tik jo įvykdymas 
laiduoja katalikiškosios Akcijos pasisekimą, kaip jis lai- 
davo pasisekimą ir šv. Pranciškui. Asyžiaus šventasis yra 
katalikiškosios Akcijos vadovas ne tik liudijančiuoju savo 
gyvenimu, bet ir skelbiančiuoju savo žodžiu. 


"* Kalba jėzuitams 1946 m. rugsėjo 17 d. 

III. DŽIAUGSMAS 


1. Krikščioniškoji askezė nekartą yra laikoma 
džiaugsmo priešininke. Nevienas ją pergyvena kaip niū- 
rumo skleidėją, kuri sąmoningai esą mėginanti užmušti 
žmoguje bet kokį jautrumą žemės malonumams. Ji nusi- 
gręžianti nuo visko, kas jauku ir gražu, kas ugdo mūsų po- 
jūčius, kas gilina mūsų įspūdžius, kas mus pačius padaro 
imlius aplinkos daiktams. Askezė, sakoma, įsiterpianti tarp 
mūsojo aš ir viršinio pasaulio ir kliudanti mums pergy- 
venti Viešpaties kūrinius tokius, koki jie yra savo pilnybė- 
je. Ji užrišanti akis, kad jos nesidžiaugtų moters grožiu; 
ji užspaudžianti uoslę, kad ji nejaustų kvepalų kvapo; ji 
apmarinanti liežuvį, kad jis nesigardžiuotų skaniai paga- 
mintais valgiais. Gyvenimas, persunktas askeze, atrodo 
esąs apiplėštas savo turtingume, todėl sužalotas, iškreip- 
tas, pilnas proto kontrolės, gadinančios kiekvieną džiūgėsį 
ir temdančios kiekvieną linksmybę. Egzistencijos savaimin- 
gumas askezėje dingstąs, o su juo dingstąs sykiu ir džiau- 
gsmas. Nusvirusi galva, sunertos rankos, pilkas veidas esą 
regimi asketinės nuotaikos ženklai. Fr. Nietzschė laiko 
krikščioniškąją askezę susinaikinimo troškuliu 
ir iš jo kildina visas šios rūšies pratybas: “Jūsų aš nori 
mirti, todėl jūs nusigręžiate nuo gyvenimo. Jūsų aš no- 
ri žlugti, todėl jūs niekinate kūną". Asketai, pasak jo, ne- 
są “tiltai į antžmogį". Jie nesugebą “kurti viršum savęs". 

Todėl Zarathustra pasisako neisiąs jų keliu'?). Juo neina 
ir daugelis kitų, kurie, nesutardami su Nietzsche apskirtai, 
vis dėlto yra jo šalininkai pažiūromis į askezę. 

Prieš šitokią tačiau askezės sampratą stovi šv. Pran- 
ciškus kaip džiaugsmo skelbėjas. Retas šventasis yra vyk- 
dęs askezės reikalavimus taip griežtai, kaip Asyžietis; ir 
sykiu retas šventasis yra buvęs pilnas tokio didelio ir pas- 
tovaus džiaugsmo, kaip tas pats Asyžietis. Askezė ir 
džiaugsmas šv. Pranciškaus būtyje ne tik kad nebuvo per- 
siskyrę, bet, priešingai, vienas kitą rėmė ir vienas kitą kil- 
dino. Kūno apvaldymas žadino jame nuostabų džiaugsmą, 
o džiaugsmas stūmė šalin demoniškas viliones. Susitikęs 
kelyje raupsuotąjį ir išbučiavęs, kaip sakyta, žaizdotus jo 
pirštus, šv. Pranciškus, tiesa, tiek susijaudino, jog nežino- 
jo, kokiu keliu jojęs toliau; užtat “į jo sielą plūdo saldumas, 
laimė ir džiaugsmas; plūdo ir plūdo, nors jo vidus jau se- 
niai buvo pilnas, kaip pilnas yra molinis indas, panertas į 
šaltinį ir bėgąs pro kraštus vis naujomis, vis skaidresnė- 
mis vilnimis" (Joergensen 44). Atidavęs tėvui drabužius ir 
užsimetęs sudriskusį daržininko apsiaustą, šv. Pranciškus 
dainuodamas traukė Gubbio linkui. Kiekvienas sa- 
vęs apgalėjimas jam buvo tarsi įkopimas į aukštą kalnų 
viršūnę, kurioje pasijausdavo atsidūręs gryno oro srityje, 
galįs laisvai kvėpuoti, savo žvilgiu apimąs tolimus plotus 
ir džiaugiąsis visa širdimi. Kančia, vargas, nepritekliai, 
persekiojimai jam anaiptol nebuvo priežastys nuliūsti. At- 
virkščiai, jie buvo akstinai dideliam ir skaidriam džiaugs- 
mui, nes jie apreiškė žmogaus didybę bei laisvę. 

Šiuo atžvilgiu yra nuostabiai prasmingas šv. Pranciš- 
kaus pasikalbėjimas su broliu Leonu kelyje iš Perugijos į 
Santa Maria degli Angeli žiemos metu. Ilgą laiką šventasis 
broliui Leonui aiškino, kas nėra tikras ir tobulas džiaugs- 
mas. Jeigu jo ordino broliai visiems ir visur duotų šventu- 
mo pavyzdį; jeigu jie gydytų ligonius ir prikeltų mirusius; 


“ Also sprach Zarathustra I, Kap. 4. 

jeigu jie kalbėtų kalbomis ir pranašautų; jeigu jie savo pa- 
mokslais visus netikėlius atvestų į Kristų; jeigu jiems būtų 
atviri visi žemės turtai ir visos kūrinijos esmė, — visa tai 
dar nebūtų tobulas džiaugsmas. Tada brolis Leonas pa- 
klausė: “Dėl Dievo meilės pasakyk, tėve, kas gi pagaliau 
yra tobulas džiaugsmas?" — Į tai šv. Pranciškus atsakė: 
“Jeigu nuvyktume į Santa Maria degli Angeli, šlapi nuo 
lietaus, sustirę nuo šalčio, purvini ir alkani; pasibelstume 
į vienuolyno vartus, o vartininkas, įtariamai į mus pasižiū- 
rėjęs, paklaustų: 'Kas jūs?', ir mes atsakytume: "Tai mes, 
tavo du broliai'; o jis sakytų mums: 'Melagiai esate, bastū- 
nai ir apgavikai, grobią vargšų išmaldą! Nešdinkitės ša- 
lin!'; jeigu jis vartų mums neatidarytų ir paliktų mus sto- 
vėti lauke ligi tamsos, susnigtus ir sulytus, sušalu- 
sius ir alkanus; ir jeigu mes kantriai iškęstume šį didelį 
žiaurumą bei atstūmimą, nesijaudindami ir nemurmėdami ; 
jeigu savo viduje mąstytume ramūs ir nusižeminę, kad var- 
tininkas iš tikro mus teisingai įvertino ir kad jo lūpomis 
kalbėjo pats Dievas, tuomet, broli Leonai, tai būtų tobulas 
džiaugsmas. Ir jeigu mes nesiliautume beldęsi, o jis išbėg- 
tų įpykęs, iškoliotų mus ir apausuotų, sakydamas: “Šalin 
iš čia, valkatos! Eikite prieglaudon! Čia negausite nei pa- 
valgyti, nei pernakvoti!"; ir jeigu mes tai kantriai pakel- 
tume, linksmi ir meilūs, tuomet, broli Leonai, tai būtų to- 
bulas džiaugsmas. Ir jeigu mes, kankinami alkio, šalčio ir 
tamsos, vis įkyriau belstumėmės, su ašaromis prašydami, 
dėl Dievo meilės mus vis dėlto įsileisti, ir jeigu jis įdūkęs 
tartų: "Na, šitiems vagims aš parodysiu! ir, pasiėmęs gum- 
buotą lazdą, išeitų, nutvertų mus už gaubtuvų, parsimestų 
į sniegą ir gerai ištvotų; ir jeigu mes visa tai pakeltumeė 
kantriai ir linksmai kaip Kristaus siųstą mums dalią, pa- 
siryžę iškęsti ją dėl Jo meilės, tuomet, broli Leonai, tai bū- 
tų tobulas džiaugsmas". Pasakęs šį konkretų ir anais lai- 
kais visiškai gyvenimišką pavyzdį, šv. Pranciškus pridūrė: 
“Viršum visų malonių ir šv. Dvasios dovanų, kurias Kris- 
tus siunčia savo prieteliams, stovi malonė priversti save ir 

dėl Kristaus meilės iškęsti vargus, neteisybes, pažeminimus 
ir negandus. Visomis kitomis Dievo dovanomis mes juk 
negalime girtis, nes jos yra ne mūsų, o Viešpaties. Tačiau 
priespaudos ir kančios kryžiumi mes galime girtis, nes jis 
yra tikrai mūsų" (Fioretti c. 8). Laisvė kęsti su- 
daro žmogaus didybę ir todėl virsta jam 
džiaugsmo šaltiniu. 

Iš kitos pusės šv. Pranciškus nesiliovė broliams skel- 
bęs, kad džiaugsmas yra apsauga nuo demoniškų vilionių, 
kurių mes žemiškąjame savo kelyje nuolatos sutinkame. 
“Jeigu Dievo tarnas stengiasi būti iš vidaus ir iš viršaus 
linksmas tuo linksmumu, kuris kyla iš širdies grynumo ir 
iš maldos dvasios, tai piktosios dvasios negali jam nieko 
padaryti. Jos turi prisipažinti: “Kai šis Dievo tarnas yra 
linksmas tiek geromis, tiek blogomis dienomis, mes nega- 
lime prie jo prieiti ir jam pakenkti'". Ir priešingai: “Vel- 
nias triumfuoja, jeigu jam pasiseka užgniaužti arba bent 
susilpninti džiaugsmą, atsirandantį iš grynos maldos ir 
iš teisingo elgesio" (Spec. perf. 177). Kitoje vietoje šventa- 
sis papildo šią savo pažiūrą sakydamas: “Velnias nešiojasi 
su savimi smulkių dulkių ir barsto jas mažais kiekiais į 
sąžinės plyšelius, kad sudrumstų gryną nusiteikimą ir ap- 
temdintų sielos blizgėjimą. Tačiau džiaugsmas, pripildąs 
dvasinio žmogaus širdį, sunaikina šiuos mirtingus žalčio 
nuodus" (Celano 122). Kitaip tariant, džiaugsmas sulaiko 
žmogų susigundyti pasiūlomis, gražiai atrodančiomis iš 
viršaus, tačiau slepiančiomis gilų liūdesį viduje; sulaiko 
todėl, kad padaro žmogų šviesiaregį, ir šis tuojau pastebi, 
kas yra tikras džiaugsmas, o kas apgaulingas. Tuo tarpu 
liūdesys šį dvasinį žvilgį aptemdo. “Jeigu siela yra liūdna, 
vieniša ir susirūpinusi, — sako šv. Pranciškus, — ji leng- 
vai palinksta į viršinę paguodą ir į tuščius pasaulio smagu- 
mus" (Joergensen 395). Liūdnas žmogus esti lengvai su- 
viliojamas nuodėmingos progos išsklaidyti jį užgulusį sie- 
los sunkumą. Todėl liūdesį šv. Pranciškus teisingai vadino 
“Babelio liga" vadinasi, tokia sielos nuotaika, kuri žmones 

perskiria. Liūdesys uždaro dvasią vienatvėje, nuteikia ją 
priešiškai kitų atžvilgiu, padaro nenuoširdžius jos žodžius 
bei elgesius, užmeta ant žmogaus veido kaukę ir tuo būdu 
suardo jo buvimą drauge. Buvimas drauge gali 
būti grindžiamas tiktai džiaugsmu. 
Džiaugsmas yra dieviškojo gyvenimo prasiveržimas žmo- 
gaus egzistencijoje, todėl vienijantis ir kilninantis. 

2. Kurdamas savo ordiną, šv. Pranciškus įjungė 
džiaugsmą į vidinę jo sąrangą, pastatydamas jį šalia ne- 
turto ir nusižeminimo. Jo bendruomenė turėjo būti ne tik 
neturtingiausiųjų ir mažiausiųjų, bet sykiu ir linksmiau- 
siųjų brolių vienuolynas. Jis pats juos vadino “Dievo 
pokštininkais (joculatores Dei), turinčiais išjudinti žmonių 
širdis ir teikti jiems švento džiaugsmo" (Spec. perf. 248). 
Tačau norėdami džiuginti kitus, jie turį visų pirma patys 
būti džiaugsmo pilni. Evangelija yra linksmoji Nau- 
jiena. Ji teikia pasauliui ne liūdesio ir ne niūrumo, bet 
džiaugsmo. Jeigu tad pranciškonai yra pašaukti pilnuti- 
niam Evangelijos vykdymui, tai jų pareiga yra kelti aikš- 
ten ir šią džiugiąją Evangelijos pusę, ją vykdyti savo pa- 
čių būtyje ir ją skleisti žmonėse. Todėl džiaugsmas šv. 
Pranciškaus ordinui pasidarė ne atsitiktinis, ne psichologi- 
nis įrankis apaštalauti, bet gilus religinis principas plaukiąs 
iš paties šio ordino pašaukimo. Būti didžiojo Valdovo 
šaukliu reiškia skelbti pasauliui atpirkimą ne tik nuo pa- 
čios nuodėmės, bet ir nuo jos pasčkų, tarp kurių liūdesys 
užima pačią svarbiausią vietą. 

Štai kodėl šv. Pranciškus negalėdavo pakęsti, maty- 
damas, kad kartais jo broliai vaikščiodavo paniurę ir nusi- 
minę. Vienos Sekminių sueigos metu šventasis net į regu- 
14 įrašydino nuostatą: “Broliai turi žiūrėti, kad iš viršaus 
jie neatrodytų kaip veidmainiai rūsčiais ir perkreiptais vei- 
dais, bet kad būtų linksmi Viešpatyje, džiūgūs, malonūs ir 
giedrūs" (Reg. prima cap. 7). O kai sykį kelionėje kartu 
su šventuoju einąs brolis vis buvo rūškano veido, šv. Pran- 
ciškus neiškentė ir tarė jam: “Kodėl tu rodai savo liūde- 

sį? Jei įžeidei Dievą, tai graužimasis dėl to tepasilieka tarp 
tavęs ir Viešpaties. Prašyk Jį, kad Jis tau atleistų savo 
gailestingume. O tada vėl leisk savo širdžiai džiaugtis ana 
palaima, kurią nuodėmė tau buvo išplėšusi. Bet man ir 
kitiems rodykis visados linksmas, nes Dievo tarnui netin- 
ka būti liūdno ir rūškano veido" (Spec. perf. 177-78). Tai 
nebuvo patarimas užsidėti džiaugsmo kaukę, bet tučtuojau 
pašalinti liūdesio šaltinį — nuodėmę. Šv. Pranciškus buvo 
giliai įsitikinęs, kad vienintelis pagrindas žmogui liūdėti 
yra jo nuodėmingumas. Nuodėmingas žmogus 
yra iš esmės liūdnas. Jis yra nusigręžęs nuo Die- 
vo ir atsigręžęs į nebūtį; jis eina žlugimo keliu; jis naiki- 
na pats save ir Viešpaties pasaulį; jis sėja neapykantą; 
todėl jis neturi nieko, kuo galėtų tikrai džiaugtis. Jo bū- 
sena yra niūrumas ir liūdesys. Tačiau juk krikščioniui ne- 
dera pasilikti nuodėmėje. Jeigu jis paslydo, turi kuo grei- 
Čiausiai keltis, eiti pas savo Tėvą ir Jam sakyti: “Tėve, aš 
nusidėjau dangui ir Tau" (Luk 15,18). Jis turi sunaikinti 
nuodėmę jos išpažinimu ir atgaila, paskui vėl džiaugtis, 
nes jokio kito pagrindo liūdėti jam nėra. Juk jeigu viskas 
yra Viešpaties rankoje, jeigu Jo Apvaizda yra mūsų eg- 
zistencijos principas, tai jokie gyvenimo smūgiai, jokie 
vargai ir kančia negali krikščioniui džaugsmo atimti. Prie- 
šingai, visi jie ateina iš Viešpaties. Todėl kantrus ir nuo- 
lankus jų iškentimas, kaip minėta, yra paties didžiausio 
ir tobuliausio džiaugsmo šaltinis, kadangi šis iškentimas 
atveria žmogaus didybę jo laisvėje. Minėtu tad savo pa- 
mokymu liūdinčiam broliui šv. Pranciškus parodė, kad 
džiaugsmas ir krikščioniškoji egzisten- 
cija yra susiję savo esmėje. 

šv. Pranciškaus broliai stengėsi jo skelbiamą džiaugs- 
mą vykdyti savo gyvenime taip stropiai, jog jau anuo 
metu jie pasidarė žinomi savo linksmumu. Nors iš viršaus 
kartais jie atrodė kaip laukiniai, nuo kurių sprukdavo ša- 
lin vaikai ir moterys; nors jie gyveno labai skurdžiai ir 
griežtai, tačiau niekad nevaikščiojo nuleidę galvas, perkrei- 

pę veidus, dūsaudami ir aimanuodami. Valdes rūsty- 
bės pranciškonai nepažino. Jie nuolatos gie- 
dojo giesmes ir grojo,nuolatos šypsojosi, buvo visiems 
meilūs ir viskuo patenkinti. Patys save jie vadino 'Asy- 
žiaus atgailotojais'. Tačiau nei pasninkas, nei kitos aske- 
tinės pratybos jų linksmumo nemažindavo. Šiuo atžvilgiu 
šv. Pranciškus savo ordine iš tikro įvykdė tai, ko reikala- 
vo Kristus Kalno pamoksle: “Pasninkaudami nebūkite pa- 
niurę kaip veidmainiai: jie perkreipia savo veidus, kad pa- 
sirodytų žmonėms pasninkaują. Iš tikrųjų sakau jums, jie 
atsiėmė savo užmokestį. Tu-gi, kai pasninkauji, pasitepk 
savo galvą ir nusiprausk savo veidą, kad ne žmonėms rody- 
tumeisi pasninkaująs, bet savo Tėvui, kuris yra slaptoje. 
Ir tavo Tėvas, kuris mato slaptoje, tau atsilygins" (Mat 
6,16-18). Pranciškonų atgailos buvo skiriamos ne žmo- 
nėms, bet Dievui, todėl tik Dievas ir tegalėjo apie jas Ž'- 
noti. Iš kitos pusės, atgaila valė jų širdis ir todėl kėlė juo- 
se dar didesnio džiaugsmo, nes atgaila, kuri nuliū- 
dina, yra netikra. Tai ne atgaila, bet fakyrinis iš- 
siprievartavimas, galįs stebinti žmones, tačiau neturįs ver- 
tės Viešpaties akyse. Kiekvienas tikrai atgailojantis krikš- 
čionis yra pilnas džiaugsmo, nes jis jaučia Dievą grįžtant į 
save. Štai kodėl Kristus ir nurodo, kad atgailos metu rei- 
kia pasitepti galvą ir nusiprausti veidą, nes tai yra šv en- 
tas metas; tai metas, kada buvusi neištikima sužadėti- 
nė grįžta prie savo amžinojo Sužadėtinio. Be abejo, ji tu- 
ri apverkti savo kaltę, bet jau vestuviniais drabužiais ir 
laime spindinčiomis akimis, kad Sužadėtinis jai atleidžia 
ir ją priima atgal. Pranciškonai suprato šį atgailojančios 
sielos santykį su Dievu, todėl, nepaisydami atgailų aštru- 
mo, džiaugsmo neprarado. Vienas ano laiko biografas apie 
juos sako: “Jie galėjo būti todėl taip džiaugsmingi, kad 
tiek daug išsižadėjo" (Joergensen 91). Išsivadavimas iš 
pasaulio — iš turtų, iš gyvenimo puikybės, iš kūno ir akių 
pageidimo — yra sykiu išsivadavimas ir iš niūrumo. Ir 
šis išsivadavimas kėlė šv. Pranciškaus broliuose tokios 

didelės ir skaidrios laisvės jausmą, jog jis kartais pra- 
siverždavo net nesulaikomo juoko forma. Apie Anglijos 
pranciškonus pasakojama, kad pakakdavo jiems dirstelti 
vienas į kitą, ir jie pratrūkdavo juoktis. Net bažnyčioje 
juos pagaudavo toks ekstatinis džiaugsmas ir linksmumas, 
jog jie negalėdavo bendrai brevijoriaus kalbėti (plg. Joer- 
gensen 379). Kūdikiškas nekaltumas rinkosi ir kūdikiš- 
kas džiūgavimo formas. 

Pats šv. Pranciškus buvo tikrasis džiaugsmo pavyz- 
dys. Visados jis vaikščiojo linksmas, nuolatos giedodamas 
arba klausydamas, kaip broliai gieda. Džiaugsmo eksta- 
zių metu jis pasigrobdavo du pagaliukus ir braukydavo 
juos vienas į kitą, tarsi smuiku grotų. Ir jeigu jis nebūtų 
bijojęs, kad žmonės blogai supras jo ir jo brolių linksmu- 
mą, jis tikriausiai būtų iš savo bendruomenės padaręs ke- 
liaujančių pokštininkų ir muzikantų būrį. Tačiau net 
džiaugsmą reikėjo tramdyti, kad nepasipiktintų 'mažutė- 
liai". Atsiminę, kad šv. Pranciškus beveik visą gyvenimą 
negalavo tai akimis, tai viduriais, suprasime, kad jo 
džiaugsmas iš tikro buvo gilaus jo būties sudievinimo pra- 
siveržimas, o ne įgimto temperamento apraiška. Fiziškai 
šventasis kentėjo labai daug. Tačiau kadangi kentėjimai, 
kaip jis pats sakė broliui Leonui, yra vienintėlis dalykas, 
kuriuo žmogus gali didžiuotis, tai jie jo džiaugsmo ne tik 
nedrumstė, bet jį tik dar labiau stiprino. Gavęs stigmų 
žaizdas, šv. Pranciškus negalėjo gerai nei vaikščioti, nei 
pastovėti, nes padų žaizdose susidariusios vinys kliudė ir 
žeidė. Bet kaip tik tuo metu jo džiaugsmas buvo pats di- 
džiausias. Kaip tik tuo metu jis parašė gražiausią savo 
laudes "Tu sei santo', o metais vėliau ir nuostabią “Saulės 
giesmę'. Ypač ši pastaroji yra sukurta didžiausio kūninio 
apleidimo bei skurdo metu. 1225 m. vasarą šv. Pranciš- 
kaus akių liga labai pablogėjo. Užuot tačiau ėmęs gydyti, 
jis pasitraukė prie San Damiano bažnyčios, kur šv. Klara 
pastatydino jam nendrių lūšnelę. Kurį laiką šventasis bu- 
vo visiškai apakęs.Laukų pelęs, įsimetusios į šiaudinės sie- 

nas, nedavė jam ramybės nei dieną, nei naktį. Niekad anks- 
čiau šv. Pranciškus nebuvo toks vargšas. Skaudamu skran- 
džiu, sutinusia blužnimi, aklas, negalįs paeiti, pelių vargi- 
namas, nemigo naktimis jis kūrė giesmę — ne saulei, kaip 
Egipto Amarnos himnas, bet Viešpačiui, aukščiau- 
siajam, visagaliui, gerajam Valdovui, kurį garbinti jis kvie- 
tė visus: seserį saulę, brolį mėnulį, seseris žvaigždes, brolį 
vėją, motiną žemę ir visus kitus Jo padarus. “Saulės 
giesmė yra kūrinijos įpynimas į Abso- 
liuto garbę. O garbė yra džiaugsmo išraiška. Ga r- 
binimas yra liturginis džiaugsmo pavi- 
dalas. Tai, kas glūdėjo šv. Pranciškaus sielos gelmėse, 
čia prasiveržė garbinančiais žodžiais ir sukūrė nemirštamą 
veikalą, kuriuo šventasis aiškiai paliudijo, kad jis pats bu- 
vo savo būtimi, kaip jau įvade sakyta, saulės giesmė, 
vadinasi, giesmės skaidros ir džiaugsmo, ir kad visa jo eg- 
zistencija žemėje buvo giedoti Viešpačiui. “Saulės giesmė' 
yra tik žodinė šios būtinės giesmės apraiška. 

Nėra jokios abejonės, kad kaip neturto ir nusižemini- 
mo, taip ir džiaugsmo šaltinis šv. Pranciškui buvo Evan- 
gelija. Ją vykdydamas jis jautė vis labiau artėjantį Dievą, 
todėl džiaugėsi, kaip džiaugėsi ir visa būtis ateinančio Me- 
sijo akivaizdoje. Šv. Pranciškaus džiaugsmas yra esmingai 
susijęs su būties atnaujinimu per Atpirkimą. Jis yra 
Krikščionybės vaisius. Jis nėra džiaugsmas pasaulio pavir- 
šiaus grožiu ar šios žemės laime, bet perkeistosios būties 
regėjimu. Todėl norint suprasti jo esmę ir jo reikšmę vi- 
sai krikščioniškajai egzistencijai, reikia svarstyti jį ne 
psichologiniu, bet teologiniu atžvilgiu: Asyžiaus 
šventojo džiaugsmą reikia nagrinėti Atpirkimo šv'esoje. 

3. Krikščionybė yra džiaugsmo religija todėl, kad ji 
yra išganymo religija. Žmogaus ir pasaulio at- 
pirkimas yra toks didelis įvykis būties gelmėse, jog jis 
sukrečia visą kūriniją, kadangi grąžina ją iš ankstesnio 
kelio nebūtin į Dievą ir sujungia ją su Kūrėju nebenutrūks- 
tamais ryšiais. Kristui įžengus į dangų ir atsisėdus Tėvo 

dešinėje, antrojo pirmapradžio puolimo būti negali, nės 
žmogiškoji prigimtis, sujungta su dieviškuoju Logos As- 
meniu, tuo pačiu yra įimta į šv. Trejybės gyvenimą, todėl 
niekados nuo Dievo negali atkristi, net jeigu ir visi žmogiš- 
kieji asmens nuo Jo atsimestų. Kristus absoliučiai perga- 
lėjo nuodėmę ne tik tuo, kad atitiesė būtį, slenkančią ne- 
būtin, ir įstatė ją į pirmykštį kelią Absoliuto linkui, bet ir 
tuo, kad savo įsikūnijimu rojaus gundytojo parodytą ke- 
lią Jis visiškai užtvėrė. Po Kristaus yra galimos tik a s- 
meninės nuodėmės. Prigimties nuodėmė, kuria 
yra buvusi Adomo ir Jievos kaltė, pasidarė nebegalima, nes 
dabar žmogiškąją prigimtį aukščiausia teise neša ne tas 
ar kitas žmogiškasis asmuo, bet dieviškasis Logos kaip 
žmonijos Galva ir jo Pirmgymis (plg. Kol 1,15). Todėl tik 
Jo puolimas galėtų pakartoti ir nepaprastai pagilinti pir- 
mapradę nuodėmę, kas yra aiški nesąmonė. Tiesa, dyku- 
mų dvasia gundė Kristų į šią nesąmonę. Gundymai tyruo- 
se buvo velnio pakartotas žmogiškosios prigimties puoli- 
mas, pradėtas ir laimėtas rojuje, bet visiškai pralaimėtas 
Palestinos smėlynuose. Čia velnias susidūrė nebe su žmo- 
giškuoju asmeniu kaip Viešpaties paveikslu, bet su 
dieviškuoju Aš kaip kiekvieno žmogiškojo aš pirma- 
vaizdžiu. Atmesdamas piktosios dvasios viliones, Kristus 
visiems amžiams užtikrino, kad nauja tragedija žmonijos 
neištiks. Kaip vaivorykštė turėjo būti nuolatinis ženklas, 
kad Dievas žmonių tvanu daugiau nebebaus (plg. Gen 9, 
13-16), taip įsikūnijęs Žodis buvo neatšaukiamas laidas, 
kad žmonija savo prigimtimi daugiau nuo Dievo 
nebeatkris. Kristaus mirtis ir prisikėlimas sunaikino nuo- 
dėmę kaip išdidų nusigrįžimą nuo Kūrėjo ir kaip griebimąsi 
kūrinio (pažinimo medžio vaisiaus!) pagalbos dieviškumui 
pasiekti. Kristaus įsikūnijimas padarė, kad istorinis šio 
fatališko apsisprendimo pakartojimas virto neįmanomu. 
Tuo būdu pirmapradė nuodėmė buvo pergalčta ir savo da- 
bartyje, ir savo ateityje. Ji buvo sunaikinta ne tik savo ak- 
tualybėje, bet ir savo galimybėje. 

Šitokio tad, liturginiais žodžiais tariant, didžio At- 
pirkėjo - “talem ac tantum meruit habere Redemptorem 
(Exultet') — akivaizdoje Jo atnešta naujoji religija virsta 
visuotiniu ir neišsemiamu džiaugsmu. Krikščionybės 
Dievas niekad nėra palikęs žmogaus vieno jo nelaimėje. 
Anas pirmykštis pažadas siųsti Moters sėklą, kuri sutrin- 
sianti žalčiui galvą (plg. Gen 3,15), gyveno kaip viltis 
visą prieškristinės istorijos metą ir gaivino anuos ilgus, ta- 
čiau nutremtojo angelo rūstybėn (plg. Apr 12,12) išduo- 
tus amžius. Istorija prieš Kristų buvo vil- 
tiesistorija. Džiaugsmo joje buvo nedaug, nes nuo- 
dėmė dar nebuvo pergalėta, ir jos siautėjimas buvo jaučia- 
mas kiekviename žmogaus egzistencijos žingsnyje. Nebū- 
tin pastūmėta žmogiškoji prigimtis vaitojo kaltės slėgiama. 
Vis dėlto ji nenusiminė, ji nepasidarė šaltai niūri ir fatalis- 
tinė, nes Viešpaties pažadas stovėjo prieš žmonijos akis 
kaip būsimojo laiko gairė. Žemės istorija prasidėjo ryšium 
su antruoju Šv. Trejybės Asmeniu, kuris turėjo nežinomą 
mums dieną ir valandą nusileisti į mūsų būtį ir įvykdyti 
jos atnaujinimą. Kristus kaip dieviškasis paža- 
das padarė kad visa istorija ligi arkangelo Gabrielio ap- 
silankymo Nazarete (plg. Luk 1,26) buvo ne kas kita kaip 
žmogiškasis lūkestis, pilnas vilties, pilnas pasi- 
tikėjimo ir dėkingumo. Kristus-Mesijas nukreipė žmogaus 
žvilgį nuo puolimo į būsimą išgelbėjimą ir tuo būdu jau 
net ir neatpirktajai egzistencijai įspaudė skaidros bruožų, 
nes viltis visados yra džiaugsmo šauklė. 

Bet kai tik “laikas pasidarė pilnas ir Dievo Karalystė 
priartėjo" (Mork 1,15), kai tik “Žodis įsikūnijo ir apsigy- 
veno tarp mūsų" (Jon 1,14), tuojau kūrinijoje išsiveržė 
tikrasis džiaugsmas, kad štai jos išdavimo diena jau atė- 
jo, kad pirmykštis Dievo pažadas virto kūnu, kad kyla vi- 
siškai nauja amžių eilė - “novus ab integro saeculorum 
nascitur ordo" (Virgilijus). Vilties istorija baigėsi ir pra- 
sidėjo džiaugsmo istorija. Marijos apsilankymas pas Elz- 
bietą yra šios istorijos pradžia. Tai yra pirmasis įsikūni- 

jusio Dievo apsilankymas pas kūrinį ir sykiu pirmoji kū- 
rinio atoveika į Viešpaties pasiskardenimą mūsų būtyje. 
Šventasis Raštas pasakoja, kad Marija, pasakiusi angelui 
"tebūnie" (Luk 1,38) ir tuo pradėjusi savo įščiuje Jėzų, 
“skubiai išėjo į kalnus, į Judo miestą", pas savo giminaitę 
Elzbietą, kuri taip pat buvo pradėjusi “savo senatvėje" 
(Luk 1,36) sūnų ir jį nešiojo jau šeštas mėnuo. “Kai tik 
Elzbieta išgirdo Marijos pasveikinimą, kūdikis linksmai 
šokterėjo jos įščioje. .. Ji sušuko dideliu balsu: Iš kur man 
tai, kad mano Viešpaties motina ateina pas mane? Nes 
štai, kai tik tavo pasveikinimo balsas pasiekė mano ausis, 
šokterėjo iš džiaugsmo kūdikis mano įščioje" (Luk 1,39- 
44), Susitikimas yra nepaprastai prasmingas. Kristaus 
šauklys, apie kurį angelas jo tėvui Zacharijui sakė, kad “ jis 
bus didis" ir eis pirma Mesijo “su Elijo dvasia ir galybe 
prirengti Viešpačiui tobulos tautos" (Luk 1,15-17); apie 
kurį pats tėvas, atgavęs žadą, pranašavo, kad jis būsias 
“vadinamas Aukščiausiojo pranašu" ir eisiąs “ties Viešpa- 
ties veidu Jo kelių taisyti" (Luk 1,76) — šis Kristaus šauk- 
lys pašoksta iš džiaugsmo savo motinos įščioje, nes 
savo būtimi pajunta, kad jo Viešpats jau čia pat. Vėliau 
šv. Jonas kalbėjo žmonėms, kad Tasai, kuris jį siuntė 
krikštyti, buvo davęs jam ženklą, iš kurio turėjęs jau 
sąmoningai pažinti Mesiją: “Ant kurio pamatysi 
nužengiančią Dvasią ir ant jo pasiliekančią, tas krikštys 
šv. Dvasia" (Jon 1,33). Jis matė “Dievo Dvasią, nužen- 
giančią kaip karvelį" (Mat 3,16), todėl liudijo ir sakė apie 
Jėzų: “Štai Dievo Avinėlis, kuris atima pasaulio nuodė- 
mes" (Jon 1,29). Tai įvyko praslinkus trisdešimčiai metų 
po Jono gimimo. Tuo tarpu būdamas savo motinos įščioje, 
jokio ženklo nebuvo reikalingas. Pati žmogumi tapusio Lo- 
gos prezencija sujudino jo būtį, pripildė ją Šv. Dvasios 
(plg. Luk 1,16), ir ji šokterėjo iš džiaugsmo. Tai buvo vi- 
sos kūrinijos judėsys Dievo linkui. Tai buvo pirmas šuolis 
iš nebūties atgal į būties pilnybę Viešpatyje. 

Šitas šv. Jono Krikštytojo šokterėjimas mums kaip tik 
ir atskleidžia būties atoveiką į Atpirkėjo pasirodymą pa- 
saulyje: ši atoveika yra džiaugsmas. Maž- 
daug tūkstantį metų prieš šv. Jono šokterėjimą psalmi- 
ninkas regėjo šį būties džiaugsmą ir jį aprašė kaip visuo- 
tinį pasaulio žaismą: “Džiūgaukite Viešpačiui visos šalys: 
linksminkitės, džiaukitės ir žaiskite! Giedokite psalmes 
Viešpačiui kanklėmis, kanklėmis ir arfos skambėjimu; tri- 
mitais ir ragų gaudimu džiūgaukite Viešpaties Karaliaus 
akivaizdoje. Tegu ūžia jūra su savo pilnybe ir žemės rutu- 
lys su savo gyventojais! Teploja upės rankomis, kartu te- 
džiūgauja kalnai Viešpaties akivaizdoje, nes Jis ateina: 
Jis ateina valdyti žemės" (Ps 97,4-9). Viešpaties atėjimas 
sujudina būtį jos gelmėse, tačiau ne baimės prasme, kaip 
Sinajaus kalno papėdėje, kur žmonės nedrįso peržengti nu- 
brėžtų ribų, kad nebūtų užmušti (plg. 2 Moz 19,12-24. Ne, 
Mesijo atėjimas prikelia būtį džiaugs- 
mui, nes kūrinys paregi Jame savo brolį. Ant Sinajaus 
kalno Viešpats apsireiškė žmonėms savo Galybe, apsisiau- 
tęs liepsna, lydimas žaibų ir perkūnų (plg. 2 Moz 19,16-18), 
todėl pergyvenimas kaip kažkas visai kita, ko žmogus nie- 
kad neregėjo ir nesuvokė. Tuo tarpu Elzbietos aplankyme 
Viešpats buvo pajaustas kaip vienas iš mūsiškių, kaip kū- 
dikis jaunos ir silpnos moters įščioje, kaip prisiėmęs mū- 
sų negalias, silpnybes ir nuodėmes. Sinajaus papėdėje žmo- 
gus “išsigando, drebėjo iš baimės ir stovėjo atstu" (2 Moz 
20,18). Elzbietos aplankyme jis buvo čia pat prie Viešpa- 
ties. Dar daugiau, jis buvo pašauktas eiti pirma Jo, taisy- 
ti Jam kelio, vadinasi, bendradarbiauti savo paties išva- 
davime. Nuo Sinajaus kalno Viešpats pasitraukė: liepsna 
užgeso, perkūnijos nutilo, dūmai išsisklaidė. Pasiliko tik 
Dievo įsakymai, Mozės įrėžti negyvose akmens plokštėse. 
"ai buvo Viešpats, įsiraidinęs žmogaus žodyje, tačiau ne- 
asmeninis, esąs tik ženklo pavidalu. Tuo tarpu Elzbie- 
tą aplankęs ir šv. Joną sujudinęs Viešpats nebepasitraukė 
nuo žmonijos. Jis gimė ir gyveno tarp mūsų kaip mūsų 

brolis, kenčiąs tuos pačius vargus, tuos pačius persekioji- 
mus, tuos pačius skausmus ir tą pačią mirtį. Jis pasiliko 
gyvo ir tikro žmogaus pavidalu. O kai rengėsi žengti Kal- 
varijos keliu į kryžių, Jis apsigyveno mūsų duonoje ir vy- 
ne, kad mes amžių amžiais Jį turėtume — Jį tikrą ir gyvą, 
nors ir neregimą mūsų pojūčiais — savuose altoriuose. Vie- 
toje negyvų akmens plokščių, uždarytų Sandoros skrynio- 
je, mes turime patį Dievą asmeninėje Jo prezencijoje. To- 
dėl yra visiškai suprantama, kodėl Senojo Testamento bai- 
mė pasikeitė į džiaugsmą ir meilę. Žmogaus būsena 
Atpirkėjo akivaizdoje yra džiūgavimas. 
Psalmininko minimi trimitai ir ragai, kanklės ir arfos, 
ūžianti jūra ir rankomis plojančios upės yra poetiniai sim- 
boliai šiam visuotiniam džiūgavimui, šiam būties šokterė- 
jimui iš džiaugsmo dėl pasirodžiusio Išganytojo. 

Krikščionybė kaip tik ir yra pastatyta ant šio džiūga- 
vimo. Dar daugiau, Krikščionybė yra pats šitas džiūgavi- 
mas. Ji yra ano visuotinio džiaugsmo įsikūnijimas ir jo 
pratęsimas istorijoje. Būdama atnaujintasis būties suriši- 
mas su Dievu (re-ligio), krikščioniškoji religija niekados 
neišleidžia iš akių ano prasiveržusio džiaugsmo, nes kiek- 
vieną sykį atnaujina jį individualinėje egzistencijoje Krikš- 
to metu. Krikšto vandens lašas žmogui yra tas pat, kas 
šv. Jonui susidūrimas su Marijos įščioje augančiu Logos. 
Šio lašo paliestas žmogus šokterėja iš džiaugsmo savo bū- 
ties gelmėse, kurios tą akimirką kaip tik atsidaro Dievui. 
Viešpats nusileidžia į jas, pripildo jas pačiu savimi ir žmo- 
gų padaro savo vaiku. Todel šv. Joną ištikęs džiaugsmas 
Krikščionybėje niekad nesiliauja. Krikšto ir Atgailos sak- 
ramentais Bažnyčia neša šį džiaugsmą per visas erdves ir 
per visus laikus. Bažnyčia yra atpirktosios 
būties džiūgesio istorinis įsikūnijimas. 
Jos liturgijoje skamba nuolatinis Alleliuja kaip pojustinis 
šio džiūgesio apsireiškimas. 

4. Tiesa, Krikščionybė nepamiršta, jog šiam džiaugs- 
mui pažadinti reikėjo Kalvarijos kalno aukos, reikėjo kan- 

čios ir mirties, kad tiek pats Kristus, tiek su Juo visa žmo- 
nija “įeitų į savo garbę" (Luk 24,26). Tačiau Krikščiony- 
bė-šios mirties nesuabsoliutina. Ji laiko ją egzistencine 
apraiška, bet ne žmogiškosios paskirties principu, nes 
mirtis yra pergalėta prisikėlimu, anuo di- 
džiuoju gyvybės triumfu, didžiausiu, koks tik iš viso gyvy- 
bei yra įmanomas. Prisikelti yra daugiau, ne- 
gunemirti. Nemirimas yra tiktai gyvybės pratęsimas, 
tuo tarpu prisikėlimas yra gyvybės viešpatavimas. Kristus 
tapo visatos Karaliumi ne tuo, kad Jis mirė, bet tuo, kad 
Jis prisikėlė (plg. 1 Kor 15,24-26). Todėl Katalikų Baž- 
nyčia liturginių savo metų centru ir didžiausia švente lai- 
ko ne didįjį Penktadienį, vadinasi, Kristaus mirties dieną, 
bet Velykų Sekmadienį, vadinasi, Kristaus prisikėlimo die- 
ną. 

Iš kitos tačiau pusės Krikščionybė neneigia ir nesukas- 
dienina mirties tragikos. Visi mes turime mirti, nes visi 
esame paliesti nuodėmės. Tai yra skaudus dalykas, keliąs 
liūdesio mūsų dvasioje, kaip jis kėlė jo ir Išganytojo sieloje 
Jo mirties išvakarėse. “Mano siela nuliūdusi ligi mirties" 
(Mork 14,34) — šie Viešpaties žodžiai išreiškia mūsų pa- 
čių nusistatymą mirties atžvilgiu. Mirtis nekelia mumyse 
džiaugsmo, nes ji yra nuodėmės pasėka; nuodėmės, to liūd- 
niausio ir nelaimingiausio dalyko visoje tiek asmeninėje, 
tiek bendruomeninėje žmogaus egzistencijoje. To neneigia 
nė Bažnyčia, sakydama gedulingųjų Mišių prefacijoje, 
kad mus “nuliūdina tikra mirties būtinybė". Tačiau čia 
pat liturgija priduria, kad sykiu mus “paguodžia būsimojo 
nemirtingumo pažadas". Tuo ji kaip tik ir nurodo, kad 
krikščionies žvilgis yra nukreiptas į 
visuotinį prisikėlimą istorijos pabaigo- 
je. Mirtis krikščioniui yra tik laikinis dalykas, kaip ji lai- 
kinė buvo ir Kristui. Po jos eina prisikėlimas amžinam gy- 
venimui ir amžinai garbei. 

Liūdesys tad Krikščionybei yra žinomas. Jis yra 
krikščioniškosios egzistencijos šešėlis, kurio Bažnyčia ne- 

sukasdienina, kaip ji nesukasdienina nė mirties. Tačiau 
jis nera krikščioniškajai egzistencijai būdingas tokia 
prasme, kokia jis buvo, sakysime, būdingas stabmeldiška- 
jai senovei, negalinčiai liūdesio pergalėti, nes neturinčiai 
pagrindo kalbėti apie mirtį kaip apie pračjimą“. Tiktai 
Krikščionybėje šitoks pagrindas yra padėtas Kristaus pri- 
sikčlimu: “Kursai prikėlė Jėzų, prikels ir mus su Jėzumi" 
(2 Kor 4,14). Todėl “' mes nenustojame drąsos, nes nors 
viršinis mūsų žmogus genda, tačiau vidinis atsinaujina iš 
dienos į dieną" (2,16). “Mes juk žinome, kad, mūsų žemiš- 
kajam šio gyvenimo namui suirus, gauname rūmą iš Die- 
vo" (5,1). Šv. Povilas neslepia, kad dėl to “mes dūsaujame 
prislėgti" (5,4). Vis dėlto šis dūsavimas nėra stabmeldiš- 
kas fatalizmas, bet tvirtas tikėjimas ir laukimas, nes mes 
“norime būti ne apiplėšti, bet pervilkti" (5,4). Stabmeldiš- 
kasis dūsavimas yra nusiminimas, nes mirtis stabmeldiš- 
koje egzistencijoje iš tikro yra apiplėšimas. Tuo tar- 
pu krikščioniškasis dūsavimas yra viltis, nes mirtis krikš- 
čioniškojoje egzistencijoje yra tik pervilkimas. 
Krikščioniškoji egzistencija savo esmėje vyksta ne liūde- 
sio, bet džiaugsmo ženkle. Liūdesys iš Krikščionybės yra 
išskiriamas ne psichologiškai, bet teologiškai religiniu jo 
pergalėjimu. 

Štai kodėl šv. Povilas, rašydamas pilypiečiams, nuo- 
latos kartoja: “Mano broliai, džiaukitės Viešpatiyje (3, 
1)... Džiaukitės Viešpatyje visuomet; vėl sakau, džiauki- 
tes" (4,4). Ir čia pat nurodo, kodėl krikščionis turi visa- 
dos džiaugtis: “Viešpats yra arti" (4,5). Viešpaties 
artumas krikščioniui, kaip ir šv. Jonui 
Krikštytojui, yra džiaugsmo pagrindas. 
O krikščioniui Viešpats iš tikro visados yra arti. Jis gy- 
vena jame pačiame pašvenčiamosios malonės pavidalu. Jis 
gyvena jo istorijoje asmenine savo prezencija bažnyčių al- 
toriuose. Jis netrukus ateis “debesyse didele galybe" (Mat 


“ Plg. E. Peterich, Theologie der Helenen, 324 p. Leipzig 1938. 

24,30) “teisti gyvųjų ir mirusiųjų" (Credo). Jis pats už- 
baigs Atpirkimo darbą, kuriame mes dalyvaujame ir kurį 
Bažnyčia vykdo pasaulio istorijoje. Todėl mums nėra jo- 
kio teologinio pagrindo liūdėti. Mums liūdesys yra 
tik praeinanti psichologinė nuotaika, bet ne mūsų egzisten- 
cijos dėsnis. Mes esame atpirkti, išvaduoti ir pašvęsti. 
Mes susiduriame su įsikūnijusiu Žodžiu sakramentuose, to- 
dėl turime šokterėti iš džiaugsmo ir skelbti šį džiaugsmą 
savoje aplinkoje anuo nesiliaujančiu "Magnificat", kuriuo 
Marija atsakė į šv. Jono šokterėjimą Elzbietos įščioje, nes 
“didžių dalykų padarė (mums) Galingasis, kurio vardas 
šventas" (Luk 1,49). Bažnyčia tad nėra liūdin- 
čiųjų, bet besidžiaugiančiųjų bendruo- 
menė. Ji yra amžinojo Žodžio sužadėtinė, apsivilkusi 
skaisčia lino drobe, anuo nakaltybės, bet sykiu ir giedros 
drabužiu ir einanti į jungtuves su Avinėliu (plg. Apr 21, 
2). Todėl visa jos egzistencija yra ir turi būti vestuvi- 
nė, vadinasi, džiūgavimas kelyje į amžinąją garbę. Ir ši 
vestuvinė Bačnyčios būsena turi būti objektyvuota kiek- 
vieno krikščionies individualinėje egzistencijoje. Krikščio- 
nis esmingai yra džiaugsmo šauklys pasaulyje, nes Vieš- 
pats “ateina valdyti žemės" (Ps 97,9). 

Štai kodėl šv. Pranciškus savo ordiną pagrindo ne tik 
neturtu bei nusižeminimu, betirdžiaugsm u. Jis norėjo, 
kad šis Evangelijos kaip linksmosios Naujienos 
bruožas išeitų aikštėn jo brolių bendruomenėje; kad ši 
bendruomenė virstų atpirktosios būties šaukle ir tuo būdų 
skleistų džiaugsmą kartu su išganymo malone. Džiaug- 
tis šv. Pranciškui reiškė ne rodyti psi- 
chologinę savo nuotaiką, bet skelbti at- 
pirktosios būties laimę. Pranciškoniškojo 
džiaugsmo pagrindas glūdi ne subjektyviame atskiro as- 
mens nusiteikime, bet objektyviniame gyvenime, kurį 
Kristus įkūrė atperkamuoju savo žygiu. Subjektyviai žmo- 
gus gali būti nelaimingas, prislėgtas, kenčiąs, todėl liūd- 
nas; Tačiau jeigu jis jaučia Atpirkimo reikšmę; dar dau- 

giau, jeigu jis pats dalyvauja istoriniame jo skleidimesi, jis 
džiūgauja, nes žino, kad tiek jo, tiek visų kitų kentėjimai 
yra tik buvusios nuodėmės liekanos, kurios taip pat 
bus galop sunaikintos. “Paskučiausioji neprietelė bus su- 
naikinta mirtis" (1 Kor 15,26). O mirties pergalės akivaiz- 
doje kiekvienas liūdesys darosi tik praeinantis, tik subjek- 
tyvus šešėlis, neturįs pagrindo objektyvinėje būtyje, pa- 
švęstoje ir atstatytoje Kristaus prisikėlimu. 

Kad subjektyvūs negandai nusilenkia objektyviam 
džiūgesiui, rodo visų mūsų patyrimas. Tą dieną, kai mūsų 
tauta atgaus Nepriklausomybę, visų lietuvių veidai švitės 
džiaugsmu, nors tarp jų bus ligonių, sužeistųjų, paliegusių- 
jų, nelaimingųjų. Tačiau jie nekreips dėmesio į asmeni- 
nius savo skaudulius: šie pasirodys jiems smulkūs ir men- 
ki, palyginant su visos tautos laime. Tiesa, šie skauduliai 
neišnyks, juos reikės iškęsti ligi galo. Bet jie nebebus tos 
pačios prasmės, kaip anksčiau. Jie bus panerti į objekty- 
vinę tautos pergalę ir iš jos semsis giedros laikiniems ap- 
temimams. Tas pat yra ir Krikščionybėje. Būdama iš- 
ganymo religija, ji pastato prieš žmogaus akis aną didžią- 
ją pergalę, kurią Kristus iškovojo Kalvarijos kalne visai 
kūrinijai. Per Krikštą ji įjungia asmenį į šią pergalę ir lei- 
džia dalintis jos vaisiais, leidžia aktyviai jam joje dalyvau- 
ti, ją nešti į gyvenimą, ją skleisti istorijos eigoje. Todėl 
nors žmogus ir turėtų savų asmeninių negandų, tačiau jie 
pasirodytų menki šios visuotinės pergalės šviesoje. Štai 
kodėl krikščionis ir džiaugiasi, nors jis nėra laisvas nuo 
skausmų ir persekiojimų; štai kodėl jo egzistencija virsta 
žėrinčia, todėl paties Išganytojo vadinama “pasaul'o 
šviesa" (Mat 5,14) kaip įsikūnijusios tikrosios šviesos 
(plg. Jon 1,9) atspindys. Krikščionis nėra šviesa pats iš 
savęs, bet jis liudija apie šviesą (pig. Jon 1,8). Jo 
džiaugsmas nėra jo temperamento ar jo išauklėjimo ap- 
raiška, bet Kristaus pergalės reiškėjas. Todėl krikščionis 
nesiliauja džiūgavęs net ir tada, kai jį užklumpa šv. Jono 
nuo Kryžiaus minima “tamsi naktis", išskleidžianti savo 

tamsą ne tik kūne kentėjimais bei vargais, bet ir sieloje 
nuobodžiu, atšalimu, atbukimu, pavargimu ir nesidomėji- 
mu. Dėmės individualinėje krikščionies egzistencijoje 
anaiptol nepadaro, kad ši egzistencija sutemtų savyje, kad 
ji nebereikštų kūrinijos džiaugsmo ir nebetriumfuotų su 
mirtį pergalėjusiu Kristumi. Objektyvine prasme krikš- 
čionis visados yra Kristaus spindėjimo liudytojas, todėl 
džiaugsmo nešėjas bei skleidėjas. 

Todėl kai šv. Pranciškus reikalavo iš savo brolių nuo- 
latinio džiaugsmo, jis anaiptol nenorėjo pakeisti jų įgimto 
temperamento ar padaryti, kad jie individualiai būtų ne- 
jautrūs juos ištinkantiems gyvenimo smūgiams. Jis tik no- 
rėjo, kad jo broliai būtų tikri krikščionys; kad visa sa- 
vo būtimi jie jaustų, ką reiškia būti atpirktam, ir tuo pa- 
čiu asmeninius savo nepasisekimus ir net nuodėmes p2- 
nertų į visuotinę Kristaus pergalę, todėl džiaugtųsi jos 
šviesa ir šioje šviesoje gyventų. Šv. Pranciškaus skelbia- 
mas bei vykdomas džiaugsmas neturi nieko bendro su psi- 
chologine — įgimta ar įgyta — nuotaika. Jis nėra akių 
užsidengimas nuo pasaulio kančios, nuo jo nelaimių ir var- 
gų. Jis nėra epikuriškas nenoras žinoti, kas aplinkui de- 
dasi. Ne, šv. Pranciškaus džiaugsmas iš 
esmės yra religinis; tai reiškia: jis kyla iš ankš- 
to ryšio su Kristumi, todėl regi visa, ką Kristus pasaulyje 
regėjo, tačiau kaip tik ima pasaulio nuodėmes ant savęs 
ir jas sunaikina Atpirkėjo galia. šv. Pranciškus visa matė 
ir dėl visko sielojosi. Jis kaip tik todėl ir atsiskyrėliu nevir- 
to, kad norėjo pasilikti tarp žmonių, dalintis jų būtimi, 
kaip ja dalinosi ir Kristus. Tačiau Asyžiaus šven- 
tasis ėjo į žmones ne jų dalią apverkti, 
bet ją nušviesti. Jis ėjo kaip didžiojo Gelbėtojo — 
Soter — šauklys, kaip Jo pergalės nešėjas ir vykdytojas. 
Todėl jis ėjo ne rūškanu veidu ir nusvirusia galva, bet 
spindėdamas ir šviesdamas. Jo pašaukimas buvo skleisti 
būties atnaujinimą ir šiuo atnaujinimu uždegti žmonių šir- 
dis. Todėl jis pats juo ir žėrėjo. Gyvenimas atpirkimu pa- 

darė, kad šv. Pranciškaus nuotaika visados buvo skaidri ir 
maloni. Ne psichologija kildino tad jo dvasios giedrą, bet 
teologija. Šv. Pranciškaus džiaugsmas buvo nuolatinis jo 
buvojimas įsikūnijusio ir mus atpirkusio Dievo artumoje. 

5. Šitoje vietoje galime suprasti ir aną, jau minėtą, 
šv. Pranciškaus teigimą, kad džiaugsmas yra už- 
tvara nuo piktosios dvasios. Iš tikro jis toks 
ir yra, tačiau ne psichologine savo puse, tarsi linksmas 
žmogus būtų laisvas nuo gundymų, bet teologine sa- 
vo prasme. Žmogus, kuris džiaugiasi Viešpatyje, kaip į 
tai mus ragina šv. Povilas, pergyvena būtį jos atpirkimo 
šviesoje ir todėl valingai atmeta visas viliones, kurios at- 
pirkimą neigia arba jį užtrina. Toksai žmogus gyvena Iš- 
ganytojo artumoje, nes jaučia Jį kiekviename daikte ir 
kiekviename žmoguje. Būtis po Kristaus mirties ir prisi- 
kėlimo nebėra tokia pat, kaip prieš Kristaus įsikūnijimą. 
Jos gelmėse yra įvykęs didelis pasikeitimas. Džiaugsmas 
kaip tik ir yra šio pasikeitimo pergyvenimas. Tai dalyva- 
vimas naujos žemės ir naujo dangaus kūrime (plg. Apr 
21,1-5). Kaip tad galėtų gundytojas prie tokio žmogaus 
prisiartinti? Be abejo, artintis jis mėgina. Jis mėgina 
vilioti krikščionį duona, stebuklu ir valdžia, kaip jais vi- 
liojo ir Kristų dykumose. Tačiau krikščionis jam atsako 
taip lygiai, kaip atsakė ir Kristus: “Žmogus yra gyvas ne 
viena duona... Negundysi Viešpaties, savo Dievo... Vieš- 
patį savo Dievą tegarbinsi ir jam vienam tetarnausi'"' (Mat 
44-10). Po atpirkimo žmogus yra gyvas “kiekvienu žo- 
džiu, kuris išeina iš Dievo burnos" (Mat 4,4). Po atpirki- 
mo žmogus reikalauja iš Dievo ne stebuklo, kad neužsigau- 
tų kojos į akmenį, kaip tai darė Izraelis (plg. 1 Kor 1,22). 
bet priima kentėjimus tokia pat dvasia ir prasme, kokia 
juos priėmė ir Kristus. Po atpirkimo žmogus niekam ki- 
tam neužleidžia savo širdies ir prieš nieką nepuola ant 
kelių, kaip tik prieš savo Geltėtoją — Dievą ir Žmogų. 
Jeigu krikščionis visa tai giliai pergyvena ir visu šiuo pa- 
sikeitimu džiaugiasi, jis iš anksto jau duoda atsakymą gun- 

dytojui, ir šis nedrįsta prie tokio žmogaus artintis, o pri- 
siartinęs gauna greitai pasitraukti. Džaugsmas ple- 
čia Kristaus gundymų nugalėjimą isto- 
rijoje. 

Priešingai, niūrumas yra kelias gundytojui pasiekti 
mūsų vidų. šv. Pranciškus gilia savo įžvalga suprato, kad 
“velnias triumfuoja, jeigu jam pasiseka užgniaužti arba 
bent susilpninti džiaugsmą" (Spec. perf. 177). Apvaldytas 
liūdesio, niūrus ir nusiminęs, žmogus parodo, kad jis ne- 
pasitiki atpirkimu ir todėl neranda pagrindo džiaugtis. 
Liūdesys objektyvine savo prasme visa- 
dos yra Kristaus pasiuntinybės atmeti- 
mas. Subjektyviai gali paniurėlis apie tai negalvoti. Ta- 
čiau apsiblaususi jo egzistencija savaime pasidaro šio at- 
metimo simbolis. Būti niūriam po Kristaus 
prisikėlimo reiškia netikėti, kad Kris- 
tus iš tikro prisikėlė, Tai yra nuotaika mokinių, 
keliaujančių į Emaus miestelį ir nuliūdusių (plg. Luk 24, 
17). Jie manę, kad Jėzus buvęs didis pranašas, “galingas 
darbais ir žodžiais", o štai vyriausieji kunigai Jį įdavė, 
“kad būtų pasmerktas nužudyti, ir prikalė Jį ant kryžiaus" 
(24,20). Jie tikėję, kad “Jis atpirksiąs Izraelį". O “dabar 
po viso to šiandien trečia diena, kaip tai įvyko" (24,21). 
Visos tad viltys esančios žlugusios. Jie palikę Jeruzalę ir 
keliaują namo nusiminę. Šitaip keliauja kiekvienas paniu- 
rėlis, nes kiekvienas netiki, kad Kristus iš tikro yra žmo- 
niją išvadavęs. 


Todėl liūdesiui duotas šv. Pranciškaus pavadinimas 
“Babelio liga" yra pats giliausias jo esmės ir religinės jo 
prasmės atskleidimas. Liūdesys, nusiminimas, niūrumas 
yra žmogiškojo asmens išdavimas nuodėmei ir tuo pačiu 
individualinis atkritimas į neatpirktos žmonijos būseną. 
Niūrus žmogus objektyviai yra stabmel- 
dis, nes jis egzistenciškai nepripažįsta, kaip anie Emaus 
mokiniai, kad pasaulis yra atpirktas. Teoriškai jis gali į 

atpirkimą ir tikėti, tačiau egzistenciškai jis elg'asi taip, 
tarsi Kristus būtų supuvęs kape, kaip tai tvirtina Solov- 
jovo antikristas. Įspėdamas savo brolius saugotis niūru- 
mo, šv. Pranciškus įspėjo juos bėgti nuo šios individualinės 
stabmeldybės, nuo atkritimo į senovinę istoriją, nuo 
Emaus mokinių nuotaikos. Niūrumas yra neper- 
galėtos nuodėmės apraiška. Kai nuodėmė iš- 
plinta egzistencijoje, kai iš vienkartinio paslydimo ji virsta 
pastovia būsena bei veiksena, tuomet pasirodo niūrumas 
kaip nuotaikinė šios būsenos palydovė. Kiekvienas 
nusidėjėlis yra niūrus. Ir atvirkščiai, kie k- 
vienas niūrumas yra nenugalėtos nuodė- 
mės ženklas. “Paniuręs demonas" — šie Lermonto- 
vo žodžiai, kuriais jis pradeda žinomą savo poemą 'Demo- 
nas", tinka ne tik anam pirmykščiam nusikaltėliui, bet ir vi- 
sų amžių nusidėjėliams. Niūriai būti reiškia 
nuodėmingai būti. 

Nereikia nė aiškinti, kad niūrumas yra pagrindinė 
cabartinio žmogaus nuotaika. Tikro džiaugsmo 
šiandien nėra. Šiandien esama tik linksmybių, su- 
tartinių, dirbtinių, paviršutinių, pro kurias prasiveržia gi- 
lus visų mūsų liūdesys, nuobodis gyvenimu, sunki nepras- 
mė ir neviltis. Tai yra “neapsakomo tuštumo, dykumo ir 
bet kokios būties niekingumo jausmas, pilnas pavargusio 
nieku nesidomėjimo ir viskam abejingumo. Tarsi tylus 
rūkas jis traukia viską į buvimo bedugnes, sustumia visus 
daiktus ir žmones, o su jais kartu ir patį aš į savotišką 
abejingumą, kuriame viskas paskęsta""*. Tai yra ženklas, 
kad dabarties žmogus nebetiki į Kris- 
tausatpirkimą; kad jistebegyvena senąja nuodėmės 
nuotaika; kad nuodėmę jis yra padaręs pastovia savo bū- 
sena, todėl neranda išeities, užtat liūdi ir graužiasi. Savo 
liūdesiui pergalėti arba bent pamiršti jis griebiasi, kaip šv. 
Pranciškus teisingai įžvelgė, tuščių pasaulio smagumų ir 


72 Fr. Ruesch, in; "Theologie und Glaube', 1950 m. 1 nr. 55-56 p. 

juose jieško paguodos. Nepaprastas pasilinksminimo vietų 
ir priemonių išsivystymas ir yra šiandien vidaus ištuštėjimo 
bei nykumo išraiška. Šiandieninis pasaulis in- 
tensyviai linksminasi todėl, kad inten- 
syviai liūdi. Jis yra pasiekęs priešginybę anai Mesi- 
jo atėjimu besidžiaugiančiai kūrinijai. Koncertais ir daino- 
mis, teatrais ir filmomis, romanais ir eilėraščiais, kavinė- 
mis, restoranais, kabaretais, smuklėmis, šventėmis, baliais 
dabartinis žmogus ne pasitinka ateinantį Išganytoją, bet 
bėga nuo Jo, prisidengia nuo Jo, mėgindamas pabėgti ir 
nuo liūdesio, kuris ištinka kiekvieną, gyvenantį stabmeldiš- 
ka nuotaika. 

Šia prasme šv. Pranciškus stovi prieš moderninį pa- 
saulį kaip jo šviesa ir giedra. Skelbdamas džiaugsmą, jis 
kartu rodo kelią niūrumui pergalėti. Asyžiaus šven- 
tasis kviečia žmogų į atpirktosios bū- 
ties šventę. Jis liepia jam neatsukti istorijos rato 
atgal ir negrįžti į pesimizmo pilnus senovinius amžius. 
šv. Pranciškaus džiaugsmas atpirktąja kūrinija yra kaip 
tik tai, ko stinga dabartiniam pasauliui. Priemonių links- 
mintis šiandienis žmogus yra sukūręs labai daug. Jų šv. 
Pranciškus neneigia. Tačiau jis nori duoti joms aukštes- 
nio turinio. Jis nori pakreipti jas tikrojo džiaugsmo linkui. 
Šv. Pranciškaus supratimu visos linksmumo priemonės tu- 
rinčios būti ne įrankiai niūrumui pridengti, bet anie psal- 
mininko trimitai ir ragai, anos kanklės ir arfos, kurios tu- 
ri skambėti Atpirkėjo akivaizdoje, kaip viena didžiulė iš- 
ganymo giesmė. Žmogus turi šokti ir dainuoti, groti ir 
vaidinti, tačiau kaip Dovydas prieš Sandoros skrynią (plg. 
2 Kar 6,5; 14-16). Jo džiaugsmas turi būti kūrinijos 
džiaugsmo išsiveržimas. Štai ko stinga mūsų dienomis. 
Mums stinga atpirktosios būties pajautimo, tuo pačiu stin- 
ga tikrojo džiaugsmo. Visos mūsų linksmybės yra ne 
džiūgavimas, bet nesėkminga pastanga užmušti gyvenimo 
nuobodį (taedium vitae) ir sielos niūrumą. Užtat šv. 
Pranciškus, skelbdamas džiaugsmą kaip individualinės ir 


391 


bendruomeninės krikščioniškosios egzistencijos principą 
kreipia mūsų dėmesį į Evangeliją linksmosios Nau- 
jienos prasme; linksmosios gilia pergale ir nauju būties 
sukūrimu. Asyžiaus šventasis yra džiaugs- 
mo šauklys, nes jis Atpirkėjo šauklys. 

IV. MALDA 


1. Per maža būtų pasakyti, kad šv. Pranciškus buvo 
maldos žmogus. Savo broliams jis nesykį kartoda- 
vo, kad siela savam pasistiprinimui turinti turėti nema- 
žiau laiko, kaip ir kūnas (plg. Joergensen 392). Malda 
Asyžiaus šventajam kaip tik ir buvo tikrasis sielos mais- 
tas. Ja jis gyveno ir stiprėjo. Joje jis jieškojo ir rado jė- 
gos anai didžiojo Karaliaus tarnybai, kurion buvo pa- 
šauktas. Vis dėlto apaštalavimas, nors ir būdamas Kris- 
taus pasiuntinybės plėtimas laike ir erdvėje, yra nuolati- 
nis susidūrimas su žmonėmis, su jų gyvenimu, su jų rū- 
pesčiais ir vargais. Jis neišvengiamai veda Dievo tarnus 
į pasaulį ir verčia juos dalyvauti jo problemų sprendime, 
nes tik tokiu būdu žmogus esti paruošiamas keičiamajai 
Viešpaties išganymo malonei. Kaip Kristaus Evangelijos 
pasirodymas žemėje reikalavo tam tikro kultūrinio 
visos žmonijos subrendimo, taip jo reikalauja kiekvienas 
amžius, kiekviena tauta ir kiekvienas asmuo. Visų tad 
apaštalų uždavinys yra žiūrėti, kad jų skelbiamos Evange- 
lijos sėkla kristų į tinkamai išpurentą dirvą. 

Dar daugiau: jų uždavinys yra šią dirvą išpurenti, pa- 
šalinant iš jos erškččius ir usnis, akmenis ir uolas, kad 
jie nenustelbtų dieviškosios sėklos. Tuo tarpu šią dirvą 
išpurenti, vadinasi, paruošti žmogų Dievo malonei yra 
kultūrinis uždavinys, vykdomas dažniausiai pro- 

faninėmis priemonėmis: auklėjimu, mokymu, organizaci- 
jomis, mokslu, menu ir net politika. Tačiau kaip tik šių 
priemonių naudojimas, toks būtinas apaštalavimo sėkmin- 
gumui, panardina apaštalą pasaulio reikaluosna ir gresia 
jam pavojumi atitraukti jį patį nuo Dievo. Nuosekliai tad 
joks apaštalas, vistiek ar jis būtų dvasiškis, ar pasauliš- 
kis, negali visą savo laiką ir visą savo būtį skirti šiems 
profaniniams, nors ir būtinai reikalingiems, uždaviniams. 
Jis turi kartas nuo karto pasitraukti iš jį apsupančios mi- 
nios ir pasilikti vienas su Dievu. Jis turi, kaip ir Kristus, 
išeiti į dykumas, į kalnus, kad melstųsi. Malda yra 
sielos nutilimas žmonėms, kad kalbėtų Dievui. Ji yra išsi- 
jungimas iš minios, kad žmogus atsistotų Kūrėjo akivaiz- 
doje, todėl suvoktų ir save patį, ir Dievą, nes niekur kitur 
mūsų vidaus gelmės taip plačiai neatsidaro ir niekur ki- 
tur taip labai mums Viešpats neapsireiškia, kaip maldoje. 
Kas tad nenori paklysti pats savyje ir savo kelyje į Dievą, 
tas turi melstis ir nuolatos melstis, kadangi pavojus ap- 
temti savyje ir pamesti kryptį Dievop mums nuolatos že- 
mėje yra aktualus. 

Šv. Pranciškus žinojo, kad nuodėminga žmogaus bū- 
sena pasaulyje maldos yra ypatingai reikalinga; kad mal- 
da yra nuodėmės priešginybė, galinti besi- 
meldžiantįjį iš jos išvaduoti arba nuo jos apsaugoti, todėl 
jis meldėsi visur ir visados. Malda buvo nuolatinis jo rū- 
pestis, perpynęs visus jo užsiėmimus. Tomas Celano pa- 
stebi, kad šv. Pranciškus ne tiek meldėsi, kiek buvo vir- 
tęs malda: “Non tam orans guam oratio factus" (Joer- 
gensen 391). Tai reiškia, kad pati Asyžiaus šven- 
tojo būtis buvo tapusi malda, kaip ji buvo 
tapusi ir giesme. Malda sudarė ne vieną jo egzistencijos 
funkciją šalia daugybės kitų, bet pati ši egzistencija buvo 
malda. Šv. Pranciškus meldėsi ir vienas ir su kitais, mel- 
dėsi kelyje ir namie, pasilikęs nuošalumoje ir buvodamas 
su žmonėmis. Net pokalbiuose, pastebėjęs, kad šie išsige- 
ma į tuščiažodžiavimą, jis pradčdavo melstis. Sunku būtų 

pasakyti, kokią maldą jis yra labiau vertinęs: individualinę 
ar bendruomeninę, nes lygiu džiaugsmu jis melsdavosi krū- 
rmuose bei olose ir su savo broliais bažnyčioje, bendrai su 
jais kalbėdamas brevijorių. Vieno tik šv. Pranciškus ne- 
“ mėgo: būti stebimas maldos metu. Pasakojama, kad Asy- 
žiaus vyskupas, pamėginęs slapta stebėti besime'džianti 
šventąjį, buvo Dievo nubaustas kalbos atėmimu, kaip ir 
Zacharijas, netikėjęs angelo žodžiams (plg. Luk 1,20). 
Vis dėlto būtų klaida virtusią malda šv. Pranciškaus 
būtį suprasti kaip žodinių maldų kartotoją arba kaip die- 
viškųjų paslapčių apmąstytoją. Minėtasis Celano posakis 
“oratio factus" veda mus į žymiai gilesnį tiek pačios mal- 
dos, tiek jos vaidmens krikščioniškojoje egzistencijoje su- 
pratimą. Malda yra žymiai didesnis dalykas, negu tik žo- 
džių kalbėjimas ar mąstymas. šie dalykai yra tik viršinės 
meldimosi apraiškos. Jie yra tik pojustiniai ženklai, kad 
žmogus iš tikro yra tapęs malda, nes tikrai melstis 
galima, tik būnant malda. Žodinių maldų — 
dažniausiai kito sukurtų — kalbėjimas, jeigu jis nėra 'bu- 
vimo malda' prasiveržimas, virsta fariziejizmu, pasmerk- 
tu paties Kristaus. Du dalyku Kristus yra Kalno pamoks- 
le nurodęs, kad malda būtų tikra: jos slaptumą i: 
ios trumpumą. “Kai meldžiatės, nebūkite, kaip veid- 
mainiai, kurie mėgsta melstis, stovėdami sinagogose ir 
gatvių kampuose, kad būtų žmonių matomi... Tu gi kada 
meldies, eik į savo kambarį ir, užsidaręs duris, melsk savo 
Tėvą slapčia" (Mat 6,5-6). Malda yra toks asmeninis da- 
lykas, jog sąmoningas jos demonstravimas žmonėms iš- 
kreipia pačią jos esmę. Kas nori rodytis besimeldžiąs, tas 
iš tikro nesimeldžia. Jo malda yra ne tikrovė, bet vaidyba, 
todėl neverta dangiškojo Tėvo dėmesio, nes ji yra skiria- 
ma ne Jam, bet žemiškiesiems žiūrovams, kurie tokiam vai- 
dintojui ir 'užmoka': “Iš tikrųjų sakau jums, jie atsiėmė 
savo užmokestį" (Mat 6,5); atsiėmė anuo dėmesiu, kurio 
žiūrovai yra parodę. Šv. Pranciškus buvo nepaprastai 
jautrus šiam maldos slaptumui. Norėdamas melstis, jis 

pasitraukdavo į krūmus, į olas, į kalnus, į savo lūšnelę ar- 
ba bent užsidengdavo rankomis ar plačia savo drabužio 
rankove veidą, kad nebūtų žmonių matomas. Buvodamas 
Alverno kalne didžiojo susitelkimo dienomis, šventasis 
buvo griežtai uždraudęs jį lydėjusiam broliui Leonui eiti 
į jo maldos vietą, nedavus prieš tai ženklo brevijoriaus 
žodžiais: “Viešpatie, atverk mano lūpas - Domine, labia 
mea aperies". 

Iš kitos pusės malda turi būti trumpa: “Melsdamiesi 
daug nekalbčkite, kaip pagonys, nes jie tariasi būsią iš- 
klausyti, jei daug kalba" (Mat 6,7). Ilgos maldos apreiš- 
kia slaptą žmogaus tikėjimą ne į Dievo Apvaizdą, kuri ži- 
no, ko mums reikia, pirmiau, negu prašome (plg. Mat 6,8), 
bet į savo paties žodį. Daugiažodžiavimą maldoje 
Kristus priskiria pagonims todėl, kad šiųjų malda vi- 
sados turi savyje magijos elementų, vadinasi, pas'tikėjimo 
žodžio galia, tarsi žodis pats savimi, o ne Dievas, būtų 
maldos pasėkų priežastis. Krikščionys tokios magijos tu- 
ri iš tolo vengti, tuo pačiu vengdami ir daugybės žodžių, 
nes Krikščionybėje ne žmogaus žodis keičia būtį, bet die- 
viškoji malonė. Todėl visi šv. Pranciškaus biografai pa- 
brėžia, kad šv. Pranciškaus maldos buvo trumputės ir 
paprastutės. Apsinakvojęs sykį su pačiu pirmuoju savo se- 
kėju broliu Bernardu, jis atsikėlė naktį ir manydamas, kad 
trolis miega, karštai meldėsi, kartodamas vieną vienintėlį: 
“Mano Dievas ir mano viskas" (Joergensen 84). šŠven- 
tojo Pranciškaus malda išsisėmė savos 
nevertybės išpažinimu Dievo akivaizdo- 
je. Dievas yra viskas. Žmogus, stovįs Jo akivaizdoje, yra 
niekis, nes jis viską turi iš Dievo. “Kas esi, mano Viešpa- 
tie ir Dieve, ir kas aš esu, tik mažas tavo tarno kirminė- 
lis" (Joergensen 405). Tai yra žodžiai, kuriuos brolis Le- 
onas, nepaklausęs šventojo draudimo, nugirdo Alverno 
kalne. Jie išreiškia visą šv. Prnciškaus nuotaiką maldos 
metu. Jis nedaug sakė Viešpačiui žodžių, bet atvėrė Jam 
savo būtį, palygino ją su begaline Jo pilnatve ir nežinojo, 

kaip pavadinus žmogišką jį niekingumą. Magijos pėd- 
sakų šv. Pranciškaus maldoje visiškai 
nėra. Todėl žodžių jis nepaiso. Jis taria juos tokius, ko- 
ki jie veržiasi jam iš Dievo majestotu sriūvančios jo sie- 
los. Jo maldos centre stovi ne jis pats, ne puošnus ir rink- 
tinis žodis, bet Dievas savo didybėje ir meilėje. O Dievo 
akivaizdoje žmogus gali tiktai tylėti. Daugiažodiškumas 
yra žmogiškoji pastanga pasilikti kalbiam ir Dievo akyse, 
tuo pačiu mėginant parodyti, kad ir žmogus yra šio 
to vertas ir kad todėl ir jis gali šį tą Viešpačiui pasa- 
kyti. Todėl niekas maldos tiek nesugadina, 
kiek iškalba. Retorinė malda yra stabmeldybės ap- 
raiška. Šv. Pranciškui šitoks retoriškumas buvo iš esmės 
svetimas. Nors savo sieloje jis buvo poetas, tačiau savo 
maldose jis reiškėsi nuostabiai trumpai ir paprastai. As y- 
žiaus šventasis meldėsi ne lūpomis, bet 
savo būtimi. Todėl jis ne tiek maldas kalbėjo, kiek 
malda buvo. 

2. Dažnai yra sakoma, kad malda yra žmogaus kalkė- 
jimasis su Dievu. Posakis teisingas ir pilnas gilios prasmės. 
Tačiau čia pat kyla klausimas: ką gi sako žmogus Dievui, 
kalbėdamasis su Juo? Be abejo, labai daug. Jis Viešpatį 
prašo, jis dėkoja Jam, jis garbina Jį. Žmogus 
prašo Dievą padėti jam žemėje būti, nes būti yra sunku. 
Jis prašo teikti šiam buvimui reikalingų dvasinių ir me- 
džiaginių gėrybių, saugoti jį nuo klaidos ir nuodėmės, at- 
leisti kaltes, rodyti visai jo egzistencijai kelią ir nušviesti 
jos linkmę. Prašymas sudaro labai plačią maldos sritį, 
nes apima visą žmogiškąjį gyvenimą. Kai prašymas esti 
patenkintas arba kai žmogus atkreipia savo dėmesį į tai, 
ką jis yra iš Dievo gavęs, jis dėkoja Jam. Dėkojimas yra 
žmogaus atsakymas į Dievo meilę. Tačiau maldoje žmo- 
gus patiria Dievą ne tik ryšium su savimi kaip gelbstintį 
bei padedantį pradą, bet ir Jį patį savyje kaip neišsemia- 
mą ir nesuvokiamą Didybę. Tada jis Viešpatį garbina. 
Garbinimas yra neatsiejamas nuo jokios maldos. Mes kal- 

bamės su Dievu, Jį prašydami ar Jam dėkodami, todėl, kad 
tikime į Jo visagalybę. Garbinimas kaip tik ir yra šitokio 
tikėjimo išraiška. Kur nėra garbinimo, ten nėra nė tikė- 
jimo į Viešpaties transcendenciją, tuo pačiu nėra nei tik- 
ro prašymo, nei tikro dėkojimo. Garbinimas yra esminis 
maldos elementas. 


Šiais tad trimis žodžiais — prašymu, dėkojimu ir gar- 
binimu — žmogus kalbasi su Dievu arba meldžiasi. Tačiau 
ką tai visa reiškia? Ką reiškia, kad žmogus prašo, kad jis 
dėkoja, kad garbina? Ką atskleidžia šie trys žodžiai tiek 
žmogaus, tiek Dievo atžvilgiu? 


Žmogus prašo todėl, kad iš savęs jis nieko neturi ir 
negali turėti, vadinasi, kad jis pačia savo prigimtimi yra 
apspręstas kitam: “Kas gi jūsų gali savo rūpesčiu padidin- 
ti savo ūgį vienu mastu?" (Mat 6,27). Prašyti tad reiškia 
atskleisti ontologinę savo tuštumą, ontologinį savo netur- 
tą, savo elgetystę ir sykiu esminę savo negalią šį tuštumą 
užpildyti ir šią elgetystę pašalinti. Būdama prašymas, mal- 
da pastato žmogų visagalio Dievo akivaizdoje ir sykiu jam 
parodo, kiek jis yra negalia pats savyje, kiek jis yra bū- 
tybė, kuriai negalia yra įausta į jos sąrangą ir kuriai “no- 
rėti yra arti", bet kuri šio noro įvykdyti neįstengia (plg. 
Rom 7,18). Prašyti reiškia prisipažinti nešiojant savyje 
gilų plyšį tarp žmogiškojo idealo ir žmogiškosios tikrovės; 
iš kitos pusės, esant apspręstam idealui (iš šio apsprendi- 
mo ir kyla noras prašyti) ir sykiu neturint jėgos šį ide- 
alą įvykdyti tikrovėje (iš šio nepajėgumo ir kyla reik a- 
las prašyti). Prašydamas žmogus kaip tik ir kreipiasi į 
Viešpatį, kad Jis suderintų idealą su tikrove ir tuo būdu 
įvykdytų tai, kam žmogus giliausia savo esme yra skirtas. 
Prašymas yra žmogaus pastanga vietoje savęs pastatyti 
Dievą. Prašomoji malda apreiškia tixrovi- 
nį žmogiškosios būties apibrėžtumą. Pra- 
šyme žmogus stovi priešais Dievą kaip reliatyvi būtybė 
prieš absoliutinę Būtį. 

Žmogus dėkoja todėl, kad tai, ką jis turi ar gauna, 
yra ne jo paties, bet davėjo. Dėkoti reiškia pripažinti, 
kad žmogaus būtis yra ne jo nuosavybė; dar daugiau, kad 
jis neturi net teisės į ją, kad ji yra jam duota kaip gryniau- 
sia malonė. Malda kaip dėkojimas pastato žmogų Dievo- 
Davėjo akivaizdoje ir sykiu parodo, kad žmogus savyje 
yra niekis. Dėkojime atsiskleidžia absoliutinė žmogaus 
priklausomybė nuo Dievo, visiškas jo įsišaknij.mas ir lai- 
kymasis Viešpatyje ir Viešpačiu, jo ontologinė negalimykė 
nuo Kūrėjo atitrūkti ir atsistoti ant savęs paties. Dėkojan- 
ti būtybė yra priklausanti nuo kito pačia savo esme. D ė- 
kojamoji malda apreiškia žmogiškosios 
egzistencijos pagrindą Dievu. Dėkodamas 
žmogus stovi prieš Dievą kaip pašauktasis iš nebūties 
prieš Kūrėją. 

Žmogus garbina todėl, kad Dievą pergyvena kaip aukš- 
tesnį už save; aukštesnį ne kuria nors galia ar funkcija, 
bet pačiu buvimu. Garbinti reiškia pripažinti žmo- 
gų ir Dievą nestovint toje pačioje būties plotmėje. Rilkės 
minimas stipresnysis buvimas, kuriuo jis api- 
būdina angelą ir todėl susilaiko jo nešaukęs, kad nepra- 
žūtų“*, kaip tik ir yra kiekvieno garbinimo pagrindas. Bū- 
tybė, kuri būna "silpniau", savaime garbina tą, kuris būna 
'stipriau'. Garbinti reiškia pripažinti, kad Dievas yra visai 
kas kita, kad Jis yra anapus žmogaus, todėl iš jo neišve- 
damas ir į jį nesuvedamas. Malda kaip garbini- 
mas yra Dievo transcendencijos išpaži- 
nimas. Garbinime žmogus stovi priešais Dievą kaip pra- 
einanti būtybė priešais Tą, kurio vardas yra “Esu, kurs 
esu" (2 Moz 3,14). 

Kalbėdamasis tad su Dievu arba melsdamasis, žmo- 
gus sako, kad Viešpats yra visagalis, absoliutinis ir trans- 
cendentus, o jis pats — aprėžtas, pašauktas ir praeinantis. 
Suvesdama žmogų su Dievu akis akin, malda savaime ap- 


* Plg. Duineser Elegien, 1. Elegie. 

reiškia jų abiejų prigimtį. Kai brolis Leonas, nepaisyda- 
mas draudimo, Alvernos kalne išgirdo šv. Pranciškų be- 
simeldžiantį ir betariantį žodžius “Mano Viešpatie ir Die- 
ve, kas esu aš ir kas esi Tu" ir paprašė paaiškinti jų pras- 
mę, šventasis atsakė: “O tu, Jėzaus Kristaus avinėli, tu 
brangus broli Leonai! Maldoje, kurią girdėjai, buvo man 
apreikštos dvi šviesos: viena, kurioje pažinau Kūrėją; an- 
tra, kurioje pažinau pats save" (Joergensen 405). šventa- 
sis pažino Kūrėją kaip savo būties šaltinį ir šį pažinimą iš- 
reiškė šūksniu “ir kas esi TU", kuriame slypi nuostaba, pa- 
garba, nusižeminimas ir garbinimas. Sykiu tačiau jis paži- 
no ir patį save kaip ištekantį iš šito šaltinio, kaip mintantį 
jo versme, kaip besilaikantį jo buvimu, ir šį pažinimą iš- 
reiškė žodžiais “kas esu aš", nurodančiais žmogaus nieky- 
bę, nevertumą „negalią ir nebūtį. Tai buvo giliausias paty- 
rimas, atskleidęs šventajam egzistencijos paslaptį. Tačiau 
tai, ką šv. Pranciškus patyrė savo sielos gelmėmis, glūdi 
objektyviai kiekvienoje maldoje. Kiekviena malda slepia sa- 
vyje Dievo kaip visagalio, absoliutinio ir transcendentinio 
ir žmogaus kaip aprėžto, pašaukto ir nebūtino santykį. 
Kiekviena malda yra giliausias Viešpaties ir sykiu savojo 
aš pažinimas. 

Nesunku tačiau pastebėti, kad maldoje įvykstąs Die- 
vo ir savojo aš pergyvenimas yra pagrįstas žmogaus 
kūriniškumu. Žmogus todėl prisipažįsta nieko nega- 
lis, kad yra kilęs ne savo, bet Viešpaties valios aktu. Ne- 
laikydamas savo buvimo savo paties rankose, jis negali 
nė padaryti, kad šis buvimas vyktų taip, kaip jis pats no- 
ri. Todėl jis ir kreipiasi į Dievą, iš kurio yra būtį gavęs, 
ir prašo Jį išskleisti šią būtį jos tikrovėje. — Žmogus to- 
dėl prisipažįsta nieko neturįs ir dėkoja Dievui už viską, 
kad jis yra sukurtas iš nebūties ir tučtuojau į ją vėl 
atkristų, jeigu Viešpats savo nuolatiniu kuriamuoju 'tebū- 
na' jo nepalaikytų buvime. šaukiamas į būtį, žmogus ab- 
soliučiai neatsineša nieko sava, kas būtų buvę prieš jo 
sukūrimą. Jis visas yra įbūtintas Viešpaties žodis, todėl 

visas yra Dievo. Todėl jis ir dėkoja Viešpačiui už viską. — 
Žmogus prisipažįsta stovįs visai kitoje buvimo plotmėje, 
negu Dievas, todėl, kad jis aiškiai jaučia, jog buvimas jam 
nėra būtinybė. Jis yra gavęs jį iš Kito, kuriam tačiau būti 
yra ne atsitiktinė, bet esminė Jo prigimties savybė. Buvi- 
mo būtinybė Dievuje iškelia Jį viršum žmogaus ir padaro 
jį žmogui anapusiniu arba transcendentiniu. Todėl žmo- 
gus garbina Dievą ir tuo būdu išreiškia 'silpnesnį' savo 
"buvimą. 


Visa tad, ką žmogus maldoje sako apie save, susiveda 
į jo kūriniškumą. Žmogus yra Viešpaties kūrinys, 
todėl aprėžtas, pašauktas ir nebūtinas. Giliausia tad savo 
esme malda yra egzistencinis savo kūri- 
niškumo pripažinimas ir išpažinimas. Sa- 
kome 'egzistencinis' todėl, kad pripažinti savo kūrinišku- 
mą teoriškai-racionaliai dar nereiškia melstis. Malda yra 
ne sąvokinis abstraktus teigimas, kad žmogus yra sukur- 
tas, žmogus kaip rūšis, bet malda yra teigimas, 
kad aš pats esu kūrinys ir kad Viešpats yra 
mano paties Kūrėjas. Kai aš pats pajaučiu savą 
kūriniškumą ir kai šitas pajautimas suveda mane į santykį 
su Dievų, tuomet aš meldžiuosi, tuomet kiekvienas mano 
žodis, tartas Viešpačiui, yra malda, nes jis eina iš kūriniš- 
kų mano lūpų. Maldos esmė glūdi mano kaip kūrinio nu- 
silenkime Dievui kaip mano Kūrėjui. 


3. Šitoje vietoje mums pasidaro aiškus ir Celano po- 
sakis, kuriuo jis apibūdino šv. Pranciškaus maldą: “Ne tiek 
meldžiąsis, kiek malda virtęs". Iš sykio atrodo nuostabu, 
kad žmogus gali virsti malda. Maldą mes laikome tiktai 
egzistencijos funkcija, todėl ją skiriame nuo pačios 
žmogiškosios būties. Tačiau iš tikro malda nėra viena funk- 
cija tarp daugybės kitų. Malda yra pati žmogiš- 
koji egzistencija. Žmogiškai būti reiškia kūriniš- 
kai būti, o kūriniškai būti reiškia stovėti Dievo kaip Kū- 
rėjo akivaizdoje ir teigti Jį kaip savos būties versmę. Ki- 

taip sakant, kūriniškai būti reiškia melstis. 
Malda žmogiškajai būčiai anaiptol nėra atsitiktinis pra- 
das. Malda yra žmogiškosios būties būse- 
na, jos forma, jos buvimo pavidalas. Žmogus yra besi- 
meldžianti būtybė pačia giliausia savo sąranga, kadangi jis 
yra kūrinys. 


Tikroji tad malda yra ne žodžių kalbėjimas, bet savo 
kūriniškumo teigimas. Žodžiai yra tik šio vidinio teigimo 
pojustinė apraiška. Jie kyla iš maldingos egzistencijos gau- 
sos. Tačiau kad jie būtų neveidmainiški, jie turi būti šia 
egzistencija pagrįsti; jie turi ją reikšti ir nešti; jie turi 
garsiai pasakyti tai, kas neregimai slypi mūsų gelmėse. 
Štai kodėl anksčiau ir sakėme, kad tikrai melstis galima, 
tik būnant malda, vadinasi, tik pripažįstant ir išpa- 
žįstant savo paties kūriniškumą. O kai šis pripaž'nimas ir 
išpažinimas pasidaro egzistencinis, vadinasi, kai yra+m a- 
no paties kūriniškumo pergyvenimas ir elgesys pagal 
šitą pergyvenimą, tuomet žmogus ir virsta malda. Tuomet 
visa jo egzistencija atsistoja prieš Dievą-Kūrėją, nusilen- 
kia Jam ir Jį pagarbina. Virsti malda reiškia 
kūriniškumo pergyvenimą padaryti sa- 
vo elgesio principu. Tai yra ne tik galimybė, bet 
ir viso krikščioniškojo gyvenimo reikalavimas. Šv. Pran- 
ciškus įvykdė jį visa jo pilnatve, todėl ne tiek meldėsi, kiek 
buvo malda. Jo egzistencija stovėjo prieš Transcenden- 
ciją begaliniame savo kūriniškumo pajautime. šv. Pran- 
ciškus niekad nepamiršo, kad Dievo akivaizdoje jis yra kū- 
rinys, vadinasi, būtybė, esanti tik todėl, kad Viešpats nuo- 
latos ją šaukia būti. 


Antras dalykas, kurį mums nušviečia maldos kaip kū- 
riniškumo išpažinimas, yra šv. Pranciškaus pastangos 
nuolatos melstis, kaip ir pats Išganytojas yra nu- 
rodęs. Mėgiamiausia jo malda buvo “Tėve mūsų'. Jis ne 
tik pats ją kalbėdavo, bet ir broliams liepė keliasdešimt 
kartų per dieną kalbėti. "Tėve mūsų' pranciškonai ne tik 

kalbėdavo, bet ir giedodavo “kiekvienu metu prašančiais 
balsais ir dvasiniu skambumuų" (Joergensen 138). Tuo 
pranciškonų ordinas norėjo įvykdyti paties Kristaus nu- 
rodymą, kad “reikia visuomet melstis ir nepailsti" (Luk 
19,1). Tai buvo tas pat, ką ir Bažnyčia yra padariusi, pa- 
dalindama laiką į tam tikrus tarpus ir kiekvienam iš jų 
skirdama atitinkamas maldas. “Koks didingas yra regi- 
nys dangui ir žemei, — sako pop. Pijus XI, — kai besi- 
meldžianti Bažnyčia dieną ir naktį be pertraukos gieda 
dieviškojo įkvėpimo sukurtas psalmes; kai nėra nė vienos 
valandos, kuri nebūtų pašvęsta sava liturgija; kai kiekvie- 
nas amžius turi savo vaidmenį dėkojimo, garbinimo, prašy- 
mo ir permaldavimo maldoje, šiame bendrąjame mistinio 
Kristaus Kūno, Bažnyčios, dūsavime"'“*, 


Vis dėlto šis maldos nuolatinumas laike yra tik ap- 
raiška — graži ir garbinga — esminio jos amžinumo žmo- 
gaus dvasioje. Visuomet melstis reiškia vi- 
suomct teigti savo kūriniškumą Dievo - 
Kūrėjo akivaizdoje. Gera yra, jeigu šis teigimas 
esti išreiškiamas ir žodiniu pavidalu, apipindamas juo žmo- 
gaus gyvenamą dieną ir jo dirbamus darbus. Tačiau jeigu 
kartais dėl kurių nors priežasčių šio žodinio pavidalo ir 
stigtų, tai niekados krikščioniui negali stigti ano vidinio 
teigimo, ano nuolatinio dvasios stovėjimo prieš Viešpatį. 
Maldos nuolatinumas esmėje yra nuola- 
tinumas egzistencijos nusilenkimo 
Transcendencijai. šia prasme malda niekados ne- 
turi liautis. Ji prasideda su žmogiškosios sąmonės prašvi- 
timu ir trunka amžinai. Kaip žmogus yra amžinai kūrinys, 
taip amžinas yra ir jo kūriniškumo išpažinimas arba mal- 
da. Net mirtis maldos nenutraukia. Mirtis užbaigia tik 
laiką, bet ji neužbaigia maldos. Malda pereina į amžinybę 
ir pasilieka kaip nuolatinė dabartis. Tiesa, ten ji nebėra 
prašymas, kyląs iš neatbaigtos dabartinės mūsų egzisten- 


“* Encikl. Caritate Christi 1932 m. geg. 3 d. 

cijos. Ten ji yra dėkojimas ir garbinimas (plg. Apr 
7,11-12). šv. Pranciškus, liepdamas broliams nuolatos 
melstis ir pats kiekviena proga melsdamasis, kaip tik ir 
išreiškė savos egzistencijos stovėjimą Viešpaties akivaiz- 
doje, jos kūriniškumo teigimą, jos negalią pagrįsti savi- 
mi pačią save. Kalbamas keliasdešimt kartų per dieną 
"Teve mūsų' buvo tiktai pojustinė išraiška šventojo bū- 
ties, virtusios ir esančios malda. 

Čia taip pat atsiskleidžia mums ir šv. Pranciškaus 
mados paprastumo prasmė. Jau sakėme, kad jo mal- 
da nebuvo nei puošni, nei ilga. Atodūsis “mano Dievas ir 
mano viskas" buvo dažniausiai jo lūpose. Tačiau kaip tik 
jame glūdėjo visa šio didžio šventojo maldos esmė. Die- 
vas šv. Pranciškui buvo viskas. Jis pats jautėsi esąs 
kūrinys, vadinasi, neturįs nieko, ką galėtų pavadinti sa- 
vu. Dievas jį pripildė, palaikė ir vedė. Jis buvo — viskas! 
Tai yra gražiausias ir prasmingiausias savo kūriniškumo 
išpažinimas, todėl gražiausia ir prasmingiausia malda. Ji 
yra paprastutė savo žodžiais, užtat nuostabiai gili savo tu- 
riniu. Ir kitaip nė būti negali. Egzistencijos kūriniškumas 
yra labai paprasta tiesa, šventojo Rašto išreikšta taip pat 
paprastais žodžiais: “Pradžioje Dievas sukūrė dangų ir 
žemę" (Gen 1,1). Jeigu tad ši tiesa esti išpažįstama sava 
egzistencija, ji yra išpažįstama irgi paprastai. šv. Pranciš- 
kaus maldos paprastumas kilo ne iš jo dvasinio nesugebė- 
jimo parinkti gražių žodžių, bet kaip tik iš gilaus ir tiesio- 
ginio anos tiesos pergyvenimo. Atsiminę šv. Pranciškaus 
pasikalbėjimą su broliu Leonu apie tikrąjį džiaugsmą, jo 
pamokslą apie karalių ir neturtingą moteriškę, jo “Tėve 
mūsų' aiškinimus, jo “Saulės giesmę", jo garbinimus (lau- 
des), ypač 'Onnipotente", turėsime pripažinti, kad Asyžiaus 
šventasis iš tikro buvo žodžio kūrėjas; kad žodžio 
galia, jo grožis, jo vaidmuo jam buvo gerai žinomas ir po- 
etiniuose kūriniuose jo paties vartojams. Neveltui tad 
kultūros istorijoje šv. Pranciškus yra likomas poetu, “ku- 
ris iš prigimties vidinius savo jausmus lengvai išreikšdavo 

eileraščiais. O mokyti žmonės džiaugiasi jo 'Saulės Giesme' 
kaip seniausiu išsivystančios jo krašto kalbos paminklu"““. 
Vis dėlto maldoje jo žodis buvo santūrus, paprastas ir 
kuklus. Maldos žodis juk yra visai kas kita, negu poezijos 
žodis. Žodis poezijoje yra savarankiškas: jis neša egz's- 
tenciją ir ją įžiebia. Tuo tarpu maldoje jis yra tik egzis- 
tencijos atšvaita, tik jos žiežirba. Maldos žodis visados 
"yra tik nuotrupa ir tik atodūsis. Jeigu poezijoje žodis sta- 
to naujus pasaulius, todėl yra pagrindas, tai maldoje 
jis yra tik pojustinis prasiveržimas egzistencijos atsivėri- 
mo Dievui, todėl išvestinis, antraeilis ir net nebūtinas. 
Kas nuoširdžiai meldžiasi, tas Dievo 
akivaizdoje daugiau tylėdamas būna, ne- 
gu kalba; tas daugiau laukia, kad Viešpats jam pra- 
biltų, negu pats byloja. Štai kodėl pačios giliosios maldos 
yra trumputės ir paprastutės. Kai vienas Kristaus moki- 
nys sykį Jam tarė: “Viešpatie, pamokyk mus melstis" 
(Luk 11,1), tai jis išgirdo "Tėve mūsų', šią nuostabiai pa- 
prastą, bet neišsemiamai gilią maldą, gilią visišku žmogaus 
egzistencijos atsivėrimu Dievui. Joje nėra jokių puošme- 
nų, jokių prakilnių žodžių, jokių dailių palyginimų. Ji su- 
sideda iš keletos trumpų sakinių, kukliai išreiškiančių mū- 
sų būtį, pavedamą Viešpačiui, kad Jis nužengtų į ją, įvyk- 
dytų joje savo valią ir įsteigtų savo Karalystę, aprūpinda- 
mas mus kasdienine duona ir išgelbėdamas mums nuo pik- 
to. Būdama paties Kristaus palikta, ši malda yra kiekvie- 
nos maldos parmavaizdis. Štai kodėl šv. Pranciškus ją 
ypatingai mėgo. Ji buvo jam nurodymas, kaip žmogus iš 
viso turi melstis. Ji buvo tikrojo egzistencijos atvirumo 
Dievui paveikslas, nes niekur žmogus Dievui nėra tiek at- 
viras, kaip Kristuje. Šv. Pranciškus giliai jautė šios mal- 
dos nuostabumą, todėl mėgo ne tik ją pačią, bet jos dvasio- 
je kalbėjo ir kitas maldas, tardamas Viešpačiui paprastus 
žodžius, kaip paprasta yra mūsų būtis Dievo akyse. 


* Pop. Pijus XI encikl. Rite expiatis nr. 39. 

4. Vis dėlto jeigu paklaustume, kokia malda šv. Pran- 
ciškui buvo centrinė, turėtume nesvyruodami atsaky- 
ti: garbinimas. Be abejo, Asyžiaus šventasis ir pra- 
šė, ir dėkojo, ir maldavo atleisti. Tačiau šios maldos ne- 
sudarė jo egzistencijai būdingo bruožo. Jos stovėjo dau- 
giau jo būties pakraštyje. Tuo tarpu garbinimas kaip tik 
užėmė patį centrą. Celano posakį, kad šv. Pranciškus buvo 
virtęs malda, galima visiškai pagrįstai pakeisti, teigiant, 
kad jis buvo virtęs garbinimu: adoratio factus. Ir 
visai suprantama. šv. Pranciškus nebuvo didelis nu- 
sidėjėlis pasaulinio savo gyvenimo metu. Jo atsivertimas 
nėra tos pačios prasmės, kaip, sakysime, šv. Augustino at- 
sivertimas. šv. Pranciškaus jaunystė, nors ir pilna išdai- 
gų, nebuvo apsunkinta tokiais nusikaltimais, kuriuos žmo- 
gus turėtų apverkti visą gyvenimą. Todėl Asyžiaus pirk- 
lio sūnus nebuvo vienas iš tų, kurie atgai 14 padaro 
savo būties centru, dūsaudami ir maldaudami atleidimo 
savose maldose. Tiesa, šv. Pranciškus atgailojo, tačiau 
ne tiek pats už save, kiek už kitus. Jis ir čia buvo ištiki- 
mas savo didžiojo Valdovo šauklys, nes Išganytojas, e3- 
mingai nekaltas Dievo Avinėlis, prisiėmė svetimas 
nuodėmes, už jas kentėjo ir mirė. Ir šiuo atžvilgiu šv. 
Pranciškus buvo "antrasis Kristus'. Jo tad atgailos krypo 
ne į jo asmenį, bet į žmoniją, kad išdildytų atgailos nepa- 
žįstančio ir nemėgstančio pasaulio nuodėmes. Todėl prašo- 
moji ir maldaujamoji malda nėra šv. Pranciškui būdinga. 

Iš kitos pusės, išsižadėjęs bet kokio turto ir rytojaus 
dienos rūpesčius sudėjęs į Viešpaties rankas, Asyžiaus 
šventasis dėkojamajai maldai davė visai kitokią linkme, 
negu ji paprastai turi. Šv. Pranciškus daug dėkojo savo 
maldose, net nesiliovė dėkojęs. Tačiau tai buvo ne padėka 
už kasdienius reikalus — už aprūpinimą, už sveikatą, už 
pasisekimus, už garbę, už turtą. Ne, šitokio dėkojimo 
šv. Pranciškaus maldose nerandame. šv. Pranciškus 
dėkojo Viešpačiui už sukūrimą ir už at- 
pirkimą. Garsiąjame savo "brolių įspėjime — admoni- 

tio fratrum', kuris buvo prijungtas prie pirmosios regu- 
los, šventasis rašė: “Visagalis, aukščiausiasis ir kilniausia- 
sis Dieve, šventasis ir teisingasis Tėve, dangaus ir žemės 
Karaliau, dėkojame Tau Tavo paties dėliai, kad šventąja 
savo Valia per vienatinį savo Sūnų ir šventąją Dvasia pa- 
gal savo paveikslą bei panašumą sukūrei visus dvasinius 
ir medžiaginius daiktus, apgyvendindamas mus rojuje. 
Bet mes nupuolėme dėl mūsų pačių kaltės. Dėkojame Tau, 
kad kaip per savo Sūnų mus sukūrei, taip... per Jo kry- 
žių ir mirtį mus vargšus belaisvius išvadavai. Dėkojame 
Tau, kad tasai pats Tavo Sūnus ateis savo didenybėje" 
(Joergensen 306-307). Kas iš mūsų yra šitaip dėko- 
jęs? Kas iš mūsų yra supratęs, kad didžiausios mums Vieš- 
paties suteiktos dovanos yra buvimas ir išganymas? Tai 
yra dėkojimas Apreiškimo vyresniųjų, kurie, sukniubę 
ant veido ties Aukščiausiojo sostu, taria: “vertas esi Vieš- 
patie, mūsų Dieve, imti gyrių, garbę ir galybę, nes Tu su- 
tverei visa ir Tavo valia buvo ir yra sutverta" (Apr 4,11). 
Ir kitoje vietoje: “Dėkojame Tau, Viešpatie, Dieve visaga- 
lis, kuris esi, kuris buvai ir kuris turi ateiti, kad pasiėmei 
savo didelę galybę ir pradėjai viešpatauti" (11,17). Dė- 
kojamoji malda amžinybėje kaip tik ir 
yra kūrinio nusilenkimas prieš dieviš- 
kuosius kūrimo, atpirkimo ir perkeiti- 
mo aktus. Tai amžina nuostabos giesmė Dievo Kūrė- 
jo, Dievo Išganytojo ir Dievo Išskaistintojo akivaizdoje. 
Šv. Pranciškaus dėkojimas yra šios dangiškosios padėkos 
atogarsis, dvelkiąs amžinybe, kurioje kasdieniniai reikalai 
yra mirę, todėl mirusi ir padėka už valgį ir gėrimą, už 
drabužį ir pastogę, o pasilikusi tiktai nepaliaujama padė- 
ka už sukūrimą ir atpirkimą, už Viešpaties galybės apsi- 
reiškimą ir už Jo viešpatavimą. šitoks tad dėkojimas 
trykšta ir iš šv. Pranciškaus maldos. Bet kaip tik todėl 
jis pralaužia paprasto dėkojimo ribas ir susisiekia jau su 
garbinimu, nes visiškai susitelkia aplinkui Dievą Kūrėją 
ir Dievą Išganytoją. 

Garbinamajai šv. Pranciškaus maldai suprasti yra bū- 
dingi du jo kūriniai: “Saulės giesmė" ir “Dievo garbė'. Abu 
jie yra parašyti jo gyvenimo pabaigoje: “Dievo garbė' tuo- 
jau po stigmų gavimo 1224 m. rudenį, o 'Saulės giesmė" 
1225 m. vasarą didelės kančios ir, kaip sakyta, didelio že- 
miškojo apleidimo valandomis. Tačiau šių kūrinių pobūdis 
yra nevienodas. "Saulės giesmėje' šv. Pranciškus žvelgia 
į Viešpaties kūriniją, "Dievo garbėje' — į jį patį. "Saulės 
giesmėje' šventasis stovi priešais gamtą kaip didžiojo Ka- 
raliaus šauklys, tiesus ir didingas, 'Dievo garbėje' jis yra 
sukniubęs ties Visagalio majestotu. Bet kaip tik dėlto šie 
kūriniai papildo vias kitą ir apreiškia du pradu, kurie sly- 
pi garbinamojoje maldoje: žmogaus didingumą kūrinijos 
akivaizdoje (“Saulės giesmė') ir žmogaus menkumą Die- 
vo akivaizdoje (“Dievo garbė'). Jeigu gamtos atžvilgiu 
žmogus, garbindamas Dievą, jaučiasi esąs pašauktas kalbė- 
ti jos vardu, būti jos žodžiu ir jos malda, tai Viešpaties 
atžvilgiu jis gali tik nusilenkti, sukniubti ant veido ir kar- 
toti Apreiškimo gyvūnų žodžius: “šventas, šventas, šven- 
tas Viešpats Dievas visagalis" (4,8). Tai motyvas, kuris 
kaip tik ir yra išvystytas šv. Pranciškaus "Dievo garbėje'. 
Šių tad dviejų kūrinių sklaida kaip tik ir gali padėti mums 
įžvelgti ne tik paties šv. Pranciškaus maldos pobūdį, bet 
sykiu ir į žmogaus buvimo prasmę, nes garbinime geriau- 
siai atsiskleidžia, kas iš tikro žmogus yra ir kam jis gy- 
vena. 

"Saulės giesmę" šv. Pranciškus pradeda didingu Dievo 
pagarbinimu: “Aukščiausiasis, visagalis, gerasis Viešpa- 
tie, Tau garbė, ir šlovė, ir laiminimas, ir gyrimas". Tačiau 
čia pat pastebi, kad “joks žmogus nėra vertas tarti Tavo 
vardo". Kitaip sakant, žmogus iš savęs nėra 
vertas garbinti Dievo. Jeigu Dievo vardas, kaip 
Jis pats apreiškė jį Mozei, yra “Kurs yra" (2 Moz 3,14), 
tai žmogus yra absoliučiai šiam vardui svetimas, kadangi 
jis kaip tik yra tasai, kurio nėra - “nec sunt", kaip 
sako šv. Augustinas apie daiktus, palygindamas juos bu- 

vimoatžvilgiu su Dievu. Tarti tad Viešpaties var- 
dą galima tik Viešpatyje. Garbinimas nėra žmogiškasis, 
bet dieviškasis aktas. Tai Dievo atsiskleidimas žmogui ir 
žmogaus įsijungimas į šį atsiskleidimą. Štai dėl ko šv. 
Pranciškus, ištaręs Dievo vardą ištisa eile pavadinimų, 
tučtuojau susigriebia, kad šiuos žodžius iš tikro taria ne 
jo lūpos, bet šv. Dvasia, nes tik Ji vienintelė pažįsta Die- 
vo gelmes, todėl Ji vienintelė tegali jas pavadinti. 

Po šio trumpo posmelio šv. Pranciškus atsigrįžta į kū- 
riniją, tačiau ne tam, kad lieptų jai pačiai Dievą garbinti, 
kaip tai randame jau anksčiau minėtoje trijų jaunikaičių 
giesmėje arba 148 psalmėje, bet kad per jąir ja 
Viešpats būtų pagarbintas: “Pagarbintas būk, mano Vieš- 
patie, visais Tavo kūriniais". Tai yra nuostabiai gilus kū- 
rinio ir Kūrėjo santykio atskleidimas. Tuo, kad kūrinys 
yra Dievo padaras, kad jis neša savimi Kūrėjo paveikslą 
arba bent Jo pėdsaką, kad jis yra Jo ženklas ir prasmuo, 
jau tuo vienu jis Dievą garbina, nors būtų visiškai nesą- 
moningas ir tylus. Pats kūrinių buvimas yra 
Dievo garbinimas. Objektyviai yra visai nesvarbu, 
ar kas šių kūrinių garbinamąją prasmę supras ir žodžiais 
išreikš, ar ne. Kaip statula, nors ir būdama žemėje šimtus 
metų, todėl niekeno neregima ir nesigėrima, vis dėlto pa- 
silieka meno kūrinys, o ne paprastas marmoro gabalas, taip 
ir kūriniai yra amžini Viešpaties garbės šaukliai, nors ir 
niekas jų šauksmo nesuvoktų. Žmogus savo sąmone kū- 
rinijos garbinimą pačiu jos buvimu tiktai supranta, bet 
jis jo nesukuria. 

Iš visų kūrinių Dievas šv. Pranciškui ypatingai yra 
garbinamas seserimi saule, nes “ji reiškia Tave 
patį, Aukščiausiasis — de Te, Altissimo, porta significa- 
tione". Įsikūnijusiojo Dievo palyginimas su saule Bažny- 
čios liturgijoje yra labai senas. Kaip saulė atneša dieną 
gamtai, taip Viešpats atnešė išganymą žmonijai. Kaip 
saulė savo šviesa išblaško nakties tamsybes, taip Išganyto- 
'jas išblaškė nuodėmės šešėlius. Kristus liturgijoje yra va- 

dinamas “išganymo saule" (brev. himnas 'O sol salutis'), 
“teisybės saule" (Jėzaus vardo litanija), “žmonių šviesa“ 
(Jon 1,4), “tikrąja šviesa" (Jon 1,9). Jo prisikėlimas yra 
vaizduojamas, kaip saulės užtekėjimas, kada “aušra raudo- 
nina dangų" (brev. himnas “Aurora coelum purpurat'), ir 
kaip pavasario diena, “kada viskas pražįsta" (himnas 'O 
sol salutis'). Todėl šv. Pranciškus teisingai teikia saulei 
Dievo prasmens reikšmę ir visų pirma ja Viešpatį garbi- 
na. Saulė savo veikme gamtoje ypatingu būdu simbolizuo- 
ja Dievo veikmę žmonijoje ir tuo pačiu ypatingai Jį gar- 
bina. 

Toliau Dievas yra garbinamas ištisa eile kitų padarų: 
broliu mėnuliu ir seserimis žvaigždėmis, kurias Viešpats 
danguje yra sukūręs “brangias ir gražias"; broliu vėju, 
“blogu, ir geru, ir visokiu oru, kuris Tavo kūrinius palai- 
ko"; broliu vandeniu, “kuris yra naudingas, nusižeminęs, 
skanus ir skaistus"; seserimi ugnim, “kuri šviečia naktį, 
yra graži ir džiaugsminga, stipri ir galinga"; motina žeme, 
"kuri mus nešioja ir išlaiko, veda vaisių ir želdina spalvin- 
gų gėlių bei žolių". Šv. Pranciškaus giesmėje visa kūrini- 
ja skelbia Viešpaties garbę. Ji visa Dievą reiškia ir tuo jį 
garbina. Ji visa vykdo Jo funkcijas būtyje, virsdama Jo 
ženklu, bylojančiu pačiomis savo gelmėmis apie savo didį- 
jį Kūrėją ir Pirmavaizdį. 

Šia gamtos padarų teikiama garbe pirmykštis “Saulės 
giesmės' tekstas ir baigėsi. Tačiau truputį vėliau šv. 
Pranciškus prirašė jam dar du posmus jau iš žmogaus gy- 
venimo. 1226 m. sunkiai sirgdamas, šventasis grįžo iš 
Celle į Asyžių ir čia rado susivaidijusius vyskupą su mies- 
to galva. Vyskupas buvo burmistrą ekskomunikavęs, o 
burmistras — uždraudęs gyventojams prekiauti su vysku- 
pu. “Kokia gėda mums, Dievo tarnams, — kalbėjo šv. 
Pranciškus savo broliams, — kad niekas nesiima čia pa- 
daryti taikos" (Joergensen 439). Vyskupui su burmistru 
sutaikinti jis sukūrė naują “Saulės giesmės' posmą: “Pa- 
garbintas būk, mano Viešpatie, tais, kurie atleidžia dėl 

Tavo meilės ir kenčia nepriteklių bei suspaudimą" ir lie- 
pė broliams jį pagiedoti prieš vyskupo rūmus. Brolių gies- 
mės paskatinti, burmistras atsiprašė vyskupo, o vysku- 
pas prisipažino esąs staigaus būdo. Paskutinį posmą: “Pa- 
garbintas būk Viešpatie, seserimi mūs kūno mirtimi, iš ku- 
rios nė vienas ištrūkti negali" šventasis sukūrė sužinojęs, 
kaip tai jau įvade buvo minėta, kad jo liga yra nebeišgydo- 
ma ir kad jam belieka gyventi tik keletą savaičių. 
Pradėjęs seserimi saule, kuri savo šviesa bei šilima 
kildina gyvybę, šv. Pranciškus baigė savo giesmę seserimi 
mirtim kaip bet kokios gyvybės neišvengiamybė. Gyvybė 
ir mirtis yra žmogiškosios egzistencijos poliai. Kaip sau- 
lė, būdama gyvybės nešėja, simbolizuoja Dievą, iš kurio 
viskas kyla ir kurio malone viskas laikosi, taip mirtis, bū- 
dama žemiškosios gyvybės užbaigėja, reiškia Dievą, į ku- 
rį viskas grįžta, kuris viską į save šaukia ir kuris pergali 
net pačią mirtį. Įsikūnijęs Dievas taip pat mirė, tačiau ir 
prisikėlė, tapdamas mirties valdovu. Sesuo mirtis istorijo- 
„Je po Kristaus nebėra žiauri mūsų trėmėja į šešėlių kara- 
lystę, kaip ji yra buvusi istorijoje prieš Kristų, bet švelni 
mūsų kvietėja į Viešpaties padangtes. Nors ji ir yra pa- 
žadinta nuodėmės, tačiau, gražindama mus Viešpačiui, ji 
savaime nurodo į Jį ir todėl virsta Jo ženklu, virsdamas sy- 
kiu ir Jo garbės šaukle, Štai kodėl šv. Pranciškus nepabi- 
jojo ir mirties įjungti į Dievo garbintojų eilę. Būdama pas- 
tarasis žmogiškosios egzistencijos aktas, mirtis yra kartu 
ir didžiausias garbinimo aktas, nes jos metu mes visiškai 
atsiduriame Dievo akivaizdoje ir pergyvename save kaip 
žūstančius. Viešpaties transcendencija niekad taip ryškiai 
“ mums neatsiskleidžia, kaip mirties akimirką. Todėl nė vie- 
na žemiškojo buvimo valanda nėra tokia tinkama Dievui 
pagarbinti, kaip pastaroji, nuo kurios todėl ir priklauso vi- 
sas žmogaus likimas amžinybėje. Kryžiaus mirtimi pagar- 
binęs Dievą, Kristus išganė visą žmoniją. Savo mirtimi 
pagarbinęs Viešpatį, žmogus laimi išganymą savai sielai. 
Mirtis yra garbinamoji malda giliau- 

sia prasme, "Saulės giesmės' užbaigimas sėsers mir- 
ties įjungimu į Viešpaties garbę yra nuoseklus krikščio- 
niškosios egzistencijos užbaigimas, 

5. Antrasis šv. Pranciškaus garbinamasis kūrinys yra 
"Dievo garbė' (Lodi di Dio), sukurtas stigminių žaizdų 
įspūdžio įtakoje. Jis visas yra sutelktas aplinkui Viešpatį. 
Kūrinija čia yra išnykusi. Žmogus yra pasijutęs esąs vie- 
nų vienas su Dievu. Jis pergyvena Viešpatį kaip pilnybę, 
kaip visumą, kaip begalybę. Tačiau negalėdamas vienu 
žodžiu šios pilnybės ir begalybės išreikšti, jis pradeda iš- 
skaičiuoti dieviškąsias savybes, kaip jos apsireiškia žmo- 
giškojoje sieloje. Žmogaus siela, tarsi stiklo prizmė, su- 
skaldo vieną dieviškąjį spindulį į daugybę šviesų ir mė- 
gina jas kiekvieną skyrium pavadinti. “Dievo garbė' kaip 
tik ir yra toksai pavadinimas. “Tu esi šventas, Viešpatie 
Dieve; Tu esi vienintelis Dievas, kurs daro didžių dalykų; 
Tu esi galingas; Tu esi didis; Tu esi aukščiausiasis; Tu 
esi galingiausiasis; Tu esi Tėvas, dangaus ir žemės Kara- 
lius; Tu esi trejybinis ir vienas, karalių Karalius; Tu esi 
gėris, vienintelis gėris, aukščiausiasis gėris, Viešpats, gy- 
vasis Dievas; Tu esi meilė; Tu esi išmintis; Tu esi nusiže- 
minimas; Tu esi kantrumas; Tu esi gražumas; Tu esi sau- 
gumas; Tu esi ramumas; Tu esi linksmumas; Tu esi mūsų 
viltis ir mūsų džiaugsmas; Tu esi teisingumas ir saikingu- 
mas; Tu esi švelnumas; Tu esi gynėjas, apsauga ir globa; 
Tu esi mūsų priebėga ir stiprybė; Tu esi tikėjimas, viltis 
ir meilė; Tu esi didi mūsų laimė; Tu esi neapsakomas ge- 
rumas; Tu esi didis ir nuostabus, Viešpatie mano Dieve, 
galingasis, geraširdis ir gailestingasis Išganytojau" (Kar- 
rer 706). 

Mes beveik paskęstame šioje srovėje. Tačiau taip ne- 
sulaikomai ji trykšta todėl, kad savimi neša Absoliutą. Ji 
yra žmogiškoji pastanga išreikšti Neišreiškiamybę. Ji yra 
mėginimas dalių gausa atskleisti visumos pilnatvę. Gavęs 
Kristaus ženklus savo kūne, šv. Pranciškus pajuto savyje 
tokią šviesos stiprybę, jog nė vienas žodis nebuvo tinka- 

mas jai išsakyti. Jam neliko nieko kito, kaip tik kartoti ir 
skaičiuoti. Ir tai nėra tik Asyžiaus šventojo nusiteikimas. 
Tai yra nusiteikimas visų, kurie atsistoja Viešpaties aki- 
vaizdoje, kad Jį pagarbintų. Skaičiavimas ir kar- 
tojimas yra susijęs su pačia garbinamo- 
jo akto esme. Išvedęs Izraelį iš Egipto ir savo akimis 
regėjęs faraono kariuomenės žlugimą Raudonojoje Jūroje, 
Mozė apstulbo Viešpaties galybe ir Jo garbei sudėjo gies- 
mę, kuri yra ne kas kita kaip vieno vienintelio motyvo 
kartojimas: *"Tu baisusis, Tu garbingasis, Tu nuostabusis"' 
(2 Moz 15,11); Tu žirgą ir raitelį nusviedei į jūrą; Tu fara- 
ono rinktinius vadus paskandinai vandenyse; “kas iš val- 
dovų yra Tau lygus, o Viešpatie"! (15,11). Marija, Aro- 
no sesuo, pasiėmusi būgnelį į rankas, šoko su kitomis mo- 
terimis ir giedojo tą patį motyvą: “Garbinkime Viešpatį 
ir giedokime Jam, nes Jis pasirodė vertas garbės: raitelį 
ir žirgą jis nusviedė į jūrą" (15,21). — Kai Judita nužudė 
Holoferną ir tuo būdu išgelbėjo žydus, “visa tauta džiau- 
gėsi kartu su moterimis, mergaitėmis ir jaunuoliais, gro- 
dami arfomis ir citromis" (Judit 15,15), pati Judita giedojo 
Viešpačiui giesmę Jo didybės bei galybės garbei. Mozė sa- 
vo giesmėje sakė: “Visagalis yra Jo vardas" (15,3). Ju- 
dita savo giesmę pradėjo: “Viešpats yra Jo vardas" (16,3); 
Viešpats todėl, kad “jis ištiesė palapinė tarp žmonių jiems 
išgelbėti iš priešo rankų" (16,4) ir šį išgelbėjimą įvykdė ne 
Izraelio kariuomenės narsa, bet silpnos našlės ranka. Iz- 
raelio neprietelis krito “dėl jos veido grožio" (16,8). To- 
dėl “giedokime Viešpačiui, giedokime Dievui naują gies- 
mę" (16,15). O šios giesmės turinys yra “ Aukščiausiasis, 
Viešpatie, Tu esi didis ir garbinamas dėl savo galybės. 
Tegu tarnauja Tau visi kūriniai, nes Tu tarei, ir jie atsi- 
rado; Tu pasiuntei savo Dvasią, ir jie buvo sukurti. .. Kal- 
nai pakyla iš savo pamatų sykiu su vandenimis, uolos 
tirpsta kaip vaškas nuo Tavo veido... Niekas negali at- 
sispirti Tavo balsui" (16,16-18). — šimtas ketvirtoji psal- 
mė, ragindama šlovinti Viešpatį, liepia tai daryti ne kuo 

kitu, kaip Jo žygių pasakojimu: “Giedokite Jam, 
skambinkite Jam, pasakokite visus Jo stebuklus" (Ps 104, 
2). Ir iš tikro ji juos išpasakoja, pradėdama Jo padaryta 
sandora su Abraomu ir baigdama Izraelio maitinimu tyruo- 
se stebuklinga manna ir putpelėmis. — Ir taip yra ne tik 
žemėje. Taip yra ir amžinybėje. Ir ten pasakojimas bei 
skaičiavimas yra pagrindinis garbinimo būdas. “Aš ma- 
čiau, — sako šv. Jonas savo Apreiškime, — ir girdėjau 
angelų balsą aplink sostą ir aplink gyvūnus ir vyresniuo- 
sius; jų skaičius buvo tūkstančių tūkstančiai ir jie sakė di- 
deliu balsu: Vertas yra Avinėlis, kuris buvo užmuštas, imti 
galybę, ir dievystę, ir išmintį, ir tvirtumą, ir gyrių, ir gar- 
bę, ir palaiminimą" (5,11-12). O anoji didelė minia “iš 
visų tautų, giminių, žmonių kuopų ir kalbų“, stovinti “ties 
sostu ir Avinėlio akivaizdoje", taip pat kartojo tą patį: 
“Palaiminimas, garbė, išmintis, dėkojimas, pagarba, galy- 
bė ir stiprybė mūsų Dievui per amžių amžius" (17,12). 
Šiuo tad atžvilgiu šv. Pranciškaus "Dievo garbė' yra nešama 
to paties pergyvenimo, kaip Senojo Testamento garbina- 
mosios giesmės ir kaip amžinoji giesmė Naujojoje Jėruza- 
lėje. "Saulės giesmėje' šventasis išskaičiuoja Viešpaties 
padarus, 'Dievo garbėje' — Jo amžinąsias savybes. Tai 
yra vienintelis būdas, kuriuo žmogus gali Dievą išreikšti 
ir tuo Jį pagarbinti. 

Tačiau ką visa tai reiškia? Ką reiškia, kad, garbinda- 
mas Dievą, žmogus pasakoja Jo darbus arba skaičiuoja Jo 
savybes? Kokio ryšio visa tai turi su pačia garbinimo es- 
me? 

Garbinimas yra egzistencinis mūsų 
paskirties apsireiškimas. Jau pats pirmasis 
katekizmo atsakymas į klausimą, kam mes gyvename že- 
mėje, nurodo garbinimo ryšį su mūsuoju buvimų: mes 
gyvename tam, kad garbintume. Mes esame 
sukurti Viešpaties garbei. Dievo garbinimas yra giliausias 
mūsų pašaukimas, pagrindinis mūsų egzistencijos uždavi- 
nys, jos įvykdymas ir išskleidimas. Jokio kito tikslo, kurda- 

mas būtį, Dievas nėra turėjęs, kaip tik savo garbę. Die- 
vo garbė yra objektyvinis kūrinio buvi- 
mo tikslas. Tai yra pagrindinė Krikščionybės tiesa. 

Kokiu tačiau būdu šis garbinimas įvyksta? Kitaip sa- 
kant, kokiu būdu mes siekiame pagrindinio mūsų egzisten- 
cijos tikslo ir jį savo buvime vykdome? Maldomis ir gies- 
meėmis? Apeigomis ir procesijomis? Būgnais ir trimitais ? 
Nusilenkimais ir priklaupimais? Ir taip ir ne! Jeigu visi šie 
viršiniai garbinimo ženklai neša bei reiškia savimi garbini- 
mo esmę, jie iš tikro mūsų tikslą vykdo. Tačiau jeigu jie 
yra nuo šios esmės atsieti ir padaryti savarankiškais, tuo- 
met jie yra tiktai vaidyba, tik pasirodymas žmonių aki- 
mis, todėl veidmainiavimas, kurį Kristus yra pasmerkęs 
(plg. Mat 6,5-8). Garbinimas yra ne pasirodymas, bet tik- 
rovė. Jeigu Dievas yra žmogų sukūręs savo garbei, tai ne 
todėl, kad šis Jam garbę sakytų, bet kad Jo garbe 
būtų. Kitaip tariant, žmogus garbina Dievą 
ne savo žodžiu ar ženklų, bet savo būti- 
mi. Jis įvykdo savo paskirtį ne tada, kai Dievo garbę ro- 
do, bet tada, kai Dievo garbe yra. Būdamas sukurtas 
pagal Dievo paveikslą bei panašumą, žmogus Viešpatį ne- 
ša ir reiškia. Jis yra, kaip jau anksčiau esame minėję, 
Dievo regimybė. Niekur kitur negalime taip gerai 
Dievo pastebėti, kaip žmogaus egzistencijoje. Visa jos 
sąranga yra Viešpaties transparentas. Visi jos aktai į 
Dievą nurodo, Jo šaukiasi ir tiktai Jo esti atbaigiami. Žmo- 
gus yra susijęs su Dievu taip, kaip atvaizdas su savo ori- 
ginalu kaip portretas su savo modeliu. Žmogiškoji būtis 
neturi kitos prasmės, kaip reikšti Dievą. Būti žmogumi 
reiškia būti Viešpaties paveikslu. 

Nesunku tačiau pastebėti, kad žmogaus paskirties 
šviesoje Dievo reiškimas arba vaizdavimas sutampa su Die- 
vo garbinimu. Dievas sukūrė žmogų savo garbei ir sykiu 
sukūrė jį kaip savo paveikslą. Žmogus savo būtimi reiškia 
Dievą ir šiuo savo reiškimu kaip tik Jį garbina. 
Garbinimas giliausia savo esme yra 

Dievo reiškimas žmogiškąja būtimi. Juo 
ryškiau Viešpaties paveikslas žmoguje spindi, juo labiau 
toks žmogus Dievą garbina. Todėl garbinimas savo pri- 
gimtimi yra ne psichologinis nusiteikimas, atsirandantis 
ir praeinantis, bet jis yra amžina ontologinė 
žmogaus būsena: žmogus pačia savo sąranga yra 
apspręstas garbinimui, nes ši sąranga neša savimi Vieš- 
paties paveikslą. Ji yra Dievo atvaizdas, Dievo reiškėja 
objektyvine savo prasme. Psichologinis nusiteikimas gar- 
binti yra tik ano ontologinio apsprendimo pripažinimas ir 
išpažinimas, iškeliant jį sąmonės švieson ir apreiškiant po- 
justiniais ženklais. Gali tačiau žmogus šio nusiteikimo ir 
neturėti, gali jis jį paneigti ir nuo Dievo nusisukti, bet jis 
negali padaryti, kad jo egzistencija nebūtų Kūrėjo pa- 
veikslas, vadinasi, kad ji Dievo nereikštų ir tuo pačiu ob- 
jektyviai Jo negarbintų. ŽMOgus yra garbinanti 
butybė net ir tuo atvejų, kai jis yra vi- 
siškas bedievis. Psichologinis apsisprendimas ne- 
keičia ontologinės sąrangos, o ši sąranga kaip tik yra Die- 
vo ženklas, vadinasi, Dievo garbė. Garbinimas 
yra žmogiškojo buvimo aktas, ir jokia asmeninės sąmonės 
nuotaika negali jo panaikinti, 

Kai šį ontologinį mūsų apsprendimą pripažįstame, va- 
dinasi, kai suvokiame esą Viešpaties paveikslas ir jį savo 
valia teigiame, tuomet mėginame mumyse glūdintį Abso- 
liutą išsakyti žodžiais, išreikšti veiksmais ar parodyti 
ženklais. Kitaip sakant, tuomet mes mėginame Viešpaties 

tvaizdą objektyvuoti ir padaryti jį prieinamą mū- 
sų pojūčiams. Iš čia tad ir kyla garbinamosios maldos, gies- 
mės, judėsiai, veiksmai, procesijos, papuošalai. Tai yra vi- 
dinio mūsų apsisprendimo iškėlimas aikštėn, tai ontologi- 
nės Dievo garbės pavertimas psichologine ir sociologine. 
Šis iškėlimas bei pavertimas gali būti labai įvairus, Dar 
daugiau, jis iš esmės yra įvairus, nes, kaip buvome 
sakę, mes nesugebame Absoliuto išreikšti. vienu kuriuo 

žodžiu, vienu kuriuo veiksmu ar vienu kuriuo ženklu. Mes 
Jį reiškiame daugybe žodžių, daugybe veiksmų ir daugybe 
ženklų, sykiu žinodami, kad jie visi Jo pilnatvės neatvaiz- 
duoja. Mumyse glūdįs Viešpaties paveikslas visados yra 
turtingesnis už gražiausias garbinimo maldas i: giesmes. 
Tačiau jis mus verčia kalbėti ir elgtis, verčia objektyvuoti 
jį nors ir reliatyviomis priemonėmis. Todėl čia ir atsiranda 
anas kartojimasis ir skaičiavimas, apie kurį anksčiau buvo 
kalbėta. Jis yra ženklas mumyse glūdinčio Viešpaties pa- 
veikslo begalybės ir sykiu mūsų negalios šią begalybę to- 
lygiai (adeguate) išreikšti. Mes jaučiame, kad prc kiekvie- 
ną mūsų žodį prabyla tik nuotrupa, tik dalelė, todėl mes 
kalbame be paliovos, kaip ir anie Apreiškimo keturi gyvū- 
nai — kūrinijos simboliai — sakydami “be poilsio dieną ir 
naktį: Šventas, Šventas" (4,8), kol galop nutrūkstame ir 
nutylame. Kiekvienas garbinimo aktas baigiasi tyla Vieš- 
paties akivaizdoje. Todėl ir šv. Pranciškus, savoje 'Lodi 
di Dio' išskaičiuodamas Dievo savybes, mėgino pavadini- 
mų srove išreikšti Viešpaties atvaizdą, tokį pilnutinį jo sie- 
loje ir sykiu tokį trupmenišką savo apraiškose. Gavęs stig- 
mas ir pasidaręs kenčiančio Kristaus ženklu net ir mūsų 
akims, jis, J. Baltrušaičio žodžiais tariant, visas nulinko 
prieš gyvąjį Dievą, kalbėdamas: “Tu šventas, Tu galingas, 
Tu didis, Tu aukščiausiasis .., Tu meilė, Tu išmintis, Tu 
grožis", kol, ištaręs “Tu Išganytojas", nutilo ir tuo savo 
garbinimą padarė patį giliausią, nes tyla yra atvaiz- 
do būsena savo Originalo akivaizdoje. 
Tyla yra tasai Apreiškimo nuolat primenamas parkritimas 
ant veido priešais Viešpaties sostą (plg. 4,10; 5,8; 5,14; 
711; 19,4; 22,8). 

6. Šitoje vietoje mums pradeda aiškėti, kodėl garbini- 
mą šv. Pranciškus padarė savos maldos centru. Būdamas 
esmėje tas pat, kas ir Dievo reiškimas arba vaizdavimas 
žmogiškąja būtimi, garbinimas savaime yra 
mūsosios egzistencijos centras. Žmogiškai 
būname mes tiek, kiek garbiname. Garbinimu mes vykdo- 

me objektyvinę savo paskirtį ir išskleidžiame savo prigim- 
tį. Garbinimas yra pagrindinis ir centrinis mūsų buvimo 
aktas. Todėl kam Viešpaties paveikslas ryškiai spindi, 
tam garbinimas visiškai savaimingai virsta visos jo egzis- 
tencijos aktu. Jis nėra jam pašalinis ar antraeilis, bet 
centrinis ir pirmaeilis, nes ir Dievas mums yra centrinis 
ir pirmaeilis. Būdamas visas susitelkęs aplinkui Viešpa- 
tį, Juo tepasitikėdamas ir Juo vienu tegyvendamas, šv. 
Pranciškus tapo savo būtyje vienu ištisu garbinimo aktu, 
kuris Dievą reiškė kiekviena šventojo mintimi, kiekvienu jo 
žodžiu ir kiekvienu veiksmu. Garbinimas Asyžiaus šventa- 
jam buvo ne priedas prie buvimo, bet pats jobuvimas. 
Štai kodėl ir garbinamoji malda, tasai regimas ontologinio 
garbinimo apsireiškimas, šv. Pranciškui buvo tokia nuola- 
tinė, tokia centrinė, tokia gili ir nuoširdi. Ji plaukė iš pa- 
čios garbinančios jo būtybės. Ji buvo jame gyvenančio Die- 
vo išsakymas—uždegantis, kaip ir pats Viešpats. 

Iš kitos pusės, garbinime slypi ir šv. Pranciškaus 
džiaugsmo šaltinis. Jau esame sakę, kad Asyžiečio 
džiaugsmas, taip labai jam būdingas, buvo esmingai r e- 
liginis, vadinasi, kilęs iš Krikščionybės, kaip išgany- 
mo religijos. Tačiau išganymas ir yra ne kas kita, kaip 
Dievo garbės atstatymas. Paskutinės Vakarienės metu 
Jėzus, pakėlęs akis į dangų, tarė: “Tėve. .. aš pašlovinau 
Tave žemėje, baigdamas darbą, kurį Tu man pavedei pa- 
daryti" (Jon 17,1-4). Tėvo pagarbinimas buvo 
Kristaus pasiuntinybės uždavinys; tačiau 
pagarbinimas ne žodžiu, bet Jam pavestu darbu, būtent, 
žmonijos išganymu. Tėvas Kristaus buvo pagarbintas tuo, 
kad žmogus buvo išganytas, kad jame buvo atstatytas 
nuodėmės sužalotas Viešpaties paveikslas, kad žmogus vėl 
pradėjo spindėti Dievu, vėl pradėjo savo būtimi jį reikšti 
bei vaizduoti. Kitaip tariant, išganymu žmogus 
tapo atstatytąja Tėvo garbe. Kaip tik tudėl 
išganymas ir yra kūrinijos džiaugsmo šaltinis. Būti Dievo 
garbe juk reiškia būti tokiu, kokiu žmogų Kūrėjas yra 

numatęs amžinuosiuose savo planuose, Garbinimas neša 
mūsų esmę. Garbinti reiškia šią esmę išskleisti taip, kad 
mūsoji tikrovė sutaptų su dieviškuoju mūsų pirmavaizdžių. 
Būdami apspręsti Dievo garbei savo sąrangoje, garbinirao 
aktu mes šį apsprendimą įvykdome savo konkretybėje ir 
tuo būdu sutapdome ją su josios idealu. Garbinimu mes 
pasiekiame savo pilnatvės, iš kurios kaip tik trykšta 
džiaugsmas, nes džiaugsmas visados yra 
jausminis būties pilnatvės pergyveni- 
mas. Mes džiaugiamės tada, kai jaučiamės esą pilnuti- 
niai. O pilnutiniai mes jaučiamės kaip tik garbinimo akte. 
Kas garbina, tas džiaugiasi, nes tas iškelia į savo būties 
regimybę neregimai jame gyvenantį Dievą. 

Štai kodėl Viešpaties garbinimas visados yra susijęs 
su giesme, su muzika, su procesijomis, apeigomis ir net 
šokiais. Gilus vidinis džiaugsmas savaime prasiveržia gar- 
sais ir judėsiais, ženklais ir bendruomeniniu susitelkimu, 
nes džiaugdamasis žmogus jieško kito žmogaus, kad 
džiaugsmu su juo pasidalintų ir džiaugsme dalyvautų. 
Džiaugsmas, kaip ir meilė, yra stipriausias buvimo drauge 
ryšys. Todėl garbinamasis aktas visados veda žmogų į 
bendruomenę ir virsta regimu jos triumfu. Garbini- 
mas yra bendruomenę kuriąs veiksnys. 
Kai Sandoros skrynia buvo nešama iš Abinadabo namų į 
Jeruzalę, “Dovydas ir visas Izraelis grojo Viešpaties aki- 
vaizdoje visais medžio instrumentais, citra ir gitara, mušė 
būgnais, skambalėliais ir cimbolais" (2 Kar 6,5). Pabuvu- 
si tris mėnesius Obededomo namuose, Sandoros skrynia 
buvo gabenama toliau “į Dovydo miestą su džiaugsmu, 0 
su Dovydu ėjo kartu septyni chorai ir jauni galvijai au- 
kai" (6,12). Kas šešetas žingsnių buvo Viešpačiui auko- 
jamas vienas galvijas ir vienas avinas, “o Dovydas šoko 
iš visų jėgų priešais Viešpatį", apsitaisęs ne kunigiškais, 
bet paprastais drabužiais, permestais tiktai per petį 
(ephod). Ir jis nesigėdijo šito šokio, nors jis buvo ne li- 
turginis įsakymas, bet tiktai religinio entuziazmo išraiška. 

Todėl kai Sauliaus duktė Michola mėgino Dovydą dėl jo 
šokinėjimo pašiepti (6,20), šis jai atsakė: “Aš šoksiu 
priešais Viešpatį ir dar labiau nusižeminsiu, negu kad pa- 
dariau, nebijodamas virsti pajuoka pats sau ir mergaitėms, 
kurias tu minėjai" (6,22). Džiaugsmas garbini- 
mo akte yra būtina šiojo pasėka. Jis savai- 
me kuria džiūgavimo formas, kurios iš šalies žiūrintie- 
siems gali atrodyti kartais juokingos, tačiau kurios savyje 
yra pilnos prasmės, nes jos yra Viešpaties garbės regi- 
mybė. 

Todėl ir šv. Pranciškus, pavertęs savo buvimą viena 
ištisa garbinimo giesme, tuo pačiu pasidarė ir džiaugsmo 
skleidėjas savoje aplinkoje. jis tapo saulės gies- 
me todėl, kad buvo garbinimo giesmė. 
Jo būtyje jau prabilo anas amžinasis džiaugsmas, kuris ky- 
la iš tiesioginio pasiturėjimo Dievu (visio Dei beatifica) 
ir kurį Apreiškimas vaizduoja mums naujos gies- 
mės (plg. 59) ir vestuvinio pokylio (plg. 19,9) 
simboliais. šv. Pranciškus kaip tik ir buvo šios naujos 
giesmės giesmininkas žemėje, todėl jis džiaugėsi ir pats 
savo dvasioje, ir ragino kitus džiaugtis. Pilnutinis džiaugs- 
mas ir pilnutinė laimė amžinybėje yra todėl, kad ten yra 
ir pilnutinis garbinimas, vadinasi, visiškas Viešpaties iš- 
reiškimas mūsąja būtimi. Asyžiaus šventasis, dar žemėje 
būdamas, išreiškė Dievą nepaprastai ryškiai, todžl nepa- 
prastai ir džiaugėsi. Pranciškoniškasis džiaugsmas yra 
atšvaita transcendentinio džiaugsmo kaip Dievo garbės 
rezultato. 

V. KANčIA IR MIRTIS 


1. Nelygindamas šventųjų tarp savęs, nes “Šventoji 
Dvasia kiekvieną iš jų yra pašaukusi vienam kuriam ypa- 
tingam uždaviniui", pop. Pijus XI vis dėlto drįsta tvirtinti, 
kad “vargu ar atsiras kuris nors kitas, kuriame Kristaus, 
mūsų Viešpaties, paveikslas ir evangeliškoji gyvenimo 
forma būtų išreikšta tokiu panašumu bei aiškumu, kaip 
šv. Pranciškuje. Kaip jis pats save vadino didžiojo Kara- 
liaus šaukliu, taip lygiai visiškai teisingai jis buvo pava- 
dintas antruoju Kristumi, nes jo laikų visuomenei atrodė, 
kad Kristus jame tarsi vėl yra pasidaręs gyvas'““. Anas 
apsivilkimas Kristumi, apie kurį nuolatos kalba šv. Povilas 
(plg. Efez 4,24; Rom 13,14; Kolos 3,9) ir į kurį taip karš- 
tai ragina visus krikščionis, šv. Pranciškaus buvo įvykdy- 
tas nepaprastai stropiai ir ryškiai. Asyžiaus šventasis iš 
tikro buvo pasiekęs “Kristaus pilnybės amžiaus saiką“ 
(Efez 4,13), todėl atspindėjo savimi Išganytoją ligi visiš- 
ko panašumo. 

Vis dėlto ne tiek pačiame Kristaus išreiškime glūdi 
šv. Pranciškaus savotiškumas, kiek tame būde, ku- 
riuo jis Išganytoją savo būtimi atvaizdavo. Kiekvienas 
krikščionis yra pašauktas būti Kristaus paveikslu, Jo reiš- 
kėju, Jo vykdytoju žemėje. Kaip apskritai žmogiškoji eg- 


“* Encikl. Rite expiatis nr. 4-5. 

zistencija yra Dievo atvaizdas, taip krikščionies egzisten- 
cija yra Kristaus paveikslas. Jeigu Bažnyčia, kaip nesykį 
buvo sakyta, yra laike ir erdvėje besiskleidžiąs Kristus, 
tai kiekvienas jos narys yra dalyvis šiame skleidimesi ir jo 
vykdytojas savu buvimu. Kiekvienas Bažnyčios 
narys yra Kristaus sudabartinimas. 
Kristus skleidžiasi mistinio savo Kūno nariuose, per juos 
gyvena istorijoje, per juos lenkia visą žemiškąją tikrovę 
savęspi ir tuo būdu plečia bei užbaigia savo pasiuntinybę. 
Krikščionis yra “mažasis Kristus'. Tai Kristus, kiek jis 
gali apsireikšti ankštoje atskiro žmogaus asmenybėje. 
Kristaus išreiškimas yra krikščioniš- 
kosios egzistencijos esmė. 

Be abejo, nė vienas žmogus, net ir didžiausias šven- 
tasis, nepajėgia išreikšti dievažmogiškosios Kristaus pil- 
natvės, kurios tolygi nešėja yra tiktai Bažnyčia savo vi- 
sumoje. Atskiras jos narys išreiškia tik tą ar kitą Kris- 
taus žymę, tik tą ar kitą Jo gyvenimo bruožą; išreiškia 
taip, kaip Dievo Apvaizdos jam yra skirta, Kristaus vaiz- 
davimas sava būtimi yra dovana šv. Dvasios, “kuri dali- 
na kiekvienam, kaip nori" (1 Kor 12,11). Vienam jos yra 
"suteikiama išminties kalba" (12,8), kad jis išreikštų Kris- 
tų kaip amžinąją Išmintį; kitam “žinojimo kalba" (12,8), 
kad jame atsispindėtų Kristus kaip “tikroji šviesa" (Jon 
1,9); dar kitam suteikiamas “tos pačios Dvasios tikėji- 
mas" (12,9), kad jis būtų liudytojas absoliutaus pasitikėji- 
mo dangiškuoju Tėvu; vėl kitam yra duodama “gydymo 
dovana" (12,10), kad jis išreikštų Kristų, gydantį “viso- 
kią ligą ir visokią negalią" (Mat 4,23); “kitam stebuklų 
darymas, kitam — pranašystė, kitam — dvasių atskyri- 
mas, kitam — įvairios kalbos, kitam — kalbų aiškinimas" 
(12,10). Nežiūrint tačiau šių dovanų įvairumo, visos jos 
kyla iš dievažmogiškojo Jėzaus gyvenimo, visos jos yra šio 
gyvenimo išraiška ir vienokis ar kitokis, tobulesnis ar ma- 
žiau tobulas Kristaus būties atvaizdas. Krikščionis neturi 
kito savai egzistencijai šaltinio, kaip tik Kristų. Krikščio- 

nis yra gyvas tiek, kiek Kristus jame yra gyvas. Kristaus 
dabartis mūsų būtyje yra krikščioniškojo gyvenimo pa- 
grindas, vienintelis jo pateisinimas, jo vertė ir garbė. 

Čia tad ir kyla klausimas: kokią dovaną Dievo Dva- 
sia buvo suteikusi šv. Pranciškui? Kokį bruožą iš dieva- 
žmogiškosios Jėzaus pilnatvės Asyžiaus šventasis išreiškė 
sava būtimi? Kad Kristaus paveikslas spindėjo jame nuos- 
tabiai ryškiai, liudija visi jo amžininkai ir patvirtina minėti 
pop. Pijaus XI žodžiai. Tačiau koks paveikslas? 
Viso Kristaus šv. Pranciškus taip lygiai nepajėgė išreikš- 
ti, kaip to nepajėgia nė vienas žmogus. šv. Pranciškus ne- 
buvo Bažnyčia. Jis buvo tik vienas jos narys, todėl ir 
Kristaus paveikslas spindėjo jame vienu kuriuo atžvil- 
giu. Kuriuo tad? 

Kalbėdami apie džiaugsmą, minėjome, kad šv. 
Pranciškus tikrąjį ir tobulą džiaugsmą 
kildino iš žmogaus galios kęsti. Galia kęsti 
esanti, jo pažiūra, vienintelis dalykas, kuriuo žmogui leis- 
ta didžiuotis. Visa kita yra ne jo, bet Viešpaties. “Tačiau 
priespaudos ir kančios kryžiumi mes galime girtis, nes tai 
tikrai yra mūsų" (Fioretti, cap. 8). Šie šventojo žodžiai 
yra ne kas kita, kaip parafrazė šv. Povilo pasakymo: 
“Saugok, Dieve, kad aš kuo nors girčiaus, kaip tik mūsų 
Viešpaties Jėzaus Kristaus kryžiumi" (Gal 6,14). Padary- 
damas šiuos žodžius savais, šv. Pranciškus parodė, kad 
kryžius užima jo būtyje centrinę vietą 
ir virsta viso jo gyvenimo ženklu. Pop. 
Pijus XI minėtoje enciklikoje cituoja T. Celano žodžius: 
“Visa viešoji ir privatinė Dievo tarno (šv. Pranciškaus, 
Mc) veikla siekė mūsų Viešpaties kryžiaus" (Rite expiatis 
nr. 13). Nuo tos akimirkos, kai 1207 m. San Damiano kop- 
lytėlėje jis išgirdo Nukryžiuotojo žodžius, kviečiančius jį 
eiti ir atstatyti griūvančius Dievo Namus, šv. Pranciškus 
jautė ypatingos pagarbos kryžiui. Ir ši pagarba pasiliko 
jame visą gyvenimą. Savo broliams jis įsakė nuolatos kal- 
bėti maldą: “Garbiname Tave, Viešpatie, ir šloviname Ta- 

ve, kad šventuoju kryžiumi atpirkai pasaulį". Jis neleido 
broliams užminti dviejų šiaudelių ar rykštelių, gulinčių 
ant žemės kryžiaus pavidalu. 

Tačiau kryžius yra kančios prasmuo. Tiesa, jis yra 
ir išganymo ženklas, bet išganymo tiktai per kančią. Kry- 
žius nėra savaimingas būties perkeitimas, žmogaus akims 
švystelėjęs ant Taboro kalno. Ne, kryžius yra bū- 
ties išskaistinimas kančia ir mirtimi. 
Siekti tad savo veikla kryžiaus, kaip tai darė šv. Pranciš- 
kus, reiškia kreipti ją kančios linkme. Tai reiškia vaizduoti 
Kristų, rodantį mokiniams, “kad Jam reikia eiti į Jėruzalę, 
daug kentėti nuo vyresniųjų, Rašto žinovų ir vyriausiųjų 
kunigų, būti nužudytam ir trečią dieną prisikelti" (Mat 16, 
21). Tai reiškia vaizduoti Kristų, net persikeitimo metu 
kalbantį su Moze ir Eliju “apie mirtį, kurią Jis turėjo iš- 
kentėti Jeruzalėje" (Luk 9,31). Pastatyti kryžių 
į žemiškosios savo būties centrą reiš- 
kia vaizduoti kenčiantį Kristų. Kieno gy- 
venimas yra Šv. Dvasios pažymėtas kryžiaus ženklu, tas 
išreiškia Kristų ne mokytoją, ne ligonių vaduotoją iš jų 
negalių, ne stebukladarį Galiliejos Kanoje ar ant Tiberia- 
dos ežero kranto dauginantį duoną, ne pirklių išvarytoją 
iš šventyklos, ne prisikėlusį ir triumfuojantį, bet Kristų 
Alyvų kalne ir Golgotoje. 

Ir čia mes kaip tik suvokiame šv. Pranciškaus paslap- 
tį bei jo pašaukimą pasaulyje: šv. Pranciškus yra 
kenčiančiojo Kristaus paveikslas. Dieva- 
žmogio kančia jau nuo pat jaunystės yra dariusi jam gi- 
laus įspūdžio ir buvusi jam susimąstymo bei vidinio sukrė- 
timo akstinas. Sykį vaikščiojo šventasis prie Maria degli 
Angeli bažnyčios ir verkė. Praeivio paklaustas, ko verkiąs, 
atsakė: “Aš apverkiu mūsų Viešpaties Jėzaus Kristaus 
kančią ir nesigėdysiu eiti į visą pasaulį ir ją apverkti" 
(Joergensen 56). Asyžiaus šventojo pašauki- 
mas buvo apverkti Dievažmogio kančią. 
Visiškas jo neturtas, jo turima namų baimė, jo nusilenki- 

mas vyresniesiems kilo iš jo meilės Kristaus kančiai. Jis 
norėjo būti taip lygiai apiplėštas, persekiojamas ir nuo- 
gas, kaip ir Kristus, išduotas į vyriausiųjų kunigų rankas. 
Todėl visa, kas tik reiškė kenčiantį Kristų, kėlė jame eks- 
tazės jausmą. Pirmoje eilėje, be abejo, čia stovėjo šv. Mi- 
šios, Būdamos Kalvarijos kalno aukos sudabartinimas, jos 
ypatingu būdu patraukė šv. Pranciškaus dėmesį. Savo 
testamente jis rašė, kad kunigus gerbiąs todėl, jog šie 
“švenčiausiąjį Kristaus Kūną ir Kraują priima patys ir ki- 
tiems dalina"; kad jis norįs "šias šventas paslap- 
tis už viską labiau gerbti ir tinkamose vie- 
tose saugoti". Klausyti tad šv. Mišių buvo šv. Pranciškui 
didelis džiaugsmas, nes čia jis jautėsi stovįs po Kalvarijos 
kryžiumi ir savo sielos akimis regis didžiausią pasaulio 
dramą. Mišių metu šv. Pranciškui kaip tik ir paaiškėjo jo 
kelias žemėje, kai jis 1209 m. vasario 24 d, išgirdo skaitant 
Evangeliją, skirtą šv. Mato šventei. Nors jo laikais nebuvo 
papročio, kad kunigai laikytų šv. Mišias kasdien, tačiau šv. 
Pranciškus stengėsi jose dalyvauti kiekvieną kartą, kai 
tik jos buvo laikomos. Jis buvo nepaprastai džiaugsmingas 
ir patenkintas, kai popiežius leido pranciškonams kun!'- 
gams laikyti Mišias jų lūšnelėse ir olose, kuriose jie gyven- 
davo arba keliaudami apsistodavo. Kristaus kančios bei 
mirties sudabartinimas turėjo lydėti pranciškonų bend- 
ruomenę visame jų kelyje, nes ši bendruomenė juk ir buvo 
sukurta kančiai reikšti, 

Kenčiančiojo Kristaus regimu atvaizdu šv. Pranciškus 
tapo savo stigmomis, kurias jis gavo 1224 m. Alverno kal- 
ne. Šv. Kryžiaus išaukštinimo šventėje (rugsėjo 14 d.) 
šventasis atsikėlė dar visai tamsoje prieš saulės tekėjimą 
ir, sukniubęs prie savo trobelės, ilgai meldėsi, "apmąstyda- 
mas Kristaus kančią ir begalinę Jo meilę" (Fioretti, 3 
consid.). Staiga išvydo padangėje greitai skrendantį še- 
šiasparnį serafiną, turintį nukryžiuoto žmogaus formą. 
Nepaprasta šviesa nušvietė visą apylinkę. Piemenis, ga- 
nančius kalnuose bandas, apėmė baimė, o žmonės sukilo, 

manydami, kad tekanti saulė, nors iš tikro dar buvo nak- 
tis. “Pamatęs šį reginį, šventasis nusigando, sykiu tačiau 
buvo pilnas ir džiaugsmo, ir skausmo, ir nuostabos. Jis 
džiaugėsi, regėdamas Kristų, tokį jam artimą ir mielą. Iš 
kitos pusės, jo sielą užplūdo skausmas, nes regėjo Išgany- 
toją prikaltą prie kryžiaus. Ypač jis stebėjosi šiuo reginiu 
todėl, kad žinojo, jog merdėjimas ir kančia yra nesuderi- 
nami su serafino dvasia" (ibd.). Ką šv. Pranciškus šio 
reginio metu patyrė ir kas jam buvo Kristaus pasakyta, 
pasiliks amžina paslaptis. Pats šventasis niekam jos neat- 
skleidė ligi pat savo mirties, o po mirties įvykę 'apreiški- 
mai' yra perdaug aiškiai pataikaujantieji šv. Pranciškaus 
įsteigtiems trims ordinams, kad galėtų būti laikomi au- 
tentiškais"'. Viena yra tačiau tikra: šis reginys pa- 
tvirtino šv. Pranciškaus ligi šiol turėtą 
kenčiančiojo Kristaus pergyvenimą; pa- 
tvirtino tuo būdu, kad paženklino šventąjį regimais kan- 
čios ženklais. Regėjimui išnykus, šv. Pranciškaus kūne pa- 
siliko Kristaus žaizdos. šventasis ilgokai jas slėpė nuo sa- 
vo brolių. Tačiau nuolatinis kraujavimas, ypač šono šaiz- 
dos, be to, beveik visiška negalia vaikščioti atkreipė kitų 
dėmesį, ir, atrodo, brolis Leonas bus buvęs pirmutinis, ku- 
ris šią paslaptį patyrė. Jam šv. Pranciškus leido šias šven- 
tas žaizdas apraišioti ir puoselėti. Tuo būdu kenčiančiojo 
Kristaus paveikslas Asyžiaus šventojo būtyje buvo atbaig- 
tas. Šv. Pranciškus tapo 'antruoju Kristumi' ne tik savo 
sieloje, bet ir savo kūne. Jis yra pirmas stigmatizuotas 
šventasis. Antgamtinės kilmės stigmos ligi jo Bažnyčios 
istorijoje yra nežinomos. Tai yra faktas, turįs labai gilios 
prasmės. Jis rodo, kad šv. Pranciškus pradėjo 
naują Kristaus pergyvenimo tarpsnį, pa- 


“ Legenda pasakoja, esą Kristus šv. Pranciškui pasakęs: “Kaip 
aš savo mirties dieną nužengiau į pragarus ir ten rastas sielas iš- 
gelbėjau savo žaizdų galia, taip lygiai leidžiu ir tau, kad ir tu kiek- 
vienais metais savo mirties dieną nužengtum į skaistyklą ir išva- 
duotum sielas visų trijų tavo ordenų — mažesniųjų brolių, klarisių 
ir tretininkų" (Fioretti, 3 consid.). 

grįstą nebe amžinuoju Taboru, bet istorine Golgota. Ir čia 
kaip tik slypi jo pašaukimo reikšmingumas visam Baž- 
ayčios gyvenimui. 

2. Išganytojo buvimas susideda iš dviejų viena nuo 
kitos skirtingų dalių: iš Jo veiklos žemėje ir iš Jo triumfo 
danguje. Veikla žemėje prasidėjo gimimu ir baigėsi mir- 
timi ant kryžiaus. Triumfas danguje prasidėjo prisikėli- 
mu, ėjo per mirusiųjų išgelbėjimą iš pragarų, per grįžimą 
atgal pas Tėvą ir aukščiausios viršūnės pasieks antruoju 
atėjimu teisti gyvųjų ir mirusiųjų, grąžinant Tėvui “amži- 
ną ir visuotinę Karalystę" (Kristaus Karaliaus šventės 
prefacija).  Žemiškosios Kristaus veiklos forma buvo 
kentėjimas persekiojimų iš pat mažens, nepriteklių 
jaunystėje ir viešąjame gyvenime, netikėjimo Jo pasiunti- 
nybe, išdavimo, galop kankinimų ir mirties. Dang'škojo 
triumfo forma yra pergalė: mirties — prisikėlimu, 
laiko ir erdvės — kūno perkeitimu, mokinių nedrąsos ir 
abejonių — Šv. Dvasios atsiuntimu, priešo persekiojimų 
— krikščionių atsparumu, velnio užmačių istorijoje — Ap- 
vaizdos veikimu Bažnyčioje, galop paties blogio — pasta- 
ruoju teismu ir būties išskaistinimu. Šios dvi formos turi 
vidinio ryšio viena su kita: triumfuojantysis 
Kristus yra kenčiančiojo Kristaus išsi- 
skleidimas. “Argi nereikėjo, kad Kristus kentėtų ir 
taip įeitų į savo garbę?" (Luk 24,26). Be kančios ir mirties 
nebūtų buvę nei prisikėlimo, nei anojo antspaudų atplėšimo 
nuo buvimo knygos, kaip Avinėlio pergalę mums vaizduoja 
Apreiškimas (plg. 5,9). Kristaus persikeitimas Taboro 
kalne, taip labai patikęs Petrui, buvo praeinantis todėl, kad 
jis dar nebuvo mirties pergalės vaisius, o tik paprastas 
Logos dievystės švystelėjimas, kuriam įamžinti reikėjo, 
kad Kristaus žmogystė kentėtų bei mirtų ir tuo būdu tap- 
tų verta ano amžinai trunkančio žibėjimo, “kaip saulė", ir 
baltumo “kaip sniegas" (Mat 17,2). 

Pagal šias dvi Kristaus buvimo formas yra galimi ir 
du Jo pergyvenimo bei garbinimo būdai. Galima pergyventi 

bei garbinti Kristų daugiau kančioje ir galima Jį pergyven- 
ti bei garbinti daugiau garbėje. Galima kentėti su Juo že- 
mėje ir galima džiaugtis su Juo danguje. Galima Jį garbin- 
ti kaip visiškai sutrintą dėl mūsų nuodėmių — “immolatus 
in cruce pro homine" —, neturintį “išvaizdos nei grožio" 
(Iz 53,2); kaip avinėlį, “vedamą į skerdyklą" (Iz 53,7); 
kaip švelnios ir nuolankios širdies asmenį, kuris “nešaukia, 
nekelia balso, nesiskardena gatvėje, nenulaužia palinku- 
sios nendrės ir neužgesina smilkstančio dagčio" (Iz 42,2- 
3). Bet taip pat galima Jį garbinti kaip liūtą “ iš Judo 
giminės", kuris nugalėjo ir prieš kurį todėl visa kūrinija 
kniumba ant veido (plg. Apr 5,5-13); kaip “karalių Kara- 
lių ir viešpataujančiųjų Viešpatį", valdantį tautas “geleži- 
ne lazda" (Apr 19,15-16). Didysis Penktadienis ir Kris- 
taus Karaliaus šventė yra liturginės šių dviejų per- 
gyvenimų išraiškos. Visa didžiojo Penktadienio liturgija 
yra sutelkta aplinkui Kristų, pridengtą sutrintu savo žmo- 
giškumu, kuris yra atpažįstamas “tarp dviejų gyvūnų" (1 
skait. tractus) ; kuris skundžiasi, globojęs ir sodinęs Izrae- 
lį kaip gražiausią vynuogyną, o šis Jam atsilyginęs rykštė- 
mis, uksusu, jietimi ir kryžiumi (plg. improperia); kuris 
buvo “nuolankus ligi pat mirties kryžiuje" (mišparai). Tuo 
tarpu Kristaus Karaliaus šventės liturgijoje Išganytojas 
iškyla prieš mus kaip “visatos Karalius" (prefacija), ku- 
riame yra visa sujungta ir kuriam visa yra palenkta, “ar 
tai sostai, ar viešpatystės, ar kunigaikštystės, ar valdžios" 
(lekcija); kuris “viešpataus nuo jūros ligi jūros ir nuo 
upės ligi žemės pakraščių" (offertorium) ir po kurio vė- 
liava kovoti yra žmogui didi garbė (postcommunio). 
Bažnyčioje yra gyvi abu šie pergyvenimo bei garbi- 
nimo būdai. Kaip pačiame Kristuje negalima kančios at- 
sieti nuo garbės, taip lygiai ir Krikščionybėje negalima 
garbinti arba tiktai kenčiančiojo arba tiktai triumfuojan- 
čiojo Kristaus. Krikščionybės Kristus yra visas Kris- 
tus, kuriam kančia yra toks pat esminis pradas, kaip ir 
garbė. Štai kodėl didžiojo Penktadienio liturgijoje jau pra- 

byla pergalės motyvas: “Mes garbiname Tavo kryžių, 
Viešpatie, ir šloviname Tavo šventą prisikėlimą" (antifona 
po improperijų). O kryžiaus himne “Vexilla regis' aiškiai 
sakoma, kad “Dievas viešpatauja nuo kryžiaus"; pats gi 
kryžius yra vadinamas “Karaliaus vėliava". Iš kitos pu- 
sės, Kristaus Karaliaus šventės liturgija tuojau prisime- 
na Kristaus kančią: “Vertas yra Avinėlis, kuris buvo už- 
muštas, imti galybę, ir dievystę, ir išmintį, ir tvirtumą, ir 
gyrių, ir garbę, ir palaiminimą" (introitus). Kaip didįjį 
Penktadienį į kryžių pakeltas Avinėlis vis dėlto spindi ka- 
rališkuoju purpuru — “arbor. .. ornata Regis purpura" 
(“Vexilla Regis'), — taip Kristaus Karaliaus šventėje vi- 
satos Valdovas yra užmuštasis Avinėlis; todėl ver- 
tas visokios garbės, kad buvo užmuštas ir atpirko “mus 
Dievui savo krauju" (Apr. 5,9). 

Vis dėlto atskiri Krikščionybės amžiai, atskiros krikš- 
čioniškos šalys ir tautos gali labiau pabrėžti bei išryškinti 
tai vieną, tai kitą Kristaus gyvenimo bei veiklos bruožą. 
Jų pergyvenimas gali kartais labiau susitelkti aplink Kris- 
tų kančioje, kartais vėl labiau aplink Kristų garbėje. Kar- 
tais didžiosios Savaitės nuotaika gali prasiveržti ir Velykų 
metą, o kartais velykinis džiaugsmas gali būti jaučiamas 
ir gavėnios dienomis. Todėl nors Bažnyčia savo visumoje 
šiuos du pergyvenimo bei garbinimo būdus laiko pusiausvi- 
roje, vis dėlto atskiros jos dalys gali jiems teikti ir prak- 
tiškai teikia persvaros savo dvasioje ir šią persvarą išreiš- 
kia savo liturgijoje. Sakysime, Rytų Bažnyčioje religinio 
pergyvenimo ir garbinimo centras yra ne tiek kenčiantysis, 
kiek triumfuojantysis Kristus (Christos pantokrator). 
Kryžius čia yra pergyvenamas kaip Išganytojo sostas, nuo 
kurio, pasak šv. Jono Chrisostomo, šviečia Viešpaties ga- 
lybė ir didybė. Todėl Kristaus pergalė, prasidėjusi prisikė- 
limo Sekmadienį, išplinta visoje Rytų Bažnyčioje ir visą 
jos religingumą perskverbia eschatologine dvasia. “Stip- 
rus eschatologinis bruožas, — sako N. Arsenjevas, — il- 
gesingas ir karštas Bažnyčios maldavimas, džiaugsmingas 

būsimojo atbaigimo laukimas, bet ne tiktai laukimas, ne 
tik eschatologija, o jau ir dabar turima amžinojo gyveni- 
mo sąmonė, kad Kristus yra prisikėlęs, tikrai prisi- 
kėlęs, kad Jis yra mus išvedęs iš mirties į gyvenimą, iš že- 
mės į dangų ir kad Jam todėl mes giedame pergalės gies- 
mę: ši pergalės giesmė, šis džiūgaujantis ir visa keičiąs 
Velykų džiaugsmas net persekiojimų metu (sakysime, So- 
vietų Sąjungoje), šis galingas susirėmimas su mirties ir 
pragaro galybėmis, sustingusiais ir negyvais kosmo dės- 
niais, dabar sulaužytais ir pergalėtais gyvybės pilnatvės, 
— visa tai yra Rytų Bažnyčios vidinis principas, jos dvasia 
ir giliausioji jos siela""*, 

Tą patį maždaug reiktų pasakyti ir apie Vakarų Baž- 
nyčios pirmuosius amžius. Kristaus prisikėlimo pabrėži- 
mas, kurį randame šv. Povilo laiškuose, buvo gairės visai 
pirminei Krikščionybei. Kristus yra mūsų Gelbėtojas ne 
tuo, kad Jis mirė, bet tuo, kad Jis mirė ir prisikė- 
lė. “Jei Kristus neprisikėlė, tai mūsų skelbimas yra tuš- 
čias, tuščias ir jūsų tikėjimas" (1 Kor 15,14); tuščias to- 
dėl, kad neprisikėlimo atveju mirtis pasiliko nenugalėta, o 
su ja ir nuodėmė, kadangi mirtis yra tiktai nuodėmės pa- 
sėka. Jeigu Kristus neprisikėlė, tai pasaulis dar nėra at- 
pirktas, žmonijos atmetimas nėra pašalintas ir ryšys su 
Dievu neatstatytas. Mes tebegyvename senojo Adomo me- 
tą, todėl kiekvienas amžinojo džiaugsmo skelbimas yra 
tuščias, tuščias taip pat ir tikėjimas į tokį džiaugsmą. 
Kristaus neprisikėlimo atveju “mes esame labiau apgailė- 
tini, negu visi žmonės" (1 Kor 15,19). Tie, kurie iš viso 
į Kristų netiki, gyvena tiktai šiapus be jokios būsimojo 
gyvenimo vilties. Tuo tarpu krikščionys, tikėdami į Kris- 
tų, grindžia juo būsimąją transcendentinę tikrovę. Tačiau 
jeigu Kristus supuvo karste, kaip ir kiekvienas gyvas pa- 
daras, tai Jis nėra mūsų amžinybės pagrindas, ir mes e3a- 
me apsigavę, Juo pasitikėdami. “Tuomet valgykime ir ger- 


* Cit. G. Wunderle, Das geistige Antlitz der Ostkirche, 23-24 p. 
Wuerzburg 1949. 


430 


kime, nes rytoj mirsime" (1 Kor 15,32). štai kodėl pirmie- 
ji krikščionys Kristaus prisikėlimą pabrėžė nepaprastai 
stipriai, nes jame regėjo vienintelį laidą, kad pasaulio isto- 
rija iš tikro yra įžengusi į atpirktojo gyvenimo tarpsnį. 
Prisikėlęs Kristus yra dangiškasis užstatas, kad ir mes pri- 
sikelsime ir kad tuo būdu visas žemiškasis mūsų buvimas 
neišsisems tiktai valgymu bei gėrimu, bet apreikš aukštes- 
rę savo prasmę. Prisikėlimas todėl ir buvo pirmųjų amžių 
Krikščionybei žmogaus pergyvenimo bei garbinimo cen- 
tras. Dar niekas iš Kristaus buvimo bei veikimo žemėje 
nebuvo įvilkta į liturgines formas, o prisikėlimas jau buvo 
švenčiamas sueigų namuose. Velykos yra pati 
pirmoji krikščionių šventė. Naujas žmogus 
ir naujas gyvenimas, gimęs iš vandens iš šv. Dvasios tiek 
patraukė savęspi krikščionies dėmesį, jog Evangelija jam 
atrodė esanti kuriantysis Viešpaties 'tepasidaro', kuriuo 
“Jis mus pašaukė, nes mūsų nebuvo, kad iš nebūties išeitu- 
me į būtį""*. Senojo žmogaus palyginimas su atpirktuoju 
žmogumi, su atgimusiuoju ir perkeistuoju, sudarė vedamą- 
ją gairę Bažnyčios Tėvų moksle, pirmųjų amžių liturgijoje 
ir privatiniame pamaldume. Neapsiriksime pasakę, kad ši 
gairė žymėjo visą pirmojo tūkstantmečio Bažnyčios kelią. 
Religiniame Vakarų krikščionies pergyvenime bei garbini- 
me persvarą turėjo triumfuojantysis Kristus, nors ir ne 
taip išvystytas ir pabrėžiamas, kaip Rytų Bažnyčioje. 

3. Tačiau dvyliktąjame šimtmetyje garbinimo akcen- 
tas pradeda pamažu persisverti kenčiančiojo Kris- 
taus pusėn. Jo žmogystė kaip išganymo įrankis pradeda vis 
labiau patraukti krikščionių dėmesį. Du to paties meto 
šventieji turėjo šiam lūžiui lemiančios reikšmės: šv. Do- 
mininkas rožančiaus įvedimu ir šv. Pranciškus savo stig- 
momis. Rožančius yra žemiškojo Kristaus kelio apmąsty- 
mas, tačiau labai savotiškas, nes organiškai susietas su 
Marijos dalyvavimu atpirkime. Kristus čia yra mąstomas 


"“* Barnabo laiškas, cit. H. Schumacher, Kraft der Urkirche, 
66 p. Freiburg i. Brsg. 1934. 

ne kaip amžinasis Logos priešlaikiniame savo buvime pas 
Tėvą ir ne kaip visatos Karalius po paskutiniojo teismo, 
bet kaip Nazareto Mergelės Sūnus, jos pra- 
dėtas ir pagimdytas, jos paaukotas Jeruzalės šventykloje 
ir palydėtas Kalvarijon, ją paėmęs į dangų ir apvainikavęs 
angelų karaliene. Išganymo paslaptis rožan- 
čiuje yra mąstoma Marijos paslapties 
šviesoje. Tačiau juk Marija yra žmogus. Ji yra mote- 
ris, vadinasi, daugiau stebinti ir kenčianti, negu veikianti ir 
kovojanti. Ji dalyvavo visuose atpirkimo aktuose ligi pat 
Šv. Dvasios gavimo (plg. ApD 1,14), bet kitaip, negu 
apaštalai. “Drąsiai ir su pasitikėjimu ištverdama slaptą 
savo skausmą kaip tikroji kankinių karalienė, ji papildė 
labiau, negu visi tikintieji, tai, ko trūko Kristaus kančioms 
Jo Kūnui - Bažnyčiai"“",. Tuo būdu Marija pasidarė aukš- 
čiausia asmeninė išraiška žmogaus dalyvavimo atpirkime. 
Tai, kas buvo skirta Kristaus žmogystei ne asmens, bet 
prigimties pavidalu, išėjo aikštėn Marijos asmeninio apsi- 
sprendimo ir iškentimo forma. Mąstyti tad išga- 
nymą Marijos šviesoje reiškia mąstyti 
žmogaus dalį pasaulio išganyme. Šiuo at- 
žvilgiu rožančius turėjo nepaprastos reikšmės visam krikš- 
čioniškajam religingumui. šv. Domininko išplatintas, vė- 
liau Bažnyčios palaikomas ir skatinamas jis reiškė krikš- 
čioniškojo žvilgio atkreipimą į antrąjį, viduramžiais gal 
kiek pamirštą, atperkamojo Kristaus žygio polių, būtent: 
į žmogų, į jo egzistencijos kelią, į jo kančios vertę. Rožan- 
čius nėra apmąstymas Dievo, kaip Jis yra savyje. Ne, r o- 
žančius yra apmąstymas žmogaus Die- 
vo-Atpirkėjo akivaizdoje. Jame yra aiškiai 
jausti, kad garbinimo akcentas nuo Kristaus kaip Logos 
pantokrator yra persisvėręs į Kristų - Žmogų, kenčiantį ir 
mirštantį 

Tą patį reikia pasakyti ir apie šv. Pranciškaus 


* Pop. Pijus XII encikl. De Corpore Christi mystico, pabaiga; 
liet. vert. 543 p. 


432 


stigmas. Jos buvo nustabi antgamtinė malonė. Tačiau 
jos taip pat buvo ir regimas ženklas, kad sužeisto- 
ji Kristaus žmogystė negali būti religiniame gyvenime pa- 
miršta, nes kaip tik per ją yra įvykęs išganymas. Kristus, 
spindįs savo garbėje, iš tikro yra sužeistasis ir užmuštasis 
Avinėlis. Savo pasakojime apie antikristą Vl. Solovjovas 
prasmingai pastebi, kad antrojo Kristaus atėjimo metu, 
kai žaibas perskrodė dangų nuo rytų lig vakarų, žmonės 
"išvydo nužengiantį Išganytoją, apsisiautusį karališkuoju 
apsiaustu ir vinių žymėmis išskėstose rankose'“*!. Pasau- 
lio Teisėjas ateina į žemę nešinas joje gautomis žaizdomis; 
nešinas ne tam, kad už jas keršytų, bet kad parodytų, jog 
kelias į garbę eina tiktai per kančią. Žaizdos Kris- 
taus Kūneė yra ne tik paprasti randai, 
bet kartu kančios atperkamosios galios 
regimybė, Todėl jos yra nuo Kristaus neatskiriamos 
net ir Jo garbėje. Jos sudaro išganymo prasmenį Jo pa- 
ties Kūne, kaip kryžius sudaro to paties išganymo pras- 
menį daiktų srityje. Ir štai, šv. Pranciškus buvo pažymė- 
tas šiomis žaizdomis! Ar tai nereiškia, kad pats Dievas 
norėjo žmonėms priminti savo Sūnaus kančią; kad Jis 
pats prieš krikščionių akis pastatė gyvą sužeistojo Jėzaus 
liudytoją? Šv. Pranciškus kaip kenčiančiojo Kristaus pa- 
veikslas buvo įsakmus nurodymas į žmogiškumo vaidmenį, 
nešant atperkamąją Viešpaties malonę. Nesvarbu, kad 
Asyžiaus šventasis, gavęs stigmas, gyveno tiktai dvejus 
metus (1224.9.14-1226.10.3). Tačiau tasai faktas, pats 
pirmasis Bažnyčios istorijoje, kad žmogus žemėje 
gavo Kristaus kančios ženklus, buvo toks 
įspūdingas tolimesniam religingumo išsivystymui, jog jis 
savaime lenkė krikščionių sielą į kenčiantįjį Kristų. Kaip 
šv. Domininkas, įjungdamas Mariją į atpirkimo paslaptį, 
taip šv. Pranciškus, nešiodamas Kristaus žaizdas, sutelkė 
krikščionių garbinamuosius aktus aplinkui Išganytojo 


* Kurze Erzaehlung vom Antichrist, 67 p. Muenchen 1947. 

žmogystę, atverdamas tolimesnių šimtmečių religingumui 
naujų perspektyvų. 

Čia tad ir glūdi šv. Pranciškaus kaip "antrojo Kristaus' 
istorinė pasiuntinybė. Liudydamas savo dvasia ir net savo 
kūnu kenčiantįjį Kristų, Asyžiaus šventasis atitiesė aną 
pirmojo tūkstantmečio pergyvenimą, lenkusį krikščionis 
įsižiūrėti daugiau į ateitį, į visų mūsų būsimąjį išskaistini- 
mą ir dalyvavimą Kristaus garbėje, o mažiau paisyti da- 
barties, kovos už Dievo Karalystę žemėje ir būtinybės kęs- 
ti negandus bei persekiojimus. Konstantino pergalė ir 
krikščionių išėjimas iš katakombų daugeliui atrodė kaip 
kenčiančiosios ir kovojančiosios Bažnyčios tarpsnio užbai- 
ga. Jai belikę toliau tik didingai žygiuoti istorijos keliu 
ligi visiško atsibaigimo Naujojoje Jeruzalėje. Ligi trylikto- 
jo šimtmečio ir net vėliau Bažnyčia jautėsi ne tiek kovo- 
janti ir kenčianti, kiek triumfuojanti. Ji jautėsi esanti at- 
vaizdas ano dangiškojo “Dievo miesto", kuriam žemės ka- 
raliai atneša savo garbę ir šlovę (plg. Apr 20,24). Todėl 
sistemingumas, centralizmas, didingumas, puošnumas ne 
tik liturgijoje ir Dievo Namuose, bet ir kasdienoje buvo 
ano meto bažnytinio gyvenimo žymės. Atrodė, kad pasau- 
lis jau yra įimtas į dangaus Karalystę, jau persunktas ir 
apvilktas Kristumi. Belieka tik laukti Jo antrojo atėjimo, 
kuris galutinai atskirs avis nuo ožių ir išspręs visas slap- 
tas žmogaus bei gyvenimo problemas, nes viešosios visuo- 
meninės problemos atrodė jau esančios išspręstos. Escha- 
tologinis bruožas yra pastebimas visose ano meto religi- 
nėse apraiškose, 

Šiandien, kada Europa vėl yra virtusi misijų kraštu, 
Kada jos tiek privatinis, tiek viešasis gyvenimas vėl yra 
atkritęs į stabmeldybę; dar daugiau, kai europinis žmo- 
gus yra pasidaręs apostata, vadinasi, blogesnis už 
pirmykštį stabmeldį, — šiandien mums atrodo naivus vi- 
duramžių pasitikėjimas Bažnyčios pergale. Be abejo, ve- 
lykinis džiaugsmas niekad neturi užgesti krikščionies eg- 
zistencijoje. Kristaus prisikėlimas kaip būsimojo gyve- 

"mo laidas niekad neturi būti pastūmėtas į pašalį. Vis dėl- 
to triumfuojančiojo Kristaus pastatymas garbinimo cen- 
tre ir viso religinio gyvenimo sutelkimas aplinkui jį slepia 
savyje pavojų pamiršti gyvenamąją tikrovę arba jos bent 
tinkamai neįvertinti. Prisikelusiojo Kristaus akivaizdoje 
krikščionys greitai pasijunta kaip apaštalai Taboro kalne: 
jiems pasidaro gera čia būti, ir jie pradeda statytis pala- 
pinių, nekreipdami dėmesio į tai, kad šios palapinės dar 
anaiptol nėra amžinosios padangtės išskaistintoje būtyje; 
kad visai krikščionijai dar reikia kentėti ir mirti ir tik 
šiuo būdu jeiti į Kristaus jai prirengtą garbę. Vidur- 
amžių pasitikėjimas Bažnyčios triumfu žemėje kaip tik ir 
buvo pažadintas šio apgaulingo Taboro. Viduramžiai ne- 
atkreipė pakankamo dėmesio į amžiną tiesą, kad Ba ž- 
nyčia žemėjeniekad nėra triumfuojanti, 
bet visados kovojantiir kenčianti. Jeigu ji 
kartais ir pergyvena trumpas triumfo valandėlės, tai jos 
turi tos pačios prasmės, kaip ir iškilmingas Kristaus įžen- 
gimas Jėruzalėn, kai “minia tiesė savo drabužius ant ke- 
lio" (Mat 21,8). Tačiau po keletos dienų ta pati minia 
šaukė Piloto kieme: “Ant kryžiaus, ant kryžiaus Jį!“ 
(Luk 23,21), o paskui stovėjo Kalvarijos kalne ir tyčiojosi 
iš Nukryžiuotojo (plg. Luk 23,35-36). Kas tad susižavėtų 
Kristaus įžengimu į Jeruzalę ir manytų, esą Bažnyčia tu- 
rinti būti šio įžengimo išsiskleidimas istorijoje, tas skau- 
džiai apsiriktų ir tuojau būtų priverstas sekti Kristumi Jo 
kelyje į Alyvų kalną ir į Golgotą, nešant sunkų kryžių ir 
išgeriant karčią kančios bei paniekos taurę. šv. Mišios, ta- 
sai centrinis Bažnyčios aktas, aiškiai rodo, kad Bažn y- 
čios kelias yra Kristaus kančios kelias. 
Jei ant jos altorių šios kančios sudabartinimas įvyksta ne- 
kruvinu būdu, tai kasdieninėje jos egzistencijoj kartojasi 
kruvina Kristaus kančia ir mirtis. 

Šv. Pranciškus Asyžietis tad ir buvo didelis įspėjimas 
nepasiduoti anai neperkeistojo Taboro apgaulei. Savo bū- 
timi jis parodė, kad kol esame žemėje, tol visi mes — tiek 

kiekvienas skyrium, tiek visi drauge — galime išreikšti 
tiktai kenčiantįjį, bet ne triumfuojantįjį Kristų. Be abejo, 
Jo garbė danguje yra galutinis visų mūsų tikslas. Prisi- 
kelti iš mirusiųjų ir susijungti su Juo amžinybei yra pa- 
grindinis mūsų troškimas, mūsų žemiškojo gyvenimo pras- 
me, mūsų būties atbaigimas ir įvykdymas. Tačiau kelias į 
visa tai veda tiktai per kančią. Tiktai kančia mus atveria 
visiškam Dievo apsigyvenimui mumyse**, o be šio apsigy- 
venimo nėra įmanomas joks perkeitimas. Apmąstydamas 
sužeistąją Kristaus žmogystę, šv. Pranciškus iš tikro ap- 
mąstė visą žemiškąją krikščionies egzistenciją ne tik in- 
dividualine, bet ir bendruomenine prasme. Asyžiaus šven- 
tasis nujautė, kad pasaulis dar anaiptol nėra sudievintas, 
kaip anais laikais atrodė; kad savo neapykantoje jis grei- 
tai sukils prieš Bažnyčią, ją paniekins, persekios ir kan- 
kins, kaip persekiojo ir kankino Kristų. Todėl šv. Pran- 
ciškaus pašaukimas ir buvo atskleisti 
krikščionijai kryžiaus kelią. šv. Pranciškus 
yra įkūnytas atsakymas, kurį Kristus davė apaštalams 
Taboro kalne. Kai šie susižavėjo Kristaus persikeitimu ir 
pasiūlė pastatyti ten palapinių. Išganytojas nieko jiems į 
šią pasiūlą neatsakė, bet su Moze ir Eliju “kalbėjo apie 
mirtį, kurią turėjo iškentėti Jeruzalėje" (Luk 9,31). Taip 
lygiai elgėsi ir šv. Pranciškus. Kai viduramžių krikščioni- 
ja jautėsi gyvenanti triumfuojančioje Bažnyčioje, Asy- 
žiaus šventasis nešiojo Kristaus kančios ženklus savame 
kūne; ženklus neperkeistus, nespindinčius palaima ir sal- 
dumu, bet skausmingus, kraujuojančius, kliudančius vaikš- 
čioti, stovėti ir ilsėtis. Tai buvo įspėjimas ir sykiu prana- 
šystė. Šv. Pranciškaus stigmų gavimo dieną Bažnyčia bai- 
gė vaizduoti Kristaus įžengimą į Jeruzalę. Prieš jos akis 
atsivėrė kančios ir agonijos kelias. Kristaus kryžius visu 
savo sunkumu, bet sykiu ir išganingumu iškilo tolimesnėje 


* Kančią kaip kelią į žmogaus sudievinimą autorius yra mė- 
ginęs nušviesti 'Jobo dramoje' (213-231 p. 1950), todėl čia šis klau- 
simas yra tik teigiamas, nesiimant jo plačiau nagrinėti. 

jos istorijoje. šv. Pranciškus kaip kenčiančiojo Kristaus 
paveikslas stovi naujosios bažnytinio gyvenimo epochos 
angoje. 

4. Vis dėlto šv. Pranciškus nebuvo tiktai kančios 
prasmuo, tik nurodymas į ją ir į jos būtinybę krikščioniui. 
Ne, jis pats buvo kančios tikrovė, Jau esa- 
me minėję, kad visą gyvenimą jis sirguliavo: tai akimis, 
tai skrandžiu, tai blužnimi. šalia šių grynai kūninių skaus- 
mų jis kentė alkį ir šaltį, viršinių patogumų stoką, pavydą 
ir net persekiojimus, galop savo idealo nesupratimą ir ne- 
vykdymą. Nėra jokios abejonės, kad pats skaudžiausias 
dalykas buvo šventajam regėti, kaip jo mažesnieji 
broliai, pradžioje iš tikro buvę patys mažiausi, vis la- 
biau stiebiasi aukštyn, norėdami kitus pasivyti tiek mokslu, 
tiek turtu. Tačiau visa tai šv. Pranciškus kentėjo nuosta- 
biai kantriai. Kančia jo buvo laisvai prisiimta, todėl mielai 
jis ją pakėlė ir ja net didžiavosi, nes ji buvo vienintelis da- 
lykas, kuriuo žmogus iš viso gali didžiuotis. Kentėjimai 
valė šventąjį, kaip ugnis valo geležį nuo rūdžių. Todėl jis 
nuo kančios nebėgo, bet, priešingai, jos net jieškojo, pri- 
siimdamas ją kiekviena proga. 

Skaistinamąją kančios galią šv. Pranciškus patyrė 
jau pačios pirmosios sunkios ligos metu 1204 metais. Tuo 
laiku jis turėjo dar tik dvidešimt dvejus metus, vadinasi, 
buvo pačiame jaunystės žydėjime. Motinos rūpestingai 
slaugomas, viskuo aprūpintas, būdamas jauno amžiaus, 
jis ligą nugalėjo ir netrukus pasveiko. Tačiau kančia jam 
atskleidė vieną dalyką, kurio ligi tol jis nebuvo patyręs, 
būtent, būties dužlumą. Teoriškai visi mes žinome, 
kad daiktai praeina. Tačiau regėdami, kad pavasaris at- 
gimdo gamtą iš žiemos sustingimo, kad mirtį nugali gimi- 
mų gausumas, kad griovybos padarytus plyšius gausiai 
užpildo kūryba, mes pradedam būties nykstamumo ne- 
pergyventi egzistenciškai, Mes turime nykstamu- 
mo sąvoką, bet mes labai dažnai neturime nykstamumo 
jausmo. Net pati mirtis mums atrodo lyg koks netikras 

sapnas. Mes, tiesa, žinome, kad visi miršta. Bet kaip tik 
šie 'visi' ir pridengia pajautimą, kad mes patys mirš- 
tame, kad mes patys praeiname, kad gal rytoj ar 
poryt Mūsų pačių nebebus. Mirtis stovi prieš mus 
tarsi kažkoks svetimas dalykas, ištinkąs visus kitus, bet 
tiktai tuo tarpu ne mus. Mirties būtinybė nesykį yra 
virtusi racionaliu dalyku, nepasiekiančiu mūsų pergyve- 
nimo. 

Tuo tarpu kančia šitokį pergyvenimą kaip tik pažadi- 
na. Kas yra ilgai ir sunkiai sirgęs, tas žino, kad po ligos 
pasaulis pasirodo visiškai kitoje šviesoje. Nuolatinis jo 
atsinaujinimas gamtos jėga ir žmogaus kūryba nebepajė- 
gia paslėpti jo praeinamumo. Visos pastangos sulaikyti 
būtį, kad ji nenyktų apsireiškia mums kaip apgaulingos, 
kaip savotiškas akių pridengimas, kilęs iš baimės, kad ir 
mes patys praeiname. Kiek būdamas sveikas, žmogus te- 
mato būties pastovumo pergalę kovoje su jos nykstamu- 
mu, tiek praleidęs ligą jis regi nebūtį, į kurią visa stengia- 
si grįžti. Nevienam tad liga virsta naujo gyvenimo pra- 
džia; naujo ta prasme, kad atveria kitokį būties pergyve- 
nimą ir atskleidžia gilią ontologinę tiesą, jog kiekvie- 
na būtybė šalia aistringo būties trošku- 
lio slepia savyje ir nebūties polinkį. 

Tokia pradžia buvo 1204 metų liga ir šv. Pranciškui. 
Tiesa, ją pergalėjęs, jis vėl įsijungė į kasdienos gyvenimą, 
vėl dalyvavo puotose bei išdaigose ir net dar aistringiau, 
negu pirma. Tačiau jo vidus jau nebebuvo toks pat. Po 
ligos šv. Pranciškus neteko skonio pa- 
sauliui. Jis džiaugėsi juo ir naudojosi, bet kaip tasai, 
kuris išsiplikina burną: jis nebejautė daiktų skanumo. 
Viskas jam buvo lyg pelenai. Būtis buvo nužydėjusi: liga 
nuraškė jos žiedus. Be abejo, šventasis galėjo nekreipti 
dėmesio į šį peleninį būties pavidalą ir mėginti jos neska- 
numą pakeisti jos pomėgių gausa, kaip tai daro tūkstan- 
čiai pasveikusiųjų. Vis dėlto šv. Pranciškus turėjo per- 
daug aštrų dvasios žvilgį, kad galėtų save patį apgauti il- 

gesnį laiką. Senasis gyvenimo būdas, netekęs sultingumo, 
turėjo būti paliktas ir susikurtas naujas. Atsivėrusi vi- 
daus tuštuma turėjo būti iš naujo užpildyta kitokiu turi- 
niu. Štai kodėl šv. Pranciškus iš sykio pasišovė būti rite- 
riu. Tolimos šalys ir svetimi žmonės turėjo pakeisti jam 
pilka virtusią pirklišką Asyžiaus aplinką. Štai kodėl jis 
greitai pakluso, išgirdęs Spolette balsą, kuris jį kvietė tar- 
nauti ne pasauliui, bet Siuzerenui. Ir štai kodėl jis galop 
džiaugsmingai vertė Mišių knygą bažnyčioje ir buvo lai- 
mingas, užtikęs nurodymą, jog naująjame savo kelyje jis 
turįs neimti “nei aukso, nei sidabro, nei pinigų savo juosto- 
se, nei delmono, nei dviejų jupų, nei kurpių, nei lazdos" 
(Mat 10,9). Į ligos atskleistą būties tuštumą pats Vieš- 
pats idėjo savą turinį. Šv. Pranciškus jį priėmė, pa- 
vertė savu, su juo sutapo ir tuo būdu virto nauju žmo- 
gumi, kuris rodo, kad iš tikro kančia mus atgimdo dieviš- 
kajam gyvenimui. 

Tai buvo pirmasis kančios pasiskardenimas Asyžiaus 
šventojo būtyje. Jis pasibaigė laimingai, tačiau ne 
ta prasme, kad šventojo organizmas nugalėjo ligą, bet ta, 

kančia išvadavo jo dvasią iš klaidin- 
go santykio su pasauliu. Anasai džiaugsmas 
daiktais, kurio šv. Pranciškus buvo pilnas prieš 1204 me- 
tus, buvo netikras, nes jis buvo apaštalų džiaugsmas Ta- 
boro kalne. Liga atskleidė naują džiaugsmą, būtent, 
džiaugsmą perkeistąja būtimi. Tačiau ši 
perkeistoji būtis galėjo kilti tik iš kančios. Ji buvo jau 
Dievo malonė, nužengusi į kančios atvertą tuštumą. 
Kančia buvo kelias į šią perkeistąją būtį ir tuo pačiu ke- 
lias į tikrąjį bei tobuląjį džiaugsmą, apie kurį šventasis 
taip karštai kalbėjo broliui Leonui. štai kodėl šv. Pran- 
ciškus kančios jieškojo ir jos troško, nes jis troško anos 
naujos būties, ano amžinojo, nebepraeinančiojo Taboro, 
išaugančio iš Kalvarijos kryžiaus. Laisvė kęsti ir šioje 
laisvėje apsireiškianti žmogaus didybė buvo Asyžiečiui 
vienas iš pagrindinių viso jo gyvenimo principų. 

Niekur tad turbūt skaistinantis kančios vaidmuo nėra 
toks ryškus, kaip šv. Pranciškaus gyvenime. Viešpaties 
nusileidimas į kentėjimų pravertą būties tuštumą čia yra 
beveik pojustiškai apčiuopiamas. Senųjų drabužių išsivil- 
kimas ir jų grąžinimas tėvui yra simbolis senojo žmogaus 
išsivilkimui. Šv. Pranciškuje tiesiog matyti, kaip malonė 
nužengia į žmogaus būtį ir ją perskverbia, joje išplinta ir 
ją sudievina. Tuo būdu čia matyti ir tasai skaistinantis 
kančios vaidmuo arba ta šviesioji kančios pusė, apie ku- 
rią mums kalba N. Berdiajevas. Savo knygoje 'Apie žmo- 
gaus paskirtį' jis skiria dvi kančios rūšis: “Pirmoji, šviesi 
ir atperkanti, veda į gyvenimą. Iš tikro, žmogus gali pa- 
kelti kančią, virstančią jam šviesa, malone ir atgimimu. 
Antroji, tamsi ir pragariška, veda į mirtį. Jeigu visi žmo- 
gų ištinką kentėjimai — artimųjų netekimas, liga, netur- 
tas, pažeminimas, nusivylimas bičiuliais, išdavimas ir vie- 
natvė — gali būti jam apsivalymo ir atgimimo priežastis, 
tai iš kitos pusės jie taip pat gali jį sulaužyti, visiškai ap- 
temdinti, sunaikinti ir užmušti jame gyvenimo prasmės 
pajautimą"“*. štai kodėl Berdiajevas ir sako, kad “pirmo- 
ji gailestingumo pareiga ir yra vaduoti kūriniją iš šios 
antrosios kančios ir skleisti valomąjį veikimą pirmosios". 


Šis Berdiajevo daromas skirtumas atskleidžia mums 
gilią priešginybę, kuri glūdi kančioje, kaip ir kiekviename 
kitame mūsosios egzistencijos prade. Kančia, kaip teigia 
krikščionybė, yra nuodėmės pasčka. Ji yra blogis. To- 
dėl žmonijos ir net neprotingos kūrinijos pastangos mėgina 
kančią pergalėti ir pasiekti tokią būseną, kurioje “nei de- 
javimo, nei šauksmo, nei skausmo daugiau nebebus" (Apr 
21,4). Iš kitos tačiau pusės, kančia yra vienintelis realus 
būdas apsivalyti ir į minėtą būseną patekti. Iš to kyla 
nuostabus krikščioniškojo gyvenimo paradoksas: kan- 
čia yra pergalima jos iškentėjimu. Kris- 
tus yra didingas ne tuo, kad Jis kaip Dievas galėjo nemir- 


* De la destination de Y'homme, 159 p. Paris 1935. 

ti (pagrindo mirti Jame nebuvo, nes Jame nebuvo nuodė- 
mės), bet tuo, kad Jis laisvai prisiėmė mirtį, ją iškentė ir 
tuo ją pergalėjo pačioje jos esmėje. Paviršutinis mirties 
triumfas Golgotoje iš tikro buvo galutinis jos pralaimė- 
jimas, nes čia mirtis susidūrė su savanorišku jos priėmi- 
mu ir todėl neteko fatališko savo pobūdžio, taip labai jai 
esmingo istorijoje prieš Kristų. Taip yra ne tik krikščio- 
nies santykyje su mirtimi, bet ir apskritai su kentėjimais. 
Kas kenčia laisvai, pergali kančią. 

Čia tad ir glūdi ana šviesioji kančios pusė. Žmogus 
atgema kančioje tik tada, kai jis ją prisiima ir laisvai išken- 
čia. Atperkamoji kančios prasmė yra ne ta, kad ji turėtų 
kokį nors pozityvinį turinį, vadinasi, kad ji ontologiš- 
kai būtų gėris, kaip linksta manyti manichejiškai nusi- 
teikusios sielos, bet ta, kad laisvai kenčiama kančia atve- 
ria mūsų būtį Dievui, kuris vienintelis mus atstato ir per- 
keičia. Todėl ne kančia kaip tokia mus atgimdo, bet tai 
padaro Viešpats. Kančia tik sunaikina mumyse senąjį žmo- 
gų, tik atidaro mūsų būties tuštumą, tik atskleidžia mūsų 
polinkį nebūti. Tačiau kadangi mes ją laisvai kenčia- 
me, tuo pačiu iš vienos pusės pripažįstame senojo žmogaus 
nevertingumą ir leidžiame jam kančioje nykti, iš kitos — 
atsivėrusią savo tuštumą nukreipiame į Dievą, kad Jis už- 
pildytų ją savimi pačiu. Jeigu kančia yra nuodėmės pasė- 
ka, tai ją prisiimti reiškia prisiimti nuodėmės pasė- 
ką ir tuo pačiu išpažinti nuodėmę kaip kaltę. Lais- 
vai kenčiama kančia yra egzistencinė mūsų išpažintis. Tai 
prisipažinimas esant nusidėjėliu ir kentėjimas už nusidėji- 
mą. Tokią išpažintį atliko Kristus ant kryžiaus visos žmo- 
nijos vardu, laimėdamas jai visai išganymą. Tokią išpa- 
žintį atlieka kiekvienas krikščionis savais kentėjimais, lai- 
mėdamas savai sielai amžinybę. Skaistinančioji kančios 
galia glūdi jos laisvėje. 

Jeigu tačiau žmogus kančios neprisiima, nepadaro jos 
sava, 0 pergyvena ją kaip primestą jam iš viršaus, prieš 
kurią jis purtosi visu savo vidumi, tuomet ji žmogų su- 

žlugdo ir sunaikina. Priešintis kančiai savo viduje reiškia 
priešintis nuodėmės pasėkai ir tuo būdu neigti žmonijos 
solidarumą kaltėje. Tai reiškia laikyti save nenuodėmingu 
ir todėl kančios nereikalingu. Esmėje tai yra melas, nes 
kiekvienas žmogus yra nuodėmės paliestas ne tik dėl savo 
gimimo iš Adomo nuodėmės, bet ir dėl savo asmeninių 
veiksmų. Kiekvienas, kuris sakosi esąs be nuodėmės, yra 
melagis. Kančios nepriėmimas kaip tik ir 
yra mMelavimas savo būtimi. Tai pastanga iš- 
siveržti iš pirmykštės kaltės visuotinumo ir savą individua- 
linę būtį padaryti netikrą. Štai kodėl ši melaginga būtis 
pradeda neprisiimtoje kančioje irti. Melas juk, kaip ir 
kiekvienas blogis, yra nebūtis. Kas tad melu grindžia sa- 
vo gyvenimą, tas neišvengiamai sudūžta. Juk savo egzis- 
tencijoje mes negalime rinktis tarp kančios ir nekančios. 
Kančia yra visų mūsų likimas. Mums belie- 
ka tik pasirinkti: laisvą kančią ar priverstinę kančią. Kęs- 
dami laisvai, mes save statome. Kęsdami iš prievartos, 
mes save žlugdome. Pavadindamas šios rūšies kančią 
pragariškąja, Berdiajevas kaip tik ir atskleidžia, 
kad pragaras prasideda jau žemėje, nes 
iš protesto prieš kančią kaip tik kyla didžiausias žmogaus 
nužmoginimas. 

šv. Pranciškaus gyvenime šios rūšies kančios nėra 
nė pėdsakų. Jis niekad savo viduje su kančia nekovojo, 
jos neneigė, prieš ją neprotestavo. Jau pati pirmoji liga 
pasirodė jo gyvenime savo šviesiąja puse, kuri paskiau ly- 
dėjo jį visą tolimesnį jo kelią. Kančios laisvė, absoliutaus 
laipsnio pasiekusi Kristaus kryžiuje, šv. Pranciškaus bū- 
tyje buvo regima nuostabiai ryškiai. šiuo atžvilgiu Asy- 
žiaus šventasis taip pat buvo ištikimas didžiojo Valdovo 
šauklys bei reiškėjas. Šiuo atžvilgiu jis taip pat buvo 'an- 
trasis Kristus'. Tačiau kaip tik todėl kančia jį tiek išskais- 
tino, jog Dievas jame spindėjo jau net žemiškojo jo buvi- 
mo metu. Rodydamas žydams Jėzų, nuplaktą, sukruvintu 
veidu, “erškččių vainiku ir purpuriniu drabužiu" (Jon 19, 


442 


5), Pilotas tarė: “Štai žmogus - ecce Homo!" ir šitais žo- 
džiais visai nesąmoningai išreiškė visą žmogiškosios eg- 
zistencijos žemišką.jį kelią. Žmogus yra tikrai žmogus, žmo- 
gus aukščiausiame savo pakilime tada, kai jis atsistoja 
prieš minią aukos pavidalu. šv. Pranciškaus gyve- 
nime šis aukos pavidalas buvo tikroji jo būsena. Tuo metu, 
kai “kiekvienas didžiavosi drabužių puošnumu ir pramogų 
didingumu", kai “visi buvo pilni savimeilės ir gobšumo" 
(pop. Pijus XI), šv. Pranciškus atsistojo prieš visą šią 
minią kaip elgeta, kaip paskutinysis, kaip kenčiantysis ir 
sužeistasis. Tryliktojo šimtmečio akivaizdoje jis iš tikro 
buvo paties Viešpaties išvestas į istorijos sceną ir parody- 
tas krikščionijai kaip “štai žmogus': štai tasai, kuriame 
žmogiškumas yra pasiekęs aukščiausio laipsnio, nes yra 
pasidaręs labiausiai panašus į Piloto parodytą dievišką jį 
'ecce Homo'. Tuo labiau šitoks yra Asyžiaus šventasis 
mūsų amžiaus akivaizdoje, kada supagonėjusi minia bėga 
nuo kančios, bėgdama sykiu ir nuo žmogiškumo. Šia pras- 
me šv. Pranciškus yra didelis įspėjimas mūsų laikams, ku- 
rie didžiuojasi savo humanizmu, nepastebėdami, kad h u- 
manizmas yra pastovus tik tada, kai jis 
yra perėjęs kryžiaus kelią. Kiekvienas Kal- 
varijos kalno aplenkimas yra sykiu ir humanizmo esmės 
aplenkimas. 'Ecce Homo' yra pats tikriausias ir pats 
aukščiausias humanizmas. 

5. Šitaip kančios apvalytas bei paruoštas šv. Pran- 
ciškus ir mirtį sutiko taip, kaip ją turėtų sutikti kiekvie- 
nas krikščionis. Žiūrint žemiškosiomis akimis, Asyžiaus 
šventasis mirė nelaiku, teturėdamas tik keturiasdešimt ke- 
tverius metus, vadinasi, pačiame savo amžiaus stiprume. 
Tačiau žiūrint į visa tai antgamtiniu atžvilgiu, šis nuosta- 
bus šventasis jau buvo atlikęs savo pasiuntinybę. Stigmų 
gavimas apvainikavo visą jo veiklą ir kartu buvo ženklas, 
kad jo uždavinys šiame pasaulyje jau įvykdytas. Tai aiš- 
kiai jautė ir pats šventasis. Todėl kai gydytojas, įsakmiai 
jo paklaustas, ką manąs apie jo ligą, pastebėjo, jog šven- 

tajam belieka gyventi tik trumpą laiką, šis nenusiminė, 
bet tik susimąstė, o paskui džiaugsmingai tarė: “Tad ateik, 
sesute mirtie" ir čia pat savai “Saulės giesmei' prirašė jau 
minėtą pastarąjį punktą, kuriame Viešpats yra garbina- 
mas mūsų kūno mirtimi. Mirtis šv. Pranciškui buvo tik ' 
pastarasis žingsnis jo kelyje į Dievą, ir jis žengė jį ne tik 
drąsiai, bet sykiu ir labai prasmingai. Anoji daiktų gelmė, 
kuri buvo jam atsivėrusi 1205 metų vasaros naktį, visu sa- 
vo nuostabumu apsireiškė merdėjimo valandą. Čia šventa- 
sis parodė, kad iš tikro jis pergyvena būtį simboliškai, kad 
už jos regimybės jis jaučia kitą tikrovę, žymiai pilnesnę 
ir tikresnę, negu toji, kurią mes patiriame savo pojūčiais. 
Trys šv. Pranciškaus veiksmai yra šiuo atžvilgiu būdingi: 
duonos laužymas, drabužių išsivilkimas ir giesmė. Visi jie 
buvo atlikti priešmirtinėje kančioje ir visi jie turi gilios 
prasmės. 

Naktį iš spalių 1 į 2 1226 metais šv. Pranciškus labai 
kentėjo, negalėdamas nė akių sudėti. Kai rytą skausmai 
kiek aprimo, jis paprašė sukviesti visus Porciunkulėje 
esančius brolius, dėjo kiekvienam ranką ant galvos ir lai- 
mino. Paskui liepė atnešti duonos ir sulaužyti ją į gaba- 
lėlius, nes jis pats buvo jau tiek silpnas, jog laužyti nebe- 
pajėgė. Palaiminęs kasnelius, savo ranka jis padalino juos 
broliams, kad suvalgytų (plg. Spec. perf. 280). Nėra abe- 
jonės, kad šv. Pranciškus tuo norėjo “duoti savo broliams 
tokį pat meilės ženklą", kokį Kristus buvo davęs savo 
apaštalams paskutinės Vakarienės metu (Spec. perf. 281). 
Kaip jo didysis Valdovas, prieš palikdamas mažąjį savo 
būrį, laužė duoną, liepdamas visą žemiškosios istorijos me- 
tą tai daryti Jo atsiminimui (plg. Luk 22,19), taip lygiai ir 
Jo šauklys norėjo palikti savo atsiminimą brolių dvasioje, 
padalindamas jiems savo palaimintosios duonos kąsnelius. 
Tai buvo nepaprastai nuostabus aktas. Dažnas mirštanty- 
sis dalina savo pinigus, savo daiktus, savo veikalus, kad 
tuo būdu pasiliktų gyvas savo artimųjų sąmonėje. Tai yra 
noras gyventi daikto galia. Gautas iš mirusiojo 

daiktas turįs reikšti jį patį, turįs apie jį kalbėti ir jį nuola- 
tos priminti. Mes nesistebime šiuo elgesiu, nes jis mums yra 
toks įprastas! O tačiau savyje jis yra labai keistas. Kaip 
tai įvyksta, kad krikščionis savam atsiminimui išsaugoti 
renkasi daiktą? Argi jis netiki gyvensiąs po mirties 
asmeniškai ir turėsiąs asmeninių santykių su 
gyvaisiais? Argi Vėlinių šventė, gedulingoji liturgija, mal- 
dos už mirusius, Mišiose kasdien kartojamas mirusiųjų 
prisiminimas, galop kenčiančiosios Bažnyčios bendruome- 
nė, kuriai priklauso skaistyklos sielos, — argi visa tai nė- 
ra asmeninio mirusiųjų buvimo teigimas? Ar visa tai nėra 
asmeninių santykių pripažinimas? Kodėl tad krikščionis 
savą atsiminimą saugoti paveda ne šiai visa apimančiai 
Bažnyčios bendruomenei, kurią mes vadiname šventųjų 
Bendravimu, bet paprastam, negyvam ir nebyliam daiktui? 
Argi pro šitokį pavedimą nebyloja stabmeldiškas netikėji- 
mas į asmeninį pomirtinį gyvenimą ir į asmeninį ryšį su 
pasilikusiais žemėje? Kam šventųjų Bendravimo tiesa nė- 
ra teorinis teigimas, o egzistencinis pergyvenimas, tas no- 
ri būti atsimenamas ne daikto galia, bet gyvenimu šioje 
visuotinėje bendruomenėje. 

Būdamas pilnutinis krikščionis, šv. Pranciškus norė- 
jo išsaugoti savo atsiminimą visiškai kitokiu būdų; tokiu 
pat, kokiu jį istorijoje išsaugojo pats Kristus. Tiesdamas 
po Vakarienės pašvęstąją Taurę savo mokiniams, Išgany- 
tojas kalbėjo: “Ta Taurė yra naujoji Sandora mano krau- 
juje, kuris bus už jus išlietas" (Luk 22,20). Tuo Kristus 
aiškiai pasakė, kad savo mirtimi Jis kuria naują bendruo- 
menę tarp Dievo ir žmogaus ir kad šioje bendruomenėje 
Jis yra kertinis akmuo ir Galva. Valgyti tad Duoną ir gerti 
Vyną reiškia prisiminti šios naujosios Sandoros buvimą 
ir sykiu mūsų dalyvavimą joje; prisiminti ne kokiu nors 
teoriniu žodžiu, bet egzistenciniu aktu, kuriuo 
ši sandora yra įsteigta, kuriuo ji laikosi ir kurio esmę su- 
daro mūsų asmeninis susilietimas su pačiu Išganytoju. 
Eucharistinė puota yra atsiminimas 

Kristaus buvimo istorijoje. Tai yra šio atsi- 
minimo vykdymas laike ir erdvėje, nes Kristus gyvena 
naujojoje Sandoroje asmeniškai, todėl tik šios asmeninės 
prezencijos sudabartinimas yra Jo atsiminimo gaivinimas. 
Kristų prisimename, ne turėdami prieš akis kokį nors Jo 
paliktą daiktą, bet asmeniškai su Juo susitikdami Duonoje 
ir Vyne. 

Tokiu pat būdu norėjo savo atsiminimą palaikyti ir 
šv. Pranciškus. Dalindamas savo broliams savo paties pa- 
laimintos duonos kąsnelius ne saugoti, bet suvalgyti, 
jis nukreipė mūsų žvilgį į naująją Sandorą, kurioje visi 
mes laikomės ir todėl vieni su kitais susitinkame ir vieni 
kitus prisimename, vistiek ar kovotume žemėje, ar kęstu- 
me skaistykloje, ar džiaugtumės danguje. Krikščio- 
nies atsiminimas gyvena šventųjų Bend- 
ruomenėje. O kelias į šią Bendruomenę eina tiktai 
per Duonos laužymą. Kas tad artinasi prie Viešpaties Sta- 
lo, tas artinasi prie Jo Kūno narių, susiliečia su jais ir juos 
prisimena. Anuo simboliniu duonos laužymu bei laimini- 
mu šv. Pranciškus kaip tik ir norėjo, kad broliai jį atsi- 
mintų, ne žiūrėdami į jo abito lopelį, ne vartydami jo pa- 
liktą laišką, ar lankydami jo gyventą vienutę, bet dalyvau- 
dami Eucharistinėje Puotoje kaip visos Šven- 
tųjų Bendruomenės susitikimo šventėje. Kristaus atsimi- 
nimo būdas turėjo būti ir Jo šauklio atsiminimas. šv. Mi- 
šios ir Komunija turėjo būti susilietimas su Asyžiaus šven- 
tuoju kaip naujosios Sandoros dalyviu. Palikdamas šią 
žemę ir pereidamas į dangiškojo Tėvo buveines, šv. Pran- 
ciškus norėjo, kad jo atsiminimas būtų gaivinamas ne 
gamtinėmis, bet antgamtinėmis priemonėmis. Duonos lau- 
žymas mirties akivaizdoje buvo didysis Asyžiečio testa- 
mentas visai krikščionijai. 

Antrasis nuostabios simbolinės reikšmės turįs aktas 
yra drabužių išsivilkimas. Jausdamas artėjant 
paskutinę valandą, šv. Pranciškus paprašė, kad broliai jį 
išrengtų nuogą ir paguldytų ant plikos žemės. “Šitaip gu- 

lėdamas, išvilktas iš vargingo savo drabužio, pakėlęs akis 
į dangų ir paskendęs nujaučiamame džiaugsme, kairiąja 
ranka prisidengęs šono žaizdą, kad kiti jos nematytų, šven- 
tasis kalbėjo savo broliams: “Aš savo atlikau. Ką jūs turi- 
te daryti, tepamoko jus Kristus' " (Celano 130-31). Dra- 
bužių išsivilkimu šv. Pranciškus baigė 
savo pasiuntinybę pasaulyje. Jo pašaukimas, 
kaip sakyta, buvo reikšti kenčiantįjį Kristų ir skelbti kry- 
žiaus kelią krikščioniškajai egzistencijai. Tai Asyžiaus 
šventasis vykdė savo neturtu ir kentėjimais, savo papras- 
tumu ir nusižeminimu. Visi jo elgesiai buvo Išganytojo 
gyvenimo prasmens. Bet visi jie buvo išsklaidyti ilgų metų 
eigoje. Todėl mirties valandą šventasis norėjo juos visus 
sutelkti į vieną veiksmą ir juo vienu regimai išreikšti visą 
jam Viešpaties skirtą uždavinį. Drabužių išvilkimas ir 
paguldymas ant žemės kaip tik ir buvo šitoks veiksmas. 
Tai buvo prasmuo anos Kalvarijos kalno scenos, kai Išga- 
nytojas taip pat buvo apnuogintas ir ištiestas ant žemės, 
kad būtų prikaltas prie kryžiaus. Ir vis dėlto tai nebuvo 
Kristaus mirties aplinkybių pamėgdžiojimas. Tai buvo grą- 
žinimas pasauliui visko, kas buvo jo, ir sykiu nusilenkimas 
žmogaus - dulkės likimui, nuo kurio nėra laisvas net nė 
didžiausias šventasis. 

Mirtis yra būdinga tuo, kad jos valandą žmogus pa- 
silieka vienų vienas. Nuo jo pasitraukia ne tik pasaulis, 
bet net ir Dievas. Kristaus atodūsis ant kryžiaus “mano 
Dieve, mano Dieve, kodėl palikai mane" (Mat 27,46) yra 
šios nuostabios vienatvės išraiška. Todėl yra visai supran- 
tama, kad juo žmogus mirties akivaizdoje yra laisvesnis 
nuo ryšių su daiktais, juo lengviau jis apsisprendžia Vieš- 
paties atžvilgiu, nes jo aš tuomet nėra blaškomas paša- 
linių rūpesčių. Ir priešingai, juo labiau mirties valandą 
žmogus jaučiasi dar daug nuo ko neatsipalaidavęs, juo 
sunkiau jam yra susitelkti aplinkui Dievą ir pergyventi Jį 
kaip vienintelę atramą bei priebėgą. Mirtis, kaip ir kančia, 
yra kilni tik tada, kai ji esti laisva. O laisva ji esti tada, 

kai žmogus ją pasitinka ir prisiima visu savimi; va- 
dinasi, kada ji jam yra ne pašalinis ir atsitiktinis, bet cen- 
trinis ir pats svarbiausias jo egzistencijos aktas. Mirtis 
'netyčia' iš tikro yra nelaimė ne tik psichologiškai, bet 
ypač teologiškai, nes tokiu atveju žmogus praeina 
pro tikrosios egzistencijos šalį. Kaip nevienas manosi gy- 
venąs, o iš tikro, pasak Apreiškimo, yra miręs (plg. 3,1), 
taip lygiai nevienas sakosi mirštąs, o iš tikro tiktai 'gauna 
galą'. Skirtumas tarp 'mirti' ir 'gauti galą' yra labai aiš- 
kus ir labai didelis. Tačiau kad žmogus tikrai mirtų, o ne 
tiktai 'gautų galą", jis turi šią nepaprastą valandą būti gry- 
nas a š, vadinasi, palikęs bet kokią daiktinę būseną ir iš- 
silaisvinęs iš bet kokio ryšio, kuris temdo ar iškreipia jo 
asmenį. 

šv. Pranciškaus drabužių išsivilkimas kaip tik ir bu- 
vo toksai išsilaisvinimo aktas. Asyžiaus šventasis visą gy- 
venimą bėgo nuo daikto, kad galėtų būti tikruoju asmeniu. 
Jis nenorėjo turėti nieko sava, išskyrus Viešpatį Dievą. 
Abitas jam buvo pasilikęs vienintelis, kuriam dar tiko šis 
trumputis savybinis įvardis. Tačiau mirties valandą ir jo 
buvo perdaug. Mirties valandą šventasis troško pasilikti 
visiškai plikas savo kūnu, kad būtų visiškai laisvas savo 
dvasia. Jis visas norėjo susitelkti aplinkui Dievą ir atsisto- 
ti Jo akivaizdoje toks, koks buvo išėjęs iš kuriančiųjų Jo 
rankų. Todėl jis nepaprastai pradžiugo, kai gvardijonas 
jam atnešė kitus drabužius ir tarė: “Štai abitas, kelnės ir 
gaubtuvas! Aš tau juos paskolinu" (Celano 131). Tą va- 
landą šv. Pranciškus iš tikro nebeturėjo nieko sava: As y- 
žiaus šventasis mirė skolintuose drabu- 
žiuose. Tai, kas dar buvo galima laikyti nuosavybe, jis 
grąžino pasauliui, nutraukdamas su juo paskutinį ryšį ir 
tuo būdu pasilikdamas vienų vienas, visiškai laisvas, visiš- 
kai asmeninis, todėl visiškai pasiruošęs pasitikti sesutę 
mirtį. 

Vis dėlto nuogo šventojo paguldymas ant žemės turi 
dar ir kitą prasmę. Išvarydamas pirmąjį žmogų iš rojaus, 

Dievas pasakė: “Savo veido prakaite valgysi duoną, kol 
grįši į žemę, iš kurios esi paimtas, nes dulkė esi ir dulke 
pavirsti" (Gen 3,19). Nuodėmingas Adomo ir Jievos žygis 
pražudė nemirtingumo malonę. Visoje gamtoje siautusi 
mirtis ištiko dabar ir žmogų: jis turėjo grįžti į žemę, iš 
kurios buvo paimtas; jis turėjo virsti dulke, kuriai buvo 
uždėta pareiga nešti dieviškąjį “gyvybės kvapą". Žmogus 
kaip jungtinis Dievo ir gamtos padaras buvo mirties su- 
skaldomas į sudedamuosius savo pradus: jo kūnas turėjo 
grįžti atgal į gamtą, jo dvasia — į Dievą. Ir šis likimas bu- 
vo toks visuotinis, jog net Kristus jam nusilenkė ir jog 
net atpirkimas jo nepanaikino. Tik pastarąją istorijos va- 
landą mirties galybė bus visiškai pergalėta ir suardytos 
asmenybės vienybė bus atstatyta kūnų prikėlimu. Tačiau 
kol istorija žemėje vyksta, tol anasai žmogaus apsprendi- 
mas virsti dulke yra nepermaldaujamas. Todėl kai šv. Pran- 
ciškus prašė nuogas paguldomas ant žemės, jis išreiškė 
tuo laisvą savo nusilenkimą šiam visuotiniam dėsniui. Jis 
jautė nuostabų solidarumą su žmonija, jis atgailojo už ją, 
jis norėjo dalintis su ja žmogaus - dulkės likimu. Asyžiaus 
šventasis nereikalavo balzamuoti savo kūno, kad apsaugo- 
tų jį nuo puvimo, kaip tai daro tie, kurie mėgina techninė- 
mis priemonėmis pergalėti pirmykštį Viešpaties prakeiki- 
mą. šv. Pranciškus pavedė savo kūną žemei, kad jis virstų 
dulke ir tuo būdu prisiimtų bausmę už visų mūsų nuodė- 
mę. Tiesioginis susilietimas su žeme mirties akivaizdoje 
kaip tik ir buvo šio dulkės dėsnio prisiėmimas, su juo su- 
sitaikymas ir pasiryžimas jį iškęsti. 

Paskutinis aktas, kuriuo yra būdinga šv. Pranciškaus 
mirtis, yra giesmė. Jausdamas, kad agonija netrukus 
prasidės, šventasis tarė: “Jei tokia yra Viešpaties valia, 
kad netrukus mirčiau, tai pašaukite man brolį Angelą ir 
brolį Leoną, kad jie man pagiedotų apie sesutę mirtį? 
(Spec. perf. 286). Atėję broliai, ašaromis akyse giedojo 
"Saulės giesmę', kurios paskutinis posmas, kaip žinome, 
yra: “Pagarbintas būk, Viešpatie, mūs kūno mirtimi, iš 

kurios nė vienas ištrūkti negali. Vargas tiems, kurie mirš- 
ta sunkiose nuodėmėse. Palaiminti tie, kurie mirtį randa 
šventojoje Tavo valioje, nes jų neištiks antroji mirtis" 
(Karrer, 676). Broliams nutilus, šv. Pranciškus paprašė 
apibarstyti jį pelenais, tardamas: “Greitai aš būsiu tik 
dulkės ir pelenai" (Joergensen 454). O paskui, atėjus va- 
karui ir visiškai sutemus, jis pats staiga pradėjo didžiu 
balsu giedoti 142 psalmę, kuri prasideda: “Voce magna ad 
Dominum clamo - didžiu balsu šaukiuosi Viešpaties". Tai 
buvo nuostabi šventojo giesmė, Joje išskleidė jis prieš Die- 
vą savo rūpestį ir suspaudimą, apsižvalgė aplinkui, prare- 
gėdamas, kad jam nebėra, kur toliau eiti; kad Dievas pa- 
siliko vienintelis, kuris dar domisi jo gyvybe. Todėl jis va- 
dino Viešpatį savo dalia “gyvųjų žemėje" (6 eil.) ir prašė 
atsikreipti į jo šauksmą, išvaduojant jį iš kalėjimo. Ši šv. 
Pranciškaus pasirinktoji psalmė iš tikro buvo agoni- 
jos psalmė, nes Dievas niekad nėra tiek pergyvena- 
mas kaip mūsų priebėga, kiek mirties valandą. šią psalmę 
giedodamas, šv. Pranciškus kaip tik ir įvykdė aną visišką 
savo aš sutelkimą aplinkui Viešpatį. Visi ryšiai su pasau- 
liu jau buvo nutraukti. Daiktų buvo išsižadčta ligi paskuti- 
nio drabužio. Beliko tik atsigrįžti į Viešpatį ir skirti jam 
paskutinį savo lūpų garsą, kuris buvo giesmė, nes 
giesmė buvo ir pats šventojo gyvenimas. Kai ši giesmė nu- | 
tilo, šv. Pranciškus jau buvo miręs. 

Šitame tad giedojime susitelkė visa  Asyžiaus šven- 
tojo egzistencija; susitelkė į vieną tašką, į vieną garsą, kad 
iuo pereitų į amžinąjį buvimą, kuris visas yra garbinamoji 
giesmė. Giedojimas mirštant buvo įvadas 
į šią amžinąją giesmę. Viešpaties apreikštoji 
psalmė virto jungtimi, kuri užbaigė žemiškąją egzistenciją 
ir pradėjo dangiškąją. Niekas tad taip gerai neatskleidžia 
šv. Pranciškaus būties skaidrumo, kaip faktas, kad jis mi- 
rė garbinimo garsais lūpose. “Jis pasitiko mirtį giedoda- 
mas“ (Celano) — 

MORTEM CANTANDO SUSCEPIT. 

TURINYS 


PRATARTIES VIETOJE (laiškas prelatui 


I. GAMTOS PERGYVENIMAS 


II. 


III. 


Pr. M. JURUI) 


Pirmas skyrius: 


ŠVENTASIS PRANCIšSKUS GAMTOJE 


1. šv. Pranciškaus meilė gamtai. — 2. Krikščio- 
niškasis gamtos pergyvenimas. — 3, Gamta kaip 
simbolis. — 4. Likimo bendrumas su gamta. — 
5. Gamtos prasmės atskleidimas. 


GAMTOS VALDYMAS 
1. Kregždžių nutildymas. — 2. Tikėjimas kaip pir- 
masis būdas gamtai valdyti. — 3. Tikėjimo kili- 
mas iš Krikšto. — 4. Tikėjimas kaip Dievo ir žmo- 
gaus sutartinė. — 5. Darbas kaip antrasis būdas 
gamtai valdyti. 


SANTYKIAI SU KŪONU 
1. Priešgyniškas šv. Pranciškaus nusistatymas 
kūno atžvilgiu. — 2. Kūnas kaip dvasios pras- 
muo. — 3. Kūno pastangos virsti savarankišku. 
— 4, Kūno apvaldymas kaip kūno idealo vykdy- 
mas. — 5. šv. Pranciškus kaip individualinės 
askezės skelbėjas. 

II. 


III. 


IV: 

Antras skyrius: 


šVENTASIS PRANCIšKUS IR TURTAS 


„ NUSISTATYMAS TURTO ATŽVILGIU 


1. šv. Pranciškaus gimimo legendos prasmė. — 
2. Apsisprendimas už neturtą. — 3. Bendruome- 
ninis pranciškonų neturtas. — 4. Turtas kaip 
žmogaus valdoviškumo ir jo asmeniškumo išraiš- 
ka. — 5. Turtas kaip priešginybė Dievo Kara- 
lystei. — 6. Turto vieta žmogaus egzistencijoje. 
— 7. Turto šiapusiškumas. 


NETURTO PRASMĖ L žaaiicinns ausines 
1, Neturtas kaip nesirūpinimas rytdiena. — 2. Šv. 
Pranciškaus pasitikėjimas Dievo Apvaizda. — 3. 
Bendruomeninis pasitikėjimas Dievu pranciškonų 
vienuolijoje. — 4. Pinigo neigimas ir jo prasmė. 


Keios L an PO —m———————— į 
1. Elgetavimas kaip žemiškojo apsirūpinimo for- 
ma. — 2. Elgeta kaip metafizinio žmogaus ne- 
turto liudytojas. — 3. Šelpėjas kaip dieviškosios 
Apvaizdos vykdytojas. — 4. Išmalda kaip daiktų 
sakrališkumo atskleidėja. 


NAMŲ BAIMĖ > 
1. šv. Pranciškus kaip benamis keleivis. — 2. 
Prometejinė namų kilmė. — 3. Žmogaus kelei- 


viškumas kaip metafizinis jo apsprendimas. — 
4. Namai kaip keleiviškumo neigimas. 


Trečias skyrius: 
šVENTASIS PRANCIšKUS TARP ŽMONIŲ 


„ GYVENIMAS BENDRUOMENĖJE 


1. Žmogaus apsprendimas būti drauge. — 2. Šv. 
Pranciškus kaip bendruomenės žmogus. — 3. Šv. 

II. 


III, 


IV. 


Pranciškaus atsiskleidimas kitiems. — 4, Ben- 
druomenės ir vienatvės įtampa. — 5. Kūnas kaip 
mūsų vienutė. 


NUSIŽEMTNIMAS iii gausssssiasu ooo 
1. Žmogaus nusilenkimas žmogui. — 2. Menkys- 
tės jausmas šv. Pranciškuje. — 3. šv. Pranciš- 
kaus klusnumas ir nekritika. — 4. šv. Pranciš- 
kaus pagarba nusidėjėliams. — 5. Nusižemini- 


mas kaip būties tiesa. — 6. Krikščioniškoji žmo- 
gaus didybė. 

TARNYBA LIGONIAMS „Aiscisauionosiassiisšonsinnosiusės 
1. Tarnyba ligoniams kaip Krikščionybės funkci- 
ja. — 2. Šv. Pranciškaus tarnavimas sergantie- 
siems. — 3. Liga kaip nuodėmės prasiveržimas 
kūne, — 4. Tarnyba ligoniams kaip atpirkimo plė- 
timas gyvybės srityje. 

MOTERS PERGYVENIMAS į 
1. šv. Pranciškaus nusistatymas moters atžvilgiu. 
— 2. Pozityvinė šv. Pranciškaus skaistybė. — 3. 
Moteris kaip Kristaus sužadėtinė. — 4, Moters- 
heteros persvara mūsų laikais. 


„KOVA PRIES MOESLA A ussionninsosaosisėno usien 


1. Mokslinės nuotaikos atbudimas I šv. "Pranciš- 


kaus laikais. — 2. šv. Pranciškaus nepasitikėji- 
mas mokytaisiais. — 3. Mokslas kaip priemonė 
pasauliui valdyti. — 4. “Pažinimo medžio' tragi- 


ka. — 5. "Pažinimo medžio' persvara prieš 'gyvy- 
bės medį' Vakaruose. 


Ketvirtas skyrius: 
šVENTASIS PRANCIšKUS SU DIEVU 


„BAŽNYČIŲ ATSTATYMAS 


1. šv. Pranciškaus pastangos atnaujinti apleis- 
tas bažnyčias. — 2. Bažnyčia kaip maldos namai 

II. 


III. 


IV. 

ir kaip Dievo Namai. — 3. Dievo Namų prasmė 


ir jų reikšmė žmogaus egzistencijai. — 4. Baž- 
nyčių apleidimo ir atstatymo prasmė. 
APAŠTALAVIMAS (aaa aaa 
1. šv. Pranciškus kaip kat. Akcijos globėjas. — 
2. šv. Pranciškaus santykiai su dvasiškiais. — 3. 
Kunigo ryšys su Kristumi. — 4. šv. Pranciškus 
kaip pamokslininkas. — 5. Pamokslas kaip die- 
viškoji būties interpretacija. 
DŽIAUGSMAS Laiusinsosssssanisistisiuusss aisiais 
1. šv. Pranciškus kaip džiaugsmo šauklys, - — 2 
Džiaugsmo vykdymas pranciškonų bendruomenė- 
je. — 3. Krikščionybė kaip džiaugsmo religija. — 
4. Džiaugsmo vieta krikščioniškoje egzistencijoje. 
— 5. Niurumas kaip "Babelio liga'. 
MALDA 
1. šv. Pranciškaus maldos savybės. — . Malda 
kaip žmogaus kūriniškumo a ae ij — 3. Šv. 
Pranciškus kaip 'malda būtimi' (oratio factus). 
— 4. Garbinimas kaip pagrindinė šv. Pranciš- 
kaus malda. — 5. Garbinimo esmė, — 6. Garbi- 
nimas kaip egzistencinė funkcija. 

„ KANČIA IR MIRTIS 


1. šv. Pranciškus kaip kenčiančiojo Kristaus pa- 
veikslas. — 2. Triumfuojančiojo Kristaus persva- 
ra Rytų Bažnyčioje ir pirmaisiais amžiais. — 3. 
šv. Pranciškaus posūkis į kenčiantįjį Kristų. — 
Skaistinančioji kančios veikmė šv. Pranciškaus 
gyvenime. — 5. Šv. Pranciškaus mirties prasmin- 
gumas. 

